
PABĖGĖLIAI 


PIRMA DALIS 


SENAJAME PASAULYJE 


I SKYRIUS 
ŽMOGUS IŠ AMERIKOS 


Tokį langą dažnas galėjo išvysti Paryžiuje baigiantis septy- 
nioliktajam šimtmečiui. Jis buvo aukštas, su vertikaliomis mūri- 
nėmis pertvaromis, centre išplatėjusiu viršulangiu, aukščiau ku- 
rio esantis mažytis herbas - trys purpuriniai pievinių bajorių žie- 
dai sidabriniame fone - buvo įleistas į rombais išpjaustytą stiklą. 
Iš lauko pusės lange kyšojo tvirtas geležinis strypas su prikabin- 
ta paauksuota miniatiūrine vilnų sruoga, kuri suposi ir girgždėjo 
vėjui pūstelėjus. Toliau, kitoje gatvės pusėje, matėsi namai - aukš- 
ti, siauri ir nepriekaištingai tvarkingi, su įstrižomis medinėmis 
konstrukcijomis fasade, styrančiais nusmailintais stogais bei kam- 
piniais bokšteliais. Langą nuo priešais esančių namų skyrė Šv. 
Martyno gatvės grindinys, kuriuo kaukšėjo daugybė kojų. 

„Namo viduje prie lango stovėjo platus suolas, aptrauktas ruda 
ispaniška oda su spaustiniais raštais. Šeima, patogiai jame įsitai- 
siusi, galėjo pro užuolaidas stebėti, kas dedasi judrioje gatvėje po 
kojomis. Ir dabar čia sėdėjo du žmonės - vyras ir moteris, - tačiau 
jie buvo nusisukę nuo gatvės ir atsigręžę į didelį, turtingai apsta- 
tytą kambarį. Retkarčiais jie vogčiomis dirstelėdavo vienas į kitą, 
ir jų akys bylojo juos esant septintame danguje. 

Ir nebuvo ko stebėtis, nes jie puikiai tiko vienas kitam į porą. 
Ji buvo visai jaunutė, daugiausia dvidešimties metų, išbalusio vei- 
delio, tačiau blyškumas buvo toks skaistus ir gaivus, liudijąs ty- 

rumą ir naivumą, kad atrodė, jog raudonis tik pakenktų mergai- 
tės žavesiui. Jos veido bruožai buvo švelnūs ir malonūs, melsvai 
juodi plaukai ir ilgos tamsios blakstienos išryškino svajingas pil- 
kas akis ir dramblio kaulo spalvos odą. Visa jos išvaizda dvelkė 
ramybe ir nuolankumu, ir šį įspūdį dar labiau sustiprino papras- 
tutė juodos taftos suknelė ir maža gagato segė bei apyrankė - 
vieninteliai papuošalai. Šitaip atrodė Adelė Katinat, žymaus au- 
dinių pirklio, hugenoto, vienturtė dukra. 

Neišvaizdžią mergaitės aprangą su kaupu atsvėrė jos pašne- 
kovo prašmatnumas. Vyriškis buvo bene dešimčia metų vyresnis, 
energingo kario veido, smulkių ryškių bruožų, rūpestingai pakirp- 
tais ūsais bei tamsiai rudomis akimis, kurių žvilgsnis vienodai 
sėkmingai galėjo priversti paklusti vyrą ar švelniai išprašyti da- 
mos malonių. Jo švarkas buvo žydras, apvedžiotas sidabrinėmis 
juostelėmis, su plačiomis sidabro spalvos perpetėmis. Iš po švar- 
ko matėsi balto lininio satino liemenė, o plačios tokios pačios me- 
džiagos kelnės, susegamos prie kelių, buvo suleistos į aukštaau- 
lius nublizgintus batus su paauksuotais pentinais ant kulnų. Greta 
ant suolo gulėjusi rapyra ir plunksnuota skrybėlė papildė kostiu- 
mą ir teikė garbės jį vilkėjusiajam, nes kiekvienas prancūzas bū- 
tų iškart atpažinęs Liudviko Keturioliktojo Mėlynosios gvardijos 
karininką. Buvo matyti, kad tai gerai išmuštruotas, narsus ka- 
rys. Jo juodi plaukai garbanojosi, galvą laikė išdidžiai. Toks jis 
įrodė esąs ir mūšio lauke, ir dabar Amorio de Katinato vardą ži-- 
nojo tūkstančiai kitų ne mažiau kilmingų narsuolių, suplaukusių 
į karaliaus tarnybą. 

Abu jie buvo pirmos eilės pusbroliai, ir jų giminystę galėjai 
nesunkiai išskaityti iš panašių veido bruožų. De Katinatas buvo 
kilęs iš kilmingos hugenotų šeimos, tačiau anksti neteko tėvų ir 
įstojo į armiją. Iki dabartinės padėties prasimušė be įtakingų žmo- 
nių pagalbos, įveikęs aibę sunkumų. O jo tėvo jaunesnysis brolis, 
supratęs, kad visi keliai į sėkmę jam yra uždari dėl tikėjimo bro- 
lių persekiojimo, nubraukė žodelytį „de“, kilmės įrodymą, ir ėmėsi 
prekybos Paryžiaus mieste. Jį lydėjo sėkmė, ir dabar jis buvo vie- 

nas 1š turtingiausių ir garbingiausių miestiečių. Po jo stogu šiuo 
metu ir sėdėjo gvardietis ir jo dukters ranką laikė savojoje. 

— Sakyki, Adele, - klausinėjo jis, - kokie rūpesčiai tave slegia? 

— Neturiu jokių rūpesčių, Amori. 

— Tai iš kur šita maža raukšlelė tarp išlenktų antakių? Matai, 
aš galiu skaityti tavąsias mintis, kaip piemuo spėja orą iš debesų. 

— Tikrai, Amori, nieko tokio, tik... 

— Tik kas? 

— Tu palieki mane šį vakarą. 

— Bet rytoj vėl grįšiu. 

— Ar tau tikrai tikrai reikia šį vakarą išvykti? 

— Tikrų tikriausiai, nes neteksiu karininko pažymėjimo. Juk 
rytoj rytą aš budžiu prie karaliaus miegamojo! Majoras de Brisa- 
kas pakeis mane po koplyčios valandos, ir vėl būsiu laisvas. 

— Ak, Amori, tavo kalbos apie karalių, dvarą ir didžiąsias da- 
mas taip stebina mane. 

— Ir kodėl gi? 

— Tik pamanyk, tu sukinėjiesi tokioje prabangoje, o štai sėdi 
menkame pirklio kambarėlyje. 

— Argi šiame kambaryje nėra nieko ypatingo? 

— Tas man ir kelia didžiausią nuostabą. Kad tu, kuris dienų die- 
nas leidi tarp gražių ir sąmojingų žmonių, laikytum mane verta 
savo meilės, mane, tokią mažą ir tylią pelytę, vienut vienutėlaitę 
šiame dideliame name, tokią kuklią ir nedrąsią! Argi nenuostabu?! 

—- Skonio dalykas, - atsakė pusbrolis, glostydamas mažą ran- 
kelę. - Vyrai į moteris žiūri kaip į gėles. Vienas renkasi didelę 
puikią saulėgrąžą ar rožę, tokią ryškią ir puošnią, jog visų akys 
krypsta į ją. Bet man mielesnė mažutė žibuoklė, pasislėpusi tarp 
samanų, kvapni ir švelni pažiūrėti. Vis dėlto, brangioji, iš kur at- 
sirado ši raukšlelė tarp antakių? 

— Norėčiau, kad tėvas sugrįžtų. 

— Kodėl? Ar jautiesi vieniša? 

Išblyškęs veidelis nušvito trumpa šypsenėle: 

— Ką tu, iki vakaro nebūsiu viena. Žinai, man visada nesmagu, 

kai tėvas išvyksta. Tiek prikalbama apie vargšų mūsų brolių per- 
sekiojimą. 

— Niekai! Mano dėdė gali tokių kalbų nepaisyti! 

— Jis išvyko pas šilko pirklių gildijos vyriausiąjį dėl pranešimo 
apie dragūnų apgyvendinimą. 

— Bet tu nieko man apie tai nesakei. 

- Štai tas pranešimas. 

Pakilusi ji paėmė nuo stalo mėlyno popieriaus skiautelę su pri- 
kabintu raudonu antspaudu. Metes žvilgsnį į popierių, jis surau- 
kė savo vešlius juodus antakius. 


"Lapelyje buvo parašyta: 


Šiuo pranešame, kad jūs, Teofilis Katinatas, Šv. Martyno gait- 
vės audinių pirklys, privalote teikti pastogę ir maistą dvidešim- 
čiai Langedoko mėlynųjų dragūnų, vadovaujamų kapitono Dal- 
bero, iki dienos, kol gausite papildomą pranešimą. 


De Bopre (Karaliaus įgaliotinis). (Parašas) 


De Katinatas puikiai žinojo, kad šitaip visoje Prancūzijoje te- 
rorizuojami hugenotai. Jo savimeilę glostė tik mintis, kad dėl dvare 
užimamos padėties jis gali savo giminaičius apsaugoti nuo pana- 
šių patyčių. 

— Ir kada jie atvyksta? 

— Tėvas sakė, kad šį vakarą. 

— Jie čia neužsibus. Rytoj pat parūpinsiu orderį jiems iškeldin- 
ti. Deja, saulė jau pasislėpė už Šv. Martyno bažnyčios, ir man me- 
tas keliauti. | 

— Ne, ne, dar neišeik. 

— Kaip norėčiau pavesti tave tėvo globai, nes bijau palikti vie- 
ną, kai atvyksta kavaleristai. Deja, negelbės jokie pasiteisinimai, 
jei manęs nebus Versalyje. Žiūrėk, prie durų sustojo raitelis. Jis 
be uniformos. Gal tai tavo tėvo pasiuntinys? 

Mergaitė nekantriai pribėgo prie lango ir sužiuro laukan, atsi- 
remdama į sidabru apvedžiotą pusbrolio petį. 

— Ak! - šūktelėjo ji. - Visai pamiršau! Tai žmogus iš Amerikos. 
Tėvas minėjo, kad jis šiandien atvyks. 

- Žmogus iš Amerikos? - su nuostaba pakartojo karys, ir abu 
perkreipė kaklus prie lango. 

Raitelis - stiprus plačiapetis jaunuolis, švariai nusiskutęs ir 
trumpai apsikirpęs, - atgręžė į juos pailgą tamsaus gymio veidą, 
akimis klydinėdamas po namo fasadą. Dėvėjo jis pilką skrybėlę 
minkštais kraštais, keistą paryžiečio akiai, tačiau tamsus apda- 
ras ir aukštaauliai batai niekuo nesiskyrė nuo kitų žmonių. Kaž- 
kas jo išvaizdoje buvo neįprasta, nes miestelėnai tuoj jį apspito ir 
išsižioję stebeilijo į jį bei jo arklį. Už jo nugaros kyšojo šautuvas iš 
plono metalo su nepaprastai ilgu vamzdžiu, o jo buožė buvo pri- 
tvirtinta prie balnakilpės. Iš abiejų arklio pusių maskatavo po 
didelį juodą maišą, už balno gulėjo susukta gyvų spalvų raudonai 
juostuota gūnia. Stiprių kojų obuolmušio nugara žvilgėjo nuo pra- 
kaito, papilvė buvo storai apkibusi purvu. Stovėdamas arklys lenkė 
priekines kojas, tarsi virstų iš nuovargio. Nusprendęs, kad atvy- 
ko prie reikiamo namo, raitelis lengvai stryktelėjo iš balno, nuė- 
męs šautuvą, gūnią bei maišus, nerūpestingai prasiyrė pro Žiop- 
lių minią ir garsiai pasibeldė į duris. 

— Kasjis galėtų būti? - pasiteiravo de Katinatas. - Kanadietis? 
Aš pats beveik kanadietis. Turiu draugų abipus vandenyno. Gal 
kartais jį pažįstu? Ten nėra tiek baltaveidžių, kad per praleistus 
dvejus metus bent kartą kiekvieno nebūčiau sutikęs nuo Sagenė- 
jaus iki Nipisingo. 

— Ne, jis iš angliškų provincijų, Amori, tačiau kalba mūsiškai. 
Jo motina - mūsų giminaitė. 

— Kokia jo pavardė? 

— Tai Amosas - Amosas, ak, kaip jis ten?.. Nagi, Grinas, Amo- 
sas Grinas. Jo tėvas su mano tėvu ilgai prekiavo sykiu ir dabar 
atsiuntė pasižmonėti sūnų, kuris, kiek aš žinau, visąlaik gyveno 
miškuose. Dieve mano, kas gi ten galėtų būti? 

Netikėtai iš pirmo aukšto koridoriaus atsklido klyksmų ir spie- 
gesio sutartinė, kažką šaukė vyriškas balsas, girdėjosi skubūs 

žingsniai. Tuoj de Katinatas išbėgo į laiptinę ir apstulbo pama- 
tęs, kas dėjosi apačioje. 

Iš šonų stovėjo dvi tarnaitės, spiegdamos kiek gerklės išneša. 
Viduryje pagyvenęs tarnas Pjeras, griežtas senas kalvinistas, ne- 
sudrumsčiamo orumo įsikūnijimas, verpste sukosi ratu plevėsuo- 
damas rankomis ir rėkdamas visu balsu taip, kad turbūt Luvre 
girdėjosi. Į pilką vilnonę kojinę, dengiančią jo liesą blauzdą, buvo 
įsikibęs pasišiaušęs juodas gauruotas kamuolys, kuriame žybčio- 
jo maža raudona akutė ir du blizgantys dantukai, apžioję grobį. 
Nepažįstamasis buvo nuėjęs prie arklio, bet, išgirdęs šauksmus, 
kaipmat atskubėjo atgal ir, atitraukęs padarėlį, dukart sudavė jam 
per snukį ir įkišo galva žemyn į maišą, iš kurio šis ir buvo išniręs. 

— Nieko baisaus, - tarė jis gryna prancūzų kalba, - tai tik lo- 
kys. 

— Dieve, - dejavo Pjeras, šluosdydamasis prakaito lašus nuo 
kaktos. - Aš pasenau penkeriais metais. Lenkiausi ponui, o jis 
kad griebs mane iš užpakalio. 

— Kaltas, kad palikau maišą neužrištą. Lokė jį atsivedė prieš 
mums išvykstant iš Niujorko. Antradienį jam sueis šešios savai- 
tės. Ar aš kalbuosi su savo tėvo draugu ponu Katinatu? 

— Ne, pone, - atsiliepė nuo laiptų gvardietis. - Mano dėdė išvy- 
kęs, o aš esu kapitonas de Katinatas, pasirengęs jums tarnauti, o 
štai čia panelė Katinat - šeimininkė. 

Nepažįstamasis užkopė laiptais ir nusilenkė abiem, visa išvaiz-: 
da rodydamas, kad, nors ir drovisi it miško elnias, prisivers 1š- 
tverti ceremoniją iki galo. Sykiu su jais nužingsniavo iki svetai- 
nės ir vėl netikėtai dingo garsiai pokšėdamas laiptais. Bematant 
grįžo su puikiu blizgančiu kailiu rankose. 

— Lokį skiriu jūsų tėvui, panele, - pasakė jis, - o šį kailiuką 
atvežiau iš Amerikos jums. Tai - mažmožis, iš jo galima pasisiūti 
mokasinų porą arba šovininę. 

Adelė panardino į vešlų kailį rankas, aiktelėdama iš malonu- 
mo. Išties buvo kuo žavėtis, nes vargu ar koks karalius pasaulyje 
buvo turėjęs puikesnį kailį. 

— Koks grožis, pone! - sušuko ji. - Kas tai per gyvūnėlis? Kur 
jis gyveno? 

— Juodoji lapė. Aš pats ją nušoviau praėjusį rudenį netoli iro- 
kėzų kaimų prie Oneidos ežero. 

Mergaitė priglaudė kailį prie skruosto. Jos baltas veidas atro- 
dė marmurinis greta neapsakomai juodo plauko. 

— Kaip gaila, kad tėvelis negali jūsų pats priimti, pone, - pasa- 
kė ji. - Tačiau aš mielai jį pavaduosiu. Jums skirtas kambarys yra 
viršuje. Pjeras jus iškart palydės, jei pageidaujate. 

— Kambarys man? Kuriam galui? 

— Miegoti, pone, kam gi kitam! 

— Miegoti? Ar aš turėsiu miegoti kambaryje? 

De Katinatas susijuokė pamatęs rūškaną amerikiečio veidą. 

— Galėsite nemiegoti, jei nenorite, - pasakė. 

Tasai iš karto nušvito ir žengtelėjo link atokesnio lango, išei- 
nančio į kiemą. 

- Štai! - šūktelėjo jis. - Štai beržas, panele, aš mielai pasi- 
tiesčiau po juo savo gūnią. Vis geriau negu kambaryje. Kamba- 
riuose miegama žiemą, bet vasarą aš dūstu, taip mane slegia 
lubos. 

— Tai jūs turbūt ne iš miesto? - paklausė de Katinatas. 

— Mano tėvas gyvena Niujorke, per du namus nuo Piterio Stai- 
vizento namo. Turbūt esate apie jį girdėję? Jis labai užsigrūdinęs 
ir gali ištverti mieste, o man pakanka kelių dienų Olbanyje ar 
Skenektadyje. Iki šiol visą laiką gyvenau miškuose. 

— Neabejoju, kad tėvelis nedraustų jums miegoti, kur patinka, 
ir daryti, kas jums prie širdies. 

— Dėkui, panele. Tuoj išsinešiu savo daiktus į lauką ir pasirū- 
pinsiu arkliu. 

— Nevarkite, tam yra Pjeras. 

— Esu pratęs apsitarnauti pats. | 

— Tada ir aš einu su jumis, - pasakė de Katinatas. - Norėčiau 
tarti jums porą žodžių. Iki rytojaus, Adele, lik sveika! 

— Iki rytojaus. Amori. 

Jaunuoliai kartu nulipo laiptais, ir gvardietis išsekė paskui ame- 
rikietį į kiemą. 

— Ilgai keliavote? - pasiteiravo. 

— Taigi, iš Ruano. 

— Turbūt išvargote? 

— Ne, aš retai pavargstu. 

— Pabūkite su dama, kol grįš jos tėvas. 

— Kodėl man tai sakote? 

— Matote, turiu išvykti, o jai gali prireikti gynėjo. 

Svetimšalis, nieko neatsakęs, linktelėjo ir, nusimetęs juodą ap- 
siąustą, ėmėsi energingai šveisti kelionėje apsitaškiusį arklį. 


II SKYRIUS 


VALDOVO ŠIOKIADIENIS 


Išaušo gvardiečio budėjimo rytas. Didysis Versalio laikrodis 
išmušė aštuonias valandas. Artėjo laikas kelti valdovą. Visi ilgi 
milžiniškų rūmų koridoriai ir freskomis išdabinti pasažai buvo 
pilni tylaus ūžesio ir šnarėjimo, duslaus sujudimo, mat kara- 
liaus keltuvės buvo didelės valstybinės svarbos veiksmas su dau- 
geliu dalyvių. Pro šalį nusiskubino tarnas, nešinas garuojančia 
sidabrine lėkšte ponui Sekventenui, valstybės barzdaskučiui. Ki- 
ti, persisvėrę ant rankų drabužius, skubėjo dengta galerija, ve- 
dančia į prieškambarį. Būrelis gvardiečių, pasipuošusių žydros 
ir sidabrinės spalvos švarkais, išsitempė ir iškėlė alebardas į pa- 
dėtį „ramiai!“, o jaunas karininkas, iki šiol mąsliai stebėjęs pro 
langą dvariškius, juokaujančius ir besišnekučiuojančius balko- 
nuose, staigiai pasisuko ant kulnų ir dideliais žingsniais patraukė 
link baltų paauksuotų durų, už kurių buvo karaliaus miegama- 
sis. 

Vos jam prie jų atsistojus, rankena labai atsargiai pasisuko iš 

vidaus, durys be garso prasivėrė, ir pro atsiradusį tarpą tyliai iš- 
slinko žmogus, o durys vėl užsidarė. 

— Š-š-š, - sušnypštė jis, pridėjęs pirštą prie plonų išraiškingų 
lūpų, visu savo švariai nuskustu veidu bei aukštai pakeltais ant- 
akiais išreikšdamas prašymą ir įspėjimą. - Karalius dar miega. 

Susirinkusieji šiapus durų pašnabždomis perdavė šiuos žodžius 
vienas kitam. Juos ištaręs vyriausiasis tarnas ponas Bontemas 
davė ženklą gvardijos karininkui ir pasivedėjo jį į tą pačią lango 
nišą, iš kurios šis ką tik buvo pasitraukęs. 

— Labas rytas, kapitone de Katinatai, - tarė jis familiariai ir 
kartu pagarbiai. 

— Labas rytas, Bontemai. Kaip karalius miegojo? 

— Puikiai. 

— Laikas jį kelti. 

— Dar ne. 

— Dar nežadinsite? 

— Po septynių su puse minutės. 

Kamerdineris išsitraukė mažą apvalų laikrodį, kuriam paklus- 
davo žmogus, įsakinėjantis dvidešimčiai milijonų. 

— Kas vadovauja pagrindinei apsaugai? 

— Majoras de Brisakas. 

— O jūs irgi būsite čia? 

— Dar keturias valandas aš saugosiu karalių. 

— Labai gerai. Vakar vakare, kai buvo vienas po trumpojo po- 
gulio, jis man liepė perduoti kai kuriuos nurodymus apsaugos ka- 
rininkui. Liepė pasakyti, kad ponas de Vivonas nebūtų įleistas į 
didžiąją rytmečio ceremoniją. Jūs turėsite pranešti tam ponui. 

— Klausau. 

— O jei ateitų raštelis jos, na, suprantate, tos naujosios... 

— Madam de Mentenon? 

— Tikrai taip. Bet atsargiau būtų vardų neminėti. Jei ji atsiųs- 
tų raštelį, paimkite jį ir tyliai įteikite, kai karalius suteiks jums 
progą. 

— Klausau. 


13 


— Tačiau jei ateitų kita, kas visai tikėtina, na, jūs mane supra- 
tote, ankstesnioji... 

— Madam de Montespan. 

— Ak, tas kareiviškas jūsų liežuvis, kapitone! Jei ji ateitų, jūs 
turite švelniai užtverti jai kelią, maloniais žodžiais, pats supran- 
tate, bet jokiu būdu neleisti jos į karaliaus apartamentus. 

— Tikrai taip, Bontemai. 

— O dabar mums liko tik trys minutės. 

Jis praskyrė koridoriuje sparčiai didėjantį žmonių būrį kupi- 
nas išdidaus nusižeminimo, kuris pritiko žmogui, šiaip ar taip, 
visų tarnų karaliui, nors buvo viso labo tik karaliaus kamerdine- 
ris. Prie pat durų rikiavosi liokajai, išsidabinę pudruotais peru- 
kais, raudono pliušo švarkais ir sidabriniais kaspinais ant pečių. 

— Ar krosnies rūmininkas čia? - paklausė Bontemas. 

— Taip, pone, - atsiliepė tasai, laikydamas emaliuotą padėklą 
su pušinėmis skiedromis. 

— Langinių darinėtojas? 

- Čia, pone. 

- Žvakių gesintojas? 

- Čia, pone. 

- Laukite įsakymo. 

Jis dar kartą suktelėjo rankeną ir įsmuko į pritemdytą kamba- 
rį. Patalpa buvo didelė, kvadratinė, su dviem aukštais langais gi- 
lumoje. Langus dengė neapsakomai brangios aksomo užuolaidos.. 
Pro plyšius skverbėsi keli rytmečio saulės spinduliai, kurie plėtė- 
si krisdami į kambarį ir ryškiomis šviesos dėmėmis tiško ant švel- 
niai rožinės sienos. Platus krėslas stovėjo prie užgesusio židinio, 
beveik užstotas didžiulės marmurinės jo atbrailos, kurios užpa- 
kalinė dalis kilo aukštyn pynėmis ir užraitais, sudarydama tūks- 
tančius arabeskų ir heraldinių ornamentų ir galiausiai susilieda- 
ma su gausiais lubų piešiniais. Kampe stovintis siauras minkšta- 
suolis su užmestu patiesalu rodė, kur ištikimasis Bontemas pra- 
leido naktį. 

Pačiame miegamojo viduryje stovėjo didžiulė keturių kojų lova 

su gobeleno užuolaidomis, suklostytomis ties pagalve. Poliruoti 
turėklai supo ją iš keturių pusių, palikdami nuo lovos krašto maž- 
daug penkių pėdų pločio tarpą. Aptvare buvo stalelis, apdengtas 
balta staltiese, ant jo padėta negili sidabrinė lėkštė ir emaliuotas 
puodelis, šiek tiek frontinjako vyno su vandeniu ir trys gabalėliai 
viščiuko krūtinėlės, jei karalius teiktųsi nakčia išalkti. 

Bontemas be garso perėjo kambariu, jo pėdos grimzdo į sama- 
nų minkštumo kilimą. Tvyrojo tvankus miegamojo oras, buvo gir- 
dėti gilus ir retas miegančiojo alsavimas. Jis įėjo pro tarpą turėk- 
luose ir atsistojo su laikrodžiu rankoje, laukdamas tikslaus laiko, 
kai pagal geležinę dvaro rutiną valdovą reikėjo žadinti. Čia pat, 
žemiau, iš po brangaus žalio rytietiško šilko apkloto, pusiau pa- 
skendęs lengvuose it pūkas valansjeno nėriniuose, aprėminusiuose 
pagalvę, kyšojo apvalus, juodas trumpai kirptų plaukų šepetys ir 
žmogaus profilis su lenkta nosimi bei irzliomis lūpomis, ryškiai 
išsiskiriantis iš balto fono. Kamerdineris spragtelėjo laikrodį ir 
palinko ties miegančiuoju. 

— Turiu garbės pranešti jūsų didenybei, kad dabar yra pusė 
devynių, - ištarė jis. 

— A-a! - Karalius iš lėto pramerkė dideles tamsiai rudas akis, 
persižegnojo ir, išsitraukęs iš po naktinės palaidinės, pabučiavo 
mažą tamsią relikviją. Tada atsisėdo lovoje ir markstydamasis dai- 
rėsi aplink, kaip žmogus, besistengiantis susivokti. 

— Bontemai, ar perdavei mano nurodymus sargybos karinin- 
kui? - paklausė. 

— Taip, jūsų didenybe. 

— Kas stovi sargyboje? 

— Majoras de Brisakas pagrindinėje sargyboje ir kapitonas de 
Katinatas koridoriuje. 

— De Katinatas! Ak, juk tai tas jaunuolis, kuris sustabdė mano 
arklį Fontenblo dvare. Aš jį atsimenu. Gali duoti signalą, Bonte- 
mai. 

Vyriausiasis tarnas greitai priėjo prie durų ir plačiai jas atvė- 
rė. Tuoj vidun įskubėjo rūmininkas krosnies kūrentojas bei ket- 

vertas liokajų su raudonais švarkais ir baltais perukais, visi labai 
miklūs, žengiantys be garso, nekantraujantys atlikti savo parei- 
gą. Vienas tuoj pagriebė Bontemo apklotą bei minkštasuolį ir aki- 
mirksniu išgabeno juos į prieškambarį, kitas išnešė naktipiečius 
ir sidabro žvakidę, trečiasis atitraukė didžiąsias užuolaidas iš 
spaustiniais raštais išmarginto aksomo, ir šviesa užtvindė kam- 
barį. Tuo metu židinyje jau įsidegė pušinės skiedros, krosnies kū- 
rentojas uždėjo kryžmai ant jų du apvalius pagalius, nes rytas 
buvo vėsus, ir pasišalino drauge su savo pagalbininkais. 

Vos jiems išėjus, į miegamąjį įžengė didingesnių žmonių bū- 
rys. Priekyje ėjo dviese, vienas greta kito. Jaunuolis, vos sulaukęs 
dvidešimties, vidutinio ūgio, apkūnokas, lėtos ir pasipūtusios lai- 
kysenos, lanksčių kojų, gana malonaus veido, panašaus į kaukę, 
be jokios išraiškos, kuriame retkarčiais švystelėdavo slepiamo pik- 
tavališko humoro kibirkštėlė. Jis buvo prašmatniai apsitaisęs sly- 
vų spalvos aksomo apdaru, skersai krūtinės ėjo platus mėlyno 
šilko kaspinas , iš po kurio žybčiojo Šventojo Liudviko ordino kraš- 
telis. Šalia ėjo keturiasdešimtmetis vyras, tamsaus gymio, didin- 
gas ir orus, paprastais, bet brangiais juodo šilko rūbais su auksi- 
nės spalvos prakirptėmis prie kaklo ir ant rankovių. Kai šioji po- 
ra atsidūrė priešais karalių, visų trijų veiduose buvo galima įžvelgti 
panašumo, rodančio juos esant vieno kraujo ir leidžiančio pašali- 
niam stebėtojui spėti, kad vyrėlesnis - tai jaunesnysis karaliaus 
brolis, o antrasis, Liudvikas, - dofinas, vienintelis teisėtas kara- 
liaus vaikas ir sosto įpėdinis. Beje, dėl keistų apvaizdos užmačių 
nei jam, nei jo vaikams nebuvo lemta užimti sosto. 

Šie trys veidai, nors ir panašūs išlenktomis Burbonų nosimis, 
didelėmis išsprogusiomis akimis bei storomis apatinėmis Habs- 
burgų lūpomis, paveldėtomis iš Onos Austrės, smarkiai skyrėsi 
juose įspaustu temperamentu ir charakteriu. Karaliui dabar ėjo 
keturiasdešimt šeštieji. Trumpai pakirpti plaukai jau retėjo vir- 
šugalvyje, o smilkiniai buvo pradėję žilti. Vis dėlto jaunystės gro- 
žis jo dar nebuvo palikęs, tik dabar jis buvo atmieštas didybės ir 
griežtumo, kurie augo sulig amžiumi. Juodos karaliaus akys bu- 


16 


vo labai išraiškingos, o ryškūs bruožai teikė peno skulptoriams ir 
dailininkams. Ryžtinga, bet jusli burna ir tankūs išlenkti antakiai 
darė veidą autoritetingą ir valdingą, tuo tarpu įprastinė nuolan- 
kesnė jo brolio išraiška rodė, jog šiam žmogui visą gyvenimą teko 
pratintis reikšti pagarbą ir nusižeminimą. Dofinas buvo taisyk- 
lingesnių bruožų nei tėvas, tačiau jam trūko gyvumo susijaudi- 
nus ir karališko giedrumo susimąsčius. Akylesnis stebėtojas būtų 
pasakęs, kad Liudvikas nors ir nebuvo vienas didžiausių kada nors 
gyvenusių valdovų, tačiau šitam vaidmeniui tiko bene labiausiai. 

Įkandin karaliaus sūnaus ir karaliaus brolio ėjo grupelė įžy- 
mių žmonių ir rūmininkų, kurie pagal savo.pareigas privalėjo da- 
lyvauti šioje kasdienėje ceremonijoje. Čia buvo didysis mantijos 
rūmininkas Meno hercogas, išblyškęs jaunuolis juodo aksomo kos- 
tiumu, smarkiai šlubuojantis kaire koja, ir jo mažasis broliukas 
jaunasis Tulūzos grafas - abu neteisėti madam de Montespan ir 
karaliaus vaikai. Už jų ėjo pirmasis garderobo kamerdineris, ly- 
Uimas pirmojo gydytojo Fagono, galvos chirurgo Teljė ir trijų pa- 
žų, vilkinčių skaisčiai raudonos ir aukso spalvos apdarais, kurie 
nešė karaliaus drabužius. Tiek buvo šeimos sąraše dalyvių, ku- 
riems suteikta ši garbė - viso Prancūzijos dvaro didžiausias troš- 
kimas. 

Bontemas, pakišęs sidabrinį indą, užlašino ant karaliaus ran- 
kų šiek tiek vyno spirito, o pirmasis miegamojo didikas padavė 
indą švęsto vandens, kuriuo karalius pasišlakstė, po to persižeg- 
nojo murmėdamas trumpą maldelę šventajai dvasiai. Linktelėjęs 
broliui ir trumpai pasisveikinęs su dofinu bei Meno hercogu, jis 
nuleido kojas nuo lovos ir atsisėdo, o iš po ilgos šilkinės naktinės 
palaidinės karojo mažos baltos pėdos. Tokia poza kiekvienas vy- 
ras rizikuotų atrodyti juokingas, jei ne giliai širdyje suvoktas sa- 
vojo orumo pojūtis, neleidžiantis nė pamanyti, jog gali būti tokių 
aplinkybių, kurioms esant jis susikompromituotų kitų akyse. Taip 
sėdėjo Prancūzijos valdovas, nors ir priklausomas nuo kiekvieno 
vėjelio dvelktelėjimo, virpas nuo klaidžiojančių skersvėjų. Kilmin- 
gasis barzdaskutys panas Sekventenas užmetė ant karaliaus pe- 

čių purpurinį chalatą ir užmovė ant galvos dvarui skirtą peruką 
ilgomis garbanomis, o Bontemas tuo metu užtempė ant kojų rau- 
donas kojines ir pastatė priešais siuvinėto aksomo šlepetes. Val- 
dovas įkišo į jas kojas, susijuosė chalatą ir nuėjo prie židinio, kur 
įsitaisė krėsle ir ištiesė plonas dailias rankas arčiau liepsnojančių 
malkų, o kiti apstojo jį pusračiu, laukdami didžiosios rytmečio 
ceremonijos tęsinio. 

— Kas gi čia, ponai? - staiga paklausė karalius, nekantriai dai- 
rydamasis aplink. - Užuodžiu kvepalus. Neįtikėtina, kad kuris iš 
jūsų būtų drįses ateiti išsikvėpinęs žinodamas, - o tai jūs visi pri- 
valote žinoti, - kad kvepalai man kenkia. 

Maža grupelė susižvalgė tarpusavyje, atimesdama kaltinimus. 
Ištikimasis Bontemas tykiai apėjo juos iš užpakalio ir aptiko pra- 
sikaltėlį. 

- Tulūzos grafe, kvapas sklinda nuo jūsų, - tepasakė. 

Tulūzos grafas, mažas raudonskruostis berniukas, paraudo su- 
sektas. 

- Atleiskite, jūsų didenybe, madmuazelė de Gramon galėjo ap- 
šlakstyti mano švarką iš mėtomojo butelio, kai mes vakar drauge 
žaidėme Marli, - išlemeno jis. - Aš nepastebėjau, bet jei tai erzina 
jūsų didenybę... 

— Tegul jis išeina! Tegul išeina! - suriko karalius. - Ak, mane 
dusina, smaugia! Bontemai, atidaryk apatinį langą. Ne, nereikia, 
nebesvarbu, jis juk išėjo. Pone Sekventenai, ar šiandien skutimo- 
si diena? 

— Taip, jūsų didenybe, viskas paruošta. 

— Tai ko mes laukiame? Tris minutes vėluojame. Prie darbo, 
pone, o jūs, Bontemai, duokite įsakymą dėl didžiosios rytmečio 
ceremonijos. 

Šį rytą karalius aiškiai buvo ne pačios geriausios nuotaikos. 
Jis svaidė greitus klausiamus žvilgsnius į brolį ir savo sūnus, bet 
jei koks nusiskundimas ar sarkazmas ir būtų suvirpines jo lūpas, 
tai de Sekventeno veiksmai būtų juos sėkmingai numalšinę. Pri- 
pratęs prie tokio darbo, rūmininkas nerūpestingai aptepė kara- 

liaus smakrą muilu ir greitai vedžiojo skustuvu, o po to kempine 
patrynė veidą vyno spiritu. Vienas didikas padėjo karaliui apsi- 
mauti trumpas kelnes, kitas jas užsegė, o trečiasis numovė per 
galvą naktinius marškinius ir padavė pašildytą prie židinio palai- 
dinę. Vienas po kito kilmingieji rūmininkai, pavydžiai laikyda- 
miesi savo privilegijų, užmovė batus su deimantinėmis sagtimis, 
blauzdines, apvilko ryškiai raudona apatine liemene ir užrišo ant 
jos mėlyną kaspiną su Šventosios Dvasios kryžiumi iš deimantų, 
o Šv. Liudviko kryžių pritvirtino su raudonu kaspinu. Nemačiu- 
siam tokio vaizdo keistai atrodytų mažas žmogelis, abejingas ir 
pasyvus, įsmeigęs akis į degančias malkas, su visu būriu garsių 
vyrų, bruzdančių aplink jį, taisančių šį bei tą jo aprangoje, lyg jie 
būtų vaikai, žaidžiantys su mėgstama savo lėle. Buvo užvilktas 
juodas apatinis švarkas, užrištas nėrinių kaklaraištis, tada - pa- 
laidas viršutinis švarkas. Ant emaliuotos lėkštės buvo atneštos 
dvi nosinės iš brangių nėrinių, ir du rūmininkai įkišo jas į kišenes 
abiejose pusėse, sidabruota juodmedžio lazda buvo įsprausta į ran- 
ką, ir štai jums valdovas, pasirengęs dienos darbams. 

Viskas truko kokį pusvalandį ar ilgiau. Per tą laiką miegamojo 
durys buvo tolydžio varstomos. Naujų atvykusiųjų pavardės bu- 
vo pašnibždomis perduodamos sargybos kapitonui, paskui - vy- 
galiausiai atvykėliai patekdavo vidun. Įėjusieji žemai tris kartus 
nusilenkdavo sveikindami jo didenybę ir prisidėdavo prie savo gru- 
pės ar būrelio, kur patylomis liežuvaudavo apie naujienas, orą ir 
dienos planus. Ilgainiui žmonių vis daugėjo. Įnešus pirmuosius 
kuklius karaliaus pusryčius, kurie susidėjo iš duonos ir dvigubai 
atskiesto vyno, didelis kvadratinis miegamasis buvo pilnas vyrų, 
daugelis kurių išgarsino to meto Prancūzijos istoriją. Čionai gre- 
ta karaliaus stovėjo atšiaurus, bet energingas Luvua, visagalis po 
savo varžovo Kolbero mirties, svarstydamas karinius dalykus su 
dviem karininkais, kurių vienas buvo aukštas stotingas karys, o 
kitas - keistas žmogelis, mažaūgis išsigimėlis su Prancūzijos mar- 
šalo ženklais, ojo vardas grėsmingai skambėjo Danijos pasienyje, 

nes Liuksemburgas jau buvo laikomas Kondė įpėdiniu, o greta 
stovintis Vobanas - Tureno. Netoliese nedidelis baltaplaukis ma- 
lonaus veido dvasininkas tėvas Lašezas, karaliaus nuodėmklau- 
sys, pašnibždomis dėstė savo požiūrį į jansenizmą įkūniam Bo- 
suė, iškalbingajam Mo vyskupui, ir aukštam, plonam bei jaunam 
abatui Fenelonui, kuris klausėsi suraukęs antakius, nes buvo įta- 
riamas erezijomis šiuo klausimu. Čia buvo ir dailininkas Lebre- 
nas, aptariantis meno reikalus mažame būrelyje, kurį sudarė jo 
kolegos Verijo ir Lagezas, architektai Blondelis ir Lenotras bei 
skulptoriai Žirardonas, Pužė, Dežardenas ir Kuasevo, savo kūri- 
niais išgražinę naujuosius karaliaus rūmus. Prie pat durų besi- 
šypsantis gražuolis Rasinas šnekučiavosi su poetu Bualo ir archi- 
tektu Mansaru. Visi trys laisvai juokėsi ir šmaikštavo, kaip ir pri- 
tiko karaliaus numylėtiniams. Jie buvo vieninteliai valdiniai, ga- 
lėję be pranešimo ir ceremonijų įeiti į miegamąjį ir išeiti iš jo. 

— Kas jam šiandien yra? - tyliai paklausė Bualo, kryptelėda- 
mas galvą į karališkąją grupę. - Atrodo, kad miegas nepataisė- 
jam nuotaikos. 

— Darosi vis kebliau jį pralinksminti, - pasiguodė Rasinas, pur- 
tydamas galvą. - Trečią valandą turiu būti madam de Mentenon 
kambaryje. Pažiūrėsiu, ar koks lapas ar keli iš „Fedros“ nepakels 
jam ūpo. 

— Mano drauge, - įsiterpė architektas, - negi manote, kad pati 
madam negali jo paguosti geriau už jūsiškę „Fedrą“? 

— Madam - nuostabi moteris. Ji turi proto, širdies ir takto - ji 
žavinga. | 

— Vieno dalyko ji turi net per daug. 

— Ir ko gi taip? 

— Ogi amžiaus. 

— Fui! Ką reiškia metai, jei ji atrodo trisdešimties? Kokios akys! 
Kokios rankos! Be to, mano draugužiai, ir jis jau nebe jaunuolis. 

— A, bet tai ne tas pat. 

— Vyrui amžius yra įvykis, o moteriai - baisi nelaimė. 

— Taip tai taip. Tačiau jaunuolis pasikliauja akimis, o vyras — 

ausimis. Keturiasdešimties sulaukus, dažniau laimi išmintingas 
liežuvis, o iki keturiasdešimties - gražus veidelis. 

— Ak, išdykėli! Manote, kad keturiasdešimt penkeri ir taktas 
atlaikys mūšį su trisdešimt devyneriais ir grožiu? Na, gerai jau 
gerai! Kai jūsų dama nugalės, ji tikrai prisimins, kad jūs pirmasis 
siekėte jos prielankumo. 

— Manau, kad jūs neteisus, Rasinai. 

— Ogi pažiūrėsime. 

- Jei jūs suklydote... 

—- Kas tada? 

— Jūsų reikalai gali pakrypti į blogąją pusę. 

— Kodėl gi? 

—- Markizė de Montespan turi gerą atmintį. 

— Jos įtaka gali greitai išblėsti. 

—- Nebūk toks įsitikinęs, mano drauge. Kai Fontanžai atvyko iš 
Provanso, visi manė, kad mėlynos Fontanž akys ir vario spalvos 
plaukai nurungs madam de Montespan. Ir štai jums - Fontanž 
ilsisi šešių pėdų gylyje po bažnyčios kripta, o markizė praeitą sa- 
vaitę dvi valandas praleido su karaliumi. Jei tąsyk nugalėjo, ko- 
dėl kitą sykį jai nepasisektų? 

— Ši varžovė visai kitokia. Tai jums ne provincijos mergelė, o 
protingiausia Prancūzijos moteris. 

— Niekai, Rasinai, jūs juk gerai pažįstate savo šeimininką, bent 
jau turėtumėte pažinti, nes trinatės apie jį nuo frondos laikų. Ar- 
gi jis toks žmogus, kuris su malonumu klausytųsi pamokslavimo 
ir kiauras dienas leistų prie tokio amžiaus moters kojų žiūrėda- 
mas, kaip ji audžia gobelenus, ir glostydamas jos pudelį, kai visi 
salonai pilni gražiausių Prancūzijos veidų ir žėrinčių akių kaip 
Olandijos lysvės - tulpių? Ne, ne, tik Montespan, o jei ne ji, tai 
kokia jaunesnė gražuolė. 

— Betgi, brangusis Bualo, aš jums sakau - jos saulė leidžiasi. Ar 
negirdėjote naujienos? 

— Nieko negirdėjau. 

— Jos broliui ponui de Vivonui nebuvo leista įeiti. 

— Negali būti! 

— Tai - faktas. 

— Ir kada? 

- Šį rytą. 

— Iš ko sužinojai? 

— Iš de Katinato, gvardijos kapitono, kuris gavo įsakymą už- 
tverti jam kelią. 

— Na, na! Karalius tikrai kažką sumanė. Štai kodėl jis šiandien 
toks apniukęs! Prisiekiu, jei markizė tikrai yra tokia narsi, kaip 
žmonės kalba ją esant, tai karalius greit įsitikins, kad lengviau 
buvo ją laimėti negu paniekinti. 

— Ta-aip! Su Mortemarais geruoju nesusitarsi. 

— Gal dangus jam parodys, kaip saugiai išsisukti! O kas yra 
anas ponas? Jo veidas nuožmesnis negu įprasta matyti dvare. Nagi! 
Karalius žiūri į jį, o Luvua davė ženklą prisiartinti. Garbės žodis, 
jam vieta palapinėje, o ne po išpieštomis lubomis. 

Rasino dėmesį patraukęs nepažįstamasis buvo aukštas, plo- 
nas žmogus atsikišusia erelio nosimi, nemaloniai rūsčiomis pil- 
komis akimis po gauruotais antakiais, ojo veidas, išvagotas raukš- 
lių, paženklintas amžiaus, rūpesčių ir nugairintas vėjo, išskyrė jį 
iš manieringų dvariškių tarpo, kaip spalvingų plunksnuočių nar- 
velyje išsiskirtų senas vanagas. Vilkėjo jis niūrių spalvų kostiu- 
mą, įprastą dvarui nuo to laiko, kai karalius atmetė lengvabūdiš- 
kumą ir madmuazelę Fontanž. Prie liemens kabanti špaga nebu- 
vo rapyros imitacija, o gerų ašmenų ginklas su varine rankena 
dėmėtoje odinėje makštyje, rodantis, jog jam yra tekę nemažai 
pasidarbuoti. Vyriškis stovėjo prie durų, laikydamas rankoje kas- 
toro skrybėlę su juodomis plunksnomis, ir žvelgė į liežuvautojų 
grupeles aplinkui pusiau linksmai, pusiau paniekinamai. Pama- 
tes karo ministro ženklą, ėmė irtis pirmyn be ceremonijų, stum- 
dydamas į šonus visus pasitaikiusius kelyje. 

Liudvikas turėjo labai kšipuoselėtą karališką gebėjimą atsiminti 
žmones. 

- Štai jau keleri metai, kai jo nemačiau, tačiau gerai pamenu jo 

veidą, - pasakė jis, pasisukdamas į ministrą. - Juk tai grafas de 
Frontenakas, ar ne? 

— Taip, jūsų didenybe, - atsakė Luvua. - Tai tikrai Liudvikas 
de Buadas, grafas de Frontenakas, buvęs Kanados gubernatorius. 

— Džiaugiamės vėl jus matydami rytmečio ceremonijoje, - išta- 
rė valdovas, kai senasis didikas nulenkė galvą ir pabučiavo jam 
ištiestą baltą ranką. - Tikiuosi, kad Kanados šalčiai neatvėsino 
jūsų ištikimybės šilumos. 

— Tik mirties šaltis tai padarytų, jūsų didenybe. 

— Tada tikiu, kad jūs išliksite mums ištikimas dar daugelį me- 
tų. Dėkojame jums už rūpestį ir vargus, patirtus mūsų provinci- 
joje. Mes atšaukėme jus vien dėl to, kad norime iš jūsų pačių 
išgirsti, kokie ten reikalai. Taigi pirmiausia apie Dievo reikalus, 
nes Prancūzijoje jie yra svarbiausi. Kaip sekasi atversti pago- 
nis? 

— Negalime skųstis, jūsų didenybe. Gerieji tėvai, tiek jėzuitai, 
tiek rekoletai, daro, ką gali, nors, tiesą sakant, visi jie pasirengę 
atidėti kito pasaulio reikalus ir kištis į šio pasaulio dalykus. 

— Ką pasakysite į tai, tėve? - paklausė Liudvikas savo nuodėm- 
klausio jėzuito, ir liepsnelė įsižiebė jo akyse. 

— Pasakysiu, jūsų didenybe, kad jei šio pasaulio reikalai trukdo 
kito pasaulio reikalams, tai gero kunigo, kaip ir kiekvieno gero 
kataliko, pareiga juos tinkamai nukreipti. 

— Visiška teisybė, jūsų didenybe, - pasakė de Frontenakas, o 
pyktis išsiliejo raudoniu tamsiuose skruostuose, - bet jei jo dide- 
nybė suteikia man garbę ir patiki šiems reikalams man vadovau- 
ti, aš nepakęsiu jokio kišimosi į savo pareigas, nesvarbu, ar tas 
įkyruolis su švarku, ar su sutana. 

— Pakaks, pone, pakaks, - nekantriai sušuko Liudvikas. - Aš 
jūsų klausiau apie misijas. 

— Misijos klesti, jūsų didenybe. Kryžių savo ženklu priėmė iro- 
kėzai prie Solto ir kalnuose, huronai prie Loreto ir algonkinai 
abiejose upės pusėse nuo Tadusako rytuose iki Solamario ir net 
Dakotos didžiosiose lygumose. Marketas nusileido žemyn Vakarų 

upe skelbti religijos tarp ilinojų, ojėzuitai nunešė evangeliją Long- 
hauzo kariams į jų vigvamus ties Onondaga. 

— Galiu pridurti, jūsų didenybe, - pasakė tėvas Lašezas, - kad 
nešdami tiesą jie dažnai paaukodavo ir savo gyvybes. 

— Taip! - karštai sušuko de Frontenakas. - Jūsų didenybė turi 
daugybę narsių vyrų savo valdose, bet nėra drąsesnių už paminė- 
tuosius. Jie grįžta aukštyn Rišeljė upe iš irokėzų kaimų su nulup- 
tais nagais, išsukinėtais pirštais, išdegintomis akiduobėmis, o ran- 
dai ant jų kūnų nuo pušinių balanų yra tokio storio kaip lelijų 
žiedai ant šių užuolaidų. Ir vis dėlto, gerųjų uršuliečių kokį mė- 
nesį paslaugyti, jie, vienintele akimi beregėdami, vėl grįžta atgal 
į indėnų vietoves, kur net šunys baidosi supjaustytų jų veidų ir 
išsukinėtų galūnių. 

- Ir jūs šitai pakenčiate? - su įkarščiu šūktelėjo Liudvikas. - Ir 
jūs paliekate tuos bjaurius žmogžudžius gyvus? 

— Aš prašiau kariuomenės, jūsų didenybe. 

— Aš ją siunčiau. 

— Vieną pulką. 

— Kariniano-Saljero. Geresnių neturiu. 

— Jūsų didenybe, reikia daugiau. 

— Juk esama ir kanadiečių. Argi nėra savanoriškos liaudies ka-+ 
riuomenės? Negi negalite surinkti pajėgų, kurių užtektų nubaus- 
ti niekšiškiems dievo tarnų žudikams? Visada maniau, kad esate 
karys. 

De Frontenako akys blykstelėjo, o lūpose jau virpėjo atsaky+ 
mas, bet senis suvaldė savo būdą. 

— Koks aš kareivis, jūsų didenybė gali paklausti tų, kurie matė 
mane prie Senefio, Mulhauzeno, Zalcbacho ir dar dešimtyje kitų 
vietų, - atkirto jis, - kur turėjau garbės ginti jūsų didenybės rei- 
kalus. 

— Mes nepamiršome jūsų paslaugų. 

— Kaip tik dėl to, kad esu kareivis ir šiek tiek ragavau karo, 
žinau, kaip sunku skverbtis į šalį, didesnę už Ispanijos žemumą, 
apaugusią miškais ir kemsynais, kur už kiekvieno medžio tyko 

laukiniai, gal ir nemoką laiku stoti į mūšį ar sudaryti linijos, ta- 
čiau galį pašauti bėgantį šiaurinį elnią karibų ir sukarti trijų lygų 
atstumą, kai mes nueiname tik vieną. O kai pasiekiame jų kai- 
mus ir sudeginame paliktus vigvamus bei keletą akrų kukurūzų 
laukų, ką laimime? Belieka grįžti atgal į savo žemę, o mus iš visų 
pusių supa nematomi žmonės, sėlina iš paskos ir nuima nuo atsi- 
liekančiųjų skalpus. Jūs pats esate karys, jūsų didenybe. Todėl aš 
klausiu jūsų, ar lengva kariauti turint saujelę kareivių, kelis cen- 
sitaires, paimtus tiesiai nuo plūgo, ir kariuomenę miško bėgūnų, 
kurie tegalvoja apie spąstus ir bebro kailius? 

— Na, ką jūs! Man apmaudu, jei pasakiau kiek neapgalvotai, - 
suminkštėjo Liudvikas. - Aptarsime šį reikalą mūsų taryboje. 

— Mano širdis šyla klausantis jūsų, - sušuko senasis guberna- 
torius. - Tai bus džiaugsmo iki pat Šv. Lauryno upės žemupio 
baltųjų ir raudonųjų širdyse, kai jie sužinos, kad jų didysis tėvas 
už vandenų atkreipė į juos savo mintis. 

- Vis dėlto jums nevertėtų kažin ko tikėtis, nes Kanada mums 
ir taip brangiai atsiėjo, o mes dar turime daugybę reikalų Euro- 
poje. | 

— O, jūsų didenybe, kaip norėčiau, kad jūs išvystumėte tą dide- 
lę šalį. Kai jūsų didenybė laimėjo karo kampaniją čia, ką gero jūs 
gavote? Šlovę, kelias mylias Liuksemburgo, Strasbūrą, dar vieną 
miestą karalystei, o ten už dešimtadalį kainos ir su vienu nuo- 
šimčiu pajėgų ištisas pasaulis laukia jūsų rankos. Jūsų didenybe, 
"tas pasaulis neaprėpiamas akimis, turtingas ir gražus! Kur kitur 
rasite tokių kalvų, tokių miškų ir upių? Jis visas skirtas mums, 
tik reikia jį paimti. O kas stovi skersai tako? Kelios gentys išsi- 
barsčiusių indėnų, siauras ruožas anglų fermerių ir žvejų. Nu- 
kreipkite, jūsų didenybe, savo mintis į tą šalį ir jau po kelerių 
metų stovėsite savo tvirtovėje prie Kvebeko ir galėsite sakyti, kad 
nuo šiaurės sniegynų iki šiltos Pietų įlankos, nuo vandenyno bangų 
iki didžiųjų lygumų už Marketo upės yra viena didžiulė imperija 
ir tos imperijos vardas - Prancūzija su karaliumi Liudviku bei 
vėliava su lelijų žiedais. 

Liudviko skruostai nukaito nuo tokios ambicingos perspekty- 
vos. Jis palinko į priekį, krėsle žėruodamas akimis, bet, kai gu- 
bernatorius baigė, atsilošė atgal. 

— Garbės žodis, grafe, - ištarė, - jūs prisigraibstėte indėnų iš- 
kalbingumo, apie kurį mums yra tekę girdėti. Beje, dėl anglų. Juk 
jie hugenotai, ar ne? 

— Daugiausia. Ypač Šiaurėje. 

- Šventajai Bažnyčiai būtų paslauga, jei jie pradėtų krautis 
daiktus. Jie turi savo miestą ten, kiek žinau. Niu-niu... kaip jie jį 
vadina? 

— Niujorkas. Jie atėmė jį iš olandų. 

— Ak, Niujorkas. Girdėjau ir apie kitą. Bos-bos... 

— Bostonas, jūsų didenybe. 

- Taip, toks pavadinimas. Šie uostai galėtų mums praversti. Sa- 
kykite, Frontenakai, - jis nuleido balsą, kad žodžius girdėtų tik gra- 
fas, Luvua ir karališkasis būrelis, - kokių pajėgų reikėtų šiems žmo- 
nėms išvaikyti? Vieno pulko, dviejų pulkų, vienos fregatos ar dviejų? 

Buvęs gubernatorius papurtė žilstelėjusią galvą. 

- Jūs nepažįstate jų, didenybe, - pasakė jis. - Jie nuožmūs žmo- 
nės, šitie anglai. Su visa jūsų maloninga pagalba mums Kanadoje 
sunkiai sekasi išlaikyti savo valdas. O jiems niekas nepadeda, vien 
kliūtys, šalčiai, ligos, nederlingos žemės 1r indėnų karai, tačiau 
jie tarpsta ir dauginasi, ir miškai skiriasi prieš juos taip, kaip le- 
das tirpsta nuo saulės. Ten, kur vakar vilkai staugė, skambina jų. 
bažnyčios varpai. Jie taikūs ir nenori kariauti, bet jei įsivelia, ka- 
riauja iki pabaigos. Jei norite, kad Naujoji Anglija atitektų jūsų 
didenybei, man reikia penkiolikos tūkstančių geriausios kariuo- 
menės ir dvidešimties linijinių laivų. 

Liudvikas nekantriai pašoko iš krėslo ir pačiupo lazdą. 

— Norėčiau, - tarė, - kad ir jūs sektumėte tų, pasak jūsų, ne- 
pergalimų žmonių pavyzdžiu ir kaip jie įprastumėte pasikliauti 
savo jėgomis. Palikime šį reikalą mūsų tarybai. Šventasis tėve, 
jau išmušė koplyčios valanda, tegul visi palaukia, kol mes atliksi- 
me savo pareigas Dievui. 

Paėmęs iš patarnautojo rankų maldaknygę, jis nuskubėjo link 
durų, kiek leido aukšti kulnai, o dvariškiai, prasiskyrę, kad jis 
praeitų, už jo vėl suglaudė gretas ir nusekė įkandin, kiekvienas 
pagal savo rangą. 


III SKYRIUS 


DURŲ APGULTIS 


Kol Liudvikas teikė dvariškiams, kaip jis pats visiems tvirtino, 
didžiausią iš žmogiškų malonumų - savo karališkojo veido reginį, 
jaunas gvardijos karininkas šiapus karaliaus priimamojo durų bu- 
vo labai užsiėmęs, nes turėjo perdavinėti daugybės norinčių pa- 
tekti vidun titulus ir pasisveikinti su visais šypsena ar keletu žo- 
džių. Visiems dvare buvo gerai pažįstamas jo atviras, gražus vei- 
das. Jis visada buvo linksmas ir guvus, kaip žmogus, kuriam lem- 
tis nepašykštėjo. Taip iš tiesų ir buvo. Dar prieš trejus metus jis 
buvo niekam nežinomas jaunesnysis karininkas, kariavęs lauki- 
nės Kanados brūzgynuose su algonkinais ir irokėzais. Po mainų 
karo belaisviais vėl grįžo į Prancūziją, Pikardijos pulkan. Kartą 
jam labai pasisekė. Vieną žiemos dieną Fontenblo jis sugriebė už 
apynasrio pasibaidžiusį karaliaus arklį už kelių sieksnių nuo gi- 
lios žvyrduobės. Net. dešimt karinių operacijų nebūtų davusios 
tokių rezultatų. Dabar jis buvo patikimas karaliaus gvardietis, 
jaunas, galantiškas ir visų mėgstamas, buvo ko jam pavydėti. Ta- 
čiau dėl keistos žmogaus prigimties prieštaros jis greitai persiso- 
tino nuobodžia, nors ir didinga karaliaus buitimi, su gailesčiu pri- 
simindamas šiurkštesnes ir laisvesnes ankstesnės tarnybos die- 
neles. Net ir čia, prie karaliaus durų, jo mintys nuklysdavo nuo 
freskomis išpieštos galerijos ir dvariškių būrelių į laukinių Vaka- 
rų tarpeklius ir putojančias upes. Staiga tokių reginių fone prieš 
jį stojo pažįstamas veidas. 


27 


— Pone de Frontenakai! - sušuko jis. - Negi pamiršote mane? 

— Dievaži! De Katinatas! Kaip malonu regėti užjūriuose maty- 
tą veidą! Betgi jaunesnįjį Kariniano karininką nuo gvardijos ka- 
pitono skiria didelis nuotolis. Kaip greitai jūs iškilote! 

— Tačiau netapau laimingesnis. Kartais atiduočiau viską, ką 
turiu, kad galėčiau beržine kanoja nusileisti Lašino slenksčiais 
arba dar kartą pamatyčiau raudonai ir geltonai pasipuošusias kal- 
nų pašlaites, kai krenta lapai. | 

— Taip, taip, - atsiduso de Frontenakas. - Matote, jūsų žvaigž- 
dė pakilo, o manoji nusileido. Esu atšauktas iš savo posto, o mano 
vietoje paliktas de Labaras. Ten jau kaupiasi audra, o toks žmo- 
gus kaip jis jos neatlaikys. Kai irokėzai šoka skalpų šokį, o Don- 
ganas Niujorke kursto juos, be manęs jiems bus sunku išsiversti, 
laukiu jų kvietimo. Dabar einu pas karalių ir pabandysiu suža- 
dinti jam norą būti didžiu valdovu ne tik čia, bet ir ten. Jei turė- 
čiau jo galią, pakeisčiau viso pasaulio istoriją. 

- Š-š! Nevalia gvardijos kapitonui išduoti paslapčių, - nusijuo- 
kė de Katinatas. 

Nuožmusis senas karys nužirgliojo pro jį pas karalių į priėmi- 
mą. Jiems taip besišnekant, prisiartino didikas, apsirengęs praš- 
matniais juodos ir sidabro spalvų drabužiais. Kai tik durys atsi- 
darė, jis žengė į priekį pasitikinčia išraiška, kaip žmogus, kurio 
teisėmis negalima abejoti. Tačiau kapitonas de Katinatas šokte- 
lėjo už akių ir užtvėrė duris. 

— Labai atsiprašau, pone de Vivonai, - pasakė, - jus įleisti už- 
drausta. 

— Uždrausta įleisti! Mane? Bene išprotėjote? - papilkėjusiu vei- 
du, išplėtęs akis, jis žingtelėjo atgal ir protestuodamas kilstelėjo 
sudrebėjusią ranką. 

— Užtikrinu jus, toks įsakymas. 

— Neįtikėtina. Kažkoks nesusipratimas. 

— Gali būti. 

— Tada prašom mane praleisti. 

- Įsakymas man nepalieka veiksmų laisvės. 

— Tik vieną žodelytį karaliui. 

— Apgailestauju, pone, negaliu. 

— Vieną vienintelį. 

— Tai ne mano galioje, pone. 

Įsiutęs didikas treptelėjo koja ir taip dėbtelėjo į duris, lyg ke- 
tintų veržtis jėga. Tada pasisuko ant kulnų ir, kažką sumanes, 
nuskubėjo koridoriumi tolyn. 

— Taigi, taigi, - sumurmėjo panosėje de Katinatas, tampyda- 
mas savo tankius juodus ūsus, - tuojau jis sumanys naują kiau- 
lystę. Greičiausiai prisistatys jo sesutė, o man teks rinktis - ar 
sulaužyti įsakymą, ar tapti amžinu jos priešu. Geriau jau Rišel- 
jė fortą saugočiau nuo irokėzų, o ne karaliaus duris nuo įtūžu- 
sios moters. Garbės žodis, štai ir dama, kaip ir maniau! Šlovė 
Viešpačiui! Tai draugė, o ne priešė. Labas rytas, madmuazele 
Nanon. 

- Labas rytas, kapitone de Katinatai. 

Atvykėlė buvo aukšta, grakšti brunetė, skaistaus veido ir žė- 
rinčių juodų akių, tačiau vilkėjo paprasta suknele. 

— Esu sargyboje, kaip matote. Negaliu su jumis kalbėtis. 

— Neatsimenu, kad būčiau prašiusi pono su manimi kalbėtis. 

— Prašom taip nuostabiai nesiraukyti, nes turėsiu prašnekti, — 
sušnabždėjo kapitonas. - Ką ten turite rankoje? 

— Madam de Mentenon laiškelį karaliui. Perduosite jį ar ne? 

— Būtinai, madmuazele. Kaip jaučiasi madam, jūsų ponia? 

— O, ji visą rytą išbuvo su savo dvasios tėvu, jis taip gražiai 
kalbėjo, taip liūdnai. Mes nelabai linksminamės, kai ponas Godė 
atvyksta mūsų aplankyti. O, visai pamiršau, juk ponas esate hu- 
genotas ir nieko apie dvasios tėvus neišmanote. 

— O, aš nekvaršinu sau galvos dėl tokių dalykų. Tegul Sorbona 
ir Ženeva kaunasi tarpusavyje. Suprantate, žmogus turi a 
šeimos tradicijų. 

— O, pone, jei nors truputį pasikalbėtumėte su madam de Men- 
tenon! Ji jus tikrai atverstų. 

— Aš geriau pasikalbėsiu su madmuazele Nanon, jei tik... 


29 


— Ak! - trumpas aiktelėjimas, tamsių sijonų šnaresys, ir subre- 
tė dingo šoninėje galerijoje. 

Plačiu apšviestu koridoriumi plaukė labai išvaizdi ir graži da- 
ma, aukšto stoto, grakšti ir be galo didinga. Ji vilkėjo prašmat- 
niais apdarais: aukso spalvos kamloto liemene ir pilko šilko sijo- 
nu, papuoštu auksiniais ir sidabriniais nėriniais. Neįkainojamų 
Genujos nėrinių skara, priekyje susegta perlų sege, pusiau dengė 
nuostabų kaklą, o tokių pačių perlų, kurių vienas prilygo meti- 
nėms buržua pajamoms, vėrinys vinguriavo vešliuose plaukuose. 
Nors dama buvo nebe pirmos jaunystės, nuostabūs karališkos fi- 
gūros išlinkiai, skaisti veido oda, blakstienose skendinčios žėrin- 
čios mėlynos akys ir labai taisyklingi veido bruožai vis dar leido 
jai pretenduoti į gražiausios Prancūzijos dvaro moters titulą. Gar- 
sėjo ji ir kaip didžiausia aštrialiežuvė. Dama plaukte plaukė, išdi- 
džiai ant balto kaklo iškėlusi dailią galvutę, net jaunasis karinin- 
kas pasijuto nugalėtas jos žavesio ir, atiduodamas pagarbą, sten- 
gėsi suteikti savo veidui atitinkamą išraišką, derančią jo parei- 
goms. 

— Ak, juk tai kapitonas de Katinatas! - sučiulbėjo madam de 
Montespan, o jos šypsena glumino jį labiau nei suraukti antakiai. 

- Jūsų nuolankus tarnas, markize. 

— Džiaugiuosi čia suradusi draugų, nes šį rytą kažkas juokin- 
gai apsiriko. 

— Norėčiau išgirsti. 

— Tai dėl mano brolio pono de Vivono. Juokinga net šnekėti, 
tačiau jo tikrai neįleido į rytmetį. 

— Apgailestauju, madam, bet buvau priverstas šitaip pasielgti. 

— Nejaugi tai padarėte jūs, kapitone? Kokią turėjote teisę? - Ji 
išsitiesė visu nuostabiu stotu, o didžiulėse mėlynose akyse švietė 
pasipiktinimas ir nuostaba. 

— Karaliaus įsakymas, madam. 

— Paties karaliaus! Nejaugi karalius galėtų viešai paniekinti 
mano šeimą? Iš ko gavote šį absurdišką įsakymą? 

— Tiesiai iš karaliaus per Bontemą. 

- Kokie niekai! Nejaugi manote, kad karalius drįstų atstumti 
Mortemarų giminės atstovą per kamerdinerį? Ar tik neapsisap- 
navote, kapitone? 

— Neneigiu, jog tai galėjo būti sapnas, madam. 

— Tokie sapnai gali brangiai atsieiti juos sapnavusiems. Eikite 
ir praneškite karaliui, jog aš čia ir noriu su juo pasikalbėti. 

— Madam, tai neįmanoma. 

— Kodėl gi? 

— Man uždrausta perduoti pranešimus. 

- Visus iki vieno? 

- Visus iš jūsų, madam. 

- Na, kapitone, jūs darote pažangą. Tik šito įžeidimo ir te- 
trūko taurei pripildyti. Vadinasi, galite perduoti karaliui bet 
kokios avantiūristės, nusmurgusios guvernantės pranešimus, 
— čia ji pati spigiai nusijuokė iš tokio savo varžovės apibūdini- 
mo, - tik ne Fransuazos de Mortemar, markizės de Montes- 
pan? 

— Toks įsakymas, madam. Man be galo skaudu jį vykdyti. 

— Pasilaikykite sau pasiteisinimus. Gali taip atsitikti, kad jums 
iš tikrųjų bus skaudu. Paskutinį kartą klausiu, ar atsisakote per- 
duoti mano pranešimą karaliui? 

— Esu priverstas atsisakyti, madam. 

— Tada aš nunešiu jį pati. | 

Ji šoktelėjo link durų, bet jis užtvėrė jai kelią ištiestomis ran- 
komis. 

— Dėl Dievo meilės, madam, apsigalvokite! - meldė jis. - Visi 
žiūri į jus. 

- Fi! Niekšas! - ji dėbtelėjo į būrelį šveicarų, kuriuos seržantas 
atitraukė per kelis žingsnius atgal. Išpūstomis akimis jie stebeili- 
jo reginį. - Sakau jums, aš turiu pamatyti karalių. 

— Dar nė viena dama nėra dalyvavusi rytmečio ceremonijoje. 

— Tai aš būsiu pirmoji. 

— Jei jūs praeisite, man bus galas. 

— Vis tiek manęs nesulaikysite. 

Reikalai krypo į blogąją pusę. De Katinatas buvo ne iš kelmo 
spirtas, tačiau ir jis pasimetė. Madam de Montespan ryžtas, už 
akių vadinamas akiplėšiškumu, buvo visur pagarsėjęs. Jei ji mė- 
gintų veržtis jėga, kaip jam pavartoti prievartą prieš moterį, kuri 
dar vakar rieškučiomis sėmė visas dvaro malones? Kas žino, ar 
savo grožiu, išmone ir energija nesusigrąžins jų rytoj? Jeigu jai 
pavyktų prasmukti, jo karjeros kaip nebūta, nes karalius nepa- 
kęsdavo nė menkiausio nukrypimo nuo savo įsakymų. Kita ver- 
tus, nubloškęs ją atgal, jis užsitrauktų mirtiną moters kerštą, ku- 
rį ji netruktų įvykdyti atgavusi galią. Štai ir žinok, kaip pasielgti! 
Staiga išganinga mintis nušvietė jam protą kaip tik tą akimirką, 
kai moteris sugniaužtais kumščiais ir žaibuojančiomis akimis bu- 
vo vėl besiveržianti pro jį. 

— Jei teiktumėtės luktelėti, madam, - ramindamas šnipštelėjo 
jis, - po valandėlės karalius eis pro čia į koplyčią. 

— Dar anksti. 

— Ką tik išmušė laikrodis. 

— Nejaugi turiu laukti kaip koks liokajus? 

— Bet tik minutėlę, madam. 

— Ne, ne, aš nelauksiu, - ji žengtelėjo prie durų. 

Ausylas gvardietis išgirdo kambario viduje kojų šnaresį ir su- 
prato, kad dabar jis padėties šeimininkas. 

— Aš perduosiu jūsų pranešimą, - tepasakė. 

— Atgavote sveiką protą? Eikite ir praneškite karaliui, kad aš 
noriu su juo pakalbėti. 

Jam reikėjo laimėti šiek tiek laiko. 

— Ar pranešti per aptarnaujantį didiką? 

— Jokiu būdu! Praneškite pats. 

— Visiems girdint? 

— Ne, ne, asmeniškai į ausį. 

— Ar turiu nurodyti jūsų pageidavimo motyvus? 

— Viešpatie, jūs išvesite mane iš proto! Praneškite, ką jums sa- 
kau, ir tuoj pat. 

Tačiau jaunojo karininko rūpesčiams buvo lemta laimingai 

baigtis. Dvigubos durys plačiai atsivėrė, ir tarpduryje ant aukšta- 
kulnių batelių sutipeno Liudvikas, kaukšėdamas lazdele, plevė- 
suodamas skvernais, dvariškių apsupty. Išėjęs stabtelėjo ir pasu- 
ko link gvardijos kapitono. 

— Čia kas, man raštelis? 

— Taip, jūsų didenybe. 

Valdovas įsimetė laiškutį į purpuro spalvos apatinio švarko ki- 
šenę ir žengė tolyn, tik staiga jo akys užkliuvo už madam de Mon- 
tespan, kuri, įsitempusi kaip styga, stovėjo koridoriaus viduryje. 
Jo smilkiniai užsiplieskė tamsiu įsiūčio raudoniu, ir jis, netaręs 
nė žodžio, greitai praėjo pro šalį, tačiau apsisukusi ir ji ėmė eiti 
šalia. 

— Nesitikėjau tokios garbės, madam, - tarė jis. 

- O aš - tokio įžeidimo, jūsų didenybe. 

- Įžeidimo, madam? Neužsimirškite. 

— Kaip galėčiau, jūsų didenybe? Tai jūs mane pamiršote. 

— Jūs braunatės nekviesta. 

— Norėjau sužinoti savo likimą iš jūsų lūpų, - šnibždėjo ji. - 
Galėčiau ištverti smūgį net ir to, kuriam priklauso mano širdis. 
Tačiau kaip skaudu girdėti, kad mano brolis yra įžeidinėjamas 
kamerdinerių ir hugenotų kareivių, o juk jis niekuo dėtas, gal tik 
tuo, kad jo sesuo taip karštai myli. 

— Dabar ne laikas tokioms šnekoms. 

— Kur jus pamatysiu, jūsų didenybe? 

— Jūsų apartamentuose. 

— Kelintą valandą? 

— Ketvirtą. 

— Tada daugiau jūsų didenybės nevarginsiu. 

Ji padovanojo jam vieną iš tūpsnių, kuriais garsėjo, ir pasu- 
ko šoniniu koridoriumi. Jos akyse švietė pergalės džiaugsmas. 
Iki šiol grožis ir narsa jos dar niekada neapvylė. Štai ir dabar, 
gavusi valdovo pažadą pasikalbėti, ji net nedvejojo, kad, kaip 
ir anksčiau, atkariaus šio vyro širdį, nors karalių ir graužtų 
sąžinė. 

IV SKYRIUS 


TAUTOS TĖVAS 


Liudvikas žingsniavo klausytis mišių ne itin geraširdiškai nu- 
siteikęs, ką išdavė suraukti antakiai ir suspaustos lūpos. Jis pui- 
kiai žinojo, ko vertas buvusios favoritės impulsyvumas, įžūlumas 
ir nesivaldymas, jei kas stodavo jai skersai kelio ar paprieštarau- 
davo. Ji galėjo sukelti siaubingą skandalą, paleisti į darbą savo 
aštrų liežuvį, kuris taip dažnai jį linksmino dergdamas kitus, o 
gal net surengti viešą sceną, kad jis liktų visos Europos pajuokų 
ir apkalbų objektu. Nuo tokios minties jis suvirpėjo. Bet kokia 
kaina reikia išvengti katastrofos. Tačiau kaip, kaip nutraukti juos 
siejusius ryšius? Jo gyvenime tokių dalykų yra pasitaikę, tačiau 
švelnioji Lavaljė pasislėpė vienuolyne, vos tik iš pirmo jai mesto 
nepalankaus žvilgsnio suprato, jog meilė blėsta. Štai kur tikras 
prisirišimas! Tačiau šitoji moteris įnirtingai grumsis iki paskuti- 
niųjų, kol sutiks užleisti tokią brangią jai padėtį. Ji kalbėjo apie 
jai padarytas skriaudas. Pamanykite, ją nuskriaudė! Begalinis sa- 
vanaudiškumas, išpuoselėtas nuolatinio pataikavimo, tapusio kone 
oru, trukdė karaliui pastebėti, kad ji išties gali reikšti jam pre- 
tenzijų, nes juk tai jis atėmė iš šios moters penkiolika gyvėnimo 
metų, gudrumu paviliojęs nuo vyro. Jam atrodė, kad kaip tik jis 
iškėlė ją į aukščiausią padėtį, nes aukštesnės valdinys ir negali 
užimti. Dabar jis pavargo nuo jos, ir jos pareiga pasitraukti su 
nuolankumu ir net su dėkingumu už įgytas praeityje malones. Ji 
gautų pensiją, jos vaikais būtų pasirūpinta. Ko daugiau protinga 
moteris gali tikėtis? 

Jam buvo aišku kaip dieną, kad jos reikia atsikratyti. Visi mo- 
tyvai vėl išsirikiavo mintyse jam beklūpint ir besiklausant Pary- 
žiaus arkivyskupo laikomų mišių. Juo ilgiau jis svarstė, juo jautė- 
si teisesnis. Dievą jis įsivaizdavo kaip save patį, tik didesnio mas- 
to, o rojų - kaip prabangesnį Versalį. Jei jam paklūsta dvidešimt 

milijonų žmonių, kodėl paklusnumo nepareikalavus iš šios vie- 
nintelės moteriškės, turėjusios teisę jam įsakinėti? Apskritai są- 
žinės priekaištų jis visai nejuto, tačiau tokio pobūdžio reikaluose 
buvo neryžtingas. Vos jo jauna ir atlaidi žmona atvyko iš Ispani- 
jos, jis nė akimirkos nepaliko jos be varžovės. Žmonai mirus, rei- 
kalai nepagerėjo. Viena favoritė keitė kitą. Kad de Montespan 
išsilaikė taip ilgai, kalta buvo ne jo meilė, bet jos įžūlumas. Tėvai 
Lašezas ir Bosuė nuolatos jam primindavo, kad jis jau pasiekė 
gyvenimo viršukalnę ir leidžiasi žemyn taku, vedančiu į kapus. 
Laukinės meilės protrūkis vargšelei Fontanž buvo paskutinis aist- 
rų virptelėjimas. Dabar atėjo rimties ir ramybės metas, o šito ma- 
dam de Montespan bendrijoje laukęs nesulauksi. 

Rimtį ir ramybę jis aptiko kitoje vietoje. 

Nuo tos dienos, kai de Montespan atvedė gražaus stoto tylią 
našlę guvernante jo vaikams, jis nepatyrė didesnio malonumo kaip 
būti jos draugijoje, ir šitas jausmas vis stiprėjo. Iš pradžių jis va- 
landų valandas sėdėdavo savo favoritės kambariuose stebėdamas, 
su kokiu taktiškumu ir geraširdiškumu gyvernantė tramdo ir- 
zlaus jaunojo Meno hercogo ir išdykėlio Tulūzos grafo maištingą 
nieko kito ir nedarė, tik gėrėdavosi mokytoja. Ilgainiui jis pats 
pateko šios stiprios ir malonios asmenybės traukos sferon ir tar- 
davosi su ja, kaip pasielgti vienu ar kitu atveju, ir klausė jos pata- 
rimų, ko nebuvo daręs nė su vienu ministru ar meiluže. Vienu 
metu jam atrodė, jog ji tik dangstosi pamaldumu ir principingu- 
mu, nes nieko kito, be veidmainystės, aplink save jis nematė. Bu- 
vo ko stebėtis, kad ši vis dar graži moteris žibančiomis akimis ir 
grakščia figūra, kokių netrūko jo dvare, praleidusi gyvenimą links- 
miausiose draugijose, išsaugojo vienuolės dvasią. Tačiau jo būgš- 
tavimai greitai išsisklaidė, nes, vos jo žodžiai nuskambėdavo šil- 
tesne gaidele, negu leido jų draugystė, tuoj jos manierose ir trum- 
puose atsakymuose pasijusdavo šaltukas, rodąs, kad jo valdose 
yra bent viena moteris, kuri gerbia save labiau už jį. Tai jam dar 
labiau patiko. Ramūs draugystės teikiami malonumai veikė jį ra- 


32 


minamai po aistros proveržių. Sėdėti kas popietę jos kambaryje, 
klausytis pataikavimu neatmieštų kalbų, išgirsti nepasaldintą 
nuomonę - argi gali būti didesnė laimė, trunkanti ištisas valan- 
das? Be to, ji darė jam teigiamą poveikį! Kalbėdavo apie karaliaus 
pareigas, teikiamą valdiniams pavyzdį, kaip pasirengti kelionei 
anapilin ir kad reikia stengtis nutraukti nuodėmingus ryšius. Ge- 
resnio nuodėmklausio nė su žiburiu nerasi, o kur dar dailus vei- 
delis ir tobulo grožio rankos. 

Jis suprato, kad atėjo laikas ir turi rinktis ją ar de Montespan. 
Jos jį veikė skirtingai. Kartu negalėjo išsitekti. Jis stovėjo vidur- 
kely tarp dorybės ir nuodėmės, jam reikėjo rinktis. Nuodėmė irgi 
buvo viliojanti, tokia jauki, sąmojinga. Ji laikė jį prisirišusi įpra- 
timo grandine, kurią taip sunku sutraukyti. Būdavo valandų, kai 
jo prigimtis smarkiai nusverdavo į šią puse, ir tada kildavo pa- 
gunda grįžti prie senojo gyvenimo būdo. Tačiau nuo jo niekada 
neatstojo Bosuė ir tėvas Lašezas, kuždėdami padrąsinamus žo- 
džius, o be to, čia pat buvo ir madam de Mentenon, vis primenan- 
ti, kas dera jo padėčiai ir keturiasdešimt šešerių metų amžiui. 
Galiausiai jis įsidrąsino didžiausiam žygiui. Kol senoji favoritė 
sukinėjosi dvare, jis nesijautė saugus. Puikiai save pažindamas, 
jis suvokė, kad atsivertimas ilgai netruks, nes ji tik ir telaukia jo 
silpnumo akimirkų. Gal pavyktų ją įtikinti palikti Versalį be skan- 
dalo? Šiandien, susitikęs su ja po pietų, jis turi parodyti tvirtybę, 
kad ji pagaliau suprastų, jog jos viešpatavimas baigėsi. 

Tokios tad mintys sukosi karaliaus galvoje, kai jis rymojo ant 
tamsiai raudonos pagalvėlės, užmestos ant raižyto ąžuolinio klaup- 
to viršaus. Karaliaus klauptas buvo tam skirtame aptvare iš deši- 
nės altoriaus pusės. Kartu su juo buvo sargybiniai ir artimiausi 
namiškiai, o visas dvaras, damos ir dvariškiai, grūdosi koplyčioje. 
Tuo metu pamaldumas buvo madingas, kaip ir tamsūs viršuti- 
niai švarkai bei nėrinių kaklajuostės. Kai karalius įniko į religiją, 
tarp dvariškių nebeliko nė vieno užkietėjusio laisvamanio. Jiems 
buvo labai nuobodu, šitiems kareiviams ir didikams, jie žiovavo ir 
markstėsi užsikvempę ant maldaknygių. Iš pažiūros labiau atsi- 

dėjusieji maldai buvo pasinėrę į naujausius Skuderio ar Kalper- 
nedžio meilės romanus, sumaniai įrištus į tamsių spalvų virše- 
lius. Damos, aišku, buvo dievotesnės ir labai stengėsi, kad visi tai 
pastebėtų, nes visos priešais save turėjo po mažą žvakelę neva 
maldaknygei apšviesti, o iš tikrųjų - tam, kad karalius išvystų jų 
veidus ir žinotų, jog jų sielos giminingos. Gal ir buvo keletas žmo- 
nių, kurių maldos kilo iš sielos gelmių ir kurie čia atėjo savo noru. 
Liudviko politika didikus pavertė dvariškiais, o aukštuomenę - 
veidmainiais, ir visas dvaras tapo milžinišku veidrodžiu, atspin- 
dinčiu jo atvaizdą šimtus kartų. 

Eidamas iš koplyčios, Liudvikas paprastai priimdavo prašymus 
arba išklausydavo pavaldinių skundus. Jo kelias atgal iš dalies 
ėjo per lauką, ir čia paprastai rinkdavosi prašytojai. Šį rytą jų 
tebuvo du ar trys - vienas paryžietis, kuris sakėsi esąs sužeistas 
gildijos vyresniojo, vienas valstietis, kurio karvę sudraskė medžio- 
tojo šuo, ir vienas ūkininkas, su kuriuo blogai pasielgė feodalas. 
Karalius paklausė keleto smulkmenų, kažką skubiai paliepė, ir 
reikalai greitai buvo sutvarkyti. Mat karaliaus garbei reikia pa- 
sakyti, kad jis, pats būdamas tironas, kitų tironų savo karalystėje 
nepakentė. Jis jau buvo beeinąs toliau, tik staiga link jo metėsi 
senyvas respektabiliai apsitaisęs žmogus raukšlių išvagotu valin- 
gu veidu ir priklaupė priešais valdovą ant vieno kelio. 

— Teisybės, jūsų didenybe, teisybės! - šaukė jis. 

— Kas gi tai? - paklausė Liudvikas. - Kas jūs toks ir ko norite? 

— Esu Paryžiaus pilietis. Mane žiauriai nuskriaudė. 

— Atrodote garbingas žmogus. Jei jus iš tiesų nuskriaudė, jums 
bus atlyginta. Kuo skundžiatės? 

— Mano namuose apsistojo Langedoko mėlynieji dragūnai, dvi- 
dešimt vyrų, vadovaujamų kapitono Dalbero. Jie ryja mano mais- 
tą, vagia mano turtą ir muša mano tarnus, 0 teisėjai nenori man 
atlyginti. | 

— Nieko sau! Keistai vykdomas teisingumas mūsų Paryžiaus 
mieste! - pasipiktino karalius. 

— Išties gėdinga! - pritarė Bosuė. 

— Matyt, yra priežasčių, - ištarė tėvas Lašezas. - Siūlyčiau jū- 
sų šviesybei išklausinėti šį žmogų, kuo jis vardu, kuo verčiasi ir 
kodėl pas jį apgyvendino dragūnus. 

— Ar girdėjote dvasiškojo tėvo klausimus? 

— Jūsų didenybe, vadinuosi Katinatas, esu audinių pirklys, o 
su manimi šitaip elgiamasi, kadangi priklausau reformuotai baž- 
nyčiai. 

— Taip ir maniau! - suriko nuodėmklausys. 

— Tai keičia reikalą, - pasakė Bosuė. 

Karalius krestelėjo galvą ir apsiniaukė. 

— Tokiu atveju kaltinkite pats save. Atsakymas jūsų paties ran- 
kose. 

— Koks gi, jūsų didenybe? 

— Grįžkite į vienintelį tikrą tikėjimą. 

— Kad aš jį jau turiu, jūsų didenybe. 

Karalius piktai treptelėjo koja. 

— Matau, kad esate labai įžūlus eretikas, - pasakė. - Prancūzi- 
joje tėra viena Bažnyčia - manoji. Jeigu jai nepriklausote, pagal- 
bos į mane nesikreipkite. 

— Aš perėmiau tikėjimą iš savo tėvo, jūsų didenybe, ir savo se- 
nelio. 

— Tai jų nuodėmės. Kam gi jums eiti jų pėdomis? Mano paties 
senelis klydo, kol jam atsivėrė akys. 

- Ir jis kilniai išpirko savo kaltę, - sušnabždėjo jėzuitas. 

— Vadinasi, jūsų didenybė man nepadės? 

— Pirmiau turite pats sau padėti. 

Senasis hugenotas atsistojo beviltiškai mostelėjes, o karalius 
nužingsniavo savo keliu tarp dvasininkų, pritariamai šnypščian- 
čių jam į ausis: 

— Jūs tauriai pasielgėte, jūsų didenybe. 

— Jūs iš tiesų esate pirmasis Bažnyčios sūnus. 

— Jūs - garbingas šv. Liudviko pasekėjas. 

Tačiau iš karaliaus veido išraiškos buvo matyti, jog jis nėra 
patenkintas savo poelgiu. 

— Ar jums neatrodo, jog tiems žmonėms taikomos per griežtos 
priemonės? - paklausė. 

— Pernelyg griežtos? Na, ką jūs! Jūsų didenybė toks gailestin- 
gas. 

— Girdėjau, jie masiškai bėga iš mano karalystės. 

- Tuo geriau, jūsų didenybe. Kokios dangaus palaimos gali su- 
laukti kraštas, kuriame yra tokių kietakakčių netikėlių? 

—- Kas išduoda Dievą, vargu bau bus ištikimas karaliui, - tarė 
Bosuė. - Jūsų didenybės valstybė būtų stipresnė, jei jūsų valdose 
neliktų nė vienos jų šventyklos, kaip jie vadina savo erezijos iršt- 
vas. 

— Mano senelis pasižadėjo juos globoti. Juos saugo, kaip žino- 
te, Nante išleistas ediktas. 

- Jūsų didenybės galioje atitaisyti padarytą blogybę. 

— Kaip? 

— Atšaukiant ediktą. 

— Ir atiduodant priešų glėbin savo geriausius amatininkus ir 
narsiausius tarnus? Ne, ne, tėve, prisipažįstuų, kad degu meile Mo- 
tinai Bažnyčiai, tačiau, kaip teisingai šįryt pasakė de Frontena- 
kas, daug blogio nutinka sumaišius šio pasaulio reikalus su ano 
pasaulio dalykais. Kaip manote, Luvua? 

— Kad ir kaip gerbiu Bažnyčią, jūsų didenybe, turiu pripažinti, 
kad, matyt, velnias tiems žmonėms suteikė tokį rankų ir smege- 
nų miklumą, nes jie yra geriausi jūsų didenybės darbininkai ir 
prekijai. Nežinau, kas pripildys valstybės iždą, jei šitie mokesčių 
mokėtojai išvyks iš šalies. Daugelis jau išvyko su visais savo ver- 
slais. Jei išvyktų visi iki vieno, mums atsilieptų labiau nei pralai- 
mėtasis karas. 

Įsikišo Bosuė: 

- Jei jūsų didenybė pareikštų savo karališkąją valią, tai bemat 
įsitikintų, jog net ir patys blogiausieji jo valdiniai taip jį myli, kad 
nedelsdami atbėgtų į Šventosios Bažnyčios šventorių. Kol edik- 
tas galioja, jie mano, kad karaliaus tikėjimas yra drungnas, ir to- 
liau laikosi įsikibę savo paklydimų... 

Karalius papurtė galvą: 

— Jie visada buvo užsispyrėliai. 

— Galbūt, - įsiterpė Luvua, piktdžiugiškai dėbčiodamas į Bo- 
suė, - Prancūzijos vyskupai pasiūlytų valstybei savo vyskupijų 
lobius? Tada galėtume apsieiti ir be hugenotų mokesčių. 

— Viskas, ką turi Bažnyčia, yra ir karaliaus, - trumpai nukirto 
Bosuė. 

— Visa karalystė yra mano, ir viskas, kas joje yra, - taip pat 
mano, - pažymėjo Liudvikas, žengdamas į didžiąją menę, kurioje 
po pamaldų koplyčioje rinkdavosi dvaras. - Vis dėlto, atrodo, kad 
daug vandens nubėgs, kol man prireiks Bažnyčios turto. 

— Ir mums taip atrodo, jūsų didenybe, - aidu atkartojo dvariš- 
kiai. 

— Palikime šiuos pokalbius tarybos kabinetui. Kurgi Mansa- 
ras? Turiu pamatyti jo parengtą naujo Marlio rūmų flygelio pro- 
jektą. 

Jis perėjo per menę prie šone stovinčio stalelio ir akimirksniu 
pasinėrė į savo mėgstamą užsiėmimą - didžiojo architekto gigan- 
tiškų projektų nagrinėjimą, entuziastingai teiraudamasis apie dar- 
bų eigą. 

— Manau, - pasakė tėvas Lašezas, pasivedėdamas Bosuė į šoną, 
— kad jūsų šviesybė davė karaliaus protui peno. 

— Su jūsų galinga pagalba, tėve. 

— O, neabejokite, aš ir toliau dirbsiu gerąjį darbą. 

— Jei jūs tuo pasirūpinsite, viskas bus gerai. 

— Tačiau yra žmogus, kurio įtaka didesnė nei manoji. 

— Favoritė de Montespan? 

— Na, ką jūs, jos dienos baigėsi. Kalbu apie madam de Mente- 
non. 

— Sako, ji labai pamaldi. 

— Labai. Tačiau jai nepatinka mano Ordinas. Pati ji yra sulpi- 
tietė. Nors visi dirbame to paties tikslo vardan. Jei jūsų šviesybė 
pasišnekėtų su ja... 

— Su malonumu. 

— Paaiškinkite, kaip ji pasitarnautų, jei prikalbėtų karalių iš- 
tremti hugenotus. 

— Taip ir padarysiu. 

- Atsidėkodami mes jai padėtume... - Čia jis palinko į priekį ir 
kažką sukuždėjo prelato ausin. 

— Neįmanoma! Jis to nedarys! 

— Kodėl gi ne? Karalienė juk mirusi. 

— Poeto Skarono našlė! 

— Ji geros kilmės. Jų abiejų seneliai bičiuliavosi. 

—- Neįmanoma. | 

— Pažįstu jo širdies reikalus, todėl ir sakau - visiškai įmanoma. 

— Neabejoju, kad pažįstate jo širdį geriau nei kas kitas, tėve. 
Tiesiog tokia mintis man niekados nebuvo atėjusi į galvą. 

— Tai tegul ateina ir pasilieka jūsų galvoje. Jeigu ji padės Baž- 
nyčiai, tai ir Bažnyčia neliks skolinga. O, karalius man moja, tu- 
riu eiti. 

Liesa tamsi figūra ėmė skubiai brautis per dvariškių spūstį, o 
didysis Mo vyskupas liko stovėti nuleidęs galvą, paniręs į apmąs- 
tymus. 

Tuo metu į didžiąją menę susirinko visas dvaras. Didžiulė pa- 
talpa buvo pilna damų šilko, aksomo ir brokato mirgulio, bran- 
gakmenių spindesio. Plazdėjo išmargintos vėduoklės, lingavo 
plunksnos ir egretės. Vyrų drabužiuose vyravo pilka, juoda ir ru- 
da spalvos, nes pats karalius rengėsi tamsiai. Vien tik mėlynos 
karininkų uniformos ir perlamutrinė su pilka sargybos muškieti- 
ninkų spalva priminė tuos karaliavimo laikus, kai vyrai rungėsi 
sų moterimis rūbų prašmatnumu ir blizgesiu. Pasikeitė apdaras, 
o manieros - dar labiau. Po plona priedanga pleveno lengvabū- 
diškumas ir aistros, tačiau buvo madinga nutaisyti rimtą veidą ir 
vedžioti orias šnekas. Dabar buvo plepama ne apie tai, kam pavy- 
ko geras kirtis prie kortų stalelio, ne apie paskiausią Moljero ko- 
mediją ar naująją Lalo operą, o apie tai, kuo netikęs jansenizmas, 
kad Arno išmestas iš Sorbonos, koks akiplėša tas Paskalis ar ku- 
ris pamokslininkas geresnis - Burdalu ar Masilonas. Po fresko- 

mis išdabintomis lubomis, tarp nemirtingų paveikslų auksu ir or- 
namentais išpuoštais rėmais margaspalvėmis grindimis vaikšti- 
nėjo Prancūzijos didžiūnai, stengdamiesi būti kuo panašesni į vie- 
ną mažą tamsų siluetą pačiame centre, o ir šis toli gražu negalėjo 
būti pats savimi pakliuvęs tarp dviejų varžovių, kurios lošė iš Pran- 
cūzijos ateities ir jo paties likimo. 


V SKYRIUS 


VELNIO VAIKAI 


Karaliaus atstumtas senasis hugenotas stovėjo tylus, niūriai 
nudelbęs akis, o jo veide šmėsčiojo abejonės, liūdesys ir pyktis. Jis 
buvo labai stambus, sulinkęs, prakaulus ir suvargęs, plačia kak- 
ta, didžiule mėsinga nosimi ir valingų smakru. Nemūvėjo jis pe- 
ruko, nevartojo pudros, tačiau pati gamta pasidabravo vešlias jo 
garbanas, tūkstančiais raukšlelių apie akis ir lūpas suteikė vei- 
dui rimties, ir kirpėjui nebereikėjo stengtis, kad veidas atrodytų 
orus. Sukilęs įtūžis, kai karalius atmetė skundą, ir gilus liepsnin- 
gas žvilgsnis, mestas į karaliaus svitą, kuri praplaukė pro jį už- 
gauliai šypsodamasi ir tyliai šaipydamasi, rodė, kad jis, nors ir 
garbaus amžiaus, nestokojo jaunatviškų jėgų ir narsos. Vilkėjo 
savo luomui priderančiais drabužiais - paprastu, tačiau brangių 
tamsiai rudu vilnoniu švarku su sidabrinėmis sagomis, tokios pa- 
čios medžiagos kelnėmis, susegtomis prie kelių, ir baltomis vilno- 
nėmis kojinėmis, avėjo plačiapėdžiais juodos odos batais, kuriuos 
kirto didelė plieninė sagtis. Vienoje rankoje laikė neaukštą fetro 
skrybėlę, apvedžiotą auksu, o kitoje - popieriaus ritinėlį, kuria- 
me buvo surašytos jo patirtos skriaudos ir kurį tikėjosi įteikti ka- 
raliaus sekretoriui. 

Šitaip bestovėdamas ir bemąstydamas, ką toliau daryti, jis kaip- 
mat sulaukė dėmesio. Nors hugenotų tikėjimo nebuvo visiškai 

uždraudę, tačiau anomis dienomis hugenotai vertėsi sunkiai, nes 
jų negynė įstatymai, globojantys pavaldinius katalikus. Jau dvi- 
dešimt metų truko vis nuožmėjantis persekiojimas, galiausiai fa- 
natikams nebeliko kitokio ginklo, tik visiškas išgujimas iš šalies, 
dar jiems netaikytas. Jiems trukdė verslauti, stūmė iš valdiškų 
darbo vietų, laikė jų namuose kariuomenę, kurstė prieš juos jų 
vaikus. Niekur jie negalėjo rasti teisybės dėl patirtų nuoskaudų 
ir grasinimų. Kiekvienas niekšelis, norįs išlieti savo pagiežą ar 
pelnyti fanatiškos vyresnybės palankumą, galėjo tyčiotis iki va- 
lios, nepaisydamas įstatymų rūstybės. Vis dėlto šitie žmonės dan- 
timis kabinosi į jų išsižadėjusį kraštą, kupini giliai į prancūzo šir- 
dį įjaugusios meilės gimtajai žemei, ir vietoj užjūrio turtų rinkosi 
tėvynainių įžeidinėjimus bei pašaipas. Tačiau artinosi diena, kai 
ir tokio pasirinkimo jie turėjo netekti. 

Toje rūmų dalyje sargybą ėjo du dideli mėlynosios karaliaus 
gvardijos kareiviai. Jie matė, kad hugenoto skundas buvo atmes- 
tas. Tuoj prikaukšėjo artyn ir grubiai nutraukė jo mintijimus. 

— Ei, giesmyne, - stačiokiškai užriaumojo vienas, - eik iš čia 
savo keliais. 

— Atsirado mat papuošalas ant karaliaus tako! - riktelėjo ki- 
tas, bjauriai keiksnodamas. - Kas tu toks, kad riestum nosį prieš 
karaliaus religiją? Būk tu triskart prakeiktas! 

Senasis hugenotas piktai ir niekinamai žvilgtelėjo į juos ir bu- 
vo beeinaąs, tik staiga vienas kareivis alebardos smaigaliu gribšte- 
lėjo jam per šonkaulius. 

- Štai tau, šunie! - sušnypštė. - Kaip drįsti dėbčioti į karaliaus 
sargybą? 

— Velnio vaikai! - suvaitojo senis, spausdamas ranką prie šono. 
— Jei būčiau dvidešimčia metų jaunesnis, nedrįstumėte šitaip elg- 
tis. 

— Cha cha! Vis dar spjaudai ugnimi? Pakaks, Andrė! Jis grasi- 
na karaliaus sargybai. Čiupkim jį ir tempkim į sargybinę. 

Abu kareiviai nusimetė alebardas ir pribėgo prie senio, tačiau, 
nors buvo aukšti ir stiprūs, negalėjo jo įveikti. Raumeningomis 

rankomis ir tvirtu kūnu jis kaskart abu kareivius atblokšdavo 
atgal, ir tik tada, kai jam pritrūko kvapo, šie išsipešioję ir pūkšda- 
mi galėjo jam užlaužti rankas ir sugriebti. Nespėjus jiems pasi- 
džiaugti gėdinga pergale, pasigirdo rūstus balsas. Prieš akis blyks- 
telėjusi špaga privertė paleisti suimtąjį. 

Ir atsitik tu man taip, kad kapitonas de Katinatas, baigęs ry- 
tinę tarnybą, ėjo į terasą ir išvydo šią smurto sceną. Pažinęs 
senąjį vyrą, jis krūptelėjo, išsitraukė špagą ir puolė su tokiu įnir- 
šiu, kad abu sargybiniai ne tik paleido auką, bet ir traukėsi ata- 
tupsti nuo špagos smaigalio svirdinėdami, kol vienas paslydo, o 
antrasis užgriuvo ant jo, susiliedami į mėlynų švarkų ir baltų 
kelnių gniutulą. 

— Nenaudėliai! - sustugo de Katinatas. - Ką visa tai reiškia? 

Anuodu nevikriai atsistojo susigėdę ir susitaršę. 

— Atleiskite, kapitone, - vienas atidavė pagarbą. - Šis hugeno- 
tas įžeidė karaliaus sargybą. 

— Jo prašymą karalius atmetė, kapitone, o jis atsisakė iš čia 
išeiti. 

De Katinatas buvo perbalęs iš įsiūčio. 

- Ir ką gi, kai Prancūzijos pilietis ateina pasikalbėti su savo 
šalies didžiuoju šeimininku, jam neduoda ramybės du tokie švei- 
cariški šunys kaip jūs? - šaukė jis. - Prisiekiu Dievu, jums dar 
atsirūgs šitai! 

Jis išsitraukė iš kišenės sidabrinį švilpuką. Į šaižų švilpesį iš 
sargybinės atidūmė senas seržantas ir pustuzinis kareivių. 

— Jūsų pavardės? - griežtai paklausė kapitonas. 

— Andrė Menjė. 

- Jūsų? 

— Nikolas Kloperis. 

— Seržante, suimkite šiuos vyrus - Menjė ir Kloperį. 

— Tikrai taip, kapitone, - atsakė seržantas, žilstelėjęs juodap- 
laukis senas kareivis iš Kondė ir Tureno laikų. 

— Pasirūpinkite, kad šiandien juos nuteistų. 

— Kuo jie kaltinami, kapitone? 

— Kaltinami užpuolę seną ir garbingą pilietį, atėjusį pas kara- 
lių su reikalais. 

— Jis pats sakėsi esąs hugenotas, - vienu balsu sušuko kalti- 
ninkai. 

— Hm! - seržantas dvejodamas timptelėjo savo ilgus ūsus. - Ar 
tikrai šituo juos kaltinsime, kapitone? Pagaliau kaip norite. - Jis 
truktelėjo antpečiais, aiškiai abejodamas, kas iš to išeis. 

— Ne! - de Katinatas staigiai apsigalvojo. - Aš kaltinu juos tuo, 
kad tarnybos metu numetė savo alebardas ir išpurvino bei su- 
draskė uniformas. | 

— Kur kas geriau, - atsiliepė seržantas nesivaržydamas kaip 
privilegijuotas veteranas. - Tegul jus perkūnas trenkia, jūs daro- 
te gėdą karaliaus gvardijai! Po valandą ant medinio arklio su muš- 
kietomis ant abiejų kojų, kad žinotumėte, jog alebarda skirta ka- 
reivio rankoms, o ne karaliaus vejoms. Griebkite juos! Ramiai! 
Žengte marš! 

Lydimi seržanto, sargybiniai nutolo. Senasis hugenotas stovė- 
jo atokiau rimtas ir santūrus, nerodydamas jausmų šitaip pakry- 
pus įvykiams, tačiau, kai kareiviai išėjo, jis ir jaunasis karininkas 
draugiškai pasisuko vienas į kitą. 

— Amori! Nesitikėjau tave pamatyti! 

— Ir aš, dėde, nesitikėjau. Kas jus, dėl Dievo meilės, atvedė į 
Versalį? 

— Skriaudos, Amori, skriaudos. Blogų žmonių rankos sunkiai 
mus prislėgė. Į ką daugiau mums kreiptis, jei ne į karalių? 

Jaunasis karininkas papurtė galvą. 

— Karalius - neblogos širdies žmogus, - pasakė, - bet jis mato 
pasaulį pro tuos žiūronus, kuriuos jam pakiša. Nieko nesitikėkite 
iš jo. 

— Jis atstūmė mane. 

— Ar jis paklausė jūsų pavardės? 

— Taip, ir aš pasakiau. 

Jaunasis karininkas švilptelėjo: 

— Eime prie vartų. Prisiekiu Dievu, jei mano giminės čia at- 

ėję ginčysis su karaliumi, tai greitai mano kuopa liks be kapi- 
tono. 

— Karalius nesusigaudys, kad mes giminės. Sakyk, sūnėne, kaip 
tu gali gyventi šiuose velnio namuose, neimdamas garbinti netik- 
rų dievų? 

— Aš laikau savo tikėjimą giliai širdyje. 

Senasis žmogus palingavo galvą. 

— Eini siauru takeliu, - pasakė. - Kas žingsnis pagundos ir pa- 
vojai. Sunku tau eiti su Dievu, Amori, ir koja kojon su jo žmonių 
persekiotojais. 

"- Niekai, dėde! - nekantriai sušuko jaunuolis. - Esu karaliaus 
kareivis. Tegul juodosios sutanos ir baltosios kamžos tvarko savo 
reikalus. Leiskite man garbingai gyventi ir numirti tarnyboje, o 
kitus dalykus sutinku ir vėliau sužinoti. 

— Tau patinka gyventi rūmuose, valgyti prie plonomis staltie- 
sėmis užtiestų stalų, - karčiai kalbėjo hugenotas, - o blogųjų ran- 
kos skaudžiai slegia tavo gimines, dūžta stikliniai indai, nelaimės 
liete liejasi, kraštas skęsta aimanose ir raudose. 

— Kas atsitiko? - susivokė paklausti jaunasis kareivis, apdujęs 
nuo Šventojo Rašto citatų, paplitusių tarp prancūzų kalvinistų. 

— Dvidešimt Moabo vyrų apsigyveno pas mane su kapitonu Dal- 
beru, tikra Izraelio rykštė. 

— Kapitonas Klodas Dalberas iš Langedoko dragūnų pulko? No- 
rėčiau suvesti su juo senas sąskaitas. 

— O, visi likę išblaškytieji norėtų suvesti sąskaitas su šiuo kru- 
vinu šunimi, šiuo savanaudžiu zifitu. 

— Ką gi jis padarė? 

— Jo žmonės apniko mano namus kaip kandys audeklo ritinį. 
Nėra nuo jų išsigelbėjimo. Jis sėdi mano kambaryje, padėjęs ke- 
verziškus batus ant mano ispaniškos odos kėdžių, įsikandęs pyp- 
kę ir pasistatęs vyno taurę, ir drabstosi blevyzgomis. Jis sumušė 
senąjį Pjerą iš prekių sandėlio. 

— Na, na! 

— Ir įmetė mane į rūsį. 

— To jau per daug! 

— Nes aš jį atplėšiau nuo tavo pusseserės Adelės, kai jis girtas 
bandė kabinėtis. 

— Na, žinote! 

Jaunuolis raudo ir raukėsi sulig kiekviena piktadaryste, ta- 
čiau išgirdęs minėtąją užvirė pykčiu ir įtūžęs nuskubėjo pirmyn, 
tempdamas už alkūnės savo giminaitį. Jie ėjo vingiuotu taku, ap- 
sodintu aukšta gyvatvore, kuri vietomis praretėdavo ir properšo- 
se pasirodydavo sėlinantis faunas ar pailsusi nimfa, snaudžianti 
marmuro prieglobstyje tarp lapų. Sutikti dvariškiai stebėjosi pa- 
matę tokią keistą porą. Tačiau jaunasis karys buvo pernelyg įsi- 
traukęs į savo mintis, kad kreiptų dėmesį į jų išvedžiojimus. Vis 
dar spėriai žingsniuodamas, jis pasuko į puslankio formos taką, 
vedantį pro dvylika akmeninių delfinų, kurie liejo vandenį ant 
grupelės tritonų, ir ėjo tolyn po ūksmingais medžiais, kurie atro- 
dė stovį čia nuo amžių, o iš tiesų buvo pasodinti tik šiais metais 
neįtikėtinomis Sen Žermeno ir Fontenblo darbininkų pastango- 
mis. Toliau maži varteliai išvedė abu į gatvę. Senis švokštė ir du- 
so nuo neįprastos skubos. 

— Kuo atvažiavote, dėde? 

— Brikele. 

— Kur ji stovi? 

— Ten, už smuklės. 

— E1me prie jos. 

— Ar tu, Amori, važiuosi sykiu? 

— Po perkūnais, kaip galiu nevažiuoti, kai jūs prikalbėjote to- 
kių dalykų. Jūsų namuose bus ką veikti vyrui su špaga prie šono. 

—- Ką ketini daryti? 

- Šnektelėsiu su kapitonu Dalberu. 

— Atleisk, sūnėne, aš klydau sakydamas, kad nesi visą sielą ati- 
davęs Izraeliui. 

— Nieko nežinau apie Izraelį! - nekantriai suriaumojo de Kati- 
natas. - Težinau viena - kad, nors manoji Adelė garbintų perkū- 
ną kaip Abenakio indėnė ar kreiptųsi maldomis į Mičę Manitu, 

norėčiau pamatyti vyrą, kuris išdrįstų ją paliesti. Štai mūsų bri- 
kelė! Vežike, duok arkliams garo, štai tau penki livrai, jei per va- 
landą pasieksime Invalidų vartus. 

Ne taip paprasta buvo tais laikais lėkti kaip patrakus, kai karie- 
tos buvo be spyruoklių, o keliai - išvagoti gilių provėžų, tačiau veži- 
kas sušniojo botagu porai gremėzdiškų nepakirptais karčiais arklių, 
1r brikelė nudardėjo pasišokinėdama. Taip jie lėkė, kad pakelės me- 
džiai šmėsčiojo pro siaurus langelius, o užpakalyje rūko baltas dul- 
kių stulpas. Gvardietis barbeno pirštais į kelius ir erzėjo ant sėdy- 
nės, retkarčiais mestelėdamas klausimą niūriajam savo pakeleiviui. 

“— Kada šitai įvyko? 

— Vakar vakare. 

— O kur dabar Adelė? 

— Namie. 

- O Dalberas? 

- Irgi ten pat. 

— Kaip šitaip?! Palikote ją jo valioje, o pats išvykote į Versalį? 

- Ji užsirakinusi savo kambaryje. 

—- Užsirakinusi! Ko vertas užraktas? - jaunuolis sumosavo iš 
bejėgiškumo rankomis. 

— Ir Pjeras tenai. 

- Iš jo jokios naudos. 

— Ir Amosas Grinas. 

- Čia jau geriau. Pažiūrėti jis panašus į vyrą. 

— Jo motina yra mūsų giminės, kilusi iš Steiten Ailendo, netoli 
Manheteno. Ji anksti pabėgo drauge su kitomis išblaškytomis ave- 
lėmis nuo vilkų, kai tik pasirodė pirmieji požymiai, jog karaliaus 
ranka prislėgs Izraelio tautą. Amosas kalba prancūziškai, nors iš 
išvaizdos į prancūzą nepanašus, ir jo manieros kitokios. 

— Netikusiu laiku atvyko. 

— Visur glūdi protingas pradas. 

— Jūs palikote jį namie? 

— Taip, jis sėdi ir rūko su šituo Dalberu ir pasakoja jam keistas 
istorijas. 

— Koks tada iš jo sargas? Tai svetimas žmogus svetimame kraš- 
te. Kaip galėjote šitaip palikti Adelę, dėde? 

— Ji Dievo rankose, Amori. 

— Noriu tuo tikėti. O, baigiu sudegti iš nekantrumo! 

Jis iškišo galvą pro dulkių debesį, kylantį iš po ratų, ir, per- 
kreipęs kaklą, išvydo ilgą upės kilpą bei plačiai nusidriekusį mies- 
tą, kurį jau buvo galima įžiūrėti priekyje skendintį skystame mels- 
vame ūke, o pro jį ryškėjo dvigubas Notrdamo bažnyčios bokštas 
drauge su Šv. Jokūbo špiliu bei miškas visokių kitų varpinių ir 
bokštų, aštuonis šimtmečius trukusio maldingumo paminklų. 

Kelias pasuko link upės kranto, miesto siena ėmė artėti, paga- 
liau jie įvažiavo pro pietinius vartus ir nutarškėjo akmeniniu py- 
limu, palikdami didįjį Liuksemburgą dešinėje, o Invalidų rūmus, 
paskutinį Kolbero kūrinį, kairėje. Staigus posūkis, ir jie jau kran- 
tinėje, perkirto Naująjį tiltą, pavažiavo įspūdingojo Luvro pakraš- 
čiais ir pasinėrė į siaurų, svarbių gatvelių labirintą, besitęsiantį 
šiaurės kryptimi. Jaunojo karininko galva tebekyšojo pro langą, 
bet vaizdą jam užstojo plati paauksuota karieta, sunkiai sliūki- 
nusi priekyje. Keliui praplatėjus, ji pasuko į šalį, ir jis galėjo įžvelgti 
namą, jų kelionės tikslą. Didžiulė minia grūdosi aplink jį. 


VI SKYRIUS 


NESANTAIKOS LIZDAS 


Hugenoto pirklio namas buvo aukštas, siauras statinys Šv. Mar- 
tyno ir Birono gatvių sankryžoje. Keturi aukštai stiebėsi viršun, 
niūrūs ir rimti kaip ir jų savininkas, su smailiu stogu ir rombais 
išpjaustyto stiklo aukštais langais, juodo medžio sąramomis, pil- 
ko tinko intarpais bei penkiais laipteliais, vedančiais prie siaurų 
tamsios spalvos durų. Viršutiniame aukšte buvo tik prekių san- 
dėlis, kuriame prekijas laikė atsargas, antras ir trečias aukštai 

buvo papuošti balkonais su stora medine baliustrada. Iššokę iš 
brikelės, sūnėnas su dėde atsidūrė pakrašty tirštos minios, kuri 
suposi ir stumdėsi, susižavėjusi tiesdama kaklus į priekį ir užver- 
tusi akis į viršų. Pažvelgęs kartu su visais, jaunasis karininkas 
išvydo reginį, kuris jam atėmė amą, palikdamas vietos tik nuo- 
stabai. 

Iš viršutinio balkono galva žemyn kybojo žmogus ryškiai mė- 
lynu švarku ir baltomis kelnėmis - karaliaus dragūno ženklais. 
Skrybėlė ir perukas buvo nukritę žemyn, o trumpai kirpta galva 
lėtai siūbavo šen bei ten per kokias penkiasdešimt pėdų nuo grin- 
dinio. Veidas, pasviręs gatvės link, buvo numirėliškai išbalęs, o 
perkreiptos aukštyn akys rodė jį nedrįstant pažvelgti žemyn į bau- 
ginančią prarają. Tačiau jo balsas skardeno po visą apylinkę. 

Virš nelaimėlio balkono kampe stovėjo jaunuolis, nugara atsi- 
rėmęs į baliustradą, ir laikė pakabinęs dragūną už gurnelių. Ta- 
čiau jis nežiūrėjo į savo auką, o buvo pusiau pasisukęs į kareivių 
grupę, kuri grūdosi prie ilgo atviro lango, vedančio į balkoną. Žiū- 
rėdamas į juos, vaikinas išdidžiai ir niekinamai lošė galvą, o ka- 
reiviai puldinėjo šen ir ten nežinodami, ar pulti, ar trauktis. 

Staiga minia aiktelėjo. Jaunuolis paleido vieną kulkšnį, ir da- 
bar dragūnas kabojo tik už vienos kojos, o kita bejėgiškai karojo 
ore. Jis graibstė rankomis, siekdamas sienos ir medinių sąramų, 
nenutildamas nė sekundės. 

— Pakelk mane, tu kalės vaike, kelk, sakau tau! - klykė jis. - Ar 
tu nori mane nugalabyti? Gelbėkite mane, gerieji žmonės, gelbė- 
kite! 

— Kapitone, ar norite, kad užkelčiau? - aiškiu stipriu balsu pa- 
siteiravo iš viršaus jaunuolis puikia prancūzų kalba, kurios ak- 
centas keistai skambėjo apačioje susibūrusiai miniai. 

— Dėl Dievo meilės, taip, taip! 

— Tada duokite komandą savo vyrams pasitraukti. 

- Eikit lauk, jūs bukapročiai, jūs pusgalviai! Ar norite, kad aš 
ištikščiau? Lauk, sakau! Dinkit! 

- Čia jau geriau, - tarė jaunuolis, kai kareiviai dingo iš lango. 

Jis truktelėjo dragūną už kojos, ir šis taip šoktelėjo aukštyn, kad 
galėjo persisukti ir nusitverti už apatinės balkono atbrailos. - Kaip 
jaučiatės? - dar paklausė. 

— Laikykit gi mane, dėl Dievo meilės, laikyktit. 

— Jums niekas negresia. 

— Tai ištraukit mane! 

— Mat koks greitas! Galime ir šitaip šnekėtis. 

— Pone, leiskit man užlipti, leiskit gi! 

— Viskam savas laikas. Bijau, kad kalbėtis aukštyn kojomis nė- 
ra itin patogu. 

— O! Jūs mane pražudysite! 

— Priešingai, rengiuosi užtempti viršun. 

— Tegul laimina jus Dievas! 

— Bet su sąlyga. 

— Su bet kokia! O-o! Aš slystu! 

— Jūs turite palikti šiuos namus - jūs ir jūsų žmonės. Jūs nebe- 
varginsite senojo žmogaus ir jaunosios panelės. Prižadate? 

— Prižadu, prižadu, mes išvyksime. 

— Garbės žodis? 

— Garbės žodis! Tik traukite mane aukštyn! 

— Neskubėkite, šitaip jūs sukalbamesnis. Aš nežinau čionykš- 
čių įstatymų, ką jie leidžia ir ko - ne. Turite prižadėti, kad man 
už tai neklius. 

— Prižadu. Tik tempkite mane aukštyn! 

— Labai gerai. Na, eikite čionai! 

Jis traukė dragūną už vienos kojos, o kita jo koja čiuožė ba- 
liustrada aukštyn, kol galiausiai, aidint minios sveikinimams, dra- 
gūnas it maišas įdribo per balkono turėklus ir liko ten gulėti. Po 
kiek laiko jis sverdėdamas atsistojo ir, nė nedėbtelėjęs į savo prie- 
šininką, dingo pro atviras balkono duris, bliūvaudamas iš įniršio. 

Kol virš minios vyko ši drama, jaunasis gvardietis atsipeikėjo 
iš nuostabos ir puolė veržtis pro minią su tokia energija, kad be- 
matant atsidūrė prie laiptų. Gvardiečio uniforma buvo kaip leidi- 
mas, o senojo Katinato veidą aplinkiniai pažinojo, tad visi prasi- 

skyrė, kad jie galėtų prieiti prie namo. Durys atsivėrė, jose pasi- 
rodė senas tarnas, grąžydamas rankas tamsiame koridoriuje. 

— O, pone! O, pone! - raudojo jis. - Toks elgesys, tokia niekšy- 
bė! Jie užmuš jį! 

— Ką užmuš? 

— Drąsųjį poną iš Amerikos. O, Dieve, tik paklausykite! 

Jam bekalbant, viršuje kilo bildesys ir klyksmas, peraugę į ga- 
lingą driokstelėjimą, lydimą keiksmų krušos ir nesibaigiančio pok- 
šėjimo, kuris sukrėtė senąjį namą iki pamatų. Karys ir hugenotas 
įpuolė vidun, į pirmąją laiptų aikštelę, ir buvo bekopią į antrąją, 
iš kur ir sklido triukšmas, tik netikėtai, atsitrenkdamas į kas ket- 
virtą laiptelį, žemyn nuskriejo didysis sieninis laikrodis, kuris, 
peršokęs laiptų aikštele, ištiško į sieną, subyrėdamas į metalinių 
ratukų ir medinių nuolaužų krūvą. Po akimirksnio ketvertas vy- 
rų, sulipusių į riedantį gniutulą, bumbsėdami nugarmėjo žemyn, 
nusinešdami su savim sulaužytus laiptų turėklus. Čia, laiptų aikš- 
telėje, jie grūmėsi stodamiesi ir vėl griūdami, šniokšdami lyg vė- 
jas dūmtraukyje. Jie buvo taip susikabinę, kad sunku buvo at- 
skirti vieną nuo kito, tik matėsi, kad vidurinis apsirengęs juodu 
flamandišku apdaru, o į jį įsikibę trys vyrai buvo iš karaliaus tar- 
nybos. Šie mėgino jį nulaikyti, tačiau vyrukas buvo toks staman- 
trus ir miklus, kad, vos jam pavykdavo atsistoti ant kojų, tuoj 
nusitempdavo juos per visą koridorių tarsi lokys šunis, įsikabinu- 
sius jam į kulšis. Įkandin triukšmadarių sekęs karininkas vis taiks- 
tėsi rankomis sugriebti civilį už gerklės, bet tuoj keikdamasis vėl 
jas atitraukdavo, nes vyriškis sykį suleido savo stiprius baltus dan- 
tis jam į nykštį. Prisispaudęs žaizdą prie burnos, jis išsitraukė 
špagą ir buvo besmeigiąs į beginklio priešo kūną. Bet čia de Kati- 
natas šoktelėjo pirmyn ir čiupo jam už riešo. 

— Dalberai, tu niekšas! 

Staigiai pasirodęs karaliaus asmens sargybinis magiškai pa- 
veikė peštukus. Dalberas atšoko vis dar čiulpdamas nykštį ir nu- 
leido špagą, spigindamas į atvykėlį akimis. Jo ilgas išgeltęs veidas 
buvo perkreiptas pykčio, o mažos juodos akys degte degė praga- 

riška keršto liepsna. Kareiviai paleido savo auką ir išsirikiavo pū- 
tuodami, o jaunuolis atsirėmė į sieną ir, braukdamas nuo savo 
juodo švarko dulkes, žvilgčiojo tai į išgelbėtoją, tai į priešininkus. 

- Iš pradžių suvesiu sąskaitas su tavim, Dalberai, - sušniokštė 
de Katinatas, traukdamas iš makšties rapyrą. 

— Aš tarnauju karaliui, - suurzgė šis. 

— Neabejoju. Ginkis, pone! 

— Aš čia su užduotimi, sakau tau! 

— Puiku. Traukis špagą, pone! 

— Aš su tavim nesiginčijau. 

— Nejaugi? - De Katinatas žingtelėjo artyn ir šėrė plaštaka per 
veidą. - O dabar? - paklausė. 

- Šimts velnių ir tuzinas raganų! - suspiegė kapitonas. - Vy- 
rai, už ginklų! Oplia, visi iš viršaus! Atkirskite šį vaikiną ir čiup- 
kite suimtąjį! Oplia! Karaliaus vardu! 

Šituo kvietimu dar apie tuzinas kareivių atlėkė žemyn tekini, 
o pirmasis trejetas artinosi prie ankstesniojo priešininko. Bet šis 
praslydo pro juos ir ištraukė iš senojo pirklio rankos storą ąžuoli- 
nę lazdą. 

— Aš su jumis, pone, - pasakė stodamasis greta gvardiečio. 

— Atšauk savo šunsnukius ir kaukis kaip bajoras, - suriko de 
Katinatas. 

— Atsirado mat bajoras! Tik paklausykite šio hugenotų mieste- 
lėno, kurio šeima prekiauja audiniais! 

- Baily! Aš tau ant snukio išpiešiu žodį „melagis“ - špagos smai- 
galiu! 

Jis metėsi į priekį ir kirto tokį smūgį, kuris būtų pasiekęs Dal- 
bero širdį, tik vieno dragūno sunkus kardas iš šono nusileido ant 
lengvesnio ginklo ir perkirto jį prie pat rankenos. Pergalingai rik- 
telėjęs, jo priešininkas įnirtingai šoko prie sutrumpėjusios rapy- 
ros, tačiau kaipmat užsidirbo stiprų jaunojo svetimšalio smūgį 
vėzdu ir su trenksmu išmetė savo ginklą ant grindų. Čia ant laip- 
tų stovėjęs kavaleristas išsitraukė pistoletą ir, mostelėjęs juo per 
pėdą nuo gvardiečio galvos, buvo mūšį beužbaigiąs, kai staiga įsi- 

kišo mažas senas bajoras, nepastebimai palypėjęs laiptais iš gat- 
vės ir stebėjęs įnirtingą įvykių eigą su pasitenkinimo ir susido- 
mėjimo šypsenėle, kuris įsakė abiem pusėms sudėti ginklus tokiu 
ryžtingu, griežtu ir valdingu balsu, kad kardų smaigaliai vienu 
metu cinktelėjo ant parketo, tarytum po kasdienių pratybų. 

— Kad jus kur galas, ponai, kad jus kur velniai rautų, - ištarė 
jis, griežtai nužvelgdamas kiekvieną. Žmogus buvo mažo ūgio, 
energingas, plonas it silkė, atsikišusiais dantimis ir milžinišku 
garbanotu peruku, pridengiančiu liesą kaklą ir siaurų pečių nuo- 
lydį. Vilkėjo ilgu viršutiniu pilkos spalvos aksomo apsiaustu su 
aukso juostomis, o iš po jo matėsi aukštaauliai odiniai batai, ku- 
rie kartu su auksiniais nėriniais papuošta trikampe skrybėle su- 
teikė jam karišką išvaizdą. Jo eigastyje ir laikysenoje buvo justi 
elegantiškas pasipūtimas, kuris drauge su išdidžiai atmesta gal- 
va ir veriančiomis juodomis akimis, labai smulkiais veido bruo- 
žais ir pasitikinčiomis manieromis bylote bylojo, jog tai valdžios 
žmogus. Išties visoje Prancūzijoje ir už jos ribų retas nežinojo šio 
žmogaus pavardės, nes greta Prancūzijos karaliaus tebuvo tik vie- 
na tokio pat garso figūra - šis nedidelis ponas, dabar stovįs huge- 
noto namų laiptinėje su aukso tabokine vienoje rankoje ir praš- 
matnių nėrinių nosine - kitoje. Kas nepažinojo paskutinio Pran- 
cūzijos didžiūno, narsiausio iš visų Prancūzijos kapitonų, visų.nu- 
mylėtinio Kondė, Rekrua nugalėtojo ir frondos didvyrio? Pamatę 
jo sužvarbusį geltoną veidą, dragūnai su savo vadovu nustėro vie- 
toje, o de Katinatas špagos strampu atidavė pagarbą. 

— Nagi, nagi! - šūktelėjo senasis karys, įsižiūrėdamas į jį. - Ar 
ne tu kariavai mano pulkuose prie Reino? Aš įsidėmėjau tavo vei- 
dą, kapitone. Karaliaus gvardija tada stovėjo Turene. 

— Buvau Pikardijos pulke, jūsų šviesybe. Vadinuosi de Katina- 
tas. 

— Taip, taip! O kas, po velnių, esate jūs, pone? 

— Kapitonas Dalberas, jūsų šviesybe, iš Langedoko mėlynųjų 
dragūnų. 

— Taigi! Pravažiuodamas pamačiau jus kybantį galva žemyn. 

Kaip supratau, šis jaunuolis paleido jus su sąlyga. 

— Jis prisiekė išvykti iš šių namų, - karštai paaiškino jaunasis 
svetimšalis. - Tačiau, vos tik paleistas, jis puolė mane su savo 
vyrais, ir mes visi drauge nusiritome žemyn. 

— Dievaži, jūs bemaž sugriovėte namus, - šypsojosi Kondė, žvelg- 
damas į šipuliais nusėtas grindis. - Vadinasi, sulaužėte garbės 
žodį, kapitone Dalberai? 

— Aš nesudarinėju sutarčių su hugenotu ir karaliaus priešu, - 
niūriai iškošė dragūnas. 

- Atrodo, kad sudarinėjate, tačiau jų nesilaikote. O jūs, pone, 
kodėl jį paleidote turėdamas tokią persvarą? 

— Aš patikėjau jo pažadu. 

— Esate labai patiklus. 

— Aš dažniausiai turėdavau reikalų su indėnais. 

— O! Vadinasi, manote, kad indėno žodis vertesnis už karaliaus 
dragūno žodį? 

— Prieš valandą taip nemaniau. 

— Hm! - Kondė paėmė didelį šniaukščiamojo tabako žiupsnį ir 
nėrinių nosinaite nusikratė jo likučius nuo aksominio švarko. - 
Jūs labai stiprus, pone, - pasakė apžiūrinėdamas plačius jaunuo- 
lio pečius ir galingą krūtinę. - Iš Kanados, ar ne? 

— Esu ten buvęs, pone. Tačiau šiaip iš Niujorko. 

Kondė krestelėjo galvą: 

— Iš salos? 

— Ne, pone, iš miėsto. 

— Kokia provincija? 

— Niujorko provincija. 

— Tai Niujorkas yra pagrindinis miestas? 

— Ne. Pagrindinis miestas yra Olbanis. 

— Kaip išmokote prancūziškai? 

— Mano motina turi prancūziško kraujo. 

— Ar seniai Paryžiuje? 

— Viena diena. 

— Nieko sau! Ir jau mėtote pro langus savo motinos tautiečius! 

- Jis įkyriai lindo prie jaunos merginos, pone, ir aš paprašiau 
jo liautis.O jis išsitraukė kardą ir, kad kiek, būtų mane nudėjęs, 
jei nebūčiau stojęs su juo į mūšį. Tada jis pasikvietė savo draugus. 
Kad jie manęs nepultų, pagąsdinau numesiąs jį žemyn, jei jie bent 
žingtelės į priekį. Vis dėlto, kai jį paleidau, jie vėl mane užpuolė. 
Nežinau, kuo viskas būtų baigęsi, jei šis bajoras nebūtų stojęs 
man į pagalbą. 

- Hm! Šauniai apsisukote! Jaunas, bet sumanus. 

— Aš užaugau miškuose, pone. 

- Jei tokių kaip jūs yra daugiau, užduotumėte garo, ir mano 
draugui de Frontenakui būtų kas veikti, kol sukurtų imperiją, 
apie kurią jis tauzija. Na, kapitone Dalberai, kaipgi šitaip? Kuo 
galite pasiteisinti? 

— Karaliaus įsakymas, jūsų šviesybe. 

— Nejaugi? Ar jis įsakė jums lįsti prie panelės? Nesu girdėjęs, 
kad jo šviesybė būtų kaltinamas grubumu su moterimis, - jis sau- 
sai sukikeno ir dar kartą įtraukė tabako. 

- Jūsų šviesybe, įsakyta imtis visų priemonių šiems žmonėms 
atvesti į tikrąją Bažnyčią. 

— Kad tave kur! Kuo ne apaštalas ir švento reikalo gynėjas, — 
nusišaipė Kondė, spigindamas juodomis akimis į storžievišką dra- 
gūno fizionomiją. — Pone, tuoj pat išveskite savo žmones iš šių 
namų ir daugiau nedrįskite peržengti jų slenksčio. 

— O karaliaus įsakymas, jūsų šviesybe? 

— Aš pats pasakysiu karaliui, kai jį pamatysiu, kad palikau jam 
kareivius, o radau plėšikus. Daugiau nė žodžio, pone! Lauk! Jūs 
paliekate čia savo garbę, o gėdą galite neštis sykiu. 

Besišypsantis, tipenantis nukaršęs gražuolis virto įniršusiu ak- 
meninio veido kareiviu degančiomis akimis. Dalberas atšlijo nuo 
grėsmingo žvilgsnio. Murmėdamas įsakymus, jis nusivedė savo 
vyrus žemyn, ir jie trepsėdami bei žvangindami kardais paliko 
namus. 

- Jūsų šviesybe, - čia senasis hugenotas žengė į priekį ir atida- 
rė vienas duris, vedančias iš laiptinės, - jūs iš tiesų buvote Izrae- 

lio išgelbėtojas ir nūdienės atžagarybės kliūtis. Gal malonėtumė- 
te pailsėti po mano stogu ar net išgerti taurę vyno prieš keliauda- 
mas tolyn? 

Išgirdęs prekijo lūpose Biblijos žodžius, Kondė kilstelėjo veš- 
lius antakius, tačiau mandagiai nusilenkė ir įžengė į prašmatnų 
kambarį, dairydamasis iš nuostabos ir susižavėjimo. Išmuštas tam- 
siomis blizgančiomis ąžuolinėmis lentomis, su poliruotomis grin- 
dimis, didingų marmuro židiniu ir lipdiniais išpuoštomis lubo- 
mis, šis kambarys būtų nepadaręs gėdos ir rūmams. 

— Apačioje manęs laukia karieta, - pasakė Kondė. - Negaliu 
užtrukti. Man retai tenka iš Šantilio pilies vykti į Paryžių. Tie- 
siog pasisekė, kad važiavau pro šalį pačiu laiku ir galėjau padėti 
garbingiems žmonėms. O ir kaip pravažiuosi pro šalį, kai lauke 
aukštyn kojomis kyšo dragūnas. Tačiau bijau pone, kad hugeno- 
tams Prancūzijoje nebus ramybės. 

— Mus slegia įstatymai. 

— Ir dar labiau slėgs, jeigu tai, ką išgirdau dvare, yra tiesa. 
Stebiuosi, kodėl nebėgate iš šalies. 

— Mano amatas ir pareigos verčia pasilikti. 

— Taip, taip, kiekvienas geriausiai žino savo reikalus. Ar nebū- 
tų išmintingiau nusilenkti audrai? 

Hugenotas išgąstingai skėstelėjo rankomis. 

— Na, na, aš nelinkiu jums nieko blogo. O kurgi toji jauna gra- 
žuolė, dėl kurios užvirė visa ši košė? 

— Kur Adelė, Pjerai? - paklausė prekijas senojo tarno, įnešusio 
sidabrinį padėklą su apipintu buteliu ir spalvotais venecijietiš- 
kais stikliukais. 

— Užrakinau ją savo kambaryje, šeimininke. 

—- O kur ji dabar? 

— Aš čia, tėveli! - jauna mergaitė įpuolė kambarin ir apsivijo 
rankomis senajam prekijui kaklą. - Brangusis, tikiuosi, kad tie 
nedorėliai tavęs nesužeidė? 

— Ne, ne, mielas vaike, nė vienas mūsų nesužeistas, ir už tai 
turime dėkoti jo šviesybei Kondė princui. 

Adelė pakėlė akis ir tuoj pat vėl nuleido sutikusi įdėmų, tiria- 
mą senojo kario žvilgsnį. 

— Tegul Dievas atlygina jūsų šviesybei! - sukuždėjo ji. 

Iš susijaudinimo išraiškingas tobulų bruožų veidas nukaito. 
Net ir Kondė, matęs visas trijų dvarų gražuoles ir šešiasdešimt 
metų jas mylavęs, susižavėjo dailia jaunosios hugenotės figūrėle, 
didžiulėmis pilkomis akimis ir žvilgančių plaukų kuodu, atiden- 
giančiu ausų kriaukleles ir alebastro baltumo kaklą. 

— O, madmuazele, su kokiu džiaugsmu nubraukčiau keturias- 
dešimt savo gyvenimo metų! 

Jis nusilenkė ir atsiduso, kaip buvo madinga dar tais laikais, 
kai Bakingamas rėžė sparną apie Oną Austrę, o kardinolų dinas- 
tija buvo pačioje galybėje. 

— Prancūzija jums to neatleistų, jūsų šviesybe. 

— Oho! Pasirodo, ji dar ir sąmojinga! Pone, jūsų dukros sąmojis 
tiktų dvarui. 

— Apsaugok Viešpatie, jūsų šviesybe! Ji tyra ir puiki kaip... 

— Atleiskite, tai tik nevykęs komplimentas dvarui. Bet jūs, mad- 
muazele, argi nenorėtumėte patekti į aukštuomenę, klausytis pui- 
kios muzikos, sukinėtis prabangoje, vilkėti brangius drabužius, o 
ne nuolatos žvelgti į Šv. Martyno gatvę ir laukti šiuose tamsiuose 
namuose, kol ant jūsų skruostų nuvys rožės? | 

— Kur mano tėvelis, ten ir man gerai! - atsakė mergaitė, abiem 
rankom įsikibdama tėvui į parankę. - Nieko daugiau man nerei-. 
kia. 

— Geriau eik į savo kambarį, - trumpai paliepė senasis preki- 
jas, mat, nors ir senyvo amžiaus, princas turėjo mergišiaus repu- 
taciją. Jis buvo priėjęs prie pat mergaitės ir net uždėjęs ant jos 
virpančio peties savo pageltusią ranką, o juodose mažose akutėse 
užsidegė pavojinga liepsnelė. 

— Na, na! - ištarė jis, kai ji skubiai pakluso tėvui. - Nesibijokite 
dėl savo balandėlės. Šis vanagas jau nieko nebegali užpulti, nors vis 
dar gviešiasi grobio. Iš tiesų ji ir gera, ir graži, tarsi ką tik nusileidusi 
iš dangaus. Deja, ponai, manęs laukia karieta. Linkiu jums viso ge- 

riausio! - Jis palenkė savo perukuotą galvą ir ištipeno grakščia dabi- 
tos eisena. De Katinatas pro langą matė, kaip jis įsėdo į tą pačią 
paauksuotą karietą, užtvėrusią jiems kelią važiuojant iš Versalio. 

— Po šimts velnių, - atsipūtė jis, pasisukdamas į jaunąjį ameri- 
kietį, - visi dėkojame princui, bet manyčiau, pone, kad esame dar 
didesni jūsų skolininkai. Jūs rizikavote dėl mano pusseserės gy- 
vybe, ir jei ne jūsų vėzdas, Dalberas turėjo progą mane persmeig- 
ti. Jūsų ranką, pone! Tokių dalykų vyras negali pamiršti. 

— O taip, mes turime jam dėkoti, Amori! - įsiterpė senasis hu- 
genotas, palydėjęs įžymųjį svečią iki karietos. - Jis išauklėtas kaip 
nuskriaustųjų gynėjas ir vargstančiųjų pagalbininkas. Priimk se- 
nuko laiminimą, Amosai Grinai, nes ir mano paties sūnus nebū- 
tų padaręs daugiau negu tu, svetimšalis. 

Jaunąjį svečią padėkos žodžiai suglumino labiau negu patirti 
nuotykiai. Kraujas plūstelėjo į vėjo nugairintą ryškių bruožų vei- 
dą, glotnų lyg berniuko, nors tvirtai sučiauptos lūpos ir įdėmios 
mėlynos akys bylojo jį esant stiprios ir savimi pasitikinčios pri- 
gimties. 

— Už vandenyno aš turiu motiną ir dvi seseris, - kukliai atsilie- 
pė. 

- Ir todėl gerbi kitas moteris? 

— Tenai mes gerbiame moteris. Gal todėl, kad jų pas mus ma- 
ža. Čia, senojoje civilizacijoje, jūs nežinote, ką reiškia išsiversti be 
jų. Man tekdavo išvykti ilgam prie ežerų medžioti žvėrelių kai- 
liams ir gyventi sakų bei foksų vigvamuose, tarp purvinų žmonių 
ir apgavikų, kvaksinčių it varlės aplink laužus. Grįžęs į Olbanį, 
kur gyveno mano šeima, klausydavausi, kaip seserys groja spine- 
tu ir dainuoja, o motina pasakoja apie savo vaikystę ir jaunystę, 
praleistas Prancūzijoje, ir apie viską, ką jiems teko iškentėti dėl 
teisybės. Tada jausdavau, kad moteris - tai gėris, kaip saulės spin- 
dulys iškeliąs į paviršių pačius tyriausius ir geriausius jausmus. 

— Ponios iš tiesų turėtų būti labai dėkingos vyriškiui tiek už 
iškalbą, tiek ir už drąsą, - pasakė Adelė Katinat, tarpduryje nu- 
girdusi šias pastabas. 

Vaikinas, valandėlei užsimiršęs, kalbėjo laisvai ir su užsidegi- 
mu, tačiau, išvydęs mergaitę, vėl paraudo ir nudelbė akis. 

— Aš tiek laiko praleidau miškuose,- pasiteisino, - ir man taip 
mažai tekdavo kalbėti, kad jau kone pamiršau, kaip tai daryti. To- 
dėl tėvas ir troško, kad truputį pagyvenčiau Prancūzijoje, nes jis 
nenori, kad tapčiau vien kailinių žvėrelių medžiotoju ir pirkliu. 

— Ar ilgai žadate būti Paryžiuje? - paklausė gvardietis. 

— Kol Ifreimas Sevidžas atvyks manęs pasiimti. 

— O kas jis toks? 

— „Geležinės rykštės“ laivo kapitonas. 

— Ar šis laivas jūsų? 

— Mano tėvo. Jis plaukė į Bristolį, dabar yra prie Ruano, o pas- 
kui vėl plauks į Bristolį. Grįždamas Ifreimas užplauks į Paryžių 
manęs pasiimti, ir tada bus metas keliauti. 

— Ar tau patinka Paryžius? 

Jaunuolis šyptelėjo. 

— Prieš atvykstant man sakė, jog tai labai judrus miestas. Tik- 
rai — iš to, ką teko išvysti šį rytą, sprendžiu, jog judresnės vietos 
nera tekę regėti. 

— Dievaži, - pasakė de Katinatas, - jūs labai guviai visi keturi 
nurūkote šiais laiptais žemyn su olandišku sieniniu laikrodžiu 
priekyje, o paskui jus skriejo pagalių šleifas. Bet jūs dar nematėte 
miesto, ar ne? 

— Tiktai tiek, kiek pastebėjau vakar keliaudamas iki šio namo.. 
Nuostabi vieta, tačiau man trūksta oro. Niujorkas yra didelis mies- 
tas, sako, net trys tūkstančiai žmonių jame gyvena ir gali pasiųsti 
keturis šimtus karui tinkamų vyrų, nors man sunku tuo patikėti. 
Tačiau ten mieste iš visur gali regėti Dievo kūrinius - medžius, 
žalumą, saulės spindulius krantinėje ir upes. O čia vien akmuo ir 
medis. Matyt, jūsų žmonės užsigrūdinę, kad pakelia gyvenimą to- 
kioje vietoje. 

— O mums jūs atrodote labai užsigrūdinęs, gyvenęs miškuose 
ir prie upių, - atsišaukė mergaitė. - Ar ne stebuklas, kad galite 
surasti kelią didžiuliame miške be jokio vadovo? 

- Na, nieko čia nepaprasto! Tačiau kaip jūs surandate kelią 
tarp tūkstančių namų? Tikiuosi, kad šiąnakt dangus bus giedras. 

— Koks jums skirtumas? 

— Galėsiu matyti žvaigždes. 

— Jos tikrai nepasikeitė. 

— Taip tai taip. Bet, žiūrėdamas į žvaigždes, aš lengviau susio- 
rientuosiu, kur eiti, kad vėl surasčiau šiuos namus. Dieną galiu 
neštis peilį ir pakeliui durų staktose daryti įrėžas, nes savo pėd- 
sakais atsekti būtų nelengva, kai tiek žmonių juos trypia. 

De Katinatas vėl nusikvatojo. 

— Prisiekiu Dievu, Paryžiuje patirsite dar daugiau netikėtumų, 
jei durų staktas imsite ženklinti kaip medžius miške. Pirmam sykiui 
jums reikėtų vedlio. Dėde, jei arklidėse atsirastų pora arklių, mudu 
nujotume į Versalį, nes man į sargybą dar negreitai. Jis turėtų pro- 
gos kelias dienas praleisti mano kareiviškame bute ir išvysti kiek 
daugiau nei Šv. Martyno gatvę. Ką jūs apie tai manote, pone Grinai? 

— Tikrai džiaugčiausi vykdamas su jumis, jei tik čia viskas bus 
gerai. 

- O, nesijaudinkite, - nuramino hugenotas. - Princo Kondė 
įsakymas daugelį dienų bus kaip skydas. Liepsiu Pjerui balnoti 
arklius. 

— O aš pasinaudosiu trumpa akimirka, - pasakė gvardietis ir 
nuėjo ten, kur prie lango jo laukė Adelė. 


VII SKYRIUS 
NAUJASIS IR SENASIS PASAULIAI 
Jaunasis amerikietis greitai susiruošė iškylai, tačiau de Kati- 
natas nesiskubino. Galiausiai šiaip ne taip jis prisivertė atsitraukti 


nuo Adelės. Tada pasitaisė kaklajuostę, išsivalė puikųjį švarką ir 
labai kritiškai nužvelgė niūrų bendrakeleivio kostiumą. 

— Kur gavote šiuos rūbus? - paklausė. 

— Niujorke, prieš išvykdamas. 

— Hm! Na, jie visai neblogi, ir tamsios spalvos dabar madingos, 
bet sukirpimas mūsų akiai neįprastas. 

— Kaip norėčiau vėl užsivilkti medžiotojo tuniką, apsiūtą spur- 
gais, ir užsidėti antblauzdžius. 

— Skrybėlė irgi keista. Mes nenešiojame plokščiakraščių skry- 
bėlių. Duokite, gal aš ją pataisysiu. 

Jis paėmė kastorinę skrybėlę ir užlenkęs vieną jos kraštą pri- 
segė auksine sege, išsegta iš savo palaidinės. 

-— Dabar tikrai karinga skiauterė! - nusijuokė. - Nepadarytų 
gėdos paties karaliaus muškietininkams. Juodas platus apsiaus- 
tas ir šilkinės kelnės bus gerai. O kodėl nenešiojate prie šono špa- 
gos? 

— Kai vykstu, pasiimu šautuvą. 

— Dieve mano, jus nutemps už kulnų kaip banditą! 

— Dar turiu peilį. 

— Juo toliau, juo gražiau! Ką gi, apsieisime be špagos, bet ir 
šautuvo neimsime. Leiskite perrišti kaklajuostę. Šitaip! Dabar, 
jei turite ūpo šuoliuoti dešimt mylių, aš pasirengęs vykti su ju- 
mis. 

Jie smarkiai skyrėsi vienas nuo kito, kai ėjo prie arklių siau- 
rais ir žmonių pilnais Paryžiaus gatvelių šaligatviais. De Katina- 
tas buvo penkeriais metais vyresnis, malonaus smulkių bruožų 
veido, nudailintais ūsais, neaukšto ūgio, tačiau gerai sudėtas ir 
elegantiškas, puošniu apdaru. Atrodė tipiškas šios didelės tautos 
atstovas. Jo bendrakeleivis, ilgakojis ir stiprus, į visas puses suki- 
nėjo savo drąsų, tačiau mąslų veidą ir godžiai traukė į save visas 
naujo gyvenimo, į kurio sūkurį jis pateko, keistenybes. Jis atsto- 
vavo kitam žmonių tipui, tiesa, dar nesusiformavusiam, tačiau 
teikiančiam daug vilčių. Vešlius geltonus plaukus, mėlynas akis 
ir stambų kūną jis paveldėjo veikiau iš tėvo, o ne iš motinos, tam- 
sus apsiaustas ir diržas be špagos nors akies ir nemalonino, ta- 
čiau ženklino rasę, kuri patyrė nuožmiausių kovų ir šlovingiau- 

sių pergalių kovodama su gamta ir lenkdama ją savo valiai tiek 
jūrose, tiek ir žemių platybėse. 

— Koks čia didelis pastatas? — paklausė jis, kai jie atsidūrė di- 
desnėje aikštėje. 

— Tai Luvras - karaliaus rūmai. 

— Ar karalius yra čia? 

— Ne, jis gyvena Versalyje. 

— Pamanyk tik, vienas žmogus turi du tokius namus! 

- Ką ten du! Jis turi daug daugiau - Sen Žermeną, Marli, Fon- 
tenblo, Klunji. 

— Kuriam galui? Juk žmogus vienu metu gali gyventi tik vie- 
nuose namuose. | 

— Na, ką ten! Jis gali kada tik sumanęs atvykti ar išvykti. 

- Nuostabus pastatas! Esu matęs Monrealyje Šv. Sulpiso semi- 
nariją ir maniau, jog didesnių namų nebūna, tačiau tai vieni nie- 
kai greta šitojo. 

— Tai jūs buvote Monrealyje? Ar atsimenate fortą? 

— O taip! Ir Djė viešbutį, ir eilėmis sustatytus medinius na- 
mus, o rytuose - didelį malūną su pylimu. O ką, ir jūs pažįstate 
Monrealį? 

— Kadaise tarnavau kareiviu ten ir Kvebeke. Matote, mano 
drauge, čia, Paryžiuje, jūs ne vienintelis miškų gyventojas, nes, 
prisiekiu, ir aš šešetą mėnesių iš eilės avėjau karibaus mokasi- 
nus, vilkėjau odinę striukę, dėvėjau kailinę kepurę su erelio 
plunksna ir neprieštaraučiau vėl viską pakartoti iš naujo. 

Amoso Grino akys nušvito išgirdus, kad tarp jų tiek daug ben- 
dra, ir jis užpylė draugą klausimais. Tuo metu jie perjojo tiltą per 
upę ir pasiekė pietvakarinius miesto vartus. Prie apsauginio grio- 
vio ir miesto sienų daugybė vyrų mokėsi rikiuotės. 

— Kas čia tokie? - paklausė jis susidomėjęs. 

— Karaliaus kareiviai. 

— Kodėl jų tiek daug? Ar tikimasi priešų antpuolio? 

— Ne, mes taikingai sugyvename su visu pasauliu. Deja! 

— Taikingai? Tai kam tiek vyrų? 

— Kad visada būtų pasirengę. 

Jaunuolis suglumęs pakraipė galvą: 

— Jie gali pasirengti ir namuose. Mūsų šalyje kiekvienas vyras 
prie židinio turi muškietą, ir to pakanka, tačiau taikos metu to: 
kiems dalykams negaištama laiko. 

— Matot, mūsų karalius didis, todėl turi daug priešų. 

— O kas dėl to kaltas? 

— Kas, kas! Aišku, pats karalius. 

— Tai gal geriau būtų be jo? 

Gvardietis iš nevilties patraukė pečiais. 

-- Jei ir toliau taip šnekėsime, baigsime savo dienas Bastilijoje 
arba Vensene, - tepasakė. - Matote, betarnaujant savo šaliai, ka- 
raliui tenka įsigyti priešų. Dar tik penkeri metai, kai jis sudarė 
Nimeguano taikos sutartį ir pagal ją nuo Ispanijos žemumos jau 
atplėšė šešiasdešimt tvirtovių. Be to, jis užėmė Strasbūrą ir Liuk- 
semburgą ir nubaudė genujiečius, todėl daug kas norėtų mus už- 
pulti, jei tik pajustų, kad karalius nusilpo. 

— Kodėl jis šitaip elgėsi? 

— Todėl, kad jis didis karalius ir nori Prancūzijai šlovės. 

Svetimšalis susimąstė išgirdęs tokį atsakymą. Dabar jie jojo 
tarp aukštų lieknų tuopų, kurių šešėliai krito ant saulės nutvieksto 
kelio. 

— Buvo kartą vienas didis žmogus Skenektadyje, - pagaliau pra- 
bilo jis. - Ten gyvena paprasti žmonės, labai pasitikintys vieni 
kitais. Kai šis žmogus atvyko, žmonės ėmė pasigesti daiktų - vie- 
nas bebrenos, kitas maišo su ženšeniu, trečias kriauklelių vėri- 
nio, o galiausiai senajam Pitui Hendriksui prapuolė trejų metų 
bėris. Tada visi ėmė ieškoti, kilo sumaištis. Po kiek laiko visi pra- 
žuvę daiktai buvo rasti atvykėlio arklidėje. Tada mes jį sučiupo- 
me, aš ir dar keli, ir pakorėme ant medžio nepaisydami jo didy- 
bės. 

De Katinatas piktai dėbtelėjo į bendrakeleivį: 

— Drauguži, šnekate kaip neišauklėtas žmogus. Jei norime ra- 
miai keliauti, prilaikykite savo liežuvį. 

- Nenorėjau jūsų įžeisti. Gal aš ir klystu, - atsakė amerikietis, - 
tačiau sakau, ką manau. Kiekvienas laisvas žmogus turi tokią teisę. 

De Katinatas ištiesino surauktą kaktą, matydamas į jį atsuk- 
tas doras mėlynas akis. 

- Žmogau, kam būtų teismai, jei visi imtų teisti patys? - už- 
klausė. - Dieve mano, ką jūs čia darote? 

Jo bendrakeleivis strimgalviais nušoko nuo arklio ir, pasilen- 
kęs prie žemės, įsmeigė į dulkes akis. Tada greitais tykiais žings- 
niais ėmė zuiti šen bei ten po kelią, perbėgo žolėtą pylimą ir su- 
stojo prie plyšio tvoroje, išplėtęs šnerves, spindinčiomis akimis, 
virpančiu iš susijaudinimo veidu. 

— Išprotėjo, ne kitaip, - sumurmėjo de Katinatas, nutverda- 
mas be raitelio likusį žirgą už apynasrio. - Paryžius jam sukrėtė 
smegenis. Kas, po velnių, yra? Į ką čia jūs taip stebeilijatės? 

— Elnias prabėgo, - sušnibždėjo antrasis, rodydamas į žolę. - 
Jo pėdsakai nuo čia eina link miško. Jis buvo čia visai neseniai, o 
kadangi pėdsakai neišskidę, vadinasi, jis bėga negreitai. Jeigu bū- 
čiau pasiėmęs šautuvą, būtume galėję jį pasekti ir atnešti senu- 
kui elnienos šoninę. 

— Viešpatie aukščiausias! Tuoj pat lipkite ant žirgo! - de Kati- 
natas neteko kantrybės. - Geruoju mums nesibaigs, jei jūsų ne- 
grąžinsiu į Šv. Martyno gatvę! 

— Kas čia tokio? - nesuprato Amosas Grinas, šokdamas į balną. 

- Žmogau, šie miškai yra karaliaus medžioklės draustinis, o 
jūs kaip niekur nieko pliurpiate, kad norite nušauti jo elnią, lyg 
būtumėte Mičigano pakrantėse! 

— Medžioklės draustinis! Vadinasi, elniai prijaukinti! - Baisus 
pasišlykštėjimas perkreipė jam veidą, jis spustelėjo žirgą ir nurū- 
ko tokiais šuoliais, kad de Katinatas, neįstengęs prisivyti, šūkte- 
lėjo sustoti. 

- Šioje šalyje neįprasta taip beprotiškai šuoliuoti keliais, - pa- 
mokė vos atgaudamas kvapą. 

— Kokia keista šalis! - suriko suglumęs svetimšalis. - Bandysiu 
įsiminti, kas joje įprasta. Šį rytą išsitraukiau šautuvą ir norėjau 

nupyškinti balandį, skrendantį gatve virš stogų, bet senasis Pjeras 
kad griebs man už rankos su tokia veido išraiška, tarsi aš būčiau 
taikęsis į ministrą. O tam senukui jie net neleido sukalbėti poterių. 

De Katinatas nusijuokė: 

— Greitai ir jūs susipažinsite su mūsų papročiais. Mūsų šalyje 
gyvena daug žmonių. Kas būtų, jei visi jodinėtų ir šaudytų, kaip 
kam patinka. Geriau pakalbėkime apie jūsų šalį. Turbūt ilgai gy- 
venote miškuose, ar ne? 

— Man buvo tik dešimt, kai su savo dėde išvykau į Sulamarį, 
esantį trijų didžiųjų ežerų sandūroje, prekiauti su čipevais ir va- 
karų gentimis. 

— Nežinau, ką į tai pasakytų Lasalis arba de Frontenakas. Juk 
tose vietose prekyba priklauso Prancūzijai. 

— Mus paėmė belaisviais. Štai tada aš ir išvydau Monrealį, o 
paskui Kvebeką. Galiausiai mes buvome išsiųsti atgal, nes jie ne- 
žinojo, ką su mumis daryti. 

— Nieko sau pirmoji kelionė. 

— Ir nuo to laiko aš prekiauju - iš pradžių prie Kenebeko su 
abenakiais didžiosiose Meno giriose ir su mikmakų žuvėdžiais už 
Penobskoto. Vėliau su irokėzais, į vakarus iki pat senekų šalies. 
Olbanyje ir Skenektadyje mes laikydavome kailius, tada vežda- 
vome į Niujorką, o mano tėvas plukdydavo juos per vandenyną. 

— Vadinasi, jis jūsų per daug nelepino? 

— Ne itin. Tačiau jis turtingas ir nori, kad išmokčiau dalykų. 
kurių miškuose nėra. Todėl jis mane ir atsiuntė su „Auksine rykš- 
te“, globojamą Ifreimo Sevidžo. 

- Jis taip pat iš Niujorko? 

— Ne, tai pirmasis žmogus, gimęs Bostone. 

- Aš jau nebeprisimenu tų kaimelių pavadinimų. 

— Ateis diena, kai jų vardai bus tokio garso kaip Paryžiaus. 

De Katinatas nuoširdžiai nusijuokė. 

— Gal ko ir pramokote miškuose, bičiuli, bet tik ne pranašystės 
meno. Žinot, mano širdis, kaip ir jūsiškė, dažnai ilgisi anos šalies. 
Kad taip vėl išvysčiau Pointlevio uolynus, nors ir penkios gentys 

šėltų už jų. O, aure naujasis karaliaus dvaras, štai žvilgtelkite pro 
šį medžių tarpą. 

Jaunuoliai sustabdė arklius ir sužiuro į plačiai nusidriekusį 
nepaprasto grožio pastatą, akinantį savo baltumu, bei nuostabų 
parką su fontanais ir statulomis, aptvertą gyvatvore, su alėja, ve- 
dančia į aplinkines tankias giraites. De Katinatas su malonumu 
žvelgė į nuostabos ir susižavėjimo kupiną bendrakeleivio veidą. 

— Na, ar patinka? - galiausiai paklausė. 

— Manau, jog geriausias Dievo kūrinys yra Amerika, o Europa 
— žmogaus rankų darbas. 

— O, niekur Europoje tokių rūmų nerasite, kaip ir kito tokio 
karaliaus, gyvenančio juose. 

— Ar negalėčiau jo pamatyti? 

— Ko pamatyti? Negi karaliaus? Ne, ne, bijau, nesate gimęs 
dvarui. 

— Bet aš parodyčiau jam visą savo pagarbą. 

— Ir kaipgi? Kaip jūs su juo pasisveikintumėte? 

— Na, pagarbiai paspausčiau jam ranką, pasiteiraučiau apie jo 
ir šeimos sveikatą. 

— Dievaži, toks pasveikinimas tikrai jį pradžiugintų labiau nei 
sulenkti keliai ir nugara! Vis dėlto, miško vaike, geriau jums neiti 
tokiais takais, kur galite pasiklysti, kaip pasiklystų kiekvienas 
dvariškis, jūsų paliktas Sagenėjaus tarpeklyje. Ei, ei! Kas gi ten? 
Atrodo, viena iš dvaro karietų. 

Netoliese pasirodė artėjantis baltas dulkių debesis. Jau buvo 
galima įžiūrėti blizgant paauksinimus ir raudoną vežiko švarką. 
Abu raiteliai patraukė savo arklius šalikelėn, kad kelias liktų lais- 
vas, ir ekipažas, sunkiai traukiamas dviejų obuolmušių, pradar- 
dėjo pro šalį. Šmėstelėjo žvelgiąs į juos gražus išpuikęs veidas. 
Tuoj pasigirdo riktelėjimas, vežikas sustabdė arklius, ir balta ran- 
kelė mostelėjo jiems pro karietos langą. 

— Tai madam de Montespan, išdidžiausia Prancūzijos moteris, 
— šnipštelėjo de Katinatas. - Ji nori su mumis pasišnekėti. Elki- 
tės kaip aš. 

Jis spustelėjo pentinais žirgą link karietos ir, nusiėmęs skry- 
bėlę, nusilenkė iki žirgo kaklo. Tą patį padarė ir jo bendras, tik 
gal kiek nerangokai. 

— Ei, kapitone! - pasakė dama, nutaisiusi nepatenkintą veidą. 
- Štai ir vėl susitikome. 

— Likimas mane visados lepino, madam. 

— Tik ne šįryt. 

— Iš tiesų, jūsų teisybė. Turėjau atlikti bjaurią pareigą. 

- Ir atlikote tai kuo bjauriausiai. 

— Na, ką jūs, madam! Kas man beliko daryti? 

Dama pašaipiai nusijuokė, ir gražus jos veidas įgavo piktą 1š- 
raišką, kaip šiuo atveju ir derėjo. 

— Manėte, kad nebeturiu karaliui įtakos? Manėte, jog mano 
dienos suskaitytos? Turbūt tikėjotės, paniekinęs senąją favoritę, 
sulaukti naujosios palankumo. 

— Ką jūs, madam. 

— Pasilikite sau išvedžiojimus. Aš sprendžiu iš darbų, o ne iš 
žodžių. Vadinasi, manote, kad mano žavesys išblėso, o grožis din- 
g0? 

— Ką jūs, madam, būčiau aklas taip manyti. 

— Aklas kaip pelėda vidurdienį, - įsiterpė Amosas Grinas, pa- 
brėždamas kiekvieną žodį. 

Madam de Montespan pakėlė antakius ir žvilgtelėjo į keistąjį 
gerbėją. 

—- Jūsų draugas bent jau šneka tai, ką iš tikrųjų jaučia, - pasa- 
kė. - Šiandien ketvirtą valandą po pietų pamatysime, ar ir kitų 
tokia pat nuomonė. Šitaip manantiems gali atsirūgti, nes šešėlį 
bus palaikę tamsiu debesiu. 

Ji dar kartą pagiežingai žvilgtelėjo į jaunąjį gvardietį ir nudar- 
dėjo savo keliu. 

— Nagi, atsipeikėkite! - riktelėjo de Katinatas bičiuliui, kuris 
išsižiojęs spoksojo į nuvažiuojančią karietą. - Ką, nesate matęs 
moters? 

— Tokios - niekada. 

— Su tokiu ilgu liežuviu - tikrai ne, prisiekiu Dievu, - pasakė 
de Katinatas. 

— Ir tokio dieviško veidelio. Nors ir Šv. Martyno gatvėje yra 
vienas dieviškas veidelis. 

— Atrodo, turit neblogą skonį, nors ir miškuose augintas. 

— Kaip tik todėl, kad taip ilgai būnu atskirtas nuo moterų, atsi- 
dūręs prie jų, jaučiu, kokios jos švelnios, malonios ir šventos. 

— Mano drauge, dvare jūs rasite švelnių ir malonių damų, ta- 
čiau šventos teks ilgai paieškoti. Šitoji, jei tik galėtų, mane suž- 
lugdytų, ir vien dėl to, kad vykdžiau savo pareigą. Išsilaikyti dva- 
re - tai tas pat, kas nusileisti Lašino upės slenksčiais, kur viena 
uola dešinėje, kita - kairėje, o trečia dar gali būti priekyje. Vargas 
tau ir tavo kanojai, jei bent vieną užkliudysi! Mūsų uolos - tai 
moterys, o savo kanojose vežame visus pasaulio malonumus. O 
štai ir kita dama, lenkianti mane į savo pusę, ir čia aš, ko gero, 
nepraloščiau... 

Jie įjojo pro rūmų vartus. Didelė įvažiuojamoji aikštelė buvo 
pilna karietų ir raitelių. Žvyruotais takais tarp gėlynų vaikštinė- 
jo daugybė ryškiai apsirengusių damų, stebėdamos aukštai trykš- 
tančius fontanus, kurių purslai spindėjo saulėje. Viena iš damų, 
matyt, nenuleidusi nuo vartų akių, atskubėjo prie de Katinato. 
Tai buvo madmuazelė Nanon, madam de Mentenon patikėtinė. 

— Malonu jus matyti, kapitone, - sušuko ji. - Aš taip nekantra- 
vau jūsų laukdama. Madam nori su jumis pasikalbėti. Trečią va- 
landą pas ją atvyksta karalius, mes teturime dvidešimt minučių. 
Išgirdusi, kad išvykote į Paryžių, aš čia įsitaisiau jūsų laukti. Ma- 
dam nori jums kažką pasakyti. 

- Tada iš karto einu. O, de Brisakas, sveikas gyvas! 

Pro šalį ėjo aukštas, apkūnus karininkas, vilkįs tokią pačią uni- 
formą kaip ir de Katinatas. Tasai tuojau atsisuko ir šypsodamasis 
priėjo prie bičiulio. 

— O, Amoris! Matyti, kad sukorei lygą ar dvi - šitiek dulkių ant 
švarko! 

— Mes ką tik iš Paryžiaus. Esu kviečiamas su reikalu. Štai ma- 

no draugas ponas Amosas Grinas. Patikiu jį tau, nes jis čia atvyko 
Jis gyvens su manimi. Paimk ir mano arklį, de Brisakai. Palik jį 
arklininkui. 

Metęs bendražygiui apynasrį ir paspaudęs Amosui Grinui ran- 
ką, de Katinatas nušoko nuo arklio ir pasileido įkandin jaunosios 
damos. 


VIII SKYRIUS 


PATEKANTI SAULĖ 


Kambariai, kuriuose gyveno ši dama, jau spėjusi užimti dva- 
re išskirtinę vietą, buvo kuklūs kaip ir jos turtas čia atsikraus- 
tant. Vedama reto takto ir santūrumo, pagrindinių puikaus cha- 
rakterio bruožų, ir praturtėjusi ji nieko nepakeitė savo būste, 
tuo išvengdama pavydo ir neapykantos, kuriuos būtų sukėlęs 
koks nors turto ar valdžios demonstravimas. Šoniniame rūmų 
flygelyje, toli nuo centrinių salonų, ilgai paklaidžiojęs korido- 
riais ir laiptais, galėjai surasti du ar tris kambarėlius, į kuriuos 
nukrypo iš pradžių dvaro, paskui Prancūzijos ir galiausiai viso 
pasaulio žvilgsniai. Juose apsigyveno nuskurdusi poeto Skaro--. 
no našlė madam de Montespan, atvesta į dvarą kaip karaliaus 
vaikų guvernantė. Tebegyveno juose ir dabar, nors prie mergau- 
tinės Fransuazos d'Obinji pavardės įgijo markizės de Mentenon 
titulą, o karalius skyrė jai pensiją bei dovanojo dvarą. Šiuose 
kambariuose karalius kasdien leisdavo laisvalaikį šnekučiuoda- 
masis su protinga bei dorybinga moterimi, patirdamas tokią pa- 
laimą ir malonumą, kokių jam nepajėgė suteikti didžiausi tvis- 
kančio dvaro protai. Įžvalgiausi dvariškiai suvokė, kad kaip tik 
čia toji didingus de Montespan salonus pakeitusi vieta, iš kurios 
išplaukdavo visi akstinai ir tendencijos, tad trokštantys nepra- 

rasti karaliaus palankumo visa godžiai tyrinėjo ir įdėmiai sekė. 
Tai buvo tiesiog dvaro religija. Jei karalius tampa pamaldus, 
visi palinksta prie maldaknygių ir rožinių. Jei karalius ištvir- 
kautų, nerastum didesnių ištvirkėlių nei ištikimi jo pasekėjai. 
Tačiau vargas tam, kuris paleistuvautų, kai karalius meldžiasi, 
ar būtų paniuręs, kai karalius juokiasi! Budrūs žvilgsniai ne- 
nuilstamai stebi, iš kur pūstelės menkiausias vėjelis. Atsargus 
dvariškis, pajutęs pirmus gležnus gresiančios permainos požy- 
mius, elgiasi taip, tarytum tai būtų savaime suprantamas daly- 
kas, o ne prisitaikymo padarinys. Jaunasis gvardietis su šia įta- 
kinga dama buvo persimetęs vos keliais žodžiais, nes ji buvo įpra- 
tusi gyventi viena ir rodydavosi dvare tik per pamaldas. Todėl 
susinervinęs ir susidomėjęs jis sekė paskui vedlę puošniais kori- 
doriais, kuriems nebuvo pašykštėta nei turto, nei meninių suge- 
bėjimų. Dama sustojo prie menės durų ir pasisuko į jį. 

— Madam nori pasikalbėti su jumis dėl to įvykio šį rytą, - pasa- 
kė. - Patarčiau nieko nesakyti apie savo religiją, nes tai vieninte- 
lis dalykas, dėl kurio ji gali užsirūstinti. 

Ji įspėjamai iškėlė pirštą ir pasibeldusi atidarė duris. 

— Madam, atvedžiau kapitoną de Katinatą, - pranešė. 

— Tegul kapitonas įeina. 

Balsas buvo ryžtingas ir kartu švelnus, dainingas. 

Paklusdamas de Katinatas atsidūrė kambaryje, kuris nebu- 
vo didesnis už jo paties būstą, tik gal kiek geriau apstatytas. 
Nors ir neišvaizdus, buvo skrupulingai švarus ir tvarkingas, ir 
iš to buvo galima justi rafinuotos moters eleganciją. Spausti- 
nės odos baldai, Lasavonjero kilimas, meniškai nutapyti šven- 
ti paveikslai, paprastos, bet skoningos užuolaidos, visa toji pu- 
siau vienuoliška, pusiau moteriška aplinka veikė raminamai. 
Švelnus apšvietimas, aukšta balta Švč. Mergelės statula drapi- 
ruotoje nišoje ir prieš ją stovinti raudona smilkalų lempelė bei 
medinis klauptas su raudonai apvedžiota maldaknyge būtų iš 
tiesų labiau tikę uždarai koplyčiai, o ne gražios damos budua- 
rui. 

Abipus tuščio židinio stovėjo po mažą žaliai aptrauktą krėslą: 
vienas buvo skirtas poniai, o kitas - karaliui. Nedidelis trikojis 
stalelis stovėjo tarp jų, ant jo gulėjo rankdarbių krepšelis ir jos 
audžiami gobelenai. Ant tolimiausios kėdės, nugara į šviesą, se- 
dėjo madam. Čia buvo jos mėgstama vieta. Nedaug būtų atsiradę 
jos vienmečių, kurios nebijotų saulės šviesos kaip ji, nes sveikas 
gyvenimo būdas ir nuolatinė veikla padėjo išsaugoti skaisčią vei- 
do odą ir švelnų rausvumą, kėlusius ir jaunesnių dvaro gražuolių 
pavydą. Jos figūra buvo grakšti kaip karalienės, gestai ir laikyse- 
na kupini įgimto orumo, o balsas, - tą pastebėjo ir karalius, - 
labai švelnus ir melodingas. Veidas buvo greičiau dailus negu gra- 
žus, klasikinių statulos formų, su plačia balta kakta, ryžtinga ir 
kiek jausminga burna, didelėmis giedromis pilkos spalvos akimis, 
doromis ir ramiomis jai ilsintis, kuriose atsispindėjo visi sielos 
virpesiai - nuo linksmo nuotaikingo šypsnio iki teisėtai pikto 
žvilgsnio. Dažniausiai jos bruožuose žaidė taurus giedrumas. Tuo 
ji labiausiai ir skyrėsi nuo savo varžovės, kuri gyveno akimirkos 
nuotaikomis — čia jos gražus veidas nušvisdavo, čia apniukdavo 
kaip javų laukas vėjyje. Sąmoju ir aštriu liežuviu madam de Mon- 
tespan aiškiai pirmavo, tačiau niekuo ne prastesnis, o gal ir ge- 
resnis ginklas buvo stiprus, sveikas vyresnės moters protas ir gi- 
lesnė prigimtis. De Katinatas, nespėjęs gerai įsižiūrėti, tuoj paju- 
to, kad prieš jį labai daili moteris, kuri, įbedusi dideles mąslias 
akis, kritiškai jį vertina ir, atrodo, skaito jo mintis kaip niekas 
kitas. 

— Esame susitikę, tiesa? 

— Taip, madam. Turėjau garbės vieną ar kelis sykius lankytis 
pas jus, bet likimas nelėmė su jumis pasikalbėti. 

— Mano gyvenimas toks ramus ir nuošalus. Bijau, kad nepažįs- 
tu pačių geriausių ir vertingiausių dvaro žmonių. Tokiose pra- 
gaištingose vietose blogis krinta į akis, jo negali nepastebėti, o 
gėris drovėdamasis pasitraukia, todėl kartais sunku patikėti, jog 
jo dar esama. Ar jūs kariavote, mesjė? 

— O taip, madam. Žemumose prie Reino ir Kanadoje. 

= Kanadoje! Ak šitaip! Ar gali moteris turėti kilnesnių troški- 
mų nei priklausyti tai mielai seserijai, kurią Monrealyje įkūrė šven- 
toji Įsikūnijimo Marija ir kanonizuotasis Žanas Leberas? Vakar 
man apie juos pasakojo tėvas Godė de Marė. Kaip nuostabu pri- 
klausyti tokiai organizacijai, kuri greta švento darbo su pagoni- 
mis ėmėsi dar reikalingesnio - slaugyti Dievo kariūnus, sužeistus 
kovojant su šėtonu! 

Keista buvo de Katinatui klausytis tokių žodžių, nes jis gerai 
pažinojo vargingą ir siaubą keliantį minėtų vienuolių gyvenimą 
nuolatiniame skurde ir alkyje, bijantis skalpų peilio, o štai dama, 
prie kurios kojų gulėjo visi žemės turtai, joms pavydėjo. 

— Tai labai geros moterys, - trumpai atsakė jis, prisiminęs mad- 
muazelės Nanon įspėjimą ir vengdamas pavojingos temos. 

— Tikriausiai turėjote garbės išvysti šventąjį vyskupą Lavalį? 

— Taip, madam, aš mačiau vyskupą Lavalį. 

— Tikiuosi, kad sulpitiečiai apgynė savo pozicijas nuo jėzuitų? 

— Girdėjau, kad jėzuitai įsitvirtinę Kvebeke, o sulpitiečiai - Mon- 
realyje. | 

— O kas jūsų vadovas, mesjė? 

De Katinatas pasijuto užspeistas. 

— Neturiu vadovo, madam. 

— O, kaip dažnai apsieinama be vadovo, o štai aš net nežino- 
čiau, kaip elgtis sunkiame savo kelyje, jei neturėčiau vadovo. Kas 
jūsų nuodėmklausys? 

— Neturiu nuodėmklausio. Aš priklausau reformatų bažnyčiai, 
madam. 

Dama išgąstingai mostelėjo, jos lūpos ir akys sustingo. 

— Kaipgi taip? Pačiame dvare! - sušuko. - Paties karaliaus ap- 
linkoje! 

De Katinatas nebuvo labai išprusęs tikėjimo reikaluose ir lai- 
kėsi savo religinių pažiūrų veikiau iš šeimyninės tradicijos nei 
gilaus įsitikinimo. Tačiau jo savigarba buvo įžeista, nes į jį buvo 
žiūrima kaip į tikintį kažkuo pasibjaurėtinu ir nešvariu. 

— Madam, - rūsčiai atrėžė jis, - tikriausiai žinote, kad mano 

tikėjimo broliai ne tik stovėjo aplink Prancūzijos sostą, bet ir sė- 
dėjo jame. 

— Nes šitai leido Dievas jam vienam žinomais tikslais. Kas šitai 
gali geriau žinoti už mane, nes mano senelis Teodoras d'Obinji 
net uždėjo karūną ant didžiojo Henriko galvos. Tačiau Henriko 
akys atsivėrė prieš mirtį, o aš prašau, O, iš visos širdies meldžiu, 
kad atsivertų ir jūsiškės. 

Ji pakilo ir sukniubusi ant klaupto panarino savo veidą del- 
nuose. Maldos objektas stovėjo suglumęs kambario viduryje neži- 
nodamas, ar jį įžeidė ar parodė jam palankumą. Beldimasis į du- 
ris vėl grąžino damą į šį pasaulį. Įėjo atsidavusi tarnaitė. 

— Karalius Pergalių salėje, madam, - pasakė ji. - Jis bus čia po 
penkių minučių. 

— Labai gerai. Būkite už durų ir praneškite man. Nagi, pone, - 
tesė ji, kai jie liko vienu du, - ar perdavėte karaliui šį rytą mano 
raštelį? 

- Taip, madam. 

— Kaip suprantu, madam de Montespan nebuvo įleista į ryt- 
mečio ceremoniją? 

— Ne, madam. 

— Tačiau ji laukė karaliaus koridoriuje? 

— Taip, madam. 

— Ir išplėšė iš jo pažadą, kad jis ją šiandien aplankys? 

— Taip, madam. 

— Aš neprašyčiau jūsų sulaužyti savo įsipareigojimų, tačiau man 
tenka kovoti su baisiu priešu ir susidurti su didele rizika. Ar su- 
prantate, apie ką aš šneku? 

De Katinatas nusilenkė. 

— Tad ką supratote? 

— Manau, kad madam norite pasakyti, jog rungiatės dėl kara- 
liaus palankumo su jūsų minėtąja dama. 

— Dangus teisėjas, kad apie save aš negalvoju. Aš kaunuosi su 
šėtonu dėl karaliaus sielos. 

— Tai tas pats, madam. 

"Dama nusišypsojo. 

— Jei karaliaus kūnas būtų pavojuje, aš kviesčiausi jo ištikimų- 
jų gvardiečių. Dabar pavojus nė kiek ne mažesnis, tiek daug pa- 
statyta ant kortos. Todėl pasakykite man, kada karalius turi eiti 
pas markizę? 

— Ketvirtą valandą. 

— Dėkoju jums. Jūs padarėte man paslaugą, ir aš jūsų neuž- 
miršių. 

— Ateina karalius, madam, - pasakė madmuazelė Nanon, įkiš- 
dama galvą. 

— Turite išeiti, kapitone. Eikite per kitą kambarį ir pateksite į 
išorinį koridorių. Paimkite šį daiktą. Tai Bosuė katalikiško tikėji- 
mo išpažinimas. Jis suminkštino kitų žmonių širdis, gal taip atsi- 
tiks ir jūsiškei. Su Dievu! 

De Katinatas išėjo pro kitas duris ir dirstelėjo atgal. Dama, 
stovėdama nugara į jį, tiesė ranką virš židinio. Tą akimirksnį ji 
pakreipė galvą į šoną, ir jis pamatė: dama atsuko atgal didžiąją 
laikrodžio rodyklę. 


IX SKYRIUS 


"KARALIUS SMAGIAI LEIDŽIA LAIKĄ 


Vos kapitonas spėjo pranykti vienose duryse, tuoj madmuaze- 
lė Nanon atidarė kitas, ir įžengė karalius. Madam de Mentenon 
pakilo maloniai šypsodamasi ir žemai nusilenkė, tačiau svečio vei- 
das nenušvito atsakomuoju šypsniu. Karalius susmuko į tuščią 
krėslą patempęs lūpas ir suraukęs kaktą. | 

— Na, žinote, tai labai prastas pasisveikinimas, - sušuko ji, ap- 
simesdama linksma, kaip visuomet darydavo, kad atitrauktų ka- 
ralių nuo juodų minčių. - Mano varganas tamsus kambarėlis jau 
prislėgė jus. 

— Ne, ne. Tėvas Lašezas ir Mo vyskupas visą dieną persekiojo 
mane kaip du skalikai vienišą elnią. Šitiek prišnekėjo apie mano 
pareigas, padėtį, nuodėmes, nepamiršdami savo pamoksluose pa- 
minėti Dievo bausmės ir pragaro ugnių. 

— Ko jie iš jūsų didenybės nori? 

— Kad sulaužyčiau pažadą, kurį daviau ateidamas į sostą ir ku- 
rį davė dar mano senelis. Jie nori, kad aš atšaukčiau Nanto edik- 
tą ir išvyčiau iš karalystės hugenotus. 

— O, jūsų didenybe, nesirūpinkite tokiais dalykais. 

— Tai jūs, madam, nenorėtumėte, kad aš šitaip pasielgčiau? 

— Ne, jei tai nuliūdintų jūsų didenybę. 

— Turbūt turite švelnių jausmų savo jaunystės religijai? 

— O ne, erezijai jaučiu tik neapykantą. 

— Tačiau nenorėtumėte, kad juos išvarytų? 

— Jūsų didenybe, Visagalis pats galėtų palenkti jų širdis prie 
geresnių dalykų, jeigu tik panorėtų. Juk manąją širdį jis palenkė. 
Kodėl nepalikus šio reikalo Dievo rankose? 

— Dievaži, - prašviesėjo Liudvikas, - kaip gerai pasakyta. Pažiū- 
rėsime, ką į tai atsakys tėvas Lašezas. Kaip galima gąsdinti amžiną- 
ja ugnimi vien dėl to, kad nenoriu sugriauti savo karalystės. Amži- 
noji kančia! Man teko matyti veidą žmogaus, penkiolika metų išbu- 
vusio Bastilijoje. Jis atrodė kaip siaubinga knyga, kurioje gyvoji mir- 
tis randais ir raukšlėmis įrašė kiekvieną valandą. Tačiau amžinybė! 

Nuo tos minties jis suvirpėjo, o akys prisipildė siaubo. Aukš- 
tesnieji motyvai neveikė jo sielos, kaip aplinkiniai seniai suprato, 
tačiau būsimų kančių vaizdas vertė susigūžti. 

— Kodėl mąstote apie tokius dalykus, jūsų didenybe? - paklau- 
sė dama sodriu, raminamu balsu. - Ko gi jums, pirmajam Bažny- 
čios sūnui, bijotis? 

— Manote, jog man niekas negresia? 

— Žinoma, ne. 

— Bet aš klydau, smarkiai klydau. Jūs man pati sakėte. 

— Viskas jau praeity. Kur rasi žmogų be dėmelės? Jūs juk jau 
nusigręžėte nuo pagundos. Todėl nusipelnėte atleidimo. 

— O, jei karalienė atgytų! Ji rastų mane pasikeitusį į gerąją 
pusę. 

— Ir aš to norėčiau, valdove. 

— Ji žinotų, kad šioji permaina manyje įvyko tik jūsų dėka. O, 
Fransuaza, jūs - mano angelas sargas žmogaus pavidalu. Kaip aš 
už viską atsidėkosiu? 

Jis palinko į priekį ir paėmė jos ranką. Nuo prisilietimo akyse 
įsižiebė liepsnelė, ir jis būtų ją apkabinęs kita ranka, tačiau mo- 
teris skubiai atsistojo išvengdama jo glėbio. 

- Valdove! - pasakė ji akmeniniu veidu, iškėlusi vieną pirštą 
aukštyn. 

— Jūs teisi, Fransuaza, jūs teisi. Prašom sėstis, aš valdysiuosi. 
Vis dar triūsiate prie to paties gobeleno! Štai kokių laurų turėtų 
siekti mano audėjai. 

Jis pakėlė vieną blizgančio ritinio galą, o ji, klausiamai žvilgte- 
lėjusi į savo svečią, vėl atsisėdo ir, pasidėjusi ant kelių kitą ritinio 
galą, ėmėsi darbo. 

- Taip, jūsų didenybe. Tai medžioklės scena jūsų miškuose prie 
Fontenblo. Dešimtragis elnias, štai, matote, ir besiveją skalikai, o 
čia - galantiškas kavalierių ir damų būrys. Ar jūsų didenybė šian- 
dien jodinėjo? 

— Ne. Kodėl, Fransuaza, jūsų tokia ledinė širdis? 

— Norėčiau, kad ji tokia būtų. O gal medžiojote su sakalu? 

— Ne. Kaip keista, kad nė vieno vyriškio meilė jūsų nesujaudi- 
no! O juk buvote žmona. 

- Slaugė,-o ne žmona. Žiūrėkite, štai dama parke! Tai tikriau- 
siai madmuazelė. Nė nežinojau, kad ji atvyko iš Šuazi. 

Tačiau karalius nesidavė nukalbamas. 

— Vadinasi, nemylėjote šito Skarono? - neatlyžo. - Girdėjau, jis 
buvo senas ir raišas kaip ir kai kurie jo eilėraščiai. 

— Nekalbėkite taip lengvabūdiškai, jūsų didenybe. Aš jam bu- 
vau dėkinga, gerbiau jį, mėgau. 

— Bet nemylėjote, ar ne? 

— Kodėl jūs mėginate išskaityti moters širdies paslaptis? 

— Nemylėjote jo, Fransuaza, juk taip? 

— Aš bent atlikau savo pareigą jam. 

— Nejaugi jūsų vienuoliškos širdies dar nėra palietusi meilė? 

— Neklauskite, valdove! 

— Ar jūs niekada... 

— Maldauju, jūsų didenybe, liaukitės! 

— Aš turiu sužinoti, nes mano ramybė priklauso nuo jūsų atsa- 
kymo. 

— Jūsų žodžiai žeidžia mane iki sielos gelmių. 

— Fransuaza, negi jūs savo širdyje nejutote nė kibirkštėlės tos 
meilės, kuri liepsnoja manojoje? 

Jis pakilo tiesdamas rankas, maldaujantis valdovas, bet jinai 
pusiau nusisuko ir vis traukėsi atgal. 

- Žinokite, valdove, - pasakė ji, - net jei ir mylėčiau jus taip, 
kaip dar nė viena moteris nėra mylėjusi, aš verčiau iššokčiau pro 
langą ant tų akmeninių terasų apačioje, užuot bent žodelyčiu ar 
gestu jums prisipažinusi. 

— Kodėl gi, Fransuaza? 

— Todėl, jūsų didenybe, kad aš turiu didžiausią viltį žemėje, jog 
esu išrinkta pakylėti jūsų mintis į iškilesnius dalykus, nes niekas 
kitas geriau už mane nepažįsta jūsų proto didybės. 

— Ar mano meilė toks žemas dalykas? 

— Moterų meilei jūs skyrėte daug laiko ir minčių. Tačiau metai 
slenka, jūsų didenybe, ir artinasi diena, kai ir jūs būsite pašauk- 
tas atsiskaityti už savo darbus bei slapčiausias mintis. Norėčiau, 
kad likusį laiką užsiimtumėte Bažnyčios statyba, rodydamas tau- 
rų pavyzdį pavaldiniams, ir atitaisytumėte praeities blogybes. 

Karalius sudejavo ir vėl nugrimzdo į krėslą. 

— Tas pats ir tas pats, - pasakė. - Jūs dar blogesnė už tėvą 
Lašezą ir Bosuė. 

— Ne, ne! - linksmai atsiliepė ji su būdingu taktiškumu. - 
Tiesiog aš jus nuvarginau, o juk jūs padarėte garbę ateidamas 
į mano kambarėlį. Iš tiesų! Esu labai nedėkinga, ir jūs mane 
vertai nubaustumėte, jei rytoj paliktumėte visai dienai vieną 

ir taip atimtumėte iš manęs dienos šviesą. Beje, valdove, gal 
malonėtumėte man papasakoti, kaip einasi darbai Marli? De- 
gu iš nekantrumo, taip noriu sužinoti, ar didysis fontanas jau 
veikia. 

— Taip, fontanas gerai veikia, tačiau Mansazas per toli nutiesė 
dešinįjį flygelį. Padariau iš jo gerą architektą, tačiau vis dar turiu 
jį mokyti. Šįryt aš parodžiau plane, kur jis klydo, ir jis pažadėjo 
ištaisyti. 

— Kiek tai kainuos, jūsų didenybe? 

- Kelis milijonus livrų, tačiau vaizdas iš pietų pusės bus kur 
kas geresnis. Aš užėmiau dar vieną mylią žemės ta kryptimi, nes 
ten gyveno daug vargšų, ir jų lūšnos gadino vaizdą. 

— Kodėl jūs šiandien nejodinėjote? 

— Nebejaučiu malonumo. Kažkada mano kraujas užvirdavo vien 
nuo rago garso ir kanopų bildesio, bet dabar viskas mane vargi- 
na. 

— Ir medžioklė su sakalu? 

— Deja. Nebemedžioju. 

— Tačiau, valdove, jums reikėtų surasti kokį nors pasilinksmi- 
nimą. 

— Kas gali būti nuobodesnio už įgrisusius pasilinksminimus? 
Nežinau, kodėl taip yra. Kai buvau dar berniokas, mus su motina 
blaškė iš vienos vietos į kitą. Kovos su Fronda, sukilęs Paryžius, o 
mūsų karūnai ir gyvybėms grėsė pavojus. Tačiau gyvenimas bu- 
vo toks puikus, pilnas naujienų ir įdomybių. O dabar, kai vargo 
nebeliko ir mano balsas yra svarbiausias Prancūzijoje, o Prancū- 
zijos - Europoje, viskas atsibodo ir nebeteko skonio. Kas iš karčių 
kaip metėlė malonumų? 

— Tikrasis malonumas, jūsų didenybe, yra vidiniame gyveni- 
me, giedroje nuotaikoje, ramioje sąžinėje. Argi, mums senstant, 
protas neturi krypti prie rimtesnių dalykų? Jei taip nėra, galime 
tik sau priekaištauti, kad nepasimokėme iš gyvenimo. 

— Gal ir taip, tačiau taip liūdna ir slogu, kai niekas nedžiugina. 
Bet kas gi tai? 

— Tai beldžiasi mano kompanionė. Kas ten, madmuazele? 

— Mesjė Kornelis nori šį tą paskaityti karaliui, - atsakė jauna 
dama, atidarydama duris. 

— Ak, valdove! Žinau, kad moteris prišneka kvailysčių, todėl 
pasikviečiau išmintingesnį už save jūsų pradžiuginti. Turėjo at- 
eiti ponas Rasinas, bet girdėjau, kad jis nukrito nuo arklio ir to- 
dėl vietoj savęs siunčia draugą. Ar man jį priimti? 

— Kaip norite, madam, kaip norite, - apatiškai atsiliepė karalius. 

Madmuazelei Nanon davus ženklą, į kambarį įėjo mažas suny- 
kęs žmogelis irzliu, tulžingu veidu ir ilgais žilais plaukais, krin- 
tančiais ant pečių. Jis tris kartus žemai nusilenkė, o tada nervin- 
gai atsisėdo ant paties kraštelio kėdės, nuo kurios dama nuėmė 
savo rankdarbių krepšelį. Ji nusišypsojo ir drąsinamai linktelėjo 
poetui, o valdovas klusniai atsilošė kėdėje. 

— Ko pageidautumėte - komedijos, tragedijos ar pastoralinės 
burleskos? - bailiai paklausė Kornelis. 

— Tik ne pastoralinės burleskos, - ryžtingai atsakė karalius. - 
Tokie dalykai tinka scenai, o ne skaityti, nes jie greičiau džiugina 
akį, o ne ausį. 

Poetas nuolankiai nusilenkė. 

- Ir ne tragedijos, pone, - atsiliepė madam de Mentenon, žvilg- 
čiodama virš rankdarbio. - Karaliui rimtų dalykų pakanka rim- 
tesnėmis valandomis. Todėl, manau, sutelkite visą savo talentą 
jam pralinksminti. 

— O taip, tegul bus komedija, - pritarė Liudvikas. - Nesu juo- 
kęsis nuo to laiko, kai mirė vargšelis Moljeras. 

— O, jūsų didenybė išties turi puikų skonį! - sušuko dvaro po- 
etas. - Jeigu būtumėte malonėjęs atkreipti dėmesį į poeziją, ko- 
kiose aukštumose mes dabar būtume! 

Liudvikas nusišypsojo, mat ir grubiausias pataikavimas glostė 
jo savimeilę. 

— Jūs išmokėte mūsų generolus kariauti, o architektus - statyti. 
Ir iš savo varganų dainių būtumėte išreikalavęs didingesnių eilių. 
Bet argi Marsas teiktųsi dalytis kuklesniais laurais su Apolonu? 

— Kartais atrodo, kad turiu meninių sugebėjimų, - puikavosi 
karalius, - nors sunkus darbas ir valstybės bėdos mane slegia, 
tad, kaip jūs sakote, dailesniems menams nelieka laiko. 

— Bet, jūsų didenybe, jūs kitus įkvepiate dideliems darbams, 
kuriuos pats galėjote puikiai atlikti. Jūs puoselėjate poetus kaip 
saulė - gėles. Kiek jų buvo - Moljeras, Bualo, Rasinas, vienas už 
kitą didesnių. Buvo ir menkesnių, pavyzdžiui, Skaronas, tiesa, 
nešvankus, tačiau sąmojingas. O švenčiausioji mergele! Ką aš čia 
paistau? | 

Madam nuleido žemyn rankdarbį ir didžiai pasipiktinusi žvel- 
gė į poetą, o šis ėmė erzėti ant kėdės, varstomas priekaištingų 
šaltų pilkos spalvos akių. 

— Pone Korneli, geriau imtumėtės skaitymo, - sausai įsiterpė 
karalius. 

— Tuojau pat, jūsų didenybe. Ar galėčiau perskaityti savo pjesę 
apie Darijų? 

— O kas jis toks? - paklausė karalius. 

Jo išsilavinimu kardinolas Mazarinis tyčia nesirūpino, todėl 
karalius nutuokė tik apie tokius dalykus, kurie pakliūdavo į jo 
paties akiratį. 

— Darijus buvo Persijos karalius, valdove. 

— O kur yra Persija? 

— Tai viena Azijos karalystė. 

— Ar Darijus tebekaraliauja? 

— Ne, valdove, jis kovėsi su Aleksandru Didžiuoju. 

— O, girdėjau apie Aleksandrą. Jis buvo žymus karalius ir kar- 
vedys, ar ne? | 

— Kaip ir jūsų didenybė, jis valdė išmintingai ir vedė savo armi- 
jas į pergales. 

— Tai, sakote, buvo Persijos karalius? 

— Ne, valdove, Makedonijos. O Persijos karalius buvo Darijus. 

Karalius susiraukė, nes nepakentė nė menkiausio pataisymo. 

— Atrodo, pats nelabai gaudotės. Prisipažinsiu, man ne per la- 
biausiai įdomu, - pasakė jis. - Prašom skaityti apie ką kita. 

- Štai „Apsimetėlis astrologas“. 

— Taip, geriau šitą. 

Kornelis ėmėsi skaityti komediją, o madam Mentenon balti ir 
laibi piršteliai narstė rankdarbyje spalvotus šilkinius siūlus. Ret- 
karčiais ji pakeldavo galvą ir pažvelgdavo į laikrodį, o tada - į 
karalių, atsilošusį kėdėje ir prisidengusį veidą nėrinių nosinaite. 
Dabar laikrodis rodė be dvidešimties minučių keturias valandas, 
bet ji žinojo, kad jis atsuktas pusvalandžiu atgal, tad jau yra de- 
šimt po keturių. 

- Nagi, nagi! - staiga suriko karalius. - Čia kažkas ne taip. 
Antroji nuo galo eilutė kliūva. 

Karalius mėgo vaizduoti kritiką - tai buvo viena iš jo silpny- 
bių. Jei poetas būdavo išmintingas, jis tuoj pat sutikdavo pataisy- 
ti, nors ir be pagrindo. 

- Kuri eilutė, jūsų didenybe? Su malonumu ištaisysiu savo klai- 
dą. 

— Perskaitykite posmelį dar kartą. 

Et si, guand je lui dis le secret de mon ūme, 
Avec moins de rigueur elle eūt traitė ma flamme, 
Dans ma facon de vivre, et suivant mon humeur, 
Une autre eut bientot le prėsent de mon coecur. 


— Trečioje eilutėje viena pėda per daug. Ar jūs, madam, nejau- 
čiate? 

— Ne, valdove, kokia iš manęs kritikė? 

— Jūsų didenybė visiškai teisus, - nerausdamas išpyškino Kor- 
nelis. - Aš pasižymėsiu posmelį ir jį pataisysiu. 

- Jaučiau, kad jame kažkas ne taip. Nors pats eilių ir nerašau, 
bet turiu gerą klausą. Per didelis skiemenų kiekis rėžia man ausį. 
Taip pat ir muzikoje. Nors apie ją mažai ką teišmanau, tačiau 
atskiriu disonansus, kurių nė pats Lalis nepastebi. Dažnai jo ope- 
rose nurodau klaidas ir visada jį įtikinu, kad mano tiesa. 

— Visiškai tuo tikiu, jūsų didenybe. 

"Kornelis vėl paėmė knygą ir buvo bepradedąs skaityti, kai į 
duris trankiai pabeldė. 

- Tai jūsų didenybės ministras ponas de Luvua, - pranešė mad- 
muazelė Nanon. 

— Įleiskite jį, - paliepė Liudvikas. - Pone Korneli, dėkoju jums 
už skaitymą. Apgailestauju, kad dėl valstybės reikalų turime per- 
traukti jūsų komediją. Kurią nors dieną tikiuosi išklausyti ją iki 
galo. 

Jis apdovanojo poetą viena iš tų šypsenų, dėl kurios asmeniš- 
kai su karaliumi bendraujantieji atleisdavo jam trūkumus ir mi- 
nėdavo jį kaip orumo bei mandagumo įsikūnijimą. 

Pasibrukęs knygą po pažastimi, poetas išslinko pro duris. Jo 
vieton į mažą kambarį lankstydamasis įėjo garsusis ministras, 
aukštas, didžiuliu peruku, erelio nosimi, valdingų manierų. Nors 
laikėsi pernelyg mandagiai, tačiau išdidžiame veide kuo aiškiau- 
siai atsispindėjo panieka menkam kambario apstatymui ir čia gy- 
venančiai damai. Ji puikiai perprato jo jausmus, tačiau tobula 
savitvarda neleido jai nė žodeliu ar žvilgsneliu atsikeršyti. 

— Mano apartamentams šiandien per daug garbės, - prabilo ji, 
stodamasi ir tiesdama rankas. - Gal ponas teiktųsi sėstis ant šios 
kėdės, nes šiuose lėlės nameliuose nieko geresnio negaliu pasiū- 
lyti. Nedrįstu trukdyti, turbūt kalbėsitės su karaliumi apie vals- 
tybės reikalus. Su malonumu pasitraukiu į buduarą. 

— Jokiu būdu, madam, - sušuko Liudvikas. - Noriu, kad čia 
pasiliktumėte. Ką turite man pašakyti, Luvua? 

— Atvyko pasiuntinys iš Anglijos su žiniomis, jūsų didenybe, - 
atsakė ministras, gremėzdišku stotu užsikvempdamas ant triko- 
jo stalelio. - Ten prasti reikalai, kalbama apie sukilimą. Lordo 
Sanderlendo laiške klausiama, ar karalius galėtų ieškotis pagal- 
bos Prancūzijoje, jeigu olandai paremtų nepatenkintųjų pusę. Ži- 
nodamas jūsų didenybės nuomonę, nesvyruodamas atsakiau, kad, 
aišku, galėtų. 

— Ką jūs atsakėte? 

— Atsakiau, kad jis galėtų. 

Karalius Liudvikas užsiplieskė pykčiu ir čiupo nuo židinio gro- 
telių žnyples, tarsi norėdamas jomis vožti ministrui. Madam šo- 
ko nuo kėdės ir ramindama uždėjo jam ant peties ranką. Jis nu- 
metė šalin žnyples, tačiau akys tebesvaidė žaibus, kai jis įbedė jas 
į Luvua. 

— Kaip drįsote? - suriko. 

— Betgi, jūsų didenybe... 

— Sakau jums, kaip drįsote? Tik pamanykite! Leidžiate sau at- 
sakinėti į tokius pranešimus nepasitaręs su manimi! Kiek kartų 
jums sakiau, kad valstybė esu aš ir tik aš, kad viskas nuo manęs 
pareina ir kad atsakau aš tik prieš Dievą? Kas jūs toks? Viso labo 
mano įrankis! Mano instrumentas! Kaip drįstate veikti be mano 
leidimo?! 

— Tariausi žinąs jūsų norus, valdove, - sumiknojo Luvua, kaip- 
mat nusimetęs išdidžią pozą, o jo veidas tapo tokios pat spalvos 
kaip balti marškinių raukiniai. 

— Ne jums spręsti apie mano norus. Jūs turite pasiteirauti ir 
paklusti. Ir kam gi aš nusigręžiau nuo senosios bajorijos ir savo 
karalystės reikalus pavedžiau žmonėms, kurių vardai nauji Pran- 
cūzijos istorijoje, tokiems kaip Kolberas ir jūs? Tai mano kaltė. 
Hercogas de Sen-Simonas, paskutinį kartą lankydamasis dvare, 
pasakė, kad dabartinė vyriausybė - buržua vyriausybė. "Taip ir 
yra. To aš ir norėjau, nes žinojau, kad didikai visur kaišioja savo 
nuomonę, bet valdant Prancūziją tegali būti viena nuomonė - ma- 
no! Tačiau jei mano miestelėnai patys priiminės oficialius prane- 
šimus ir atsakinės ambasadoms, tada iš tikrųjų tapsiu apgailėti- 
nas. Aš stebėjau jus pastaruoju metu, Luvua. Jūs ėmėte viršyti 
savo įgaliojimus. Jūs daug sau leidžiate. Žiūrėkit, kad man netek- 
tų dar kartą prie šito grįžti. 

Pažemintasis ministras sėdėjo sugniuždytas, o jo smakras 
nukaro iki krūtinės. Karalius dar keletą minučių bambėjo ir 
purkštavo, bet pamažu debesis nuo jo veido nuslinko. Tokie 
pykčio priepuoliai, nors nuožmūs ir ūmūs, paprastai trukdavo 
neilgai. 

— Sulaikykite pasiuntinį, Luvua, - galiausiai ištarė ramiu tonu. 

— Taip, jūsų didenybe. 

— Rytojaus tarybos posėdyje mes pasirūpinsime, kad lordui 
Sanderlendui būtų nusiųstas tinkamas atsakas. Ko gero, šiuo 
reikalu neverta švaistytis pažadais. Tegul jie sau kapanojasi sa- 
vo ūkanose kivirčydamiesi, kad turėtų ką veikti bent kelerius 
metus, 0 mes tuo metu smogsime olandų princui. Paskutinis jų 
pilietinis karas vyko dešimt metų, o būsimas gali užtrukti kita 
tiek. Iki to laiko mes nukelsime savo sienas iki Reino. Ką tu į 
tai, Luvua? 0 

— Armijos parengtos, valdove, ir tik laukia jūsų įsakymo. 

— Tačiau karas brangiai atsieina. Nenoriu pardavinėti dvaro 
sidabro, kaip jau yra tekę. Kiek turime valstybės lėšų? 

— Labai turtingi nesame, jūsų didenybe. Tačiau yra vienas 
būdas greitai praturtėti. Šįryt kalbėjote apie hugenotus - ar 
leisti jiems toliau gyventi katalikiškoje karalystėje. Tai va, juos 
išvaręs ir paėmęs jų turtą į valstybės iždą, jūsų didenybė iš 
tiesų taptų pačiu turtingiausiu valdovu visame krikščionių pa- 
saulyje. 

— Bet šįryt jūs tam prieštaravote, Luvua? 

— Aš neturėjau laiko apie tai pagalvoti. 

— O tiksliau - tėvas Lašezas ir vyskupas dar nebuvo su jumis 
pasikalbėję, - aštriai nurėžė Liudvikas. - Ak, Luvua, tarytum aš 
būčiau negyvenęs dvare visus šiuos metus, kad nežinočiau, kaip 
viskas daroma. Iš pradžių šnipšt vienam, paskui - antram, tre- 
čiam, o tada jau - karaliui. Kai gerieji mano Bažnyčios tėvai dėl 
ko nors užsispiria, aš kas žingsnis aptinku jų pėdsakus - kaip 
kurmių išraustą žemę. Tačiau niekas neprivers manęs skriausti 
žmonių, kurie, nors ir suklaidinti, vis tiek lieka mano pavaldi- 
niais, Dievo pavestais mano globai. 

— Kaip aš galėčiau jus versti, valdove, - visiškai suglumo Lu- 
vua. 

Karaliaus kaltinimai pataikė tiesiog į tikslą, ir Luvua šį aki- 
mirksnį nesugebėjo net paneigti. 

— Tik vienas asmuo, - tęsė Liudvikas, žvelgdamas į madam de 
Mentenon, - neturi ambicijų, netrokšta turtų nei paaukštinimo, 
todėl niekas negali jo papirkti, kad išduotų mano interesus. Štai 
kodėl man tokia brangi to asmens nuomonė. 

Kalbėdamas jis nusišypsojo damai, o ministro žvilgsnyje tuo 
metu atsispindėjo įsigraužęs į sielą pavydas. 

— Laikiau savo pareiga pateikti šitai jums kaip vieną iš galimy- 
bių, o ne kaip pasiūlymą, - pasakė ministras atsikeldamas. - Bi- 
jau, kad atėmiau per daug jūsų didenybės laiko, todėl pasitrau- 
kiu. 

Linktelėjęs damai ir žemai nusilenkęs karaliui, jis išėjo iš kam- 
bario. 

— Luvua darosi nepakenčiamas, - ištarė karalius. - Jo įžūlu- 
mas neturi ribų. Jeigu jis nebūtų puikus darbuotojas, aš jau se- 
niai būčiau išsiuntęs jį iš dvaro. Visur kiša savo trigrašį. Štai va- 
kar jis tvirtino, jog aš klydau sakydamas, kad vienas iš langų Tria- 
nono rūmuose mažesnis už kitus. Sakė, visi langai vienodo dy- 
džio. Aš pasišaukiau Leonotrą su matuokliu, ir pasirodė, jog vie- 
nas langas, kaip ir sakiau, tikrai mažesnis už kitus. O, iš jūsų 
laikrodžio matau, kad jau po keturių. Turiu eiti. 

— Mano laikrodis pusvalandžiu vėluoja. 

— Pusvalandžiu! - karalius išgąstingai nutilo, o paskui ėmė juok- 
tis. - Na, ką gi! Geriau pasiliksiu, nes eiti per vėlu. Ramia sąžine 
galėsiu pasakyti, jog tai laikrodžio kaltė, o ne mano. 

— Tikiuosi, nieko svarbaus, jūsų didenybe, - kaip niekur nieko 
pasakė dama, o jos akyse galėjai įžiūrėti triumfą. 

- Visiškai nieko. 

— Ne valstybinis reikalas? 

— Ne, ne, tiesiog ketinau išbarti vieną arogantišką asmenybę. 
Gal šitaip ir geriau. Mano neatvykimas savaime bus atsakymas, 
ir, tikiuosi, to asmens veido aš daugiau savo dvare nebeišvysiu. 
Bet kas gi tai? 

Durys plačiai atsivėrė, ir jose pasirodė madam de Montespan, 
graži 1r įsiutusi. 

X SKYRIUS 


SAULĖS UŽTEMIMAS VERSALYJE 


Madam de Mentenon visada pasižymėjo santūrumu ir šalta 
nuovoka. Jinai tučtuojau pakilo, tarsi pagaliau sulaukusi ilgai 
lauktos viešnios. Nuoširdžiai šypsodamasi, ji priėjo prie anos iš- 
tiestomis rankomis. 

— Nepaprastai džiaugiuosi, - ištarė. 

Tačiau madam de Montespan buvo įpykusi ne juokais. Matėsi, 
kaip ji iš visų jėgų stengiasi susivaldyti ir neprapliupti. Jos veidas 
buvo perbalęs, lūpos suspaustos, mėlynos akys žvelgė tiesiai prieš 
save ir šaltai blizgėjo iš nirtulio. Valandėlę abi moterys žiūrėjo 
viena į kitą, viena susiraukusi, kita šypsodamasi, dvi pačios gra- 
žiausios Prancūzijos moterys, tikros karalienės. Tada de Montes- 
pan, dėdamasi nematanti ištiestos rankos, pasisuko į karalių, ku- 
ris nenulėido nuo jos akių, ojo veidas niaukėsi. 

— Bijau, kad įsibroviau ne laiku, jūsų didenybe. 

— Tikrai, madam, įėjote kažkaip ūmai. 

— Meldžiu atleisti, kad taip atsitiko. Kadangi ši dama - mano 
vaikų guvernantė, esu įpratusi įeiti nepranešusi. 

— Dėl manęs prašom nesivaržyti, - atsiliepė jos varžovė, nuo- 
stabiai valdydamasi. 

— Prisipažinsiu, nė nemaniau, kad reikėtų jūsų atsiklausti, ma- 
dam, - šaltai atkirto. 

— Tačiau ateityje, madam, jums teks atsiklausti, - rūsčiai išta- 
rė karalius. - Toks mano įsakymas jums - visur ir visada rodyti 
šiai damai pagarbą. 

— Ak, šiai damai! - mostelėjo ranka. - Be abejo, jūsų didenybės 
įsakymai yra mums įstatymai. Kad tik nepamirščiau, kuriai da- 
mai, nes kartais keblu prisiminti, kieno vardą jūsų didenybė iš- 
aukštinote. Šiandien de Mentenon, vakar Fontanž, rytoj... O, kas 
gali pasakyti, kuri bus rytoj?! 

Ji buvo nepralenkiama išdidumu ir bebaimiškumu šitaip sto- 
vėdama spinduliuojančiomis melsvomis akimis ir besikilnojančia 
krūtine, žvelgdama iš viršaus žemyn į savo meilužį karalių. Nors 
jis niršo, pamažu ir jo žvilgsnis, apsistojęs ties jos apvaliu storu 
kaklu ir įstabiais pečiais, prarado nuožmumą. Jai labai tiko toks 
jausmų proveržis, neklusni dailios galvutės laikysena ir didinga 
panieka, su kuria ji žvelgė į varžovę. 

— Madam, įžūlumu nieko nelaimėsite, - pasakė jis. 

— Man tai nebūdinga, jūsų didenybe. 

— Tačiau jūsų žodžiai įžūlūs. 

— Prancūzijos dvaruose tiesa visados buvo laikoma įžūlumu. 

— Na, šito pakaks. 

— Kiek nedaug tereikia tiesos. 

— Užsimirštate, madam. Prašom išeiti iš kambario. 

— Pirmiau priminsiu jūsų didenybei šią popietę turėjusi garbės 
tikėtis susitikti. Aš gavau jūsų karališką pažadą, kad ketvirtą va- 
landą ateisite pas mane. Neabejoju, kad jūsų didenybė ištesės sa- 
vo pažadą nepaisydamas čionykščių apžavų. 

— Būčiau atėjęs, madam, bet, kaip matote, laikrodis vėluoja puse 
valandos. Kol susigaudžiau, jau buvo per vėlu. 

— Prašom, jūsų didenybe, dėl to nesijaudinti. Aš grįžtu į savo 
kambarį. Penkta valanda niekuo ne prastesnė už ketvirtą. 

— Dėkoju jums, madam, bet mūsų pokalbis nebuvo toks malo- 
nus, kad norėčiau jį pratęsti. 

— Vadinasi, jūsų didenybė neateis? 

— Nenorėčiau. 

— Nors ir pažadėjote? 

— Madam! 

— Jūs laužote savo žodį! 

— Nutilkite, madam, tai jau nebepakenčiama. 

— Iš tiesų nebepakenčiama! - suriko įpykusi dama, prarasda- 
ma bet kokį atsargumą. - Aš jūsų nebijau, valdove. Aš jus mylė- 
jau, tačiau niekada jūsų nebijojau. Palieku jus čia. Su jūsų sąžine 
ir nuodėmklause. Tik dar žodelis tiesos, ir išeinu. Jūs laužėte išti- 


88 


kimybę savo žmonai, savo meilužei, bet tik dabar sužinojau, kad 
jūs galite sulaužyti ir savo žodį. 

Ji niekinamai tūptelėjo ir pakelta galvą iščiuožė iš kambario. 

Karalius pašoko kaip įgeltas. Pripratusiam prie švelnios žmo- 
nelės ir dar švelnesnės Lavaljė, tokia neįprasta kalba rėžė ausį. 
Tarytum jam kas būtų smogęs. Jautėsi priblokštas, pažemintas, 
suglumintas - šitoks jausmų sukrėtimas! Pirmą kartą jį supu- 
siuose smilkaluose buvo justi nemalonus kvapas. Jis sukilo visa 
savo esybe prieš moterį, drįsusią pakelti toną. Galima atleisti, 
kad iš pavydo ji įžeidė kitą moterį. Tokie dalykai slapčia glostė 
jam savimeilę. Bet kad šoktų jam į akis, tarytum jie būtų paprasti 
vyras ir moteris, o ne valdovas ir pavaldinė! Na, žinote, šito jau 
per daug! Jis kažką padrikai suriko iš įsiūčio ir metėsi prie durų. 

- Jūsų didenybe! - madam Mentenon, įdėmiai sekusi jausmų 
audrą išraiškingame karaliaus veide, dviem žingsneliais atsidūrė 
prie jo ir uždėjo ant peties ranką. 

— Aš ją pasivysiu. 

— Kam to reikia, valdove? p 

— Uždrausiu jai lankytis dvare. 

— Bet, jūsų didenybe... 

- Jūs gi ją girdėjote! Kaip negarbinga! Tuoj pat einu! 

— Tačiau kodėl jums to neatlikus raštu? 

— Ne, ne, turiu ją pamatyti. 

Jis atplėšė duris. 

- Tada būkite tvirtas, o valdove! 

Sunerimusi ji stebėjo, kaip jis greitu žingsniu, piktai mosikuo- 
damas nutolo koridoriumi. Tada grįžo atgal ir suklupo prie klaup- 
to. Nuleidusi galvą, ėmė melstis už karalių, save ir Prancūziją. 

Tuo metu gvardietis de Katinatas jaunam užjūrių draugui 
rodė visokiausius didingų rūmų stebuklus, o šis įdėmiai stebė- 
jo ir peikė ar gyrė reikšdamas savo nepriklausomą nuomonę ir 
įgimtą natūralų teisingumą, būdingus žmogui, kuris gyveno 
laisvėje tarp tauriausių gamtos kūrinių. Fontanai, mušantys 
galinga srove į viršų ir dirbtinėmis kaskadomis krintantys že- 

myn, nepadarė jam ypatingo įspūdžio, nes jam buvo tekę ke- 
liauti nuo Erio iki Ontarijo ir regėti Niagaros upę verpetuo- 
jant ties pakriūte. Nestebino jo ir didžiulės lygutėlės vejos, 
nes jo akyse tebetvyrojo Dakotos didžiosios plynumos. Tačiau 
pats pastatas, jo didumas ir aukštis, mūro grožis privertė jį 
aiktelėti iš nuostabos. 

- Būtinai čia atvesiu Ifreimą Sevidžą, - kartojo jis. - Jis nieka- 
da nepatikės, kad yra toks namas, kuriame lengvai tilptų visas 
Bostonas ir Niujorkas, kartu paimti. 

Atėjus sargybos metui, de Katinatas pasirūpino, kad ameri- 
kietis liktų su jo draugu majoru de Brisaku. Vos spėjo gvardietis 
atsistoti koridoriuje, kai pamatė karalių, be palydos ir tarnų grei- 
tai žingsniuojantį koridoriumi. Dailus jo veidas buvo perkreiptas 
pykčio, lūpos nuožmiai sučiauptos, visa išvaizda bylojo apie ne- 
palenkiamą ryžtą. 

— Gvardijos karininke, - trumpai mostelėjo. 

— Taip, jūsų didenybe! 

— O! Tai vėl jūs, kapitone de Katinatai. Ar nuo ryto stovėjote 
sargyboje? 

— Ne, tai mano antroji pamaina. 

— Labai gerai. Man reikia jūsų pagalbos. 

— Tarnauju jūsų didenybei. 

— Ar yra čia žemesniųjų karininkų? 

— Leitenantas de Latremujis pagalbinėje sargyboje. 

— Labai gerai. Imkite jį savo žinion. 

- Taip, jūsų didenybe. 

— Pats nueikite pas poną de Vivoną. Ar žinote, kur jo aparta- 
mentai? 

- Taip, jūsų didenybe. 

- Jei ten nerasite, ieškokite. Kad ir kur jis būtų, per valandą 
turite surasti. 

— Taip, jūsų didenybe. 

— Perduokite jam mano įsakymą. Šeštą valandą su savo karie- 
tajis turi laukti prie rytinių rūmų vartų. Ten bus jo sesuo madam 

de Montespan. Aš jam pavedu nuvežti ją į Mažojo Burgo pilį. Pa- 
sakykite jam, kad jis atsako už jos nugabenimą. 

— Taip, jūsų didenybe. 

De Katinatas su špaga atidavė pagarbą ir ėmėsi vykdyti už- 
duotį. 

O karalius, paėjėjęs koridoriumi, atvėrė duris į prašmatnų prieš- 
kambarį, tviskantį veidrodžiais ir auksu, apstatytą nuostabiausiais 
baldais iš juodmedžio ir sidabro, su storu raudonu Alepo stiliaus 
kilimu, minkštu kaip miško samanos. Su baldais gerai derinosi vie- 
nintelė gyva šios išvaizdžios menės būtybė - mažas negriukas, ap- 
rengtas sidabriniais blizgučiais išvedžiota aksomine livrėja, kuris 
it tamsi statulėlė stovėjo prie durų, vedančių į kitą kambarį. 

- Ar jūsų ponia čia? 

— Ji ką tik grįžo, jūsų didenybe. 

— Norėčiau ją pamatyti. 

— Atleiskite, jūsų didenybe, bet jinai... 

— Po galais, šiandien visi kaip susimokę prieš mane! - suriau- 
mojo karalius ir, nutvėręs midžąjį pažą už aksominės apykaklės, 
nubloškė jį į kitą kambario galą. Tada nepasibeldęs atidarė duris 
ir įėjo į damos miegamąjį. 

Kambarys buvo didelis ir puošnus, nepanašus į tą, iš kurio jis 
ką tik atvyko. Vieną sieną sudarė trys langai nuo lubų iki grindų. 
Pro plonas rožinės spalvos užuolaidas skverbėsi balzgani besilei- 
džiančios saulės spinduliai. Didžiulė auksinė žvakidė spindėjo tarp 
veidrodžių ant sienos. Išpiešdamas lubas, dailininkas Lebrenas 
nepašykštėjo spalvų. Čia buvo pavaizduotas pats Liudvikas Jupi- 
terio pavidalu, svaidantis žaibus su perkūnais į besiraitančius iš 
skausmo olandų ir palatinų titanus. Sienų apmušaluose, kilimuose 
ir balduose vyravo rožinė spalva. Visas kambarys švytėjo švel- 
niais kriauklės vidinės pusės atspalviais, nes dabar buvo apšvies- 
tas ir atrodė kaip menė, kurią koks nors pasakų didvyris galėjo 
pastatyti savo princesei. Kambario gilumoje, sukniubusi ant 
minkštasuolio, paslėpusi veidą pagalvėje, nusvarinusi savo gra- 
žiąsias baltas rankas, su netvarkingai ant ilgo dramblio kaulo spal- 

vos kaklo išskleistomis rusvomis garbanomis kaip audros nulenkta 
gėlė gulėjo moteris, kurios išvyti jis atėjo. 

Išgirdusi uždarant duris, apsidairė. Pamačiusi karalių, tuoj pa- 
šoko ir pribėgo prie jo ištiestomis rankomis. Jos mėlynos akys 
buvo aptekusios ašaromis, o visa įstabi figūra reiškė moterišką 
nuolankumą. 

— O valdove, - sušuko ji pro ašaras, apimta džiaugsmingos vil- 
ties, - kaip aš jus įžeidžiau! Kaip žiauriai jus užgavau! Jūs tesėjo- 
te savo pažadą. Jūs tik norėjote išmėginti mano pasitikėjimą! Ak, 
kaip aš galėjau ištarti tokius žodžius jums, kaip galėjau šitaip su- 
žeisti taurią širdį! Jūs atėjote paskui, kad pasakytumėte, jog at- 
leidote man! 

Ji ištiesė pirmyn rankas su gražaus kūdikio pasitikėjimu, ku- 
ris reikalaute reikalauja glamonių, tačiau karalius atšlijo nuo jos 
ir piktu gestu parodė pasitraukti šalin. 

— Viskas tarp mūsų baigta visiems laikams, - šiurkščiai rikte- 
lėjo. - Jūsų brolis šeštą valandą lauks jūsų prie rytinių vartų. Įsa- 
kau jums būti ten ir laukti tolesnių mano nurodymų. 

Ji loštelėjo atgal, tarsi jis būtų jai smogęs. 

— Palikti jus! - aiktelėjo. 

— Jūs privalote išvykti iš dvaro. 

— Iš dvaro! O, mielu noru, kad ir tuoj pat! Bet palikti jus! O 
valdove, jūs prašote neįmanomo dalyko. 

- Aš ne prašau, o įsakau. Kadangi išmokote piktnaudžiauti savo 
padėtimi, jūsų buvimas tapo nebepakenčiamas. Nė vienas Euro- 
pos karalius nedrįso kada nors su manim taip kalbėtis kaip jūs 
šiandien. Jūs įžeidėte mane mano paties rūmuose - mane, Liudvi- 
ką, karalių. Tokie dalykai negali pasikartoti, madam. Jūs toli nuė- 
jote savo įžūlumu. Kadangi buvau atlaidus, laikėte mane silpnu. 
Ėmėte manyti, kad, vieną valandėlę mane pralinksminusi, kitą ga- 
lite elgtis kaip su sau lygiu, nes šitą karalių marionetę visada vie- 
naip ar kitaip galėsite palenkti į savo pusę. Štai ir pamatėte, kad 
klydote. Šeštą valandą visiems laikams paliksite Versalį. 

Jo akys žaibavo, o maža tiesi figūra rodėsi pritvinkusi stipraus 

pasipiktinimo, tuo tarpu ji traukėsi nuo jo viena ranka dengdama 
akis, o kitą atmetusi į priekį, lyg norėdama apsisaugoti nuo rūs- 
taus žvilgsnio. 

- Taip, aš buvau nedora! - šaukė ji. - Žinau, žinau! 

— Džiaugiuosi, madam, kad jums užtenka takto šitai pripažin- 
ti. 

— Kaip aš šitaip galėjau su jumis kalbėti! Kaip galėjau! Turbūt 
kas apsėdo mano liežuvį! Patyrusi tiek gero iš jūsų! Įžeidžiau jus, 
savo laimės kūrėją! O valdove, atleiskite, atleiskite! Visko, kas 
šventa, vardan atleiskite! 

Liudvikas iš prigimties buvo geraširdis. Jis susijaudino, o savi- 
meilę glostė šios gražios ir išdidžios moters pažeminimas. Visos 
kitos jo favoritės buvo malonios, išskyrus šitą išpuikėlę ir atžaga- 
reivą. Pagaliau ir šioji pajuto šeimininko ranką. Jo žvilgsnis kiek 
sušvelnėjo, tačiau jis papurtė galvą ir kietu balsu atsakė: 

- Nesistenkite, madam, aš ilgai galvojau. Šiandieninė jūsų be- 
protybė tik pagreitino tai, kas neišvengiamai turėjo įvykti. Priva- 
lote palikti rūmus. 

— Aš paliksiu rūmus. Tik pasakykite, kad atleidote. O valdove, 
aš neištversiu jūsų pykčio. Jis mane žudo. Aš nesu tokia stipri. 
Man tai ne vien tremtis, tai - mirties nuosprendis. O valdove, 
prisiminkite ilgus mūsų meilės metus ir pasakykite, jog man at- 
leidžiate. Aš visko atsižadėjau dėl jūsų - vyro, garbės, visko. O jūs 
ar negalėtumėte atsisakyti pykčio? Dieve mano, juk jis verkia! O, 
aš išgelbėta, išgelbėta! 

— Ne, ne, madam, - sušuko karalius, brūkštelėjęs ranka per 
akis. - Jūs matote vyro silpnumą, tačiau turite išvysti ir kara- 
liaus tvirtumą. Aš atleidžiu jums šios dienos įžeidimus, jei nuo to 
jums bus lengviau išvykti. Tačiau esu įsipareigojęs savo pavaldi- 
niams, ir mano pareiga jiems rodyti pavyzdį. Per mažai apie tai 
galvojome. Tačiau ateina laikas, ir būtina peržvelgti praėjusį gy- 
venimą ir pasirengti tam, kas mūsų laukia ateityje. 

— O jūsų didenybe, jūs teikiate man skausmo. Jūs dar nepasie- 
kėte savo gražiausio amžiaus, o šnekate tarsi sulaukęs senatvės. 

Po kokių dvidešimties metų gal ir tiks žmonėms sakyti, kad dėl 
amžiaus jūs pakeitėte savo gyvenimo būdą. 

Karalius krūptelėjo. 

— Kas šitaip sakė? - piktai suriko. 

— O valdove, man netyčiomis išsprūdo. Pamirškite tai! Niekas 
taip nekalba. Niekas. 

— Jūs nuo manęs kažką slepiate. Kas šitaip yra pasakęs? 

— O valdove, prašau manęs neklausti. 

— Jūs išsitarėte, jog yra kalbama, kad aš pakeičiau savo gyveni- 
mo būdą ne dėl religijos, bet dėl metų naštos. Kas gi šitaip pasakė? 

— O valdove, tai tik kvaili dvaro plepalai, neverti jūsų dėmesio. 
Tai tik tuščios lėkštos vyriškių kalbos, nes jie neturi ką šnekėti, 
kad pelnytų damų šypsenas. 

— Lėkštos kalbos, ar ne? - Liudviką išpylė raudonis. - Vadinasi, 
aš šitaip pasenau? Štai jūs pažįstate mane jau dvidešimt metų. Ar 
pastebėjote manyje kokių nors permainų? 

— Jūsų didenybe, man jūs toks pat patrauklus ir elegantiškas 
kaip ir tada, kai palenkėte madmušėzelės Tonej-Šarant širdį. 

Karalius šyptelėjo žiūrėdamas į priešais stovinčią gražuolę. 

— Tiesą sakant, - pasakė jis, - galiu pareikšti, kad madmuaze- 
lėje Tonej-Šarant irgi neįvyko didelių permainų. Tačiau geriausia 
būtų, jei mes išsiskirtumėme, Fransuaza. 

— Jei nuo to tapsite laimingesnis, jūsų didenybe, aš sutinku 
viską pakelti, net pačią mirtį. 

— Tai jau kita kalba. 

— Tik nurodykite vietą - Mažąjį Burgą, Šarnjė ar mano pačios 
Šv. Juozapo vienuolyną Fobūro Sen Žermene. Ar svarbu, kur gėlė 
nuvys, jei saulė nuo jos nusisuko visiems laikams? Tačiau bent 
praeitis priklauso man. Aš gyvensiu prisimindama dienas, kai tarp 
mūsų nebuvo perbėgęs šešėlis, kai švelni jūsų meilė priklausė vien 
man. Būkite laimingas, valdove, būkite laimingas. Daugiau ne- 
galvokite apie tuos kvailus dvaro tauškalus. Jums priklauso atei- 
tis. Mano gyvenimas jau praėjo. Sudie, mielasis valdove, sudie! 

Ji ištiesė į priekį rankas, akys apsitraukė migla, ir būtų parpuo- 

lusi, jei prišokęs Liudvikas nebūtų sugriebęs jos į glėbį. Graži gal- 
vutė nusviro jam ant peties, alsavimas šildė jo skruostą, o subtilus 
plaukų kvapas kuteno šnerves. Belaikant ją, ranka slydo aukštyn 
iki krūtinės, kur josios širdis plakė jo delne tarsi pagautas paukš- 
tis. Platus baltas kaklas buvo atmestas atgal, akys beveik užmerk- 
tos, pro praviras lūpas matėsi dantų perlai. Tik trys coliai skyrė jų 
veidus. Staiga vokai suvirpėjo, ir didžiulės mėlynos akys pažvelgė į 
jį meiliai, viliojamai - lyg smerkdamos, lyg kviesdamos, sakytum 
visa siela tilpo tame vieninteliame žvilgsnyje. Kas pajudėjo pirmas 
- jis ar ji? Kas galėtų pasakyti? Jų lūpos susitiko ilgu bučiniu, po jo 
dar kitas. Visi ketinimai ir ryžtas išskriejo Liudvikui iš galvos kaip 
rudens lapai, vakario vėjo nešami. 

— Tai man nereikės išvykti? Jūsų širdis neleis manęs išsiųsti, 
ar ne? 

— Ne, ne, bet neerzinkite manęs šitaip, Fransuaza. 

— Geriau mirsiu negu suteiksiu jums nors akimirksnį sielvar- 
to. O valdove, aš taip mažai jus matau pastaruoju metu! O aš taip 
jus myliu! Tiesiog ėjau iš proto. O dar ši siaubinga moteris... 

— Kokia gi moteris? 

— O, neturiu blogai apie ją kalbėti. Būsiu mandagi dėl jūsų net 
su ja, Skarono našle. 

— Taip, taip, privalote būti mandagi. Aš nepakęsiu nemalonumų. 

— Bet jūs pasiliksite su manimi, jūsų didenybe? 

Įstabios rankos apsivijo jo kaklą. Valandėlei ji atstūmė jį per 
ištiestą ranką gėrėdamasi jo veidu, o tada vėl prisitraukė. 

— Nepalikite manęs, mielasis valdove. Taip seniai čia viešėjote. 

Dailus veidelis, rožinis kambario švytėjimas, vakaro tyla - vis- 
kas, rodėsi, susiliejo į jausmingą aplinką. Liudvikas nugrimzdo į 
minkštasuolį. 

— Aš pasilieku, - ištarė jis. 

— O toji karieta, mielasis valdove, prie rytinių vartų? 

— Tikrai buvau šiurkštus su tavimi, Fransuaza. Turi man at- 
leisti. Ar yra popieriaus ir pieštukas, kad atšaukčiau savo įsaką? 

- Štai čia, jūsų didenybe, ant šoninio stalelio. Aš taip pat para- 

šysiu vieną raštelį prieškambaryje, jei leistumėte jus valandėlei 
palikti. 

Ji iščiuožė su triumfu akyse. Kova buvo baisi, bet juo malones- 
nė pergalė. Ji išėmė iš vidinio stalčiaus mažą rožinio popieriaus 
juostelę ir brūkštelėjo keletą žodžių: „Jei madam de Mentenon 
norėtų ką nors pranešti jo didenybei, tai artimiausias kelias va- 
landas galėtų jį rasti madam de Montespan kambaryje“. Ji užra- 
šė varžovės adresą ir tuojau pat išsiuntė kartu su karaliaus įsaku 
per mažąjį juodąjį pažą. 


XI SKYRIUS 


SAULĖ VĖL PATEKĖJO 


Beveik visą savaitę karalius laikėsi savo naujojo įnorio. Kas- 
dienis jo gyvenimas nepasikeitė, tik popietes dabar leisdavo tem- 
peramentingosios gražuolės kambaryje, o ne pas madam de Men- 
tenon. Šitaip staigiai sugrįžęs prie senojo gyvenimo, jis ėmė vil- 
kėti ne tokius niūrius švarkus. Juodą ir mėlyną spalvą pakeitė 
gelsvai ruda, tamsiai geltona ir violetinė. Ant skrybėlių ir kišenių 
atsirado auksinių nėrinių, o jo klauptas karališkojoje koplyčioje 
tris dienas iš eilės liko laisvas. Jo eigastis tapo judresnė, lazdelės 
mostai - jaunatviškesni. Visa esybe jis rodė, kad nepaiso tų, kurie 
jo permainoje įžiūrėjo pirmuosius senatvės požymius. Madam pui- 
kiai pažinojo šį vyrą, todėl ir sviedė gudriai sumanytą užuominą. 

Karaliui pragiedrėjus, atsigavo ir visas didysis dvaras. Salonai 
vėl suspindo buvusiu prašmatnumu, gyvų spalvų švarkai ir bliz- 
gantys papuošalai, metų metais gulėję stalčiuose, vėl išvydo die- 
nos šviesą rūmų salėse. Koplyčioje Burdalu pamokslavo tuštiems 
suolams, tuo tarpu baletas parke sutraukė visą dvarą ir buvo la- 
bai entuziastingai sutiktas. Montespan priimamajame kas rytą 
grūsdavosi minia vyrų ir moterų, skubančių įteikti savo prašy- 

mūs, tuo tarpu jos varžovės kambaryje nebuvo nė gyvos dvasios, 
kaip ir tais laikais, kai karalius pirmą sykį malonėjo į ją pažvelg- 
ti. Koridoriuose ir soduose vėl pasirodė veidai seniai išvytų žmo- 
nių; niekas jų nestabdė ir nepriekaištavo jiems, o juodoji jėzuito 
sutana ir raudonas vyskupo apdaras rečiau bešmėsčiojo karaliaus 
aplinkumoje. 

Tačiau bažnytininkai pasižymėjo ne vien fanatiškumu, bet ir 
dorybingumų, tad dėl šio atkryčio ne itin jaudinosi. Rimtos kuni- 
go ar prelato akys sekiojo padaužiškai besielgiantį Liudviką kaip 
atsargūs skalikai jauną elnią, kuris džiaugsmingai trypinėja pie- 
vutėje jausdamasis esąs laisvas, nors visos perėjos ir takai jau ap- 
raizgyti tinklais ir jis jau yra jų valioje, tarsi gulėtų surištas prieš 
juos. Dvasininkai žinojo, kad neilgai trukus koks nors dieglys, ne- 
galavimas, atsitiktinis žodis primins valdovui, jog jis yra mirtin- 
gasis, ir vėl įvys jį į baisius prietarus, jo sąmonėje atstojančius 
religiją. Taigi jie lūkuriavo ir tyliai planavo, kaip geriau elgtis 
sugrįžus sūnui palaidūnui. 

Su tokiomis mintimis karaliaus nuodėmklausys tėvas Lašezas 
ir Bosuė, didysis Mo vyskupas, vieną rytą aplankė madam de Men- 
tenon jos apartamentuose. Pasidėjusi šalia savęs gaublį, ji mėgi- 
no mokyti geografijos nevykėlį Meno hercogą ir išdykusį mažąjį 
Tulūzos grafą, kurie perėmė tėvo nusistatymą mokslams ir moti- 
nos neapykantą bet kokiai drausminimo ar varžymo apraiškai. 
Tačiau begaliniu taktiškumu ir nenuilstama kantrybe jai pavyko 
laimėti mažųjų užsispyrėlių princų meilę ir pasitikėjimą, o šitai 
itin liūdino madam de Montespan - kad ne tik karalius meilužis, 
bet ir savi vaikai, paniekinę prašmatnų ir turtingą jos saloną, lai- 
ką leisdavo kukliuose varžovės apartamentuose. 

Madam de Mentenon paleido abu mokinius ir priėmė dvasi- 
ninkus su meilės bei pagarbos mišiniu, kaip ir derėjo elgiantis su 
tais, kurie buvo ne tik asmeniniai draugai, bet ir visos galų baž- 
nyčios šviesuliai. Jai buvo nesmagu, kad jos akivaizdoje minist- 
ras Luvua sėdėjo ant taburetės. Dabar kunigams buvo skirtos kė- 
dės, 0 ji pati užsispyrė sėdėti kukliai. Pastarosiomis dienomis jos 

veidas pablyško ir tapo dvasingesnis, o bruožai išryškėjo, tačiau ji 
ir toliau buvo giedros nuotaikos. 

— Matau, mano dukra, kad jūs liūdite, - pasakė Bosuė, metęs į 
ją meilų, bet įdėmų žvilgsnį. 

- Iš tiesų, jūsų malonybe. Visą naktį praleidau besimelsdama, 
kad šis išmėginimas praeitų pro šalį. 

— Baimintis nėra ko, madam, užtikrinu jus. Gal kam ir atrodo, 
kad jūs nebetekote įtakos, tačiau mes pažįstame karaliaus širdį ir 
todėl manome kitaip. Po kelių dienų, daugiausia kelių savaičių 
vėl visos Prancūzijos akys atsisuks į padidėjusias jūsų galimybes. 

Damos kakta apniuko, kai ji pažvelgė į prelatą, tarytum jo kal- 
ba būtų buvusi jai ne prie širdies. 

— Tikiuosi, kad išdidumas nenuves manęs klystkeliais, - pasakė. 
— Tačiau jeigu aš gerai skaitau savo sielą, tai sielvarte, kuris drasko 
mano širdį, nėra savanaudiškumo. Ką man reiškia valdžia? Ko man 
reikia? Šio kambarėlio, laisvalaikio savo pomėgiams, mažos algelės, 
kad neskursčiau, - ko gi daugiau galėčiau reikalauti? Kodėl turėčiau 
trokšti valdžios? Jei ir jaučiu kartėlį, jis ne dėl patirtos netekties. 
Negalvoju apie tai, kaip negalvodama kaišioju siūlus šio audinio rė- 
muose. Sielvartauju tik dėl karaliaus - jo kilnios širdies, malonios 
sielos, kuri galėtų pakilti aukštai, o dabar yra tampoma pažeme - 
kaip karališkasis erelis su pririštu svarsčiu, kad negalėtų skristi. Tik 
dėl jo ir dėl Prancūzijos leidžiu dienas sielvarte, o naktis - klūpomis. 

— Vadinasi, madam, esate ambicinga. 

Šiuos žodžius ištarė jėzuitas. Jo balsas buvo raiškus ir šaltas, o 
skvarbios pilkos akys, rodėsi, skaitė sielos gelmes. 

- Gal jūs ir teisus, tėve. Dieve saugok mane nuo savimeilės! Ir 
vis dėlto nemanau, kad esu savanaudė. Karalius per savo gerumą 
suteikė man titulų - aš jų atsisakiau, pinigų - grąžinau juos. Jis 
malonėjo prašyti mano patarimo valstybės reikalais - aš susilai- 
kiau. Tai kurgi manoji ambicija? 

— Jūsų širdyje, mano dukra. Bet ji nėra nuodėminga. Jūsų am- 
bicija nepasaulietiška. Argi jūs nenorėtumėte kreipti karaliaus 
link gėrio? 

— Atiduočiau už tai savo gyvybę. 

- Štai kur jūsų ambicingumas. Ak, argi aš negaliu perskaityti 
taurios jūsų sielos! Argi jums nepatiktų, kad Bažnyčia, tyra ir 
šviesi, viešpatautų visoje karalystėje, kad vargšai turėtų pastogę, 
beturčiai - pagalbą, nusidėjėliai nusigręžtų nuo nuodėmių, o ka- 
ralius būtų kilnumo ir gėrio įsikūnijimas? Ar jūs šito nenorėtu- 
mėte, mano dukra? 

Jos skruostai nukaito, akys ėmė blizgėti bežiūrint į pilką jė- 
zuito veidą ir vaizduotei bepiešiant galimą ateitį. 

— Ak, koks būtų džiaugsmas! - sušuko ji. 

— O dar džiugiau būtų, jei jūs žinotumėte, - ne iš žmonių liežu- 
vių, bet savo širdies balsu, kambarėlio slaptoje, - kad taip atsiti- 
ko dėl jūsų, kad per jus karalių ir šalį aplankė palaima. 

— Sutinku dėl šito mirti. 

— Mes norime sunkesnio dalyko. Norime, kad jūs liktumėte 
gyva ir šitai įgyvendintumėte. 

—- Ak! 

Ji vedžiojo klausiamomis akimis nuo vieno prie kito. 

— Mano dukra, - iškilmingai ištarė Bosuė, pasilenkdamas į prie- 
kį ir ištiesdamas savo plačią baltą ranką su spindinčiu saulėje 
purpuriniu ganytojo žiedu, - reikia kalbėti atvirai. Mes šitai da- 
rome Bažnyčios vardan. Niekas kitas negirdi ir niekada neišgirs 
to, kas dabar vyksta tarp mūsų. Laikykite mus savo nuodėmklau- 
siais, kurie neišduos jūsų paslapties. Sakau „paslapties“, tačiau 
mums ji nieko nereiškia, nes mūsų pareiga - skaityti žmogaus 
širdį. Jūs mylite karalių. 

- Jūsų malonybe! - Ji pašoko, ir karštas raudonis tvykstelėjo į 
išbalusius skruostus, nuspalvino juos ir pasklido tolyn link baltos 
"kaktos ir karalienės verto kaklo. 

— Jūs mylite karalių. 

- Jūsų malonybe, tėve! - Ji blaškėsi sumišusi nuo vieno prie 
kito. 

— Mylėti ne gėda, mano dukra. Gėda - nusileisti meilei. Todėl 
kartoju - jūs mylite karalių. 

— Bent jau niekada jam šito nesakiau, - susvyravo moteris. 

— Ir niekada nepasakysite? 

— Greičiau mano liežuvis nudžius! 

— Tačiau pamąstykite, mano dukra. Meilė tokioje sieloje kaip 
jūsiškė yra dangaus dovana ir siunčiama ne be reikalo. Žmogaus 
meilė dažnai yra nuodingas augalas, užteršiąs dirvą, kuri jį augi- 
na, bet šiuo atveju turime puikią gėlę, skleidžiančią nuolankumą 
ir dorybę. 

— Deja! Aš mėginau išrauti ją iš savo širdies. 

— Ne, ne, puoselėkite ją, kad giliai įsišaknytų. Jei tik karalius 
gautų kokį nors jūsų švelnumo įrodymą, kad į jo meilę atsakyta, 
jūsų troškimas išsipildytų, ir Liudvikas, sustiprėjęs nuo taurios 
jūsų prigimties teikiamos intymios bendrystės, gyventų pakiliai 
nusiteikęs ir nepažeisdamas Bažnyčios kanonų. Viskas kiltų iš 
meilės, kurią jūs slepiate lyg gėdos žymę. 

Dama pusiau pakilo žvilgčiodama tai į prelatą, tai į kunigą, o 

— Ar aš gerai jus supratau? - duso ji. - Kokia prasmė glūdi 
šiuose žodžiuose? Juk jūs negalite man patarti... 

Jėzuitas pakilo, ir jo liesas kūnas stūksojo kaip bokštas prie 
jos. 

— Mano dukra, mes neduodame patarimų, nevertų mūsų tar- 
nystės. Mes kalbame apie Šventosios Bažnyčios interesus, ir dėl 
tų interesų jūs turite ištekėti už karaliaus. 

— Ištekėti už karaliaus! - Mažas kambarėlis ėmė suktis aplink. 
— Ištekėti už karaliaus! 

— Tai pats geriausias ateities variantas. Mes matome jumyse 
antrąją Žaną Arkietę, kuri išgelbės Prancūziją ir jos karalių. 

Madam truputį patylėjo. Jos veidas atgavo savitvardą, nere- 
ginčios akys buvo įbestos į rankdarbį, o mintyse sukosi pasiūly- 
mas su visais jo padariniais. 

— Na, ką jūs, juk šitai neįmanoma, - pagaliau ištarė ji. - Kam 
planuoti tai, kas niekada neįvyks? 

— Kodėl neįvyks? 

— Ar bent vienas Prancūzijos karalius vedė savo pavaldinę? Ar 
nematote, kaip visos Europos princesės tiesia į jį rankas? Pran- 
cūzijos karalienė turi būti, kaip ir velionė, karališko kraujo. 

— Viską galima apeiti. 

— O kur dar valstybės motyvai? Karalius veda, kad sudarytų 
stiprią sąjungą, sutvirtintų draugystę su kaimynine valstybe ar- 
ba gautų kokią nors provinciją kaip nuotakos kraitį. O kurgi ma- 
nasis kraitis? Našlės pensija ir rankdarbių kraitelė. 

Ji karčiai nusijuokė, bet žvilgsnyje, nukreiptame į pašneko- 
vus, ruseno noras, kad jai paprieštarautų. | 

- Jūsų kraitis, mano dukra, - tai kūno ir proto malonės, kurio- 
mis jus apdovanojo dangus. Karaliui užtenka pinigų ir provinci- 
jų. O dėl valstybės, tai ar galima geriau patarnauti valstybei kaip 
garantuojant, kad karaliui ateityje nebeteks matyti tokių regi- 
nių, kokius šiandien regime rūmuose? 

— O kad taip būtų! Bet, tėve, pagalvokite apie jo artimuosius, 
dofiną, jo brolį, ministrus. Juk žinote, kaip jie bus nepatenkinti, 
o juk jiems vieni niekai sudrumsti jam protą. Ne, ne, tai sapnas, 
tėve, kuris niekada neišsipildys! 

Pirmuosius prieštaravimus abu dvasininkai nuleido negirdo- 
mis, šypsodamiesi ir numoję rankomis, tačiau šį išgirdę apsiniau- 
kė, tarsi galiausiai ji būtų paminėjusi tikrąją kliūtį. 

— Mano dukra, - rimtai pasakė jėzuitas, - tuos reikalus paliki- 
te Bažnyčiai. Gal ir mes turime kiek galios karaliaus mintims ir 
vedame jį į tikrąjį kelią, nors jo kūnas tam priešintųsi. Ateitis 
parodys, kas ką. O jūs? Meilė ir pareiga ves jus nuo šiol vieninte- 
liu keliu. Bažnyčia jumis pasikliauja. 

— Galite pasitikėti manimi iki paskutinio atodūsio, tėve. 

— O jūs - Bažnyčia. Ji jums padės, jeigu tik jūs jai pagelbėsite. 

— Kokį galėčiau turėti aukštesnį siekį? 

- Jūs būsite mūsų duktė, mūsų karalienė, mūsų kovotoja. Jūs 
užgydysite kenčiančios Bažnyčios žaizdas. 

— O, kad aš galėčiau! 

- Jūs galite. Kol šalyje klesti erezija, tikratikiams nėra nei ra- 

mybės, nei atilsio. Visas vaisius suges, jei paliksime neišpjautą 
supelijusią vietą. 

— Ką turite omeny, tėve? 

— Hugenotai turi išvykti. Juos reikia išvaryti. Ožius reikia at- 
skirti nuo avių. Karalius jau dvejoja. Luvua dabar yra mūsų drau- 
gas. Jei ir jūs su mumis - viskas bus gerai. 

- Betgi, tėve, pagalvokite, kiek jų daug! 

- Juo labiau reikia šitaip pasielgti. 

— Pagalvokite, kiek kančių jie patirs išvaromi... 

- Išsigelbėjimas jų pačių rankose. 

-—- Tiesa. Tačiau man širdis plyšta iš gailesčio. 

Tėvas Lašezas ir vyskupas papurtė galvas. Abu iš prigimties 
buvo malonūs ir geraširdžiai, tačiau jų širdys būtų pavirtusios 
titnagu, jei religijos palaimai būtų grėsęs sektos prakeiksmas. 

— Ar draugausite su Dievo priešais? 

— Ne, ne, jei jie iš tikrųjų tokie yra. 

— Dar tuo abejojate? Dar jūsų širdis linksta prie jaunystės erezijų? 

— Ne, tėve, bet negaliu pamiršti, kad mano tėvas ir mano sene- 
lis... 

— Na, jie jau gavo atpildą už savo nuodėmes. Negi Bažnyčia 
bus dėl jūsų apsirikusi? Negi atsisakysite padaryti pirmąją pa- 
slaugą, kai Bažnyčia į jus kreipiasi? Jums jos pagalbos reikia, o 
mainais nieko nenorite duoti. 

Madam de Mentenon atsistojo visiškai apsisprendusi. 

- Jūs išmintingesni už mane, - pasakė, - ir žinote Bažnyčios 
interesus. Pasielgsiu taip, kaip patarsite. 

— Duodate žodį? 

— Taip. 

Abu lankytojai vienu metu iškėlė į dangų rankas. 

— Palaiminta šioji diena, - sušuko jie. - Dar negimusios kartos 
irgi laikys ją palaiminta. 

Beveik suakmenėjusi liko ji sėdėti vaizduodamasi atsiveriančią 
ateitį. Kaip ir spėjo jėzuitas, ji visada buvo ambicinga, troško val- 
džios, kad mirdama galėtų pasaulį palikti geresnį negu rado. Šį troš- 

kimą ji ir dabar iš dalies patenkindavo, nes ne kartą jos sprendimai 
turėjo įtakos karaliui ir karalystei. Tačiau ištekėti už karaliaus, už 
žmogaus, kuriam prie kojų ji su džiaugsmu sudėtų savo gyvenimą, 
kurį mylėjo širdies gilumoje tyrai ir kilniai, kaip gali mylėti moteris, 
— šitai išties pranoko drąsiausias viltis. Ji pažinojo save, pažinojo ir 
jį. Būdama žmona, ji lenktų jį prie gėrio ir saugotų nuo visokio blo- 
gio. Tuo ji neabejojo. Ji būtų ne silpna kaip Marija Tereza, o veikiau, 
kaip užsiminė kunigas, naujoji Žana Arkietė, atėjusi į sostą vesti Pran- 
cūzijos ir jos karaliaus geresniais keliais. Vedama šio tikslo, ji privalo 
sukietinti savo širdį hugenotams, juk ne ji kalta, o tie, kurie privedė 
prie šitokios būsenos. Tik pamanykite, karaliaus žmona! Moters šir- 
dis ir entuziastės siela netilpo krūtinėje. 

Bet tuoj pat džiaugsmą užtemdė dvejonės ir nusiminimas. Ar 
tokia šviesi ateitis nėra vien dienos sapnas? Kaip šie vyrai gali 
tikėtis, kad jiems pavyks išlaikyti karalių savo gniaužtuose? Jė- 
zuitas išskaitė baimę, temdančią žvilgsnį, ir atsakė į jos mintis, 
dar nesudėtas į žodžius. 

— Bažnyčia pažadus vykdo greitai, - pasakė jis. - Mano dukra, 
turite būti pasirengusi, kai išmuš jūsų valanda. 

— Aš pasižadėjau, tėve. 

— Pradedame veikti. Likite savo kambaryje visą vakarą. 

— Taip, tėve. 

— Karalius visados svyruoja. Kalbėjausi su juo šįryt. Jo mintys 
dabar juodos ir liūdnos. Geresnioji jo pusė pasibjaurėjusi sukasi 
nuo nuodėmių. Artėjant pirmajam karštos atgailos priepuoliui, 
lengviau būtų jį palenkti prie mūsų tikslo. Turiu su juo pasimaty- 
ti ir pasikalbėti dar kartą. Iš jūsų einu tiesiai pas jį. O tada jis 
ateis iš savo kambario pas jus, argi veltui dvidešimt metų tyriau 
jo širdį? Dabar jus paliekame, ir jūs mūsų nebematysite, tačiau, 
išvydusi mūsų darbo vaisius, prisiminkite, kuo mums įsipareigo- 
jote. | 

Jie drauge žemai nusilenkė ir paliko ją didžiai susimąsčiusią. 

Praėjo viena valanda, paskui - kita, oji tebesėdėjo fotelyje prie- 
šais rankdarbį, bejėgiškai padėjusi ant kelių rankas, laukdama 

savo likimo. Ateitis buvo nulemta, nieko nebegalėjai pakeisti. Die- 
nos šviesą pakeitė perlamutrinė prieblanda, šią - sutemos, o ji vis 
tebelaukė šešėlyje. Kartais koridoriuje pasigirsdavo žingsniai, ir 
ji viltingai pažvelgdavo į duris, o pilkose akyse įsižiebdavo džiaugs- 
mo ugnelė, kuri vėl išblėsdavo, ir grįždavo nusivylimas. Galiau- 
siai atskubėjo trankūs žingsniai, guvūs ir valdingi. Tuojau ji buvo 
ant kojų, degančiais skruostais ir besidaužančia širdimi. Durys 
atsivėrė, neryškioje koridoriaus šviesoje pasirodė tiesi ir gracinga 
karaliaus figūra. 

— Jūsų didenybe! Tik minutėlę, ir madmuazelė uždegs lempą. 

— Nekvieskite jos. 

Jis įėjo ir uždarė paskui save duris. 

— Fransuaza, man mielesnės sutemos, nes jos paslepia nuo ma- 
nęs priekaištus, glūdinčius jūsų akyse, net jei jūsų lūpos iš gailes- 
čio jų ir nheištartų. 

— Priekaištus, valdove! Dieve saugok, kad aš jums priekaištau- 
čiau! 

— Kai paskutinį sykį išėjau iš jūsų, Fransuaza, buvau kupinas 
ryžto. Norėjau įvykdyti savo sumanymą, bet man nepavyko, ne- 
pavyko. Atsimenu, kaip jūs mane perspėjote. Koks buvau kvailys, 
kad nepaklausiau jūsų. 

— Visi mes silpni ir mirtingi, jūsų didenybe. Kas nėra puolęs? 
Ne, valdove, mano širdis plyšta matant jus šitokį. 

Jis stovėjo prie židinio, paslėpęs veidą rankose, ir iš trūkčio- 
jančio alsavimo ji suprato jį verkiant. Visas moteriškas gailestis 
temoje. Su užuojauta ištiestą ranką uždėjo ant aksominės ranko- 
vės. Tuoj pat jis suspaudė ją savojoje, ir ji nemėgino jos ištraukti. 

— Nebegaliu be jūsų, Fransuaza, - verkė jis. - Aš pats vieni- 
šiausias visame pasaulyje, tarsi gyvenčiau ant didžiulio kalno vir- 
šūnės ir greta manęs nebūtų nė vieno žmogaus. Kur mano drau- 
gai? Kuo galiu pasikliauti? Vieni gyvena dėl Bažnyčios, kiti - dėl 
šeimos, treti —- dėl savęs. Kurie iš jų yra nuoširdūs? Fransuaza, 
jūs mano geresnioji pusė, jūs mano angelas sargas. Tiesą sako 

dvasiškasis tėvas, kad juo aš arčiau jūsų, juo toliau nuo blogio. 
Pasakykite man, Fransuaza, ar mane mylite? 

— Aš jus myliu jau daugelį metų, valdove. 

Jos balsas buvo žemas, bet raiškus - taip kalba moteris, kuri 
bodisi koketavimo. 

— Turėjau tokią viltį, Fransuaza, ir vis dėlto jaudinuosi tai iš 
jūsų išgirdęs. Žinau, kad nei turtas, nei titulai jūsų nevilioja. Jū- 
sų širdis labiau linksta į vienuolyną, nei į rūmus. Tačiau prašau 
jūsų likti rūmuose ir čia valdyti. Ar jūs būsite mano žmona, Fran- 
suaza? | 

Štai ir atėjo lauktasis momentas. Ji valandėlę padelsė, mažą 
valandėlę, prieš žengdama tą žingsnį, tačiau karaliaus kantrybei 
ir ji buvo per ilga. 

— Nejaugi nebūsite, Fransuaza? - sušuko jis su baime balse. 

— Dieve, leisk man būti vertai tokios garbės! - atsakė ji. - Pri- 
siekiu, kad, jei dangus man leistų nugyventi kita tiek metų, kiek- 
vieną valandą praleisčiau stengdamasi padaryti jus laimingesnį! 

Ji atsiklaupė. Suklupo šalia ir karalius, tebelaikydamas jos ran- 
ką. 

— Aš taip pat prisiekiu, - sušuko jis, - kad, jei gyvensiu dar tiek 
pat dienų, jūs amžinai būsite vienintelė mano gyvenime moteris. 

Taip abiejų buvo prisiekta paliekant ateičiai patikrinti prie- 
saiką. Taip ir buvo - abu nugyveno antra tiek, ir nė vienas nesu- 
laužė pažado, duoto laikant vienas kito ranką tą vakarą kamba- 
rio prieblandoje. 


XII SKYRIUS 


KARALIUI RIESTA 


Gal madmuazelė Nanon, ištikimoji madam de Mentenon pati- 
kėtinė, ką nors nugirdo iš šio pokalbio, o gal tėvas Lašezas su 

būdingu savo ordinui įžvalgumu nusprendė, jog viešumas labiau- 
siai padėtų karaliui laikytis savo ketinimų. Kad ir kaip ten būtų, 
tačiau kitą dieną visas dvaras jau žinojo, jog senoji favoritė vėl 
pateko nemalonėn, o karalius dėl vedybų šnekėjo su savo vaikų 
guvernante. Per mažąjį rytmetį dar buvo spėliojama pašnibždo- 
mis, per didįjį priėmimą jau tvirtinama, o karaliui grįžus iš kop- 
lyčios, gandai tapo visiems žinomi. Vėl į drabužines ir komodų 
stalčius sugulė tviskantys šilkai ir plunksnuotos skrybėlės, vėl 
buvo ištraukti niūrių spalvų švarkai ir garbingoms moterims de- 
rantys apdarai. Skuderis ir Kalpernedis užleido vietą mišiolui ir 
šv. Tomui Kempiečiui, o Burdalu, ištisą savaitę pamokslavęs tuš- 
tiems suolams, rado koplyčią prisigrūdusią nuobodžiaujančių vy- 
riškių ir nešinų žvakėmis damų. Iki vidurdienio dvare nebeliko 
nė vieno, kuris nežinotų naujienos, išskyrus madam de Montes- 
pan, kuri, nerimaudama dėl dingusio meilužio, išdidžiai sėdėjo 
viena savo apartamentuose. Daug buvo tokių, kurie su malonu- 
mu būtų pranešę jai šią naujieną, tačiau pastaruoju metu kara- 
lius buvo linkęs į permainas. Kas būtų drįsęs įsigyti mirtiną prie- 
šą? Gal toji moteris po kelių savaičių vėl paims į savo rankas viso 
dvaro gyvenimą ir turtus? 

Liudvikas, iš prigimties egoistas, buvo pratęs visus įvykius ver- 
tinti iš savo varpinės. Jam net nedingtelėjo, kad jo šeima, kuri, 
nors ir kentėdama, visada ir visur jam aklai nusileisdavo (tai jis 
laikė savaime suprantamu dalyku), išdrįstų paprieštarauti. Ko- 
kia buvo jo nuostaba, kai tą pačią popietę jo brolis paprašė asme- 
ninės audiencijos ir stojo prieš jį be įprastinės paslaugios šypse- 
nos ir nuolankumo. 

Mesjė buvo tikra vyresniojo brolio parodija. Jis buvo žemesnis, 
todėl batus avėjo labai aukštais kulnais, kad įgytų bent pakenčia- 
mą stotą. Jo figūroje nebuvo justi grakštumo, kuriuo pasižymėjo 
karalius, o rankoms ir kojoms trūko elegancijos, kuria žavėjosi ka- 
raliaus skulptoriai. Jis buvo nutukęs, eidamas krypavo, mūvėjo mil- 
žinišką juodą peruką, kuris begale garbanų eilėmis krito ant pečių. 
Veidas buvo ilgesnis ir tamsesnis negu karaliaus, nosis - labiau 

išsišovusi, tik akis, didžiules ir rudas, abu broliai buvo paveldėję iš 
Onos Austrės. Drabužiams trūko paprasto ir kartu didingo skonio, 
kuris buvo jaučiamas valdovo apdare. Visas buvo apsikabinėjęs ple- 
vėsuojančiais kaspinais, kurie šlamėjo einant ir tirštai gulė ant ko- 
jų, lyg norėtų jas paslėpti. Kryžiai, žvaigždės, brangakmeniai ir 
pasižymėjimo ženklai gausiai puošė jo krūtinę, o platus mėlynas 
Šventosios dvasios ordino kaspinas juosė švarką ir didele kilpa kri- 
to žemyn, nesiderindamas su deimantais išpuošta špagos rankena. 
Tokios išvaizdos žmogysta atsirito iki karaliaus, dešinėje rankoje 
laikydama bebro kailio skrybėlę, išpuoštą plunksnomis, - tikra val- 
dovo karikatūra, tiek savo išore, tiek ir vidumi. 

— Kodėl, mesjė, šiandien jūs ne toks linksmas kaip visada? —- 
paklausė šypsodamasis karalius. - Jūsų apdarai, tiesa, linksmi, 
tačiau kakta suraukta. Tikiuosi, madam ir de Šartro hercogas ge- 
rai jaučiasi? | 

— Taip, jūsų didenybe, jie jaučiasi gerai, tačiau kaip ir aš liūdi 
ir dėl tos pačios priežasties. 

- Štai kaip! Ir kodėl gi? 

- Jūsų didenybe, ar aš prastai atlieku jaunesniojo brolio parei- 
gas? 

—- Kąjūs, Pilypai, ką jūs! - pasakė karalius, meiliai uždėjęs bro- 
liui ant peties ranką. - Tu duodi puikų pavyzdį mano pavaldi- 
niams. | 

— Tai iš kur ta nepagarba man? 

- Pilypai! 

— Taip, jūsų didenybe, aš laikau tai nepagarba. Mes esame ka- 
rališko kraujo, ir mūsų žmonos taip pat yra karališko kraujo. Jūs 
vedėte Ispanijos princesę! Aš vedžiau Bavarijos princesę. Tai bu- 
vo mano nuolaida, tačiau tam neprieštaravau. Pirmoji mano žmo- 
na buvo Anglijos princesė. Kaipgi galime įsileisti į namus su to- 
kiais giminystės ryšiais moterį - našlę kuproto poeto, menko pam- 
fletisto, kurio pavardę valkioja visa Europa? 

Karalius nustėręs įsistebeilijo į brolį, tačiau pyktis tuoj pat nu- 
stelbė nuostabą. 

— Dievaži! - suriko. - Ką tik pasakiau, kad esate puikus brolis, 
bet ar nebūsiu šiek tiek pasiskubinęs? Vadinasi, drįstate priešta- 
rauti mano pasirinkimui! 

— Taip, jūsų didenybe. 

— Kokia teise remdamasis? 

— Šeimos garbės teise, jūsų didenybe, o ji priklauso tiek man, 
tiek ir jums. 

- Žmogau, - įniršo karalius, - ar tu dar nežinai, jog šitoje kara- 
lystėje aš esu garbės versmė, taigi, kad ir ką išaukštinčiau, tasai 
vien nuo to tampa garbingas? Galėčiau paimti kokią pelenę iš 
Dulkių gatvės ir savo valia ją taip išaukštinti, kad didžiausi Pran- 
cūzijos didikai laikytų garbe jai lenktis. Ar suvoki šitai? 

— Ne, nesuvokiu, - suriko brolis su užspeisto silpnadvasio žmo- 
gaus užsispyrimu. - Laikau tai nepagarba sau ir savo žmonai. 

- Jūsų žmonai! Aš labai gerbiu Šarlotę Elizabetę Bavarietę, 
bet negi ji stovi aukščiau moters, kurios senelis buvo Didžiojo Hen- 
riko geras draugas ir bendražygis? Gana! Aš nesirengiu ginčytis 
sujumis dėl šito reikalo. Lauk! Ir nedrįskite pasirodyti man akys- 
na, kol neišmoksite nesikišti į mano reikalus. 

— Kad ir kaip ten būtų, mano žmona jos nepripažins! - atšovė 
mesjė. 

Karaliui piktai žingtelėjus link jo, tasai apsisuko ir išskuodė iš 
kambario, kiek jam leido nerangi eigastis ir aukšti kulnai. 

Tą dieną karaliui nebuvo ramybės. Vakar vienijosi madam de * 
Mentenon draugai, o šiandien - jos priešai. Vos mesjė spėjo pasi- 
šalinti, tuoj į kambarį įskubėjo jaunuolis, kurio apdulkėjęs pra- 
bangus apdaras rodė jį esant ką tik iš kelionės. Jis buvo išblyš- 
kęs, kaštoniniais plaukais, o veido bruožai nuostabiai panėšėjo į 
karaliaus, išskyrus vaikystėje sužalotą nosį. Karalius nušvito jį 
pamatęs, bet tuoj vėl apniuko, kai šis metėsi į priekį jam po ko- 
Jų. 

— O valdove, - suriko jaunuolis, - neužtraukite mums tokio 
sielvarto, tokio pažeminimo! Maldauju, apsigalvokite prieš atneš- 
damas sau ir mums negarbę! 

Karalius atšlijo nuo jo ir ėmė piktai vaikštinėti po kambarį. 

— Šito jau per daug! - šaukė jis. - Dar girdėti tokius dalykus iš 
brolio, bet iš savo sūnaus?! Tu susimokei su juo, Liudvikai. Mesjė 
tau liepė šitai daryti. 

Dofinas atsistojo ir tiesiai pažvelgė į įniršusį tėvą. 

— Aš nemačiau dėdės, - atsakė. - Buvau Medone, kai mane 
užklupo ši žinia - baisi žinia, ir aš tuoj šokau ant arklio ir atšuo- 
liavau čionai maldauti jūsų apsigalvoti ir nenuplėšti garbės mūsų 
karališkiems namams. 

— Tu įžūlus, Liudvikai. 

— Nenoriu jūsų įžeisti, valdove. Tik pamanykite, mano motina 
buvo karalienė... Argi ne keista, kad turėčiau pamotę... 

Čia karalius valdingai mostelėjo, ir žodžiai sustingo jaunuolio 
lūpose. 

— Nutilk! - suriko jis. - Nes gali išsprūsti žodžiai, kurie atvertų 
tarp mūsų prarają. Kaip galima elgtis su manimi blogiau nei su 
menkiausiu pavaldiniu, kuriam niekas nedraudžia tvarkyti as- 
meninių reikalų? 

— Tai nėra jūsų asmeninis reikalas, valdove. Viskas, ką jūs da- 
rote, atsiliepia jūsų šeimai. Didieji jūsų karaliavimo žygiai vėl grą- 
žino Burbonų giminei šlovę. Nesuterškite jos dabar, jūsų dideny- 
be! Maldauju atsiklaupęs! 

- Šneki kaip kvailys! - grubiai atkirto tėvas. - Aš pasiūliau 
tekėti dorybingai ir žaviai damai iš vienos seniausių Prancūzijos 
didikų šeimų, o tu kalbi tarsi daryčiau kažką žema ir iki šiol ne- 
girdėta. Kuo tau ši dama nepatinka? 

- Ji yra duktė žmogaus, kurio galas visiems žinomas, jos brolio 
prasta reputacija, 0 ji pati gyveno kaip avantiūristė, yra invalido 
rašeivos našlė ir užima rūmuose tarnaitės vietą. 

Jam šitaip atviraširdiškai bevardijant, karalius trepsėjo koja į 
kilimą. Galiausiai pyktis prasiveržė. | 

— Kaip tu drįsti, suriko žaibuodamas akimis, - vadinti mano 
vaikų auklėtoją tarnaite? Aukštesnės tarnybos nėra visoje kara- 
lystėje! Tuoj pat, pone, grįžkite į Medoną ir nedrįskite šiuo reika- 

lu nė prasižioti. Šalin, sakau! Kai Dievo valia tapsite šios šalies 
karaliumi, galėsite elgtis kaip tinkamas, tačiau iki tol nedrįskite 
stotis skersai planų žmogui, kuris yra jūsų tėvas ir valdovas. 

Jaunuolis žemai nusilenkė ir oriai nuėjo link durų. Palietęs 
rankeną, atsisuko atgal: 

— Jūsų didenybe, abatas Fenelonas atvyko su manimi. Gal ma- 
lonėtumėte jį priimti? 

- Šalin! Šalin! - įtūžęs rėkė karalius, perkreiptu veidu laksty- 
damas po kambarį ir svaidydamas žaibus. 

Dofinui išėjus iš kabineto, tuoj pat įėjo aukštas, laibas kuni- 
gas, maždaug keturiasdešimties metų, nepaprastai gražus, blyš- 
kaus rafinuoto veido, ryškių bruožų, laisva pagarbia laikysena 
žmogaus, pratusio gyventi rūmuose. Karalius staigiai pasisuko į 
jį ir metė kietą, nepatiklų žvilgsnį. 

— Laba diena, abate Fenelonai, - tarstelėjo. - Ar galėčiau suži- 
noti, koks šio apsilankymo tikslas? 

- Jūsų didenybe, kelis kartus maloningai leidote man kukliai 
jums patarti ir net prasitarėte, kad džiaugėtės manęs paklausęs. 

— Nagi? Nagi? - urzgė valdovas. 

— Jei gandai teisingi, jūs patekote į keblią padėtį. Patarimas iš 
šalies galėtų padėti. Ar bereikia sakyti, kad... 

— Stop! Stop! Kam visi tie žodžiai? - sušuko karalius. - Jus čia 
atsiuntė kiti asmenys, kad pabandytumėte nuteikti mane prieš 
madam de Mentenon. 

— Jūsų didenybe, iš šios damos aš patyriau tik gerumą. Aš ją 
vertinu ir gerbiu labiau už visas Prancūzijos moteris. 

— Tuo atveju, abate, jums bus malonu išgirsti, kad aš ketinu ją 
vesti. Likite sveikas, abate. Apgailestauju, kad negaliu skirti dau- 
giau laiko šiam įdomiam pokalbiui. 

— Tačiau, jūsų didenybe... 

— Matote, abate, kai aš svyruoju, labai vertinu jūsų patarimą. 
Tačiau šiuo kartu jokių dvejonių nėra. Turiu garbės palinkėti jums 
kuo geriausios dienos. 

Karaliaus pyktis išgaravo, tačiau jį pakeitė šalta pagiežinga 

nuotaika, dar grėsmingesnė priešininkams. Net abatas, šiaip jau 
iškalbus ir išradingas žmogus, pasijuto nutildytas ir nugalėtas. 
Jis atbulas paėjėjo atgal, tris kartus lėtai nusilenkė, kaip buvo 
privalu dvare, ir išnyko. 

Tačiau karalius negavo atsipūsti. Įkyruoliai gerai žinojo, kad 
tik atkaklumu jiems pavykdavo palenkti jo valią, ir tikėjosi tai 
padaryti dar kartą. Dabar į kambarį įėjo ministras Luvua - didin- 
gos povyzos, išdidžios laikysenos, su dideliu peruku. Aristokra- 
tiškame jo veide švystelėjo nerimas, kai akys susitiko su gera ne- 
lemiančiu karaliaus žvilgsniu. | 

—- Ką pasakysite, Luvua? - nekantriai paklausė karalius. - Ar 
iškilo naujų valstybės reikalų? 

— Dabar tėra vienintelis valstybės reikalas, jūsų didenybe, ta- 
čiau jis toks svarbus, kad visi kiti prieš jį nublanksta. 

— Kas tai galėtų būti? 

— Jūsų vedybos, valdove. 

— Jos jums nepatinka, ar ne? 

— O, kaip jos man gali patikti! 

— Tuoj pat lauk iš mano kambario, pone! Negi visi rengiatės 
man mirtinai įkyrėti? Kas gi čia dar tokio? Drįstate lūkuriuoti, 
kai aš įsakau jums nešdintis! 

Karalius piktai artinosi prie ministro, bet Luvua staigiu jude- 
siu išsitraukė špagą. Liudvikas atšoko atgal išgąsdintas ir nustė- 
res, tačiau į jį buvo atsukta špagos rankena, o ne smaigalys. 

— Perverkite man širdį, jūsų didenybe! - suriko ministras, pul- 
damas ant kelių ir visa savo didžiule esybe virpėdamas iš susijau- 
dinimo. - Aš neištversiu jūsų šlovės sutepimo! 

— Dieve aukščiausias! - išsprūdo Liudvikui. Jis trenkė špagą 
ant žemės ir suspaudė delnais smilkinius. - Manau, tai sąmoks- 
las, kurio tikslas - išvesti mane iš proto. Koks kitas asmuo buvo 
šitaip kankinamas? Tai - asmeninis vedybų reikalas, ir valstybės 
reikalai nė kiek nenukentės! Ar girdite, ką sakau? Ar suprantate, 
ką sakau? Kokio velnio dar jums iš manęs reikia? 

Luvua vargais negalais atsistojo ir įkišo špagą į makštį. 

— Ar jūsų didenybė apsisprendęs? - paklausė. 

— Visiškai. 

— Tada neištarsiu daugiau nė vieno žodžio. Aš savo pareigą at- 
likau. 

Didžiai prislėgtas, jis nulenkė galvą ir išėjo, tačiau jo širdis 
džiūgavo, nes karalius jį patikino, jog nekenčiamoji moteris, nors 
ir būdama karaliaus žmona, nesėdės Prancūzijos karalienės sos- 
te. 

Nepaliaujami puldinėjimai nepaveikė karaliaus ryžto, tačiau 
jį be galo suerzino ir įpykdė. Toks pasipriešinimas buvo naujie- 
na-žmogui, kurio valia iki šiol laikyta vieninteliu įstatymu že- 
mėje. Jis jautėsi sutrikdytas ir išmuštas iš vėžių. Nesigailėda- 
mas savo sprendimo, kažkokio nemotyvuoto nekantrumo veda- 
mas, jis panoro pasikalbėti su tais, kurių patarimo paklausęs 
įpuolė į tokią kebeknę. Jo veidas tikrai nebuvo draugiškas, kai 
klausį. 

— Linkiu jums visokeriopos laimės, jūsų didenybe, - pasakė jė- 
zuitas, — ir sveikinu jus iš visos širdies, kad žengėte didį žingsnį, 
kuris suteiks jums pasitenkinimo ir šiame, ir kitame pasaulyje. 

— Kol kas, tėve, nepatiriu nei laimės, nei pasitenkinimo, - gai- 
žiai atsiliepė karalius. - Niekada dar gyvenime nebuvau taip krem- 

tamas. Visas dvaras suklupo prieš mane ant kelių ir maldauja 
pakeisti ketinimą. 

Skvarbios pilkos jėzuito akys neramiai sužiuro į karalių. 

— Kokia laimė, kad jūsų didenybė yra stiprios valios, - pasakė, 
- ir nepasiduoda lengvai išvedamas iš pusiausvyros. 

— Ne, ne! Aš nenusileidau nė per nago juodymą. Tačiau turiu 
pripažinti, kaip nemalonu, kai visi užsipuola vieną. Manau, ne- 
daugelis būtų atsilaikę. 

— Dabar pats metas tvirtai laikytis, jūsų didenybe. Šėtonas ver- 
čiasi per galvą, kad tik jūs nepaspruktumėte iš jo galios. Tai jis 
sukiršino visus jūsų draugus ir atsiuntė savo emisarus, stengda- 
masis jus sulaikyti. 

Karalius nesidavė guodžiamas. 

— Dievaži, tėve, - atrėžė jis, - neatrodo, jog labai gerbtumėte 
mano šeimą. Jūs laikote šėtono emisarais mano brolį ir mano sū- 
nų, abatą Feneloną ir karo ministrą. 

— Juo daugiau garbės jūsų didenybei, kad atsilaikėte prieš juos. 
Jūs pasielgėte kilniai, nusipelnėte Šventosios Bažnyčios pagyri- 
mo ir palaiminimo. 

— Tikiu, kad pasielgiau teisingai, tėve, - rimtai atsakė kara- 
lius. - Būsiu laimingas, jei aplankysite mane vėliau šįvakar, o da- 
bar pageidaučiau šiek tiek pabūti su savo mintimis vienas. 

Tėvas Lašezas išėjo iš kabineto nepasitikėdamas karaliumi. Bu- 
vo akivaizdu, kad gausūs maldavimai išklibino jo norus, nors ir 
ne iki galo. O kas, jei jų dar bus? Kad čia dar ne pabaiga, buvo 
aišku kaip dieną. Reikėjo mesti kokį nors kozirį, kad reikalai pa- 
judėtų iš vietos, nes kiekviena uždelsta diena ėjo priešininkų nau- 
dai. Leisti karaliui svyruoti reiškė pralaimėti. Būtina viską pa- 
rengti galutiniam kirčiui. 

Prieškambaryje laukė Mo vyskupas, ir tėvas Lašezas keliais 
žodžiais jam nusakė, kad padėtis pavojinga ir būtina imtis prie- 
monių. Drauge jie nuėjo pas madam de Mentenon. Jinai buvo nu- 
simetusi niūrius našlės drabužius, kuriuos vilkėjo nuo pirmo pa- 
sirodymo dvare, ir dabar puikavosi prašmatniu, nors ir paprastu 
balto satino kostiumu su sidabrinės saržos kaspinais. Vienintelis 
deimantas žėrėjo ant tamsių, aplink galvą susuktų storų kasų. 
Dėl šios gyvenimo permainos ji keleriais metais pajaunėjo ir pa- 
lieknėjo, nors ir šiaip jos figūra buvo ne pagal amžių grakšti. Kai 
abu sąmokslininkai nužvelgė tobulą veido odą, taisyklingus vei- 
do bruožus, ramius ir vis dėlto rafinuotus, nepaprastai grakščią 
figūrą ir laikyseną, jie negalėjo nepripažinti, kad, jei ir klydo sa- 
vo sumanymais, įrankį pasirinko gerą. 

Ji pakilo jiems įėjus ir tuoj iš veidų suprato, kad kažkas jiems 
sukėlė nerimo. 

— Jūs atnešėte blogą žinią! - aiktelėjo. 

— O ne, ne, mano dukra, - prabilo vyskupas. - Tačiau turime 

būti budrūs, nes priešai nesnaudžia ir, jei galėtų, atitrauktų ka- 
ralių nuo jūsų. 

Paminėjus mylimąjį, jos veidas nušvito. 

— O, jūs jo nepažįstate! - sušuko. - Jis davė priesaiką. Aš pasi- 
tikiu juo kaip pati savimi. Žinau, kad jis josios laikysis. 

Tačiau jėzuito protas nepasidavė moters intuicijai. 

— Mūsų priešininkų daug, ir jie stiprūs, - pasakė jis, purtyda- 
mas galvą. - Net jei karalius išliktų tvirtas, jis bus persekiojamas 
kiekviename žingsnyje, ir jo gyvenimas, užuot prašviesėjęs, taptų 
dar tamsesnis. Tik jūs, madam, be abejo, nušviesite jo dienas. Tu- 
rime eiti iki galo. 

— Kaipgi, tėve? 

— Sutuoktuvės turi įvykti tuoj pat! 

— Tuoj pat! 

— Taip. Jei galima, šiąnakt. 

- O, tėve, jūs reikalaujate per daug! Karalius niekada nesutiks 
su tokiu pasiūlymu. 

- Jis pats šitai pasiūlys! 

— Kaip? 

— Mes jį priversime. Tai - vienintelis būdas pasipriešinimui 
užgniaužti. Vedybos įvyks, ir dvaras turės susitaikyti. O iki tolei 
bus priešinamasi. 

— Ką liepsite man daryti, tėve? 

— Atsisakykite karaliaus. 

— Atsisakyti jo? - Ji išbalo kaip lelija ir pažvelgė į jį visai nebe- 
susigaudydama. 

— Tai geriausia išeitis, madam. 

— O, tėve, būčiau galėjusi taip pasielgti dar praeitą mėnesį, pra- 
eitą savaitę, net vakar rytą. Bet dabar, o, mano širdis plyš! 

- Nebijokite, madam. Mes patariame jums kaip geriau. Tuoj 
pat eikite pas karalių. Pasakykite jam, kad girdėjote, jog dėl jūsų 
jis turįs patirti tiek nemalonumų, kad jūs negalite pakęsti min- 
ties, jog būsite šeimos nesantaikos priežastis, ir todėl atleidžiate 
jį nuo duotojo žodžio ir visam laikui pasitraukiate iš dvaro. 

- Dabar eiti? Iš karto? 

— Taip, nedelsiant nė minutės. 

Ji užsimetė ant pečių lengvą mantiją. 

— Aš paklausysiu jūsų patarimo, - pasakė. - Tikiu, kad esate 
išmintingesni už mane. O kas, jeigu jis pasigautų mano žodžius?! 

- Jis to nedarys. 

— Didelė rizika. 

— Toks tikslas kaip šis negali būti pasiektas be rizikos. Eikite, 
mano vaike, ir tegul jus lydi Dievo palaima! 


XIII SKYRIUS 


KARALIUI KILO MINČIŲ 


Likusį vieną kabinete karalių apniko niūrios mintys. Jis mąs- 
tė, ko reikėtų imtis, kad įgyvendintų savo tikslą ir palaužtų tokį 
stiprų bei visuotinį pasipriešinimą. Staiga kažkas švelniai pakrebž- 
deno prie durų, ir tarpdurio prieblandoje prieš jį stojo jo svajonių 
moteris. Karalius pašoko ir šypsodamasis ištiesė rankas. Vien tos 
šypsenos pakako, kad ji atgautų pasitikėjimą, jei ir turėjo dvejo- 
nių dėl jo pastovumo. 

— Fransuaza! Jūs čia! Galiausiai sulaukiau mielo svečio, pirmo 
per visą dieną. 

— Jūsų didenybe, bijau, kad turėjote nemalonumų. 

- Iš tiesų taip, Fransuaza. 

- Žinau, kaip juos pašalinti. 

— Ir kaipgi? 

— Aš paliksiu dvarą, jūsų didenybe, ir daugiau jūs nebegal- 
vosite apie tai, kas tarp mūsų įvyko. Aš sukėliau nesantaiką, 
nors norėjau ramybės! Leiskite man pasitraukti į Sen Sirą ar- 
ba į Fontevro abatiją, ir jums nebereikės šitiek dėl manęs au- 
kotis. 

Karalius mirtinai išbalo ir drebančiomis rankomis įsikibo į 
jos šalikėlį, tarsi bijodamas, kad ji tuoj pat savo sumanymą įvyk- 
dys. Bėgant metams jis įprato pasikliauti jos protu. Jis kreipda- 
vosi į ją, kai tik reikėdavo paramos. Net ir tokiais momentais 
kaip praėjusią savaitę, kai buvo laikinai nuo jos atitrūkęs, jam 
vis tiek buvo svarbu žinoti, kad ji šalia - tokia ištikima draugė, 
atlaidi, paguodžianti, pasirengusi duoti patarimą ar užjausti. Nie- 
kada jam neatėjo į galvą mintis, kad ji galėtų jį palikti, ypač da- 
bar ir visiems laikams. Jį net nukrėtė besiartinančio pavojaus 
šaltukas. 

.- Jūs nesirengiate šito daryti, Fransuaza, - suriko jis dreban- 
čiu balsu. - Negali būti, kad kalbėtute rimtai. 

— Mano širdis plyšta dėl to, kad jus palieku, valdove, bet dar 
baisiau manyti, kad dėl manęs jūs nutolsite nuo savo šeimos ir 
ministrų. 

— Kokie niekai! Argi aš ne karalius? Ar negaliu aš elgtis kaip 
noriu, nekreipdamas į juos dėmesio? Ne, ne, Fransuaza, jums ne- 
valia mane palikti! Privalote pasilikti ir tapti mano žmona. 

Iš susijaudinimo jis vos galėjo ištarti žodžius ir, įsikibęs į jos 
drabužį, stengėsi ją sulaikyti. Visada tokia brangi, dabar ji tapo 
dar brangesnė, nes galėjo jos netekti. Jinai pajuto jėgų persvarą 
savo pusėje ir metė lemiamą kortą. 

— Iki mūsų vedybų, jūsų didenybe, dar daug vandens nutekės. 
Per visą tą laiką jums nebus ramybės. Kaip galėčiau būti laimin- 
ga žinodama, kad aš esu jūsų nesmagumo priežastis? 

— O kam mums taip ilgai laukti, Fransuaza? 

- Man ilga ir viena diena, jūsų didenybe, jei kentėsite dėl mano 
kaltės. Baisu apie tai ir pamanyti. Patikėkite, geriau bus, jei aš 
išvyksiu. 

— Niekados! Jūs negalite išvykti! Kam mums laukti kad ir vie- 
ną dieną, Fransuaza? Aš pasirengęs. Jūs pasirengusi. Kodėl mums 
nesusituokus tuoj pat? 

— Tuoj pat! O valdove! 

— Tuoj pat! Tai mano noras. Mano įsakymas. Mano atsakymas 

tiems, kurie nori man vadovauti. Jie nieko nesužinos iki tol, kol 
šitai įvyks, o tada jau pažiūrėsime, kas išdrįs nepagarbiai elgtis 
su mano žmona. Tegul šitai įvyksta slapčia, Fransuaza. Aš nusių- 
siu šiąnakt patikimą pasiuntinį pas Paryžiaus arkivyskupą. Pri- 
siekiu, prieš išvykdamas iš rūmų, jis mus sutuoks, net jei visa 
Prancūzija stotų man skersai kelio. 

— Tokia yra jūsų valia, valdove? 

— Tokia mano valia. O, aš matau iš jūsų akių, kad tai ir jūsų 
valia! Neturime gaišti nė minutės, Fransuaza. Palaiminta mano 
mintis, kuri užčiaups jų burnas visiems laikams! Jie sužinos, kai 
viskas bus įvykę, bet ne anksčiau. Dabar eikite į savo kambarį, 
mano brangiausioji drauge ir ištikimiausioji moterie! Kai vėl su- 
sitiksime, sudarysime ryšį, kurio nebegalės nutraukti nei visas 
dvaras, nei visa karalystė. 

Karalius spurdėjo iš susijaudinimo nuo viso šito sumanymo. 
Jis nebedvejojo ir nebeliūdėjo, o vaikštinėjo greitais žingsniais po 
kambarį besišypsančiu veidu ir spindinčiomis akimis. Jis skamb- 
telėjo auksiniu varpeliu ir iškvietė Bontemą, asmeninį patarnau- 
toją. 

— Kelinta valanda, Bontemai? 

— Greit šešios, jūsų didenybe. 

— Hm! - Karalius šiek tiek pamąstė. - Ar žinai, kur dabar kapi- 
tonas de Katinatas, Bontemai? 

- Jis buvo parke, jūsų didenybe, tačiau girdėjau, kad šįvakar 
joja atgal į Paryžių. 

— Ar jis jos vienas? 

- Su savo draugu. 

— Kas tasai draugas? Gvardijos karininkas? 

— Ne, jūsų didenybe, tai svetimšalis iš užjūrio, kaip supratau, 
iš Amerikos. Svečias yra pas jį apsistojęs, ir ponas de Katinatas 
rodo jam jūsų didenybės rūmų stebuklus. 

— Svetimšalis! Juo geriau. Eikite, Bontemai, ir skreskiias juos 
pas mane. 

— Tikiuosi, jūsų didenybe, jie dar neišvykę. Tuoj pažiūrėsiu. 

Jis išskubėjo laukan ir po dešimties minučių grįžo į kabinetą. 

— Nagi? 

— Man pasisekė, jūsų didenybe. Kai juos suradau, jau buvo išsi- 
vedę arklius ir bekišą į balnakilpes kojas. 

— Kur jie dabar? 

— Laukia jūsų didenybės įsakymų prieškamaryje. 

— Įveskite juos, Bontemai, ir neleiskite nieko vidun, kol jie bus 
čia, net ir ministrų. 

De Katinatui audiencija pas valdovą nebuvo pirmiena, tačiau 
kaip jis nustebo iš Bontemo išgirdęs, kad įsakymas liečia ir jo drau- 
gą. Kol Bontemas grįžo jų įsivesti, jis ėmė karštai amerikiečiui 
ausin kuždėti visokius pamokymus ir įspėjimus, ką daryti ir ko 
nedaryti. 

Amosas Grinas, kuriam Niujorko gubernatorius Donganas bu- 
vo aukščiausios žmogiškos valdžios įsikūnijimas, įžengė į didžiau- 
sio krikščioniškame pasaulyje valdovo asmeninius apartamentus 
vedamas smalsumo, kuriame buvo justi ir pagarbi baimė. Didin- 
gas prieškambaris, kuriame jie laukė, aksomo drapiruotės, pa- 
veikslai, paauksuoti ornamentai, linksmai apsitaisę pareigūnai ir 
prašmatnūs gvardiečiai stipriai paveikė jo vaizduotę. Jis buvo pa- 
sirengęs išvysti stebuklingą asmenį, apsigaubusį mantija ir užsi- 
dėjusį karūną. Pamatęs ramių spalvų drabužiu vilkintį didžiaakį 
vyrą, puse galvos žemesnį už jį patį, kariškos judrios figūros, tie- 
sios laikysenos, jis nejučia apsidairė norėdamas įsitikinti, ar šis 
žmogus iš tikrųjų yra valdovas, ar tik koks nors kitas iš daugybės 
pareigūnų, skiriančių karalių nuo išorinio pasaulio. Tačiau kai jo 
bendras nuolankiai atidavė pagarbą, jis suprato, jog tai iš tikrųjų 
karalius, ir nusilenkęs išsitempė su paprastu orumu žmogaus, 
išauklėto gamtos universitetuose. 

— Labas vakaras, kapitone de Katinatai, - pasakė maloniai šyp- 
sodamasis karalius. - Kaip supratau, jūsų draugas yra svetimša- 
lis mūsų krašte. Tikiuosi, pone, radote ką nors įdomaus ir links- 
mo? 

— Taip, jūsų didenybe. Aš pamačiau jūsų didįjį miestą, jis nuo- 

stabus. Mano draugas aprodė man šiuos rūmus su miškais ir par- 
kais. Kai grįšiu į savo šalį, turėsiu ką papasakoti. 

— Jūs kalbate prancūziškai, nors nesate kanadietis. 

— Ne, jūsų didenybe, aš iš angliškų provincijų. 

Karalius susidomėjęs nužvelgė galingą stotą, drąsius bruožus 
ir laisvą jaunojo svetimšalio laikyseną. Jo galvoje šmėstelėjo min- 
tis apie grafo de Frontenako nupasakotus pavojus, kylančius iš 
tų provincijų. Jei iš tiesų rasės tipas yra toks kaip šis, geriau su 
jais draugauti, o ne būti priešais. Tačiau karaliaus mintys vėl nu- 
krypo prie kitų dalykų, nesusijusių su valstybės valdymu, ir jis 
skubiai perdavė de Katinatui įsakymus šiai nakčiai. 

— Jūs vykstate į Paryžių mano nurodymu. Jūsų draugas gali 
joti kartu. Dviem saugiau nešti valstybinės svarbos pranešimą 
negu vienam. Patarčiau palaukti sutemų ir tada išvykti. 

— Taip, jūsų didenybe. 

- Žiūrėkite, kad niekas apie šį pavedimą nesužinotų ir nesektų 
iš paskos. Ar žinote arkivyskupo Harlėjaus, Paryžiaus prelato, 
namą? | 

— Taip, jūsų didenybe. 

- Jūs įsakysite jam atvykti čia, kad iki vidurnakčio būtų prie 
šiaurės vakarų vartų. Būtinai tevyksta! Ar audra, ar giedra, kad 
šiąnakt būtų čia. Tai nepaprastai svarbu. 

— Įsakymas bus perduotas, jūsų didenybe. 

— Puiku. Sudie, kapitone. Sudie, pone. Tikiuosi, kad viešnagė 
Prancūzijoje jums patiko. 

Jis pamojo ranka, apdovanodamas kerinčia šypsena, kuri už- 
kariaudavo širdis, ir abu draugai išvyko. 

XIV SKYRIUS 


PASKUTINĖ KORTA 


Madam de Montespan vis dar tebebuvo savo kambariuose, 
sunerimusi dėl karaliaus nesirodymo, tačiau nenorėjo išduoti 
savo nerimo dvarui viešai pasirodydama ar klausdama, kas at- 
sitiko. Jai šitaip belūkuriuojant ir nežinant apie staigų ir galu- 
tinį savo vilčių žlugimą, vienas jos aktyvus ir energingas agen- 
tas darbavosi iš peties. Joks įvykis nepraslinko jo nepastebė- 
tas, jis budėjo jos labui su tokiu įkarščiu, tarsi tai būtų lietę jį 
patį. Ir išties tie dalykai jam buvo labai artimi, nes tai buvo jos 
brolis ponas de Vivonas. Viskas, ką jis turėjo - pinigai, žemė ir 
karjera, - buvo pasiekta išgarsėjusios sesers dėka. Jis puikiai 
suvokė, kad, žlugus sesers galimybėms, greit žlugtų ir jis pats. 
Iš prigimties įžūlus, neskrupulingas ir sumanus, jis nebuvo iš 
tų žmonių, kurie pasiduotų nekovodami ir iki galo nepanaudo- 
dami turimos energijos ir suktumo. Budriai stebėdamas visa, 
kas dedasi aplink, jis išgirdo gandus apie karaliaus ketinimą ir 
tuoj pat ėmė sekti karaliaus priimamąjį. Iš to, ką pamatė, pasi- 
darė išvadų. Niekas nepraslydo jam pro akis - nei nusiminę 
mesjė ir dofino veidai, nei tėvų Lašezo ir Bosuė apsilankymas 
anos damos kambary, atsakomasis jos vizitas ir jos akyse švie- 
čiantis triumfas grįžtant iš audiencijos. Jis matė, kaip Bonte- 
mas skubiai iškvietė gvardietį ir jo draugą. Girdėjo, kaip šie 
liepė po poros valandų atvesti arklius. Galiausiai iš nusamdy- 
to tarp tarnų šnipo sužinojo, kad madam de Mentenon kamba- 
ryje neįprastas šurmulys, kad madmuazelė Nanon kone išpro- 
tėjusi iš susijaudinimo, kad į madam apartamentus skubiai pa- 
kviestos dvi dvaro modistės. Tačiau tik iš to paties tarno išgir- 
des, jog šiąnakt turįs būti paruoštas kambarys Paryžiaus arki- 
vyskupui priimti, suprato, kad pavojus tuoj tuoj užgrius jo se- 
serį ir Jį. 

Madam de Montespan praleido pavakarę gulinėdama ant so- 
fos ir kuo bjauriausiai elgdamasi su aplinkiniais. Bandė skaity- 
ti, nusviedė knygą šalin. Bandė rašyti, suplėšė popierių. Tūks- 
tančiai nuogąstavimų ir įtarimų vijo vienas kitą. Kas ištiko ka- 
ralių? Vakar jis atrodė šaltas, o akys vis užkliūdavo už laikro- 
džio. O šiandien iš viso neatėjo. Gal podagra? O galjis vėl nutolo 
nuo jos? Kaipgi šitaip! Ji pasisuko ant sofos ir žvilgtelėjo į veid- 
rodį šalia durų. Buvo ką tik uždegtos žvakės, keturiasdešimt iš 
viso, su sidabrinėmis nugarėlėmis, kurios atspindėjo šviesą, tad 
kambaryje buvo šviesu kaip dieną. Veidrodyje buvo matyti nuo- 
stabus kambarys, gilus raudonas minkštasuolis su vieniša figū- 
ra, apsivilkusia permatoma balto ir sidabriško audinio suknele. 
Ji pasirėmė alkūnėmis ir gėrėjosi tamsiomis savo akimis su ilgo- 
mis juodomis blakstienomis, balto kaklo linkiu ir tobulu veido 
ovalu. Ji atidžiai ir įdėmiai tyrinėjo save lyg kokią varžovę ir 
niekur negalėjo rasti nė menkiausio drėkstelėjimo, kurį savo ne- 
gailestingais pirštais būtų padaręs Laikas. Vis dar graži. Ji susi- 
grąžino karalių, bet negi nepavyks jo išlaikyti? Be abejo, pavyks. 
Ji ėmė sau priekaištauti dėl nuogąstavimų. Tikriausiai jis nega- 
li, gal dar ateis. Ei! Pasigirdo veriamų durų bilstelėjimas, ir kaž- 
kas greitai įėjo į prieškambarį. Ar tai jis, o gal pasiuntinys su jo 
rašteliu? 

Tačiau atėjo jos brolis, kenčiančiomis akimis ir įkritusiu vei- 
du, kaip žrhogus, kurį slėgte prislėgė blogos naujienos. Įėjęs apsi- 
suko ir užšovė duris, tada perėjo skersai kambarį ir užrakino ki- 
tas duris, vedančias į buduarą. 

— Dabar mes saugūs, - prašniokštė jis. - Skubėjau iš visų jėgų, 
nes brangi kiekviena sekundė. Ar turi žinių iš karaliaus? 

— Nieko nežinau. 

Ji pašoko ant kojų ir išbalo kaip ir jis. 

— Atėjo laikas veikti, Fransuaza. Tokią valandą Mortemarai 
visada pasirodo, ko verti. Ne palūžti nuo smūgio, bet pasiruošti 
deramai jį atremti. 

— Kas atsitiko? 

Ji mėgino kalbėti įprastu tonu, tačiau iš išdžiūvusios burnos 
pasigirdo tik kuždesys. 

— Karalius rengiasi vesti madam de Mentenon. 

— Tą guvernantę! Skarono našlę! Negali būti! 

— Tikrų tikriausiai. 

— Vesti? Tu pasakei „vesti“? 

— Taip, jis ves ją. 

Moteris mostelėjo niekinamai ir garsiai bei kandžiai nusijuokė. 

— Kaip tave lengva įbauginti, broleli, - pasakė. - Mažai tu savo 
sesutę pažįsti. Gal, nebūdamas brolis, labiau įvertintum mano 
sugebėjimus? Duok man vieną dieną, vieną trumpą dienelę, ir 
Liudvikas, išdidusis Liudvikas klūpos prie mano suknelės padur- 
kų melsdamas už savo prasižengimą atleisti. Sakau tau, jis nesu- 
gebės nutraukti mus siejančių ryšių. Man reikia tik vienos dienos 
jam susigrąžinti. 

— Gal tos dienos ir nebeliko. 

— Kaip? 

— Vedybos šiąnakt. 

— Tu išprotėjai, Karoli. 

— Aš tuo neabejoju. 

Keliais trumpais kapotais sakiniais jis išsakė, ką matęs ir girdė- 
jęs. Ji klausėsi apniukusiu veidu, o rankos vis labiau gniaužėsi. Api- 
būdindamas Mortemarų giminę, brolis neklydo. Jie buvo vaidingo 
kraujo, ir, kai ateidavo laikas veikti, neatsirasdavo už juos geresnių. 
Besiklausant jos širdį užvaldė neapykanta, o ne nusiminimAs, su- 
plūdo visa įgimta energija, ir ji pasirengė atremti negandą. 

— Einu susitikti su juo, - suriko puldama link durų. 

— Ne, ne, Fransuaza. Patikėk, viską sugadinsi šitaip elgdama- 
si. Duotas griežtas įsakymas nieko pas karalių neįleisti. 

— Aš reikalausiu, kad mane įleistų. 

- Patikėk, sese, bus tik blogiau, jokios naudos. Kalbėjau su vie- 
nu gvardijos karininku. Įsakymas kuo griežčiausias. 

— Cha, man pavyks. 

— Ne, tau nepavyks, - jis užrėmė nugara duris. - Sakau tau, tai 

nepadės. Neleisiu, kad mano sesuo, verždamasi į ją atstūmusio 
žmogaus kambarį, taptų dvaro pajuokos objektu. 

Sesers skruostai nukaito nuo šių žodžių, ir ji neryžtingai stab- 
telėjo. 

— O, kad turėčiau bent vieną dienelę, Karoli, aš tikrai jį susigrą- 
žinčiau. Kažkas jį paveikė, gal tas visur nosį kaišiojantis jėzuitas ar 
pasipūtėlis Bosuė. Vieną dienelę jų suktybėms atremti! Argi aš ne- 
suprantu, jog jie tarsi deglu priešais bulių mosuoja prieš jo kvailas 
akis pragaro ugnimi, kad jį atverstų. O, kad galėčiau jiems šiąnakt 
sutrukdyti! O, toji moteris! Prakeikta būtybė! Niekšinga gyvatė, ku- 
rią išpenėjau savo krūtine! Geriau jau matyti Liudviką karste, o ne 
susituokusį su ja! Karoli, Karoli, reikia sustabdyti, sakau tau, reikia 
sustabdyti! Atiduočiau viską, viską, kad užkirsčiau tam kelią! 

— Ką atiduotum, sesute? 

Ji išsigandusi pažvelgė į jį. 

— Kaip? Ar nori, kad tave papirkčiau? - paklausė. 

— Ne, tačiau noriu papirkti kitus. 

— Cha! Ar yra tokia galimybė? 

— Viena, tik viena. Laikas spaudžia, o man reikia pinigų. 

- Kiek? 

— Per daug nebus. Duok viską, ką turi. 

Drebančiomis iš nekantrumo rankomis ji atrakino sienoje slap- 
tą spintelę, kur laikė savo brangenybes. Brolis per petį sužiuro į 
spindinčius brangakmenius. Didžiuliai rubinai, brangūs smarag- 
dai, tamsiai raudoni berilai, žaižaruojantys deimantai gulėjo su- 
žerti į margaspalvę krūvą. Tai buvo visas jos turtas, kurį susikro- 
vė iš karaliaus dosnumo per daugiau kaip penkiolika metų. Vie- 
noje pusėje buvo trys stalčiukai, vienas ant kito. Ji ištraukė apa- 
tinį. Jis buvo iki kraštų pripiltas žvilgančių luidorų. 

— Imk, kiek nori! - pasakė ji. - O dabar pyškink savo planą! Ir 
greitai! 

Jis susižėrė į šonines švarko kišenes pilnas saujas pinigų. Mo- 
netos slydo pro pirštus ir skimbčiojo sukdamosi ant grindų, bet 
abu į jas nė nežvilgtelėjo. 

— Koks tavo planas? - pakartojo ji. 

— Reikia, kad arkivyskupas čia neatvyktų. Tada vedybos bus 
atidėtos iki rytojaus nakties, ir mes turėsime laiko veikti. 

— Bet kaipgi jam sukliudyti? 

— Dvare yra apie tuzinas gerų špagų, kurias galima nupirkti su 
mažiau pinigų nei turiu vienoje kišenėje. Tai de Latušas, jaunasis 
Turbervilis, senasis majoras Desparas, Raimonas de Karnakas ir 
keturi Laturai. Su jais aš ir tykosiu ant vieškelio. 

- Arkivyskupo? 

— Ne, pasiuntinių. 

— Nuostabu! Tu visų brolių princas! Jei pranešimas nepasieks 
Paryžiaus, mes išgelbėti. Nagi eik, eik, negaišk nė minutės, mano 
brangusis Karoli! 

- Nuostabu tai nuostabu, bet ką mums su jais daryti, kai su- 
čiupsime? Atrodo, kad galime padėti galvas. Jie yra karaliaus pa- 
siuntiniai, ir vargu ar galėsime su jais kautis. 

— Negalėsite kautis? 

— Už tokius dalykus baudžiama. 

— Klausyk, kol viskas išaiškės, aš atgausiu savo įtaką karaliui. 

— Tarkime, taip ir bus, sesute. Tačiau kiek tavo įtaka truks? Nie- 
ko sau gyvenimas, jei dėl tokio įnorio tektų bėgti iš šalies! Ne, ne, 
Fransuaza, viskas, ką galime padaryti, tai sulaikyti pasiuntinius. 

— Kur juos dėsite? 

— Man kilo mintis. Prie Portilako yra markizo de Montespano 
pilis. 

— Mano vyro! 

— Kaip tik jo. 

— Mano pikčiausio priešo! O, Karoli, tu juokauji! 

— Priešingai, niekada nebuvau toks rimtas kaip dabar. Vakar 
markizas išvyko į Paryžių ir dar negrįžo. Ar turi žiedą su jo her- 
bu? 

Ji pasirausė brangakmenių krūvoje ir ištraukė auksinį žiedą 
su plačia išgraviruota priekine dalimi. 

- Štai mūsų slaptažodis. Kai gerasis Marso, namų ūkvedys, jį 

pamatys, visi pilies požemiai bus mūsų žinioje. Tik šitaip ir ne 
kitaip. Kur kitur juos taip saugiai uždarysi? 

— O jei mano vyras sugrįžtų? 

— Na, jis šiek tiek nustebtų pamatęs belaisvius. Maloniajam 
Marso kokią valandėlę tikrai būtų riesta. Šitaip ir savaitė pra- 
bėgtų, o per tą laiką, sesute, kaip aš tikiuosi, tu užbaigtum šią 
kampaniją. Daugiau nė žodžio, kiekviena akimirka brangi. Su- 
die, Fransuaza! Be kovos nepasiduosime. Šiąnakt atsiųsiu žinu- 
tę, ar mums pavyko. | 

Jis meiliai ją apkabino, pabučiavo ir nerte išnėrė iš kambario. 

Jam išvykus, ji valandų valandas begarsiais žingsniais matavo 
gilų minkštą kilimą, sugniaužusi kumščius, žėrinčiomis akimis, o 
jos sielą ryte rijo pavydas ir neapykanta varžovei. 

Išmušė dešimt, paskui vienuolika, štai ir vidurnaktis, o ji tebe- 
laukė karštai ir nekantriai, ištempusi ausis, gal pasigirs su nau- 
jiena skubančio šauklio žingsniai. Ir ji iš tiesų sulaukė. Korido- 
riumi ataidėjo greiti žingsniai, į prieškambario duris pasibeldė, 
kažką pakuždėjo juodajam pažui. Virpėdama iš nekantrumo, ji 
išbėgo į prieškambarį ir pati iš sudulkėjusio raitelio paėmė rašte- 
lį. Jame tebuvo trys žodžiai, grubia ranka iškeverzoti ant nešva- 
raus popieriaus skiautės, tačiau nuo jų vėl į skruostus grįžo rau- 
donis, į lūpas - šypsena. Brolio ranka buvo parašyta: „Arkivysku- 
pas šiąnakt neatvyks“. 


XV SKYRIUS 


VIDURNAKČIO ŽYGIS 


De Katinatas puikiai suvokė, kad jam patikėtoji užduotis yra 
labai svarbi. Karalius ėmėsi slaptumo, buvo matyti, kaip jis jau- 
dinasi, o ir patys įsakymai tik patvirtino gandus, nuo kurių dva- 
ras ūžte ūžė. Gerai žinodamas, ko vertos dvaro intrigos ir priešiš- 

kumas, jis suprato turįs imtis visų atsargumo priemonių nurody- 
mams įvykdyti. Jis palaukė, kol sutems, tada liepė savo tarnui 
kareiviui prie mažiau varstomų parko vartų atvesti du arklius. 
Pakeliui jis trumpai apsakė jaunajam amerikiečiui dvare susiklos- 
čiusią padėtį užsimindamas, kad ši nakties kelionė gali įeiti į Pran- 
cūzijos istoriją. 

— Man patiko jūsų karalius, - pasakė Amosas Grinas. - Džiau- 
giuosi jojąs jo nurodymu. Kaip didelės valstybės galva, jis per ma- 
žo ūgio, bet žvilgsnis - kaip tikro valdovo. Jei kas sutiktų jį vieną 
Meno miške, iš karto suprastų jį esant ne tokį kaip kiti. Džiau- 
giuosi, kad jis vėl ketina vesti, nors šitoks namas kiekvienai mo- 
teriai per didelis prižiūrėti. 

De Katinatas nusišypsojo iš draugo įsivaizduojamų karalienės 
pareigų. 

— Ar tu turi kokį ginklą? - paklausė. - Špagą ar pistoletą? 

— Ne, jei neleidžiama nešiotis šautuvo, tai kam man ginklai, 
kuriais naudotis nemoku. Aš turiu tik peilį. Kodėl klausi? 

— Mūsų tyko pavojai. 

- Kokie? 

— Daug kam norėtųsi sukliudyti vedybas. Visi didžiausi kara- 
lystės žmonės smarkiai priešinasi. Jei jiems pavyktų mus sulai- 
kyti, sutuoktuvės būtų atidėtos, bent jau vienai nakčiai. 

— Aš maniau, jog tai paslaptis. 

— Paslapčių dvare nebūna. Ir dofinas, ir karaliaus brolis ar jų 
draugai netvertų iš džiaugsmo, jei mes, nepasiekę arkivyskupo 
namų, šiąnakt atsidurtume Senos vandenyje. Kas gi čia toks? 

Tvirta figūra išniro kelio prietemoje. Ji prisiartino, ir spalvota 
lempa, siūbuojanti ant medžio, apšvietė mėlynai sidabrinį gvar- 
dijos karininko apdarą. Tai buvo majoras de Brisakas iš de Kati- 
nato pulko. 

— Ei, kur link traukiate? - paklausė jis. 

— Į Paryžių, majore. 

— Aš pats ten vyksiu po valandos. Gal palauksite, ir tada vyk- 
tume kartu? 

— Gaila, bet turiu skubų reikalą. Negaliu gaišti nė minutės. 

— Na, ką gi. Geros nakties ir malonios kelionės. 

— Ar jis patikimas vyras, tavo draugas majoras? - žvelgdamas 
atgal paklausė Amosas Grinas. 

— Vertas pasitikėjimo. 

— Tai aš šnektelėsiu su juo. 

Amerikietis nusiskubino jam įkandin, o de Katinatas stovėjo irz- 
damas dėl bereikalingos gaišaties. Po gerų penkių minučių bendra- 
keleivis grįžo, ir tada karštas prancūzo kario kraujas paėmė viršų. 

- Žinai, gal tu jok į Paryžių iš lėto, drauguži, - išpoškino šis. — 
Aš vykstu karaliaus įsakymu ir negaliu gaišti dėl kiekvienos tavo 
užgaidos. 

— Atsiprašau, - ramiai atrėmė šis. - Norėjau šį tą pasakyti ma- 
jorui, nes gal jo daugiau nebepamatysiu. 

- Štai ir mūsų arkliai, - gvardietis atidarė šalutinius vartus. - 
Žakai, ar pašėrei ir pagirdei juos? 

— Taip, kapitone, - atsiliepė žmogus, stovėjęs arkliams iš prie- 
kio. 

— Nagi, į balną, bičiuli Grinai, ir nepaleiskime pavadžių iš ran- 
kų, iki pamatysime Paryžiaus žiburius. 

Kareivis arklininkas sekė juos žvilgsniu iš tamsos, o jo veide 
žaidė velniška šypsenėlė. | 

— Ar tikrai nepaleisite pavadžių iš rankų? - sumurmėjo nuei- 
damas. - Pažiūrėsim, kapitone, kai dugną dėsim. 

Kokią mylią ar daugiau draugai šuoliavo vienas šalia kito, gal- 
va prie galvos, kelis prie kelio. Pakilo vėjas, iš vakarų dangus ap- 
sitraukė sunkiais pilkais debesimis, kurie greitai slinko vienas 
paskui kitą, retkarčiais properšose kyštelėdavo mėnulio delčia. 
Net ir mėnesienoje joti buvo tamsu, nes ant kelio krito didelių 
medžių šešėliai, o kai mėnulis pasislėpė, matėsi tik kelkraščiai. 
De Katinatas, nebeįžiūrėdamas kelio pro arklio ausis, pasilenkė 
prie karčių, kad geriau matytų. 

— Kaip tau kelias? - galiausiai užklausė draugo. 

— Atrodo, šiandien važiavo daug karietų. 


127 


*-w—--— 


— Žinoma. Kodėl ne?! 

— Na, na! Aš iš viso kelio nematau. 

Amosas Grinas iš visos širdies nusijuokė. 

— Jei būtum kaip aš sukoręs miškais nakčia šitiek kelio, - pa- 
sakė, - būtum išmokęs žiūrėti akimis, nes dėl menkiausios švie- 
selės gali prarasti savo skalpą. 

— Tada jok pirmas, o aš seksiu iš paskos. Ei! Nagi! Kas gi čia, po 
velnių? 

Pasigirdo smarkus pokštelėjimas, lyg kas plyštų, ir amerikie- 
tis susverdėjo balne. 

— Nukrito balnakilpės dirželis. 

— Ar galėtum surasti? 

— Taip, bet galiu joti ir be jo. Spustelėkim žirgus. 

— Labai gerai. Dabar jau matau tave. 

Taip jie šuoliavo kokias penkias minutes. De Katinato arklio 
galva buvo per kelias pėdas nuo kito arklio uodegos. Staiga vėl 
pokštelėjo, ir gvardietis išvirto iš balno ant žemės. Tačiau jis ne- 
paleido pavadžio iš rankų ir vėl užšoko ant arklio svaidydamasis 
keiksmais, kaip sugeba tik įtūžęs prancūzas. 

— Po šimts perkūnų! - suriko jis. - Kas čia, po velnių, dedasi? 

— Ir tavo dirželis nutrūko. | 

— Du balnakilpių dirželiai per penkias minutes? Ar gali šitaip 
būti? 

— Tai ne atsitiktinumas, - pritarė amerikietis, stryktelėjęs nuo 
arklio. - Kas gi čia? Kitas mano dirželis irgi įpjautas, kabo ant 
siūlelio. 

— Ir mano. Užčiuopiu ranka. Ar turi skeltuvą? Nagi, pasišvies- 
kime. 

-Ne, ne, tamsoje žmogui saugiau. Tegul kiti pasišviečia. Kiek 
matyti, tiek užtenka. 

— Mano pavadžiai irgi įpjauti. 

— Ir manieji. 

— Ir balno pavarža. 

— Šitiek sukorėme kelio, ir dar kaulai sveiki. Ar ne stebuklas? 
Kas mums iškrėtė šį juokelį? 

— Kas gi kitas, jei ne tas niekšas Žakas! Jam buvo pavesta su- 
tvarkyti arklius. Prisiekiu Dievu, aš jį pakabinsiu ant surištų ran- 
kų, tegu tik grįšiu į Versalį. 

— Kodėl jis taip padarė? 

— Kažkas jį pakurstė. Jis tik žaislelis rankose kitų asmenų, ku- 
rie nori Mums sutrukdyti. 

— Panašu. Tačiau čia dar ne viskas. Nepakanka nupjauti dirže- 
lį, kad nepasiektum Paryžiaus. Juk galima joti ir be balno arba 
eiti pėstute. 

— Matyt, tikėjosi, kad nusisuksime sprandus. 

— Vienas iš mūsų tikrai galėjo nusisukti, tačiau ne abudu iš 
karto. O antrasis tuoj susigaudytų. 

— Tai, sakyk gi, ką jie buvo sumanę? - nekantriai šūktelėjo de 
Katinatas. - Dėl Dievo meilės, darykime ką nors, kiekviena aki- 
mirka brangi. 

Bendrakeleivį buvo sunku išmušti iš vėžių. Jis metodiškai min- 
tijo lėtai dėliodamas žodžius: 

— Jie ir nemanė, kad mus sulaikys. Tad ko jiems reikėjo? Ogi 
mus suvėlinti. O kodėl suvėlinti? Kas jiems iš to, kad perduosime 
pranešimą valanda ar dviem anksčiau ar vėliau? Ogi nieko! 

— Dėl Dievo meilės, - nenustygo de Katinatas. 

Tačiau Amosas Grinas neskubėdamas porino toliau: 

- Tad kodėl jiems reikėjo mus sugaišinti? Matau tik vieną prie- 
žastį. Kad kiti žmonės suspėtų užbėgti mums iš priekio ir mus 
sulaikytų. Štai kas, kapitone. Statau bebro kailį už triušio kailiu- 
ką, kad aptikau pėdsakus. Prieš iškrintant rasai, šiuo keliu prajo- 
jo tuzinas raitelių. Jiems reikėjo laiko mus pasitikti. 

— Dievaži, ko gero, esi teisus, - susimąstė de Katinatas. - Ką 
siūlai? 

- Jojam atgal ir pasukam aplinkiniu keliu. 

— Neįmanoma. Reikia joti iki Medono kryžkelės. Prisidėtų dar 
apie dešimt mylių. 

— Geriau nuvykti valanda vėliau negu iš viso nenuvykti. 

— Kokie niekai! Negi suksime iš kelio vien dėl kažkokių spėlio- 
nių? Maždaug už mylios yra Sen Žermeno kryžkelė. Kai ją prijo- 
sime, galėsime pasukti į dešinę palei pietinį upės krantą ir taip 
sumėtysime pėdas. 

— O gal kryžkelės ir nebepasieksime? 

— Jei kas užtvertų kelią, žinotume, kaip elgtis su jais. 

— Rengiesi kautis, ar ne? 

— Taip. 

— Net ir su tuzinu? 

— Kad ir su šimtu, jei esame siųsti paties karaliaus. 

Amosas Grinas truktelėjo pečiais. 

— Ar tik neprisibijai? 

— Taip, bijau, ir labai smarkiai. Kaunamasi, kai nėra kitos išei- 
ties. Tačiau kokiam kvailiui reikia būti, kad jotum tiesiai į spąs- 
tus, o ne aplinkui. 

— Gali elgtis kaip tinkamas, - supyko de Katinatas. - Mano 
tėvas buvo bajoras, turėjo tūkstantį arpanų žemės, ir jo sūnus 
nedrebins kinkų eidamas karaliaus tarnybą. 

— O mano tėvas, - atkirto Amosas Grinas, - yra pirklys, tūks- 
tančio skunko kailiukų savininkas, ir jo sūnus atskiria kvailį nuo 
protingo. 

- Pone, jūs įžūlus, - sustaugė gvardietis. - Šį reikalą mes iš- 
nagrinėsime kiek patogesniu laiku. Aš vykstu toliau, o jūs, jei no-. 
rite, galite grįžti į Versalį. 

Jis perdėtai mandagiai kilstelėjo skrybėlę, užšoko ant arklio ir 
nujojo keliu. 

Amosas Grinas šiek tiek padvejojo, tada irgi užšoko ant ar- 
klio ir greitai prisivijo bendrą. Šis buvo bjauriai nusiteikęs, jojo 
įsitempęs, nežiūrėdamas į jį ir nesišnekėdamas. Staiga gvardie- 
tis kažką įžiūrėjo migloje, ir jo veidą nušvietė šypsena. Toli tarp 
dviejų tamsių medžių kupstų pasirodė daugybė mirgančių švie- 
sių geltonų taškelių - ištisas gėlynas. Ten švietė Paryžiaus žibu- 
riai. 

— Štai! - suriko jis, rodydamas ranka. - Ten miestas, tuoj bus 
Sen Žermeno kelias. Mes pasuksime juo ir išvengsime pavojaus. 

— Puiku! Tik nejok taip greitai, nes balno pavarža gali nutrūk- 
ti. 

— Nenutrūks. Nagi, pirmyn! Artėjame prie kelionės tikslo. Sen 
Žermeno kelias už posūkio, o nuo ten bus joti šviesiau, nes kelią 
apšvies žiburiai. 

Jis šmaukštelėjo arkliui vytiniu, ir abu keleiviai nušuoliavo 
posūkiu. Tačiau jau kitą akimirką abu atsidūrė ant žemės. Vie- 
non krūvon susimaišė besiblaškančios arklių galvos ir spurdan- 
čios kanopos. De Katinatą pusiau pagulė arklys, o jo draugas bu- 
vo išmestas iš balno per kokius dvidešimt žingsnių, kur ir gulėjo 
be žado kelio vidury. 


XVI SKYRIUS 


KUR VELNIAS PASIMAIŠO 


Ponas de Vivonas labai gudriai paspendė spąstus. Išvyko iš rū- 
mų uždara karieta su gauja rinktinių niekšų geru pusvalandžiu 
anksčiau už karaliaus pasiuntinius. Sesers aukso padedamas, jis 
pasistengė, kad pasiuntiniams kelionė nesisektų. Kai jie pasiekė 
šoninį kelią, jis liepė vežėjui, truputį pavažiavus, sustoti. Palikęs 
jo priežiūrai pririštus prie tvoros arklius, pastatė vieną sargybinį 
didžiajame kelyje, kad, priartėjus pasiuntiniams, įžiebtų žiburį. 
Prie šalikelės medelio pritvirtino stiprią virvę per aštuoniolika 
colių nuo žemės. Gavus signalą, kitas virvės galas buvo pririštas 
prie tolimesnio vartų stulpo. Jodami posūkiu, raiteliai negalėjo 
jos matyti, todėl arkliai ir griuvo žemėn, parblokšdami raitelius. 
Akimirksniu tuzinas niekšų, tykojusių medžių šešėlyje, prišoko 
su špagomis. Tačiau aukos nejudėjo. De Katinatas sunkiai alsavo, 
viena jo koja buvo po arklio kaklu, o per išblyškusį veidą plona 

srovele tekąs kraujas lašėjo ant sidabrinės perpetės. Amosas Gri- 
nas nesusižeidė, tačiau, kai arklys griuvo, nutrūko įpjauta balno 
pavarža, ir jį svieste išsviedė ant kieto kelio tokia jėga, kad jis 
neteko sąmonės. 

Ponas de Vivonas uždegė žibintą ir apšvietė be sąmonės gulin- 
čių vyrų veidus. 

— Prasti reikalai, majore Desparai, - pasakė šalia stovėjusia- 
jam. - Atrodo, abu užsimušė. 

— Kokie niekai! Velniai griebtų, kai buvau jaunas, vyrai taip 
greitai nemirdavo! - atsiliepė antrasis, prikišdamas arčiau nuož- 
mų žilais šeriais apžėlusį veidą. - Aš tiek kartų griuvau nuo ar- 
klio, kiek mano liemenėje kilpų, ir nieko neatsitiko, išskyrus gal 
vieną kitą kaulų lūžį. De Latušai, nagi durkite špaga arkliams po 
trečiuoju šonkauliu, vis tiek jie nebetinkami joti. 

Keli gaiktelėjimai, besiriečiantys arklių kaklai bumptelėjo že- 
mėn, ir žirgų rūpesčiai baigėsi. 

— Kur Laturas? - paklausė ponas de Vivonas. - Achilas Latu- 
ras mokėsi medicinos Monpeljė. Kurgi jis? 

- Čia, jūsų ekscelencija. Nesigiriu, bet lancetą valdau kaip ir 
špagą. Ligoniams nepasisekė, kad vieną dieną aš ėmiausi šovini- 
nės. Kurį apžiūrėti pirmiau? 

— Tą ant kelio. 

Kareiva pasilenkė prie Amoso Grino. 

- Šiame pasaulyje jis jau svečias, - pasakė. - Jo alsavimas sulė-- 
tėjęs. 

— Kur jis susižeidė? 

— Epigastriumo subliuksacija. Matote, dar prisimenu, ko mo- 
kiausi, bet paprastais žodžiais man sunkiau sekasi paaiškinti. Gal 
mostelėti kardu per gerklę, vis tiek jam greitai galas? 

— Nieku gyvu! - suriko vadeiva. - Tegul miršta nesužalotas, 
tada mūsų nebus kuo kaltinti. Eik prie kito! 

„Daktaras“ pasilenkė prie de Katinato ir pridėjo ranką prie 
širdies. Tuo metu kareivis giliai atsiduso, atsimerkė ir apsidairė 
nieko nesuvokiančiu žvilgsniu. De Vivonas užsitraukė ant akių 

skrybėlę, o smakrą paslėpė skraistėje. Tada išsitraukė gertuvę ir 
įpylė iš jos šiek tiek sužeistam vyrui į gerklę. Tuoj į bekraujus 
gvardiečio skruostus grįžo raudonis, akyse pasirodė nuovoka. Jis 
sunkiai atsistojo ant kojų ir stengėsi nublokšti jį laikančius vy- 
rus. Tačiau jam vis dar sukosi galva, ir jis vos galėjo pastovėti. 

— Aš privalau vykti į Paryžių! - sušvokštė jis. - Aš privalau 
vykti į Paryžių! Karaliaus užduotis! Jūs rizikuojate savo gyvybe 
mane sulaikydami! 

— Jis nesusižeidė, tik apsidraskė, - konstatavo buvęs daktaras. 

— Tvirčiau jį laikykite! Iš pradžių nuneškite į karietą mirštan- 
tijį. 

Zibintas silpna gelsva šviesa teapšvietė nedidelį ratą. Prinešus 
žibintą prie de Katinato, Amosas Grinas liko gulėti šešėlyje. Jiems 
vėl apšvietus vietą, kur jis gulėjo, ten nieko nebebuvo - jis pa- 
spruko. 

Akimirksnį niekšų grupelė spoksojo nesusigaudydama. Žibin- 
to šviesoje buvo matyti plunksnuotos jų skrybėlės, nuožmios akys 
ir laukiniai veidai. Pasipylė keiksmai. De Vivonas pačiupo už ger- 
klės apsišaukėlį daktarą ir, parsivertęs ant žemės, būtų užsmau- 
ges, jei kiti nebūtų išskyrę. 

— Melagi šunie! - putojo de Vivonas. - Tad štai kokie tavo suge- 
bėjimai! Tas žmogus pabėgo! Mes žuvę! 

— Jam buvo mirties konvulsijos, - kimiai žiopčiojo prismaugta- 
sis, sėsdamasis ir trindamas gerklę. - Sakau jums, jis buvo in extre- 
mis... Negalėjo toli nubėgti. 

— Tikrai taip. Negalėjo toli nubėgti, - viltingai suriko de Vivo- 
nas. - Jis neturi nei arklio, nei ginklų. Tu, Desparai, ir tu, Raimo- 
nai de Karnakai, saugokite jį, kad irgi neiškrėstų kokio triuko. 
Tu, Laturai, ir tu, Turbervili, jokite keliu link miesto ir laukite 
mūsų prie pietinių vartų. Jei jis pasieks Paryžių, eis pro tuos var- 
tus. Pagavę prisiriškite priekyje savęs ant arklio ir atgabenkite jį 
pasikalbėti. Pagaliau nesvarbu, nes tas vaikis svetimšalis ir čia 
pakliuvo atsitiktinai. O dabar veskite šitąjį į karietą, ir dumiam 
iš čia, kol nekilo triukšmas. 

Du raiteliai išjojo ieškoti bėglio, o beviltiškai besiginantį de 
Katinatą nutempė Sen Žermeno keliu ir įmetė į karietą, stovėju- 
sią atokiau, kol dėjosi šie įvykiai. Trys raiteliai nujojo į priekį, 
vežėjui buvo trumpai įsakyta važiuoti iš paskos, o de Vivonas, 
pasiuntęs vieną iš gaujos su rašteliu seseriai, apsuptas likusių gal- 
važudžių, nusekė karietą. 

Nelaimingasis gvardietis visai atsigavo ir pamatė, kad jo kojos 
surištos vienu virvagaliu, o riešai - kitu ir kad jis yra belaisvis 
judančiame kalėjime, sunkiai drimblinančiame kaimo keliuku. 
Krisdamas nuo arklio, jis prisitrenkė, o koją pagulė arklys, bet 
kakta buvo nesmarkiai nubrozdinta ir jau nebekraujavo. Tačiau 
sielą gėlė labiau nei kūną. Jis panardino tarp surištų rankų galvą 
ir pašėlusiai trypė kojomis, iš nevilties linguodamas pirmyn ir 
atgal. Koks jis buvo kvailys, paskutinis asilas! Kad jį, prityrusį 
karį, uosčiusį karo, atmerktomis akimis pagautų į spąstus! Kara- 
lius išsirinko iš visų jį kaip patikimą pasiuntinį, o jis nesugebėjo, 
apvylė karalių pačiu gėdingiausiu būdu, neiššovęs nė šūvio, neiš- 
sitraukęs špagos. O juk įspėjo jį jaunesnis žmogus, nors ir neiš- 
manąs dvaro intrigų, tačiau vedamas Dievo duoto sumanumo. Ka- 
muojamas minčių, de Katinatas sukniubo ant odinės pagalvės. 

Pamažu grįžo blaivus protas, visada glūdintis greta keltiško 
impulsyvumo. Šaukštai po pietų, ir dabar reikia galvoti, kaip ko- 
šę išsrėbus. Amosas Grinas pabėgo. Vienas didelis taškas jo nau- 
dai. Juk Amosas girdėjo karaliaus pavedimą ir suprato, koks jis 
svarbus. Tiesa, jis nepažinojo Paryžiaus, bet argi žmogus, ran- 
dantis kelią naktį Meno miškuose, nesugebės surasti visiems Pa- 
ryžiuje žinomo arkivyskupo namo. Staiga jam toptelėjo mintis, 
nuo kurios širdis pavirto ledu. Miesto vartus užrakina aštuntą 
valandą vakaro. O dabar beveik devynios. Uniformuotas jis leng- 
vai pro juos praeitų. Bet kaipgi praeis Amosas Grinas, svetimša- 
lis, be to, civilis? Neįmanoma, visiškai neįmanoma! Ir vis dėlto jis 
įsikibo šios minties miglotai vildamasis, kad toks energingas ir 
sumanus žmogus kažkaip vis dėlto išsikepurnės. 

Paskui jam kilo mintis pabėgti. Gal jis dar spėtų nunešti pra- 

nešimą? Kas tie vyrai, kurie jį sučiupo? Iš jų žodžių jis nesuprato, 
kieno įrankiai jie yra. Gal mesjė, o gal dofino? Tikriausiai vieno iš 
jų. Jis atpažino tik senąjį majorą Despaną, kuris buvo dažnas Ver- 
salio vyninių svečias ir kurio špaga tarnavo tam, kas geriau su- 
mokėdavo. Kur jį šie vyrai veža? Gal į mirtį? Tačiau panorėję bū- 
tų nugalabiję, kam reikėjo gaivinti? Kodėl jį veža šia karieta? Deg- 
damas iš smalsumo, jis ėmė dairytis pro langus. 

Iš abiejų pusių greta karietos jojo po raitelį. Karietos priekyje 
buvo stiklas, ir jis ėmė apytikriai gaudytis, kur besąs. Debesys 
išsisklaidė. Skaisčiai švietė mėnulis, užliedamas visą apylinkę spin- 
dinčia šviesa. Dešinėje buvo atvira vietovė - plati lyguma su me- 
džių kupstais ir pilių bokšteliais, kyšančiais virš giraičių. Kažkur 
vienuolyne garsiai skambėjo varpai, ir gūdų jų aidą nešiojo vėjas. 
Kairėje, daug toliau, matėsi Paryžiaus šviesos. Jie greitai važiavo 
į priešingą pusę. Neaišku, kur jį vežė, tik ne į sostinę ir ne į Versa- 
lį. Tada jis ėmė samprotauti, kaip būtų galima išsigelbėti. Špagą 
atėmė, 0 pistoletai liko prie nelaimingojo arklio balnakrepšyje. 
Taigi jis buvo beginklis, net jei išsivaduotų, o jo pagrobėjų buvo 
bent dvylika. Priekyje, baltu mėnulio apšviestu keliu jojo trise, 
vienas šalia kito. Abipus karietos - dar po vieną, o užpakalyje, 
sprendžiant iš kanopų kaukšėjimo, - ne mažiau kaip pustuzinis. 
Su vežėju buvo lygiai dvylika. Tiek vienas beginklis žmogus ne- 
įveiktų. Pagalvojęs apie vežėją, jis žvilgtelėjo pro priekinį stiklą į 
plačią vyro nugarą ir karietos lempos šviesoje išvydo tokį reginį, 
kad jam iš siaubo pasišiaušė plaukai. Tas žmogus, matyt, buvo 
smarkiai sužeistas. Keista, kaip jis dar galėjo sėdėti ir mojuoti 
vytiniu. Didelio raudono švarko nugaroje, po pat kairiąja mente, 
žiojėjo skylė nuo kažkokio ginklo, o aplink ją buvo plačiai išskidu- 
si tamsiai raudona dėmė, nekelianti jokių abejonių dėl savo kil- 
mės. Ir tai dar ne viskas. Kai vežėjas pakėlė vytinį, mėnulis nu- 
tvieskė jo ranką, ir de Katinatas sudrebėjo pamatęs, kad toji. visa 
raudona, apkepusi kraujais. Gvardietis perkreipė kaklą, norėda- 
mas pamatyti vežėjo veidą, bet šis buvo ant akių užsitraukęs pla- 
čiakraštę skrybėlę ir pasikėlęs švarko apykaklę, tad veidas buvo 

šešėlyje. Šitaip baisiai paženklintas priekyje sėdintis žmogus de 
Katinatui kėlė virpulį, ir jis ėmė murmėti vieną iš hugenotiškųjų 
Maro psalmių. Kas, jei ne pats šėtonas, vadelėjo karietą kruvino- 
mis.rankomis ir špaga pervertu kūnu? 

Jie privažiavo vietą, kur iš didžiojo kelio šonan suko keliukas, 
vingiuojantis žemyn stačiu kalvos skardžiu į Senos pusę. Prieki- 
nė sargyba toliau jojo pagrindiniu keliu, o abu šoniniai raiteliai 
buvo bejoją ta pačia kryptimi. Didžiai de Katinato nuostabai, ka- 
rieta staigiai pasuko šonan ir akimirksniu nėrė pakriūte žemyn. 
Abu arkliai šuoliavo iš visų jėgų, o vežėjas stačiomis juos įnirtin- 
gai pliekė. Gremėzdiška sena karieta šokinėjo kaip patrakusi ir 
svaidė jį pirmyn ir atgal iš vienos sėdynės į kitą. Užpakalyje gir- 
dėjosi apstulbusios palydos šauksmai, paskui - šuoliuojančių ka- 
nopų trypimas. O jie lėkė vis žemyn, pro langus šmėsčiojo pake- 
lės tuopos, arkliai viesulu švilpė krūtinėmis beveik liesdami že- 
mę, o demoniškasis vežėjas mojavo mėnesienoje savo kraupiomis 
rankomis, kažką šaukdamas patrakusiems gyvuliams. Kartais ka- 
rieta mesdavosi į vieną pusę, kartais - į kitą, tarpais ji smarkiai 
pasvirdavo ant dviejų šoninių ratų ir, atrodė, tuoj tuoj apvirs. Nors 
ir greitai jie dūmė, tačiau persekiotojai buvo greitesni. Už nuga- 
ros pasigirdo kanopų kaukšėjimas, viename lange pasirodė rau- 
donos išpūstos arklio šnervės. Iš lėto priartėjo snukis, akis, kar- 
čiai, ir raitelis susilygino. Pasirodė nuožmi Desparo fizionomija ir 
bronzinis pistoleto vamzdis. 

— Į arklį, Desparai, į arklį! - suriko valdingas balsas užpakalyje. 

Pistoletas iššovė, ir karieta ūžtelėjo šonan, nes vienas arklys 
mėšlungiškai šoktelėjo aukštyn. Tačiau vežėjas ir toliau ragino 
arklius, talžė juos vytiniu, o karieta garmėjo į priekį. 

Štai kelias staigiai pasisuko, ir tiesiai prieš juos beveik už šim- 
to žingsnių pasirodė Senos upė, šalta ir rami mėnesienoje. Vieš- 
kelio pylimas iš abiejų pusių leidosi tiesiai žemyn, be jokios už- 
kardos ties vandeniu. Tilto nesimatė. Upės viduryje dunksojo juo- 
das šešėlis - tai grįžo keltas, perkėlęs pavėlavusius keleivius. Ve- 
žėjas nesvyruodamas varė įbaugintus gyvulius upėn. Arkliai bai- 

dėsi pakinkliais pajutę šaltą vandenį, bet vis dėlto įbrido, o vie- 
nas, gailiai unkšdamas, griuvo ant šono. Jam pataikė Desparo 
kulka. Vežėjas kaip ungurys puolė nuo pasostės į srovę, tačiau 
persekiotojai jau stovėjo ratu, ir pustuzinis rankų, dar nepasie- 
kusį gilumos, nutvėrė jį ir ištempė lauk. Besigrumiant nuktito 
plati vežėjo skrybėlė, ir mėnulio šviesoje de Katinatas atpažino jo 
veidą. Dieve aukščiausias! Tai buvo Amosas Grinas. 


XVII SKYRIUS 


PORTILAKO POŽEMIŲ KALĖJIMAS 


Galvažudžiai nustebo ne mažiau už de Katinatą, šitaip netikė- 
tai sučiupę pasiuntinį, kurį dingojosi praradę. Pasipylė keiksmų 
ir šūksnių kruša, kai jie, nuplėšę didelį raudoną vežėjo švarką, 
rado po juo tamsių spalvų jaunojo amerikiečio apdarą. 

— Po šimts perkūnų! - suriaumojo vienas. — Štai žmogus, kurį 
tas velnio išpera Laturas palaikė mirusiu. 

— Kaip jis čia pateko? 

— Kur yra Etjenas Arno? 

- Jis jį nudūrė. Štai pradurtas apsiaustas. 

— Pažiūrėkite į jo rankas. Jis nudūrė jį, apsirengė jo švarku ir 
užsidėjo skrybėlę. 

— Negali būti! Juk mes buvome visai greta! 

— Deja, bet yra kaip tik taip. 

— Velniai rautų! - bliovė senasis Desparas. - Etjenas man nie- 
kada per daug nepatiko, tačiau esame sykiu ištuštinę ne vieną 
taurę vyno. Turiu atkurti teisingumą. Užnerkime vadeles šitam 
vaikinui ant kaklo ir pakabinkime jį ant medžio. 

Tuoj kelios poros rankų puolėsi nusegti nuo negyvo arklio pa- 
kinktų, tačiau de Vivonas prasibrovė pro vyrus ir sustabdė jų pik- 
tus kėslus tarstelėjęs: 

— Jei paliesite, atsisveikinkite su gyvybe. 

— Juk jis nudobė Etjeną Arno. 

- Sąskaitas galima suvesti ir vėliau. Šiąnakt jis yra karaliaus 
pasiuntinys. O kitas ar sveikas? 

— Taip, jis čia. 

— Suriškite šitąjį ir įmeskite pas aną. Nusekite pakinktų vir- 
žius nuo negyvo arklio. Nagi! De Karnakai, įkinkyk savo arklį, o 
pats sėskis ant pasostės ir vadelėk. Nedaug kelio beliko. 

Arkliai greitai buvo perkinkyti, Amosas Grinas įmestas greta 
de Katinato, ir karieta tuoj sunkiai nulingavo aukštyn stačia įkal- 
ne, kuria taip žaibiškai buvo nusileidusi. Pagautasis amerikietis, 
kol buvo sprendžiamas jo likimas, neištarė nė žodžio ir stovėjo 
visiškai abejingas, sukryžiavęs ant krūtinės rankas. Pasilikęs akis 
į akį su savo draugu, jis ėmė raukytis ir bambėti kaip žmogus, 
nuo kurio nusigręžė sėkmė. 

— Prakeikti arkliai! - niurnėjo jis. - Kiekvienas Amerikos ar- 
klys būtų nėręs į vandenį kaip antis. Kiek kartų aš su savo senuo- 
ju eržilu Sagamoru plaukiau per Hudzoną. Perplaukę upę, būtu- 
me varę tiesiai į Paryžių. 

— Mielasis drauge, - sušuko de Katinatas, uždėdamas ant bi- 
čiulio rankų surakintas savąsias, - ar gali man atleisti už tai, ką 
prikalbėjau jodamas iš Versalio? 

- Kokie niekai, žmogau! Aš nieko nebeprisimenu. 

— Buvai tūkstantį kartų teisus, o aš, kaip tu ir sakei, - kvailys, . 
aklas, užsispyręs kvailys. Kaip kilniai tu mane gynei! Kaip tu čia 
patekai? Dar niekada nebuvau taip nustebęs, kai pamačiau tavo 
veidą. 

Amosas Grinas tyliai sukikeno. 

— Maniau, kad nustebsi sužinojęs, kas tave veža, - pasakė jis. — 
Kai mane nusviedė nuo arklio, aš truputį ramiai pagulėjau, kad 
atgaučiau kvapą. Tiesą sakant, gulėti sveikiau negu stovėti, kai 
aplinkui dzingsi špagos. Visi susispietė apie tave, o aš nusiritau į 
griovį, pašliaužiau juo ir medžių priedangoje pasiekiau kryžkelę. 
Taip atsiradau prie karietos, o jie dar nepajuto, kad dingau. Stai- 

giai supratau, kad galiu tau padėti vieninteliu būdu. Vežėjas jau 
sukosi žiūrėti, kas čia jam už nugaros, tai aš išsitraukiau peilį, 
pasišokėjau ant priekinio rato ir amžiams jį nutildžiau. 

— Kaip? Be jokio garso? 

— Manei, nieko neišmokau gyvendamas tarp indėnų? 

- O paskui? 

— Paskui nutempiau jį į griovį, apsirengiau jo švarku, užsidė- 
jau jo skrybėlę. Jo skalpo neliečiau. 

— Skalpo? Dieve švenčiausias! Tokie dalykai vyksta tik tarp lau- 
kinių. 

— Ak! Taip ir maniau, kad šioje šalyje netiktų taip elgtis. Džiau- 
giuosi, kad to nepadariau. Vos spėjau nutverti vadžias, kai atgar- 
mėjo visa šutvė ir sugrūdo tave į karietą. Kad mane atpažins, 
nebijojau. Labiau būgštavau, kad nežinosiu, kuriuo keliu važiuo- 
ti, ir tuo išsiduosiu. Tačiau jie palengvino man užduotį pasiuntę į 
priekį savo raitelius, o aš važiavau iš paskos, kol pamačiau šaluti- 
nį kelią ir pamėginau juo pasprukti. Mums būtų pavykę, jei tas 
niekšas nebūtų pašovęs arklio ir jei gyvuliai nebūtų baidęsi van- 
dens. 

Gvardietis vėl suspaudė draugo rankas. 

— Tu gynei mane kaip liūtas. Drąsiai sumanyta ir dar drąsiau 
atlikta. 

— Ką darysime toliau? - pasiteiravo amerikietis. 

— Aš nepažįstu tų vyrų ir nežinau, kur jie mus gabena. 

„- Į savo kaimus, sudeginti. 

Nors de Katinatui ne juokai buvo galvoje, jis nesusilaikė ne- 
prunkštelėjęs: 

— Turbūt tariesi besąs Amerikoje. Prancūzijoje tokių dalykų 
nebūna. 

- Atrodo, Prancūzijoje madinga karti. Klausyk, pasijutau kaip 
išrūkytas meškėnas, kai įsivaizdavau ant kaklo užnertą apynas- 
rį. 

— Manau, kad jie veža mus į tokią vietą, kur uždarys ir laikys 
tol, kol šitas reikalas aprims. 

— Na, tada jiems reikia pasisaugoti. 

— Kodėl? 

— Nes gali mūsų neberasti, kai prireiks. 

— Ką čia šneki? 

Užuot atsakęs, amerikietis trūkčiodamas ir rangydamasis iš- 
silaisvino abi rankas ir pakišo draugui panosėn. 

- Dievaži! Šito indėnų vaikai pirmiausia išmoksta vigvamuose. 
Man yra tekę vaduotis iš dirželių, kuriuos huronai padirba iš žalios 
odos, ką ten tie kieti balnakilpės saitai. Nagi, ištiesk rankas! 

Keliais mikliais suktelėjimais jis atpalaidavo de Katinato raiš- 
čius, ir šis ištraukė rankas. 

— Dabar eilė kojoms, tik pakelk jas. Mes jiems parodysime, kad 
lengviau mus sugauti, išlaikyti bus sunkiau. 

Tuo metu karieta sulėtino greitį, nustojo kaukšėti priekyje joju- 
siųjų kanopos. Sužiurę pro langus, nelaimėliai pamatė priešais 
dunksant didžiulį tamsų pastatą, tokį aukštą ir platų, kad jis susi- 
liejo su nakties tamsa. Virš jų galvų kybojo didelė skliautuota gale- 
rija, ant netašytų medinių vartų, apkaltų sunkiomis sąvaržomis, 
degė lempos. Durų viršuje buvo nedidelės stačiakampės grotelės, 
pro kurias galėjai matyti šviečiant žibintą ir barzdotą veidą, žvel- 
giantį į juos. De Vivonas, pasistiebęs balnakilpėse, užsikvempė ant 
grotelių, ir abu vyrai, kuriems labiausiai rūpėjo, nieko negalėjo iš 
pokalbio nugirsti. Jie tik pamatė, kad raitelis iškėlė į orą žiedą, o 
susiraukęs nesvetingas veidas ėmė linksėti ir šypsotis. Tuoj galva 
pranyko, durys plačiai atsivėrė ant girgždančių vyrių, ir karieta 
įvažiavo į kiemą, palikdama už vartų visą palydą, išskyrus de Vivo- 
ną. Kai arkliai sustojo, tuoj prišoko pulkas žaliūkų bernų ir grubiai 
ištempė belaisvius iš karietos. Pusračiu laikomų deglų šviesoje jie- 
du pamatė, jog iš visų pusių juos supa aukšti mūrai su bokšteliais. 
Apkūnus tipas barzdotu veidu, matytas pro groteles, stovėjo tarp 
ginkluotų vyrų ir davė nurodymus. 

- Į viršutinį požemį, Simonai! - įsakė jis. - Žiūrėk, kad jiems 
pamestų po šiaudų kūlį ir duonos kepalą, kol šeimininkas pareikš 
savo valią. 

— Nežinau, kas jūsų šeimininkas, - pasakė de Katinatas, - ta- 
čiau prašau pasakyti, kuo remdamasis jis drįsta sulaikyti kara- 
liaus pasiuntinius, vykstančius su jo užduotimi? 

— Prisiekiu šv. Denisu, jei mano ponui pavyktų iškrėsti kara- 
liui pokštą, tada būtų lygiosios, - nusišiepė apkūnusis vyras. — 
Daugiau nė žodžio! Vesk juos, Simonai. Žiūrėk, kad jie būtų gerai 
užrakinti. 

Veltui de Katinatas nirto ir grasino juos sulaikiusiems žmo- 
nėms visokiausiomis bausmėmis. Du tvirti tarnai stūmė iš užpa- 
kalio, o vienas traukė iš priekio ir taip vilko juos pro siaurus var- 
tus bei tolyn akmenimis grįstu koridoriumi, o mažas žmogelis 
juodu drobiniu apdaru su raktų ryšuliu vienoje rankoje ir žibintu 
kitoje rodė jiems kelią. Kadangi belaisvių kojos buvo surištos per 
gurnelius, jie judėjo tik mažais žingsneliais. Šitaip lėtai vilkdami 
kojas, jie perėjo vieną po kito tris koridorius pro trejas duris, ku- 
rias tuoj už jų nugarų užrakino. Tada užkopė įvijais akmeniniais 
laiptais, kurių pakopas buvo išduobusios kelios kalinių ir kalėji- 
mo prižiūrėtojų kartos. Galiausiai juos įstūmė į mažą keturkam- 
pe kamerą, įmesdami įkandin du šiaudų kūlius. Po akimirkos spy- 
noje pasisuko sunkus raktas, ir jie buvo palikti vieni su savo min- 
timis. 

Reikia pasakyti, kad de Katinato mintys buvo labai rūškanos 
ir niūrios. Švystelėjusi viltis nuteikė kovingai, tačiau ši antroji 
nesėkmė jį tiesiog sužlugdė. Ar galėtų pasiteisinti savo bejėgišku- 
mu? Jis gerai pažinojo savo viršininką karalių. Taip, kai įsakymai 
būdavo įvykdyti, karalius nepašykštėdavo, tačiau priešingu atve- 
ju būdavo nepermaldaujamas. Neleisdavo niekuo pasiteisinti. Jis 
bodėjosi nevykėliais ir nenusisekėliais. Tokiu sunkiu metu kara- 
lius jam patikėjo patį svarbiausią pranešimą, o jis nepristatė jo, 
kur reikia. Kas dabar jį išgelbės nuo nemalonės ir žlugimo? Jo 
pernelyg nejaudino tamsus kalėjimas ar neaiškus likimas, tačiau 
širdis stingo vien pagalvojus apie niekais nuėjusią karjerą ir trium- 
fuojančius pavyduolius, kurie erzėjo dėl jo greito iškilimo. Buvo 
Paryžiuje ir kitų dalykų - jam artimi žmonės: mieloji Adelė, sena- 

sis dėdė, atstojęs tėvą. Kas juos dabar apgins, kai jis neteko galios 
užsistoti? Ar ilgai jiems pavyks išvengti gyvuliškų Dalbero ir jo 
dragūnų išpuolių? Jis sukando dantis įveiktas tos minties ir de- 
soje, kuri smelkėsi pro vienintelį langelį. 

Tuo tarpu energingasis jo bendras toli gražu nepasidavė liūd- 
noms mintims. Kai tik nužvangėjo uždaromos kalėjimo durys ir 
jis neabejojo, kad jam nesukliudys, tuoj pat išsinėrė iš raiščių ir 
apčiuopomis apgrabinėjo sienas bei grindis. Viename kampe jis 
aptiko mažą židinį ir dvi dideles medžio pliauskas, atrodo, palik- 
tas kaliniams vietoj pagalvių. Židinys buvo per mažas net galvai 
įkišti, todėl jis nusitempė abi pliauskas prie lango ir sustatė jas 
vieną ant kitos. Pasistiebęs ant pirštų galiukų, jau galėjo nusi- 
tverti už lango strypų. Prisitraukęs rankomis aukštyn ir vieną 
kojos pirštą įstates į įdubėlę sienoje, jis žvilgtelėjo į kiemą, kuria- 
me ką tik buvo. Kaip tik pro vartus išvažiavo karieta ir išjojo de 
Vivonas, vėl pasigirdo uždaromų durų bilsmas ir kanopų kaukšė- 
jimas už jų. Senešalas su savo vyrais dingo išsinešdami deglus. Be 
sargybinių poros, vienodu žingsniu matavusios kiemą dvidešimt 
pėdų žemiau lango, didžiulėje pilyje viešpatavo tyla. 

Pilis buvo tikrai didelė. Net ir kybodamas ant įtemptų rankų, 
jis žavėjosi ir stebėjosi milžiniška siena priešais jį su visokiais bokš- 
teliais, smailėmis ir kuorais, nutviekstais mėnesienos. Kartais pa- 
čiu netinkamiausiu metu žmogui į galvą šauna keistos mintys.. 
Jis prisiminė skaisčią vasaros dieną prie vandens, kai pirmą kar- 
tą atvyko iš Olbanio ir tėvas pasitiko jį prie Hudzono prieplaukos 
ir nusivedė prie šliuzo parodyti, koks didelis Piterio Staivizento 
namas, o kartu ir miestas, nusidriekęs nuo olandų iki anglų kolo- 
nijų. Tačiau Piterio Staivizento namas drauge su vienkiemio vila 
būtų mažesni už vieną šios didžiulės pilies sparną, o ir pati pilis, 
palyginti su Versalio rūmais, atrodė kaip šuns būda. O, kad čia 
būtų jo tėvas! Tačiau jis tuoj atsisakė šios minties, nes prisiminė 
esąs tolimos šalies kalinys ir apžiūrinėjąs įžymybes pro kalėjimo 
lango virbus. 

Lango dydžio pakaktų prakišti kūnui, jei nebūtų virbų. Jis pa- 
purtė juos ir pakibo visu svoriu, tačiau jie buvo nykščio storumo 
ir gerai įtvirtinti. Tada, suradęs atramą antrajai kojai, jis pasika- 
bino ant vienos rankos, o antrąja išsiėmė peilį ir ėmė knebinėti 
geležies įtvarą. Ten buvo cementas, lygus kaip stiklas ir kietas 
kaip marmuras. Peilis sulinko, kai jis pabandė cementą iškrapš- 
tyti. Giliau buvo smiltainis, ne toks kietas. Jei jis galėtų įbrėžti 
jame griovelius, gal jam pavyktų ištraukti virbus, iškrapštyti ce- 
mentą ir visa kita. Jis nušoko ant grindų mąstydamas, kaip čia 
ėmusis darbo, kai staiga jo dėmesį patraukė draugo dejonės. 

— Ar tik nesusirgai? - užklausė. 

— Sergu proto liga, - sudejavo antrasis, - koks aš prakeiktas 
kvailys buvau! Kraustausi iš proto! 

— Kas nors tavo protui? - susidomėjo Amosas Grinas, sėsda- 
masis ant pliauskų. - Kas gi nutiko? 

Gvardietis nekantriai mostelėjo. 

— Kas, kas? Kaip tu gali klausti puikiai žinodamas, kad aš suž- 
lugdžiau užduotį. Karalius norėjo, kad arkivyskupas jį sutuoktų. 
Karaliaus noras yra įstatymas. Arkivyskupas arba nieko. Jis da- 
bar turėtų būti rūmuose. O, mano Dieve! Taip ir regiu karaliaus 
kabinetą, matau jį belaukiantį, madam belaukiančią. Girdžiu, kaip 
jie kalbasi apie nelaimingąjį de Katinatą. 

Jis vėl panėrė veidą į rankas. 

- Ir aš įsivaizduoju, - abejingai atsiliepė amerikietis. - Ir ma- 
tau dar kai ką. 

- Ką gi? 

— Matau, kaip arkivyskupas juos sutuokia. 

— Arkivyskupas! Nepaistyk niekų! 

- Tikrai matau jį. 

- Jo negali rūmuose būti. 

— Priešingai - jis prieš pusvalandį atvyko į rūmus. 

De Katinatas pašoko į viršų. 

— Kaip į rūmus? - suriko. - Kas jam perdavė pranešimą? 

— Aš! - atsakė Amosas Grinas. 

XVIII SKYRIUS 


STAIGMENŲ NAKTIS 


Amerikietis tikėjosi, kad draugą nustebins ar pradžiugins to- 
kie žodžiai. Tačiau jis smarkiai klydo, nes de Katinatas prisiarti- 
no prie jo susirūpinusiu, užuojautos kupinu veidu ir guodžiamai 
uždėjo jam ant peties ranką. 

— Mano brangusis drauge, - pradėjo jis, - koks aš savanaudis 
ir nedėmesingas. Taip įnikau į savo vargus, kad visai pamiršau, 
ką tau teko dėl manęs patirti. Griūdamas nuo arklio, tu susi- 
trenkei labiau nei atrodo. Gulkis ant šiaudų, gal kiek snustelėsi 
ir tada... 

— Sakau tau - vyskupas ten! - neteko kantrybės ir Amosas Gri- 
nas. 

— Taip, be abejo. Ąsotyje yra vandens. Tuoj aš sudrėkinsiu kak- 
lajuostę ir uždėsiu tau ant kaktos... 

- Žmogau! Tu gi nesiklaušai! Vyskupas yra ten! 

- Žinoma, yra, žinoma, yra, - ramino de Katinatas. - Kas tuo 
abejoja? Klausyk, ar tau nieko neskauda! 

Amerikietis sunėrė rankas ir iškėlė jas į viršų. | 

- Manai, išprotėjau? - suriko. - Prisiekiu amžinybe, tikrai ma- 
ne išvesi iš proto! Sakydamas, kad aš pasiunčiau vyskupą, norė- 
jau pasakyti, kad aš tuo pasirūpinau. Prisimeni, kaip nusivijau 
tavo draugą majorą. 

Dabar atėjo eilė jaudintis kapitonui. 

— Na? - suriko jis, griebdamas draugą už rankos. - Ir kas gi? 

— Supranti, kai mes siunčiame vieną žvalgą į miškus, tai, jei 
reikalas svarbus, po valandos siunčiame paskui kitą. Bent vienas 
iš jų grįžta su sveika galva ant pečių. Taip daro irokėzai. Labai 
geras būdas. 

— Dieve mano! Tu mane išgelbėjai! 

— Negniaužk mano rankos tarsi erelis žuvininkas, griebdamas 

upėtakį! Tiesiog pasivijau majorą ir paprašiau, kad Paryžiuje jis 
prajotų pro arkivyskupo duris. 

— Ir ką? Ir ką? 

— Parodžiau jam gabalą kreidos ir pasakiau, kad jei mes ten 
būsime pirmi, tai jis pamatys didelį kryžių kairėje durų staktos 
pusėje, o jei kryžiaus nebus, tepatraukia durų skląstį ir tepapra- 
šo vyskupą kuo skubiausiai vykti į rūmus. Majoras išjojo po va- 
landos, tad Paryžiuje buvo pusę vienuoliktos, vyskupas išsirengė 
iki vienuoliktos, o Versalį pasiekė prieš pusvalandį - apie pusę 
pirmos. Viešpatie, negi būsiu sumaišęs jam protą! 

Nenuostabu, kad miško vaikas išsigando pamatęs draugo rė re- 
akciją. Lėtos ir pastovios prigimties žmogui svetima greita ir aud- 
ringa nuotaikų permaina, būdinga temperamentingiems prancū- 
zams. De Katinatas buvo nusimetęs pančius dar prieš atsigulda- 
mas, todėl dabar, laisvai mostaguodamas rankomis ir mataruoda- 
mas kojomis, sukosi kameroje, o ilgas jo šešėlis, iškreiptas mėnu- 
lio šviesos, blaškėsi po sieną jam už nugaros. Galiausiai jis puolė 
draugui į glėbį springdamas padėkos žodžiais ir šūksniais, pagy- 
romis ir pažadais, glostydamas jį ir spausdamas prie širdies. 

— O, kad aš galėčiau ką nors dėl tavęs padaryti! - sušuko jis. — 
Ar galiu ką padaryti? 

- Žinoma, gali. Gulkis ant šiaudų ir miegok. 

— Tik pamanyk, aš dar tau priekaištavau. Ak, kaip tu mane 
apmulkinai! 

— Dėl Dievo meilės, gulkis ir miegok! 

Įtikinėjant ir stumčiojant jam pavyko paguldyti susižavėjimo 
apimtą draugą guolin ir apdėti iš viršaus šiaudais tarsi antklode. 
De Katinatas buvo iškamuotas šiandien patirtų jaudulių, o pas- 
kutinė naujiena atėmė stiprybės likučius. Sunkūs vokai nusilei- 
do, galva nugrimzdo į minkštus šiaudus. Prieš užsimerkdamas 
dar pamatė, kaip nenuilstantis amerikietis sėdi sukryžiavęs ko- 
jas mėnesienoje ir įnirtingai pjausto pliauską. 

Nuovargis taip buvo paveikes jaunąjį gvardietį, kad jis prabu- 
do tik po pusiaudienio, kai saulė švietė mėlyname danguje be jo- 


10. 2705 . 145 


kio debesėlio. Keletą akimirkų jis nustėręs spoksojo pro apkibu- 
sius jį šiaudus į keturis grubiai aptašytus kryžmiškus skliautus 
virš galvos. Prieš akis jam išplaukė vakarykščiai įvykiai - užduo- 
tis, pasala, įkalinimas, ir jis stryktelėjo iš guolio. Jo draugas, irgi 
snūduriavęs kampe, pašoko jam vos sujudėjus ir nusitvėrė peilio, 
keistai žvilgčiodamas į duris. 

— O, tai tu? - atlėgo. - Maniau, kad tas vyras. 

— Kas nors buvo atėjęs? 

— Išaušus jis atnešė porą kepalų duonos ir ąsotį vandens. Aš 
kaip tik rengiausi gultis. 

— Ką jis sakė? 

— Nieko nesakė, toks mažas juodukas. 

— Tai Simonas, jie taip jį vadino. 

— Tas pats. Jis tik padėjo daiktus ir išėjo. Manau, jei vėl ateitų, 
galėtume jį sučiupti. 

— Kokiu būdu? 

- Surištume per gurnelius balnakįlpėmis, ir jam nepavyktų taip 
lengvai kaip mums išsinarplioti. 

- O toliau kas? 

- Tada jis pasakytų, kur esame ir ką su mumis ketina daryti. 

— Niekai! Kas mums rūpi, jei mūsų užduotis įvykdyta? 

— Gal tau ir tas pat, kur tu esi, - žmonių skoniai skirtingi, - tik 
ne man. Neketinu sėdėti rankas sudėjęs šioje skylėje kaip koks 
lokys spąstuose ir laukti, kas bus. Man Paryžiuje irgi trūko oro, 
tačiau, palyginti su šia vieta, jis tarsi prerija. Ši vieta man netin- 
ka, ketinu iš čia ištrūkti. 

— Drauguži, apsiginkluok kantrybe! 

— Tai ne man. Geriau apsiginkluoti virbu ir keliais kuoliukais. 

Jis praskleidė švarką ir iš po jo ištraukė surūdijusios geležies 
strypą bei tris storus medinius kuoliukus nusmailintais galais. 

- Iš kur juos gavai? 

— Visą naktį triūsiau. Virbą išėmiau iš grotelių. Privargau, kol 
ištraukiau. O kuoliukus išdrožiau iš rąstigalio. 

— Kam jie tau? 

— Matai, pirmą kuoliuką įkalu į skylę, kurią prakrapščiau sie- 
noje. Tada rąstigaliu tarsi plaktuku tvirtai jį įsodinu, kad išlaiky- 
tų mano svorį. Kitus du irgi įkalu į skylę viršuje. Taigi! Žiūrėk, 
galiu ant jų pasistoti ir žiūrėti pro langą, per daug nevarginda- 
mas kojų pirštų sąnarių. Pamėgink ir tu! 

De Katinatas užšoko ir godžiai pažvelgė pro virbus. 

— Nepažįstama vieta, - papurtė galvą. - Matyt, tai viena iš tris- 
dešimties pilių, išsidėsčiusių į pietus nuo Paryžiaus per šešias sep- 
tynias lygas. Tačiau kuri? Kam prireikė šitaip mus sudoroti? Jei 
pamatyčiau herbą, gal suprasčiau. O! Aure, jis vieno skliautuoto 
lango centre, bet per tokį nuotolį negaliu įžiūrėti. Amosai, tavo 
akys geresnės, pasakyk, kas pavaizduota herbo skyde. 

— Kur? 

— Nagi ant akmeninės plokštelės lango centre. 

— Taip, gerai matau. Trys grifai, tupintys ant sirupo statinės. 

— Gal ten būtų trys šaukliai ant bokšto? Tuomet tai Hotvilio 
provincijos herbas. Neįmaitėžna! Ten nėra pilies šimto lygų at- 
stumu. Nežinau, kur esame. 

Jis buvo belipąs žemyn ir pakibo visu svoriu ant virbo. Kokia 
buvo jo nuostaba, kai virbas liko rankoje. 

- Žiūrėk, Amosai, žiūrėk! - suriko. 

— O, aptikai! Šiąnakt jį išlupau! 

— Kaip? Peilių? 

— Ne, peiliu neįveikiau. Tačiau kai ištraukiau iš grotelių vieną 
virbą, toliau ėjosi greičiau. Aš vėl įdėjau viską į vietą, kad niekas 
nepastebėtų, jog ištraukta. 

— O kiti ar ištraukti? 

— Ne, kol kas tik vienas, bet šiąnakt ištrauksime ir kitus du. 
Tu galėsi imti šitą ir krapštyti su juo, o aš darbuosiuosi savuoju 
kapliu. Matai, akmuo minkštas, ir grandant nesunku išrausti grio- 
velį, o per jį - ištraukti virbą. Jei iki ryto nepasiruošime kelio 
pabėgti, gali būti labai riesta. 

— Na, gerai, nusigausime iki kiemo, o kas toliau? 

- Iš pradžių imkimės vieno dalyko, paskui - jau kito. Šitaip 

mąstydamas, įstrigtum Kenebeke, jei nežinai, kaip perplaukti Pe- 
nobskotą. Kieme bent bus daugiau oro, o išėmę langą, netruksi- 
me suplanuoti ir tolesnių veiksmų. 

Dieną abu draugai darbo imtis nedrįso, kad jų neužkluptų ka- 
ėjo. Jie su apetitu suvalgė duoną ir išgėrė vandenį, kaip žmonės, 
patyrę, ką reiškia neturėti kad ir paprasčiausio maisto. Kai atėjo 
naktis, abu pasilypėjo ant kuolelių ir ėmė gremžti kietą akmenį 
bei klebinti virbus. Lauke lijo ir smarkiai griaudė, tačiau jiems 
buvo gerai matyti, o patys slėpėsi skliautuoto lango šešėlyje. Iki 
vidurnakčio jie ištraukė vieną virbą, ir kitas jau buvo bepradedąs 
klibėti. Tik staiga kažkas negarsiai sušlamėjo jiems už nugarų. 
Atsisukę pamatė kameros viduryje kalėjimo sargą, išsižiojusį iš 
nuostabos ir bespoksantį į juos. 

De Katinatas pastebėjo jį pirmasis ir šoko prie jo su virbu, bet 
žmogus puolė prie durų ir spėjo jas užtrenkti pačiu laiku, nes 
amerikiečio įrankis prašvilpė pro jwAusį tolyn koridoriumi. Kai 
durys užsidarė, draugai žvilgtelėjo vienas į kitą. Gvardietis pa- 
traukė pečiais, o antrasis tik švilptelėjo. 

— Nebeverta toliau dirbti, - pasakė de Katinatas. 

— Kodėl gi ne? Jei būčiau paleidęs krapštiklį coliu žemiau! Bū- 
čiau jį nudėjęs. Gal jis pats gaus apopleksiją ar nusisuks sprandą 
ant laiptų? Nebeturiu su kuo dirbti, tad duokš savo virbą. Aš pa- 
baigsiu. Bet kas gi čia? Tu teisus, patekom į bėdą. 

Pilyje ėmė skambinti didžiuoju varpu, pasigirdo garsus balsų 
šurmulys ir kojų kaukšėjimas į akmenis. Kažkas kimiu balsu ko- 
mandavo, girgždėjo sukami raktai. Nakties ramybę pertraukę gar- 
sai aiškiai bylojo, kad visi sukelti ant kojų. Amosas Grinas, susi- 
kišęs rankas į kišenes, atsigulė šiauduosna, o de Katinatas paniu- 
ręs atsirėmė į sieną, laukdamas ateinančių žmonių. Praėjo pen- 
kios minutės, paskui dar penkios, bet niekas nepasirodė. Erzelis 
kieme tęsėsi, o koridoriuje, vedančiame į kamerą, buvo tylu. 

— Na, aš vis dėlto ištrauksiu virbą, - nebeiškentė amerikietis, kel- 
damasis ir eidamas prie lango. - Po velnių, kas čia kelia triukšmą? 

Jis užkopė ant kuoliukų ir žvilgtelėjo laukan. 

— Eikš čion! - labai susijaudinęs pašaukė draugą. - Jie čia žai- 
džia kitą žaidimą ir per daug užsiėmę, kad rūpintųsi mūsų galvo- 
mis. 

De Katinatas užsikorė greta jo, ir abudu sužiuro į kiemą. Vi- 
suose kampuose žioravo žarijų indai, kieme grūdosi vyrai, dauge- 
lis rankose laikė deglus. Niūrios pilkos sienos mirguliavo nuo gel- 
tonos šviesos. Kartais juodo dangaus fone auksu nušvisdavo net 
aukščiausi bokšteliai, tačiau, vėjui papūtus, vėl viskas pritemda- 
vo, ir matydavosi vien deglus laikančiųjų veidai. Didieji vartai buvo 
atlapoti. Pro juos ką tik įvažiavusi karieta stovėjo tiesiai priešais 
jų langą. Karietos ratai ir šonai buvo aptaškyti purvu, o arkliai 
stovėjo nuleidę galvas, ir nuo jų kilo garas. Matyt, jiems teko grei- 
tai ir ilgai lėkti. Vyras plunksnuota skrybėle, raitelio drabužiais 
išlipo iš karietos ir persisukęs ištempė kitą asmenį. Trumpos 
grumtynės, riksmas, stumtelėjimas, ir abi figūros dingo duryse. 
Šioms užsidarius, karieta išvažiavo, deglai ir žarijų indai dingo, 
didieji vartai vėl užsivėrė, ir stojo ankstesnė tyla. 

— Na, na! - aiktelėjo de Katinatas. - Ar tik nesučiupo jie ir 
antrojo karaliaus pasiuntinio? 

— Tuoj čia įkurdins dar du asmenis, - atsiliepė Amosas Grinas. 
— Jei mus paliktų ramybėje, galėtume greitai iš čia dingti. 

—- Klausyk, bet kur dingo sargas? 

— Kas mums darbo, tegul tik nelenda čia. Dar paduok kaplį. 
Akmuo jau beveik pragremžtas. Tuoj ištrauksime virbą. 

Vėl jis įnirtingai kibo į sieną, stengdamasis prazulinti akme- 
nyje griovelį, kad galėtų ištraukti įtvarą. Staiga liovėsi ir sustin- 
go įtempęs klausą. 

— Velniai rautų! - suriko. - Kažkas dirba anapus sienos. 

Abudu ėmė klausytis. Buvo girdėti plaktukų dūžiai, pjūklo brū- 
žavimas ir medžio poškėjimas. 

— Ką jie ten daro? 

— Neišneša galva. 

— Ar matai juos? 

— Ne, jie prie pat sienos. 

— Klausyk, gal man pavyktų? - sumanė de Katinatas. - Aš už 
tave plonesnis. 

Jis prakišo galvą, kaklą ir pusę peties pro plyšį tarp virbų ir 
taip tūnojo, kol Amosas pamanė jį įstrigus ir puolė tempti už ko- 
jų. Tačiau šis lengvai išsiraitė pats. 

— Jie kažką stato, - sušnabždėjo. 

- Stato! 

— Taip. Jų ketvertas. Jie turi žibintą! 

— Ką gi jie galėtų statyti? 

-- Manau, kad stoginę. Mačiau keturias įdubas žemėje, dabar 
jie kala į jas keturis stulpus. 

—- Klausyk, kol ketvertas vyrų bus po langais, negalėsime pa- 
sprukti. 

— Negalėsime. 

— Tačiau darbą baigti galime. 

Tykų geležies zulinimą nustelbė vis garsėjantis triukšmas 
iš lauko. Virbas viename gale ėmė klibėti, ir Amosas lėtai pa- 
traukė jį į save. Jau buvo beištraukiąs, kai staiga priešais jį 
mėnesienoje išdygo apvali galva su suveltų plaukų kupeta ir 
vilnone kepure ant pakaušio. Amosas Grinas taip apstulbo, kad 
paleido virbą iš rankų, o šis persivertė per palangę ir iškrito 
laukan. 

— Asile! - subliovė balsas iš apačios. - Atgrubnagi, jau visai 
nesučiupinėji įrankių? Kad tave kur trejos devynerios! Tu sulau- 
žei Man petį! “ 

- Ko ten bliūvauji? - atsiliepė kitas. - Dievaži, begi jei tavo 
pirštai dirbtų taip vikriai kaip liežuvis, būtum geriausias stalius 
Prancūzijoje. | 

— Ko, ko, beždžiongalvi! Tu užmetei ant manęs įrankį. 

— Ką tu?! Aš nieko neužmečiau. 

- Žioply! Gal manai, kad geležimi iš dangaus lyja? Sakau, kad 
mane užgavai, asile, atgrubnagi, kerėpla! 

— Kol kas tavęs dar neužgavau, - pasipiktino antrasis, - bet, 


150 


prisiekiu Švenčiausiąja Mergele, jei neužsičiaupsi, tuoj nusileisiu 
aš pas tave kopėčiomis! 

— Tylos, nevėkšlos! - rūsčiai įsiterpė trečiasis. - Jei darbas ne- 
bus baigtas iki aušros, jums gerai klius. 

Vėl plaktukų pokšėjimas ir pjūklo zyzimas. Vyro galva tai 
šmėstelėdavo lange, tai pranykdavo. Matyt, žmogus vaikščiojo 
ant po langu sukaltų pastolių, tačiau jam neatėjo į galvą dirste- 
lėti į juodą keturkampę angą gretimais. Rytas jau brėško, ir kie- 
me kiek prašviesėjo, kai darbas buvo baigtas ir darbininkai nu- 
ėjo sau. Tik tada kaliniai užsikorė ant lango pasižiūrėti, ką ten 
pastatė per naktį. Nuo reginio jiems užkando žadą - ten stovėjo 
ešafotas. 

Baisioji pakyla buvo ką tik sukalta iš tamsių riebaluotų lentų, 
kurios ir anksčiau buvo vartotos tuo pačiu tikslu. Ji rėmėsi į sie- 
ną ir turėjo dvidešimt gerų pėdų ilgio. Tolimesnėje pusėje platūs 
mediniai laiptai vedė žemyn. Viduryje riogsojo budelio kaladė, su- 
aižyta viršuje ir išmarginta tdudonomis dėmėmis. 

— Manau, pats laikas nešdintis, - ištarė Amosas Grinas. 

— Visas mūsų darbas perniek! - liūdnai atsiduso de Katinatas. 
— Kad ir koks būtų mūsų likimas, - o atrodo, jis bus baisus, — 
mums belieka pasitikti jį kaip dera narsiems vyrams. 

— Š-š-š! Langas juk laisvas! Sprunkam! 

— Nėra prasmės. Matau išsirikiavusius ginkluotus vyrus kie- 
mo gale. 

— Ginkluoti vyrai! Tokią valandą! 

- Taip, ir ateina dar daugiau. Žiūrėk į vidurinius vartus! Kas 
gi ten, o Aukščiausiasis Viešpatie? 

"Jam taip bekalbant, priešais esančios durys atsivėrė, ir pro 
jas išslinko keista procesija. Priekyje poromis ėjo du tuzinai lio- 
kajų, nešini alebardomis, apsirengę vienodomis kaštonų spal- 
vos livrėjomis. Po jų ėjo barzdotas milžinas atsegiota liemene, 
iki alkūnių atsiraitojęs grubiai pasiūtų marškinių rankoves, per- 
simetęs per kairįjį petį didelį kirvį. Poteriaudamas jį sekė juodai 
apsirengęs kunigas su atversta maldaknyge rankose, o jo šešėly- 

je buvo matyti moteris juodais apdarais, nuogu kaklu, su juodu 
šaliku ant galvos, užsmauktu ant nunarinto veido. Šalia jos žings- 
niavo aukštas, plonas nuožmių bruožų žmogus, grubaus raudo- 
no veido, su didele išsišovusia nosimi. Jis mūvėjo plokščią akso- 
minę kepurę su erelio plunksna, pritvirtinta deimantine sąsa- 
ga, kuri blykčiojo rytmečio šviesoje. Ryškiau už brangakmenį iš 
po gauruotų antakių pamišėlišku blizgesiu blykčiojo akys, ir tai 
kėlė atgrasumą ir siaubą. Eidamas jis trūkčiojo rankomis ir ko- 
jomis, jo lūpos vaipėsi. Atrodė, kad jis vargiai valdosi, o siela 
dega iš susijaudinimo. Eiseną užbaigė dar dvylika rudaskvernių 
tarnų. 

Moteris susvyravo ešafoto papėdėje, bet šalia ėjęs vyras ją taip 
niuktelėjo pirmyn, jog ši užkliuvo už pirmojo laiptelio ir būtų par- 
puolusi, jei nebūtų nusitvėrusi kunigo rankos. Užlipusi laiptais, 
ji pastebėjo siaubingąją kaladę, suspigo ir atšlijo atgal. Tačiau vy- 
riškis vėl ją stumtelėjo pirmyn, o du iš paskos ėjusieji nutvėrė 
moterį už riešų ir toliau vilkte vilko:::- 

— Morisai! Morisai! - šaukė moteris. - Aš nepasirengusi mirti! 
O, atleisk man, Morisai, nes ir tu tikiesi nuodėmių atleidimo! Mo- 
risai! Morisai! 

Ji mėgino prislinkti artyn ir nutverti jį už rankos ar ranko- 
vės, tačiau jis stovėjo pasirėmęs špaga ir žiūrėjo įją, o kiekviena 
veido raukšlelė, rodės, sprogo iš linksmybės. Išvydus tokį siau- 
bingą besityčiojantį veidą, moteriai sustingo lūpose malda. Ver- 
čiau jau prašyti pasigailėjimo krentančio akmens ar putojančio 
verpeto. Ji nusisuko nuo jo ir nusimetė mantiją, gobusią jos kū- 
ną. 
— O, valdove! - veriamai suriko. - Valdove! Kad jūs mane dabar 
matytumėte! | 

Išgirdęs riksmą ir pamatęs gražų išblyškusį veidą, de Katina- 
tas pasijuto lyg gavęs kardu. Prie budelio trinkos stovėjo galin- 
giausia, sąmojingiausia ir gražiausia Prancūzijos moteris - ne kas 
kita, o pati Fransuaza de Montespan, paskiausia karaliaus favo- 
ritė. 

XIX SKYRIUS 


KARALIAUS KABINETE 


Tą naktį, kai karaliaus pasiuntiniai patyrė tiek keistų nuoty- 
kių, pats karalius sėdėjo kabinete vienas. Virš jo galvos kybojo 
lempa su smilkalais, kurią prilaikė keturi skrendantys krištoli- 
niai amūriukai, auksinėmis grandinėmis besileidžią nuo išpieštų 
lubų. Iš jos sklindanti ryški šviesa dešimtimis kartų atsimušė nuo 
sieninių veidrodžių. Ko tik nebuvo šiame kambaryje - juodme- 
džio ir sidabro baldai, puošnus Lasavonjero kilimas, Turo šilkai, 
austi gobelenai, auksiniai niekučiai, trapus Sevro porcelianas, - 
viskas pačios geriausios kokybės, kokią tik galima išgauti Pran- 
cūzijoje. Pro šias duris įnešdavo tik meno šedevrus. Apsuptas pra- 
bangos, sėdėjo šių daiktų savininkas, nuleidęs smakrą ant rankų, 
alkūnėmis pasirėmęs į stalą, gbedęs akis į sieną, prastai nusitei- 
kęs ir pasipūtęs. 

Tamsios jo akys žvelgė į sieną, tačiau jos nematė. Karalius min- 
tyse perkratinėjo vaikystės atsiminimus, kai sapnai miglotai su- 
siliedavo su tikrove. Ar jis sapnavo, ar iš tikrųjų matė du žmones, 
palinkusius prie kūdikio lopšio? Vienas buvo su tamsiu švarku ir 
žvaigžde ant krūtinės. Jam sakė, jog tai jo tėvas. O kitas vilkėjo 
ilgą raudoną mantiją ir vis mirksėjo mažomis akutėmis! Net ir 
dabar, praėjus daugiau kaip keturiasdešimčiai metų, vėl jam aky- 
se šmėstelėjo nedoras, suktas ir valdingas veidas, ir jis dar kartą 
išvydo priešais save senąjį Rišeljė, didįjį nepateptąjį Prancūzijos 
siam. Šis atimdavo iš jo kišenpinigius, šykštėdavo maisto ir reng- 
davo jį senais drabužiais. Kaip puikiai jis prisimena tą dieną, kai 
Mazarinis paskutinį kartą nusirausvino skruostus. Kaip dvaras 
šokinėjo iš džiaugsmo išgirdęs, kad jo nebėra! O jo motina - kokia 
ji buvo graži ir valdinga! Ar gali jis užmiršti jos narsą kare, kuris 
palaužė didžiūnų galybę? Kaip ji atgulė mirties patalan prašyda- 

ma, kad kunigai su savo šventaisiais aliejais neišteptų jos kepu- 
raitės raištelių! Kaip jis pats karpė savo didikų galią ir galiausiai, 
užuot likęs medžiu tarp sodinukų, liko visai vienas, taip aukštai 
iškilęs virš kitų, kad jo šešėlis dengė visą karalystę. Tada jis ka- 
riavo savo karus, įvedinėjo savo įstatymus, sudarinėjo savo sutar- 
tis. Jo valdoma Prancūzija išplėtė savo valdas į šiaurę ir į rytus, o 
iš vidaus buvo taip sucementuota, kad liko viso labo vienas bal- 
sas, ir ji kalbėjo tuo balsu per jį. O štai ištisa virtinė gražių veidų. 
Olimpija de Mančini, kurios gražios akys jam pirmą kartą pasa- 
kė, kad yra galių, valdančių ir karalius. Jos sesuo Marija de Man- 
čini. Jo žmona - mažo, tamsaus gymio, saulėje įdegusio veido. 
Anglijos Henrieta, kurios mirtis parodė jam, kokių baisenybių pil- 
nas gyvenimas. Lavaljė, Montespan, Fontanž. Kai kurios jau mi- 
rusios, kitos - vienuolynuose. Buvusios nedoros ir gražios, dabar 
— tik nedoros. Ką jam davė gyvenimas, kupinas neramumų ir sie- 
kių? Jis perkopė į antrąją gyvenimo pusę, jaunystės malonumai 
prarado skonį, kojų podagra ir galvęs;:svaigulys jam nuolatos pri- 
mindavo, kad yra viena karalystė, kurios jis niekuomet nevaldys. 
Per visus tuos metus nebuvo nė vieno tikro draugo, nė vieno nei 
šeimoje, nei dvare, nei šalyje, tik šita moteris, kurią šiąnakt keti- 
no vesti. Kokia ji kantri, gera ir didinga! Tik su ja jis galės šlovin- 
gai nugyventi likusius metus, nubraukęs praeities nuodėmes ir 
kvailystes. O, kad arkivyskupas atvyktų, tada jis pajustų, kad ji- 
nai tikrai priklauso jam, kad jis plieno kabliukais prisirišo ją prie 
savęs visam gyvenimui! 

Į duris atsargiai pabeldė. Jis guviai pašoko. Gal atvyko kuni- 
gas? Ne, tai buvo asmeninis patarnautojas. Jis pasakė, kad Lu- 
vua maldaująs audiencijos. Lipdamas patarnautojui ant kulnų, 
įėjo ministras, riestanosis ir stambiasmakris. Rankoje tabalavo 
du odiniai maišai. 

- Jūsų didenybe, - tarė jis, kai Bontemas išėjo, - tikiuosi, nesu- 
trukdysiu įsibrovęs. 

— Ne, ne, Luvua. Mano mintys išties ėmė krypti prie nesvarbių 
dalykų, tad su malonumu jų atsikratysiu. 

— Neabejoju, kad jūsų didenybės mintys būna tik malonios, - 
pasakė dvariškis. - Aš jums šį tą atnešiau, kas tikrai dar labiau 
nuskaidrins jūsų mintis. 

— O! Kas gi tai? 

—- Tiek daug jaunų didikų išvyko į Vokietiją ir Vengriją, ir jūs 
esate išmintingai prasitaręs, kad įdomu būtų pažiūrėti, ką gi jie 
rašo savo draugams namo, kokias naujienas jiems siunčia iš dva- 
ro. 

— Taip. | 

- Čia turiu kurjerio atneštus laiškus ir laiškus, susikaupusius 
išsiųsti. Štai du maišai. Vaškas atitirpintas spiritu, o vokų krašte- 
liai palaikyti virš garų ir atsiknoję. 

Karalius ištraukė saują laiškų ir žvilgtelėjo į adresus. 

- Iš tikrųjų norėčiau įsiskverbti į žmonių širdis, - mintijo jis. - 
Tada sužinočiau, ką iš tiesų jie mąsto man lankstydamiesi ir veid- 
mainiškai šypsodamiesi. 

Jo akyse šmėstelėjo įtarištas. 

— Tikiuosi, jūs jų neskaitėte? 

— O, valdove, greičiau mirčiau! 

— Prisiekiate? 

— Išganymo viltimi! 

— Hm! Štai tarp jų matau jūsų sūnaus laišką. 

Luvua pasikeitė iš veido ir užsikirto pamatęs voką. 

- Jūsų didenybė pamatys, kad jis ištikimas jums ir į akis, ir už 
akių, antraip nebelaikysiu jo sūnumi, - išlemeno. 

- Tada pradėkime nuo jo. Cha! Jis tik dešimties eilučių. „Bran- 
giausiasis Achilai, kaip norėčiau, kad jūs grįžtumėte! Kai jūs iš- 
vykote, dvare nuobodu kaip vienuolyne. Mano juokingasis tėtu- 
šis vis dar strapalioja kaip kalakutas, tarsi visi jo medaliai ir kry- 
žiai pridengtų faktą, kad jis tėra vyriausiasis liokajus ir turi ne 
daugiau galios nei aš. Meilikavimais jis šį tą iš karaliaus išpeša, 
bet neįsivaizduoju, ką jis su tais pinigais daro, nes man pamėtėja 
nedaug. Aš vis dar skolingas dešimt tūkstančių livrų tam žmogui 
iš Orfevro gatvės. Jei kortos man neatneš laimės lošiant lands- 

knechtą, turėsiu greitai išvykti pas jus.“ Hm! Aš išties klydau dėl 
jūsų, Luvua. Dabar matau, kad jūs šių laiškų nelietėte. 

Kol karalius skaitė laišką, ministras sėdėjo raudonas kaip bu- 
rokas, akys jam lipo ant kaktos. Galiausiai jis su palengvėjimu 
atsikvėpė, nes laiške nebuvo nieko, kas būtų galėję sukompromi- 
tuoti jį prieš karalių. Visas jo didelis kūnas virpėjo iš įtūžio, kad 
jaunasis plevėsa šitaip apie jį atsiliepia. 

— Angis! - netvėrė jis apmaudu. - Nuodinga gyvatė žolėje! Na, 
palauk! Priversiu aš tave gailėtis dienos, kai gimei! 

- Ša, ša, Luvua! - ramino karalius. - Jūs jau žmogus pagyve- 
nęs ir turite būti filosofas. Karštakošiai jaunuoliai visada dau- 
giau pliurpia negu mąsto. Pamirškime. O kas gi čia? Mano mielo- 
sios mergaitės laiškas vyrui princui de Konti. Pažinčiau jos brai- 
žą iš tūkstančio! Puikioji siela, ji nemanė, kad mano akys išvys 
jos nuoširdų čiauškesį! Kam man jį skaityti, jei ir taip žinau kiek- 
vieną nekaltos širdies mintį? 

Maloniai šypsodamasis, jis išskleidė kvapnaus rožinio popie- 
riaus lapelį. Tačiau, pažvelgus į laišką, šypsena dingo, ir jis pašo- 
ko ant kojų piktai šnopuodamas, ranka laikydamasis už širdies, 
negalėdamas atitraukti nuo popieriaus akių. 

— Kokia koketė! - duso jis. - Įžūli, beširdė koketė! O, Luvua, 
juk tu žinai, ką esu padaręs dėl jos? Argi nepuoselėjau jos kaip 
akies vyzdžio? Ar ko nors esu jai pagailėjęs? Ko nors nedavęs? 

- Jūs buvote vienas gerumas, valdove, - sučiulbo Luvua, kurio 
paties žaizdos, išvydus besikremtantį šeimininką, nustojo sopėti. 

— Tik paklausyk, ką ji rašo apie mane: „Senasis niurgzlys tėtu- 
šis toks kaip visada, tik kiek labiau sulinko per kelius. Atsimeni, 
kaip mes šaipydavomės iš jo manierų! Dabar jis jau jų atsisakė, 
nors vis dar tursena ant labai aukštų kulnų kaip Landeso valstie- 
tis ant kojokų, o drabužiai jo tokie niūrūs. Visas dvaras, žinoma, 
jį mėgdžioja. Gali įsivaizduoti, koks košmaras. Toji moteris vis 
dar jo malonėje, o jos suknelės ne ką prašmatnesnės už senojo 
niurgzlio švarkus. Kai grįši, mes kartu vyksim į kaimo dvarą, ir 
ten galėsi vilkėti raudono aksomo apdarais, o aš - mėlynais šil- 

kais. Mūsų mažasis dvaras sutviskės spalvomis, kad ir ką sakytų 
didingasis mano tėtušis“. 

Liudvikas užsidengė delnais veidą. 

— Tu girdėjai, ką ji apie mane sako, Luvua? 

— Kaip žema, jūsų didenybe! Kaip negarbinga! 

— Ji mane pravardžiuoja, mane, Luvua! 

- Žiauru, jūsų didenybe! 

— Mano keliai sulinkę! Galima pamanyti, kad aš senis! 

— Skandalinga! Betgi, jūsų didenybe, prisiminkite savo filoso- 
fiją, ji apramins jūsų pyktį. Jaunystė tokia karštakošė, ji pliurpia 
daugiau negu mąsto. Pamirškite šitai. 

— Nešnekėk kvailysčių, Luvua. Mylimas vaikas rodo man na- 
gus, ojūs liepiate tai pamiršti. Ak, dar viena pamoka, kurios ka- 
ralius mažiausiai galėjo tikėtis iš tų, kurių gyslomis teka jo paties 
kraujas. O kas čia per raštas? O, tai gerasis kardinolas Bujonas. 
Galima nepasitikėti savo gentainiais, tačiau šis šventas vyras myli 
mane ne vien dėl to, kad ašjptaip aukštai iškėliau. Jis iš prigim- 
ties gerbia ir myli tuos, kurie Dievo valia yra aplinkui. Paskaity- 
siu jums jo laišką, Luvua, ir jūs pamatysite, kad Prancūzijoje dar 
esama tokių dalykų kaip ištikimybė ir dėkingumas. „Mielasis prin- 
ce Rošesurjonai.“ A, štai kam jis rašo! „Prižadėjau jums retkar- 
čiais pranešti, kaip reikalai klostosi dvare, kai tarėtės su manimi 
iš Anžu atvežti savo dukterį tikėdamasis, kad ji pakerės karalių!“ 
Kaip? Kas gi čia?! Luvua! Kokia niekšybė! „Su sultonu vis blo- 
giau. Fontanž bent jau buvo gražiausia Prancūzijos moteris. Nors, 
tarp mūsų kalbant, jos plaukai buvo pernelyg raudonos spalvos, 
kuri labiau tinka kardinolo mantijai, mano mielasis hercoge. Da- 
mai leistinas tik kaštonų spalvos raudonumas. Montespan taip 
pat kažkada buvo nuostabi moteris. Bet kad jis dabar susidėtų su 
našle, dar senesne už save, kuri netgi nesistengia patraukliai at- 
rodyti, tik dieną naktį tūno savo klaupte arba nesitraukia nuo 
rankdarbio! Sako, kad gruodis ir gegužė - prasta pora, tačiau du 
lapkričiai, manyčiau, - dar blogesnė.“ O Luvua, Luvua! Nebega- 
liu daugiau skaityti! Ar yra antspauduotų laiškų? 

— Štai vienas, jūsų didenybe. 

— Į Bastiliją? 

— Ne, į Vinseną. 

— Labai gerai. Užpildyk jį, Luvua! Įrašyk šio piktadario pavar- 
dę! Tegul šį vakarą jį suima ir nuveža ten jo paties brikele. Begė- 
dis, nedėkingasis, piktaburnis niekšas! Kam jūs man atnešėte šiuos 
laiškus, Luvua? Kodėl paklusote kvailam mano įgeidžiui? Dieve 
mano, negi pasaulyje nebeliko teisybės, garbės ir ištikimybės? 

Jis treptelėjo koja ir pakratė ore sunertas rankas, apakęs iš 
pykčio ir nevilties. 

- Tai aš kitus paimsiu, jūsų didenybe, gerai? - greitai paklausė 
Luvua. 

Jis jautėsi kaip ant žarijų, kai karalius ėmėsi skaityti laiškus, 
nes nežinojo, ką juose aptiks. 

— Sudėk juos maišan, bet maišą palik. 

— Abu maišus? 

— O, aš pamiršau antrąjį. Gal vaidmainiai tik aplink mane, o 
kur nors tolėliau yra ir garbingų pavaldinių. Paimkime vieną laišką 
nesirinkdami. Kieno jis? O, Rošefuko hercogo. Jis visada man at- 
rodė kuklus ir pareigingas jaunuolis. Ką čia jis rašo? Dunojus- 
Belgradas-didysis viziris. Ak! - jis sukliko, lyg kas jį būtų perdū- 
TręS. 

— Išneškite juos visus, Luvua! Tuoj pat! - šaukė karalius, at- 
stumdamas šūsnį popierių. - Kad mano akys būtų jų neregėju- 
sios! Niekada į juos nė kreiva akimi nebežiūrėsiu! Jis netgi šaipo- 
si iš mano narsumo, o juk aš buvau apkasuose, kai jis dar lopšyje 
gulėjo! „Šis karas ne karaliaus nosiai, - rašo jis, - nes čia vyksta 
mūšiai, o ne jo mėgstamos mažytės šaunios apsiaustys.“ Na, pri- 
siekiu, už šį pokštą jis atsakys savo galva! O, Luvua, kaip aš iš jo 
pasišaipysiu! Paimkite visus laiškus. Man pakaks. 

Ministras buvo besubrukąs viską atgal į maišą, tik staiga ši 
vieno iš vokų pastebėjo raiškią, kruopščią madam de Mentenon 
rašyseną. Kažkoks demonas jam pakuždėjo - štai guli ginklas, 
tad kirsk juo moteriai, nuo kurios vardo širdis prisipildo pavydo 

ir neapykantos. Gal ji ką neapdairiai parašė, tad net ir dabar, šią 
paskutinę valandą, jam pavyktų nuteikti karalių prieš ją. Jis pa- 
sižymėjo nuovokumu, todėl iškart stvėrėsi pasitaikiusios progos. 

— O! - pasakė jis. - Vargu ar vertėtų atplėšti šį laišką. 

— Kokį, Luvua? Kieno jis? 

Ministras stumtelėjo laišką, ir Liudvikas krustelėjo jį pama- 
tes. 

— Madam rašysena! - aiktelėjo. 

— Taip, ji rašo sūnėnui į Vokietiją. | 

Liudvikas paėmė voką į rankas. Paskui staigiu judesiu nubloš- 
kė jį prie kitų, bet ir vėl jo ranka tiesėsi link laiško. Jo veidas 
papilkėjo ir sukrito, prakaito karoliukai išpylė kaktą. O gal ir šis 
pasirodys besąs toks kaip kiti! Nuo tos minties jį perbėgo šaltu- 
kas. Du kartus jis mėgino jį nustumti ir abu kartus drebančiais 
pirštais jį surasdavo. Tada mestelėjo laišką Luvua: 

— Perskaitykite jį man. 

Ministras atplėšė laišką irūšlygino jį ant stalo, ojo akyse įsižie- 
bė piktdžiugiška liepsnelė. Jei karalius ją būtų pastebėjęs, Luvua 
būtų netekęs savo posto. 

„Mano mielasis sūnėne, - skaitė jis, - tu prašai manęs visiškai 
neįmanomo dalyko. Aš niekada nepiktnaudžiavau karaliaus ma- 
lone ir neprašiau nieko sau. Nenoriu tarpininkauti ir savo gimi- 
naičiams. Niekas taip nesidžiaugs kaip aš, kai tu užsitarnausi ma- 
joro laipsnį savo pulke, tačiau turi jį pelnyti narsumu ir ištikimy- 
be, o ne man įsikišus. Tarnauti tokiam žmogui kaip karalius jau 
yra atlyginimas, todėl tikiuosi, kad, likęs kornetu ar aukščiau pa- 
keltas, tu jam tarnausi su vienodu įkarščiu. Labai liūdna, kad jį 
supa niekingi parazitai. Vieni iš jų tiesiog kvailiai, kaip Lozenas, 
kiti apgavikai, kaip velionis Fukė, o kiti ir kvailiai, ir apgavikai, 
kaip karo ministras Luvua.“ 

Čia skaitytojas kone užduso iš įsiūčio ir sėdėjo gargaliuoda- 
mas, pirštais būgnydamas į stalą. 

— Na, Luvua, na, - paragino Liudvikas, šypsodamasis į ūsą. 

„Mano mielasis sūnėne, aplink saulę pasitaiko debesų, bet, pa- 


159 


tikėk, už jų skaisčiai šviečia saulė. Pažįstu šią kilnią asmenybę 
jau daugelį metų kaip gal niekas kitas ir sakau, kad jis pilnas 
dorybių. Jeigu kartais jo šlovė kiek aptemsta, tai dėl to, kad jis 
dėl savo geros širdies leidžiasi paveikiamas aplinkinių. Tikimės 
greitai tave pamatyti Versalyje, vos bepanešantį savo laurus. Kol 
kas siunčiu širdingų linkėjimų, kad tu greitai kiltum tarnybos 
laiptais, nors ir ne tuo būdu, kuriuo tau norėtųsi.“ 

— Ak! - suriko karalius, o jo akyse švietė meilė. - Kaip aš galė- 
jau bent akies mirksnį ja suabejoti! Kiti žmonės mane taip sukrė- 
tė! O Fransuaza - tyra kaip krištolas. Ar ne puikus laiškas, Lu- 
vua? 

— Madam labai protinga moteris, - išsisuko Luvua. 

— Kaip ji moka skaityti žmonių širdis! Argi ji neteisingai per- 
mato mano charakterį? 

— Na, bent jau manojo ji neperprato, valdove. 

Čia kažkas pabeldė į duris, ir pasirodė Bontemo galva. 

— Atvyko arkivyskupas, jūsų didenybe. 

— Labai gerai, Bontemai. Paprašyk, kad madam malonėtų čia 
ateiti. Ir liepk į prieškambarį susirinkti liudytojams. 

Kai tarnai išskubėjo, Liudvikas pasisuko į savo ministrą: 

— Norėčiau, kad būtumėte liudytoju, Luvua. 

— Kur, jūsų didenybe? 

— Mano vestuvėse. 

Ministras krūptelėjo: 

— Kaip? Jau dabar? 

— Ne, Luvua, po penkių minučių. “ 

— Labai gerai, jūsų didenybe. 

Nelaimingasis dvariškis iš visų jėgų stengėsi atrodyti kuo links- 
mesnis, tačiau ši naktis atnešė tiek nemalonumų, o čia dar reikės 
dalyvauti įšventinant šią moterį į karaliaus žmonas. 

— Išneškite laiškus, Luvua. Paskutinis atsvėrė visus kitus. Vis 
tiek tie nenaudėliai atsiims savo. Beje, regis, jaunasis sūnėnas, 
kuriam rašė madam, yra Žeraras d'Obinji, ar ne? 

— Taip, jūsų didenybe. 

— Paruoškite jam pulkininko laipsnį ir vietą, kai tik atsiras lais- 
vos pareigos, Luvua. 

— Pulkininko laipsnį, valdove? Jam dar nėra dvidešimties. 

— Na, Luvua, kas yra armijos vadas - jūs ar aš? Saugokitės, 
Luvua! Aš jus jau kartą įspėjau. Paklausykit, žmogau, net jei vie- 
ną iš savo aulinių batų norėčiau paskirti brigados vadu, turėtu- 
mėt nesvyruodamas parengti visus dokumentus. Dabar eikite į 
prieškambarį ir laukite su kitais liudytojais, kol jus pakvies. 

O tuo metu mažame kambarėlyje, kur priešais Švenčiausiąją 
Mergelę degė raudona lempelė, vyko didžioji ruoša. Fransuaza de 
Mentenon stovėjo viduryje paraudusiais iš susijaudinimo skruos- 
tais ir neįprasta liepsna ramiose pilkose akyse. Ji buvo apsivilku- 
si blizgančio balto brokato suknele, papuošta sidabrine sarža, o 
ties kaklu ir rankogaliais puikavosi brangių nėrinių raukiniai. 
Trys moterys triūsė apie ją, kėlėsi, lenkėsi, vėl stojosi pataisyda- 
mos tai čia, tai ten, suimdamos klostes, vėl išleisdamos, kol ga- 
liausiai liko patenkintos. 

- Štai! - pasakė vyriausioji modistė, paskutinį kartą paglosty- 
dama rožę iš pilko šilko. - Manau, kad bus gerai, jūsų dideny... , 
tai yra madam. 

Dama nusišypsojo iš dvaro siuvėjos gudravimo. 

— Mano širdžiai apdarai mažai rūpi, - pasakė ji. - Esu pasiren- 
gusi atrodyti taip, kaip jis panorės. : 

— O, madam, jus lengva aprengti. Madam tokia figūra, madam 
tokia laikysena. Koks kostiumas blogai gulės, kai toks kaklas, lie- 
muo ir rankos? O kas mums, madam, belieka, kai reikia ne tik 
suknelę pasiūti, bet dar ir figūrą sutvarkyti? Štai princesė Šarlo- 
tė Elizabetė. Dar vakar sukirpome jai apsiaustą. Ji maža, ma- 
dam, ir stora. Tiesiog neįtikėtinai stora. Jai reikia daugiau me- 
džiagos nei madam, nors ji per dvi plaštakas už jus mažesnė. O, 
aš tikrai manau, kad Dievas nesukūrė storų žmonių. Ji, kaip ži- 
noma, yra iš Bavarijos, ne prancūzė. 

Tačiau madam nesiklausė siuvėjos paskalų. Ji nenuleido akių 
nuo statulos kampe, ir jos lūpos šnibždėjo maldą - maldą, kad ji 

būtų verta tokios garbingos dalios, taip nelauktai užgriuvusios 
vargšę guvernantę, kad išvengtų iš visų pusių supančių vilkduo- 
bių, kad šios nakties įvykis atneštų palaimą Prancūzijai ir žmo- 
gui, kurį mylėjo. Čia į duris kažkas tyliai pabeldė, ir jos maldos 
buvo nutrauktos. 

— Tai Bontemas, madam, - pasakė madmuazelė Nanon. - Jis 
sako, kad karalius pasirengęs. 

— Tada neversime jo laukti. Eime, madmuazele, ir tegul laimi- 
na Dievas mūsų sumanymą! 

Mažas būrelis susirinko į karaliaus prieškambarį. Iš čia visi 
patraukė į asmeninę karaliaus koplyčią. Priekyje ėjo stuomenin- 
gas vyskupas, apsirengęs žaliai, iškilmingas dėl įvykio svarbos, 
su maldaknyge rankoje, laikydamas pirštus tarp puslapių, kur 
buvo sutuoktuvių apeigos. Šalia ėjo pagalbininkas ir du maži ber- 
niukai patarnautojai su tamsiai raudonomis sutanomis, nešdami 
degančius deglus. Karalius ir madam de Mentenon ėjo šalia vie- 
nas kito. Ji buvo rami ir susikaupusi, gracingos laikysenos, nu- 
leistomis akimis, jis - raudonio išmuštais skruostais, nervingu 
baugščiu žvilgsniu akyse, kaip žmogus, žinantis, jog išgyvena vie- 
ną iš didžiausių lūžių savo gyvenime. Už jų iškilmingai tylėdama 
sekė grupė parinktų liudytojų: liesas ir tylus tėvas Lašezas, Lu- 
vua, rūsčiai dėbčiodamas į nuotaką, markizas de Šarmaranas, Bon- 
temas ir madmuazelė Nanon. 

Deglai metė stiprią geltoną šviesą ant būrelio, lėtai einančio 
vo matyti tapytos sienos ir lubos, blykstelėdavo auksiniai orna- 
mentai ir veidrodžiai, o kampuose likdavo ilgi šešėlių liežuviai. 
Karalius nervingai dirsčiojo į tamsias nišas ir savo pirmtakų bei 
giminaičių portretus ant sienų. Praeidamas pro velionės karalie- 
nės Marijos Teresės paveikslą, jis krūptelėjo ir žioptelėjo iš siau- 
bo. 

— Dieve mano, - pakuždomis ištarė jis, - ji susiraukė ir spjovė į 
mane! 

Madam uždėjo savo šaltą ranką jam ant riešo. 

— Niekai, jūsų didenybe, - sumurmėjo ji raminamai. - Tai tik 
ugnies atšvaitas ant paveikslo. 

Jos žodžiai paveikė jį kaip visada. Iš akių išnyko baugus žvilgs- 
nis, jis paėmė jos ranką į savąją ir ryžtingai nužingsniavo tolyn. 
Po minutės jie stovėjo prie altoriaus. Liejosi žodžiai, kuriais jie 
buvo sutvirtinti visiems laikams. Kai jie nuėjo nuo altoriaus, ant 
jos piršto blizgėjo naujas žiedas, pylėsi sveikinimai. Karalius nie- 
ko nesakė, tik žiūrėjo į ją, o jai nieko daugiau ir nereikėjo. Ji tebe- 
buvo rami ir pablyškusi, bet kraujas tvinkčiojo smilkiniuose. „Tu 
dabar Prancūzijos karalienė, - kažkas niūniavo širdyje. - Kara- 
lienė, karalienė, karalienė!“ 

Staiga šešėlis užkrito ant jos, ir žemas balsas sukuždėjo: 

— Atsiminkite savo pažadą Bažnyčiai. 

Ji krūptelėjo ir atsisukusi pamatė šalia savęs išblyškusį, iš- 
raiškingą jėzuito veidą. 

— Jūsų rankelė visai sušalo, Fransuaza, - pasakė Liudvikas. - 
Eime, brangioji. Užsibuvome šioje niūrioje koplyčioje. 


XX SKYRIUS 


DVI FRANSUAZOS 


Madam de Montespan atsigulė pailsėti, nes jai pasidarė leng- 
viau ant širdies, kai gavo brolio raštelį. Ji pažino Liudviką geriau 
nei kiti ir puikiai žinojo, koks jis užsispyręs smulkmenose. Jei jau 
pasakė, kad sutuokti juos turės arkivyskupas, tai tik jis ir tegalės 
tai padaryti. Bent jau šiąnakt vedybos neįvyks. Rytoj bus kita die- 
na. Jei rytoj nepavyks pakeisti karaliaus planų, vadinasi, ji iš tie- 
sų prarado nuovoką ir grožį. 

Rytą ji rūpestingai apsirengė plačia violetinio aksomo suknia, 
užsimovė perlų kepuraitę, pasipudravo, šiek tiek parausvino 
skruostus, užsiklijavo netoli skruosto duobutės vieną muselę, pa- 

sirengė sakytum karys, dėdamasis šarvus prieš mirtiną susirėmi- 
mą. Žinios apie didįjį praėjusios nakties įvykį jos nepasiekė, nors 
visas dvaras skambėjo nuo kalbų. Dėl puikybės ir kandaus liežu- 
vio ji neturėjo nė vieno draugo ar artimo žmogaus. Ji pakilo kuo 
puikiausiai nusiteikusi, tegalvodama, kaip geriausiai būtų gauti 
pas karalių audienciją. 

Ji tebebuvo buduare baigdama gražintis, kai pažas pranešė, 
jog karalius laukia jos salone. Sunku buvo patikėti tokia lemties 
sėkme. Juk visą rytą ji suko galvą, kaip prasiveržti pas jį, o štai jis 
pats jos laukia. Metusi paskutinį žvilgsnį veidrodin, ji išskubėjo 
pas jį. 

Kai ji įėjo, karalius stovėjo nusisukęs, žiūrėdamas į vieną Snai- 
derio paveikslą, tačiau, jai trinktelėjus durimis, atsisuko ir žengė 
kelis žingsnius link jos. Ji pribėgo prie jo žaismingai aikčiodama 
iš džiaugsmo ir tiesdama baltas rankas, švytinčiu iš meilės veidu. 
Tačiau jis kilstelėjo ranką ir romiu, bet ryžtingu judesiu ją su- 
stabdė. Jos rankos nusileido, lūpos sudrebėjo, ji liko stovėti žvelg- 
dama į jį su liūdesiu, o iš jos akių aiškiai matėsi baimė. Kažkas 
ligi šiol neregėto buvo jo išvaizdoje. Jos sielos kamputyje sukirbė- 
jo mintis, kad bent jau šiandien jis už ją stipresnis dvasia. 

— Jūs vėl ant manęs pykstate, - suvaitojo ji. 

Jis atėjo tvirtai ketindamas iš karto jai pranešti apie savo ve- 
dybas, tačiau dabar, matydamas ją tokią gražią ir mylinčią, paju- 
to, jog tai būtų dar žiauriau negu partrenkti ją žemėn. Tegul kiti 
jai praneša. Ilgai laukti nereikės. Gal šitaip jis išvengs scenų, ku- 
riomis šlykštėjosi visa savo siela. Jo padėtis buvo gana kebli. Min- 
tis greitai vijo mintį, 0 ji tuo metu lengvai ir greitai skaitė jas iš 
žvelgiančių į ją rudų akių. 

— Jūs norėjote man kažką pasakyti, bet dabar širdis neleidžia 
jums to padaryti. Tegul Dievas laimina širdį, kuri sustabdo žiau- 
rų liežuvį. 

— Ne, ne, madam, - pasakė Liudvikas. - Aš nebūsiu žiaurus. 
Kaip galėčiau pamiršti, kad visus šiuos metus jūsų sąmojingumas 
ir grožis skaidrino mano gyvenimą ir puošė dvarą. Deja, madam, 

laikai keičiasi, aš turiu pareigų pasauliui, kurios nustelbia mano 
asmeninius polinkius. Kad ir kaip ten būtų, manau, jog geriausia 
susitarti, kaip ir kalbėjome anądien, kad jūs pasitrauktumėte iš 
dvaro. 

— Pasitraukti, jūsų didenybe! Kuriam laikui? 

— Visam laikui, madam. 

Ji stovėjo ir žiūrėjo į jį gniaužydama rankas ir baldama. 

— Savaime suprantama, aš kiek galėdamas pasirūpinsiu, kad 
tolesnis jūsų gyvenimas nieko nestokotų. Jūs pati nustatysite pa- 
šalpos dydį, jums bus pastatyti rūmai bet kurioje Prancūzijos vie- 
toje, kur tik pageidausite, bet ne arčiau kaip per dvidešimt mylių 
nuo Paryžiaus. Jums bus suteikta ir žemės... 

— O, valdove, negi jūs manote, kad tokiais dalykais galima man 
atlyginti už prarastą meilę? 

Širdis krūtinėje pavirto ledu. Jei jis kalbėtų karštai ir piktai, ji 
mėgintų jį perkalbėti kaip anksčiau, tačiau jo laikysena buvo ra- 
mi ir kartu tvirta kaip niekada. Ji pajuto, kad jos kerai bejėgiai. 
Toks šaltumas siutino ją, bet stengėsi užgniaužti savo tempera- 
mentą ir atrodyti nuolanki, nors tokia laikysena ir nesiderino su 
išdidžia ir karšta jos prigimtimi, kuri grasino prasiveržti. 

— Madam, - kalbėjo jis. - Aš gerai apgalvojau šį reikalą, ir turi 
būti taip, kaip sakau. Kito kelio nėra. Turime skirtis ir darykime 
šitai tuojau pat. Patikėkite, man taip pat labai nemalonu. Aš lie- 
piau jūsų broliui laukti jūsų su karieta prie užpakalinio įėjimo 
devintą valandą, nes maniau, kad turbūt norėsite išvykti sute- 
mus. 

— Kad paslėpčiau savo gėdą nuo dvaro pajuokų! Jūs labai ap- 
dairus, valdove. Matyt, tai taip pat pareiga, nes pastaruoju metu 
šitiek kalbama apie pareigas, tai ar ne jūs... 

- Žinau, madam, žinau. Prisipažįstu, kad blogai su jumis pasi- 
elgiau. Patikėkite, savo kaltę išpirksiu viskuo, kas mano galioje. 
Na, prašom nežiūrėti į mane taip piktai. Tegul paskutinis mūsų 
pasimatymas palieka malonų prisiminimą. 

— Malonų prisiminimą! 

Visas mandagumas ir nusižeminimas bemat išdulkėjo, ir jos 
balse atsirado gaižus pyktis bei panieka. 

— Malonų prisiminimą, ką ir kalbėti! Gal jums jis ir malonus, 
nes paliekate moterį, kurią sužlugdėte, ir galite dabar atsigręžti į 
kitą, o jūsų dvaro salonuose nebebus išblyškusio veido, kuris jums 
primintų išdavystę. Aš turėsiu vysti atkampioje vietovėje, atstumta 
vyro, niekinama šeimos, pajuokiama ir pašiepiama visos Prancū- 
zijos, toli nuo žmogaus, kurio meilei paaukojau viską - iš tiesų 
man bus labai malonu prisiminti! Nėr ką ir sakyti! 

Karalius matė, kaip jos akys užsidegė pykčiu ir svaidė žaibus, 
ir vis dėlto jis labai stengėsi pažaboti savo temperamentą. Kai 
atsitinka tokį reikalą aptarti išdidžiausiam Prancūzijos vyrui ir 
labiausiai išpaikintai moteriai, vienas iš jų turi šiek tiek nusileis- 
ti. Jis jautė, kad dabar atėjo jam eilė nusileisti, nors valdinga pri- 
gimtis tam priešinosi. + 

— Nieko nepasieksite, madam, - pasakė jis, - tokiais žodžiais, 
kurie nedaro garbės jūsų liežuviui nei mano ausims. Būkite pro- 
tinga ir pripažinkite, kad, galėdamas įsakyti, aš maldauju, galė- 
damas liepti jums kaip pavaldinei, įtikinėju jus kaip draugę. 

— O, jūs man rodote per daug dėmesio, valdove! Mūsų santy- 
kiams jau dvidešimt metų ar panašiai, todėl toks jūsų pakantu- 
mas man yra vertas nuostabos. Tikrai turėčiau būti jums dėkin- 
ga, kad neatsiuntėte savo gvardijos lankininkų arba su muškieti- 
ninkų būriu neišvarėte manęs iš rūmų. Jūsų didenybe, kaip man 
atsidėkoti jums už tokį pakantumą? 

Ji žemai nusilenkė pašaipiai šypsodamasi. 

— Kokie kandūs jūsų žodžiai, madam. 

— Mano širdyje kartėlis, jūsų didenybe. 

— Na, Fransuaza, būkite išmintinga, maldauju jus. Mes abu 
nebejauni. 

— Dėkinga, kad priminėte man metus. 

— O, jūs iškreipiate mano žodžius. Todėl daugiau nieko nebesa- 
kysiu. Jūs nebepamatysite manęs, madam. Gal dar ko norite pa- 
klausti prieš man išeinant? 

— Gerasis Dieve! - suriko ji. - Nejaugi jis vyras? Kur jo širdis? 
Nejaugi jo lūpos taip dažnai man kartojo, kad myli mane? Nejau- 
gi jo akys taip švelniai į mane žiūrėjo? Vadinasi, jūs galite išmesti 
moterį, kuri susiejo savo gyvenimą su jumis, kaip kad Sen Žerme- 
no rūmus jūs pakeitėte į jums paruoštą prabangesnį dvarą? Ši- 
taip baigėsi visos jūsų priesaikos, meilės kuždesiai, įtikinėjimai, 
pažadai? 

— Madam, mums abiem skaudu. 

— Skaudu! Nematau skausmo jūsų veide! Matau tik pyktį, nes 
kalbu tiesą. Matau džiaugsmą, kad jums pavyko bjaurus sumany- 
mas. Kurgi skausmas? Kai aš išvyksiu, jums palengvės, ar ne? 
Galėsite grįžti prie savo gyvernantės... 

— Madam! 

- Taip, taip, manęs neišgąsdinsite! Galite daryti su manimi ką 
norite! Aš viską žinau. Nemanykite, kad esu akla. Jūs netgi keti- 
nate ją vesti! Jūs, šventojo Liudviko palikuonis, ir toji Skarono 
našlė, vargana nuobodybė, kurią iš gailestingumo priėmiau į sa- 
vo namus! O, kaip šypsosis jūsų dvariškiai! Kokių eilių prirašys 
jūsų rašeivos! Ko neprikuždės aštrialiežuviai! Be abejo, šito jūs 
negirdėsite, bet jūsų draugai nuo to kentės. 

— Mano kantrybė baigėsi, - tūžmastingai suriko karalius. - Su- 
die, madam, visam laikui sudie. 

Jos įsiūtis išstūmė baimę ir atsargumą. Ji metėsi tarp jo ir du- 
rų, skruostai liepsnojo, akys degė, ji atkišo į priekį veidą, maža 
balta satino kurpaite tapšnodama į kilimą: 

— Kaip jūs skubate, valdove! Veikiausiai ji laukia nesulaukia 
jūsų. 

— Leiskite man eiti, madam. 

— Tačiau vakar naktį teko šiek tiek nusivilti, ar ne, mano varg- 
še valdove? O, koks smūgis guvernantei! Dieve mano, tai bent 
smūgis! Nebuvo arkivyskupo! Vestuvės neįvyko! Visas planas nu- 
ėjo perniek! Kaip žiauru! 


darė nuo minties, kad gal iš sielvarto jai pasimaišė protas. Ką gi 

dar galėtų reikšti padrikas sapaliojimas apie arkivyskupą ir nu- 
sivylimą? Būtų nekilnu jam grubiai elgtis su sielvarto priblokš- 
tu žmogumi. Reikėtų ją paguosti ir, svarbiausia, pasprukti nuo 
jos. 

— Jūs turite labai daug mano šeimos brangenybių, - ėmė suok- 
ti karalius. - Prašom pasilikti jas kaip nedidelį mano dėmesio žen- 
klą. 

Taip jis tikėjosi įsiteiksiąs ir ją nuraminsiąs, tačiau vienu šuo- 
liu ji atsidūrė prie brangenybių stalčiuko ir ėmė rieškučiomis svai- 
dyti brangakmenius jam po kojų. Papuošalai dzingsėjo ir barškė- 
jo spindėdami raudonomis, geltonomis ir žaliomis akutėmis, ridi- 
nėjosi ant grindų atsimušdami į ąžuolines sienas. 

— Guvernantei jų prireiks, jei pagaliau atvyktų arkivyskupas, 
— iškošė ji. 

Dabar jau jis nebeabejojo, jog ji neteko proto. Jam dingtelėjo 
mintis kreiptis į pačius švelniausius ir kilniausius jos jausmus. 
Greitai priėjęs prie durų ir šiek tiek jas pravėręs, pakuždomis 
kažką paliepė. Tuoj įėjo jaunuolis ilgais auksiniais plaukais, ban- 
gomis krintančiais ant juodos aksominės liemenės. Tai buvo jos 
jaunėlis sūnus, Tulūzos grafas. 

— Pamaniau, jog norėsite su juo atsisveikinti, - ištarė Liudvi- 
kas. 

Ji spoksojo tarytum nesuvokdama žodžių reikšmės. Staiga ją 
pervėrė mintis, kad ir vaikus iš jos atima kaip ir meilužį, o toji 
moteris galės juos matyti, kalbėtis su jais ir pelnyti jų meilę, kai 
ji bus toli. Visi blogio ir pagiežos demonai sukilo joje, ir kara- 
liaus būgštavimai pasitvirtino. Jei jos sūnus atiteks ne jai, tegul 
jis būna niekieno. Tarp jos brangenybių po ranka gulėjo bran- 
gakmeniais išpuoštas peilis. Ji čiupo peilį ir šoko prie susigūžu- 
sio paauglio. Liudvikas suspiegė ir puolė jos laikyti. Tačiau atsi- 
rado kai kas už jį greitesnis. Moteris įlėkė pro praviras duris ir 
nutvėrė pakeltą riešą. Abi moterys, tikros karalienės, trumpam 
susirėmė - svirduliavo, galynėjosi, kol peilis nukrito žemėn. Iš- 
sigandęs Liudvikas pakėlė peilį ir, pačiupęs sūnų už rankos, iš- 

skubėjo lauk. Fransuaza de Montespan atsirėmė otomanės. Ve- 
riamu žvilgsniu ją rėmė rimtai nusiteikusi kita Fransuaza, mo- 
teris, kurios šešėlis persekiojo ją kiekviename gyvenimo posū- 
kyje. 

— Madam, išgelbėjau jus nuo žingsnio, kurio tuoj pat būtumėte 
pasigailėjusi. 

— Išgelbėjo mane! Tu privedei mane prie šito! 

Nuverstoji favoritė atsilošė į aukštą atlošą, sudėjusi rankas ant 
aksominių klosčių. Vokai beveik dengė liepsnas svaidančias akis, 
o pro praviras lūpas šiepėsi balti dantys. Tai ir buvo tikroji Fran- 
suaza de Montespan, klastinga katė, prigludusi šuoliui, visai ne- 
panaši į aną, nuolankią ir malonią, Fransuazą, nugalėjusią kara- 
lių švelniais žodžiais. Įbrėžta per grumtynes madam de Mente- 
non ranka kraujavo, ir kraujas lašėjo nuo pirštų, tačiau abiem 
moterims ne tai buvo galvoje. Įdėmios pilkos akys stebėjo buvu- 
sią varžovę norėdamos primesti savo valią silpnesnei būtybei, iš 
kurios visko buvo galima laukti. 

- Taip, tu mane privedei prie šito, o aš tave ištraukiau iš skur- 
do, kai tau reikėjo duonos plutos ir rūgštaus vyno taurės. Ką tu 
„turėjai? Ogi nieko, tik pavardę, iš kurios visi juokėsi. Aš tau viską 
daviau. Viską! Juk žinai, kad iš manęs gavai viską. Pinigus, padė- 
tį, atvėriau duris į dvarą. Viską gavai iš manęs. O dabar iš manęs 
tyčiojiesi! 

— Madam, aš nesityčiojau iš jūsų. Aš jūsų gailiuosi visa širdimi. 

— Gailiesi? Cha! Cha! Mortemarų šeimos atstovės gailisi Ska- 
rono našlė! Gali susikišti savo gailestį kartu su dėkingumu ir cha- 
rakteriu. Prašom daugiau juo mūsų nebevarginti. s 

—- Jūsų žodžiai manęs neskaudina. 

— Esate nejautri. 

— Nejautri, nes mano sąžinė švari. 

— Oho! Vadinasi, kartais ji būna nešvari? 

— Ne tokiuose reikaluose, madam. 

— Dieve mano! Vadinasi, pasitaiko baisesnių dalykų! 

—- Niekados jums nenešiojau pykčio. 

— Nejaugi niekados? O, moteriške, moteriške! 

— Ką gi esu jums padariusi? Karalius užeidavo į mano kambarį 
pasižiūrėti, kaip mokau vaikus. Pasilikdavo. Kalbėdavo. Klaus- 
davo mano nuomonės tai vienu, tai kitu klausimu. Nejaugi turė- 
jau tylėti arba sakyti ne tai, ką manau? 

— Tu jį nustatei prieš mane! 

— Didžiuočiausi, jei manyčiau, kad nukreipiau jį į dorybę. 

— Kaip gražiai šis žodis skamba tavo lūpose! 

— Norėčiau jį išgirsti iš jūsų lūpų. 

— Pati prisipažįsti, kad pavogei karaliaus meilę iš manęs, o do- 
rybingiausioji iš visų našlių! 

— Visada buvau jums dėkinga ir maloni. Juk jūs, kaip dažnai 
man primindavote, buvote mano geradarė. Jums nereikėjo to nė 
sakyti, nes aš šito nė valandėlei nepamiršau. Neneigiu: jei kara- 
lius klausdavo, sakydavau, kad nuodėmė yra nuodėmė ir kad kil- 
niau nusimesti kaltės saitus, kuriais buvo supančiotas. 

— Arba pakeisti juos kitais. 

— Pareigos saitais. 

— Kokie niekai! Bloga darosi nuo tavo veidmainiavimo! Jei vaiz- 
duoji vienuolę, kodėl nesi ten, kur vienuolei ir dera? Bet tu išsi- 
renki iš abiejų pasaulių, kas geriausia, ar ne? Dvaro malonumus 
ir vienuolės manieras? Su manimi tau šitai neišdegs! Pažįstu ta- 
ve ne prasčiau už tave pačią. Aš bent buvau garbinga ir, ką da- 
riau, dariau visiems matant. O tu slapstaisi už savo kunigų, dva- 
sios vadovų, klauptų ir maldaknygių. Gal manai, kad mane apga- 
vai, kaip apgavai kitus? 

Pilkos jos priešininkės akys pirmą sykį blykstelėjo, ji greitai 
žingtelėjo link jos ir, pusiau pakėlusi ranką, papriekaištavo: 

- Galite kalbėti apie mane, ką norite. Man tai - kaip jūsų pa- 
pūgos čiauškesys prieškambaryje. Tik nelieskite šventų dalykų. 
Norėčiau, kad pakylėtumėte savo mintis link tų dalykų ir įsileis- 
tumėte juos, kol nevėlu, savo sielon, nes jūsų gyvenimo būdas 
niekingas ir pagedęs. Kiek daug galėjote nuveikti! Jo siela buvo 
jūsų rankose kaip molis pas puodžių. Jei būtumėte jį pakylėjusi, 

vedusi aukštesniais keliais, parodžiusi jam gerąsias ir kilniąsias 
jo savybes, būtumėte buvusi mylima ir laiminama visose pilyse ir 
kaimuose! Betgi šito nedarėte. Jūs tempėte jį žemyn, iššvaistėte 
jo jaunystę, atitraukėte jį nuo žmonos, sudarkėte jo brandos me- 
tus. Jei taip aukštai esantis asmuo elgiasi nusikalstamai, jo pa- 
vyzdžiu seka tūkstančiai kitų. Ir visa tai gula ant jūsų sąžinės. 
Atsipeikėkite, madam, dėl Dievo meilės, atsipeikėkite, kol nevė- 
lų! Kad ir graži esate, gal jums, kaip ir man, ne kiek metų ir beli- 
kę. Kai rudi plaukai pražils, balti skruostai įkris, skaisčios akys 
aptems, kas laukia nusidėjėlės Fransuazos de Montespan sielos? 
Dieve, pasigailėk jos! 

Varžovė trumpam nuleido galvą, nes ir ją paveikė iškilmingi 
žodžiai ir gražios akys. Ji kiek patylėjo, pirmą sykį gyvenime išsi- 
gandusi, bet tuoj pašaipi nesuvaldoma prigimtis paėmė viršų, ir ji 
pažvelgė iš apačios išriesdama lūpas: 

- Žiūrėkite, įsigijau dvasios vadovę, ačiū tau! Madam, prašom 
nepūsti man miglos į akis! Pažįstu tave kaip nuluptą. 

— Priešingai, atrodo, kad pažįstate mažiau nei tikėjausi. Jei 
gerai mane pažįstate, pasakykite, kas aš esu? 

Varžovė sudėjo į atsakymą visą pagiežą ir neapykantą. 

— Tu esi, - prašvokštė ji, - mano vaikų guvernantė ir slapta 
karaliaus meilužė. 

— Apsirikote, - smagiai atsiliepė madam de Mentenon. - Esu 
jūsų vaikų guvernantė ir karaliaus žmona. 


XXI SKYRIUS 
ŽMOGUS KARIETOJE 


Madara de Montespan dažnai buvo tekę apsimesti alpstan- 
čiai, kai reikėdavo nuginkluoti pykstantį karalių. Tada jis apka- 
bindavo ją iš gailesčio, o šis, kaip žinoma, yra meilės dvynys. 
Tačiau dabar tie keli žodžiai iš tikrųjų sukrėtė ją iki sielos gel- 

mių. Jais ji neabejojo. Varžovės veidas, įdėmus žvilgsnis, ramus 
balsas - viskas bylojo įtikinamai. Apstulbusi ji stovėjo sunkiai 
kvėpuodama ir graibydama rankomis orą, o įžūlios jos akys te- 
mo ir traukėsi migla. Tada šaižiai suriko, ne, suaimanavo it žmo- 
gus, sunkiai kovojęs ir žinąs, jog toliau kautis nebepajėgs. Išdidi 
galva nusviro, o bejausmis kūnas susmuko prie varžovės kojų. 
Madam de Mentenon pasilenkė ir pakėlė ją savo stipriomis bal- 
tomis rankomis. Sielvartas ir gailestis atsispindėjo jos akyse, kai 
ji žiūrėjo į sniego baltumo varžovės veidą prie savo krūtinės, o 
tame veide nebeliko nei pagiežos, nei puikybės, tik viena ašara 
blizgėjo iš po juodų blakstienų, o lūpos buvo irzliai nuleistos kaip 
vaiko, kuris verkė tol, kol užmigo. Ji paguldė madam de Mon- 
tespan ant otomanės, padėjo po galva šilkinę pagalvėlę. Tada 
apsitvarkė pati, sudėjo į atidarytą stalčiuką visus besimėtančius 
ant kilimo juvelyrinius dirbinius. Užrakinusi stalčiuką, padėjo 
raktelį ant stalo, kad savininkė nesunkiai jį pastebėtų. Tada gon- 
gu iškvietė juodąjį pažą. 

— Tavo ponia negaluoja, - paaiškino. - Eik ir atvesk jos kamba- 
rines. 

Padariusi viską, kas nuo jos priklausė, ji išėjo iš didelio tylaus 
kambario, kur tarp aksomų ir auksinių pagražinimų kaip sumin- 
džiota gėlė gulėjo gražuolė jos varžovė, kurią buvo palikusios jė- 
gos ir viltis. 

Ką galėjo vargšė daryti? Ko tikėtis iš likimo? Kai grįžo są- 
monė, ji pavarė lauk slauges ir gulėjo sunėrusi rankas, per- 
kreiptu veidu, dūmodama apie rūškaną savo ateitį. Privalėjo 
išvykti, abejonių nebebuvo. Ne tik dėl karaliaus įsakymo. Jos 
laukė kančia ir pašaipos rūmuose, kur ji iki šiol karaliavo ne- 
pralenkiama. Tiesa, jai teko atsilaikyti prieš tikrąją karalienę. 
Neapykanta taip jos neapakino, kad ji nesuprastų, jog šįsyk jos 
varžovė smarkiai skyrėsi nuo vargšės romiosios Marijos Tere- 
sės. Pagaliau jos dvasia buvo palaužta. Ji turi prisipažinti nu- 
galėta ir išvykti. 

Ji pakilo nuo sofos jausdama per valandą pasenėjusi dešimčia 

metų. Jos laukė daug darbų, laiko buvo nedaug. Ji tėškė žemėn 
brangenybes, kai karalius ėmė šnekėti apie atlyginimą už praėju- 
sią meilę, tačiau dabar, kai meilė prarasta, kodėl tų brangenybių 
atsisakius? Jei nebegali karaliauti, tai bent bus turtingiausia Pran- 
cūzijos moteris. Be abejo, ji gaus pašalpą. Ir nemažą, nes Liudvi- 
kas visada buvo dosnus. O kur dar visokie meno kūriniai, rinkti 
metų metais - brangenybės, perlai, aukso dirbiniai, vazos, pa- 
veikslai, krucifiksai, laikrodžiai, dailūs niekučiai, - už juos buvo 
paklotas ne vienas milijonas livrų. Savo rankomis ji supakavo bran- 
giausius smulkius daiktus ir susitarė, kad brolis pasaugos kitus. 
Visą dieną ji karštligiškai triūsė nesirinkdama darbų, kad tik ne- 
galvotų apie savo pralaimėjimą ir varžovės pergalę. Vakarop vis- 
kas buvo baigta, jos turtą turėjo persiųsti į Mažojo Burgo pilį, kur 
ji ketino apsistoti. 

Iki išvykti skirto laiko dar liko pusvalandis, kai į jos kambarį 
buvo įleistas jaunas vyriškis, nematytas jai iš veido. Jis atnešė 
žinią iš brolio. 

— Ponas de Vivonas, madam, apgailestauja, kad gandas apie 
jūsų išvykimą plačiai pasklido po visą dvarą. 

— Kas man darbo, pone? - atšovė ji su įprastu įžūlumu. 

- Jis sako, madam, kad dvariškiai gali būriuotis prie vakari- 
nių vartų norėdami pasižiūrėti, kaip jūs išvykstate. Madam de 
Neji bus ten, hercogienė de Šambor ir madmuazelė de Roan, 
1E45 

Dama atšlijo pasibaisėjusi tokia kankyne. Išvykti iš dvaro, ku- 
riame ji buvo daugiau negu karalienė, lydimai niekinamų žvilgs- 
nių ir pašaipių asmeninių priešų pastabų! Po visų šiandien patir- 
tų pažeminimų tai būtų paskutinis lašas kantrybės taurėje. Jos 
nervai neišlaikys. Reikia šito išvengti. 

— Pasakykite mano broliui, pone, kad būčiau dėkinga, jei jis 
patvarkytų, jog mano išvykimas būtų privataus pobūdžio. 

— Jis prašė jums perduoti, kad jau patvarkė, madam. 

— O! Kelintą valandą? 

— Dabar. Kuo greičiau. 

— Aš pasirengusi. Tai prie vakarinių vartų? 

— Ne, prie rytinių. Jūsų lauks karieta. 

— O kur mano brolis? 

— Mes jį paimsime prie parko vartų. 

— Kodėl? 

— Jis yra sekamas. Jei bus pastebėtas prie karietos, tai visi iš 
karto supras. 

— Labai gerai. Pone, paimkite mano apsiaustą ir šią dėžutę. 
Galime iš karto eiti. 

Jie ėjo aplinkiniu keliu mažiau vaikščiojamais koridoriais. Ji 
skubėjo kaip kokia nusikaltėlė, užsitraukusi ant veido gobtuvą, o 
širdis imdavo blaškytis nuo kiekvieno atsitiktinių žingsnių aido. 
Sėkmė ją lydėjo. Ji nieko nesutiko ir greitai prisiartino prie ryti- 
nių šalutinių vartų. Du flegmatiškai nusiteikę šveicarų gvardie- 
čiai, atsirėmę į savo muškietas, stovėjo abipus vartų, o viršuje 
kybanti lempa apšvietė laukiančią karietą. Durys buvo praviros, 
ir aukštas vyriškis, apsigobęs juodu apsiaustu, padavė jai ranką 
įlipti. Paskui jis atsisėdo priešais, užtrenkė dureles, ir karieta nu- 
dardėjo pagrindiniu įvažiuojamuoju keliu. 

Jos nenustebino, kad karietoje su ja yra kitas žmogus. Ji buvo 
įpratusi važinėtis su sargyba. Kiek pavažiavęs, jis išlips, ir jo vie- 
ton įsės brolis. Čia nebuvo nieko keisto. Tačiau praėjo dešimt mi- 
nučių, o žmogus tebesėdėjo nekalbus ir sustingęs. Ji pažvelgė į jį 
susidomėjusi. Kai padėjo jai įlipti, ji pastebėjo, kad jis apsirengeš 
kaip bajoras. Iš nusilenkimo ir rankos mosto ji, kaip prityrusi dva- 
riškė, nustatė, jog jo manieros rafinuotos. Šiaip jau visi jos pažįs- 
tami dvariškiai buvo galantiški ir plepūs, ne tokie kaip šis. Vėl ji 
bandė įsižiūrėti į jį tamsoje. Skrybėlė buvo užtraukta ant akių, o 
apsiaustas dengė smakrą, tačiau jai pasirodė, kad ir jis nenulei- 
džia nuo jos akių. Tyla buvo nejauki. Reikėjo ją pertraukti. 

— Pone, mes tikrai pravažiavome parko vartus, kur turėjome 
paimti mano brolį. 

Bendrakeleivis nieko neatsakė, nė nekrustelėjo. Ji pamanė, kad 
gal sunkios karietos dardesys nustelbė žodžius. 

— Pone, - pakartojo pasilenkusi į priekį, - mes pravažiavome 
tą vietą, kur turėjome paimti poną de Vivoną. 

Jis nekreipė į ją jokio dėmesio. 

Tada ji garsiai sušuko: 

— Sakau, pravažiavome vartus! 

Atsako nesulaukė. 

Ją visą nupurtė. Kas jis yra, šis tylenis? Jai dingtelėjo, gal jis 
kurčias. 

— Gal ponas esate nesveikas, - tardė ji, - ir negalite kalbėti. Jei 
tylite dėl šios priežasties, prašom pakelti ranką, aš viską supra- 
siu. 

Jis tebesėdėjo sustingęs ir tylus. 

Ją apėmė beprotiška baimė būnant šitaip uždarytai su kažko- 
kia baisia bežade būtybe. Iš siaubo ji suspiegė ir puolė draskyti 
langelį bei duris, norėdama atidaryti. Netikėtai plieniniai gniauž- 
tai nusileido ant jos riešų ir sviedė ją atgal ant sėdynės. Žmogaus 
kūnas išliko vietoje, jis neištarė nė garso. Karieta svirduliavo ir 
girgždėjo, kaukšėjo lekiančių arklių kanopos. Jie jau važiavo kai- 
mo keliais, tolyn nuo Versalio. Dar labiau sutemo, dangų apgaubė 
sunkūs debesys, toli horizonte pasigirdo griaustinio dundėjimas. 

Dama, sunkiai kvėpuodama, gulėjo atsilošusi ant odinių karie- 
tos pagalvių..Ji buvo narsi moteris, tačiau dabar, kai jos dvasia 
palūžusi, keistas siaubas skverbėsi jai į sielą. Ji gūžėsi kamputyje 
su išgąsčiu spoksodama į figūrą priešais ją. Kad jis bent žodelį 
ištartų! Ką nors paaiškintų, pagrasintų, tik netylėtų! Buvo taip 
tamsu, kad ji vargiai atskyrė jo kontūrus. Kaupėsi audra, tamsa 
vis tirštėjo. Vėjas pūtė nedideliais trumpais šuorais, o tolumoje 
vis trankėsi ir grūmojo. Tyla tapo nebepakenčiama. Reikia pra- 
šnekinti jį bet kokia kaina. 

— Pone, - pradėjo ji, - įvyko kažkoks nesusipratimas. Nesuvo- 
kiu, kokia teise remiatės neleisdamas man nuleisti langelio ir duoti 
nurodymų vežėjui. 

Jokio atsako.;/ 

- Pone, kartoju, čia tikrai apsirikimas. Ši karieta yra mano 

brolio mesjė de Vivono. Jis ne toks žmogus, kad leistų nepagar- 
biai elgtis su seserimi. 

Keli sunkūs lietaus lašai ištiško ant lango. Debesys leidosi vis 
žemyn ir tirštėjo. Sustingusios figūros nebesimatė, ir jai buvo dar 
baisiau. Ji suspiegė iš siaubo. Ir vėl jokio atsako. 

— Pone, - suriko ji, apčiuopomis nutverdama jį už rankovės, - 
jūs mane gąsdinate. Jūs man keliate siaubą. Aš niekada nesu jums 
padariusi nieko blogo. Kodėl norite nuskriausti nelaimingą mo- 
terį? Pasakykite gi man ką nors, dėl Dievo meilės! 

Tik lietaus barbenimas į langą ir jokio kito garso, išskyrus jos 
pačios trūkčiojantį alsavimą. 

— Gal jūs nežinote, kas aš esu! - tęsė ji, stengdamasi atgauti 
įprastinį valdingą toną, nors kalbėjo juodų juodžiausiai tamsai. — 
Žiūrėkite, kad nebūtų vėlu, kai pastebėsite, jog juokams pasirin- 
kote ne tą asmenį. Aš - markizė de Montespan. Nesu iš tų, kurie 
pamiršta įžeidimus. Jei nors kiek pažįstate dvarą, turite žinoti, 
kad mano žodis karaliui šį tą reiškia. Galite vežtis mane šia ka- 
rieta, tik nemanykite, kad manęs niekas nepasiges. Manęs tikrai 
ims teirautis ir atkeršys už mane, jei ką bloga padarysite. Jei jūs... 
O, Jėzau! Pasigailėkit! | 

Staiga debesį perskrodė tvykstelėjęs žaibas, ir akimirksniu 
visa vietovė bei karietos vidus nušvito kaip dieną. Vyriškio vei- 
das buvo per plaštaką nuo jos. Jis buvo plačiai išsižiojęs, akių 
plyšiai spindėjo tyliu pasitenkinimu, galėjai matyti kiekvieną 
detalę - raudoną virpantį liežuvį, šviesesnę burnos apačią, pla- 
čius baltus dantis, trumpą rudą smailai kirptą barzdą, atsikišu- 
sią į priekį. 

Ne dėl staigaus blyksnio, ne dėl besivaipančio žiauraus veido 
sudrebėjo Fransuaza de Montespan. Iš visų pasaulio vyrų ji la- 
biausiai bijojo vieno, ir štai dabar priešais ją buvo jis, tas, kurį 
mažiausiai tikėjosi čia pamatyti. 

— Morisai! - suspigo ji. - Morisai! Tai tu! 

— Taip, žmonele, tai aš. Kaip matai, po šitiekos metų mes vėl 
esame kits kito glėbyje. 

— O, Morisai, kaip tu mane išgąsdinai! Kaip tu galėjai taip žiau- 
riai elgtis? Kodėl nesikalbėjai su manimi? 

— Todėl, kad man buvo smagu sėdėti tyloje ir galvoti, jog štai 
vėl turiu tave po daugelio metų ir niekas tarp mūsų nebestovi. O, 
mano mažute žmonele, kaip aš laukiau šios valandos! 

— Aš tave nuskriaudžiau, Morisai, labai nuskriaudžiau! Atleisk 
man! 

— Mūsų šeimoje neatleidžiama, brangioji Fransuaza. Atsime- 
ni, kaip seniau važinėdavomės kartu? Šita pačia karieta. Ji ir par- 
vežė mus iš katedros, kur tu taip gražiai prisiekei man ištikimy- 
be. Aš sėdėjau toje pačioje vietoje kur ir dabar, tu - irgi ten pat, aš 
tada paėmiau tavo rankelę ir ją paspaudžiau... 

— Niekše! Tu išsukai man riešą! Sulaužei ranką! 

— Tikrai ne, mažoji žmonele! Atsimenu, tu man sakei, kad ma- 
ne ištikimai mylėsi, aš tada pasilenkiau prie tavo lūpų ir... 

— Gelbėkite! Galvijau, tu perrėžei man burną! Tu užgavai ma- 
ne savo žiedu! 

— Užgavau tave! Kas galėjo pamanyti tą pavasario dieną, kai 
mes svajojome apie ateitį, kad mūsų laukia tokie dalykai? Štai 
tau! Ir dar! 

Jis ėmė nuožmiai daužyti tamsoje jai per veidą. Ji atšoko at- 
gal, atsitrenkdama į pagalves. Su maniako jėga ir įtūžiu jis smū- 
giavo nusimušdamas krumplius kur pakliūva - virš jos, į odinius 
apmušalus, į medinį atlošą. 

-- Pagaliau nutildžiau tave, - atsipūtė jis. - Anksčiau aš tave 
nutildydavau bučiniais. Bet pasaulis nestovi vietoje, Fransuaza, 
laikai keičiasi, moterys imasi klastos, o vyrai - rūstybės. 

— Gali mane užmušti, jei taip nori, sudejavo ji. 

— Taip ir padarysiu, - prižadėjo. 

Karieta vis lėkė pirmyn, šokinėdama ir svirduliuodama vėžių 
išvagotais kaimo keliais. Audra liovėsi, toli dar tebegrumeno, ret- 
karčiais blykstelėdavo. Išlindęs mėnulis šaltai blizgėjo sidabru už- 
liedamas plačius, be gyvatvorių, tuopomis apjuostus laukus. Įspin- 
do jis ir karietos langan, apšviesdamas susigūžusią būtybę ir bai- 

sųjį jos pakeleivį. Dabar jis buvo atsilošęs, sukryžiavęs ant krūti- 
nės rankas, akimis piktdžiugiškai rydamas kančią pažemintos mo- 
ters, moters, kuri jį nuskriaudė. 

— Kur tu mane veži? - pagaliau pasiteiravo ji. 

— Į Portilaką, mano mažoji žmonele. 

— Kodėl ten? Ką tu su manimi rengiesi daryti? 

— Ketinu visiems laikams nutildyti tavo melagį liežuvėlį. Dau- 
giau vyrų nebeapgaudinėsi. 

— Tu mane nužudysi? 

— Jei tu šitai vadini tokiu žodžiu. 

„- Tavo ne širdis, o akmuo. 

- Širdį aš atidaviau vienai moteriai. 

— O, Dievas mane baudžia už nuodėmes. 

— Neabejok, tikrai nubaus. 

— Ar negalėčiau aš tau kuo nors atsilyginti? 

— Atsilyginsi, ir su kaupu. 

— Tu turi špagą prie šono, Morisai. Kodėl manęs nenusmeigį, 
jei taip neapkenti? Kodėl neperveri man širdies? 

— Tikrai taip padaryčiau, jei nebūtų kitos priežasties. 

— Kokios? 

— Galiu pasakyti. Portilake aš esu ir aukščiausias, ir vidutinis, 
ir žemiausias teisėjas. Ten aš esu senjoras ir galiu teisti, apkaltin- 
ti bei vykdyti egzekuciją. Tai mano teisėta privilegija. Šitas ap- 
gailėtinas karaliūkštis net nesužinos, kaip aš tau atkeršijau, nes 
tai mano teisė. Jis negalės prieštarauti, nes sukels prieš save vi- 
sus Prancūzijos senjorus. 

Jis vėl išsišiepė ir nusikvatojo patenkintas savo sumanymu, 0 
ji, visa virpėdama, nusisuko nuo žiauraus veido ir spigių akių, 
užsidengė veidą rankomis. Vėl prašė Dievo atleisti jai už menką 
nuodėmingą gyvenimą. Taip jie skriejo tamsią naktį įkandin kauk- 
šinčių kanopų, vyras ir žmona, nesikalbėdami, su neapykanta ir 
siaubu širdyse, kol iš kampinio pilies bokšto pasimatė žarijų ug- 
nis ir priešais juos neaiškiai sudūlavo didžiulis statinys. Tai buvo 
Portilako pilis. 


178 


XXII SKYRIUS 


EŠAFOTAS PORTILAKE 


Ir reikėjo taip atsitikti, kad Amoris de Katinatas ir Amosas 
Grinas pro savo kalėjimo langelį pamatė, kaip vidurnaktį iš ka- 
rietos buvo išlaipinta belaisvė. Matė jie ir grėsmingąją pakylą, ir 
keistą procesiją ankstyvą rytą. Jie pasijuto bežiūrį į Fransuazą 
de Montespan, vedamą mirties vieton, išgirdo paskutinį gailų jos 
pagalbos šauksmą, kai budelis iškėlė sunkią ranką su kirviu virš 
parblokštos ant kelių aukos. Ji spiegdama traukėsi nuo kraupios 
medinės trinkos, nušlakstytos raudonomis dėmėmis ir riebalais. 
Budelis pakėlė savo įrankį, o senjoras žingtelėjo pirmyn, norėda- 
mas nutverti moterį už ilgų kaštoninių plaukų ir nuvilkti į šalį 
dailią galvutę. Staiga iš nuostabos jis neteko žado ir liko bestovįs 
su pakelta koja bei ištiesta ranka, prasižiojęs ir įsistebeilijęs prie- 
šais save. 

Ir koks gi vyras nebūtų nustėręs? Pro mažą keturkampį lan- 
gelį priešais ešafotą staiga žemyn stačia galva nubildėjo žmogus 
ištiestomis pirma savęs rankomis ir tuoj pašoko ant kojų. Per pė- 
dą nuo jo kulnų tuoj atsidūrė kito vyriškio galva. Šis šleptelėjo 
ant ešafoto sunkiau negu pirmasis, tačiau irgi mitriai atsistojo. 
Vienas vilkėjo mėlyną karaliaus gvardiečio švarką su sidabriniais 
apvadais, o kitas buvo civilis, apsirengęs tamsiu apdaru ir švariai 
nusiskutęs. Rankose abu turėjo po trumpą aprūdijusį geležinį vir- 
bą. Nieko netaręs, gvardietis puolė pirmyn ir trenkė budeliui kaip 
tik tuo metu, kai šis taikėsi kirsti aukai smūgį. Pasigirdo duslus 
garsas su trekštelėjimu, tarsi kas būtų sudaužęs kiaušinį, ir vir- 
bas išlakstė gabalais. Budelis kraupiai suriaumojo, išmetė kirvį, 
susigriebė už galvos, svirduliuodamas nubėgo ešafotu žemyn ir 
išsitiesė paslikas kieme. 

Akies mirksniu de Katinatas pagriebė kirvį ir užsimojo ant sen- 
joro, ojo akyse degė ryžtas. 

— Aš tau parodysiu! - sustaugė jis. 

Senjoras pagaliau atgavo žadą. Buvo aišku, kad šie du nepažįs- 
tamieji nori atimti iš jo grobį. 

— Griebkite šiuos vyrus! - suriko jis, pasisukęs į savo palydą. 

— Minutėlę! - atsiliepė de Katinatas tokiu balsu ir laikysena, 
kad visi pakluso. - Iš mano švarko matote, kas aš. Esu karaliaus 
sargybinis. Kas palies mane, palies jį. Saugokitės! Tai pavojingas 
žaidimas! 

— Pirmyn, bailiai! - riaumojo de Montespanas. 

Tačiau ginkluoti vyrai delsė, nes karaliaus baimė tvyrojo viso- 
je- Prancūzijoje. De Katinatas įvertino jų neryžtingumą ir pasi- 
naudojo proga. 

- Ši moteris, - paaiškino jis, - yra karaliaus favoritė. Jei bus 
paliesta bent viena jos plaukų garbana, sakau jums, nė vienas 
šioje tvirtovėje neišliks gyvas, bet mirs kančiose. Kvailiai, negi 
norite išleisti kvapą ant kankinimų suolo ar raitydamiesi verdan- 
čioje alyvoje, jei klausysite šito bepročio? 

— Kas tie žmonės, Marso? - persiutęs paklausė senjoras. 

— Tai kaliniai, jūsų ekscelencija. 

- Kaliniai! Kieno kaliniai? 

- Jūsų, šviesybe. 

— Kas tau liepė juos čia laikyti? 

- Jūs. Palydovai turėjo jūsų žiedą su herbu. 

- Niekada nesu šitų vyrų matęs. Čia kažkokia velniava. Tačiau 
niekas tenedrįsta stverti man už barzdos mano paties pilyje nei 
stotis tarp manęs ir mano žmonos. Prisiekiu Dievu, jiems šitai 
neišdegs! Marso, Etjenai, Žilberai, Žanai, Pjerai, na, dykaduoniai, 
čiupkite juos, ar girdite, ką sakau! 

Jis dairėsi įtūžęs, o jo tarnai nuleido galvas ir nusuko veidus. 
Tyliai keikdamasis, jis išsitraukė špagą ir puolė prie žmonos, ku- 
ri pusiau apalpusi klūpojo šalia trinkos. De Katinatas puolė jos 
užstoti, tuo tarpu Marso, barzdotas senešalas, jau pagriebė šei- 
mininką už liemens. De Montespanas raitėsi jo glėbyje, stiprus 
kaip visi maniakai, sukandęs dantis, o iš lūpų kampučių jam tiš- 

ko seilės. Mostelėjęs špaga, jis dūrė į rudą barzdą ir suvarė giliai į 
gerklę. Dusliai surikęs, Marso griuvo aukštielninkas, o kraujas 
ištryško iš burnos ir žaizdos. Neleisdami žudikui ištraukti iš kū- 
no špagos, de Katinatas su amerikiečiu, padedami tuzino tarnų, 
nutempė jį žemyn nuo ešafoto. Čia Amosas Grinas jį taip pririšo, 
kad jis tegalėjo vartyti akis ir krutinti lūpas. Taip ir liko gulėti 
tūžmastingai spoksodamas ir spjaudydamas į juos. Namiškiai bu- 
vo nežmoniškai ant jo įsiutę, nes Marso buvo visų mylimas. Kir- 
vis su trinka buvo čia pat, ir teisingumas tuoj būtų buves įvykdy- 
tas, jei rytmečio oro nebūtų sudrebinęs skardus trimito signalas, 
nuaidėjęs tūkstančiu aukštų ir žemų garsų. De Katinatas suklu- 
so kaip skalikas, išgirdęs medžiotojo ragą. 

— Girdi, Amosai? 

— Trimituoja. 

- Tai gvardijos trimito signalas. Ei, jūs ten; greitai prie vartų! 
Pakelkite grotas ir nuleiskite tiltelį! Judinkitės, nes teks atsakyti 
už savo šeimininko kaltes! Na, Amosai, ji buvo per plauką nuo 
mirties. 

— Ko gero, drauge! Aš pamačiau, kaip jis tiesė ranką prie plau- 
kų, kai tu šokai pro langą. Dar akimirksnis, ir ją būtų nuskalpa- 
vę. Kokia ji graži, gražesnės nesu regėjęs! Netinka jai klūpoti ant 
šitų lentų. 

Jis nutraukė nuo jos vyro ilgą apsiaustą ir sulankstęs padarė 
apsvaigusiai moteriai pagalvę su tokiu švelnumu ir atsargumu, 
kad šitai nesiderino su jo stotu ir povyza. 

Jis dar triūsė prie jos, kai kieme klaktelėjo nuleidžiamas til- 
tas, sukaukšėjo kanopos, suplevėsavo plunksnos ir karčiai, suž- 
vangėjo plienas. Pirmas įjojo aukštas raitelis gvardiečio uniforma 
su išriesta plunksna skrybėlėje, ilgomis odinėmis pirštinėmis ir 
saulėje žvilgančia špaga. Ristele prisiartino prie ešafoto, tamsio- 
mis akimis įdėmiai nužvelgė laukiančią grupelę žmonių. De Kati- 
natas nušvito jį pamatęs ir tuoj atsidūrė prie jo balnakilpės. 

— De Brisakas! 

— De Katinatas! O, stebukle, iš kur tu atsiradai? 

— Mane buvo įkalinę. Sakyk, de Brisakai, ar nunešei praneši- 
mą į Paryžių? 

— Be abejo. 

— Ar arkivyskupas atvyko? 

— Taip. 

— O vestuvės ar įvyko? 

— Kaip buvo numatytos. Todėl ši vargšė moteris, kurią čia ma- 
tau, ir turėjo palikti rūmus. 

— Taip ir maniau. 

— Tikiuosi, nieko baisaus čia neįvyko? 

- Aš su draugu vos suskubau ją išgelbėti. Čia drybso jos vyras. 
Tikras demonas, de Brisakai. 

— Panašu. Bet ir pats angelas būtų neištvėręs, jei su juo būtų 
panašiai elgtasi. 

— Mes jį pririšome. Jis užmušė vieną žmogų, o aš - kitą. 

— Dievaži, veltui laiko neleidote. 

— Iš kur sužinojai, kad mes čia? 

— Nežinojau, man tai malonus netikėtumas. 

— Vadinasi, atvykai ne dėl mūsų? 

— Ne, mes atvykome dėl damos. 

— O kaip šis tipas ją sučiupo? 

- Jos brolis turėjo išvežti ją iš rūmų savo karieta, o šis sužinojo 
ir klasta įsiviliojo į savo karietą prie kitų vartų. De Vivonas, su- 
pratęs, kad ji dingo ir kad jos kambariai tušti, ėmė teirautis, ir 
greit išaiškėjo, kas ją išvežė. Ant karietos buvo de Montespano 
herbas, todėl karalius pasiuntė mane su raiteliais vytis, kiek įkerta. 

- Jei ne šis keistas atsitiktinumas, atvedęs mus čia, jūs nebū- 
tumėte laiku suskubę. O kas mus patykojo? Šis tipas, atrodo, vi- 
siškai nesigaudo mūsų reikaluose. Na, vis tiek ilgainiui išaiškės. 
Ką gi dabar mums daryti? 

- Aš turiu vykdyti nurodymus. Madam reikia nusiųsti į Mažąjį 
Burgą, o jos skriaudėjus uždaryti ir laikyti tol, kol karalius pa- 
reikš savo valią. Taip pat ir šią pilį reikia iki tol saugoti. O tu, de 
Katinatai, ką ketini veikti? 

— Norėčiau vykti į Paryžių ir pažiūrėti, kaip sekasi mano dėdei 
1r jo dukrai. 

— A, tai mielai tavo pusseserei? Dievaži, nesistebiu, kad tave 
Šv. Martyno gatvėje visi pažįsta. Klausyk, vienąsyk aš nešiau ta- 
vo pranešimą, dabar nunešk manąjį. 

— Mielai. O kur? 

— Į Versalį. Karalius nenurims, kol nesužinos, kaip mums se- 
kėsi. Tau labiausiai pritiktų jam pranešti, nes, jei ne tu ir tavo 
draugas, naujienos būtų liūdnos. 

— Po dviejų valandų būsiu Versalyje. 

— Ar turite arklių? 

— Mūsų arkliai nebegyvi. 

— Na, susirasite arklidėse kitus. Išsirinkite geriausius, nes sa- 
vųjų netekote eidami karaliaus tarnybą. 

Kaipgi nepaklausyti tokio gero patarimo? De Katinatas pamo- 
jo Amosui Grinui ir drauge nuskubėjo į arklides. Tuo tarpu de 
Brisakas, davęs kelias trumpas komandas, nuginklavo tarnus, vi- 
sur pilyje išstatė sargybinius ir pasirūpino damos išgabenimu bei 
jos vyro areštu. Po valandos abu draugai jau šuoliavo kaimo ke- 
liais, sa malonumu kvėpuodami grynu oru, dar mielesniu po drėg- 
no dvokiančio rūsio. Toli už nugarų liko mažas tamsus bokštelis, 
išlindęs virš giraitės ir ženklinantis pilies vietą, o horizonte vaka- 
ruose ankstyvos saulės spinduliai nušvietė didingus rūmus, jų ke- 
lionės tikslą. 


XXIII SKYRIUS 


KATINATŲ GIMINĖS ŽLUGIMAS 


Praslinkus porai dienų po madam Mentenon ir karaliaus vedy- 
bų, kukliame jos kambarėlyje įvyko susitikimas, nulėmęs neapsako- 
mai sunkią dalią tūkstančių tūkstančiams žmonių. Sitokiu būdu iš- 

mintingoji apvaizda pasirūpino, kad prancūzų kūrybiškumas, išra- 
dingumas ir gyvumas pasklistų tarp sunkiau išjudinamų germanų 
kilmės žmonių ir taptų stipresnės bei labiau vykusios rasės raugu. 

Istorijoje būta atvejų, kai dėl kokio dorybingo darbo kildavo 
didelis blogis, bet nusikaltimą lydėdavo kuo puikiausi padariniai. 

Atėjo laikas Bažnyčiai pareikalauti, kad madam laikytųsi duo- 
to pažado. Jos skruostai išbalo, akys nuliūdo, iš švelnios širdies 
plaukiantys maldavimai skendo ją supusių fanatikų argumentuo- 
se. Ji pažinojo Prancūzijos hugenotus, kas galėjo juos geriau pa- 
žinti nei ji, kilusi iš jų padermės ir išauklėta jų tikėjimo? Jai buvo 
gerai žinomas jų kantrumas, laisvės siekimas ir atkaklumas. Ar 
buvo vilties, kad jie paklus karaliaus norui? Gal keli didikai ir 
būtų paklusę, bet kiti būtų tik nusijuokę iš galerų, kalėjimų ar 
net kartuvių, jei jų tėvų tikėjimas būtų buvęs pastatytas ant kor- 
tos. O kas, jei jų tikėjimo nebepakes, o jie vis tiek jo laikysis? Tada 
jie turės bėgti iš savo šalies arba pasmerks save lėtai mirčiai prie 
irklų viešuosiuose darbuose surakinti grandinėmis. Koks siaubin- 
gas žmonių pasirinkimas, o jų tiek daug, kone atskira tauta. Siau- 
bingiausia, kad ji pati buvo jų kraujo, o balsuoti turėjo prieš juos. 
Kaip buvo žadėjusi. Atėjo laikas pažadą tesėti. 

Susirinkime dalyvavo vyskupas Bosuė, karo ministras Luvua 
ir garsusis jėzuitas tėvas Lašezas. Jie užvertė karalių argumen- 
tais, kad palaužtų jo nenorą. Dar buvo vienas kunigas, liesas ir 
išbalęs, tarsi pakilęs iš mirties patalo. Didelėse tamsiose jo akyse 
degė piktos ugnelės. Perkreiptuose antakiuose ir prakauliuose 
žiauriuose skruostuose buvo įsirėžęs nenumaldomas ryžtas. Ma- 
dam, pasilenkusi prie rankdarbio, tylėdama narstė spalvotus šil- 
kinius siūlus, o karalius, pasirėmęs ranka, klausėsi. Jo išraiška 
bylojo, kad jis supranta, jog yra varu varomas, o atsispirti botagui 
negali. Ant žemo stalelio gulėjo dokumentas, plunksna ir rašalas 
greta jo. Tai buvo įsakymas dėl edikto atšaukimo, trūko tik kara- 
liaus parašo, kad taptų įstatymu visai šaliai. 

— Tėve, ar jūs manote, kad, šitaip užgniaužęs ereziją, aš išgel- 
bėsiu savo sielą aname pasaulyje? - paklausė jis. 

— Tikrai pelnysite atpildą. 

- Ir jūsų tokia nuomonė, pone vyskupe? 

— Neabejoju, jūsų didenybe. 

- O jūsų, abate de Šeila? 

Išsekęs kunigas pirmąsyk pravėrė burną. Silpnas raudonis už- 
liejo numirėliškus skruostus, o giliai įdubusios akys dar labiau 
sužėravo. 

— Nieko tikro apie jūsų sielos išganymą negaliu pasakyti, jūsų 
didenybe. Tam reikia daug didesnių darbų. Tačiau neabejoju, jog 
pražudysite savo sielą, jei to nepadarysite. 

Karalius piktai pasimuistė ir susiraukė. 

- Jūsų žodžiai atžarūs, aš prie tokių nepratęs, - tarė. 

— Tokiame reikale būtų žiauriau palikti jus dvejojantį. Vėlgi 
sakau jums, jog jūsų sielos likimas pastatytas ant svarstyklių. Ere- 
zija yra mirtina nuodėmė.Tūkstančiai eretikų grįžtų prie bažny- 
čios, jei tarstelėtumėte bent žodelį. Todėl šie tūkstančiai mirtinų 
nusidėjėlių guli ant jūsų sąžinės. Ko gali tikėtis siela, jei jūs nelin- 
kęs pasitaisyti? 

— Mano tėvas ir senelis jiems buvo pakantūs. 

— Vadinasi, jūsų tėvas ir senelis dega pragaro liepsnose, jei Die- 
vas neparodė jiems ypatingos malonės. 

— Koks įžūlumas! - karalius pašoko nuo krėslo. 

- Jūsų didenybe, jei jūs ir penkiasdešimt kartų būtumėte ka- 
ralius, aš nepaliaučiau tvirtinęs to, ką laikau tiesa. Ką man reiš- 
kia žmogus, kai aš kalbu apie karalių karalių? Nagi, pažvelkite, 
ar žmogus, turintis tokias rankas, bijotų liudyti tiesą? 

Staigiu judesiu jis atsiraitojo ilgas apsiausto rankoves ir iškišo 
baltas nepaprasto liesumo rankas. Kaulai buvo visaip sumazgyti 
ir iškraipyti, išsukioti fantastiškiausiais pavidalais. Net Luvua, 
labiausiai užsigrūdinęs iš dvariškių, ir abu broliai kunigai sudre- 
bėjo pamatę kraupias rankas. O šis iškėlė jas virš galvos ir nu- 
kreipė akis į viršų. 

— Dangus mane pasirinko liudyti tikėjimą, - ištarė. - Kai išgir- 
dau, kad reikia kraujo jaunai Siamo bažnyčiai penėti, iškeliavau į 

Siamą. Ten mane perskrodė, nukryžiavo, išsukinėjo ir suskaldė 
mano kaulus. Buvau paliktas mirčiai, tačiau Dievas vėl įpūtė man 
gyvybės kibirkštėlę, kad pagelbėčiau didžiuosiuose Prancūzijos 
atsinaujinimo darbuose. 

—- Jūsų kentėjimai, tėve, - sušneko vėl atsisėsdamas Liudvikas, 
— duoda jums teisę kelti reikalavimus Bažnyčiai ir man, kaip ypa- 
tingam jos kovotojui ir gynėjui. Ką patartumėte, tėve, jei kai ku- 
rie hugenotai atsisakytų pereiti prie kito tikėjimo? 

- Jie privalo tai padaryti, - suriko de Šeila, ir šypsena perkrei- 
pė pamėklišką veidą. - Arba jie lenksis, arba palūš. Kas mums 
darbo, jei juos sumaltų į miltus? Mūsų tikslas - pastatyti šiame 
krašte vieningą Bažnyčią. 

— Su jumis žiauriai pasielgė, gal todėl ir jūs nenorite kitiems 
būti švelnus. 

Gilios įdubusios akys žėrėjo laukine liepsna, įkarščio pagau- 
tas, jis pakėlė vieną kaulėtą ranką virš galvos ir pakratė: 

— Švelnumo? Eretikams? Ne, valdove, mano kančios išmokė 
mane, kad pasaulis ir kūnas nieko nereiškia. Geriausias darbas 
savo artimui - tai prigriebti sielą, nors niekšingas kūnas ir kentė- 
tų. Aš prigriebsiu hugenotų sielas, jūsų didenybe, net jei, siekiant 
jas laimėti, Prancūzija taptų skerdynių vieta. 

Liudviką labai paveikė bebaimiški kalbėtojo žodžiai ir nežabo- 
tas nuoširdumas. Jis parėmė galvą ranka ir liko rymoti didžiai 
susimąstęs. 

— Jūsų didenybe, - murkė tėvas Lašezas, - vargu ar prireiks 
tokių griežtų priemonių, apie kurias kalba gerasis abatas. Aš, ro- 
dos, jau sakiau jums, kad visi karalystėje jus labai myli. Pakaks 
pareikšti jums savo valią šituo reikalu, ir jie visi grįš į tikrąjį tikė- 
jimą. 

— Norėčiau tuo tikėti, tėve, norėčiau tuo tikėti. Bet kas gi čia? 

Tarnas pravėrė duris. 

— Atvyko kapitonas de Katinatas ir nori tuoj pat pamatyti jūsų 
didenybę. 

— Tegul kapitonas įeina. Aha! - staiga jį persmelkė išganinga 

mintis. - Pažiūrėsime, ar iš tiesų tokiam dalyke pakaks man ro- 
domos meilės. Kas gali mane labiau mylėti nei mano asmens sar- 
gybiniai? 

Gvardietis, dulkinas ir išsitepęs per ilgą kelionę, palikęs Amo- 
są Griną prie arklių, iš karto norėjo perduoti karaliui pranešimą. 
Įėjęs jis ramiai atsistojo kaip žmogus, pripratęs prie tokių scenų, 
ir atidavė pagarbą. 

— Kokios naujienos, kapitone? 

— Majoras de Brisakas liepė perduoti jūsų didenybei, kad jis 
užėmė Portilako pilį. Dama saugi, o jos vyras įkalintas. 

Liudvikas persimetė su žmona greitais žvilgsniais, kurie rodė, 
jog abiem palengvėjo ant širdies. 

— Puiku, - ištarė jis. - Beje, kapitone, jūs man pastaruoju metu 
kelis kartus pasitarnavote, ir visada sėkmingai. Girdėjau, Luvua, 
kad de Lasalis mirė nuo raupų. 

— Vakar, jūsų didenybe. 

— Noriu, kad suteiktumėte laisvą majoro laipsnį ponui de Kati- 
natui. Leiskite, majore, man pirmam jus pasveikinti su paaukšti- 
nimu, nors ir turėsite pakeisti mėlyną gvardiečio uniformą į pil- 
kai perlinį muškietininko mundurą. Matote, karaliaus rūmai be 
jūsų negali išsiversti. 

De Katinatas pabučiavo ištiestą valdovo ranką. 

— Stengsiuosi būti vertas jūsų gerumo! 

— Padarytumėte viską, ko pareikalaučiau, ar ne? 

— Mano gyvybė priklauso jums. 

— Labai gerai. Tuojau aš patikrinsiu jūsų ištikimybę. 

— Pasirengęs visokiausiem5 išbandymams. 

— Išbandymas nebus labai sunkus. Matote šį dokumentą ant sta- 
lo? Tai įsakymas, kad visi hugenotai, gyvenantys mano valdose, 
atsisakytų savo paklydimų, kitaip bus išvaryti arba įkalinti. Turiu 
vilties, kad daugelis man ištikimų pavaldinių, suklydusių tikėjime, 
išsižadės jo sužinoję, jog toks yra mano aiškiai išreikštas pageidavi- 
mas. Labai tuo džiaugčiausi, nes nesinorėtų imtis prievartos prieš 
žmones, turinčius prancūziškas pavardes. Ar mane suprantate? 

— Taip, jūsų didenybe. 

Jaunasis vyras ėmė balti, mindžikuoti vietoje ir gniaužyti ran- 
kas. Jam buvo tekę regėti mirtį iš arti, tuziną kartų, įvairiomis 
formomis, bet dar niekada jam nebuvo taip sunku ant širdies kaip 
dabar. 

- Žinau, jūs pats — hugenotas. Būkite pirmasis šios didelės ak- 
cijos vaisius ir leiskite mums iš jūsų lūpų išgirsti, kad esate pasi- 
rengęs sekti karaliaus nurodymu šiame reikale, kaip ir visuose 
kituose. 

Jaunasis gvardietis dvejojo, nors tegalvojo vien, kaip čia gud- 
riau atsakius? Jis pajuto, kaip akies mirksniu lemtis nušlavė vi- 
sas sėkmes, patirtas gyvenime. Jis nesijautė jai skolingas ir paju- 
to apmaudą. Karalius suraukė antakius ir nekantriai ėmė būgny- 
ti pirštais, žvelgdamas į nuleistą galvą ir prislėgtą išvaizdą. 

— Kam taip ilgai svarstyti? - suriko jis. - Aš jus išaukštinau, aš 
ir toliau kelsiu jus tarnyboje. Kas trisdešimties metų turi majoro 
antpečius, maršalo lazdelės sulauks būdamas penkiasdešimties. 
Jūsų praeitis priklauso man, kaip ir jūsų ateitis. Ko kito galite 
tikėtis? 

— Nieko, jūsų didenybe, tik tarnauti jums. 

— Ko tylite? Kodėl nepatikinate manęs, kad išpildysite mano 
reikalavimą? 

— Negaliu, jūsų didenybe. 

— Negalite? 

— Tai neįmanoma. Aš nebeturėsiu ramios sąžinės, neteksiu sa- 
vigarbos, jei dėl padėties ar turto išsižadėsiu tėvų tikėjimo. 

- Žmogau, gal jūs išprotėjote? Ant vienos svarstyklių lėkštelės 
padėta viskas, ko žmogus gali geisti, o ką turite ant kitos? 

— Savo garbę. 

— Vadinasi, jums negarbė priimti mano religiją? 

— Man negarbė priimti ją netikint, vien pasipelnymo siekiant. 

— Tai kas jums neleidžia įtikėti? 

— Deja, jūsų didenybe, žmogus negali prisiversti įtikėti. Tikėji- 
mas pats ateina pas žmogų, o ne atvirkščiai. 

— Dievaži, tėve, - tarė Liudvikas, gailiai šypsodamasis jėzuitui 
nuodėmklausiui, - kadetus savo gvardijai man teks rinktis iš jūsų 
seminarijos, nes mano karininkai tapo kazuistikos specialistais 
ir teologais. Tad paskutinį kartą klausiu, ar atsisakote paklusti 
mano reikalavimui? 

— Bet, jūsų didenybe, - de Katinatas artinosi prie karaliaus 
ištiesęs rankas, su ašaromis akyse. 

Karalius sustabdė jį rankos mostu. 

— Jokių „bet“, - nurėžė. - Aš sprendžiu apie žmogų iš jo darbų. 
Tai išsižadėsite ar ne? | 

— Negaliu, jūsų didenybe. 

— Matote, - Liudvikas pasisuko į jėzuitą, - nebus taip lengva, 
kaip manote. 

- Šis vyras užsispyręs, tai tiesa, bet daugelis kitų greičiau nu- 
sileis. | 

Karalius papurtė galvą. 

— Kad žinočiau, kaip pasielgti... - dvejojo karalius. - Madam, 
neabejoju, kad jūs man duosite patį geriausią patarimą. Jūs gi 
girdėjote, apie ką kalbama. Ką jūs rekomenduotumėte? 

Ji neatitraukė akių nuo rankdarbio, tačiau balsas nuskambėjo 
ryžtingai ir aiškiai: 

— Jūs pats sakėte, kad esate vyriausiasis Bažnyčios sūnus. Jei 
vyriausiasis sūnus ją palieka, tai ar kiti paklus jos kvietimui? Tei- 
sybę sako šventasis abatas. Jūs statote į pavojų savo sielą nelai- 
kydamas erezijos nuodėme. O toji nuodėmė auga ir veša. Jei neiš- 
rausite jos su šaknimis, ji nustelbs tiesą, kaip piktžolės ir erškė- 
čiai užgožia kviečius. + 

— Prancūzijoje esama tokių apylinkių, - paantrino Bosuė, - kad 
gali visą dieną keliauti ir nepamatysi nė vienos bažnyčios, nes ten 
visi žmonės, nuo bajorų iki valstiečių, yra to prakeikto tikėjimo. 
Taip yra Sevenuose - ten žmonės pikti ir žiaurūs kaip ir jų kalnai. 
Dieve, saugok kunigus, kurie turi atversti juos iš paklydimų. 

— Ką aš turėčiau siųsti su tokia pavojinga užduotimi? - paklau- 
sė Liudvikas. 

“ Tuoj abatas de Šeila, išskėtęs liesas rankas, puolė ant kelių. 

— Valdove, siųskite mane! Mane! - klykė jis. - Niekada nesu 
jūsų prašęs jokių malonių ir neprašysiu. Aš, aš galiu palenkti tuos 
žmones. Siųskite mane, ir aš nunešiu jūsų įsaką Sevenų žmonėms. 

Gal tuo momentu rūstusis kunigas prisiminė vieną baisų rytą, 
kai jis gūžėsi degančiame name, o penkiasdešimt durklų, džerž- 
gėdami vienas į kitą, sulindo į jo kūną. Jis įsikniaubė į delnus, o 
išsekusiu jo kūnu perbėgo virpulys. Tada jis pakilo ir sunėręs ran- 
kas atsistojo abejinga poza. Liudvikas paėmė nuo stalo plunksną 
ir prisitraukė dokumentą artyn. 

— Vadinasi, visi jūs man patariate tą patį, - prabilo jis. - Ir jūs, 
vyskupe, ir jūs, tėve, ir jūs, madam, ir jūs, abate, ir jūs, Luvua. Ką 
gi, jei užsitrauksime bėdos, te ji manęs nepaliečia. Kas čia dabar? 

De Katinatas žingtelėjo pirmyn su ištiesta ranka. Karšta, im- 
pulsyvi prigimtis peržengė visas atsargumo užtvaras. Jis tarėsi 
matąs minių minias vyrų, moterų ir vaikų, savo tikėjimo brolių. 
savo atstovą. Anksčiau, kai reikalai gerai klojosi, jis mažai galvo- 
davo apie tokius dalykus. Dabar, gresiant pavojui, jis buvo sujau- 
dintas iki sielos gelmių ir jautė, kad gyvybė ir laimė negali atsver- 
ti ištikimybės dideliam dalykui ir principams. 

— Nepasirašykite, jūsų didenybe, - maldavo jis. - Ateis laikas, 
ir jūs norėsite, kad jūsų ranka, prieš pakeldama šią plunksną, 
būtų nudžiūvusi. Žinau, jūsų didenybe. Neabejoju tuo. Pagalvo- 
kite apie bejėgius žmones: mažus vaikus, jaunas mergaites, seno- 
lius ir paliegėlius. Tikėjimas - neatsiejama jų dalis. Tai tas pat, 
jei įsakytumėte lapams persikelti ant kitų šakų. Jie negali persi- 
kelti. Šitaip jūs viso labo priversite sąžiningus žmones veidmai- 
niauti. Ar jūs šito norite? Jie jus myli. Niekam nedaro blogo. Di- 
džiuojasi, kad tarnauja jūsų armijose, kovoja už jus, dirba jums, 
stato jūsų didžiąją karalystę. Maldauju jūsų didenybę pagalvoti 
prieš pasirašant įsaką. Jis atneš kančių ir sielvarto daugybei žmo- 
nių. 

Karalius valandėlę dvejojo klausydamasis trumpų, kapotų ka- 

rio sakinių, kuriais tas užsistojo savo gentainius. Tačiau veidas 
surūstėjo, kai jis atsiminė pats prašęs ir nesugebėjęs šio jauno 
dvaro dabitos įkalbėti. 

— Prancūzijos karaliaus religija turi būti Prancūzijos religija, — 
atkirto jis. - Jei mano gvardiečiai prieštarauja man tokiame daly- 
ke, aš surasiu kitus, kurie rodys man didesnę ištikimybę. Luvua, 
muškietininkų majoro laipsnis turi atitekti kapitonui de Belmo- 
nui. 

— Labai gerai, valdove. 

- O de Katinato laipsnis - leitenantui Labadojerui. 

— Puiku, valdove. 

— Tai aš nebegalėsiu jums tarnauti? 

— Jūs per daug išrankus, kad tiktumėte mano tarnybai. 

De Katinatui nusviro rankos, nulinko prie krūtinės galva. Jis 
suprato, kad viso gyvenimo svajonės žlugo, nes su juo pasielgta 
neteisingai. Iš nevilties jis pravirko ir, apsipylęs karštomis bejė- 
giško pykčio ašaromis, puolė iš kambario. Šitoks apsiašarojęs, keis- 
tai mostaguodamas rankomis, atsisagstęs, su kreivai nusmaukta 
skrybėle, įsiveržė į arklides, kur tinginiavo Amosas Grinas, rūky- 
damas pypkę ir kritiškai stebėdamas, kaip valomi arkliai. 

— Kas, po perkūnais, nutiko? - paklausė šis, laikydamas pypkę 
už storojo galo. Mėlyni dūmų kamuoliai ritosi iš jo lūpų. 

— Netekau teisės nešioti špagą, - verkė prancūzas. - Aš ją su- 
laužysiu. 

— Kad nori, aš irgi sulaužysiu savo peilį, jei tau nuo to paleng- 
vės. 

- Ir šitas, - raudojo de Kaltinatas, plėšdamas sidabrines perpe- 
tes, - turiu nuimti. 

— A, čia negaliu padėti, nes niekada tokių neturėjau. Nurimk, 
drauge, pasakyk, kas atsitiko, gal dar galima ką atitaisyti? 

— Į Paryžių! Į Paryžių! - kaip paklaikęs suriko gvardietis. - Aš 
žuvęs, bet turiu juos išgelbėti. Šen arklius, greičiau! 

Amerikiečiui buvo aišku, kad netikėtai užgriuvo didžiulė ne- 
laimė. Jis padėjo savo draugui ir arklininkams pabalnoti arklius, 

ir po penkių minučių jie švilpė keliu. Nepraėjo nė valanda, ir su- 
plukeę, apsiputoję žirgai sustojo prie aukšto namo Šv. Martyno gat- 
vėje. Nušokes nuo arklio, de Katinatas pasileido laiptais į viršų, o 
Amosas, kaip visada neskubėdamas, sekė jam iš paskos. 

Senasis hugenotas su gražuole dukra, susikabinę rankomis, 
sėdėjo šalia didelio židinio. Jie kartu pašoko iš vietos - ji apkabi- 
no mylimąjį su laimės šūksniu, o jis paspaudė ištiestą sūnėno ran- 
ką. 
Kitoje židinio pusėje, įsikandęs labai ilgą pypkę ir pasistatęs 
šalia ant padėklo taurę vyno, sėdėjo keistos išvaizdos žmogus ži- 
lais plaukais ir barzda, raudona mėsinga atsikišusia nosimi ir po- 
ra mažų pilkų akių, kurios blizgėjo iš po didžiulių apšarmojusių 
antakių. Pailgas sausas veidas buvo išvagotas gausybės raukšle- 
lių, visaip susiraizgiusių, vinguriuojančių įvairiomis kryptimis ir 
vėduokle besiskleidžiančių akių kampučiuose. Veidas buvo sustin- 
gęs, ojo spalva, tamsesnė už riešutą, susiliejo su kambario apmu- 
šalais, ir atrodė, jog galva išdrožta iš netašyto medžio. Vilkėjo mė- 
lynos saržos striuke, buvo su raudonomis trumpomis kelnėmis, 
per kelius išteptomis degutu, ir švariomis pilkomis vilnonėmis 
kojinėinis. Grubius bukanosius batus puošė didelės plieno sag- 
tys. Greta jo ant storos ąžuolinės lazdos pamauta suposi visko 
mačiusi skrybėlė su sidabriniais nėriniais. Pradėję žilti plaukai 
buvo sušukuoti į trumpą kietą kaselę, o prie liemens dėmėtos odos 
diržu turėjo prisijuosęs jūreivišką kablį su bronzine rankena. 

De Katinatas buvo per daug įnikęs į savo mintis, kad atkreip- 
tų į šį keistuolį dėmesį, tačiau Amosas Grinas džiugiai suriko jį 
pamatęs ir puolė sveikintis. Medinis jūrininko veidas sušvelnėjo, 
pasimatė dvi nuo tabako pageltusios iltys. Nepakildamas jis ištie- 
sė stambią raudoną ranką, dydžiu ir forma nenusileidžiančią 10- 
petai. 

— Ar čia jūs, kapitone Ifreimai? - sušuko Amosas angliškai. - 
Kas galėjo pamanyti, kad čia jus rasime? De Katinatai, tai mano 
senas bičiulis Ifreimas Sevidžas, su kurio įgula aš atplaukiau. 

— Inkaras stačias, liukai uždaryti, - prabilo nepažįstamasis, 

savotiškai tęsdamas žodžius. Šitokią kalbėseną Naujosios Angli- 
jos žmonės perėmė dar iš savo protėvių, Anglijos puritonų. 

— Kada keliate bures? 

— Kai tik įkelsi koją į denį, jei apvaizda atsiųs mums vėją ir 
potvynį. Kaip tau sekėsi, Amosai? 

— Gana gerai. Turiu tau daug ką papasakoti. 

— Tikiuosi, laikeisi nuošaly nuo šitos popiežiškos velniavos? 

— Taip, taip, Ifreimai. 

- Ir neturėjai ryšių su Katalikų bažnyčia? 

— Ne, ne, bet kas gi tai? 

Staiga jūrininko plaukai pasišiaušė iš įtūžio, mažos pilkos akys 
sužaibavo iš po sunkių antakių kuokštų. Pasekęs jo žvilgsnį, Amo- 
sas pamatė, kad de Katinatas sėdi apsikabinęs Adelę, o jos ranka 
ilsisi jam ant peties. 

— Kad aš mokėčiau jų kalbą, šitą tra lia lia lim po po! Ar yra kas 
regėjęs tokį dalyką? Amosai, sūneli, kaip prancūziškai bus „begė- 
dė ištvirkėlė“? 

- Ne, ne, Ifreimai. Šioje vandenyno pusėje apstu tokių reginių. 
Jie nemato tame nieko blogo. 

— Amosai, dievobaimingoje šalyje taip elgtis nedera. 

— Kokie niekai! Pats mačiau, kaip merginamasi Niujorke. 

— Aš kalbu apie dievobaimingas šalis. Niujorke! Už Niujorką 
ar Virdžiniją galvos nededu. Į pietus nuo Keip Kodo ar Niu Hei- 
veno - vienas Dievas težino, kaip tenykščiai darkosi. Neabejoju, 
kad net už mažesnį prasižengimą Bostone ar Saleme, o gal ir Pli- 
mute ją įkištų į pataisos namus, o jam kojas surakintų trinkomis. 
Šitaip! 

Jis kratė galvą ir susiraukęs žiūrėjo į prasikaltusią porelę. 

Tačiau įsimylėjėliai ir senasis jų giminaitis buvo taip įsitraukę 
į savo reikalus, kad puritonas jūrininkas jiems buvo nė motais. 
De Katinatas keliais kartėlio persunktais sakiniais nupasakojo, 
kas atsitiko, kaip neteisingai su juo pasielgta, kaip jį atleido iš 
karaliaus tarnybos ir kokia nelaimė užgula Prancūzijos hugeno- 
tus. Klausydamasi Adelė su angelišku moters instinktu galvojo 

tik apie mylimąjį ir jo rūpesčius, tačiau senasis pirklys, išgirdęs 
apie edikto atšaukimą, susverdėjo, atsistojo ant drebančių kojų ir 
apstulbęs dairėsi. 

— Ką gi man daryti? - sušuko. - Ką gi man daryti? Aš jau per 
senas, kad viską pradėčiau iš pradžių. 

— Nesibijokite, dėde, - paguodė de Katinatas. - Yra ir kitų že- 
mių, ne vien Prancūzija. 

— Tik ne man. Ne, ne, aš per senas. Dieve tėve, kaip sunkiai 
gula tavo ranka ant tavo tarnų. Na, dabar piktybės indas atkimš- 
tas, šventi raižiniai numesti žemėn. Ak, ką daryti, kur man kreip- 
tis? — Jis grąžė rankas iš nevilties. 

— Kas jam atsitiko, Amosai? - susidomėjo jūrininkas. - Nesu- 
prantu, ką jis sako, tačiau matau, kad jis duoda SOS signalą. 

— Jis ir jo gentainiai turi palikti šį kraštą, Ifreimai. 

— Kodėl? 

- Jie protestantai, o karalius nepakenčia jų tikėjimo. 

Ifremas Sevidžas tuoj perbėgo kambarį ir paėmė ploną senojo 
pirklio delną didžiulia gyslota savo letena. Stipriame rankos spūs- 
telėjime ir vėjų nugairintame veide buvo tiek broliškos užuojau- 
tos, kiek jokie žodžiai nebūtų išreiškę, ir senis pasijuto geriau. 

— Kaipgi prancūziškai būtų „ugninė moteris“*, Amosai? - pa- 
klausė jūrininkas per petį. - Pasakyk šitam vyrui, kad mes jam 
padėsime. Pasakyk, kad esame iš šalies, kur jis puikiai pritiks kaip 
volė statinei. Pasakyk, kad ten niekas nedraudžia jo tikėjimo, 0 
popiežininkų toliau Baltimorės nerasi nė su žiburiu, kaip ir ka- 
pucinų Penobskote. Jei jis norėtų ten vykti, „Auksinė rykštė“ lau- 
kia, inkaras nuleistas, krovinys pakrautas. Sakyk jam, ką tik no- 
ri, tik prikalbėk vykti kartu. 

—- Turime vykti iš karto, - sumojo de Katinatas, klausydamasis 
širdingo įkalbinėjimo, perduoto dėdei. - Šiąnakt bus išleisti įsa- 
kymai, rytoj gali būti per vėlu. 

— O mano verslas! - vaitojo pirklys. 


* Angl. Scarlet woman. - Katalikų bažnyčia. 

— Pasiimkite vertingiausius daiktus su savimi, o visa kita pali- 
kite. Vis geriau negu prarasti viską ir laisvę. 

Taip buvo nuspręsta. Tą pačią naktį, likus penkioms minu- 
tėms iki uždarant miesto vartus, iš Paryžiaus išvyko nedidelė pen- 
kių žmonių grupelė: trys raiti ir.du uždara karieta, ant kurios 
viršaus buvo uždėtos kelios sunkios dėžės. Jie buvo pirmieji vėjo 
nupūsti lapai artinantis uraganui. Tuoj pasipils minių minios, ku- 
rios per artimiausius mėnesius veršis visais keliais, vedančiais iš 
Prancūzijos. Daugelis baigs savo kelionę galerose, kalėjimuose ir 
kankinimų kambariuose. Į kitas valstybes perbėgs tiek žmonių, 
kad jie pakeis tų kraštų pramonę ir kaimynių tautų charakterį. 
Jie, kaip ir Senojo Testamento izraelitai, buvo išvaryti iš namų 
įsakius piktam karaliui, kuris, nesitenkindamas jų tremtimi, vi- 
sokiais būdais trukdė jiems išvykti iš šalies. Jie irgi negalėjo tikė- 
tis pasiekti pažadėtosios žemės be sunkių klajonių, neturėdami 
pinigų, draugų, visų apleisti. Dar bus prirašyta knygų apie šiuos 
piligrimus, jų kelionių nuotykius, pavojus, patirtus ir nugalėtus 
Šveicarijoje, prie Reino upės, tarp valoniečių, Anglijoje, Airijoje, 
Berlyne ir net tolimojoje Rusijoje. Pasekime mums jau pažįstamą 
grupelę žmonių pavojingoje kelionėje ir kartu su jais išgyvenki- 
me nuotykius, patirtus dideliame žemyne, kuris taip ilgai dirvo- 
navo užsėtas žmonijos piktžolėmis. Tik dabar jam atsivėrė ke- 
lias, vedantis į šlovingą ateitį. 

II DALIS 


NAUJAJAME PASAULYJE 


XXIV SKYRIUS 


„AUKSINĖ RYKŠTĖ“ IŠPLAUKIA 


Ačiū Dievui, potvynis buvo jau prasidėjęs, kai gvardietis atvy- 
ko su savo bendrakeleiviais pirm baisiosios naujienos. Ankstų ry-- 
tą važiuodami per Luvjė kaimą, jie pamatė nuogą lavoną ant mėšlo 
krūvos, o panaktinis šaipydamasis paaiškino, jog tai hugenotas, 
miręs neatgailaudamas. Tais laikais šitokių dalykų dažnai pasi- 
taikydavo, ir iš to negalima buvo spręsti, kad įstatymai pasikeitė. 
Ruane buvo ramu. Iki vakaro kapitonas Ifreimas Sevidžas suso- 
dino keleivius į savo „Auksinės rykštės“ brigantiną ir sukrovė 
pasiimtąjį turtą. Laivas buvo mažas, gal septyniasdešimties tonų 
krovos. Šiuo metu jis buvo nebloga priebėga, nes žmonės leisda-- 
vosi jūron atviromis valtimis, labiau prisibijodami karaliaus nei 
gamtos rūstybės. Tą pačią naktį jūreiviai ištraukė inkarą, ir lai- 
vas iš lėto nuplaukė pasroviui vingiuota upe. 

Kaip lėtai jie plaukė! Švietė pusmėnulis, iš rytų pūtė brizas, o 
upė vis rangėsi, vinguriavo ir sukinėjosi. Kartais rodėsi, jog jie 
plaukia ne pasroviui, bet prieš srovę. Kai pasitaikydavo ilgesnis 
tiesus vandens ruožas, jie nustatydavo rėją stačiai ir įgydavo grei- 
čio, tačiau dažnai tekdavo nuleisti dvi valtis ir tempti laivą. Tada 
Tomlinsonas iš Salemo, kapitono padėjėjas, ir šeši rimti Naujo- 
sios Anglijos jūreiviai, nuolatos žiaumojantys tabaką, su plačiak- 
raštemis skrybėlėmis iš palmių lapų, įsiręžę irkluodavo. Prieš ry- 
tą prie irklų padirbėti teko ir Amosui Grinui, ir de Katinatui, ir 

net senajam pirkliui, nes jūreiviai ant denio tvarkė bures. Ga- 
liausiai ėmė brėkšti, upė praplatėjo, krantai nutolo, liko ilgos pil- 
tuvo pavidalo upės žiotys. Ifreimas Sevidžas uostinėjo orą ir žva- 
liai žingsniavo po denį, o įdėmios pilkos jo akys spindėte spindėjo. 
Vėjas aprimo, tačiau vis dar varė laivą pirmyn. 

— Kur mergina? - paklausė jis. 

— Ji mano kajutėje, - atsakė Amosas Grinas. - Gal ištvers ten, 
kol perplauksime vandenyną. 

— O kur tu pats miegosi? | 

— Niekai! Visus tuos metus man pakakdavo kelių eglišakių ir 
antklodės iš beržo tošies. Denis iš minkštos baltosios pušies - štai 
mano gūnia, ko bereikia? 

— Labai gerai. Senis ir sūnėnas, tas mėlynšvarkis, gali užimti 
du tuščius gultus. Pakalbėk su tuo jaunikaičiu, Amosai. Aš nepa- 
kęsiu savo laive jokių flirtų, kuždėjimųsi, glėbesčiavimosi ar kito- 
kių kvailysčių. Pasakyk jam, kad šis laivas yra iš Bostono ir, kol 
plauks, jam teks paisyti bostoniškų įpročių. O jie tiko ir geres- 
niems už jį vyrams. Tu tik pasakyk man, kaip prancūziškai „jo- 
kių flirtų“, ir aš jį sustabdysiu posūkyje, kai ims dreifuoti. 

- Gaila, kad taip staigiai teko išvykti. Jie būtų suspėję susi- 
tuokti. Ji - gera mergina, Ifreimai, o jis - šaunus vyras, nors jų 
papročiai ir skiriasi nuo mūsiškių. Matai, jų gyvenimas ne toks 
sunkus kaip mūsų, ir jie turi daugiau malonumų. 

— Negirdėjau, kad patektume į šią žemę malonumams, - purtė 
galvą senasis puritonas. - Mirties šešėlių slėnis man neatrodo pa- 
našus į žaidimų aikštelę. Veikiau išmėginimų ir bausmių vieta, 
štai kas jis yra - tulžies kartybė, neteisybių pančiai. Mes esame 
blogi iš prigimties kaip ta upė, ištekanti iš maumedžių pelkės. 
Mums reikia patiems susitvarkyti, ką ten kvailos šnekos apie ma- 
lonumus. 

— O man atrodo, kad viskas gyvenime sumišę, - postringavo 
Amosas, - kaip riebalai ir liesa mėsa indėniškame pyrage. Štai, 
žvelk, saulė skverbiasi virš medžių, debesys rožiniai, o upė už 
mūsų palieka rausvą kaspiną. Mūsų akiai gražu ir malonu, bet 

taip nebūtų, jeigu Kūrėjui nepatiktų. Daug kartų, gulėdamas ru- 
denį miškuose ir rūkydamas pypkę, mėgavausi geru tabaku, ryš- 
kiais geltonais klevais, tamsiai raudonais uosiais ir tarp krūmų 
degančiomis nišomis ir jausdavau, kad žmogus yra kvailas, jei abe- 
joja, jog visas šitas grožis skirtas ne tam, kad pasaulis būtų lai- 
mingesnis. 

— Tu per daug prisigalvoji miškuose, - susirūpino Ifreimas Se- 
vidžas. - Žiūrėk, kad burės nebūtų per didelės tavo laivui, vaiki- 
ne, nepasikliauk savo išmintimi. Tavo tėvas kilęs iš įlankos, o ta- 
vo gentis nusipurtė nuo kojų Anglijos dulkes, tačiau stabui nenu- 
silenkė. Laikykis tikėjimo raidės, neieškok gilesnės prasmės. Bet 
kas gi seniui? Ko jis nerimsta? 

Senasis pirklys stovėjo iškreiptu veidu, atsirėmęs į denio tu- 
rėklus, pailsusiomis akimis stebėdamas paskui laivą besidriekiantį 
rausvą vinguriuojantį pėdsaką, ženklinantį kelią į Paryžių. Adelė 
užlipo į denį ir ėmė trinti plonas sušalusias senio rankas, švelniai 
pašnibždomis guosdama. Ateities pavojai ir vargai neslėgė jos sie- 
los. Štai jie priplaukė vietą, kur ramią upės srovę plakė jūros mū- 
ša. Senis su siaubu palinko į priekį, pamatęs lėtai kylantį į orą 
rangautą. Išsigandęs įsikibo į turėklus, o jie tarsi slydo iš po kojų. 

— Esame Dievo delne, - sušnibždėjo jis. - O, Adele, kaip baisu 
jausti jį gniaužiantis. 

— Eikim, dėde, - de Katinatas apkabino senį už pažastų. - Jau 
seniai laikas jums pailsėti. Prašau, Adele, ir tave eiti numigti, 
mano vargšele, kelionė juk buvo varginanti. Padaryk man malo- 
numą, o kai nubusi, Prancūzija ir visos bėdos bus toli toli. 

Kai tėvas su dukra paliko denį, de Katinatas nuėjo į laivagalį, 
kur stovėjo Amosas Grinas ir kapitonas. 

— Kaip gerai, kad jie nulipo apačion, Amosai, - atsikvėpė jis, — 
jaučiu, kad mūsų bėdos nesibaigė. 

— Kodėl? 

— Matai pietiniu upės krantu einantį baltą kelią? Per praėjusį 
pusvalandį du kartus mačiau raitelius, jojančius kiek įkerta. Ten, 
kur bokštų smailės ir dūmai, yra Honflioras. Raiteliai skuba ten. 


198 


Kas tokią valandą šitaip lėktų, jei ne karaliaus pasiuntiniai. Va, 
dar vienas! 

Balta juosta, vinguriuojančia per žalias pievas, greitai artėjo 
juodas taškelis, tai pasislepiantis už medžių, tai vėl pasirodantis, 
judantis link tolumoje dunksančio miesto. Kapitonas išsitraukė 
žiūronus ir nusitaikė į raitelį. 

— Ta-aip, - ištarė nuleisdamas juos. - Tikrai kareivis. Matau, 
kaip blizga kardo makštis prie kairiojo šono. Na, vėjas turėtų tuoj 
sustiprėti. Pagavę brizą, parodysime visiems kulnis Prancūzijos 
vandenyse. Tačiau galera ar šarvuotas laivas dar gali mus pavyti. 

De Katinatas prastai kalbėjo angliškai, tačiau Amerikoje buvo 
šiek tiek pramokęs ir galėjo suprasti. Sunerimęs pažvelgė į Amo- 
są Griną. 
 - Gerasis kapitonas gali dėl mūsų turėti bėdų. Kad mus pri- 
glaudė, gali netekti ir krovinio, ir laivo. Paklausk jo, ar ne geriau 
jau būtų mus išlaipinti šiauriniame krante. Mes turime pinigų ir 
gal nusigautume į Nyderlandus. 

Ifreimas Sevidžas metė į keleivį nebe tokį rūstų žvilgsnį. 

— Jaunuoli, - prabilo jis, - matau, kad šiek tiek supranti mano 
kalbą. 

De Katinatas linktelėjo. 

— Todėl klausykis. Manęs lengvai nepaims. Kas tarnavo mano 
įguloje, šitai patvirtins. Kai man riesta, aš suspaudžiu vairą ir 
plaukiu savo kursu, kiek man leidžia Dievas. Supranti? 

„De Katinatas vėl linktelėjo, nors, tiesą sakant, jūrininko meta- 
forų reikšmę buvo galima tik apytikriai nuspėti. 

— Varome tiesiai į miestą ir po dešimties minučių žinosime, 
kuo ten kvepia, o kol plauksime ten, papasakosiu tau vieną atsiti- 
„kimą, kad suprastum, su kokiu žmogumi plauki. Tai įvyko prieš 
dešimt metų. Tada aš plaukiojau „Veronika“, šešiasdešimties to- 
nų brigu, tarp Bostono ir Džeimstauno. Į pietus vežiau medieną, 
odas ir tvirtinimo detales, o į šiaurę grįždavau su tabaku ir siru- 
pu. Vieną sykį, nakčia, pučiant iš pietų apysmarkiam vėjui, per 
„dvi mylias į rytus nuo Keip Mėjaus užplaukėme ant rifo ir nuėjo- 

me į dugną, nes laivo apačioje atsirado skylė, tarsi kas jį būtų 
pamovęs ant štai tokio Honflioro bažnyčios bokšto. Na, rytą plū- 
duriuoju sau ant priekinės rėjos liekanos, žemės beveik nematy- 
ti, įgulos ir laivo - nė ženklo. Ne per šalčiausia, nes buvo dar anks- 
tyvas ruduo ir beveik visas buvau užsiropštęs ant rėjos, tačiau 
buvau alkanas, ištroškęs ir apsidaužęs. Susiveržiau per dvi sky- 
les diržą, sukalbėjau maldą ir apsidairiau, bene ką išvysiu. Išvy- 
dau daugiau nei tikėjausi. Gal už penkių žingsnių pamačiau mil- 
žinišką žuvį, mažne tokio dydžio kaip rėja, už kurios laikiausi. 
Įsivaizduok, koks malonumas, kai tavo kojos vandeny, o šita bjau- 
rybė rengiasi krimstelėti tavo kojos pirštų. 

— Dieve mano! - pasibaisėjo prancūzų karys. - Kaip ji jūsų ne- 
suėdė? 

Mažos Ifreimo akelės suspindo nuo prisiminimų. 

— Aš ją suėdžiau, - išpoškino. 

— Nejaugi? - aiktelėjo Amosas. 

— Tegul aš nepasijudinsiu iš šios vietos! Kišenėje turėjau didelį 
lenktinį peilį, štai tokį kaip šis. Spardydamasis baidžiau tą pabai- 
są, o pats atsipjoviau sijos galą ir jį nusmailinau. Vienas negras 
buvo mane pamokęs, kai plaukėme į Delaverą. Tada lioviausi spar- 
dęsis ir ėmiau laukti. Ji puolė mane kaip vanagas viendienį viš- 
jos nasrus smailą rąstgalį, o dešine badžiau tarp žiaunų. Ji bandė 
pasprukti, bet aš nepaleidau. Tada ji nusitempė mane į gilumą. 
Maniau, kad nebeiškilsiu. Buvau bemaž miręs, kai ji ištempė ma- 
ne į paviršių, bet jau išvertusi pilvą, o priekyje turėjo dvidešimt 
peilio dūrių. Tada vėl užsikabarojau ant rėjos ir nualpau, nes bu- 
vau tempiamas gal penkiasdešimt jūros sieksnių po vandeniu. 

— O kas atsitiko paskui? 

— Kai atsipeikėjau, jūra buvo rami, šalia manęs plūduriavo ne- 
gyvas ryklys. Nusirišau nuo rėjos kabaluojančią virvę, kelių jardų 
ilgio, prisiyriau prie ryklio, užnėriau jam ant uodegos kilpą ir pri- 
tvirtinau prie rėjos, kad bangos nenuneštų. Tada ėmiausi jį val- 
gyti ir per savaitę sušveičiau visą nuo galvos iki uodegos galo, o 

gėriau vandenį, kurio prilydavo man į švarką. Kai mane paėmė 
„Greisė“ iš Glosterio, buvau taip nusipenėjęs, jog tik vargais ne- 
galais užkopiau į denį. Štai taip, jaunuoli, šit ką Ifreimas Sevi- 
džas turi galvoje, kai sako, kad jį įveikti sunkoka. 

Nors puritonas jūrininkas ir leidosi į prisiminimus, tačiau jo 
akys nepaliaujamai stebėjo debesis ir besiplaikstančias bures. Vė- 
jas pūsčiojo mažais trumpais gūsiais, tai išpūsdamas bures iki ga- 
lo, tai vėl leisdamas joms subliukšti. Bet nedideli garbanoti debe- 
sys greitai slinko dangaus mėlyne. Kapitonas neatitraukė nuo jų 
akių kaip žmogus, atmintinai sprendžiąs uždavinį. Dabar laivas 
susilygino su Honflioru ir buvo per pusmylį nuo jo. Keli vienstie- 
biai laivai ir brigai gulėjo ant šono, susibūrę į vieną vietą, prie jų 
šliejosi visa flotilė žvejybos laivelių rudomis burėmis. Lanku iš- 
riestoje krantinėje buvo ramu. Nieko nesimatė ir pusmėnulio for- 
mos forte, virš kurio plevėsavo balta vėliava su lelijos žiedais. Uos- 
tas atsidūrė užpakalyje laivo. Dabar jie plaukė greičiau, nes su- 
stiprėjo brizas. Žvilgčiodamas atgal, de Katinatas ėmė manyti, 
kad gal be reikalo būgštavo, tačiau staiga nuogąstavimai vėl grį- 
žo ir jau nebepaliko. 

Iš už molo kampo išniro didelė tamsi valtis, aplink pakeltą prie- 
kį putojo vanduo. Putos tryško ir nuo dešimties porų irklų abiejo- 
se pusėse. Daili balta vėliava sviro paskuigalyje, nuo saulės ant 
laivo nosies blizgėjo varis. Valtyje grūdosi daugybė žmonių. Tai 
čia, tai ten kažkas blykstelėdavo saulėje. Galima buvo numanyti, 
kad jie ginkluoti iki dantų. Kapitonas nukreipė į juos žiūronus ir 
švilptelėjo. Vėl metė žvilgsnį į debesis. 

— Trisdešimt vyrų, - iškošė jis, - jų greitis, palyginti su mūsų, 
kaip trys su dviem. Pone su mėlynu švarku, nešdinkitės nuo de- 
nio, kitaip užtrauksite mums bėdos. Dievas globoja savo vaikus, 
jei jie nelinksta į kvailystes. Atidenkite šiuos liukus, Tomlinso- 
nai. Šitaip! Kur Džimis Stertas ir Hairemas Džefersonas? Tegul 
stovi šalia jų, kad vėl uždengtų, kai aš švilptelėsiu. Dešinysis bor- 
tas! Dešinysis bortas! Varyk laivą visu greičiu, kiek patraukia. 
Šen, Amosai ir Tomlinsonai, aš jums šį tą pasakysiu. 

Trejetas ėmė tartis laivo paskuigalyje, dėbčiodami į persekio- 
tojus. Buvo aišku, kad vėjas stiprėja, nes, kai jie atsigręždavo, 
pūtė jų veiduosna, tačiau dar buvo nenusistovėjęs. Laivas baigė 
juos prisivyti. Jau buvo matyti laivagalyje sėdinčių jūreivių vei- 
dai, o kanonierius laikė rankoje uždengtų pakulų gniūžtę. 

— Ei! - suriko karininkas puikia anglų kalba. - a laivą 
ant šono, kitaip padegsime. 

— Kas esate ir ko jums reikia? - suriko Ifreimas Sevidžas tokiu 
griausmingu balsu, kad veikiausiai galėjai girdėti ant kranto. 

— Atvykome karaliaus vardu, ieškome hugenotų iš Paryžiaus, 
kurie įlipo į jūsų laivą Ruane. 

— Atleist priekinę rėją! Guldyt laivą ant šono! - įsakė kapito- 
nas. - Nuleisti kopėtėles per bortą! Greičiau! Nagi! Dabar mes 
pasirengę juos priimti. 

Rėja pasisuko, ir laivas, kilnojamas bangų, gulė ant šono. Val- 
tis priplaukė prie borto. Varinė patranka taikėsi į brigantiną, o 
jūreiviai laikė pirštus ant gaidukų, pasirengę atidengti ugnį. Jie 
šaipėsi ir traukė pečiais matydami, kad priešininkų tesama treje- 
to beginklių vyrų laivo paskuigalyje. Karininkas, jaunas energin- 
gas vyrukas styrančiais katino ūsais, tuoj išsitraukęs špagą įšoko 
į denį. 

— Du lipkite į laivą! - sukomandavo. - Seržante, stovėkite prie 
kopėčių. Meskite lyną ir riškite prie šio pilerio. Ei, jūs ten, ne- 
snauskite, būkite pasirengę šauti! Su manimi, kaprale Lemua- 
nai. Kas laivo kapitonas? 

— Aš, pone, - nuolankiu balsu ištarė Ifreimas Sevidžas. 

— Ar yra laive trys hugenotai? 

— Kaip, kaip? Sakote, hugenotai? Na, jie tikrai skubėjo išvykti, 
tačiau už kelionę apmokėjo. Daugiau man niekas nerūpi. Vienas 
senis, jo dukra ir maždaug jūsų amžiaus vaikinas su kažkokia 
livrėja. 

— Tai uniforma, pone! Karaliaus gvardijos uniforma. Dėl tų žmo- 
nių ir atvykome. 

— Norite juos susigrąžinti? 

— Tikrai taip. 

— Vargšai žmonės! Man jų gaila. 

- Ir man. Tačiau įsakymas lieka įsakymu. Jį reikia vykdyti. 

— Tikrai taip. Taigi senis miega ant gulto. Mergina yra kajutė- 
je apačioje. O trečiasis miega triume, nes nebuvo kur jį padėti. 

— Sakote, miega? Na, mes jį nustebinsime. 

— Pamanyk tik, nebijosite artintis prie jo vienas? Tiesa, jis be- 
ginklis, bet gerai nuaugęs jaunuolis. Argi neturite dvidešimties 
vyrų valtyje? 

Tokia mintis buvo kilusi ir karininkui, tačiau po kapitono pa- 
stabos jis panoro pasipuikuoti. 

— Eikite su manim, kaprale, - įsakė, - šiuo trapu, ar ne? 

— Taip, žemyn ir tiesiai į priekį. Jis guli tarp dviejų ryšulių. 

Ifreimas Sevidžas vėl žvilgtelėjo į dangų, o šypsena žaidė rūs- 
čių lūpų kampučiuose. Vėjas jau staugė laivavirvėse, o stiebo šta- 
gai zvimbė kaip dviejų arfų stygos. Amosas Grinas įsitaisė greta 
prancūzo seržanto, saugojančio virvines kopėčias, tuo tarpu ka- 
pitono padėjėjas Tomlinsonas, laikydamas rankoje kibirą vandens, 
labai prasta prancūzų kalba šnekučiavosi su valties įgula apačio- 
je. 

Karininkas lėtai lipo kopėčiomis į triumą, jam įkandin sekė 
kapralas. Kai.pirmasis pasiekė apačią, antrasis tebebuvo denyje 
sulig krūtine. Gal Ifreimo Sevidžo veidas, o gal supanti prieblan- 
da išgąsdino jaunąjį prancūzą, ir jam kilo įtarimas. 

— Atgal, kaprale! - suriko. - Geriau būkite viršuje. 

— O man atrodo, drauguži, jog apačioje, - atšovė puritonas, iš 
gesto supratęs karininko mintį. Įsismaginęs jis spyrė kapralui į 
krūtinę taip, kad šis nudardėjo žemyn sulaužydamas kopėčias ir 
užkrisdamas ant apačioje stovėjusio karininko. Tuomet kapito- 
nas sušvilpė, ir liuko dangtis vėl atsidūrė kur buvęs, prispaustas 
iš abiejų pusių geležiniais strypais. 

Pasigirdus driokstelėjimui, seržantas sukosi pažiūrėti, bet čia 
jo laukė Amosas Grinas. Jis stvėrė jį į glėbį ir švystelėjo per bortą 
į jūrą. Tuo pačiu metu buvo perkirstas jungiamasis lynas, prieki- 

nė rėja girgždėdama grįžo į savo vietą, o ant kanonieriaus ir jo 
patrankos šliūkštelėjo kibiras sūraus vandens, užgesindamas pa- 
kulų dagtį ir sudrėkindamas užtaisą. Jūreivių paleista šūvių pa- 
pliūpa nekliudė arba kulkos įstrigo į lentas, nes valtį blaškė trū- 
kios bangos ir pataikyti buvo neįmanoma. Veltui vyrai kibo į ir- 
klus, o kanonierius mėšlungiškai bandė iš naujo uždegti dagtį ir 
pakeisti užtaisą. Valtis prarado pusiausvyrą. Brigantina dabar 
plaukė iškėlusi visas bures, kurios, rodėsi, tuoj sprogs nuo įtem- 
pimo! Pokšt! Pagaliau iššovė patranka. Pagrindinėje burėje atsi- 
rado penki maži įtrūkimai - patrankos sviediniai pralėkė per aukš- 
tai. Antras šūvis nepaliko nė pėdsako, o trečiasis laivo nebepasie- 
kė. Po pusvalandžio horizonte teliko mažas juodas brūkšnelis su 
auksine dėmele - tiek besimatė iš Honflioro apsaugos laivo. Že- 
mos pakrantės vis platėjo, priekyje plytėjo vis daugiau mėlynų 
vandenų. Šiaurėje nedideliu debesimi skleidėsi Havro dūmai. Ka- 
pitonas Ifreimas Sevidžas žingsniavo deniu, nutaisęs įprastinę niū- 
rią veido išraišką, tačiau jo pilkose akyse šokinėjo ugnelės. 

- Žinojau, kad Dievas pasirūpins savaisiais, - patenkintas dės- 
tė. - Dabar mūsų laivo priekis atsuktas pirmyn. Iki trijų Bostono 
kalvų liko tik nedidelė purvina dėmė žemėlapyje. Amosai, mano 
berniuk, tu pastaruoju metu pernelyg mėgavaisi prancūzišku vy- 
nu. Eikš čia, ir mes paragausime tikro bostoniško alaus su dvigu- 
bu salyklo kiekiu mentale. 


XXV SKYRIUS 


NUMIRĖLIŲ LAIVAS 


Dvi dienas „Auksinė rykštė“ ramiai suposi vietoje netoli Ha- 
gos kyšulio. Visą pietinį horizontą užėmė Bretanės pakrantė. Vis 
dėlto trečiąjį rytą pūstelėjo smarkus brizas ir juos greitai nupluk- 
dė tolyn nuo sausumos. Tesimatė neaiški padūmavusi linija, kuri 

greitai susiliejo su debesimis. Pagaliau bekraštėse vandenų pla- 
tybėse, kur vėjas gairino skruostus ir druskos skonis nenyko nuo 
lūpų, persekiojamieji galėjo pamiršti savo vargus ir patikėti, kad 
visiems laikams tolumoje liko hugenotų darbo pėdsakai. Nuošir- 
dus jų pamaldumas užkliuvo labiau nei kitatikių laisvamanybė ir 
nedorumas. Tačiau ir dabar juos persekiojo praeitis. Sakoma, kad 
pirkios nuodėmė tesiekia lig jos durų, o rūmų nuodėmė išsikeroja 
ir sausumoje, ir jūroje. 

- Baiminuosi dėl tėvo, Amori, - pasakė Adelė, kai jie kartu 
stovėjo prie vantų žvelgdami į neaiškų debesį horizonte, ženkli- 
nantį vietą, kur liko Prancūzija - kraštas, kurio jie niekados ne- 
beregės. 

— Dabar jam pavojus nebegresia. 

- Žiaurūs įstatymai - ne, tačiau ar bepamatys jis pažadėtąją 
žemę? 

— Kodėl taip sakai, Adele? Juk dėdė tvirtas ir žvalus. 

- Ak, Amori, visa savo esybe jis prisirišęs prie Šv. Martyno gat- 
vės. Nuo jos atplėštas, jis nebegyvens. Visą pasaulį jam atstojo 
Paryžius ir verslas. 

— Na, ką tu, jis pripras prie naujo gyvenimo. 

— Kad taip būtų! Bijau, jog jis per senas permainoms. Ne, ne, jis 
niekuo nesiskundžia. Tačiau iš veido matau, kad jis sužeistas iki 
sielos gelmių. Kiaurą dieną atsigręžęs jis žvelgė atgal į Prancūziją, 
o skruostais tyliai ritosi ašaros. Ir plaukai per savaitę visai nubalo. 

Ir de Katinatas buvo pastebėjęs, kad senasis hugenotas dar 
labiau sukumpo, raukšlės rūsčiame veide pagilėjo, eidavo panari- 
nęs galvą. Jis buvo besakąs, kad kelionė išeis pirkliui į sveikatą, 
tik Adelė staiga riktelėjo nustebusi ir parodė už kairio borto laivo 
paskuigalyje. Kokia graži ji buvo šią akimirką vėjo atmestais juo- 
dais plaukais, paraudusiais nuo bangų purslų skruostais, prasi- 
žiojusi iš susijaudinimo ir viena ranka prisidengusi akis! Jis sto- 
vėjo šalia negalėdamas atsigėrėti jos grakštumu ir grožiu. 

- Žiūrėk! - šaukė ji. - Kažkas plaukia jūra. Ką tik mačiau ant 
bangos keteros. 

Jis pažvelgė, kur rodė mergaitė, tačiau iš karto nieko nepaste- 
bėjo. Vėjas vis dar pūtė už jų nugarų, putota jūra įgavo tamsiai 
žalią spalvą, buvo matyti ilgos gelsvos pasišiaušusios aukštų ban- 
gų keteros. Brizas kartkartėmis pagaudavo jas ir tėkšdavo į de- 
nius. Tada lūpose buvo justi druskos skonis, o akys imdavo per- 
štėti. Įsižiūrėjęs ir jis trumpam pamatė kažką juodą, iš bangos 
iškeltą aukštyn ir tuoj pradingusį anapus jos. Kas ten buvo, jis 
nesuprato, nes buvo per toli. Tačiau ta pačia kryptimi žvelgė ir 
skvarbesnės akys. Amosas Grinas matė, kur rodė mergaitė, ir su- 
žiuro, kas ten galėtų būti. 

- Kapitone Ifreimai, - suriko jis, - už dešinio borto - valtis! 

Naujosios Anglijos jūrininkas čiupo žiūronus ir pasistatė juos 
ant turėklų, kad nejudėtų. 

- Taip, tai valtis, - ištarė, - tačiau tuščia. Gal ją nuplovė nuo 
kokio laivo arba nuplukdė nuo pakrantės. Na, pone Tomlinsonai, 
sumažinkite greitį. Valtis man būtų ne pro šalį. 

Po minutės „Auksinė rykštė“ apsisuko ir greitai pasileido link 
juodosios dėmės, tebesisupančios ant bangų. Prisiartinus pasiro- 
dė kažkas bekyšąs iš už vienos pusės. 

- Žmogaus galva! - suriko Amosas Grinas. 

Niūrus Ifreimo Sevidžo veidas dar labiau surūstėjo. 

— Tai žmogaus koja, - ištarė. - Geriau nuveskite merginą į ka- 
jutę. 

Niūriai tylėdami jie plaukė link vienišos valties, iškėlusios to- 
kį keistą signalą. Likus dešimčiai jardų, jie nuleido priekinę rėją 
ir sužiuro į kraupią valties įgulą. 

Valtis buvo kokių trylikos pėdų, plokščiadugnė, per plati to- 
kiam ilgiui, skirta upei ar ežerui. Po suolais sugriuvę krūvon gu- 
lėjo trys žmonės: vyras padoraus amatininko apdaru, to paties 
luomo moteris ir maždaug metų kūdikis. Valtis buvo artipilnė van- 
dens, kuriame buvo panirę moters ir vaiko veidai. Šviesios vaike- 
lio garbanos ir juodi moters plaukai plūduriavo paviršiuje kaip 
vandens žolės. Vyriškis gulėjo aukštielninkas, pilkšvai melsvu vei- 
du, smakras buvo nukreiptas į dangų, bolavo išverstos akys, bur- 

na buvo pražiota ir matėsi raukšlėtas it sutrūnijęs lapas liežuvis. 
Valties pirmagalyje drybsojo žmogus, rankoje tebelaikąs vienin- 
telį irklą. Jis buvo labai mažas, apsirengęs juodai, ant veido užsi- 
dėjęs atverstą knygą, o viena sustingusi koja buvo iškelta į viršų 
17 kulnu įremta į irklo įkabą. Keistąją draugiją mėtė ir blaškė 
aukštos žalsvos Atlanto bangos. 

„Auksinė rykštė“ nuleido valtį. Nelaimingieji tuojau buvo per- 
nešti ant denio. Nei maisto, nei gėrimo valtyje nebuvo, tik vienas 
irklas ir atversta Biblija ant mažojo vyriškio veido. Vyras, mote- 
ris ir vaikas buvo mirę prieš parą. Kelios trumpos maldos, ir juos 
palaidojo už borto. Mažasis žmogus irgi atrodė be gyvybės žymių, 
tačiau Amosas aptiko, kad jo širdis silpnai tvaksi, o laikrodžio 
stiklas, palaikytas jam prie burnos, vos pastebimai aprasojo. Žmo- 
nės suvyniojo jį į sausą gūnią ir paguldė prie stiebo. Kapitono 
padėjėjas kas kelios minutės įlašindavo jam tarp lūpų po keletą 
lašų romo. Galiausiai menka gyvybės kibirkštėlė, dar glūdėjusi 
jame, suruseno. Tuo metu Ifreimas Sevidžas įsakė atvesti į viršų 
du belaisvius, suimtus prie Honflioro. Jie atrodė kvailokai marks- 
tydamiesi dienos šviesoje, kurios taip ilgai nematė. 

— Atleiskite man, kapitone, - išvedžiojo jūrininkas. - Matote, 
pasirinkimo nebuvo - arbajūs turėjote vykti su mumis, arba mums 
būtų tekę pasilikti su jumis. Vis dėlto manęs laukia Bostone, ir 
neketinu gaišti. 

Prancūzų karys traukė pečiais ir dairėsi ištįsusiu veidu. Ir jis, 
ir jo kapralas sirgo jūrlige ir jautėsi šlykščiai, o čia dar Prancūzija 
dingo iš akių. 

— Tai kaip - vyksite su mumis į Ameriką ar grįžtate į Prancūzi- 
ją? 

— Norėčiau į Prancūziją, kad tik rasčiau kelią. Privalau grįžti 
vien tam, kad pasakyčiau keletą švelnių žodelių tam pusgalviui 
kanonieriui. 

- Žinote, mas išpylėme kibirą vandens ant jo dagčio ir užtaiso, 
todėl vargu ar ką daugiau jis galėjo padaryti. O Prancūzija štai 
ten, kur tamsesnė vieta. 

— Aš ją matau! Matau! O, kad vėl įkelčiau į ją koją! 

- Štai greta laivo valtis, galite plaukti. 

— Dieve, kokia laimė! Kaprale Lemuanai, valtis! Iš karto atsi- 
stumiame. 

— Pirmiausia pasiimkite šį bei tą. Gerasis Dieve, ar girdėjai, 
kad kas taip skubėtų! Pone Tomlinsonai, nuleiskite virve į valtį 
baką vandens ir statinaitę mėsos bei džiūvėsių. Hairemai Džefer- 
sonai, padėkite valties gale porą irklų. Reikės ilgai irkluoti pa- 
prakaituojant, bet jau ryt vakare būsite vietoje, nes oras nusisto- 
vėjo geras. 

Bematant abu prancūzai buvo aprūpinti viskuo, ko reikėjo, ir 
atsistūmė nuo laivo, palydėti mojuojamų skrybėlių bei prancū- 
ziškų linkėjimų geros kelionės. 

Priekinė rėja vėl buvo atsukta. O „Auksinė rykštė“ pasuko ran- 
gautą į vakarus. Dar ilgai ant bangų galėjai matyti tolstančią val- 
tį. Galiausiai ji ištirpo migloje, ir su ja nutrūko paskutiniai ryšiai, 
sieję su didžiuoju pasauliu už laivagalio. 

Kol šitaip klostėsi įvykiai, prie stiebo gulįs bežadis žmogus ėmė 
trūkčioti akių vokais, gokčiodamas įkvėpė ir pagaliau atsimerkė. 
Jo oda pilku pergamentu dengė kaulus, iš po drabužių kyšančios 
kojos atrodė kaip ligoto vaiko. Nors jis ir buvo labai silpnas, ta- 
čiau žvelgė oriai ir valdingai. Senasis Katinatas, ką tik užlipęs 
ant denio ir pamatęs jo drabužius, pribėgo ir pagarbiai paėmė ant 
rankų jo galvą. 

— Tai vienas iš tikratikių! - sušuko. - Vienas iš mūsų pastorių. 
Kokia palaima mums kelionėje! 

Vyriškis švelniai nusišypsojo ir papurtė galvą. 

— Bijau, kad nekeliausiu kartu su jumis, - sunkiai pratarė. — 
Dievas šaukia mane į tolimesnę kelionę. Gavau kvietimą ir esu 
pasirengęs. Tikrai esu Isinjo bažnyčios pastorius. Kai išgirdau 
niekšiško karaliaus įsaką, su dviem tikratikiais ir jų mažyliu lei- 
dausi jūron vildamasis nuplaukti į Angliją. Jau pirmąją dieną mus 
užliejo banga ir nusinešė irklus bei kitką, ką turėjome valtyje: 
duoną, vandens statinaitę. Nebeliko vilties išsigelbėti, atsidavė- 


208 


me Dievo valiai. Ir Jis ėmė kviestis mus pas save: iš pradžių vai- 
kelį, paskui moterį ir vyrą, likausi tik aš, nors jaučiu, kad ir man 
mažai laiko telikę. Jei ir jūs esate tikratikis, tai ar negalėčiau kuo 
pagelbėti prieš iškeliaudamas? 

Pirklys papurtė galvą, tačiau jam dingtelėjo viena mintis. Pra- 
šviesėjusiu veidu jis pribėgo prie Amoso Grino ir kažką greitosio- 
mis sušnibždėjo. Amosas nusijuokė ir nuskuodė pas kapitoną. 

— Pats laikas, - rūsčiai pritarė Ifreimas Sevidžas. 

Tada sąmokslininkai nuėjo prie de Katinato. Šis pašoko iš 
džiaugsmo į orą, akys suspindėjo. Visi nulipo pas Adelę į kajutę. 
Ji krūptelėjo ir nukaito, gręžė nuo jų mielą veidelį ir glostėsi del- 
nais plaukus, kaip būtų dariusi kiekviena moteris, šitaip netikė- 
tai užklupta. Reikėjo skubėti, nes ir tuščioje jūroje Dievo pirštas 
galėjo niekais paversti jų sumanymą. Todėl po kelių minučių ga- 
lantiškasis vyriškis ir tyroji mergaitė jau klūpojo susikibę už ran- 
kų priešais mirštantį pastorių, o jis sunkiai pakėlė ploną ranką 
laimindamas ir šnibždėdamas žodžius, nuo kurių jie visiems lai- 
kams tapo vienu kūnu ir siela. 

Adelė dažnai vaizduodavosi savo vestuves. Kuri mergaitė to ne- 
daro? Dažnai svajonėse ji klūpodavo su Amoriu priešais altorių Šv. 
Martyno gatvės bažnyčioje. Kartais vaizduotė ją nuskraidindavo į 
mažesnes provincijos bažnyčias, kur tik saujelė tikinčiųjų būdavo 
liudytojai apeigų, apvainikuojančių moters gyvenimą. Ar galėjo ji 
pamanyti, kad jos sutuoktuvės įvyks ant siūbuojančio denio, kur lai- 
vavirvėse švilpia vėjas, vieninteliai choristai - klykaujančios žuvėd- 
ros, o vedybų giesmę, seną kaip pasaulis, gieda vėjo genamų bangų 
mūša? Ar galės ji kada nors užmiršti šį reginį? Geltonus stiebus ir 
išsipūtusias bures, pilkus, išsekusius išgelbėto žmogaus skruostus ir 
suskilusias lūpas, pakumpusio tėvo dorą veidą, kai jis klūpojo prilai- 
kydamas mirštantį dvasininką, de Katinatą su mėlynu švarku, jau 
spėjusiu apšiurti ir nublukti, Amosą Griną, susikišusį rankas į kiše- 
nes, su romiais žiburiukais mėlynose akyse. O už jų - aukštas ir 
laibas kapitono padėjėjas bei maža grupelė Naujosios Anglijos jūrei- 
vių su palmių skrybėlėmis rankose ir rimtais veidais. 

Taip vyko sutuoktuvės. Sveikinimo žodžiai buvo ištarti keistai 
skambančia svetima kalba, nuo virvių ir irklų sugrubusios ran- 
kos spaudė jaunavedžių delnus. Kai viskas pasibaigė, de Katina- 
tas su savo Žmona atsirėmė į vantus ir stebėjo kylančią bei krin- 
tančią tamsią skrodžiamo žalio vandens masę. 

— Kaip keista ir neįprasta, - ištarė ji. - Mūsų ateitis neaiški ir 
tamsi kaip tie debesų kamuoliai, besikaupią virš mūsų. 

— Brangioji, aš pasistengsiu, - karštai atsiliepė jis, - kad ji būtų 
džiugi ir šviesi kaip šitas saulės spindulys ant bangų keteros. Toli 
liko mus ištrėmęs kraštas, tačiau aure ten yra kita, teisingesnė, 
šalis. Mes artėjame prie jos sulig kiekvienu vėjo gūsiu. Ten mūsų 
laukia laisvė, o mes jauni ir mylime vienas kitą. Ko daugiau rei- 
kia žmogui? 

Jie stovėjo kalbėdamiesi, kol šešėliai virto sutemomis, o pro 
tamsėjančius debesis prasimušė silpnas pirmųjų žvaigždžių švy- 
tėjimas. Prieš užsimerkiant žvaigždėms, nuo „Auksinės rykštės“ 
denio dar vienas varguolis išėjo amžino poilsio, o išblaškyta Isinjo 
tikinčiųjų kaimenė vėl atgavo savo mažąjį pastorių. 


XXVI SKYRIUS 


PASKUTINIS UOSTAS 


Tris savaites iš rytų ar šiaurės rytų čia pūtė gaivus brizas, čia 
vėjas sustiprėdavo iki audros. „Auksinė rykštė“ linksmai skuodė 
savo kursu, iškėlusi visas bures. 

Baigiantis trečiai savaitei, Amosas ir Ifreimas Sevidžas ėmė 
skaičiuoti valandas, kada galės vėl pažvelgti į savo gimtą žemę. 
Pripratusiam prie susitikimų ir išsiskyrimų senajam jūrininkui 
ne per labiausiai šitai rūpėjo, tačiau Amosas, pirmą sykį išvykęs 
iš namų, degė nekantrumu. Valandų valandas sėdėjo jis rūkyda- 
mas, susikrovęs kojas ant rangauto strypų, įsistebeilijęs į dan- 

gaus liniją priekyje ir vildamasis, gal senis apsiriko skaičiuoda- 
mas, ir jis greičiau pamatys numylėtą pakrantę. 

— Be reikalo čia sėdi, vaikine, - kapitonas Ifreimas uždėjo dide- 
lę raudoną ranką jam ant peties. - Jei jau išplaukei laivu į jūrą, 
apsišarvuok kantrybe. Kam veltui krimstis? 

— Ore justi gimtinės kvapas, - atsakė Amosas. - Jis tarsi švil- 
pia dantyse ir kerpa liežuvį. Nieko panašaus ten būdamas nesu 
patyręs. Pasijusiu kaip namie tik praleidęs tris mėnesius Mohau- 
kų slėnyje. 

- Žinai, - senis už skruosto užsikišo žiupsnį Trinidado tabako, 
— plaukioju jūromis dar nuo tų laikų, kai buvau beūsis jaunuolis. 
Tada daugiausia prekiaudavau pakrantėse, nors plaukdavau ir 
per vandenyną, kiek leido navigacijos įstatymai. Tik dvejus me- 
tus tryniausi ant kranto, kai karalius Pilypas įsakė, kad kiekvie- 
nas vyras, galintis panešti šautuvą, saugotų sienas. Šiaip jau nuo 
sūraus vandens niekada nebuvau toliau kaip per tris džiūvėsio 
metimus. Todėl sakau tau, neteko patirti geresnio plaukimo per 
vandenyną kaip šis. 

— Taip, išsmukome kaip elniai iš miško gaisro. Stebiuosi, kaip 
tau pavyksta rasti kelią vandenyne be vėžių, be pėdsakų. Kaip tu 
susiorientuoji? Aš nė Amerikos nerasčiau, o ką jau kalbėti apie 
Niujorko sąsiaurius. 

— Nukrypau į šiaurę, Amosai. Esame penkiasdešimtojoje pla- 
tumoje ar netoli jos. Manau, kad rytoj pasieksime žemę. 

— Rytoj! Kurioje vietoje? Maunt Dezerte? Keip Kode? Long Ai- 
lende? 

— Ne, vaikine, esame Šv. Lauryno platumoje, greičiausiai pa- 
sieksime Akadijos pakrantę. Jei pūs šis vėjas, vieną kitą dienelę 
mus neš pietų kryptimi. Dar kelios tokios kelionės, ir aš nusipirk- 
siu gražų namą iš plytų Grinleine, Šiaurės Bostone, sėdėsiu jame 
ir žiūrėsiu į įlanką arba į Čarlzą ar Mistiką, kaip laivai atplaukia 
ir išplaukia. Baigsiu savo dienas taikiai ir ramiai. 

Nepaisydamas draugo įtikinėjimų, Amosas Grinas visą dieną 
nenuleido akių nuo horizonto, veltui laukdamas pasirodant že- 

mės. Kai sutemo, jis nulipo į apačią, išsidėliojo spurgais apvedžio- 
tą medžiotojo tuniką, odinius antblauzdžius ir kepurę iš meškė- 
no kailio. Tokie apdarai jam buvo labiau prie širdies negu duks- 
lus švarkas, kuriuo jį aprengė pirklys olandas iš Niujorko. De Ka- 
tinatas taip pat apsivilko paprastu tamsiu švarku. Abu su Adele 
jie krovė senojo tėvo daiktus, nes šis buvo toks silpnas, jog nieko 
nepajėgė dirbti. Laivo pirmagalyje plonai čirpė smuikas. Pusę nak- 
ties girdėjosi grubiais balsais dainuojama nesudėtinga melodija, 
stelbiama bangų mūšos ir vėjo švilpesio. Tai vyrai iš Naujosios 
Anglijos rimtai ir dalykiškai šventė grįžimą tėviškėn. 

„Tą naktį kapitono padėjėjas budėjo nuo dvyliktos iki ketvirtos. 
Pirmąją budėjimo valandą skaisčiai švietė mėnulis. Paryčiais ap- 
niuko, ir „Auksinė rykštė“ paniro į blausų lipnų rūką, kokių daž- 
nai pasitaiko šiame vandenyno ruože. Jis buvo toks tirštas, kad 
nuo laivagalio vos matėsi priekinė burė, o stengos ir kliverio ne- 
galėjai įžiūrėti. Vėjas pūtė iš šiaurės rytų, labai smarkus, ir vertė 
grakščią brigantiną ant šono, kad jos apsauginiai turėklai mažne 
siekė vandenį. Staigiai atšalo. Kapitono padėjėjas nuo šalčio try- 
pinėjo po laivagalį, o keturi jūreiviai drebėjo pasislėpę po turėk- 
lais. Staiga vienas iš jų pakilo ir klykdamas parodė pirštu aukš- 
tyn. Didžiulė balta siena išniro iš sutemų tuoj už bušprito, ir lai- 
vas rėžėsi į ją su tokia jėga, jog du stiebus nukirto kaip išdžiūvu- 
sias nendres vėjas. Akimirksniu laivas virto beforme medinių nuo- 
laužų ir skeveldrų krūva. 

Nuo smūgio kapitono padėjėjas lėkte perlėkė visą laivo paskuiga- 
lį ir vos išsisuko griūvančio stiebo. Du iš keturių vyrų prasmego ply- 
šyje, atsivėrusiame laivo priekyje, o trečiasis susiknežino galvą į in- 
karą. Svirduliuodamas pirmyn, Tomlinsonas pamatė visą laivo prie- 
kį grimztant, o vienintelį apdujusį jūreivį sėdint tarp sulaužytų sijų, 
spurdančių burių ir besiraitančių virvių. Vis dar buvo tamsu nors į 
akį durk. Už borto nieko nesimatė, tik balta šoktelėjusios bangos 
viršūnė. Kapitono padėjėjas beviltiškai dairėsi taip staigiai užklup- 
tas nelaimės. Pašonėje atsirado kapitonas Ifreimas, pusnuogis, ta- 
čiau kaip visada šaltakraujis ir blaivios nuovokos. 

- Ledkalnis, - pasakė uostinėdamas vėsų orą. - Negi neužuodi, 
bičiuli Tomlinsonai? 

- Iš tikrųjų, kapitone Sevidžai, jaučiau šaltį, tačiau maniau, 
kad tai nuo rūko. 

— Juos visada supa rūkas, nors vienas Dievas Visagalis težino, 
kodėl taip yra. Sunkus išbandymas vargšams jūreiviams. Laivas 
smarkiai leidžia vandenį, pone Tomlinsonai. Priekis jau nugrimz- 
dęs. 

Kiti budėtojai užsirepečkojo ant denio, ir vienas iš jų išmatavo 
įdubos gylį. 

- Trys pėdos vandens! - suriko jis. - Vakar saulei leidžiantis 
siurbliai buvo viską išsiurbę. 

— Hairemai Džefersonai ir Džonai Moretonai, prie siurblių! — 
sukomandavo kapitonas. - Pone Tomlinsonai, nuimkite barkasą 
ir pažiūrėkite, gal galima jį užtaisyti, bet bijau, kad ne. 

— Barkaso įlaužtos dvi lentos, - atsišaukė jūreivis. 

- O mažoji valtis? 

- Sulaužyta į tris dalis. 

Kapitono padėjėjas rovėsi nuo galvos plaukus, tačiau Ifreimas 
Sevidžas šyptelėjo, tarsi toks sutapimas jį būtų pralinksminęs. 

— Kur Amosas Grinas? 

- Čia, kapitone Ifreimai. Ką turiu daryti? 

— O aš? - noriai pasisiūlė de Katinatas. 

Adelė su tėvu, apsisiautę skraistėmis, glaudėsi užuovėjoje lai- 
vo paskuigalyje. 

— Pasakyk jam, kad padėtų prie siurblių, - paliepė kapitonas 
Amosui. - Na, o tu, Amosai, moki elgtis su įrankiais. Nueik su 
žibintu į barkasą ir pažiūrėk, ar negalima jo sulopyti. 

Gerą pusvalandį Amosas Grinas kalė, tašė ir kamšė, o tuo me- 
tu šaižus ritmingas siurblių dunksėjimas nustelbė bangų mūšą. 
Nors ir labai lėtai, brigantinos priekis vis leidosi žemyn, o laiva- 
galis kilo. 

— Amosai, mano berniuk, laiko maža, - ramiai porijo kapito- 
nas. 

— Barkasas plauks, nors ir ne visai sandarus. 

— Labai gerai. Nuleiskite žemyn! Ei ten, prie siurblių, nesusto- 
kite! Pone Tomlinsonai, paimkite tiek maisto ir vandens, kiek bar- 
kasas išlaikys. Hairemai Džefersonai, eime su manimi. 

Jūreivis ir kapitonas, prisirišęs prie liemens žibintą, nusliuo- 
gė į šokinėjančią valtį. Kartu jie apiplaukė laivą iki suniokoto pirm- 
galio. Pamates, koks pažeidimo dydis, kapitonas papurtė galvą. 

— Nupjaukite priekinę burę ir paduokite ją čia, - pratarė. 

Tomlinsonas ir Amosas Grinas peiliais nupjovė prilaikančias 
virves ir nuleido burės kampą. Kapitonas Ifreimas ir jūreivis 
sugriebė ją ir užtempė skersai žiojėjančio plyšio. Kapitonui pa- 
silenkus, banga laivą iškėlė aukštyn. Geltonoje žibinto šviesoje 
juodavo baisūs juodi įtrūkiai, plintantys tolyn nuo pagrindinės 
skylės. 

— Kiek vandens įduboje? - užklausė. 

— Per penkias su puse pėdos. 

— Laivas žuvęs. Tarp lentų, kiek pasiekiu, pralenda pirštas. 
Tegul siurbliai dirba! Ar turite maisto ir vandens, pone Tomlin- 
sonai? 

— Taip, kapitone. 

— Nuleiskite žemyn per laivo priekį. Barkasas laikysis ant van- 
dens kokią valandą ar dvi. Ar ledkalnis matyti? 

- Prie dešinio borto rūkas sklaidosi, - suriko vienas vyras. — 
Aure ledkalnis, už ketvirčio mylios pavėjui! 

Rūkas staigiai praskido. Išlindęs mėnulis apšvietė tuščią jūrą 
ir sudužusį laivą. Ten, kur rodė jūreivis, stūksojo ledinė pabaisa, 
primenanti milžinišką burę, lėtai besisupančią ant bangų. 

— Turite plaukti. link jo, - pasakė kapitonas Ifreimas. - Nieko 
kito nelieka. Nuleiskite merginą pro pirmgalį! Na, gerai, tėvą pir- 
miau, jeigu ji taip nori. Amosai, liepk jiems ramiai sėdėti. Tegul 
Dievas suteikia mums drąsos, jei mes nedarysime kvailysčių. Tai- 
gi! Tu narsi mergaitė, nors ir šneki paukščių kalba. Nuleiskite 
žemyn vandens ir maisto statines, taip pat visus apklotus bei ap- 
siaustus, kokių rasite. Dabar tegul leidžiasi prancūzas. Ei, ten, iš 

pradžių keleiviai, o tada jūs. Dabar tu, Amosai! Dabar jūreiviai, o 
tu eik paskutinis, mano drauge Tomlinsonai. | 

Gerai, kad jiems nereikėjo toli plaukti, nes barkasas buvo taip 
prikrautas, kad jo kraštai bemaž siekė vandenį. Reikėjo dviejų 
vyrų stabdyti vandeniui, besisunkiančiam pro prakiurdytas len- 
tas. Kai visi saugiai įsitaisė, kapitonas Ifreimas Sevidžas vėl ne- 
sunkiai įsliuogė į laivą, nes jo priekis kas minutę vis labiau grimzdo 
į vandenį. Jis atnešė ryšulį drabužių ir įmetė į valtį. 

— Atsistumkite! --suriko. 

— Šokite gi! 

- Ifreimas Sevidžas skęs kartu su laivu, - ramiai atsakė jis. - 
Mano drauge Tomlinsonai, juk žinai, kad duodu įsakymus tik vie- 
ną kartą. Sakau tau, atsistumk! 

Kapitono padėjėjas su kabliu atsistūmė. Amosas ir de Katina- 
tas sielvartingai suriko, tačiau tvirti jūreiviai iš Naujosios Angli- 
jos sėdo prie irklų ir ėmė irtis link ledkalnio. 

- Amosai, Amosai! Ar tu šitai pakęsi? - šaukė gvardietis pran- 
cūziškai. - Garbė man neleidžia jo palikti. Niekada nenusiplau- 
siu tokios gėdos. 

— Tomlinsonai, nepalikite jo! Lipkite į laivą ir įkalbėkite jį plauk- 
ti sykiu. 

— Dar toks niegimė, kuris šį žmogų perkalbėtų, jeigu jis nenori. 

— Gal jis apsigalvos. 

— To dar nebuvo. 

— Argi jūs paliksite jį, žmogau! Bent jau priplaukite ir pagrieb- 
kite jį. 

— Barkasas kiauras it rėtis, - atsakė kapitono padėjėjas. - Nu- 
plukdysiu prie ledkalnio, paliksiu ten visus, jei galėsite užlipti, ir 
tada grįšiu kapitono. Patikėkite, vaikinai, juo greičiau plauksi- 
me, juo greičiau galėsiu sugrįžti. 

Nepadarius nė penkiasdešimties yrių, staiga klaikiai suriko 
Adelė. 

— Dieve mano! Laivas skęsta! 

Laivas grimzdo vis gilyn ir gilyn į vandenį. Staiga driokstelė- 

jo lūžtančios lentos, laivo nosis kaip vandens paukštis smigo į 
vandenį, o laivagalį aukštai išmetė į orą. Vanduo suburbuliavo, 
laivą traukė vis gilyn, kol galiausiai bangose dingo aukštai lai- 
vagalyje kybojęs žibintas. Barkasas staigiai apsisuko ir greitai 
nuplaukė atgal, kiek patraukė irkluotojai. Tačiau nelaimės vie- 
toje jau buvo tuščia. Paviršiuje neliko nė skeveldros, kuri liudy- 
tų, jog čia „Auksinė rykštė“ susirado sau paskutinį uostą. Apie 
ketvirtį valandos jie plaukiojo aplinkui mėnesienoje, tačiau pu- 
ritono jūrininko nesimatė. Nors nuolat kamšė skyles, vanduo 
pakilo jiems iki kulkšnelių, todėl jie dar kartą apsisuko ir pri- 
slėgtomis širdimis patylomis nuplaukė prie kraupiosios priebė- 
gos. 

Nors ir negyvenama, toji sala dabar buvo vienintelė viltis, nes 
į barkasą vis labiau sunkėsi vanduo. Buvo matyti, kad ant van- 
dens jie ilgai neišsilaikys. Priplaukus teko nusivilti, nes iš tos pu- 
sės stūksojo vientisa ledo siena, apie šešiasdešimties pėdų aukš- 
čio. Nebuvo nei įskilimo, nei plyšio. Pats ledkalnis siekė mažiau- 
siai penkiasdešimt žingsnių ilgio ir pločio. Gal kitoje pusėje bus 
lengviau išlipti. Iš visų jėdų kamšydami skyles, jie nusiyrė už kam- 
po. Čia juos pasitiko kita niūri ledo uola. Jie apiplaukė kitą kam- 
pą, bet čia ledkalnis buvo dar aukštesnis. Liko paskutinė pusė. 
Jie suprato, kad jų gyvybė pakibo ant plauko, nes barkasas pra- 
dėjo grimzti. Išnirę iš patamsio į skaisčią mėnesieną, jie pamatė 
reginį, kuris stovės jiems akyse iki mirties valandos. 

Priešais dunksantis ledkalnis irgi buvo status. Jis visas mirgu- 
liavo mėnulio šviesai krintant ant tūkstančių ledo kristalų. Ta- 
čiau pačiame sienos viduryje prie pat vandens žiojėjo didžiulė iš- 
rausta ola, ženklinanti vietą, kur „Auksinė rykštė“ trenkdamasi 
išmušė milžinišką luitą ir šitaip parengė priebėgą savo keleiviams, 
patikėjusiems jai savo gyvybes. Urvas spindėjo tamsia smaragdo 
žaluma, kuri šviesėjo ir nyko prie kraštų pereidama į skaisčiai 
raudoną ir mėlyną spalvas. Ne dėl grotos grožio, ne dėl išsigelbė- 
jimo vilties išsiveržė džiaugsmo ir nuostabos šūksniai. Ant ledo 
gabalo, tingiai rūkydamas ilgą pypkę iš kukurūzo koto, sėdėjo ne 

kas kitas, o pats kapitonas Ifreimas Sevidžas iš Bostono. Vieną 
mirksnį išsigelbėjusiems pasirodė, jog čia jo šmėkla, nors ir labai 
panaši į gyvą žmogų, tačiau šmėkla prakalbo paties kapitono bal- 
su ir buvo ne itin krikščioniškai nusiteikusi. 

— Drauguži Tomlinsonai, - barė jis, - kai aš jums liepiau irtis 
prie ledkalnio, tai turėjau omeny, kad turite tuoj pat plaukti čio- 
nai, o ne trankytis po vandenyną. Nenustipau iš šalčio tik todėl, 
kad buvau pasiėmęs skiltuvą ir sauso tabako, kuris ir palaikė ma- 
no gyvybę. 

Neatsakydamas į viršininko priekaištus, kapitono padėjėjas 
priplaukė prie nuolaidžios iškyšos, kurią buvo išrėžusi briganti- 
nos nosis, ir barkasas kaipmat buvo užtrauktas ant ledo. Kapi- 
tonas nusitvėrė sausų drabužių ir pranyko olos gilumoje. Iš ten 
grįžo kiek sušilęs kūnu ir dvasia. Barkasą apvertė dugnu aukš- 
tyn, kad būtų kur atsisėsti, o iš grotelių ir sėdynių, apmuturia- 
vęjas apklotais, padarė minkštasuolį damai. Atidarė statinę džiū- 
vėsių. 

— Kaip jūs mus išgąsdinote, Ifremai, - kalbėjo Amosas Grinas. 
— Man taip suskaudo širdį šiąnakt, kai pamaniau, jog niekada dau- 
giau jūsų nebepamatysiu. 

— Kokie niekai, Amosai, turėtum mane geriau pažinti. 

— Kaipgi jūs čia patekote, kapitone? - paklausė Tomlinsonas. - 
Maniau, kad jus įsiurbė grimztantis laivas. 

— Taip ir buvo. Tai jau trečias laivas, su kuriuo skendau, bet 
vis išlieku gyvas. Šiąnakt panirau giliau negu su „Veronika“, bet 
ne taip giliai kaip su „Gubernatoriumi Vintropu“. Iškilęs į pavir- 
šių, nuplaukiau prie ledkalnio, susiradau šį kampelį ir įšliaužiau 
vidun. Džiaugiuosi jus matydamas, mat jau būgštavau, kad ir jūs 
nuskendote. 

— Grįžome jūsų paimti ir prasilenkėme tamsoje. Ką turime da- 
ryti? 

— Greitai čiupkite barkaso burę ir padarykite būstą merginai. 
Tada pavakarieniausime ir prigulsime, nes šiąnakt nieko daugiau 
ir nenuveiksime, o rytą darbo bus daug. 

XXVII SKYRIUS 


SALA MAŽĖJA 


Rytą Amosas Grinas pabudo nuo rankos, uždėtos ant peties. 
Pašokęs pamatė greta stovintį de Katinatą. Išlikusi įgula, susi- 
spietusi prie apverstos valties, sunkiai snūduriavo po nakties ne- 
gandų. Raudonas saulės lankas ką tik išlindo iš horizonto ir nu- 
dažė dangų bei jūrą visomis spalvomis - nuo purpurinės ir oran- 
žinės iki akinamai auksinės horizonte ir švelniai rožinės zenite. 
Pirmieji spinduliai pataikė tiesiai į olą. Jie mirguliavo ledo kris- 
taluose ir pripildė grotą šiltos šviesos. Jokie pasakų rūmai nega- 
lėjo prilygti šiai gamtos sukurtai plaukiojančiai pastogei. 

Tačiau amerikiečiui ir prancūzui nebuvo kada stebėtis ir gro- 
žėtis. Prancūzas buvo rimtas, o jo akyse draugas išskaitė pavo- 
jų. | 

— Kas atsitiko? 

— Ledkalnis skyla. 

— Negali būti, žmogau, jis kietas kaip sala. 

- Aš seniai stebiu. Ar matai plyšį, kuris eina tolyn nuo mūsų 
grotos galo? Prieš porą valandų ten netilpo ranka, o dabar aš ga- 
liu į jį laisvai įlįsti. Sakau tau, jis skyla skersai. 

Amosas Grinas nužingsniavo iki piltuvo pavidalo išėmos galo: 
ir pamatė, kad iš tikrųjų gilyn į ledkalnį skverbiasi žalias vin- 
giuotas plyšys. Gal jis atsirado nuo bangų mūšos, o gal nuo bai- 
saus laivo smūgio. Jie pažadino kapitoną Ifreimą ir papasakojo 
apie tykančią bėdą. 

— Na, jei ledkalnis ims leisti vandenį, mums galas, - pasakė šis. 
— Jis ir taip gana greitai tirpsta. 

Dabar jie pastebėjo, kad ledkalnio sienos, mėnesienoje atro- 
džiusios lygios, iš tikrųjų tirpstančio vandens srovelių, be persto- 
jo čiurlenančių per jas, buvo išvagotos ir susiraukšlėjusios kaip 
senio veidas. Visa didelė masė buvo trapi, išakijusi ir vos laikėsi. 

Aplink girdėjosi grėsmingi lašt! lašt! ir mažų upeliukų sruveni- 
mas į vandenyną. 

— Ei! - suriko Amosas Grinas. - Kas ten? 

— Kas yra? 

— Ar tu nieko negirdi? 

— Nieko. 

— Galėčiau prisiekti, kad išgirdau žmogaus balsą. 

— Negali būti. Juk mes visi čia. 

— Vadinasi, man pasigirdo. | 

Kapitonas Ifreimas priėjo prie olos krašto, išeinančio į jūrą, ir 
įdėmiai apžvelgė ją. Vėjas buvo visai nurimęs, jūra plytėjo į rytus 
rami ir tuščia, išskyrus vieną didelę medinę siją, plūduriuojančią 
toje vietoje, kur nuskendo „Auksinė rykštė“. 

— Kad mes būtume laivų kelyje! - mąstė kapitonas. - Ten plau- 
kioja menkių ir silkių žvejybos laivai. Manau, jog esame piečiau 
jų. Negalime būti toliau negu per du šimtus mylių nuo Port Roja- 
lio Akadijoje. Ak, Amosai, jei turėčiau tris baltas kalnų pušis ir 
šimtą jardų stiprios drobės, aš ja aptempčiau šitą daikčiuką ir 
suręsčiau laikiną stiebą. Tada šis ledkalnis zvimbdamas nuneštų 
mus į Bostono įlanką. Ten aš jį suskaldyčiau ir parduočiau už 
keletą gabalų. Tiesa, laivas būtų sunkus, tačiau bent vieną maz- 
gą per valandą padarytų, jei pakiltų uraganas. Kas yra, Amosai? 

Jaunasis medžiotojas stovėjo pakreipęs ausį, palenkęs į priekį 
galvą, o jo akys klydinėjo kaip žmogaus, kuris įdėmiai klausosi. 
Jau buvo beatsakąs, tik staiga de Katinatas suriko rodydamas į 
olos gilumą. 

- Žiūrėkit, koks dabar plyšys! 

Per tą laiką, kai jį apžiūrinėjo, plyšys prasiplėtė per pėdą ir 
dabar panėšėjo į tarpeklį. 

— Lendam į jį, - pasiūlė kapitonas. 

- Jis gali vesti tik į kitą pusę. 

— Tai apžiūrėkime tą kitą pusę. 

Jis ėjo pirmas, įkandin sekė kiti du. Jie ėjo patamsyje, abiejose 
pusėse niūksojo aukštos varvančios ledinės sienos, o virš galvų 

matėsi mėlyno dangaus zigzagas. Klupdami, apgraibomis, slydi- 
nėdami jie priėjo vietą, kur tarpeklis visai praplatėjo ir išvedė juos 
į didelį plokščią ledo kvadratą. Ledkalnis viduryje buvo paplokš- 
čias, iš visų pusių į viršų įžambiai kilo aukštos uolos. Trys sienos 
buvo labai stačios, o ketvirtojoje skardis kilo nuožulniai. Nuolat 
tirpstantis ledas išraižė paviršių tūkstančiais nelygumų, kuriais 
miklus vyras galėjo užkopti aukštyn. Įkarščio pagauti, visi trys 
puolė kopti ir po minutės jau stovėjo netoli viršūnės, per septy- 
niasdešimt pėdų virš vandens. Aplink buvo matyti geros penkias- 
dešimt mylių vandenyno. Gyvybės žymių nesimatė, tik bekraštis 
saulės raibuliavimas ant bangų. 

Kapitonas Ifreimas švilptelėjo. 

— Na, ir nesiseka mums, - tepasakė. 

Amosas Grinas dairėsi paklaikusiomis akimis. 

— Nieko nesuprantu, - kartojo jis. - Galėčiau prisiekti, kad... 
Dėl Dievo meilės, klausykitės gi! 

Staiga rytmečio orą sudrebino skardus kariško trimito garsas. 
Suklikę iš nuostabos, visi trys pasilenkė žemyn ir sužiuro per at- 
brailą. 

Ledkalnio pakriūtėje stovėjo didžiulis laivas. Tiesiai prieš jų 
akis matėsi sniego baltumo deniai, pilni jūrininkų, blizgėjo vari- 
nė patranka. Būrelis kareivių laivagalyje mankštinosi. Tai iš ten 
atsklido nelauktas trimito garsas. Iš viršaus jie matė šio nuosta- 
baus kaimyno stengas, o patys nuo denio liko nepastebėti. Dabar, 
kai jie persisvėrė per kraštą, pamatė ir juos, ką bylojo šūksnių 
choras iš apačios. 

Trejetas nieko nelaukė. Slydinėdami ir čiuoždami žemyn šla- 
piu šlaitu, jie puolė atgal per plyšį į olą, kur ir jų draugus per patį 
bedžiaugsmių pusryčių vidurį ką tik buvo išgąsdinęs trimito gar- 
sas. Keletas skubių žodžių, ir skylėtas barkasas, sumetus į jį visą 
turtą, buvo nuleistas vandenin, ir jie vėl išplaukė. Apiplaukę led- 
kalnio kyšulį, jie atsidūrė po puikios korvetės laivagaliu, o jos bor- 
tai buvo aplipę draugiškais veidais. Viršuje kybojo didžiulė balta 
Prancūzijos vėliava, išmarginta auksinėmis lelijomis. Per keletą 

minučių jų valtis buvo pakelta, ir jie atsidūrė kariniame „Šv. Kris- 
tupo“ laive, kuris lydėjo naująjį Kanados generalgubernatorių 
markizą de Denonvilį į jo paskyrimo vietą. 


XXVIII SKYRIUS 


KVEBEKO DUBURYS 


Sudužusio laivo keleiviai pateko į keistą aplinką. „Šv. Kristu- 
pas“ prieš tris savaites paliko Rošelę lydimas keturių mažų laivų, 
kurie vežė penkis šimtus kareivių padėti kovojančiai kolonijai prie 
Šv. Lauryno upės. Eskadra kažkur atsiskyrė, ir dabar gubernato- 
rius vyko vienas, tikėdamasis susitikti su jais upėje. Laive buvo 
Kversio pulkas, gubernatoriaus tarnai, naujasis Kanados vysku- 
pas Sen-Valjeras su keliais patarnautojais, trys Rekoleto vienuo- 
liai ir penki jėzuitai, paskirti į labai pavojingą irokėzų misiją, pus- 
tuzinis damų, vykstančių pas savo vyrus, dvi vienuolės uršulie- 
tės, dešimt ar dvylika kavalierių, kurie traukė užjūrin ieškodami 
nuotykių ar siekdami prasigyventi, ir galiausiai apie dvidešimt 
valstiečių merginų iš Anžu, kurias buvo pažadėta užjūryje ište- 
kinti, ir tuo tikslu karalius kiekvienai buvo skyręs paklodžių, puo- 
dų, skardinių ir po didelį metalinį virdulį. 

Dabar prie šitos kompanijos prisidėjo saujelė nepriklausomų 
Naujosios Anglijos piliečių, puritonas iš Bostono ir trys hugeno- 
tai. Iš tiesų tereikėjo mažos kibirkštėlės, kad parako statinė užsi- 
liepsnotų. Tačiau laive visi buvo užsiėmę savais reikalais, ir išgel- 
bėtieji buvo palikti ramybėje. Trisdešimt kareivių pakirto karšti- 
nė ir skorbutas. Abu kunigai ir vienuolės juos slaugė. Gubernato- 
rius Denonvilis, dievobaimingas dragūnas, kiaurą dieną vaikščio- 
jo po denį skaitydamas Dovydo psalmes, o pusę nakties praleisda- 
vo prie žemėlapių ir brėžinių, paklotų prieš jį, planuodamas, kaip 
sunaikinti jo valdas siaubiančius irokėzus. Kavalieriai flirtavo su 

damomis, nuotakos iš Anžu meiliai žvilgčiojo į Kversio kareivius, 
o vyskupas Sen-Valjeras laikė mišias ir mokė savo dvasininkus. 
Ifreimąs Sevidžas kiauras dienas spoksojo į didįjį vyrą, žingsniuo- 
jantį po denį su raudonkrašte maldaknyge rankose, ir kažką mur- 
mėjo apie „pasibaisėtiną aplaidumą“, bet jo burnojimas buvo pri- 
skiriamas prie išgyvenimų ant ledkalnio, o be to, prancūzai kaž- 
kodėl buvo įsikalę galvon, kad anglosaksai apskritai elgiasi neap- 
galvotai. 

Tuo metu Anglija gyveno taikoje su Prancūzija, nors tarp Ka- 
nados ir Naujojo Jorko buvo justi įtampa. Prancūzai buvo įsitiki- 
nę, ir ne be reikalo, kad anglų kolonistai yra sudarę sutartį su 
juos puolančiomis piktosiomis dvasiomis. Ifreimą ir jo žmones sve- 
tingai priėmė į laivą, nors šis buvo labai perkrautas ir miegoti 
jiems teko kur suradus pastogę ir vietą kūnui priglausti. Su Kati- 
natais buvo elgiamasi dar maloniau, nes silpnas senis ir gražuolė 
jo duktė atkreipė paties gubernatoriaus dėmesį. Jaunasis de Ka- 
tinatas kelionės metu buvo pakeitęs savo uniformą tamsiu civilio 
kostiumu, ir tik kariška laikysena išdavė jį pabėgus iš armijos. 
Senasis Katinatas buvo toks silpnas, kad klausiamas nebepajėgė 
atsakyti. Duktė nesitraukė nuo jo nė per žingsnį, o žentas, diplo- 
matijos mokslų ragavęs Versalyje, galėjo vesti ilgus pokalbius nieko 
nepasakydamas, todėl jų paslaptis liko neatskleista. De Katina- 
tas žinojo, ką reiškia būti hugenotu Kanadoje dar neatšaukus edik- 
to. 

Kitą dieną po išgelbėjimo jie pamatė pietuose Keip Bretoną ir, 
genami rytinio vėjo, netrukus išvydo dunksant rytinį Antikosčio 
salos galą. Tuoj įplaukė į galingą upę, kurios krantai iš vidurio 
genėjaus upės žiotys. Virš pušų kilo dūmai iš nedidelės žvejybos 
ir prekybos gyvenvietės Tadusako. Nuogi indėnai algonkinai ir 
abenakiai, išsiteplioję veidus raudonu moliu, apspito laivą berži- 
nėmis kanojomis su šalies vaisiais ir daržovėmis, kurios atgaivi- 
no skorbutu sergančius kareivius. Iš čia laivas pasuko upe aukš- 
tyn pro Malbėjų, pro Griūčių tarpeklį ir Šv. Povilo įlanką su pla- 


222 


čiu jos slėniu ir miškingais kalnais, liepsnojančiais gražiu rude- 
nišku apdaru, - klevai, uosiai, jauni ąžuolai ir beržai buvo įgavę 
skaisčiai raudoną, purpurinę ir aukso spalvas. Atsirėmęs į turėk- 
lus, Amosas Grinas nenuleido išsiilgusių akių nuo laukinių miš- 
kų platybių, į kurias įžengdavo tik koks atsitiktinis keliaujantis 
laukinis ir drąsus miško bėgūnas. Priešais sudūmavo ryškūs Tur- 
mento kyšulio kontūrai, juos supo vešlios ramios Boprė senjorijos 
Lavalio pievos, o plaukdami palei Orleano salos gyvenvietę, pa- 
matė didelį duburį, Monmorensio krioklius, aukštus Keip Levio 
uolynus, daugybę laivų, o dešinėje nuostabią uolą su bokštų dia- 
dema ir miesteliu viduryje - Prancūzijos galios tvirtove Ameriko- 
je. Aukštai iš bastionų iššovė patranka, jai atsakė karo laivas, sa- 
liutavo vėliavos ir suplevėsavo skrybėlės. Tuoj priplaukė spiečius 
valčių ir kanojų pasveikinti naujojo gubernatoriaus, palydėti ka- 
reivių ir keleivių į krantą. 

Senasis pirklys sunyko palikęs Prancūzijos žemę kaip augalas, 
kuriam nuplėšė šaknis. Laivo sudužimas, naktis be priedangos 
ant ledkalnio buvo sunkiai pakeliama jo amžiui ir sveikatai. Lai- 
ve jis buvo paguldytas tarp skorbutu sergančių kareivių ir gulėjo 
kaip negyvas, tik silpnas alsavimas ir lieso kaklo trūkčiojimas iš- 
davė esant gyvą. Kai iššovė patranka ir pasigirdo šūksniai, jis at- 
merkė akis ir lėtai skausmingai pakėlė nuo pagalvių galvą. 

— Kas tau, tėveli? Gal ko reikia? - prišoko Adelė. - Mes jau 
Amerikoje, štai čia Amoris, o čia aš - tavo vaikai. 

Senis palingavo galvą. 

— Dievas atvedė mane į pažadėtąją žemę, bet nepanoro, kad 
įkelčiau į ją savo koją, - pasakė jis. - Tebūnie jo valia, teesie jo 
šventas vardas! Norėčiau bent pasižiūrėti į tą žemę, kaip Mozė, 
jei nebegaliu jon įžengti. Ar galėčiau, Amori, pasirėmęs į tave, 
nueiti į denį? 

— Dar pasiimsiu kitą žmogų, - pasiūlė de Katinatas ir atsivedė 
iš denio Amosą Griną. - Dabar, tėve, dėk mums ant pečių rankas, 
ir nereikės pačiam eiti. 

Po minutės senasis pirklys jau buvo ant denio. Jaunuoliai pa- 

sodino jį ant virvių ritės, atrėmę į stiebą, toliau nuo spūsties. Ka- 
reiviai jau sėdosi į valtis, visi buvo užsiėmę savo reikalais, ir nie- 
kas nekreipė dėmesio į mažą bėglių grupelę, apstojusią palaužtą 
žmogų. Jis sunkiai gręžiojo galvą, tačiau akys jam nušvito pama- 
čius didžiulius mėlyno vandens plotus, krioklių purslus tolumoje 
ir aukštą pilį bei ilgą virtinę tamsiai raudonų kalnų toli šiaurės 
vakaruose. 

— Nepanašu į Prancūziją, - ištarė jis. - Ne taip žalia ir ramu, 
mažiau saulės, tačiau didinga, tvirta ir galinga kaip ir jis pats, 
kuris viską sukūrė. Aš nusilpau, Adele, ir mano sielą ne taip pan- 
čioja kūnas, todėl aiškiai matau daug dalykų, iki šiol skendėjusių 
rūke. Mano vaikai, man atrodo, kad šitoji Amerika, ne vien Kana- 
da, bet ir toji žemė, kur tu gimei, Amosai Grinai, ir toji, kuri drie- 
kiasi iki saulės laidos, yra geriausia Dievo dovana žmogui. Jis slė- 
pė ją daugelį amžių tam, kad įgyvendintų didįjį savo tikslą. Štai 
nepaliesta žemė, neturinti prigimtinės kaltės, kurią reikėtų iš- 
pirkti, neturinti nesantaikos, netikusių papročių nei blogio. Lai- 
kui bėgant, visi pavargėliai ir benamiai, palaužtieji, bežemiai ir 
nuskriaustieji - visi atsuks savo veidus į ją kaip mes dabar. Ir čia 
gims valstybė, kuri paliks blogį nuošaly, o paims viską, kas yra 
gera, ir sulipdys geriausią rasę. Regiu galingą tautą, kuri labiau 
rūpinsis varguoliais, o ne turčiais, kuri supras, kad taikai reikia 
daugiau narsos negu karui, kuri įžiūrės visuose žmonėse brolius. 
Tų žmonių širdys sieks toliau savo šalies sienų ir pritars kiekvie- 
nam kilniam reikalui visame pasaulyje. Štai ką aš matau, Adele, 
sėdėdamas čia prie kranto, į kurį niekados nebeišlipsiu, ir noriu 
pasakyti, kad jei tu ir Amoris eisite kurti tokios valstybės, tai 
jūsų gyvenimas nenueis vėjais. Ateis tokiai valstybei laikas, ir te- 
gul Dievas saugo ją, prižiūri ir vadovauja. 

Jo galva vis labiau linko prie krūtinės, vokai lėtai užkrito akis, 
ką tik žvelgusias pro Pointlevį į garbanotus miškus ir tolimus 
kalnus. Adelė sielvartingai šūktelėjo ir apkabino senojo žmogaus 
kaklą. 


— Jis miršta, Amori, jis miršta! - dejavo ji. 

Rūstus pranciškonų vienuolis, netoliese varstęs rožinio karo- 
liukus, išgirdęs riksmą, tuojau prisiartino. 

— Jis tikrai miršta, - patvirtino pažvelgęs į pelenų spalvos vei- 
dą. - Ar senasis žmogus gavo Bažnyčios sakramentus? 

— Nemanau, kad jam jų reikia, - išsisuko de Katinatas. 

— Kam iš mūsų jų nereikia, jaunuoli? - vienuolis buvo neper- 
maldaujamas. - Kaip žmogus be jų gali tikėtis išganymo? Aš pats 
juos suteiksiu, ir tuojau pat. 

Čia senasis hugenotas atsimerkė ir sutelkęs paskutinius stip- 
rybės likučius atstūmė pilkai apsisiautusią žmogystą, palinkusią 
ties juo. 

— Viską, ką mylėjau, turėjau palikti, bet jums nepasidaviau. - 
sušuko jis. - Manote, kad dabar mane nugalėsite? 

Pranciškonas atšoko atgal nuo tokių žodžių, ir įdėmios, įtarios 
jo akys nužvelgė de Katinatą ir verkiančią mergaitę. 

— Vadinasi, jūs hugenotai! 

— Tyliau! Nepradėkite bartis prie mirštančio žmogaus! - suri- 
ko de Katinatas tokiu pat piktu tonu. 

— Prie mirusio žmogaus, - iškilmingai pataisė Amosas Grinas. 

Ir tikrai senio veidas atlėgo, išsilygino tūkstančiai raukšlelių, 
tarsi jį būtų paglosčiusi nematoma ranka, o galva loštelėjo stiebo 
pusėn. Adelė taip ir sustingo apsikabinusi rankomis tėvo kaklą ir 
prispaudusi prie jo peties skruostą. Ji neteko sąmonės. 

De Katinatas pakėlė ant rankų žmoną ir nunešė ją į vienos 
jiems palankios damos kajutę. Mirtis laive nebuvo naujiena, nes 
kelionėje mirė dešimt kareivių, todėl džiaugsmingame išsilaipi- 
nimo bruzdesyje tik keletas mintimis pagerbė mirusįjį keliaunin- 
ką, o kai buvo pakuždėta, jog jis hugenotas, gedėtojų liko dar ma- 
žiau. Buvo duotas įsakymas jį palaidoti upėje tą pačią naktį. Bu- 
liui Katinatui buvo atiduota. Likusiais giminaičiais buvo labiau 
susidomėta. Kai kariuomenė išsilaipino į krantą, juos sukvietė 
ant denio, ir vienas karininkas iš gubernatoriaus palydos spren- 
dė, ką sujais daryti. Jis buvo stambaus stoto, linksmas, raudonsk- 

ruostis vyras. Bloga nuojauta nusmelkė de Katinatą, kai vienuo- 
lis pasivedėjo karininką į šalį ir kažką jam pašnabždėjo. Nuožmi 
šypsena tamsiame vienuolio veide nežadėjo eretikams nieko ge- 
ro. 

— Bus pasirūpinta, dvasiškasis tėve, bus pasirūpinta, - nekan- 
triai atsakė karininkas. - Aš irgi esu karštas Šventosios Bažny- 
čios tarnas kaip ir jūs. 

— Tikiuosi, kad toks esate, pone de Bonvili. Kaip žinoma, gu- 
bernatorius ponas de Denonvilis yra labai dievobaimingas, todėl 
ir šitam žemės pakrašty aplaidumas atsirūgtų jo karininkams. 

Karininkas, išgirdęs žodžiuose grasinimą, piktai dėbtelėjo. 

— Turiu jums priminti, tėve, - atsikirto, - kad ne tik tikėjimas 
yra dorybė, bet ir gailestingumas. 

Tada kreipėsi angliškai: 

— Kuris esate kapitonas Sevidžas? 

— Ifreimas Sevidžas iš Bostono. 

— Ponas Amosas Grinas? 

— Amosas Grinas iš Niujorko. 

— Ponas Tomlinsonas? 

— Džonas Tomlinsonas iš Salemo. 

— Jūreiviai ponai Hairemas Džefersonas, Džosefas Kuperis, Sik- 
greisas Spoldingas ir Paulas Kašingas, visi iš Masačusetso įlan- 
kos? 

— Visi. 

— Grubernatoriaus įsakymu visi išvardytieji asmenys turi būti 
iš karto palydėti į prekybinį brigą „Viltis“. Aure tas laivas su bal- 
tai išdažyta linija. Po valandos jis plaukia į Anglijos provincijas. 

Džiaugsmingais šūksniais išgelbėtieji jūreiviai sutiko žinią, kad 
greitai galės grįžti namo. Jie išskubėjo susirinkti menkos man- 
tos, kurią pavyko išgelbėti iš sudužusio laivo. Karininkas įsikišo 
sąrašą į kišenę ir žengė prie de Katinato, kuris niūriai stovėjo 
atsirėmęs į turėklus. 

— Jūs turėtumėte mane prisiminti, - pasakė. - Aš jūsų veido 
nepamiršau, nors ir išmainėte mėlyną uniformą į juodą. 

De Katinatas paspaudė ištiestą ranką. 

— Gerai atsimenu, de Bonvili, kaip ir kelionę į Frontenako for- 
tą. Tačiau kaip galėjau priminti jums mūsų draugystę, kai fortū- 
na nusisuko nuo manęs. 

— Niekai, žmogau. Draugas man visada lieka draugu. 

— Būgštauju, kad pažintis su manimi nieko gero jums neduos, 
nes į jus piktai dėbčioja sutanotas vienuolis. 

— Na, žinote, Frontenakas vienuolius prigriebė, tačiau de La- 
baras buvo it molis jų rankose, o naujasis, atrodo, seks jo pėdo- 
mis. Monrealyje viešpatauja sulpitiečiai, o čia - jėzuitai. Išties mes, 
vargšai nusidėjėliai, kaip tarp girnapusių. Iš visos širdies apgai- 
lestauju, kad tik šitaip tegaliu pasveikinti seną draugą ir jo žmo- 
ną. 

— Kas bus su mumis? 

— Jus laikys laive, kol jis išplauks, ilgiausiai savaitę. 

— O tada? 

— O tada jus nuplukdys tėvynėn, perduos Rošelės gubernato- 
riui ir nušiųs atgal į Paryžių. Tokie yra pono de Denonvilio įsaky- 
mai. Jie turi būti įvykdyti paraidžiui, kitaip sujudinsime širšių 
lizdą. 

De Katinatas suvaitojo išgirdęs. Grįžti į Paryžių po šitiekos 
pastangų, išmėginimų ir vargo priešų patyčiai, draugų gailesčiui 
— pernelyg didelis pažeminimas. Iš gėdos jį išpylė karštis. Varu 
grąžins kaip kokį namų pasiilgusį kaimietį, pabėgusį iš savo pul- 
ko! Šoktų į] šią plačią mėlyną upę po kojomis, jei nebūtų mažosios 
Adelės išblyškusiu veideliu, kuri tik jį vieną ir teturi! Kaip bana- 
lu! Kaip gėdinga! Kaip pasprukti iš šio plaukiojančio kalėjimo kar- 
tu su likimo jam skirta moterimi? 

De Bonvilis nuėjo ištaręs keletą lėkštų užuojautos žodžių, o 
vienuolis vis žingsniavo deniu slapčiomis dirsčiodamas. Už kelių 
jardų nuolatos pro jį vaikščiojo du kareiviai, ėję sargybą laivaga- 
lyje. Matyt, buvo įsakyta stebėti, ką jis darys. Skaudama širdimi 
de Katinatas persilenkė per bortą, o upėje indėnai, išsidažę bei 
pasipuošę plunksnomis, zujo kanojomis ten ir atgal. Toliau buvo 

miestas. Patamsėję dvikraigių namų galai ir apdegusios sienos 
bylojo, kad baisus gaisras prieš kelerius metus visiškai sunaikino 
apatinę miesto dalį. 

Jam taip bestovint, dėmesį patraukė irklų pliuškenimas. Di- 
delė žmonių pilna valtis praplaukė kaip tik po juo. 

Tai Naujosios Anglijos žmones gabeno į laivą, kuriuo plauks 
namo. Ten buvo susimetę į krūvą keturi jūreiviai, susisiautęs į 
paklodes kapitonas Ifreimas Sevidžas ir Amosas Grinas, besišne- 
kučiuojantys tarpusavyje ir rodantys į laivus. Žilais plaukais ap- 
žėlęs senojo puritono veidas ir drąsi medžiotojo fizionomija ne 
kartą pasisuko į jį, bet vienišas tremtinys nesulaukė iš jų nei atsi- 
sveikinimo žodelio, nei draugiško rankos mosto. Jie džiaugėsi sa- 
vo ateitimi ir laime, niekam nerūpėjo jo bėdos. Iš priešų jis sutik- 
tų iškesti viską, bet toks draugų abejingumas jį galutinai pribai- 
gė. Įsikniaubęs į delnus, de Katinatas pravirko karštomis ašaro-- 
mis. Kai vėl pakėlė akis, brigas jau buvo ištraukęs inkarą ir, pakė-. 
lęs visas bures, judėjo iš Kvebeko baseino. 


XXIX SKYRIUS 


BALSAS IŠ LIUKO 


Tą naktį senasis Teofilis Katinatas buvo palaidotas nuo laivo 
denio. Vieninteliai gedėtojai buvo du žmonės, kraujo giminės. Ki- 
tą dieną de Katinatas praleido denyje, kur triukšmingai vyko kro-. 
vos darbai. Jis stengėsi pralinksminti Adelę nerūpestingomis kal- 
bomis, nors pačiam gėlė širdį. Jis rodė pažįstamas vietas, tvirto- 
vę, kur kadaise stovėjo jo dalinys, jėzuitų koledžą, vyskupo Lava- 
lio katedrą, senos bendrovės sandėlį, išardytą po didžiojo gaisro, 
ir Obero de Lašesnėjaus namą, vienintelį apatinėje miesto dalyję 
išlikusį privatų pastatą. Iš laivo jie matė miesto įžymybes ir mar- 
gaspalvę minią, skyrusią miestą iš kitų. Gal tik jaunesnis Monre- 

alio miestas prilygo jam. Vaikščiodami pirmyn ir atgal stačiu ap- 
tvertu nuolydžiu tarp dviejų denių, jie matė visą Kanados gyveni- 
mo panoramą - kareivius su nulėpusiomis skrybėlėmis, su plunks- 
nomis bei šovininėmis, pakrančių gyventojus grubiais valstietiš- 
kais drabužiais, nedaug tesiskiriančiais nuo jų protėvių iš Breta- 
nės ar Normandijos, jaunus mušeikas iš Prancūzijos ar senjorijų, 
kurie, nusismaukę ant pakaušio skrybėles, išdidžiai vaikštinėjo 
įsivaizduodami, jog tai paskutinė Versalio mada. Matėsi ir nedi- 
deli būreliai medžiotojų, miško bėgūnų ar keliauninkų su odinė- 
mis medžiotojų tunikomis, blauzdinėmis, apvedžiotomis spurgais, 
ir kailinėmis kepurėmis su erelio plunksna. Jie atvykdavo į mies- 
tus kartą per metus, palikę indėnes žmonas su vaikais kokiame 
nors kaimo vigvame. Buvo ir raudonodžių sustingusiais veidais — 
žvejų ir medžiotojų algonkinų, laukinių mikmakų iš rytų ir žiau- 
riųjų abenakių iš pietų. Knibždėjo pranciškonų tamsiais abitais, 
rekoletų juodomis sutanomis ir plačiomis skrybėlėmis bei liesa- 
kūnių it judančios dvasios jėzuitų. 

Štai kokie žmonės grūdosi šio atkampaus Prancūzijos krašto 
didmiestyje palei didelę upę, už tūkstančio lygų nuo motinos tė- 
vynės. Gyvenvietė buvo be galo keista. Ji driekėsi gerus dvylika 
šimtų mylių nuo Tadusako rytuose iki prekybinių stočių prie di- 
džiųjų ežerų siaurais apgyvendintais pakrančių rėželiais, šlieda- 
masi prie neįžengiamų miškų ir neištirtų kalnų, gundančių vals- 
tietį iškeisti kauptuką ir plūgą į laisvesnį gyvenimą su irklais ir 
muškieta. Išsimėčiusios kirtavietės pramaišiui su nedidelėmis gru- 
pėmis tašytų namų, aptvertų statinių tvoromis, ženklino civiliza- 
cijos liniją didžiuliame žemyne, sunkiai atsilaikančią prieš rūstų 
šiaurės klimatą ir negailestingus laukinius priešus. Baltieji gy- 
ventojai, įskaitant kareivius, kunigus ir medžiotojus, moteris ir 
vaikus, nesudarė nė dvidešimties tūkstančių šioje didžiulėje teri- 
torijoje. Tačiau jie buvo labai energingi, juos rėmė centrinė vy- 
riausybė, todėl jų darbo pėdsakų galėjai matyti visame žemyne. 
Pasiturintys naujakuriai iš Anglijos tenkinosi sėsliu gyvenimu že- 
mės ploteliuose arba kirsdavo miškus anapus Alegenio kalnų, o 

prancūzai siųsdavo drąsius pionierius į tolimiausius žemyno kam- 
pelius. Vieni jų vilkėjo juodais misionierių apdarais, kiti - spur- 
gais apvedžiotomis medžiotojų tunikomis. Jie sudarydavo ežerų 
žemėlapius, mainikaudavo su nuožmiais sijuksais bekraštėse pre- 
rijose, kur medinius vigvamus keitė kailinės palapinės. Marketas 
plaukė Ilinojumi žemyn iki Misisipės ir toliau didžiąja upe, kol 
pirmasis iš baltųjų žmonių išvydo drumstą patvinusį Misurį. La- 
salis išdrįso keliauti dar toliau. Jis persikėlė per Ohają ir Meksi- 
kos įlankoje iškėlė Prancūzijos herbą. Dabar ten stovi Naujasis 
Orleanas. Kiti brovėsi per Uolinius kalnus bei neįžengiamus šiau- 
rės vakarų miškus nešdami tikėjimą, mainikaudami, apgaudinė- 
dami, krikštydami, vedami kitokių motyvų. Juos vienijo nepalau- 
žiama drąsa ir nepaprasta išmonė, gelbėjusi nuo pavojų. Prancū- 
zai supo britų gyvenvietes iš šiaurės, vakarų ir pietų. Ne jų kaltė, 
kad šiandien ne visas žemynas prancūzų rankose. Geležinė anks- 
tyvųjų kanadiečių rasė čia niekuo dėta. Šitaip aiškino de Katina- 
tas Adelei tą rudens dieną, siekdamas atitraukti jos mintis nuo 
patirtos nelaimės ir laukiančios baisios kelionės atgal. Po ramios 
Paryžiaus gatvės ir lėnos Senos reginio ji apstulbusi žvelgė į upę, 
miškus ir kalnus. Siaubas ją pagavo, ir ji įsitvėrė vyro rankos, kai 
pro šalį praskriejo kanoja, pilna žvėrių kailiais apsidangsčiusių 
algonkinų, kurių veidai buvo išpiešti baltais ir raudonais dryžiais, 
o iš pojų irklų kunkuliavo vanduo. Upė dar kartą pakeitė mėlyną 
spalvą rožine, dar kartą tvirtovę užliejo vakaro šviesa, ir vėl abu 
tremtiniai nusileido į savo kajutes drąsindami vienas kitą žodžiais, 
bet nerimas spaudė jiems širdis. 

De Katinato gultas buvo netoli liuko. Jis visada laikė jį pravi- 
rą, nes netoliese buvo laivo įgulos virtuvė, tad kajutėje tvyrojo 
karštas ir slogus oras. Tą naktį jis negalėjo užmigti ir blaškėsi po 
apklotu bandydamas sugalvoti, kaip čia pasprukus iš šito prakeikto 
laivo. Tačiau kur jiems išlipus dėtis? Kanada jiems buvo uždary- 
ta. Miškai į pietus knibždėjo nuožmių indėnų. Tiesa, anglų gy- 
venvietėse jiems leistų laikytis savo religijos, bet ką darytų jo žmo- 
na ir jis pats be draugų, tarp svetimų žmonių, kalbančių kita kal- 

ba? Jei Amosas Grinas nebūtų jų palikęs, viskas būtų buvę ki- 
taip. Bet jis pametė juos likimo valiai. Kodėl būtų turėjęs pasielg- 
ti kitaip? Jų juk nesiejo kraujo ryšiai. Jis ir taip daug kartų jiems 
padėjo. Namuose jo laukė mylimi žmonės, įprastas gyvenimas. 
Ar verta jam čia trintis dėl žmonių, su kuriais susipažino tik prieš 
kelis mėnesius? Tikrai neverta, tačiau de Katinatas negalėjo su- 
prasti, kodėl taip atsitiko. 

Bet kas gi čia? Pro švelnų upės pliuškenimą aiškiai pasigirdo 
šaižus „š-š-š“. Turbūt koks valtininkas ar indėnas praplaukė pro 
šalį. Tačiau garsas ir vėl pasikartojo, nekantriai, įsakmiai. Jis at- 
sisėdo ir apsidairė. Be abejo, jis sklido iš praviro liuko. Jis iškišo 
galvą, bet pamatė tik didelius vandens plotus, dunksančius lai- 
vus ir tolumoje mirgančius Pointlevio žiburius. Vėl jis padėjo ant 
pagalvės galvą, tik staiga kažkas lengvas taukštelėjo jam ant krū- 
tinės ir nuriedėjo ant grindų. Jis pašoko, stvėrė nuo kablio žibin- 
tą ir apšvietė grindis. Į jį buvo mesta maža auksinė segė. Drebu- 
lys jam perbėgo kūnu vos žvilgtelėjus į ją. Tai buvo jo paties segė, 
kurią buvo davęs Amosui Grinui antrąją jų pažinties dieną, kai 
abu rengėsi sykiu joti į Versalį. 

Vadinasi, tai ženklas, Amosas Grinas jų nepaliko. Virpėdamas 
iš susijaudinimo jis apsirengė ir užlipo į denį. Buvo tamsu kaip 
maiše, jis negalėjo nieko įžiūrėti. Iš ritimingų žingsnių aido laivo 
priekyje buvo aišku, kad sargybiniai tebėra. Gvardietis nuėjo prie 
borto ir pažvelgė į tamsą. Ten pamatė neryškius valties kontū- 
rus. 

— Kas ten? - sušnibždėjo jis. 

— Ar tai tu, de Katinatai? 

— Taip. 

— Atvykome jūsų pasiimti. 

— Tegul Dievas tave laimina, Amosai. 

— Ar tavo žmona čia? 

— Ne, bet aš ją pažadinsiu. 

— Gerai! Pirmiausia čiupk šitą virvę ir užtempk kopėčias. 

De Katinatas nutvėrė mestą virvę ir pamatė, jog prie jos pr1- 

tvirtintos virvinės kopėčios su dviem plieniniais kabliais viršuje, 
kad būtų galima užkabinti ant turėklų. Užkabinęs juos, patylo- 
mis nuėjo į damoms skirtą laivo dalį, kur buvo ir jo žmonos kaju- 
tė. Dabar laive ji buvo vienintelė moteris, todėl nesibaimindamas 
jis pabeldė į duris ir trumpai paliepė skubiai bei tyliai apsirengti. 
Adelė susiruošė per dešimt minučių ir su mažu mantos ryšulėliu 
išslinko iš kajutės. Kartu jie užlipo ant denio ir slėpdamiesi po 
turėklais slinko į laivagalį. Jau buvo bepasiekią kopėčias, kai de 
Katinatas stabtelėjo ir nusikeikė pro sukąstus dantis. Prie virvi- 
nių kopėčių blausioje šviesoje buvo regėti niūri pranciškonų vie- 
nuolio figūra. Jis stebeilijo į tamsą. Sunkus gobtuvas dengė jo 
veidą, ir jis lėtai judėjo tiesiai į juos. Virš jo galvos ant bizanstie- 
bio vantų kabojo žibintas. Jis nukabino jį ir pakėlė aukštyn. 

De Katinatas nebuvo iš tų, su kuriais galima krėsti juokus. 
Jam nuolatos tekdavo greitai spręsti ir veikti. Negi jis leis kerš- 
tingam vienuoliui paskutiniu momentu atsistoti jam skersai ke- 
lio? Padėtis tapo grėsminga. Stumtelėjęs Adelę stiebo šešėlin, gvar- 
dietis šoko ant besiartinančio vienuolio ir įsikibo jam į apsiaustą. 
Atsismaukė gobtuvas, ir vietoj griežtų dvasininko bruožų žibinto 
šviesoje apstulbęs de Katinatas išvydo įdėmias pilkas akis ir stam- 
bų Ifreimo Sevidžo veidą. Tuo pačiu metu greta išniro kita figū- 
ra, ir nudžiugęs prancūzas apkabino Amosą Griną. 

— Viskas gerai, - kiek sutriko jaunasis medžiotojas, vaduoda- 
masis iš jo glėbio. 

— Mes nutempėme jį į valtį, sugrūdę elnio odos pirštinę jam į 
nasrus! 

— Ką taip? 

— Ogi tą žmogų, kurio apsiaustu kapitonas Ifreimas dabar ap- 
sigobes. Jis aptiko mus, kai nuėjai žadinti žmonos, tačiau mes jį 
bemat nutildėme. Ar dama čia? 

- Taip. 

— Skubėkime, nes gali vėl užklupti. 

Adelė buvo perkelta per bortą ir pasodinta beržo tošies kano- 
jos paskuigalyje. Vyrai atkabino kopėčias, o patys nusliuogė virve 

žemyn. Prie irklų sėdintys du indėnai tyliai atsistūmė nuo laivo, 
ir kanoja šaute šovė prieš srovę. Dar minutė, ir iš „Šv. Kristupo“ 
teliko neaiškūs kontūrai bei dvi geltonos šviesos. 

— Amosai, imk vieną irklą, o aš - kitą, - pasakė kapitonas Sevi- 
džas, nusivilkdamas vienuolio apsiaustą. - Šitaip denyje jaučiau- 
si saugiau, bet dabar nebereikia. Panorėję galėjome uždaryti vi- 
sus liukus ir pasigrobti laivą, varines patrankas bei visa kita. 

— Kitą rytą mus pakartų ant nokrėjos kaip piratus, - atkirto 
Amosas. - Manau, pasielgėme geriau: medų pasiėmėme, o medį 
palikome. Madam, tikiuosi, jūs gerai jaučiatės. 

— Nesusigaudau, kas atsitiko ir kur mes esame. 

— Ir aš to nežinau, Amosai. 

— Tai nesitikėjote, kad grįšime? 

— Nebežinojome, ko tikėtis. 

— Negi manėte, kad mes jus paliksime neištarę nė žodelio? 

— Prisipažinsiu, jaučiausi lyg kas būtų persmeigęs širdį. 

— Taip ir maniau stebėdamas akies krašteliu, kai tu niauriai 
žvelgei į mus nuo turėklų. Jei būtume prašnekę ar prasitarę, bū- 
tų mus iš karto susekę. O dabar mūsų niekas neįtarė, išskyrus šį 
vaikiną laivagalyje. 

— Kaip jums pavyko? 

— Išlipome į krantą iš brigo vakar naktį Boprė pusėje, susitarė- 
me dėl kanojos ir visą dieną pralaukėme. Šiąnakt atvykome, aš 
lengvai tave pažadinau, nes žinojau, kur miegi. Vienuolis mažne 
sugriovė mūsų planą, kai buvai apačioje, bet mes jam užkimšome 
gerklę ir permetėme per bortą. Ifreimas užsimaukšlino apsiaus- 
tą, kad galėtų padėti, jeigu iškiltų koks pavojus, nes bijojome už- 
trukti. 

— Kaip nuostabu vėl būti laisvam! Aš tau be galo dėkingas, 
Amosai! 

- Jūs rūpinotės manimi, kai buvau jūsų šalyje, o dabar leiskite 
pasirūpinti jumis savojoje. 

— Kur mes vykstame? 

— Pasikliaukite manimi! Tėra tik šitas kelias, nes negalime leis- 

tis žemyn prie jūros. Iki aušros turime nukakti gilyn į šalį, kuo 
toliau nuo Kvebeko tvirtovės. Jiems labiau patinka turėti kalinį 
hugenotą, o ne irokėzų sagamorą. Dievaži, tiek triukšmo dėl to, 
kokiu būdu žmogus siekia sielos išganymo! Senasis Ifreimas ly- 
giai taip niršta ant katalikų, žodžiu, kvailysčių netrūksta iš abie- 
Jų pusių. 

— Ką ten kalbi apie mane? - sukluso jūrininkas, išgirdęs savo 
vardą. 

— Sakau, kad esate geras, senas, sustabarėjęs protestantas. 

— Tikrai taip, ačiū tau Dieve. Mano šūkis - sąžinės laisvė vi- 
siems, išskyrus kvakerius ir popiežininkus, ir dar neapkenčiu Anų 
Hačinsons ir kitokių moterų, kurios nori duoti teisme parody- 
mus. 

Amosas Grinas nusijuokė: 

— Visagalis dėl to tyli, ko jūs jaudinatės? 

— Esi dar jaunas ir neapsiplunksnavęs. Kai pagyvensi ilgėliau, 
ateisi į protą. O dabar, ko gero, susidraugausi su šita purvina iš- 
pera, - ir jis bakstelėjo sukniubusiam vienuoliui irklo rankena. 

— Iš akių jis geras žmogus. 

— Ryklys iš akių irgi gera žuvis. Ne, vaikine, tu nepainiok gero 
su blogu. Gali šnekėti, kol tau nukars žandikaulis, bet nuo to blo- 
gas vėjas geru nevirs. Duok šen tabako maišelį ir skiltuvą, tegul 
mūsų draugas pakeičia mane prie irklų. 

Visą naktį jie kapstėsi didžiąja upe iš visų jėgų stengdamiesi: 
nutolti nuo galimų persekiotojų. Laikydamiesi pietinio kranto ir. 
išsisukdami srovės, jie greitai plaukė pirmyn, nes tiek Amoso, tiek 
ir de Katinato rankos buvo pratusios prie irklų, o abu indėnai 
irklavo tarsi būtų iš vielos ir susuktų virvelių, o ne iš kūno ir 
kraujo. Virš upės platybių viešpatavo didi tyla, kurią pertraukda- 
vo tik vandens teškenimas į išriestą valties nosį, naktinio apuoko 
sparnų šlamėjimas virš galvų ir šaižus, plonas lapių kiauksėjimas 
toli miškuose. Galiausiai išaušo, ir juodą neįžvelgiamą tamsą pa- 
keitė pilkas rūkas. Tvirtovės ir kitokių žmogaus statinių nebesi- 
matė. Iš abiejų pusių iki pat upės žėlė neįžengiami miškai, pasi- 


234 


puošę nuostabiu margaspalviu rudens apdaru, o vidury upės dunk- 
sojo maža salelė su geltono smėlio pakrante ir liepsnojančia nisa 
bei žagrenio krūmu viduryje. 

— Man yra tekę čia plaukti, - prisiminė de Katinatas. - Aš pa- 
ženklinau įkarta didįjį klevą, kai plaukiau su gubernatoriumi į 
Monrealį. Tai buvo Frontenako dienomis, kai karalius buvo pir- 
mas žmogus, o vyskupas ėjo po jo. 

Raudonodžiai, sėdėję it terakotinės statulėlės bejausmiais rūs- 
čiais veidais, sukluso išgirdę šią pavardę. 

— Mano brolis kalbėjo apie didįjį Onontiją, - pasakė vienas iš jų 
atsigręžęs. — Blogi paukščiai mums pačiulbėjo, kad jis daugiau 
niekados nebegrįš pas savo vaikus iš užjūrio. 

— Jis yra pas didįjį baltaodžių tėvą, - atsakė de Katinatas. - Aš 
pats mačiau jį taryboje. Jis perplauks didžiuosius vandenis, jei 
bus reikalingas savo žmonėms. 

Indėnas papurtė skustą galvą. 

— Rujos mėnuo jau praėjo, mano broli, - pasakė jis darkyta pran- 
cūzų kalba. - O kai ateis paukščių perėjimo mėnuo, nebeliks nė 
vieno baltaodžio prie šios upės, tik už akmeninių sienų. 

— Nejaugi? Mes nieko negirdėjome! Ar irokėzai taip sujudę? 

— Mano broli, jie pasakė, kad suvalgys huronus, ir kur dabar 
yra huronai? Jie pasisuko į erius, ir kur dabar eriai? Tada jie nu- 
ėjo į vakarus prieš ilinojus, ir kas dabar surastų bent vieną ilinojų 
kaimelį? Jie iškėlė kirvį prieš andastus, ir jų vardas nutrintas 
nuo žemės. Dabar jie šoka ir dainuoja, o tai nelemia nieko gero 
mano baltiesiems broliams. 

— Kur jie yra? 

Indėnas mostelėjo ranka išilgai horizonto pietuose ir vakaruo- 
se. 

— Kur jų nėra? Miškai nuo jų knibžda. Jie kaip žolės gaisras, 
greitas ir baisus! 

— Dievaži, - pasakė de Katinatas, - šitie velniai nepažabojami. 
Kaip reikėtų senojo Frontenako, kad nenušluotų baltųjų į upę. 

— Ta-aip, - nutęsė Amosas. - Aš sykį jį mačiau, kai buvau su- 

čiuptas ir atvestas kartu su kitais dėl prekiavimo, kaip jis sakė, 
prancūzų žemėje. Jo burna buvo sučiaupta kaip skunkų spąstai, 
jis pažvelgė į mus tarsi būtų norėjęs mūsų skalpus pasikabinti 
prie savo antblauzdžių. Tačiau mačiau, kad tai vadas ir drąsus 
žmogus. 

- Jis Bažnyčios priešas ir priešų įrankis prieš savo šalį, - pasi- 
girdo iš kanojos dugno. 

Vienuoliui pavyko išsivaduoti iš elnio odos pirštinės ir diržo, 
kuriuo amerikiečiai buvo jį surišę. Jis gulėjo susirietęs, o iš jo 
tamsių akių tryško laukinis įsiūtis. 

-— Apynasris atsileido, - pratarė jūrininkas. - Leiskite man jį 
priveržti. 

— Klausykite, kam mums jį toliau gabenti? - paklausė Amosas. 
— Tik papildomas svoris. Nematau, ką mums galėtų duoti jo drau- 
gija. Išlaipinkime jį. 

— Pažiūrėsime ar skęs, ar plauks, - su entuziazmu pritarė se- 
nasis Ifreimas. 

— Ne, ne, ant kranto. 

- Jis pirmas įspės juodasutanius. 

- Tada iškelkime jį į salą. 

— Labai gerai. Galės šūktelėti praplaukiantiems saviškiams. 

Jie nusiyrė prie salos ir ten išlaipino vienuolį, kuris siuntė jiems 
prakeiksmus akimis. Paliko jam šiek tiek sausainių ir miltų, kol 
kas nors jį suras. Tada nuplaukė tolyn upės vingiu ir pristūmė 
kanoją prie kranto mažoje įlankėlėje, kur prie pat vandens augo 
mėlynių ir spanguolių, o pievelė mirguliavo nuo baltų karpažo- 
lių, mėlynų gencijonų ir raudonų melisų. Čia jie išsidėliojo nedi- 
deles maisto atsargas ir iki soties užkando aptardami, ką toliau 
veikti. 

XXX SKYRIUS 


KANADOS UPĖS 


Kelionei jie buvo neblogai pasirengę. „Glosterio“ brigo kapito- 
nas, su kuriuo amerikiečiai išvyko iš Kvebeko, pažinojo Ifreimą 
Sevidžą. Ir kas galėjo jo nepažinti Naujosios Anglijos pakrantėje? 
Už trijų mėnesių vekselį su didžiausiomis palūkanomis, kokias 
tik galėjo iš jo išpešti, davė tris puikius šautuvus, daug šaudmenų 
ir pinigų visiems reikalams. Už juos Sevidžas pasisamdė kanoją 
ir indėnus, prisikrovė mėsos ir džiūvėsių mažiausiai dešimčiai die- 
nų. 

— Kai ranka liečiu šautuvą ir užuodžiu medžių kvapą, jaučiuo- 
si šauniai, - giliai įkvėpė Amosas. - Nuo čia iki Olbanio ar Ske- 
nektadžio tiesiai per mišką ne toliau kaip šimtas lygų. 

- Vaikine, klausyk, kaip mergina nužingsniuos šimtą lygų miš- 
ku? Ne, ne, laikykime kilį vandenyje ir pasikliaukime Dievu. 

- Tada yra tik vienas kelias. Plaukiame Rišeljė upe ir laikomės 
dešinės Šampleno bei Šv. Sakramento ežeruose. Taip pasieksime 
Hudzono ištakas. 

— Pavojingas kelias, - įsiterpė de Katinatas, kuris suprato ben- 
drakeleivių pokalbį, bet negalėjo jame dalyvauti. - Reikės skverbtis 
per mohaukų žemę. 

„- Kito kelio nėra. Tik šis. 

— Turiu draugą prie Rišeljė upės. Jis galėtų mums padėti, - 
šypsodamasis pasakė de Katinatas: - Adele, juk aš tau pasakojau 
apie Šarlį de Lanu, Sent Mari senjorą? 

— Kanados hercogas, Amori? ; 

- Tas pats. Jo senjorija yra prie Rišeljė upės, piečiau Sv. Liud- 
viko forto. Jis tikrai mums palengvintų kelionę. 

— Puiku! - sušuko Amosas. - Jei turime draugų, sėkmė garan- 
tuota. Nuspręsta - laikomės upės. Griebkimės irklų, kol vienuo- 
lis neiškrėtė kiaulystės. 

Visą savaitę būrys sunkiai darbavosi irdamasis prieš srovę be- 
galiniu vandens keliu ir laikydamasis pietinio kranto, kur buvo 
mažiau kirtaviečių. Abiejose upės pusėse augo tankus miškas, vie- 
tomis jis prasiskirdavo ir pakrantėje pasirodydavo siauras dirba- 
mos žemės ruožas. Geltonos ražienos rodė, kur augta kviečių. Ade- 
lė susidomėjusi žvelgė į medinius namus su išsišovusiais aukš- 
tais, keistais stogų kraigais, į mūrinius senjorų dvarus ir malū- 
nus kiekviename kaimelyje. Jie turėjo dvejopą paskirtį - grūdams 
malti ir užpuolus pro šaudomąją angą atsišaudyti. Žiauri patirtis, 
kuri dar laukė anglų persikėlėlių, jau buvo išmokiusi kanadie- 
čius, kad vienkiemiai laukuose - tikra kvailystė laukinių šalyje. 
Iš kaimelių į visas puses vinguriavo kirtavietės, o kiekvienas gy- 
venamasis namas buvo pastatytas atsižvelgiant į bendrą viso kai- 
mo karinę gynybą, leidžiančią priešintis visur, o galiausiai - iš 
mūrinio dvaro ir malūno. Prie kaimų ant kiekvieno skardžio ar 
kalvos blizgėjo sargybinių muškietos, nes buvo paskelbta, jog skal- 
puotojų būriai iš Penkių sąjungininkių genčių išėjo į kovos taką. 
Niekas negalėjo pasakyti, iš kur jie smogs, nes būdavo puolama iš 
ten, kur mažiausiai laukta. 

Iš tiesų kiekviename žingsnyje prie Šv. Lauryno upės, vaka- 
ruose prie ežerų, Misisipės žemupyje, pietinėse širokų ir krikų 
žemėse keliauninkas rasdavo nuolatinės baimės apimtus gyven- 
tojus. Irokėzai, kaip juos vadino prancūzai, arba Penkios sąjungi- 
ninkės gentys, kaip jie patys save titulavo, sunkiu debesiu užgulė 
didįjį žemyną. Jiems sąjunga buvo savaime suprantamas daly- 
kas, nes buvo kilę iš tos pačios padermės, kalbėjo ta pačia kalba. 
Perniek nuėjo pastangos juos suskaidyti. Mohaukai, kajugai, onon- 
dagai, oneidai ir senekai didžiavosi skirtingais totemais ir vadais, 
tačiau karo metu jie būdavo irokėzai, ir vienų priešas tapdavo 
visų priešu. Jų nebuvo daug, kovos lauke nesusirinkdavo dau- 
giau kaip du tūkstančiai karių, ir jų šalis buvo nedidelė, o kaimai 
išsimėtę ruože tarp Šampleno ir Ontarijo ežerų. Tačiau jie buvo 
vieningi, klastingi, pašėlusiai drąsūs, pasižymėjo nuožmumu ir 
veržiumu. Įsitaisę viduryje, jie smogdavo iš eilės į visas puses. 

Nesitenkindavo nugalėję priešininką, kol jo galutinai nesutriuš- 
kindavo ir nenušluodavo nuo žemės paviršiaus. Su kitais tuo me- 
tu vesdavo diplomatines derybas. Karas buvo jų užsiėmimas, o 
žiaurumas - pramoga. Vieną po kitos ginklu įveikė įvairias gen- 
tis, ir tūkstančio kvadratinių mylių plote jų beveik nebeliko arba 
jos baisiai kentėjo. Per vienas siaubingas skerdynes jie nušlavė 
huronus ir huronų misijas. Išnaikino gentis šiaurės vakaruose. 
Net ir tolimieji sakai bei foksai drebėjo išgirdę jų vardą. Išvalę 
visą šalį į vakarus, skalpuotojų būriai susisiekė su savo giminai- 
čiais sijuksais, viešpatavusiais didžiosiose lygumose, kaip anie - 
didžiuosiuose miškuose. Naujosios Anglijos indėnai rytuose ir šo- 
niai bei delavarai toli pietuose mokėjo jiems duoklę. Jų ginklų 
bijotasi net už Merilendo ir Virdžinijos sienų. Turbūt dar nieka- 
da žmonijos istorijoje toks mažas žmonių darinys taip ilgai neval- 
dė tokios didelės teritorijos. 

Pusę šimtmečio šitos gentys griežė dantį ant prancūzų, nes 
Šamplenas ir keli jo pasekėjai susijungė su jų priešais kovai prieš 
juos. Visus tuos metus jie gyveno savo miškų kaimeliuose žaibiš- 
kai puldinėdami tai šen, tai ten, pažeidinėdami žemių ribas ir 
laukdami didžiosios progos. Toji proga atsirado. Visos gentys, ku- 
rios galėjo susijungti su baltaisiais žmonėmis, buvo išnaikintos, 
atskirtos viena nuo kitos. Patys iš olandų ir Niujorko anglų gau- 
siai apsirūpino gerais ginklais bei šaudmenimis. Siaura linija iš- 
sirikiavusios prancūzų gyvenvietės pačios prašėsi užpuolamos. Jie 
rinkdavosi miškuose, ten lyg pririšti šunys sulaukdavo vado įsa- 
kymo ir strimgalviais puldavo kaimus su deglais ir tomahaukais. 

Štai kas dėjosi šiame krašte, kai mažas bėglių būrelis yrėsi pa- 
lei upės krantą ieškodamas kelio, vedančio į taiką ir laisvę. Jie 
gerai suprato, kas jų laukia. Žemyn Rišeljė upe buvo pristatyta 
prancūzų avanpostų ir fortų. Kai Kanadoje įsigalėjo feodalinė sis- 
tema, įvairūs senjorai ir vietinė diduomenė geriausiose gyvenvie- 
čių vietose gavo dvarams žemės. Kiekvienas senjoras su savo nuo- 
mininkais, apmokytais elgtis su ginklu, priklausė karinėms pajė- 
goms. Panašiai kaip viduramžiais Europoje, kai žemvaldžiui bu- 

vo leidžiama turėti dvarą su sąlyga, kad prireikus telks vyrus į 
kariuomenę. Senieji Karinjano pulko karininkai ir patys drąsiau- 
si naujakuriai išsidėstė išilgai Rišeljė upės, stačiu kampu tekan- 
čios į Šv. Lauryno upę link mohaukų žemių. Fortai su savo žmo- 
nėmis galėjo atsilaikyti, tačiau mažam būreliui, keliaujančiam iš 
vieno forto į kitą, grėsė mirtinas pavojus. Nors irokėzai su an- 
glais nekariavo, tačiau, išėję į karo taką, vienodai elgėsi tiek su 
anglais, tiek su prancūzais, o ir amerikiečių likimas būtų buvęs 
toks pats kaip ir abiejų prancūzų bendrakeleivių. 

Kildami aukštyn Šv. Lauryno upe, jie sutiko daugybę besilei- 
džiančių kanojų. Tai koks karininkas ar valdininkas keliavo į sosti- 
nę iš Triupio ar Monrealio, tai indėnai ar miško bėgūnai lydėjo 
kailių krovinį upe žemyn, kad pakrautų laivus iš Europos. Pasitai- 
kydavo ir mažų kanojų, kuriose sėdėdavo įdegęs žilaplaukis vy- 
ras, vilkintis lietaus išblukinta juoda sutana, ir kurios plaukdavo 
skersai upės ir sustodavo prie kiekvienos pakelėje esančios indėnų 
lūšnos. Jei Kanados bažnyčia turėjo problemų, šie kaimo kunigai 
tikrai buvo nekalti, nes triūsė negailėdami prakaito, nešdami į lau- 
kinį kraštą paguodą, viltį ir šviesesnes mintis. Dažnai tokie keliau- 
ninkai rodė norą su bėgliais pasikalbėti, tačiau šie užguldavo ir- 
klus, nepaisydami jiems siunčiamų ženklų ir sveikinimų. Iki šiol jų 
niekas neaplenkė, nes irklavo jie nuo ankstyvo ryto iki vėlumos, o 
kai sustodavo, ištraukdavo kanoją į krantą ir užkurdavo iš sausuo- 
lių laužą. Jau gnybo šaltukas, besiartinančios Žiemos pranašas. 

Prancūzė diena po dienos sėdėjo kanojos laivagalyje, pro jos 
nustebusias akis plaukė žmonės, jų būstai. Vyras ir Amosas Gri- 
nas mokė ją skirti miškų ženklus, rodė tūkstančius dalykų, kurių 
ji nebūtų pastebėjusi. Kartais iš medžio drevės pažvelgdavo gau- 
ruotas meškėno snūkutis, kartais po nusvirusiais krūmais pra- 
plaukdavo įsikandusi blizgančią žuvį ūdra. Šmėstelėdavo sliuog- 
dama šaka laukinė katė, piktomis geltonomis akimis įsispitrėjusi 
į bežaidžiančias voveres ant tos pačios šakos galo, tarp geltonai 
žydinčių sakingų nendrių ar mėlynojų brūzgynuose triukšmingai 
šlumštelėdavo kanadinė dygliakiaulė. Ji išmoko skirti įžūlų šaižų 

mažosios zylės riksmą, mėlynpaukštės kvietimą ir jos sparnų 
blykstelėjimą lapijoje, meilų čirpsėjimą juodai balto bobolinko ir 
tęstinį strazdo miaukimą. Supama plačios mėlynos upės, klausy- 
damasi nuo kranto nenutrūkstamo ausiai mielo gyvūnijos kon- 
certo, žiūrėdama į rudenėjančio miško margas spalvas, kurių nė 
dailininkas nesukurtų, ji vėl ėmė šypsotis, o jos skruostai įgavo 
sveiką raudonį, kurio neturėjo Prancūzijoje. De Katinatas matė 
joje permainą, tačiau baiminosi dėl jos. Nors gamta ir sukūrė rojų 
miškuose, žmogus pavertė jį pragaru. Siaubas tykojo už vystan- 
čių lapų ir miško gėlių. Dažnai nakčia, gulėdamas šalia smilks- 
tančio laužo eglišakių guolyje, žvelgdamas į susisupusią apklo- 
tais mažą figūrėle, ramiai miegančią greta jo, jis krimtosi, kad 
stato ją į tokį pavojų, ir norėjo, kad rytą jie vėl apsuktų kanoją į 
rytus ir plauktų į Kvebeką pasitikti savo likimo. Bet kaskart su 
aušra jis pagalvodavo apie pažeminimą, siaubingą kelionę atgal į 
tėvynę, jų laukiančias galeras bei kalėjimus ir atsisakydavo tokio 
sumanymo. 

Septintąją dieną jie sustojo poilsio per kelias mylias nuo Rišel- 
jė upės žiočių, kur ponas de Sorelis buvo pastatęs didelį Rišeljė 
fortą. Praplaukus pro jį, nedaug teliktų iki de Katinato draugo 
senjorijos, kur jiems būtų suteikta pagalba. Naktį jie praleido ma- 
žoje salelėje upės viduryje, o rytą jau rengėsi stumti kanoją į van- 
denį, kai Ifreimas Sevidžas piktai suniurnėjo ir parodė į upę. 

Didelė kanoja, irkluojama tuzino rankų, plaukė prieš srovę kiek 
įkerta. Laivagalyje sėdėjo tamsi figūra, kuri sulig kiekvienu irklų 
mostu lenkėsi į priekį, tarsi padėdama irtis. Net iš tolo eidamas, 
vargiai galėjai apsirikti. Tai buvo tas pats fanatikas vienuolis, ku- 
rį jie paliko toli užpakalyje. 

Pasislėpę už krūmų, jie sekė, kaip persekiotojai praplaukė pro 
šalį ir dingo už upės posūkio. Sunerimę sužiuro vienas į kitą. 

— Geriau būtume išmetę jį už borto arba plukdę sykiu kaip 
balastą, - pasakė Ifreimas. - Dabar jis yra per visą korpusą toliau 
nuo mūsų ir spaudžia iš visų jėgų. 

— Atgal grįžti negalime, - pratarė Amosas. 

— O kaip plaukti pirmyn? - liūdnai mostelėjo de Katinatas. - 
Tas kerštingas nelabasis praneš fortui ir visiems kitiems punk- 
tams prie upės. Jis buvo sugrįžęs į Kvebeką. Tai gubernato- 
riaus kanoja. Jos greitis, palyginti su mūsiške, - kaip trys su 
dviem. 

- Leiskite pagalvoti, - Amosas Grinas prisėdo ant parvirtusio 
klevo ir susiėmė rankomis galvą. - Žinote, — staiga atsitiesė, - jei 
negalime plaukti nei atgal, nei pirmyn, telieka sukti į šoną. Ką 
pasakysite į tai, Ifreimai? 

— Taip, vaikine, jei negali plaukti tiesiai, keisk laivo kryptį, 
tačiau atrodo, kad tiek priekyje, tiek už mūsų - sekluma. 

— Jei negalime vykti į šiaurę, vadinasi, reikia keliauti į pietus. 

— Be kanojos? 

— Tai vienintelis išsigelbėjimas. Brautis per miškus ir eiti 
link mūsų draugo dvaro prie Rišeljė upės. Vienuolis pames mūsų 
pėdsakus, ir nebeturėsime su juo vargo. Tegul jis pasilieka prie 
Šv. Lauryno upės. 

— Nėra kas bedarą, - nusiminė kapitonas Ifreimas. - Ne mano 
būdui keliauti sausuma, kai galima vandeniu. Ne mažiau kaip 
sieksnis vandens visada buvo po mano kojomis dar nuo tų laikų, 
kaiįšią provinciją atvyko karalius Pilypas. Dabar tavo eilė, Amo- 
sai, nustatyti kursą ir jo laikytis. 

— Kelias netolimas, ilgai neužtruksime. Keliamės į pietinį kran- 
tą ir pradedame eiti. Jei madam pavargs, de Katinatai, iš eilės ją 
nešime. 

— Ne, ne, pone, jūs net neįsivaizduojate, kaip toli aš galiu eiti. 
Tokiu puikiu oru tik eik ir eik. 

— Na, keliamės per upę. 

. Po kelių minučių jie jau buvo prie kranto ir išlipo miško pa- 
kraštyje. Vyrai išsidalijo šautuvus ir šaudmenis, maisto atsargas 
ir negausią mantą. Sumokėję indėnams ir paprašę niekam nesa- 
kyti, kur jie nuėjo, keliauninkai atgręžė upei nugaras ir pasislėpė 
tykiame miške. 

XXXI SKYRIUS 


ŽMOGUS BE SKALPO 


Visą dieną jie brovėsi vorele mišku. Pirmas ėjo Amosas Gri- 
nas, tada — jūrininkas, už jo - moteris, o de Katinatas užbaigė 
vorą. Jaunasis medžiotojas ėjo atsargiai, pamatydamas ir išgirs- 
damas tai, kas praslinkdavo nepastebėta ir neišgirsta jo bendra- 
keleivių. Jis be paliovos stabčiojo, tyrinėjo ženklus ant lapų, sa- 
manų ir šakų. Kelias ėjo daugiausia per atviras didelių pušynų 
laukymes. Po kojomis tiesėsi žalias kilimas, išpuoštas baltomis 
karpažolėmis, auksiniais karklais ir tamsiai raudonais astrais. 
Kartais patekdavo į tankumyną ir apgraibomis ieškodavo išėjimo 
prieblandoje arba skverbdavosi per žalių sasaprų ar purpurinių 
žagrenių brūzgynus. Kartais miškas praretėdavo, ir jie eidavo palei 
pelkes, užžėlusias laukiniais ryžiais ir nedideliais tamsiais alks- 
nynais, arba šalia tylių miško ežerų, ant kurių krisdavo medžių 
šešėliai, nudažydami mėlyną vandenį tamsiai raudonai ir rudai. 
Pasitaikydavo upokšnių, skaidrių ir sraunių, juose šokinėjo upė- 
takiai, šmėstelėdavo tulžys. Kiti buvo tamsūs ir nuodingi, tekan- 
tys iš maumedžių pelkių. Keliautojai turėdavo bristi virš kelių, o 
Adelę pernešdavo ant rankų. Visą dieną jie be perstojo ėjo didžiu- 
liais miškais, kuriuose nerado nei ženklo, nei pėdsako, kad čia 
būta žmogaus. 

Tačiau gyvybės žymių čia netrūko. Iš balų, upokšnių ir brūz- 
gynų sklido zvimbimas, cypsėjimas ir čiulbėjimas. Kartais tolu- 
moje tarp medžių kamienų sušmėžuodavo pilkšvai rudas elnias, 
kartais iš arti barsukas sprukdavo į olą. Kartą jie matė lokio pėd- 
saką, įspaustą minkštoje žemėje, o kitąsyk Amosas ištraukė iš krū- 
mų didelius ragus, kuriuos prieš mėnesį buvo nusimetęs briedis. 
Mažos rudos voveraitės šokinėjo ir klegėjo virš galvų. Kiekviena- 
me ąžuole, pasislėpęs po lapais, šimtais balsų balselių traukė sa- 
vas choras. Paežerėmis sunkiai plasnodami kildavo pilkieji gar- 

niai, mėlynu dangumi traukdavo laukinių ančių vilkstinės, iš nen- 
drynų girdėjosi gagaros trelės. 

Naktį jie miegojo miške. Tankioje giraitėje Amosas Grinas už- 
kūrė laužą iš sausų šakų, kad jo už dešimties žingsnių nebūtų 
matyti. Iškrito keli lašai lietaus, ir prityręs medžiotojas tuoj pa- 
dirbo dvi nedideles pastoges iš guobų ir liepų žievės: vieną - su- 
tuoktiniams, o kitą - Ifreimui ir sau. Jis nušovė laukinę žąsį, kuri 
kartu su džiūvėsių likučiais buvo jiems ir vakarienė, ir pusryčiai. 
Kitą vidurdienį jie priėjo nedidelę kirtavietę, kurioje aptiko lau- 
žavietę su apanglėjusiais pelenais. Gerą pusvalandį Amosas tyri- 
nėjo šakas ir žemę ieškodamas atsako. Kai jie vėl pajudėjo pir- 
myn, jis paaiškino bendrakeleiviams, kad laužas buvęs degintas 
prieš tris savaites, kad toje vietoje buvę apsistoję vienas baltasis 
ir du indėnai, kad tie žmonės keliaują iš vakarų į rytus, o iš indė- 
nų viena yra moteris. Kitų žmonių pėdsakų jie daugiau neaptiko. 
Vėlai po pietų Amosas staiga stabtelėjo pačiame giraitės tanku- 
myne ir pridėjo delną prie ausies. 

— Klausykit! - sušuko. 

— Nieko negirdžiu, - pasakė Ifreimas. 

— Ir aš ne, - pritarė de Katinatas. 

— O aš girdžiu, - nudžiugo Adelė. - Tai varpas! Tokiu dienos 
metu visame Paryžiuje skambina varpais. 

— Jūs teisi, madam. Jie tai vadina angelų varpu. 

— O, dabar ir aš girdžiu! - sušuko de Katinatas. - Pirmiau jo * 
nesigirdėjo per paukščių čirpimą. Bet iš kur čia varpas vidury Ka- 
nados miškų? 

— Mes netoli gyvenviečių prie Rišeljė upės. Tikriausiai tai forto 
koplyčios varpas. 

- Šv. Liudviko fortas! Vadinasi, netoli mano draugo senjorija. 

- Šiąnakt pas jį nakvosime, jei manai, kad galima juo pasitikė- 
ti. 

- Tikrai galima. Šiaip jis keistuolis, savotiškas žmogus, tačiau 
savo gyvybę jam galiu patikėti. 

— Puiku! Laikykimės į pietus nuo forto ir taikykime link jo 

namų. Bet kas gi čia sukėlė visus paukščius? Girdžiu žingsnius! 
Gūžkitės po šiuo žagreniu, o aš apsidairysiu, kas taip drąsiai žen- 
gia per mišką. 

Visi keturi pasilenkė po krūmais ir sužiuro pro medžių kamie- 
nus į mažą laukymėę, ten, kur žvelgė Amosas. Ilgą laiką jie laukė 
žingsnių, kurių garsą pagavo ausylasis medžiotojas. Pagaliau ir 
jie aiškiai išgirdo šakų traškėjimą, tarsi kas būtų brovęsis per po- 
miškį. Keistos išvaizdos žmogus išėjo į aikštelę. Jis taip nesideri- 
no su aplinka, kad net Amosas apstulbo. | 

Tai buvo smulkus žmogelis, tamsaus gymio, vėjo nugairintu 
veidu. Galima buvo jį palaikyti indėnu, tačiau eisena ir apranga 
išdavė jį esant ne šios rasės. Ant galvos buvo užsimaukšlinęs pla- 
čią skrybėlę, nudilusią palei kraštus ir taip nublukusią, kad sun- 
ku buvo atspėti, kokios spalvos jos būta. Vilkėjo drabužiu iš žvė- 
rių odų, grubiai sukirptu ir laisvai kabančiu ant kūno, avėjo aukš- 
tais dragūno batais, suplyšusiais ir nušiurusiais kaip ir visas jo 
apdaras. Ant kupros buvo užsimetęs didelį drobinį ryšulį, iš ku- 
rio kyšojo dvi ilgos lazdos, o po abiem pažastimis nešėsi sakytum 
po didelį keturkampį paveikslą. 

— Ne indėnas, - sušnibždėjo Amosas, - ir ne medžiotojas. Vel- 
niai mane griebtų, jei aš žinočiau, kas jis per vienas. 

— Ne keliauninkas, ne kareivis ir ne miško bėgūnas, - svarstė 
de Katinatas. 

- Atrodo, lyg jam ant kupros būtų avarinis stiebas, o pažastyse 
— po štagburę, - tokia buvo kapitono Ifreimo nuomonė. 

— Regis, jis be palydos, galime jį pašaukti. 

Jie išlindo iš slaptavietės, ir nepažįstamasis juos pamatė. Užuot 
suglumęs, kaip to buvo galima tikėtis šioje šalyje, jis tuoj pakeitė 
kryptį ir nužingsniavo tiesiai į juos. Eidamas laukyme, jis išgirdo 
tolimo varpo dūžius, nusiėmė skrybėlę ir palenkė galvą maldai. 
Ne tik Adelė, visi suriko iš siaubo. 

Žmogus neturėjo viršugalvio. Nebuvo likę nė plaukelio, nė bal- 
tos odos lopinėlio. Ten pūpsojo šlykštus raukšlėtas paviršius su 
ryškiai raudona linija per kaktą ir už ausų. 

— Dieve gailestingas! - aiktelėjo Amosas. - Jis be skalpo! 

— O Dieve! - pasibaisėjo de Katinatas. - Pažvelkite į jo rankas! 

Žmogus jas buvo iškėles melsdamasis. Du ar trys maži išsikišę 
strampai rodė, kur būta pirštų. 

— Esu regėjęs per savo gyvenimą pačių keisčiausių laivo puoš- 
menų, bet tokios dar neteko, - pasakė kapitonas Ifreimas. 

Prisiartinęs žmogus buvo labai keisto veido. Amžių ir tau- 
tybę vargiai galėjai nuspėti, nes bruožai buvo išdarkyti. Vie- 
nos akies vokas buvo nuleistas, susiraukšlėjęs ir plokščias. Ma- 
tėsi, kad akiduobė tuščia. Antroji akis žvelgė aiškiai, linksmai 
ir meiliai, tarsi fortūna šį žmogų būtų pasirinkusi savo numy- 
lėtiniu. Veidas buvo nusėtas šlykščiomis rudomis dėmėmis, no- 
sis buvo suplota ir subjaurota baisaus smūgio. Nepaisant siau- 
bą keliančios išvaizdos, iš galvos laikysenos ir veido išraiškos 
sklido kažkas nenusakomai malonaus, tarsi aromatas iš sutryp- 
tos gėlės. Net storžievis puritonas jūrininkas pajuto jam pa- 
garbią baimę. 

— Labas vakaras, mano vaikeliai, tarė nepažįstamasis, vėl pa- 
imdamas nuo žemės savo paveikslus ir eidamas prie jų. - Spren- 
džiu, kad jūs iš forto. Leiskite man pasakyti, kad damoms miške 
dabar nesaugu. 

- Mes einame į Šarlio de Lanu dvarą prie Sent Mari, - atsakė 
de Katinatas, - ir tikimės greitai atsidurti saugioje vietoje. Už- 
jaučiu jus, pone, kaip žiauriai jūs sužalotas. 

— Ak, pastebėjote menkus mano sužeidimus! Vargšės sielos, jos 
nemoka geresnių dalykų. Tai tik išdykę vaikai, linksmi, bet išdy- 
kę. Nekreipkite dėmesio, gaila, kad niekingas žmogaus kūnas taip 
pančioja sielą. Man reikia prisėsti ant šio rąsto ir šiek tiek atsi- 
pūsti, nes nenaudėliai išsprogdino mano blauzdas. 

— Dieve šventas! Išsprogdino! Velniai, ne žmonės! 

— Ak, negalima jų kaltinti. Ne, ne, būtų nedora juos kaltinti. 
Tamsūs vargšai žmonės, juos siundo tamsybių viešpats. Jie pri- 
bedžiojo man į kojas parako ir išsprogdino. Dabar aš jau ne toks 
ėjikas kaip anksčiau, nors ir tada nebuvau labai guvus. Mokyk- 

loje Ture mane taip ir vadino - sraige, ir seminarijoje likau srai- 
gė. 

— Kas toks esate, pone, ir kas jus taip begėdiškai sužalojo? — 
paklausė de Katinatas. 

— O, esu kuklus žmogelis. Vadinuosi Ignacijus Moratas, esu iš 
Jėzaus draugijos. Kas mane sužalojo? Matote, jei esi siunčiamas 
į irokėzų misiją, tai žinai, ko gali tikėtis. Aš niekuo nesiskun- 
džiu. Jie manęs dar pasigailėjo, ne taip kaip kitų - tėvo Žogo, 
tėvo Brebo, ir dar daugelį galėčiau suminėti. Kažkada aš tikė- 
jausi mirti kankinio mirtimi, kai jie juokavo, jog mano tonzūra 
per maža. Manau, jog nebuvau vertas kankinio mirties, žinau, 
kad nebuvau vertas, todėl viskas ir baigėsi nedideliais nemalo- 
numais. 

— Kurgi jūs einate? - paklausė Amosas, apstulbintas vyriškio 
pasakojimo. 

— Einu į Kvebeką. Matote, koks aš niekam tikęs. Einu pas vys- 
kupą, nes nieko nebegaliu veikti. 

— Norite perduoti vyskupui misiją? - pasiteiravo de Katinatas. 

— O, ne! Gal ir pasielgčiau šitaip, jei būtų mano valia, nes esu 
nepaprastai bailus. Nepatikėsite, kad Dievo kunigas galėtų bi- 
jotis taip kaip aš. Vien nuo ugnies vaizdo susigūžiu, nors ir bu- 
vau kankintas degančiomis pušų balanomis. Jos ir paliko tas 
bjaurias dėmes mano veide. Juk priklausau Ordinui, o Ordino 
nariai nepalieka savo posto dėl tokių niekų. Tačiau Šventosios 
Bažnyčios taisyklės draudžia sužalotam žmogui atlikti apeigas. 
Todėl turiu pamatyti vyskupą ir gauti iš jo dispensą, nes esu 
nebetinkamas. 

— O ką tada darysite? 

— Be abejo, grįšiu prie savo kaimenės. 

— Pas irokėzus? 

— Ten, kur esu įsikūręs. 

— Amosai, - neištvėrė de Katinatas, - aš gyvenau tarp drąsių 
vyrų, tačiau šis žmogus pats drąsiausias iš visų, kuriuos man te- 
ko sutikti. 

— Dievaži, - pritarė Amosas, - mačiau gerų žmonių, bet geres- 
nio už šį nesu sutikęs. Jūs labai pailsęs, tėve. Užkąskite šaltos 
žąsienos, turiu dar lašelį konjako gertuvėje. 

— Ne, ne, mano sūnau, jei tik užkandu ko nors įmantresnio, 
tuoj pat aptingstu ir tampu tikra sraige. 

— Jūs neturite šautuvo nė maisto. Kaip jūs prasimaitinate? 

— O, gerasis Dievas pasirūpino, kad miške keleiviui užtektų 
maisto, ypač jei tas keleivis mažai valgo. Mintu laukinėm slyvom, 
laukinėm vynuogėm, riešutais ir spanguolėm, taip pat žarnokus 
primenančiu patiekalu nuo uolų. 

Medžiotojas pasišlykštėdamas išsiviepė išgirdęs apie tokį ska- 
numyną. 

— Jau geriau suvalgyti puodą klijų, - pasakė jis, - O ką jūs ne- 
šatės už nugaros? 

- Tai - mano bažnyčia. Čia nešu viską - palapinę, altorių, kam- 
žą. Neturėdamas dispenso, negaliu laikyti mišių vienas, tačiau 
šis garbingas žmogus tikriausiai irgi dvasininkas ir suteiks šiam 
palaimintam veiksmui teisėtumo. 

Amosas, gudriai blykčiodamas akimis, išvertė pasiūlymą Ifrei- 
mui, kuris stovėjo sunėręs raudonas didžiules rankas ir kažką 
murmėjo apie nesūdytą popiežiaus viralą. De Katinatas trumpai 
paaiškino, kad visi jie esą pasauliečiai ir turį skubėti, jei nori prieš 
sutemstant pasiekti kelionės tikslą. 

— Tu teisus, sūneli, - sutiko mažasis jėzuitas. - Vargšeliai jau 
paliko savo kaimus. Po kelių dienų jų bus pilna miškuose. Nema- 
nau, kad jie būtų persikėlę per Rišeljė upę. Tačiau norėčiau jūsų 
paprašyti vieno dalyko. 

— Kokio? 

— Norėčiau, kad nepamirštumėte, jog aš palikau tėvui Lam- 
berviliui prie Onondagos žodynėlį, kurį sudariau irokėzų ir pran- 
cūzų kalbomis. Pas jį yra ir mano ataskaita apie vario kasyklas 
prie Didžiųjų ežerų, kur lankiausi prieš dvejus metus, ir taip pat 
mano sudarytas mėnesinis žemėlapis žvaigždžių, matomų šiame 
dienovidinyje. Jei kas atsitiktų tėvui Lamberviliui ar man arba 

jei ilgai neišgyventume irokėzų misijoje, būtų gerai, kad kas kitas 
galėtų pasinaudoti mano darbais. 

— Aš pranešiu savo draugui dar šiąnakt. O kokius paveikslus, 
tėve, nešatės per mišką? 

Žmogus atsuko juos, ir jį apstojęs būrelis sužiuro apstulbęs. 
Paveikslai buvo prastos teplionės, grubiai nuspalvintos ir nesko- 
ningos. Viename jų raudonodis vyras ramiai ilsėjosi kalnų ganyk- 
loje su muzikos instrumentu rankoje, karūna ant galvos ir šypse- 
na veide. Antrame tas pats žmogus rėkė visa gerkle, o pustuzinis 
juodų būtybių mušė jį mietais ir badė ietimis. 

— Tai pasmerktoji siela ir išgelbėtoji siela, - paaiškino Ignaci- 
jus Moratas, su pasigėrėjimu žvelgdamas į paveikslus. - Štai de- 
besys, į kuriuos išganytoji siela remiasi džiaugdamasi visais ro- 
jaus malonumais. Paveiksle viskas puikiai pavaizduota, tačiau in- 
dėnų jis neveikia, nes jame nėra bebrų, žmogus neturi pypkės 
rankoje. Matote, jie neprotingi, vargšeliai, todėl turime juos mo- 
kyti kiek galėdami, prisitaikydami prie to, ką jie nori matyti ir 
jausti. Antras paveikslas geresnis. Su juo aš atverčiau kelias in- 
dėnes moteris ir kelis vyrus. Kai pavasarį grįšiu, nebesinešiu iš- 
gelbėtosios sielos, o atsinešiu dar penkias pasmerktąsias - po vie- 
ną kiekvienai sąjungininkei genčiai. Matote, turime kovoti su šė- 
tonu mums prieinamais ginklais. O dabar, vaikeliai, jei turite ei- 
ti, leiskite jus palaiminti. 

Ir tada nutiko keistas dalykas. Šio žmogaus sielos grožis prasi- 
skverbė pro visus atskalūnus gaubusius debesis. Kai jis iškėlė ran- 
ką laiminti, protestantai suklupo. Net senajam Ifreimui suminkš- 
tėjo širdis ir palinko galva, klausantis šio suluošinto, pusaklio ma- 
žaūgio keistuolio žodžių. 

— Su Dievu, - palinkėjo tasai, kai jie pakilo nuo žemės. - Tegul 
šventosios Eulalijos saulė šviečia jums, tegul šventoji Ona Bop- 
rietė apsaugo jus pavojaus akimirką. 

Ir jie jį paliko, groteskišką ir kartu didvyrišką, luošą ir klupi- 
nėjantį per mišką su palapine ir paveikslais. Jeigu Romos bažny- 
čia kada nors žlugs, kaltė teks aukštųjų pareigūnų silpnybėms. 

Visos Bažnyčios silpnos šiuo požiūriu. Be to, Bažnyčia labai siau- 
rai aiškina didžius dalykus. Tik niekuomet jos nesužlugdys eili- 
niai darbuotojai. Niekur kitur žemėje nėra tokių vyrų ir moterų 
kaip tie ir tos, kurie jos tarnystei dosniai ir šauniai atidavė savo 
gyvenimą. 


XXXII SKYRIUS 


SENT MARI VALDOVAS 


Palikę dešinėje Šv. Liudviko fortą, kuriame skambėjo varpai, 
Jie pasileido iš visų jėgų pirmyn, nes saulė jau buvo arti laidos ir 
properšose nuo krūmų tarsi nuo medžių krito dideli šešėliai. Ne- 
trukus tarp medžių kamienų šmėžavusią žalumą pakeitė vandens 
mėlynė, ir prieš jų akis stojo srautinga upė. Prancūzijoje ji gal ir 
būtų atrodžiusi galinga upė, tačiau ką tik atvykusių nuo Šv. Lau- 
ryno upės ji nenustebino. Ir Amosui, ir de Katinatui buvo tekę 
plaukti Rišeljė upe anksčiau, tad jų širdys ėmė smarkiau plakti 
bežiūrint į ją, nes vieną ji galėjo nuvesti į namus, o kitą - į taikų ir 
laisvą gyvenimą. Kelios dienos upe žemyn, antra tiek dienų vaiz- 
dingais, salomis nusėtais Šampleno ir Šv. Sakramento ežerais miš- 
kingų Adirondako kalnų pavėsyje, ir jie atsidurtų Hudzono išta- 
kose. Visi jų patirti vargai ir pavojai liktų žiemos vakarų pokal- 
biams. Anapus upės driekėsi baisiųjų irokėzų žemė. Dviejose vie- 
tose buvo matyti laužo dūmai, vinguriuojantys vakaro ore. Jie 
tikėjo jėzuito žodžiais, kad dar nė viena karinė grupuotė nepersi- 
kėlė per upę, todėl ėjo ruožu, vedančiu žemyn palei rytinį krantą. 
Staiga pasigirdo griežta komanda sustoti. Jie pamatė iš tanky- 
mės blykčiojant dviejų muškietų vamzdžius. 

— Draugai eina, - atsišaukė de Katinatas. 

— Iš kur einate? - kamantinėjo nematomas balsas. 

— Iš Kvebeko. 

— Kur einate? 

- Aplankyti pono Šarlio de Lanu, Sent Mari senjoro. 

— Gerai. Praleisk, de Lutai. Be to, jie su dama. Sveikinu jus, 
madam, savo tėvo vardu. 

Iš krūmų išniro du vyrai. Vienas atrodė besąs grynakraujis in- 
dėnas, nors kaip tik jis puikia prancūzų kalba tarė šiuos manda- 
gius žodžius. Tai buvo aukštas, lieknas jaunuolis, labai tamsaus 
gymio, skvarbių juodų akių, su niūria nepermaldaujama tiesių lū- 
pų grimasa, būdinga tik indėnams. Šiurkštūs palaidi plaukai buvo 
surišti į skalpo kuokštą, kuriame stirksojo erelio plunksna, vienin- 
telis galvos apdangalas. Grubus odinis kostiumas, apvedžiotas spur- 
gais, ir elnio odos mokasinai buvo kaip du vandens lašai panašūs į 
Amoso Grino aprangą, tik ant diržo blizganti auksinė grandinė, 
ant piršto spindintis prabangus žiedas ir dailiai su brangiomis in- 
krustacijomis pagaminta muškieta teikė pasirodžiusiajam daugiau 
elegancijos. Platus geltonas ochros dažų dryžis ėjo skersai kaktos, 
o tomahaukas prie diržo papildė savotišką išvaizdą. 

Antrasis buvo grynakraujis prancūzas, vyresnis, tamsaus gy- 
mio ir lankstus, atsikišusia juoda barzda, nuožmaus budraus vei- 
do. Jis taip pat buvo apsivilkęs medžiotojo kostiumu, tik ryšėjo 
blizgančią dryžuotą juostą aplink liemenį, už kurios buvo užkišta 
apkaba su ilgais pistoletais. Elnio odos tuniką priekyje puošė da- 
žyti dygliakiaulės šeriai ir indėniški karoliukai, o antblauzdžiai 
buvo ryškiai raudonos spalvos, apvedžioti meškėno uodegomis, 
nukarusiomis žemyn. Atsirėmęs į ilgą rudą šautuvą, jis apžiūri- 
nėjo atvykėlius, o jo bendras žingtelėjo artyn. 

— Prašom atleisti už atsargumą, - tarė jis. - Niekada nežinai, 
kokiais būdais tie niekšai gali apmulkinti. Bijau, madam, kad jū- 
sų kelionė buvo ilga ir varginanti. 

Vargšė Adelė, tvarkingumu garsėjusi net tarp Šv. Martyno gat- 
vės ekonomių, nedrįso nė žvilgtelėti į savo ištepliotą ir aptriušu- 
sią suknelę. Nuovargį ir pavojus ji pakėlė su šypsena, tačiau, at- 
rodė, tuoj sudegs iš gėdos tokiu apdaru stojusi prieš nepažįsta- 
mus žmones. 

— Mano motina labai džiaugsis jus matydama. Ji viskuo pasi- 
rūpins, — greitai pridūrė vyriškis, tarsi atspėjęs jos mintis. - O 
jus, pone, aš tikrai esu kažkur matęs. 

— Ir aš jus, - sušuko de Katinatas. - Vadinuosi Amoris de Kati- 
natas, kažkada tarnavau Pikardijos pulke. Jūs tikriausiai esate 
Achilis de Lanu iš Sent Mari. Atsimenu, kaip jūs su savo tėvu 
ateidavote į vyriausybės renginius Kvebeke. 

— Tikrai tai aš, - atsiliepė jaunuolis, ištiesdamas ranką ir san- 
tūriai šypsodamasis. - Nesistebiu, kad ne iš karto pažinote, nes 
tada buvau kitaip apsirengęs. 

De Katinatas iš tikrųjų prisiminė jį kaip jauną didiką, atvyk- 
davusį į sostinę per metus kartą pasižiūrėti, kokios naujausios 
mados, aptarti metų senumo Versalio paskalų ir kelias savaites 
pagyventi kaip dera jo socialiniam luomui. Dabar jis atrodė visai 
kitaip su skalpo kuokšteliu, karo dažais didelių ąžuolų pavėsyje, 
su muškieta rankoje ir tomahauku prie diržo. 

— Matote, miške gyvename vienaip, o miestuose - kitaip, - pa- 
aiškino jis. - Mano tėvas nenori šito pripažinti ir, kur tik eida- 
mas, nešiojasi Versalį su savimi. Juk jūs jį, pone, pažįstate, man 
nereikia daug kalbėti. Štai mūsų pamaina, ir galime vestis jus 
namo. 

Staiga pasirodė du vyrai grubiais Kanados censitaires, arba vals- 
tiečių, drabužiais, tačiau muškietas jie laikė kaip išmuštruoti ka- 
reiviai, šito de Katinatas nepraleido nemačiomis. Jaunasis de La- 
nu davė jiems keletą trumpų įsakymų ir nulydėjo bėglius tolyn 
taku. 

— Gal nepažįstate mano draugo, - parodė į antrąjį sargybinį, — 
tačiau tikrai esate girdėję jo pavardę. Tai Greisolonas de Lutas. 

Ir Amosas, ir de Katinatas labai smalsiai ir su dideliu susido- 
mėjimu pažvelgė į garsųjį miško bėgūną, kuris visą gyvenimą pra- 
leido skverbdamasis į vakarus, tik į vakarus, mažai apie tai pasa- 
kodamas, nieko nerašydamas, tačiau visada visų priekyje, kur tik 
iškildavo koks pavojus ar kliūtis. Ne religija ir ne noras pasipel- 
nyti ginė jį į laukinius vakarus. Vien meilė gamtai ir nuotykiams. 

Nebūdamas garbėtroška, niekada neaprašinėjo savo kelionių. Nie- 
kas nežinojo, kur jis keliavo ir kur sustodavo. Metų metams din- 
gdavo iš gyvenviečių į plačias Dakotos plynumas arba didžiulius 
neįžengiamus šiaurės rytų miškus, o paskui vieną dieną kaip nie- 
kur nieko įžingsniuodavo į Solamarį ar kitą priešakinį civilizaci- 
jos punktą kiek liesesnis, labiau įdegęs, bet toks pats nekalbus 
kaip visada. Tolimiausiuose žemyno kampeliuose indėnai jį paži- 
nojo, tarsi jis būtų koks indėnų vadas. Jis galėjo sukelti gentis ir 
atvesti į pagalbą prancūzams kokį tūkstantį išsidažiusių žmogėd- 
rų, kalbančių niekam nesuprantama kalba, nuo tokių upių kran- 
tų, kur niekas nebuvo lankęsis. Kartais drąsiausi prancūzų tyri- 
nėtojai vargais negalais po tūkstančių pavojų pasiekdavo kokią 
nors, kaip jiems rodėsi, naują šalį, o, žiūrėk, ten jau besėdįs de 
Lutas prie stovyklavietės laužo su nauja indėne prie šono ir pyp- 
ke dantyse. Arba koks paklydęs keliauninkas, paliktas be draugo 
bekraščiuose plotuose, kur knibždėte knibžda pavojų, staiga su- 
tinka šį tylų žmogų su vienu ar keliais apšiurusiais valkatomis, 
panašiais į jį, ir jie padeda jam išsikapanoti iš bėdos, o tada vėl 
dingsta iš kur atvykę. Štai su kokiu žmogumi jie dabar ėjo Rišeljė 
upės krantu. Ir Amosas, ir de Katinatas žinojo, kad jo buvimas 
čia nieko gera nelemia, nes Greisolonas de Lutas visada rinkda- 
vosi vietas, kur grėsė pavojus. 

— Ką jūs manote apie štai tuos laužus, de Lutai? - užklausė 
jaunasis de Lanu. 

„Nuotykių ieškotojas kaip tik kimšosi į pypkę rinktinį indėniš- 
ką tabaką, atsipjovęs jo iš pundelio su skalpų peiliu. Jis dirstelėjo 
į dvi nedideles dūmų plunksnas, sustingusias rausvoje vakaro ža- 
roje. 

— Man jie nepatinka, - mestelėjo jis. 

- Tai irokėzai, ar ne? 

— Taip. 

— Na, tai bent rodo, kad jie kitoje upės pusėje. 
— Tai rodo, kad jie šitoje pusėje. 

— Kaip tai? 

De Lutas užsidegė nuo pinties pypkę. 

— Irokėzai yra šitoje pusėje. Jie perplaukė upę piečiau mūsų. 

— O jūs mums nieko nesakėte. Iš kur žinote, kad jie perplaukė, 
ir kodėl mums nepasakėte? 

— Nežinojau, kol nepamačiau laužų. 

— Ir ką gi jie jums rodo? 

— Niekai, indėnų vaikas šitai žino, - nekantriai atkirto de Lu- 
tas. - Kai irokėzai eina pėdsakais, jie nieko nedaro be reikalo, 
Dabar jie nori parodyti dūmus. Jei jų karo būriai būtų ten, šito 
nereikėtų. Vadinasi, indėnų kariai persikėlė per upę. Tačiau šiau- 
riau jie negalėjo plaukti, nes juos būtų pamatę iš forto. Jie yra į 
pietus nuo mūsų. 

Amosas linktelėjo pritardamas: 

— Tikrai. Indėnai visada taip daro. Kertu lažybų, kad jis teisus. 

— Vadinasi, jie miškuose aplink mus. Nejaugi mums gresia pa- 
vojus? - karščiavosi de Lanu. 

De Lutas linktelėjo ir patraukė pypkę. 

De Katinatas apsidairė. Aplink buvo didelių medžių kamienai, 
vystanti lapija, lygi veja po kojomis, išraižyta ilgų vakaro šešėlių. 
Sunku patikėti, kad tarp miško grožybių sėlino pavojus, klaikus 
ir siaubingas, nuo kurio pagaugai ėjo per kūną. O juk šalia jo - 
mylima moteris. Jis su palengvėjimu atsikvėpė prieš save vidury- 
je didelės laukymės išvydęs statinių tvorą, o už jos - mūrinį dvaro 
pastatą. Prie tvoros rikiavosi apie tuzinas trobelių su kedro malks- 
nų stogais, išriestais normandiška mada. Jose buvo įsikūrę gy- 
ventojai, ginami senjoro pilies, - keista feodalinės sistemos lieka- 
na, perkelta į Amerikos miškų tankynę. Virš pagrindinių vartų 
buvo didelis medinis skydas su nupieštu herbu - šermuonėliu tarp 
trijų raudonų karūnų sidabriniame fone. Visuose kampuose pro 
ambrazūras matėsi nedidelės varinės patrankos. Jiems įžengus 
pro vartus, sargybinis uždarė juos iš vidaus ir uždėjo didžiulius 
medinius skersinius. Prie pilies durų būriavosi vyrai, moterys ir 
vaikai, prie slenksčio ant kėdės su aukštu atlošu sėdėjo vyras. 

— Jūs pažįstate mano tėvą, - jaunuolis truktelėjo pečiais. - Jis 

tariasi niekur neišvykęs iš savo normandiškos pilies, vis tebesąs 
de Lanu senjoras, didžiausias žmogus Ruano apylinkėse ir kil- 
mingiausias Normandijoje. Šiuo metu iš savo nuomininkų jis pri- 
iminėja duokles ir kasmetines priesaikas. Net jei pats gubernato- 
rius atvyktų jo aplankyti, jam neateitų į galvą pertraukti šią di- 
dingą ceremoniją. Jei jums įdomu, prašom čia luktelėti, kol jis 
pabaigs. O jus, madam, aš iš karto veduosi pas savo motiną. Ma- 
lonėkite eiti kartu. 

Vaizdas, bent jau amerikiečiams, buvo neįprastas. Pusračiu sto- 
vėjo triguba virtinė vyrų, moterų, vaikų. Vyrai - grubiais saulėje 
įdegusiais veidais, moterys - malonios ir tvarkingos, vaikai išsi- 
žioję ir išpūtę akis, išsigandę neįprastai ramios ir pagarbios vy- 
resniųjų laikysenos. Centre ant raižytos kėdės su aukštu atlošu 
itin iškilminga veido išraiška sėdėjo pagyvenęs žmogus. Jis buvo 
aukštas ir stambus, didelių valingų bruožų, švariai nusiskutęs, 
labai raukšlėtas, atsikišusia didele nosimi ir vešliais šiurkščiais 
antakiais, stirksančiais iki pat didžiulio peruko su palaidomis il- 
gomis garbanomis, kaip buvo nešiojama jo jaunystėje. Ant peru- 
ko buvo užmauta balta skrybėlė, stilingai nusmaukta į šoną, o 
raudona plunksna supo ją žiedu. Vilkėjo cinamono spalvos švar- 
ku su sidabriniais apvadais prie kaklo ir kišenių. Švarkas tebebu- 
vo prašmatnus, nors keliose vietose nudilęs ir ne kartą taisytas. 
Kostiumą papildė juodos aksominės kelnės iki kelių ir aukštaau- 
liai gerai nublizginti batai. Dar niekada laukiniuose Kanados miš- 
kuose de Katinatas nebuvo regėjęs tokių rūbų. 

Jiems bestebint, iš minios išėjo grubios išvaizdos žemdirbys, 
atsiklaupė ant keturkampio kilimo ir uždėjo delnus ant senjoro 
rankų. 

— Pone de Sent Mari, pone de Sent Mari, pone de Sent Mari, - 
pakartojo jis tris sykius, - prisiekiu jums ištikimybę ir pagarbą 
Herberto dvaro, kurį išlaikau būdamas lojalus jūsų senjorijai. 

— Būk teisingas, mano sūnau. Būk drąsus ir teisingas! - iškil- 
mingai ištarė senasis didikas ir tuoj visai kitokiu tonu paklausė: 

— O ką, po velnių, čia atnešė tavo duktė? 

Viena mergaitė žingtelėjo iš minios pirmyn. Ištiestose rankose 
ji laikė didelį tošies gabalą, ant kurio buvo sudėta krūva negyvų 
žuvų. 

— Pagal priesaiką aš privalau atiduoti jums kas vienuoliktą žu- 
vį, - pasakė censitaire. — Čia jų yra septyniasdešimt trys, nes šį 
mėnesį sugavau aštuonis šimtus žuvų. 

— Kad tave kur maras! - įtūžo didikas. - Klausyk, Andrė Diu- 
bua, negi tu manai, kad aš rengiuosi nusigaluoti kaskart suvalgy- 
damas po septyniasdešimt tris žuvis? Gal manai, kad aš, mano 
tarnai, mano asmeniniai vasalai ir kiti mano šeimynos nariai ne- 
turi ką veikti, tik valgyti tavo žuvį? Ateityje mokėsi duoklę ne 
daugiau kaip po penkias žuvis vienu metu. Kur mažordomas? Ter- 
jė, nuneškite žuvis į centrinį sandėlį. Žiūrėkite, kad kvapas nepra- 
siskverbtų į mėlynojo gobeleno menę ar mano žmonos aparta- 
mentus. 

Priėjo žmogus, vilkįs labai apšepusia juoda livrėja, dėmėta ir 
nublukusia, nešinas dideliu skardiniu padėklu, ir išgabeno baltų 
žuvų šūsnį. Paskui kiti nuomininkai vienas po kito išeidavo į priekį 
pareikšti pagarbos, kaip buvo privalu senajame pasaulyje, ir pa- 
likdavo savo veiklos produktų šeimininko namų apyvokai. Kas 
atnešė maišą kviečių, kas statinaitę bulvių, kiti elnio ar bebro 
kailius. Mažordomas paimdavo duoklę ir nunešdavo. Galiausiai 
keistoji ceremonija baigėsi. Kai senjoras pakilo, jo sūnus paėmė 
de Katinatą už parankės ir prasibrovė pro žmones. 

— Tėve, - pristatė, - tai ponas de Katinatas, su kuriuo, jei pa- 
menate, susipažinote prieš kelerius metus Kvebeke. 

Senjoras maloningai nusilenkė ir paėmė gvardietį už rankos: 

— Sveiki atvykę į mano valdas, jūs ir jūsų tarnai... 

— Tai mano draugai, pone. Štai Amosas Grinas ir kapitonas 
Ifreimas Sevidžas. Su manimi vyksta ir mano žmona, bet paslau- 
gusis jūsų sūnus nulydėjo ją pas jūsų žmoną. 

— Man išties didelė garbė, - sušuko senis, nusilenkdamas ir 
pavinguriuodamas ore ranka. - Labai gerai jus prisimenu, nes 
šioje šalyje reta sutikti padorų žmogų. Atsimenu ir jūsų tėvą. Jis 

tarnavo su manimi prie Rokrojaus, tik jis buvo pėstininkų pulke, 
o aš - Griso raudonųjų dragūnų. Jūsų herbas - čiurlys mėlyname 
fone. Jūsų prosenelio antroji duktė, regis, ištekėjo už vieno iš An- 
delio Lanu, tai viena šoninė atšaka. Būkite pasveikinti, giminai- 
čiai! 

Jis apkabino de Katinatą ir tris kartus plekštelėjo jam per nu- 
garą. 

Jaunasis gvardietis negalėjo atsidžiaugti tokiu draugišku pri- 
ėmimuų. 

- Ilgai nepiktnaudžiausiu jūsų svetingumu, - pasakė jis. - Mes 
keliaujame prie Šampleno ežero. Manau, per dieną ar dvi susi- 
ruošime kelionei. 

—- Jums bus paskirti apartamentai. Laikysiu garbe, jei svečiuo- 
sitės tol, kol pageidausite. Velniai rautų! Juk ne kasdien atidarau 
vartus žmogui, kurio gyslomis teka kilmingas kraujas! O, pone, 
mano tremtyje šito labiausiai trūksta. Čia nėra su kuo pasišnekė- 
ti kaip lygiam su lygiu. Tiesa, yra gubernatorius, intendantas, 
vienas ar du kunigai, trys keturi karininkai. Tačiau kiek iš jų kil- 
mingų? Vos vienas. Jie perka titulus kaip žvėrių kailius ir mano, 
kad bebrenų pilna kanoja vertesnė už genealoginį medį nuo Ro- 
lano laikų. Betgi aš pamirštu savo priedermes. Juk jūs ir jūsų 
draugai pailsę ir alkani. Eime į gobelenų menę ir pažiūrėsime, 
gal mano tarnai ras ko atsigaivinti. Atrodo, lošiate piketą, jei ge- 
rai pamenu? Matote, visai atpratau ir norėčiau su jumis išbandy- 
ti ranką. 

Dvaro rūmų pastatas buvo aukštas ir tvirtas, iš pilko akmens 
su mediniu karkasu. Geležimi apkaltose didžiulėse duryse, pro 
kurias jie ėjo, buvo skylių muškietoms šaudyti. Durys vedė į rū- 
sius ir podėlius, kur buvo supilti burokai, morkos, bulvės, kopūs- 
tai, kabojo rūkyta mėsa, džiovinti unguriai ir kitokios atsargos 
žiemai. Įvijais akmeniniais laiptais jie pateko į virtuvę, aukštą ir 
išklotą plytelėmis, o iš jos ėjo durys į tarnų, arba vasalų, kaip juos 
vadino senasis didikas, kambarius. Palypėjus vienu aukštu aukš- 
čiau, buvo pagrindiniai apartamentai, jų viduryje - svetainė su 

dideliu židiniu ir grubaus namų darbo baldais. Rudai dažytos grin- 
dys buvo storai nuklotos lokenomis ir elnių kailiais, ant sienų 
kabojo raguotos elnių galvos pramaišiui su muškietomis, kurių 
čia nestigo. Platus tašyto klevo stalas stovėjo kambario viduryje. 
Tuoj ant jo atsirado elnienos pyragas, pusė lašišos ir milžiniškas 
spanguolių tortas. Alkani keleiviai puolė stiprintis. Senjoras pa- 
aiškino, kad jau vakarieniaves, tačiau leidosi įkalbamas ir sėdosi 
prie stalo su visais, o atsisėdęs kirto, daugiau net už Ifreimą Sevi- 
džą ir gėrė daugiau už de Lutą. Galiausiai jis sudainavo labai pi- 
kantišką prancūzišką meilės dainelę, visiems pritariant tra lia 
lia. Laimei, bostoniečiai visiškai nesuprato jos žodžių, ir ramybė 
buvo išsaugota. 

— Madam užkandžiauja mano žmonos buduare, - pratarė jis, 
kai indai buvo nuimti nuo stalo. - Terjė, atneškite butelį frontin- 
jako iš tryliktos dėžės. Ponai, tuojau pamatysite, kad ir šiame lau- 
kiniame krašte mes turime šiek tiek, nors ir labai nedaug, ne- 
prastų dalykų. Vadinasi, atvykote iš Versalio, de Katinatai? Jį pa- 
statė jau man išvykus. Palyginti su senuoju Sen Žermeno dvaru 
dar prieš Liudviką, gyvenimas labai surimtėjo! Ak, kokios buvo 
dienelės, kai madam de Nevaj turėdavo užšauti kilmingų mergai- 
čių kambarių langus, kad karalius negalėtų įsigauti. Visi mes aš- 
tuntą valandą ryto rinkdavomės ant vejos rytinei dvikovai. Pri- 
siekiu šventuoju Denisu, aš dar neužmiršau, kaip darbuotis rie- 
šu, nors ir pasenau. Manau, nepakenktų kiek pasimankštinti. 

Jis išdidžiai nužingsniavo prie sienos, kur kabojo rapyra su 
durklu, nusiėmė juos ir ėmė atakuoti duris, puldamas ir traukda- 
masis, atremdamas įsivaizduojamus kirčius durklu, trepsėdamas 
kojomis ir šūkčiodamas: „Punto! Reverso! Stoccata! Dritta! Man- 
dritta!“ ir kitokius žargoniškus fechtavimosi mokyklų posakius. 
Galiausiai, sunkiai kvėpuodamas ir taisydamasis nusmukusį pe- 
ruką, jis vėl prisėdo prie jų. 

— Tai mūsų senieji mankštos pratimai, - paaiškino jis. - Aišku, 
jūs, jaunimas, turite ir geresnių, bet prieš ispanus prie Rokrojaus 
ir kitose vietose, kurias galėčiau suminėti, jų visiškai pakako. Ta- 

čiau, kiek girdėjau, rūmuose gyvenimas verda. Netrūksta meilės 
nuotykių, kraujo praliejimo. Kaip Lozenui pavyko laimėti mad- 
muazelės de Monpensjė širdį? Ar kas įrodė, kad madam de Kler- 
mon pirko buteliuką iš Levi, nuodų gamintojos, dvi dienos prieš 
lemtingąją vyro vakarienę? O ką darė hercogas de Bizonas, kai jo 
sūnėnas pabėgo su hercogiene? Ar tiesa, kad atsidėkodamas jis 
pakėlė šiajam atlyginimą iki penkiasdešimties tūkstančių livrų? 

Dveji metai praslinko nuo tų įvykių, o prie Rišeljė upės į šituos 
klausimus dar nebuvo atsakyta. Iki vėlumos de Katinatas marks- 
tydamasis ir žiovaudamas tenkino senojo dvariškio smalsumą ir 
pasakojo naujausias Versalio paskalas, o jo draugai tuo tarpu knar- 
kė po apklotais. 


XXXIII SKYRIUS 


BRIEDŽIO UŽMUŠIMAS 


Keliautojai praleido dvi naktis Sent Mari senjorijoje ir mielai 
būtų dar paviešėję, - taip čia buvo jauku ir svetinga, - tačiau ru- 
duo jau keitė margas spalvas į rudą. Jie žinojo, kaip staigiai šiau- 
rėje vanduo sušąla į ledą ir pradeda snigti, o atėjus žiemai, jie 
savo kelionės negalėtų baigti. Senasis didikas išsiuntinėjo žval- 
gus sausuma ir vandeniu, tačiau irokėzų rytiniuose krantuose ne- 
simatė. Turbūt de Lutas klydo. Kitoje upės pusėje virš medžių vis 
dar kildavo pilki dūmų ratilai, rodantys, kad priešas netoli. Kiau- 
rą dieną pro dvaro langus už tvoros matėsi tie pavojingi signalai, 
nuolatos primeną, kad žiauri mirtis visai pašonėje. 

Pailsėję ir atsigavę bėgliai panoro keliauti tolyn. 

- Jei iškris sniegas, bus tūkstantį kartų pavojingiau, - mintijo 
Amosas. - Mes paliksime pėdsakus, kuriuos ir indėnų vaikai su- 
sektų. 

- Ko gi mums bijotis? - ragino senasis Ifreimas. - Čia tikra 

druskos dykuma, nors ji ir veda į Hinomo slėnį, privalome atkak- 
liai laikytis prieš Jeroboamo sūnus. Nenukrypk nuo tiesaus kur- 
so, sūneli, spausk rankose vairą, ir locmanas tave išves. 

— Aš nė kiek nesibijau, Amori, - kartojo Adelė. - Aš gerai pail- 
sėjau. Kokie būsime laimingi, kai nukeliausime į angliškąsias pro- 
vincijas. Gal tas baisusis vienuolis neatvyks su įsakymu nuga- 
benti mus į Kvebeką ir atgal į Paryžių? 

Kerštingasis pranciškonas, pamates, kad jie neišlipo Monrea- 
lyje ir nepasiliko Triupyje, tikrai galėjo jų ieškoti Rišeljė pakran- 
tėse. De Katinatas, pamatęs jį tą rytą plaukiantį kanoja, ištiesusį 
iš nekantrumo kaklą ir siūbuojantį į irklų taktą, neabejojo, kad 
žmonos nuogąstavimai turi pagrindo. Tiesa, senjoras buvo jo drau- 
gas, tačiau kuris senjoras išdrįstų nepaklusti gubernatoriaus įsa- 
kymams? Sunki ranka, iškilusi virš jų nuo pat Versalio, rodos, 
siekė ir čia, nepaliestų miškų glūdumoje, grasindama nutverti ir 
nublokšti juos atgal, kur laukė pažeminimas ir vargas. Geriau 
jau miškuose tykantys pavojai. 

Senjoras ir jo sūnus, nieko nenutuokdami apie skubos priežas- 
tis, įkalbinėjo de Katinatą pasilikti, jiems pritarė ir tylusis de Lu- 
tas. Keli jo sumurmėti žodžiai buvo svaresni už ilgiausias prakal- 
bas, nes jis sakydavo tik tai, kuo neabejojo. 

— Dvarelis mano menkas, - teisinosi senasis didikas, mostelė- 
jęs raukšlėta žiedais apmaustyta ranka. - Ne tokį norėčiau turė- 
ti. Tačiau ir šitoks jis mielai priglaustų žiemai jus ir jūsų drau- 
gus, jei suteiktumėte man garbę pasilikdami. Madam tikrai ras 
kuo užsiimti su mano žmona, pramogų nestigs. Beje, aš jums, de 
Katinatai, dar nepristačiau savo žmonos. Terjė, nueikite pas šei- 
mininkę ir praneškite jai, kad aš labai prašau ją ateiti pas mus į 
menę su pakyla. 

De Katinatas buvo vėtytas ir mėtytas, nelengva buvo jį nuste- 
binti, tačiau ir jis nustėro pamatęs, kad dama, apie kurią senasis 
didikas atsiliepdavo su aukščiausia pagarba, pasirodė besanti gry- 
nakraujė indėnė, o menė su pakyla - paprasta prancūziška darži- 
nė. Tiesa, moteris vilkėjo ryškia raudonos taštos liemene, juodu 

sijonu, avėjo bateliais su sidabrinėmis sagtimis, o prie juostos si- 
dabrine grandinėle buvo prikabintas kvapnus rutuliukas su vais- 
tais nuo infekcijos. Tačiau jos veido spalva priminė škotiškos eg- 
lės žievę, o išraiškinga nosis ir griežta burna kartu su dviem šiurkš- 
čių juodų plaukų kasomis, kabaliuojančiomis už nugaros, nekėlė 
abejonių dėl jos kilmės. 

— Pone de Katinatai, leiskite jus pristatyti, - iškilmingai pra- 
kalbo Sent Mari senjoras, - mano žmonai Onegai de Lanu iš Sent 
Mari, vedybų teisėmis šios senjorijos savininkei, taip pat Andelio 
pilies Normandijoje ir Vareno dvaro Provanse savininkei, o pagal 
moteriškąją liniją - Onondagų genties vado titulo paveldėtojai. 
Mano angele, aš mėginau mūsų draugus perkalbėti, kad jie, užuot 
keliavę prie Šampleno ežero, pasiliktų su mumis Sent Mari. 

— Bent jau palikite Baltąją Leliją Sent Mari dvare, - atsiliepė 
tamsioji princesė puikia prancūzų kalba, spausdama rudais pirš- 
tais dramblio kaulo spalvos Adelės rankelę. - Mes ją išsaugosime 
jums iki tol, kol ledas suminkštės ir vėl pasirodys lapai bei bruk- 
nių uogos. Aš pažįstu savo žmones, pone, ir sakau jums, kad miš- 
kuose apstu žmogžudysčių. Ne be reikalo lapai dabar kraujo spal- 
vos. Mirtis tyko už kiekvieno medžio. 

Įtaigūs šeimininkės žodžiai sujaudino de Katinatą labiau nei 
kiti įspėjimai. Kas, jei ne ji, gali geriau skaityti laiko ženklus. 

— Ką gi man daryti? - beviltiškai sušuko jis. - Privalau keliau- 
ti, bet negaliu Adelės statyti į tokį pavojų. Mielai pasilikčiau per 
žiemą, tačiau, patikėkite mano žodžiu, pone, tai visiškai neįma- 
noma. 

— De Lutai, jūs žinote, kaip tokie dalykai tvarkomi, - kreipėsi 
senjoras. - Ką jūs patartumėte mano draugui? Jis nori patekti į 
angliškąsias provincijas dar prieš ateinant žiemai. 

Tamsus tylusis pionierius perbraukė ranka per barzdą BPM 
tydamas klausimą. 

— Yra tik vienas kelias, - galiausiai ištarė, - tačiau ir jis pavo- 
jingas. Miškuose saugiau negu upėje, nes nendrynuose slapstosi 
kanojos. Už penkių lygų nuo čia yra Puatu fortas, o dar už pen- 

kiolikos mylių - Overno fortas. Rytoj mes miškais nusigausime 
iki Puatu ir pasidairysime, ar saugu. Aš vyksiu kartu, ir, patikė- 
kite manimi, jei miškuose yra irokėzų, Greisolonas de Lutas juos 
pajus. Damą paliksime čia. Jei viskas ramu, grįšime jos pasiimti. 
Lygiai taip trauksime į Overną, ir ten turėsite palaukti, kol suži- 
nosite, kur yra kariaujantys būriai. Manau, greitai viską patirsi- 
me. 

— Kaip? Jūs mus išskirsite! - pasibaisėjo Adelė. 

— Taip geriau, mano sese, - guodė Onega, meiliai ją apkabinda- 
ma. - Tu dar nepažįsti pavojų, užtat mes pažįstame ir neleisime, 
kad jie užkluptų mūsų Baltąją Leliją. Tu pasiliksi čia ir džiuginsi 
mūsų širdis, o didysis vadas de Lutas ir tavo vyras, prancūzų ka- 
rys, taip pat senasis kariūnas, kuris atrodo toks atsargus, ir dar 
vienas vadas, kurio kojos kaip laukinio elnio, iššniukštinės miš- 
kus, ar tau galima vykti. 

Taip ir buvo nutarta. Besipriešinanti Adelė buvo patikėta Sent 
Mari šeimininkės globai, o de Katinatas jai prisiekė, kad niekur 
nesustos ir tuoj pat grįš iš Puatu jos pasiimti. Senasis didikas ir jo 
sūnus būtų mielai prisidėję prie šio žygio, tačiau juos pareiga šaukė 
saugoti savo namus ir šeimynykščių gyvybes. Be to, mažai grupe- 
lei miškuose buvo saugiau negu didelei. Senjoras įteikė jiems laišką 
Puatu forto gubernatoriui de Lanui. Vieną ankstyvą rytmetį ket- 
vertas vyrų išslinko kaip šešėliai pro vartus statinių tvoroje, pa- 
lydėti likusių sargybinių linkėjimų, ir tuoj dingo plačių miškų tan- 
kmėje. 

Iš Lanu iki Puatu buvo tik dvylika mylių upe, tačiau miško 
keliais atstumas buvo dvigubai ilgesnis, nes reikėjo kirsti upokš- 
nius, apeiti nendrynų apjuostus ežerus ir ieškoti kelio pelkėse, 
kur augo laukiniai ryžiai sulig žmogaus ūgiu ir tankiais brūzgy- 
nais vešėjo alksnių krūmai. Ėjo vorele. Priekyje žengė de Lutas 
greita, tykia laukinio žvėries žingine, kūnu pasilenkęs į priekį, 
pasirengęs šauti iš alkūnės linkyje laikomo šautuvo, skvarbiomis 
juodomis akimis be atvangos žvilgčiodamas į kairę ir dešinę, tyri- 
nėdamas viską iš eilės, - nuo menkiausių žymių ant žemės ir me- 

džių kamienų iki žvėrių ar paukščių krustelėjimo krūmuose. Už 
jo ėjo de Katinatas, jam įkandin sekė Ifreimas Sevidžas ir Amo- 
sas, visi paruošę ginklą ir įtempe pojūčius. Vidurdienį jie pasiekė 
pusiaukelę ir sustojo tankumyne užkąsti duonos su sūriu, nes de 
Lutas neleido kurti laužo. 

— Čia jų dar nėra, - sušnibždėjo jis, - nors neabejoju, kad jie 
persikėlė per upę. O, gubernatorius de Labaras nežinojo ką da- 
rąs, kai sukiršino šiuos žmones, o dabartinis karaliaus siųstasis 
visiškai nesusigaudo reikaluose. 

— Man teko juos matyti taikiu metu, - pratarė Amosas. - Tada 
aš prekiavau Onondagoje ir Senekų šalyje. Jie geri medžiotojai ir 
drąsūs vyrai. 

— Tai išties puikūs medžiotojai, bet geriausiai jie medžioja savo 
brolius indėnus. Man teko vadovauti jų skalpų medžiotojų bū- 
riams, teko ir kovoti su jais, todėl sakau jums, kad kiekvienas 
generolas iš Prancūzijos, kuris nežino, kad kaunantis reikia atsi- 
stoti nugara į saulę, nieko nepeš. Prancūzai kalba apie irokėzų 
kaimų deginimą. Tai tas pat, kas paspirti vapsvų lizdą ir manyti, 
kad vapsvoms galas. Jūs iš Naujosios Anglijos, pone, ar ne? 

— Mano draugas iš Naujosios Anglijos, aš iš Niujorko. 

— Taip, žinoma. Matau iš jūsų žingsnių ir akių, kad miške jūs 
kaip namie. Naujosios Anglijos vyrai daugiau keliauja vandeniu, 
noriau medžioja menkes negu šiaurės elnius. Gal todėl jie tokio 
liūdno veido. Esu buvęs prie didžiųjų vandenų, ir ten, kiek prisi- 
menu, mano veidas irgi ištįso. Štai pūstelėjo vėjelis, galime nesi- 
bijodami užsidegti pypkes. Esant geram vėjui, su uždegta pypke 
galima prisišaukti skalpų medžiotojų būrį iš už dviejų mylių, ta- 
čiau medžiai slopina kvapą, o irokėzų nosys ne tokios juslios kaip 
sijuksų ir dakotų. Dieve saugok jus, pone, nuo indėnų karo. Mums 
riesta nuo jo, bet jums būtų tūkstantį kartų blogiau. 

— Kodėl gi?! 

— Mes kovojome su indėnais nuo pirmų dienų. Statydami na- 
mus, visada turime juos omeny. Palei šią upę kiekvienas namas ir 
kiekviena troba parems savo kaimyną kovoje. O kaip yra pas jus? 

O, šventoji Ona Bopriete! Man skalpas ėmė peršėti, kai jūsų pa- 
sienyje aš pamačiau vienišus vienkiemius ir mažas kirtavietes miš- 
kuose, kur per dvidešimt lygų neprisišauksi pagalbos. Kanadai 
indėnų karas yra skaistykla, tačiau angliškosioms provincijoms 
jis būtų tikras pragaras. 

— Mes draugaujame su indėnais, - paaiškino Amosas, - ir ne- 
norime jų nukariauti. 

— Maža ką jūs sakote. Juk jūsų žmonės juos nukariauja, - kal- 
bėjo toliau de Lutas. - O ką darome mes? Mušame būgnus, mo- 
juojame vėliavomis ir keliame sumaištį, bet paprastai iš didelio 
debesio būna maža lietaus. Kanadoje buvo tik du dideli vyrai. Pir- 
masis - ponas de Lasalis, praėjusiais metais saviškių nušautas 
didžiosios upės žemupy, o kitas - senasis Frontenakas, kuris turi 
grįžti atgal. Jei negrįš, tai Penkios sąjungininkės gentys Naująją 
Prancūziją pavers tyrlaukiais. Nenustebčiau, jei po dvejų metų 
baltai geltona vėliava plevėsuotų tik ant Kvebeko uolynų. Pone 
de Katinatai, matau, kad nekantraujate ir skaičiuojate valandas, 
kada vėl grįšite į Sent Mari, todėl kilkime. Gal ir antroji kelionės 
pusė praeis ramiai. 

Dar valandą ar daugiau jie brovėsi per miškus įkandin senojo 
prancūzo pionieriaus. Diena pasitaikė puiki, danguje nebuvo nė 
debesėlio, saulė skverbėsi pro tankią lapiją ir auksiniu tinklu krito 
ant ūksmingos miško vejos. Kartais miškai praretėdavo, ir vyrai 
išeidavo saulėkaiton, bet tuoj vėl panirdavo į tankynę, kur pro veš- 
lų medžių apdarą prasiskverbdavo vos vienas kitas spindulėlis. Koks 
gražus buvo šviesos ir šešėlių žaismas! Tačiau gresiantis pavojus, 
tykantis iš paunksnės, pasigėrėjimą keitė pagarbia baime. Ketver- 
tas vyrų žengė tykiai ir lengvai tarp didžiulių medžių kamienų. 

Staiga de Lutas suklupo ant kelių ir pridėjo ausį prie žemės. 
Vėl pakilo, pakratė galvą ir nuėjo tolyn rimtu veidu, greitai dirs- 
čiodamas į visur nusidriekusius šešėlius. 

— Ar ką išgirdote? - sukuždėjo Amosas. 

De Lutas pridėjo pirštą prie lūpų ir tuoj vėl metėsi ant žemės, 
vėl priglaudė ausį. Pašoko kaip žmogus, išgirdęs, ką tikėjosi. 

— Eikite pirmyn, - pasakė ramiai, - ir elkitės kaip anksčiau. 

— Kas yra? 

— Indėnai. 

— Priekyje mūsų? 

— Ne, užpakalyje. 

— Ką jie daro? 

— Eina mūsų pėdomis. 

— Kiek jų? 

— Manau, du. 

Draugai nevalingai grįžtelėjo per petį į tamsią miško tankmę. 
Vienoje vietoje tarp dviejų pušų krito platus šviesos ruožas, mes- 
damas geltoną dėmę ant jų eito tako. Išskyrus šią ryškią žymę, 
visur kitur buvo niūru ir tylu. 

— Nesidairykite! - griežtai sušnypštė de Lutas. - Eikite kaip 
ėję! 

— Ar jie priešai? 

- Jie - irokėzai. 

— Jie mus seka? 

— Ne, mes sekame juos. 

— Kodėl mums neapėjus jų iš šono? 

— Ne, jie dingtų kaip šešėliai. 

— Ar jie toli? 

— Manau, maždaug už dviejų šimtų žingsnių. 

— Ar jie mūsų nemato? 

:- Ko gero, ne, nors nesu tikras. Jie eina mūsų pėdomis. 

— Ką mums daryti? 

— Apsukime ratą ir užeikime jiems už nugaros. 

Staigiai pasukęs į kairę, jis nuvedė juos ilgu miško linkiu labai 
skubėdamas, tačiau žengdamas tyliai ir rinkdamasis tamsiausius 
medžių šešėlius. Paskui vėl suktelėjo šonan ir galiausiai sustojo. 

- Štai mūsų takas, - pasakė. 

— Aha, du raudonodžiai jį perėjo, - sušuko Amosas, sAžiienisdkis 
mas ir rodydamas žymes, neįžiūrimas Ifreimo Sevidžo ir de Kati- 
nato akims. 


265 


— Vienas jų - suaugęs karys, o kitas - paauglys, pirmą kartą 
išėjęs į karo kelią, - pasakė de Lutas. - Jie eina greitai. Nematyti 
kulnų įspaudų nuo mokasinų. Jie eina vienas paskui kitą. Dabar 
eikime paskui juos, kaip jie pirmiau darė, ir žiūrėkime, gal mums 
geriau pavyks. 

Jis greitai pasileido pėdsakais, laikydamas atkištą muškietą, 
kiti puolė iš paskos, nors ir nieko negirdėjo ir nematė pavėsin- 
guose miškuose. Staiga de Lutas sustojo ir nuleido ginklą. 

— Jie vis dar už mūsų, - ištarė. 

— Kaip už mūsų? 

- Ogi taip. Štai čia vieta, kur mes pasukome į šalį. Jie valandė- 
lę dvejojo, tai rodo pėdų atspaudai, o po to nusekė iš paskos. 

— Jei vėl apsisuktume ir pagreitintume žingsnį, galėtume juos 
prisivyti. 

— Ne, dabar jie saugosis. Jie suprato, kad mes tik dėl jų grįžo- 
me savo pėdsakais. Gulkitės čia už nuvirtusio rąsto, gal pavyks 
juos pamatyti. 

Šalimais gulėjo storas sutrešęs medis, pažaliavęs nuo pelėsių, 
išmargintas rožinės ir tamsiai raudonos spalvos kerpėmis. Už jo 
susigūžė prancūzas ir kiti, įsistebeiliję į krūmų uždangą priešais. 
Tarp dviejų pušų tebekrito storas spindulių pluoštas, tačiau vi- 
sur kitur vyravo prieblanda ir tyla tarsi erdvioje katedroje sų me- 
dinėmis kolonomis ir lapijos stogu. Nesigirdėjo nė garso: nei 
šakelės trakštelėjimo, nei praskleidžiamų brūzgynų šlamesio, tik. 
kažkur toli miškų glūdumoje kiauksėjo lapė. De Katinato nervai 
buvo įtempti kaip styga. Tai buvo panašu į slėpynes, kurias mėg- 
davo žaisti dvaras, kai Liudvikas įsigeisdavo pasportuoti tarp Ver- 
salio ąžuolų ir kukmedžio gyvatvorių. Ten už fantą reikėdavo ati- 
duoti raižytą vėduoklę ar saldainių dėžutę, o čia suradimas kai- 
nuotų jiems gyvybę. 

Praėjo dešimt minučių, bet aplink nebuvo nė gyvos dvasios. 

— Jie štai ten, tankynėje, - de Lutas kryptelėjo galva į vešlią 
krūmų raizgalynę už kokių dviejų šimtų žingsnių. 

— Ar matėte juos? 

- Ne. 

— Tai iš kur žinote? 

— Mačiau, kaip voverė išlindo iš ano balto beržo drevės. Lyg ko 
išsigandusi, ji vėl šmurkštelėjo atgal. Iš drevės jai matyti tie krū- 
mai. 

— Manote, jie žino, kad mes čia? 

— Matyti jie mūsų negali, tačiau įtaria. Jie bijo spąstų. 

— Gal mums pulti į tuos krūmus? 

— Du jie nušautų, o patys dingtų kaip šešėliai miške. Geriau 
eikime savo keliu. 

— Tačiau jie mus seks. 

— Vargu bau. Mes keturiese, o jų tik du, ir žino, kad mes bud- 
rūs ir aptinkame pėdsakus kaip ir jie. Lendame pro šiuos kamie- 
nus, kad jie mūsų nepamatytų. Šitaip! Dabar pasilenkite po alks- 
nių krūmais. Turime greitai skuosti, nes, kur du irokėzai, tuoj jų 
atsiras du šimtai. 

— Dėkui Dievui, kad nesivedžiau Adelės! - išsprūdo de Katina- 
tui. 

— Taip, pone, vyrui gera žmonos draugijoje, tik ne čia, irokėzų 
šalies pasienyje ar kitoje indėnų šalyje. 

— O jūs neimate žmonos į kelionę? - pasiteiravo kareivis. 

— Ne, aš neleisčiau jai keliauti iš kaimo į kaimą. Ji pasilieka 
vigvame. 

— Vadinasi, jūs ją paliekate? 

— Priešingai, - ji mane sutinka. Prisiekiu šventąja Ona, kaip 
būtų liūdna, jei kokiam nors kaime tarp šios vietos ir Ilinojaus 
upės skardžių manęs nelauktų žmona. 

— Tada ji turi keliauti pirm jūsų. 

De Lutas be garso iš visos širdies nusijuokė. 

— Kiekviename kaime turiu po žmoną, - paaiškino jis. - Tačiau 
ne daugiau kaip vieną. Gėda būtų prancūzui rodyti blogą pavyz- 
dį, kai dvasios tėvai moko jas visą gyvenimą dorybių. O, štai ir 
Eidžidaumo upelis, kur indėnai tinklais gaudo eršketus. Iki Pua- 
tu vis dar septynios mylios. 

— Ar mes nukaksime iki nakties? 

— Geriau palaukti, kol sutems, ir tada eiti. Kadangi irokėzų 
žvalgai jau čia, tai tikriausiai jie tirštai apgulę Puatu. Kelionės 
pabaigoje gali būti riesta, jei nepasisaugosime, juolab kad šie per- 
spės apie mus. 

Jis luktelėjo palenkęs ausį prie žemės. 

— O, šventoji Ona, - sumurmėjo, - mums nepavyko jų nusikra- 
tyti. Jie tebeseka mūsų pėdomis! 

— Ar girdite juos? 

— O taip, jie netoliese. Jie supras, kad per dažnai aptinka mūsų 
pėdsakus. Va, dabar aš jums parodysiu šiek tiek miško gudrybių, 
gal dar nežinote. Pone, nusimaukite mokasinus. 

De Katinatas nusiavė kaip liepiamas. Nusiavė ir de Lutas. 

— Dabar užsimaukite juos kaip pirštines, - pamokė pionierius, 
ir tuoj Ifreimas Sevidžas su Amosu užsimovė draugų batus ant 
rankų. - Nusmaukite muškietas ant nugaros. Šitaip! Dabar ant 
keturių marš! Rankas stipriai spauskite prie žemės! Puiku! Du 
vyrai paliks keturių pėdsakus! Dabar, pone, eime su manimi! 

Jis judėjo nuo medžio prie medžio viena linija, lygiagrečiai su 
draugų linija per kelis jardus. Staiga palindo po krūmu, nusitemp- 
damas sykiu de Katinatą. 

— Po kelių minučių jie pro mus eis, - sušnibždėjo. - Be reikalo 
nešaudykite. 

Kažkas blykstelėjo de Luto rankoje - tai jis išsitraukė iš po 
diržo mažą tomahauką. Vėl kareivio kūnu perbėgo virpulys. Jis 
žiūrėjo pro surizgusias šakas, laukdamas nežinia ko pasirodant 
tarp medžių. 

— Staiga priekyje kažkas sujudėjo. Kažkoks šešėlis puldinėjo 
nuo medžio prie medžio taip greitai, kad de Katinatas negalėjo 
pasakyti, ar ten žvėris, ar žmogus. Vėl ir vėl, kartais vienas šešė- 
lis, kartais du, tykiai, paslapčiomis lyg vilkas, kuriuo auklė jį gąs- 
dindavo vaikystėje. Po to viskas nutilo, ir nelauktai iš krūmų 1š- 
lindo būtybė. Sunku būtų žemėje rasti padarą, baisesnį už irokė- 
zų vadą karo take. 

Jis buvo aukštas ir augalotas. Neryškioje šviesoje atrodė dar 
didesnis dėl stirksančio skalpo kuokšto ir plaukų. Kone aštuonios 
pėdos skyrė karoliukais išsiuvinėtus mokasinus nuo galvos pa- 
puošalo aukščiausio taško. Viena veido pusė buvo išdažyta suo- 
džiais, ochra ir cinoberiu, kad atrodytų panaši į šuns snukį, o ki- 
toji vaizdavo paukštį, todėl iš priekio jis buvo neapsakomai gro- 
teskiškas ir keistas. Klubų aprišalą juosė diržas iš kriauklelių, o 
prie antblauzdžių plevėsavo geras tuzinas skalpų. Galvą buvo pa- 
lenkęs į priekį, akyse žibėjo keista šviesa, o šnervės tai išsiplėsda- 
vo, tai susitraukdavo kaip sujaudinto gyvūno. Atkišes šautuvą į 
priekį, jis slinko pirmyn sulenktomis kojomis, žvalgydamasis, čia 
suklusdamas, čia pagreitindamas žingsnį, - gyvas atsargumo įsi- 
kūnijimas. Per du žingsnius atsilikęs ėjo keturiolikmetis paaug- 
lys, panašiai apsirengęs ir apsiginklavęs, tik nenusidažęs veido ir 
neturintis prie antblauzdžių klaikių džiovintų trofėjų. Vaikinui 
tai buvo pirmasis karo žygis, bet jo akys švietė ir šnervės trūkčio- 
jo ta pačia aistra žudyti kaip ir vyresniojo vyro. Tylūs ir kraupūs 
indėnai artėjo išlįsdami iš medžių šešėlio. Taip ir jų rasė geleži- 
niais kūnais ir tigrų širdimis išlindo į paviršių istorijos prieblan- 
doje. 

Štai jie susilygino su krūmu. Kažkas užkliudė jaunėlio žvilgs- 
nį - gal nulenkta šakelė ar virptelėjęs lapas. Jis sustojo nudiegtas 
įtarimo. Dar sekundė, ir jis būtų įspėjęs bendražygį, bet de Lutas 
metėsi į priekį ir suvarė kirvelį senajam kariui į viršugalvį. De 
Katinatas išgirdo buką trakštelėjimą, o vyras pokštelėjo žemėn 
visu ilgiu kaip rąstas, kraupiai kvatodamasis ir trukčiodamas ga- 
lingas kojas ir rankas. Jaunasis karys it briedis peršoko kritusį 
draugą ir metėsi miško gilumon, tačiau tuoj tarp medžių nuaidė- 
jo šūvis, kurį palydėjo silpna aimana. 

- Tai mirties klyksmas, - santūriai pasakė de Lutas. - Gaila, 
kad iššauta, bet vis geriau negu paleisti jį gyvą. 

Kiti du draugai sugrįžo atgal, Ifreimas dėjosi į savo usiabės 
naują užtaisą. 

— Kas čia juokėsi? - pasiteiravo Amosas. 

- Šitas, - de Lutas kryptelėjo į mirštantį karį, kurio galva telk- 
šojo kraupiame klane. Keistus veido bruožus buvo iškreipusi su- 
stingusi šypsena. —- Toks paprotys, kad, gavęs mirtiną smūgį, turi 
juoktis. Esu matęs, kaip vienas senekų vadas šešias valandas be 
atvangos kvatojo prie kankinimų stulpo. Na, štai, dabar jis mirė! 

— Jis buvo didis vadas, - aiškino de Lutas. - Tai mohaukų Ru- 
dasis Briedis, o anas vaikas - antrasis jo sūnus. Mes pirmi pralie- 
jome kraują. Nemanau, kad tuo viskas baigsis, nes irokėzai nenu- 
rims neatkeršiję už karo vado mirtį. Jis buvo didis kovotojas, tik 
pažvelkite į jo kaklą. 

Keistas vėrinys puošė indėno kaklą. De Katinatui atrodė, jog 
ant siūlo suvertos pajuodusios pupų ankštys. Pasilenkęs su siau- 
bu pastebėjo, jog tai sudžiūvę žmonių pirštai. 

— Visi pirštai yra dešinės rankos smiliai, - parodė de Lutas. - 
Vienas pirštas - viena gyvybė. Iš viso keturiasdešimt dvi gyvybės. 
Aštuoniolika jų jis užmušė kautynėse, o kiti dvidešimt keturi bu- 
vo pagauti ir kankinami. 

- Iš kur žinote? 

— Matote, tik aštuoniolika yra su nagais. Kai irokėzas paima 
gyvą belaisvį, tai pirmiausia jam nukanda nagus. Ant dvidešimt 
keturių pirštų jų ir nėra. 

De Katinatą nupurtė šaltis. Tarp kokių demonų likimas jį atve- 
dė? Kas būtų, jei Adelė pakliūtų jiems į rankas? Ne, ne, gerasis 
Dievas, dėl kurio jie taip nukentėjo, neleis, jog įvyktų tokia niekšy- 
bė! Tačiau juk tokį liūdną likimą patyrė ir kitos moterys, tokios pat 
švelnios kaip Adelė, ir kiti vyrai, įsimylėję kaip jis pats. Ar yra bent 
vienas kaimelis Kanadoje, kur nebūtų pasakojama tokių istorijų? 
Neaiškus siaubas užvaldė jam širdį. Išties mes žinome apie ateitį 
daugiau negu norime pripažinti, ji tūno tolimiausiuose sielos kampe- 
liuose, kurių neveikia logika, kur viešpatauja tik instinktai ir nuo- 
jautos. Kraupi grėsmės nuojauta dabar buvo jį apėmusi. Aplink 
stovintys medžiai su didžiulėmis išskėstomis šakomis atrodė it pa- 
slaptingi demonai, iškišę gūdžias rankas, kad jį nutvertų. Prakai- 
tas išmušė kaktą, ir jis sunkiai pasirėmė ant muškietos. 

- O, šventoji Eulalija! - nusišaipė de Lutas. - Senam kareiviui 
netinka šitaip blykšti, pone, nuo mažo kraujo praliejimo. 

— Man negera. Gal galėčiau gurkštelėti iš jūsų konjako gertu- 
vės? 

— Prašom, prašom, drauge, jis tikrai padės! Na, o. aš nuplėšiu 
skalpą mūsų kelionei prisiminti. 

Jis suspaudė indėno galvą tarp kelių ir, mostelėjes peiliu, nu- 
plėšė atgrasų krauju varvantį trofėjų. 

— Galjau eikime? - suriko de Katinatas, nusisukęs iš pasišlykš- 
tėjimo. | 

— Tuoj eisime. Tik dar paimsiu kriauklelių vėrinį su Lokio to- 
temu ir šautuvą. Pažiūrėkite, ant šautuvo spynos įspausta „Lon- 
donas“. Ak, pone Grinai, pone Grinai, ne taip sunku susigaudyti, 
iš kur Prancūzijos priešai gauna ginklų. 

Galiausiai visi patraukė pirmyn. De Lutas nešėsi laimikį. Rau- 
donas išsiviepęs kūnas liko gulėti po nebyliais medžiais. Jie pra- 
ėjo pro nuvirtusį į krūmus ir ten susirietusį jaunuolį. Pionierius 
žengė labai greitai, kol jie priėjo mažą upelį, čiurlenantį į didžiąją 
upę. Čia jis nusiavė batus ir antblauzdžius ir drauge su kitais 
bendrakeleiviais briste brido kokį pusmyjlį. 

— Jie seks mūsų pėdsakais, kai juos suras, - pasakė jis, - bet 
prie upės nebežinos, ką daryti, nes tik tekančiame vandenyje iro- 
kėzas nesugeba susekti pėdsakų. O dabar sugulkime iki sutemų į 
tankumyną, nes esame tik per mylią nuo Puatu forto, o toliau eiti 
pavojinga, nes miškas retesnis. 

Jie išgulėjo po alksnių krūmais, kol pailgėjo šešėliai, o baltus 
plaukiančius debesis nudažė vakaro žara. De Lutas snaudė susi- 
rietęs į kamuoliuką, su pypke dantyse, tolydžio suklusdamas ir 
krūpčiodamas nuo menkiausio garso miškuose. Abu amerikiečiai 
ilgai kuždėjosi. Ifreimas pasakojo kažkokią ilgiausią istoriją apie 
kelionę „Stropumo“ brigu, kuriuo vyko į Džeimstauną cukraus ir 
sirupo, bet galiausiai lengvo vėjelio sukeltas ošimas šakose užliū- 
liavo ir juos, ir jie sumigo. Nemiegojo tik de Katinatas, jo nervai 
tebevirpėjo nuo širdin įsigavusios keistos niūrios nuojautos. Ką ji 

galėtų reikšti? Nejaugi Adelei grėsė pavojus? Jis buvo girdėjęs 
apie nuojautos galią. Argi jis nepaliko Adelės saugioje vietoje, kur 
yra patrankų ir supa statinių tvoros? Ryt vakare jis vėl ją pama- 
tys. Jis gulėjo aukštielninkas, žiūrėdamas pro vario spalvos lapų 
rezginį į dangų, o jo mintys kartu su debesimis nešė jį vėl į Šv. 
Martyno gatvę, kur prie išsikišusio lango ant plataus ispaniška 
oda aptempto suolo sėdėjo jis pats, apsikabinęs besitraukiančią 
baikščią Adelę, o lauke girgždėjo paauksuota vilnų sruoga. Mer- 
gaitė, lyginusi save su seno namo pelyte, ištvėrė kartu su juo ne- 
žmonišką kelionę. Arba štai vėl mintys nuskraidino jį į Versalį. 
Vėl išvydo rudas karaliaus akis, gražų ir įžūlų de Montespan vei- 
dą, giedrą de Mentenon išraišką. Vėl jojo su vidurnakčio užduoti- 
mi, vėl jį vežė velnio apsėstasis vežėjas, vėl su Amosu šoko ant 
ešafoto gelbėti Prancūzijos gražuolės. Prisiminimai buvo tokie 
ryškūs ir gyvi, kad jis nė nepajuto, kaip į Amerikos miškus atsėli- 
no naktis, ir krūptelėjo, kai de Lutas sukruto ruoštis žygiui. 

— Ar nemiegojote? - paklausė pionierius. 

— Ne. 

— Nieko negirdėjote? 

— Tik pelėdos ūkčiojimą. | 

— Man pasirodė, jog miegodamas tolumoje girdėjau šaudant. 

— Miegodamas? 

— Na, taip, aš vienodai girdžiu ir miegodamas, ir budėdamas ir 
atsimenu ką girdėjęs. Dabar eikite arti užpakalyje manęs, nes tuoj: 
būsime forte. 

- Jūsų ausylumas nepaprastas, - kvotė de Katinatas, jiems be- 
sibraunant per brūzgyną. — Kaip jūs išgirdote, kad tie vyrai mus 
šiandien sekė? Aš jų negirdėjau, net kai jie buvo per ištiestą ran- 
ką nuo manęs. 

— Ir aš iš pradžių negirdėjau. 

— Vadinasi, pamatėte juos? 

— Ne, nemačiau. 

— Tai iš kur žinojote, kad jie ten? 

— Girdėjau, kaip išgąsdintas kėkštas šmurkštelėjo tarp medžių, 


272 


kai pro jį praėjome. O po dešimties minučių išgirdau vėl jį plasno- 
jant. Tada supratau, kad kažkas eina mūsų pėdomis, ir ėmiau 
klausytis. 

— Velniai rautų, jūs tikras medžiotojas! 

— Manau, kad šituose miškuose apstu irokėzų. Mums tiesiog 
sekasi, kad jų nesutinkame. Toks didis vadas kaip Rudasis Brie- 
dis neitų į karo taką su menka palyda arba dėl menko daikto. Jie 
turbūt sumanė ką nors negero prie Rišeljė upės. Ar nesigailite, 
kad nesivedate madam? 

— Dieve sergėk! 

— Miškuose nebus saugu, iki prisirps kitos bruknės. Turite lik- 
ti Sent Mari iki to laiko, nebent senjoras galėtų skirti jūsų apsau- 
gai daugiau vyrų. 

— Taip, geriau liksiu pas jį negu leisiu žmonai susidurti su ši- 
tais kipšais. 

- Jie iš tiesų tarsi kipšai, kada nors vaikščioję žeme. Nors jūs, 
pone, susiraukėte, kai aš nuskalpavau Rudąjį Briedį, tačiau, jei 
būtumėte matęs tiek indėnų, kiek man teko, jūsų širdis būtų kie- 
ta kaip manoji. Dabar esame prie pat properšos. Fortas štai ten, 
už klevų giraitės. Keista, jie neišstatę sargybos. Jau dešimt minu- 
čių laukiu, kad kas šūktelėtų: „Kas eina?“ Prie Sent Mari jums 
nepavyko arti prieiti, nors de Lanas toks pat senas kareivis kaip 
ir Lanu. Atrodo, kad prie upės jis muštruoja savo vyrus. 

- Iš tiesų, - pasakė Amosas, - matau apie tuziną besimankš- 
tinančių vyrų. 

- Še tau! Nė vieno sargybinio, o vyrai mankštinasi, — niekina- 
mai suriko de Lutas. - Taip ir yra, aš juos irgi matau išsirikiavu- 
sius. Išsitempę ir tiesūs kaip pušiniai rąstai. Galima pamanyti, 
kad indėnų nėra iki pat Oranžinės upės. Nagi, eime arčiau, ir, 
prisiekiu šventąja Ona, aš pasakysiu vadui, ką apie jį manau! 

De Lutas išlindo iš krūmų, ir ketvertas nudrožė tuščiu lauku 
link vyrų voros, kuri tyliai laukė jų blausioje prieblandoje. Tik 
penkiasdešimt žingsnių skyrė juos, tačiau niekas nesumojavo 
rankomis, nepašaukė balsu. Tyla buvo slėpininga. De Lutas per- 

simainė iš veido įsižiūrėjęs į juos. Perkreipęs galvą, žvilgtelėjo į 
upę. 

— Dieve mano! - aiktelėjo. - Pažvelkite į fortą. 

Jie jau buvo perėję giraitę, tuoj tuoj turėjo pasirodyti forto kon- 
tūrai, bet jų nebuvo. Fortas buvo dingęs! 


XXXIV SKYRIUS 


KRAUGERIAI 


Jie buvo pritrenkti vaizdo. Net ir de Lutas, nuo vaikystės pri- 
pratęs prie sukrėtimų ir pavojų, stovėjo drebėdamas ir nusimi- 
nęs. Tada keikdamasis iš visų jėgų pasileido prie žmonių voros, o 
bendrakeleiviai puolė iš paskos. 

Priartėję sutemose jie pamatė, jog tai visai ne vora. Nebylus ir 
nejudantis karininkas stovėjo per dvidešimt žingsnių nuo tokių 
pat sustingusių savo kareivių. Jam ant galvos jie įžiūrėjo labai 
aukštą ir keistą apdangalą. Blogos nuojautos genami, iš arčiau jie 
su siaubu pamatė, kad galva ilgėja ir platėja jų akyse. Tai pakilo 
didelis paukštis ir sunkiai plasnodamas nutūpė ant artimiausio 
medžio. Jie suprato, kad įvyko pats baisiausias dalykas ir kad prieš 
juos stovi išžudyta Puatu įgula. 

Apie dvidešimt nuogai išrengtų vyrų buvo pririšti prie žemų 
kuolų karklo vytelėmis. Visi jie buvo išsiklaipę ir išsisukinėję keis- 
čiausiais pavidalais, kokius tik gali įgauti kūnas agonijoje. Prie- 
kyje, kur tupėjo suopis, stovėjo žilagalvis komendantas. Jo aki- 
duobėse buvo du nuodėguliai, o mėsgalių atplaišos kabojo nuo jo 
kaip elgetos skarmalai. Užpakalyje buvo išrikiuoti jo vyrai, visų 
kojos apanglėjusios iki kelių, o kūnai taip išpjaustyti, apdeginti ir 
suplėšyti, kad tik karklų raiščiai prilaikė jų formą. Kokį mirksnį 
ketvertas draugų nustėrę spoksojo į kraupų būrį. Tada kiekvie- 
nas išliejo savo jausmus kaip mokėdamas. De Katinatas nusvir- 

duliavo iki artimiausio medžio ir, prilaikydamas galvą ranka, iš- 
sivėmė. De Lutas krito ant kelių ir kažką kalbėjo Dievui, kelda- 
mas sunertas rankas į tamsėjantį dangų. Ifreimas Sevidžas su- 
spaustomis lūpomis, žėrinčiomis akimis tikrino, ar šautuvas už- 
taisytas. O Amosas Grinas, nieko nesakydamas, žingsniavo ra- 
tais ieškodamas pėdsakų. 

Štai de Lutas vėl pašoko ant kojų ir ėmė lakstyti tai čia, tai ten 
kaip pėdsekys šuo, pastebėdamas šimtus dalykų, kurių ir Amosas 
neįžiūrėjo. Ratais ėjo apie kūnus, dar ir dar sykį. Truputį pabėgė- 
jo link pamiškės ir vėl grįžo atgal prie apanglėjusių forto griuvė- 
sių, iš kurių dar smilko silpnas dūmelis. 

— Nėra jokių žymių, kur dėjosi moterys ir vaikai, - tarė jis. 

— Dieve aukščiausias! Tai čia būta moterų ir vaikų? 

— Vaikus jie laiko savo kaimuose ir laisvu laiku sudegina. Mo- 
teris kankina ar pasisavina, priklauso nuo ūpo. Ko nori senasis 
žmogus? 

— Aš noriu, kad tujo paklaustum, Amosai, - pasakė jūrininkas, 
— kodėl krypstame nuo savo krypties ir keičiame laivo kursą, užuot 
plauke visomis burėmis paskui juos? 

De Lutas šyptelėjo ir papurtė galvą. 

— Jūsų draugas narsus žmogus, - atsakė, - jei mano, kad ketu- 
riese galime sekti paskui šimtą penkiasdešimt indėnų. 

— Pasakyk jam, Amosai, kad Dievas mus palaikys, - jaudinosi 
šis. - Pasakyk, kad jis bus su mumis prieš šituos Jeroboamo vai- 
kus ir mes juos atkirsime ir sunaikinsime. Kaip prancūziškai bus 
„Žudyk ir nesigailėk“? Su žmonėmis, kurie nesupranta paprastos 
kalbos, - tas pat, kas būti surištu žandikauliu. 

De Lutas numojo ranka į jūrininko pasiūlymus. 

— Patys turime saugotis, - atkirto, - kitaip neteksime skalpų, o 
Sent Mari žmonės dėl mūsų kaltės neteks savųjų. 

— Sent Mari! - pasibaisėjo de Katinatas. - Ar jiems gresia pavo- 
jus? 

— Dabar jie vilko gerklėje. O čia viskas vyko praėjusią naktį. 
Šią vietą nusiaubė šimto penkiasdešimties vyrų karo būrys. Šįryt 

jie patraukė į šiaurę. Visą dieną jie lindėjo miškuose tarp Puatu ir 
Sent Mari. 

— Kaipgi mes pro juos prasmukome? 

— Taip, prasmukome. Šiandien jie, išsiuntinėję žvalgus, ilsėjosi 
savo stovykloje. Rudasis Briedis su sūnumi ėjo žvalgybą ir aptiko 
mūsų pėdsakus. Šiąnakt... 

— Šiąnakt jie puls Sent Mari? 

— Galimas daiktas. Turėdami tik tiek žmonių, gali ir neišdrįsti. 
Vis dėlto skubėkime kiek kojos neša ir įspėkime juos apie pavojų. 

Jų laukė varginanti kelionė atgal, tačiau po šitiekos įspūdžių 
daugelio lygų kelias jiems buvo nė motais. Senasis Ifreimas, ma- 
žiau pratęs keliauti pėstute nei jo jaunieji draugai, jau šlubavo 
prisitrynęs kojas, tačiau savo metams jis buvo tvirtas kaip riešut- 
medis ir labai ištvermingas. De Lutas vėl ėjo pirmas, vesdamas 
juos į šiaurę. 

Danguje skaisčiai švietė mėnulis. Ne ką jis galėjo padėti ke- 
liaujantiems tankiu mišku. Dieną čia buvo prietema, o dabar - 
tamsu nors į akį durk, nesimatė net medžių kamienų, pro ku- 
riuos skverbėsi. Kartais jie išeidavo į mėnesienos užlietą lauky- 
me, kartais pro šakas praslysdavo silpnas sidabrinis spindulys ir 
apšviesdavo žemės plotelį, tačiau de Lutas vengė atvirų vietų ir 
ėjo laukymių pakraščiais, jų nekirsdamas. Truputį sustiprėjo vė- 

jas, nepaliaujamai šnarėjo ir šlamėjo lapai. Kitokių garsų nebuvo, 
tik kartais nuo medžio viršūnės ūktelėdavo pelėda ar virš galvų 
praskrisdavo lėlys. 

Nors buvo tamsu, de Lutas žengė taip sparčiai lyg keliautų 
dieną ir nesvyravo pasirinkdamas kelią. Draugai pastebėjo, kad 
dabar ėjo kitu keliu negu rytą, nes porą sykių kairėje sublizgo 
plati upė, o pirmiau buvo regėję tik upokšnius, tekančius į ją. Kai 
jie antrą kartą pamatė upę, jis parodė kitoje jos pusėje dunksant 
kažkokius tamsius šešėlius. 

— Tai irokėzų kanojos, - pašnibždėjo jis. - Dešimt kanojų, kiek- 
vienoje po aštuonis vyrus. Tai kitas būrys, ir jis taip pat vyksta 
šiaurėn. 

— Iš kur jūs žinote, kad tai kitas būrys? 

— Nes prieš valandą mes kirtome pirmojo pėdsakus. 

De Katinatas neslėpė susižavėjimo šiuo įstabiu žmogumi, ku- 
ris girdėjo miegodamas ir galėjo aptikti pėdsakus, kai plika akimi 
buvo neįmanoma įžiūrėti net medžių kamienų. Stabtelėjęs de Lu- 
tas nužvelgė kanojas, tada nusigręžė nuo upės ir dar kartą paniro 
į miškų tankumyną. Jie jau buvo nuėję mylią ar dvi, tik staiga jis 
sustojo kaip įkaltas ir ėmė uostinėti orą it šuo, aptikęs pėdsaką. 

— Užuodžiu degantį medį, - pasakė jis. - Kažkur už mylios nuo 
mūsų šia kryptimi dega laužas. | 

- Ir aš užuodžiu, - atsakė Amosas. - Šliaužkime iki jų stovyk- 
los. 

—- Būkime atsargūs, - įspėjo de Lutas, - nes mūsų gyvybės pri- 
klauso nuo trakštelėjusios šakelės. 

Labai lėtai ir atsargiai jie slinko pirmyn, kol tarp tolimų ka- 
mienų sužėravo raudona laužo liepsna. Jie skverbėsi link jos pro 
brūzgynus, kol aptiko vietą, iš kurios galėjo stebėti nebijodami 
būsią užklupti. 

Viduryje mažos proskynos traškėjo didelis sausų malkų laužas. 
Raudonos liepsnos stūgaudamos kilo aukštyn kartu su dūmais. Lau- 
žas buvo panašus į keistą plikalapį medį su ugnies kamienu. Žmo- 
nių nesimatė, tik laužas vienui vienas ūžė ir mirgėjo vidury tylių 
miškų. Jie šliaužė artyn ir artyn, aplink nesimatė gyvybės žymių, 
išskyrus judančią liepsną. Girdėjosi pagalių spragsėjimas. 

— Ar eisime prie jo? - tyliai paklausė de Katinatas. 

Atsargus senasis pionierius papurtė galvą. 

— Gal tai spąstai. 

— O gal čia buvo stovyklavietė? 

— Ne, laužas užkurtas ne anksčiau kaip prieš valandą. 

— Be to, jis per didelis stovyklos laužui, - įsiterpė Amosas. 

— Kaip manote, ką jis reiškia? - paklausė de Lutas. 

- Ženklas. 

- Taip, drįstu tvirtinti, kad jūs teisus. Šalia tokio laužo nesau- 
gu, todėl apeikime jį ir traukiame tiesiai į Sent Mari. 

Greitai už jų nugarų liko tik mažas mirkčiojantis taškas, ga- 
liausiai ir jo nebesimatė. De Lutas sparčiai žengė pirmyn. Prieky- 
je švietė mėnulio nutvieksta aikštelė. Jau jis buvo ją beapeinąs, 
tik staiga griebė de Katinatą už peties ir nutempė jį po žagrenio 
krūmu, o Amosas tą pat padarė Ifreimui Sevidžui. 

Kitoje aikštelės pusėje pasirodė žmogus. Jis ką tik išniro iš miš- 
ko ir ėjo skersai laukymės link upės. Žmogus buvo susilenkęs, 
bet, kai išėjo iš už medžių, jie pamatė, jog tai indėnas, nusidažęs 
karo spalvomis, su antblauzdžiais, klubų raiščiu ir muškieta. Jam 
ant kulnų lipo antras indėnas, už jo - trečias, ketvirtas, ir taip be 
galo. Atrodė, kad miškas pilnas žmonių, ir toji vora niekados ne- 
sibaigs. Jie slinko be garso, it šešėliai mėnesienoje, pasilenkę, vie- 
nodu greitu sėlinamu žingsniu. Paskutinis ėjo vyras, apsirengęs 
medžiotojo tunika su spurgais ir kepure su plunksna ant galvos. 
Jis taip pat perėjo aikštelę, ir visi jie tyliai dingo tamsoje. Tik po 
penkių minučių de Lutas leido jiems išlįsti iš slaptavietės. 

- O, šventoji Ona, - sukuždėjo jis, - ar suskaičiavote juos? 

— Trys šimtai devyniasdešimt šeši, - atsakė Amosas. 

- O man pasirodė, kad keturi šimtai du. 

— O jūs manėte, kad jų tik šimtas penkiasdešimt! - sušuko de 
Katinatas. 

— Jūs šiek tiek nesupratote. Tai - kitas būrys. Puolusieji fortą 
turi būti kažkur netoliese, nes jų pėdsakų esama tarp mūsų ir 
upės. 

— Tai ne tie patys indėnai, nes neturėjo šviežių skalpų, - pa- 
reiškė Amosas. 

De Lutas pritariamai žvilgtelėjo į jaunąjį medžiotoją. 

— Dievaži, - ištarė jis, - nemaniau, kad jūsiškiai medžiotojai 
tokie šaunūs. Jūs turite akis, pone. Gal kurią dieną prisiminsite, 
kad tą jums pasakė Greisolonas de Lutas. 

Amosas nukaito iš pasididžiavimo, nes jį pagyrė žmogus, kurio 
vardą su pagarba tarė visokio plauko prekijai ir kailinių žvėrelių 
medžiotojai, susirinkę prie laužų stovyklavietėse. Jis buvo kažką 
beatsakąs, tik staiga mišką sudrebino kraupus klyksmas, širdį 

veriantis spiegimas. Taip klykti galėjo žmogus, pasiekęs kančios 
viršūnes. Mirtinai išblyškę, jie sustingo tamsoje, o siaubingas gar- 
sas, aiškiai girdimas nakties tyloje, nesiliovė aidėjęs miškuose. 

- Jie kankina moteris, - paaiškino de Lutas. - Jų stovyklavietė 
štai ten. 

- Ar mes negalime joms padėti? - šovėsi Amosas. 

— Žinai, vaikine, — pasakė kapitonas angliškai, - nelaimės sig- 
nalo negalima nepaisyti, turime iškrypti iš kurso. Plaukiam te- 
nai. 

— Toje stovykloje, - lėtai dėstė de Lutas, - dabar beveik šeši 
šimtai karių. Mūsų - ketvertas. Visos jūsų šnekos niekų vertos. 
Jei mes neįspėsime Sent Mari gyventojų, tie velniai paspęs jiems 
spąstus. Vis nauji būriai atvyksta sausuma ir upe. Kol išbrėkš, jų 
bus gal tūkstantis. Mūsų pareiga eiti pirmyn ir įspėti saviškius. 

- Jis kalba tiesą, - pasakė Amosas Ifreimui. - Negi eisi vienas! 

Jis sugriebė stotingą senąjį jūrininką už rankos ir jėga prilai- 
kė, kad šis nepasileistų mišku tolyn. 

— Tačiau galime sudrumsti jų nakties linksmybes, - sumanė de 
Lutas. - Miškas sausas it parakas, lietaus nebūta tris ilgus mėne- 
sius. 

- Nair?.. 

— Vėjas pučia nuo čia tiesiai į stovyklą, o upė - priešingoje pu- 
sėje. 

— Padekime miškus! 

— Geriau nesumanysi. 

Tuoj de Lutas sugraibė sausų šakų ir ėmė jas dėti krūvon prie 
nudžiūvusio beržo, sauso it pintis. Brūkštelėjimas titnagu, ir blyks- 
telėjo liepsna, kuri vis ilgėjo ir plito, kol ėmė baltais šuorais šoki- 
nėti aukštyn atsiknojusia žieve. Paėjėjęs ketvirtį mylios tolyn, de 
Lutas padarė tą patį, paskui padegė dar vienur, ir galiausiai miš- 
kas užsiplieskė trijose vietose. Puolę tolyn savo keliu, jie girdėjo, 
kaip nykiai už nugaros staugia liepsnos, ir atsigręžę matė ilgą 
besiraitančią ugnies bangą visu ilgiu į vakarus link Rišeljė upės. 
Iškilo dideli ugnies stulpai, pušynėliai pleškėjo tarsi žabų punde- 

liai. De Lutas tyliai sukikeno atsisukęs atgal į ilgą oranžinę pa- 
švaistę danguje. 

— Kai kam teks plaukti, - pasakė, - o kanojų visiems nepakaks. 
Ak, jei turėčiau kitoje upės pusėje du šimtus miško bėgūnų, nė 
vienas neištrūktų. 

— Vienas jų buvo apsirengęs baltaodžio drabužiais, - pareiškė 
Amosas. 

— A, tai baisiausias iš visų. Jo tėvas buvo olandų prekijas, o 
motina - irokėzė. Jį vadina Flamandų išgama. Gerai pažįstu. Jei 
pragarui prireiktų karaliaus, tai tokį rastų jo vigvame. Prisiekiu 
šventąja Ona, turiu su juo suvesti tuziną sąskaitų. Gal man pa- 
vyks iki pasibaigiant šitam karui. Na, štai ir Sent Mari šviesos 
ten, apačioje. Suprantu, kad jums palengvėjo ant širdies, pone, 
nes, velniai rautų, po to, ką radome Puatu, labai nerimavau dėl 
Jų. 


XXXV SKYRIUS 


MIRTIES PIRŠTAI 


Kai keturi draugai žengė pro vartus statinių tvoroje, jau brėš- 
ko. Nors ir buvo ankstyvas metas, visi suaugę žmonės ir jų šei- 
mos jau buvo sukilę ir spoksojo į milžinišką gaisrą, siaučiantį į 
pietus nuo jų. De Katinatas prasibrovė pro minią ir nuskubėjo 
laiptais pas Adelę, kuri irgi puolė žemyn prie jo. Taip ir apsikabi- 
no didelių akmeninių laiptų vidury kažką nerišliai šūkčiodami 
tik jiems vieniems suprantama nerašyta meilės kalba. Apsikabi- 
nę jie užlipo laiptais, kur senasis de Lanu su sūnumi žvelgė pro 
langą į nepaprastą reginį. 

— O pone, - ištarė senasis bajoras, manieringai nusilenkdamas, 
— džiaugiuosi, kad jūs, gyvas ir sveikas, vėl po mano stogu. Džiau- 
giuosi ne vien dėl savęs, bet ir dėl madam. Jei leisite seniui pasa- 

kyti, gaila gadinti tokias gražias akis kiaurą dieną stengiantis įžiū- 
rėti, kada pasirodysite iš miško. Jūs sukorėte keturiasdešimt my- 
lių, pone de Katinatai. Be abejo, esate alkanas ir nusikamavęs. 
Kai atsigausite, pareikalausiu atsilošti pikete, nes aną naktį kor- 
tos Man nėjo. 

Bet de Katinatui ant kulnų jau lipo de Lutas, nešinas žiniomis 
apie nelaimę. 

— Pone de Sent Mari, ruoškitės kitokiems žaidimams, - niūriai 
ištarė jis. - Miškuose yra šeši šimtai irokėzų, pasirengusių jus 
užpulti. 

— Na, na, neleisime saujelei laukinių suardyti mūsų ketinimų, 
— atrėžė senjoras. - Turiu atsiprašyti, brangusis de Katinatai, kad 
jūsų viešnagę trikdo tie žmonės. O dėl piketo, tai manau, kad pra- 
dėti nuo karaliaus ir žemio geras dalykas, bet pavojinga. Kai aš 
paskutinį kartą žaidžiau piketą su de Lanu iš Puatu... 

— De Lanas iš Puatu nebegyvas, ir jo žmonės taip pat, - pasakė 
de Lutas. - Iš forto telikusi smilkstančių pelenų krūva. 

Senjoras kilstelėjo antakius ir paėmė žiupsnelį šniaukščiamojo 
tabako, trinktelėjęs mažos apskritos auksinės dėželės dangteliu. 

— Visada jam sakiau, kad iškirstų klevus prie forto sienų, ki- 
taip neatsilaikys. Tai sakote, jie negyvi? 

— Visi žuvo: 

— Ir fortas sudegintas? 

— Nelikę nė pagalio. 

- Ar jūs matėte tuos niekšus? 

— Mes radome šimto penkiasdešimties vyrų pėdsakus. Vėliau 
matėme šimtą indėnų kanojose, ir dar pro mus praslinko keturių 
šimtų vyrų karo būrys, kuriam vadovauja Flamandų išgama. Jų 
stovyklavietė už penkių mylių žemyn upe. Jų ne mažiau kaip šeši 
šimtai. 

- Jums pasisekė, kad išsisukote nuo jų. 

— Tačiau jiems nepasisekė nuo mūsų išsisukti. Mes užmušėme 
Rudąjį Briedį ir jo sūnų, be to, padegėme mišką, kad išrūkytume 
iš stovyklos. 

— Puiku! Puiku! - pritarė senjoras, plodamas dailiomis ranko- 
mis. - Šauniai pasidarbavote, de Lutai! Tikriausiai labai pavar- 
gote? 

— Aš nedažnai pavargstu. Esu pasirengęs kelionę pakartoti. 

— Na, tai paimkite kelis vyrus ir grįžkite į mišką pasižiūrėti, ką 
tie piktadariai veikia. 

— Susiruošiu per penkias minutes. 

— (zal ir tu eitum, Achilai? 

Tamsios sūnaus akys ir indėniškas veidas nušvito nuožmiu 
džiaugsmu. 

“ - Taip, aš eisiu sykiu, - buvo jo atsakas. 

— Labai gerai, o mes, jums nesant, pasirengsime. Madam, pra- 
šom atleisti, kad šie dalykai temdo viešnagę. Kai kitą sykį suteik- 
site man garbę čia atvykdama, tikiuosi, mes jau būsime išnaikinę 
tuos parazitus iš mano valdų. Čia esama savų privalumų. Rišeljė 
upėje yra geresnių žuvų, o miškuose - puikesnių elnių negu kara- 
lius gali pasigirti turįs. Bet, kaip matote, pasitaiko nedidelių ne- 
sklandumų. Prašom man atleisti, kitiems dalykams reikia mano 
dėmesio. De Katinatai, esate prityręs kareivis, man reikėtų jūsų 
patarimo. Onega, paduokite man nėrinių nosinę ir lazdelę iš 
drumsto gintaro ir pasirūpinkite madam, kol mudu su jos vyru 
sugrįšime. 

Jau buvo gerai įdienoję. Kvadratinis aptvaras už statinių tvo- 
ros buvo pilnas sunerimusių žmonių, ką tik sužinojusių blogas 
naujienas. Dauguma censitaires buvo seni kareiviai ir kailinių žvė- 
relių medžiotojai, daugelį sykių kariavę su indėnais. Tamsūs jų 
veidai ir drąsi laikysena rodė juos esant patyrusius. Ši rasė su- 
pleškino daugiau parako negu kuri nors kita tauta žemėje. Jie 
stovėjo mažomis grupelėmis aptardami padėtį ir tikrindami gin- 
klus. Jų vadui nereikėjo drąsinti ar reikalauti tvarkos. Išblyšku- 
sios ir uždususios moterys skubėjo į dvarą iš atokesnių trobų, 
tempdamos su savimi vaikus, ant pečių susikrovusios brangiau- 
sius namų apyvokos daiktus. Sumaištis, bruzdesys, vaikų verks- 
mas, ryšulių kilnojimas nesiderino su ryto saulės nutviekstų ap- 

linkinių miškų tyla ir grožiu. Keista buvo žiūrėti į pasakišką dau- 
giaspalvę lapiją žinant, kad už žavaus reginio klaidžioja nežabo- 
ta, žiauri žudynių dvasia. 

Išvyko žvalgų būrys su de Lutu ir Achilu de Lanu priešakyje. 
Senjorui įsakius, abejus vartus užrėmė didžiuliais ąžuoliniais sker- 
siniais, abiejose pusėse įkišamais į geležinius įtvarus. Vaikus su- 
vedė į apatinį sandėlį ir paliko kelių moterų priežiūrai. Visos ki- 
tos moterys turėjo kibirais gesinti ugnį, jei kiltų gaisras, ir už- 
taisinėti muškietas. Vyrai išsirikiavo, iš viso jų buvo penkiasde- 
šimt du. Tada, išsiskirstę būriais, stojo į gynybos pozicijas prie 
statinių tvoros. Vienoje pusėje tvora ėjo per kelis jardus nuo upės, 
todėl čia žmonių statyti nereikėjo. Jie net galėjo pasisemti šva- 
raus vandens, permetę per tvorą virvę su kibiru. Visos Sent Mari 
dvaro valtys ir kanojos buvo ištrauktos ant kranto po pat siena. 
Jas laikė pabėgimui, jei sužlugtų kitos gelbėjimosi galimybės. Šv. 
Liudviko fortas buvo vos už kelių lygų aukštyn upe, ir de Lanu 
jau nusiuntė greitą pasiuntinį pranešti apie pavojų. Blogiausiu 
atveju visi trauksis ten. 

Amosas Grinas, patyręs miškų gyventojas, neabejojo, kad gali- 
ma tikėtis pačių blogiausių dalykų. Palikęs giliai įmigusį ant grindų 
Ifreimą Sevidžą, jis žingsniavo po gynybos punktus įsikandęs pyp- 
kę, kritiška akimi pastebėdamas visas smulkmenas. Statinių tvo- 
ra buvo labai stipri, devynių pėdų aukščio, iš storų ąžuolinių bas- 
lių, tankiai suremtų, kad nepraeitų kulkos. Statinių viduryje 11- 
gais siaurais plyšiais žiojėjo šaudomosios angos gynėjams atsišau- 
dyti. Per šimtą jardų nuo tvoros augo medžiai - gera priedanga 
puolantiesiems. Įgula buvo negausi, kiekvienoje pusėje vos po dvi- 
dešimt vyrų. Amosas žinojo, kokie klastingi ir išmoningi irokėzų 
„kariai, ir jo veidas temo vien prisiminus draugo žmoną, saugiai 
atkeliavusią iki čia, ir kitas moteris bei vaikus, susibūrusius for- 
te. 

— Ar ne geriau būtų išsiųsti juos aukštyn upe? - pasiūlė senjo- 
rui. 

— Mielai tai padaryčiau, pone. Gal šiąnakt, jei bus debesuota ir 

visi liksime gyvi. Nėra tiek vyrų, kad galima būtų skirti apsaugą, 
o be apsaugos kaip juos išsiųsi, kai upėje yra irokėzų kanojų, o 
pakrantėse apstu jų žvalgų. 

— Jūs teisus, tai būtų beprotybė. 

— Aš statau jus prie rytinės tvoros su jūsų draugais ir dar pen- 
kiolika vyrų. Pone de Katinatai, ar sutinkate vadovauti šiam bū- 
riui? 

— Mielai. 

— Aš vadovausiu pietinei pusei, nes, ko gero, pavojus ateis iš 
ten. De Lutas laikys šiaurinę pusę, o upei stebėti pakaks penkių 
vyrų. 

— Ar yra maisto ir parako? 

— Miltų ir rūkytų ungurių užteks apgulčiai atlaikyti. Maistas, 
tiesa, nekoks, tačiau tikriausiai Olandijoje patyrėte, kad puodelis 
vandens iš griovio po susirėmimo skanesnis už butelį frontinjako 
su mėlynu antspaudu, kurį padėjote man ištuštinti aną vakarą. O 
dėl parako, tai atidarėme visus prekybai skirtus podėlius. 

— Gal spėtume iškirsti anuos medžius? 

— Ne. Nukirsti jie būtų dar geresnė priedanga. 

— Gal iškapočiau nors tą brūzgyną aplink jauną beržą tarp ry- 
tinės tvoros ir miško pakraščio. Puolant jis labai praverstų. 

— Taip, reikia jį nedelsiant padegti. 

— Ne, ne, aš padarysiu geriau, - įsikišo Amosas. - Įtaisykime 
ten spąstus. Kur yra parakas, apie kurį kalbėjote? 

— Terjė, mano mažordomas, išduoda paraką pagrindiniame san- 
dėlyje. 

- Puiku. 

Amosas puolė laiptais į viršų ir grįžo nešinas dideliu lininiu 
maišu. Pripylė į jį parako ir, užsimetęs ant pečių, nusinešė prie 
brūzgyno, kur padėjo prie berželio, toje vietoje apipjaustęs me- 
džio žievę. Rūpestingai apmetė lapuotomis šakomis ir nukritu- 
siais lapais. Dabar toji vieta atrodė kaip nedidelis žemės kaubu- 
rėlis. Patenkintas savo darbu, grįžo atgal ir, užsikabarojęs ant 
tvoros, nušoko į aptvaro vidų. 

— Na, manau, esame pasirengę juos sutikti, - atsikvėpė senjo- 
ras. - Būtų gerai, kad moterys ir vaikai būtų kokioje saugioje vie- 
toje. Gal išsiųsime juos šiąnakt upe žemyn, jei reikalai gerai klos- 
tysis. Ar kas girdėjo žinių iš de Luto? 

- Jūsų ekscelencija, Žanas yra ausyliausias iš mūsų visų, - at- 
siliepė vienas vyras už kampinės varinės patrankos. - Prieš mi- 
nutę jis girdėjo šūvius. 

— Vadinasi, de Lutas susidūrė su jais. Etjenai, paimk dešimt 
vyrų, eik su jais prie nudžiūvusio ąžuolo ir pridenk, jei jie trau- 
kiasi, bet toliau neik nė per sieksnį, kad ir kas nutiktų. Man ir 
taip trūksta vyrų. De Katinatai, gal norėtumėte nusnausti? 

— Ką jūs, nė už ką neužmigčiau. 

- Čia kol kas nėra kas veikia. Kodėl mums nesulošus kartelį 
kitą piketo? Kortomis sutrumpintume laukimą. 

Jie užlipo į viršutinę menę. Čia Adelė prisėdo prie vyro, o tam- 
sioji Onega susigūžė prie lango, įdėmiai stebėdama mišką. De Ka- 
tinatui ne kortos rūpėjo. Jo mintis buvo užvaldęs pavojus, grėsęs 
jiems ir moteriai, kurios ranka ilsėjosi jam ant peties. Na o sena- 
sis bajoras paniro iki ausų į žaidimą, keikėsi arba kikeno, raukė- 
si, kai sėkmė išslysdavo jam iš rankų. Jiems belošiant, lauke kaž- 
kas porą sykių barkštelėjo. 

— Kažkas beldžiasi, - sukluso Adelė. 

— Mirtis barbena, - atsakė indėnė nuo lango. 

— Du sviedinius paleido į tvorą. Vėjas pučia į kitą pusę ir slopi- 
na garsą. Kortos išmaišytos. Jūsų ėjimas, mano dalijimas. Nepaė- 
miau nė vieno kirčio. 

— Vyrai bėga iš miško, - suriko Onega. 

— Oho! Padėtis rimtėja, - tarė bajoras. - Pabaigsiu žaidimą vė- 
liau. Atsiminkite, kad jūsų eilė dalyti. Nagi, pažiūrėsime, kas čia 
dedasi. 

De Katinatas prišoko prie lango. De Lutas, jaunasis Achilas de 
Lanu ir aštuonetas vyrų iš juos dengusio būrio strimgalviais dū- 
mė link tvoros. Vartai jau buvo atkelti. Iš už medžių tai šen, tai 
ten pliūpčiojo mėlyni dūmų kamuoliai. Vienas iš bėgančiųjų, ap- 

simovęs trumpomis baltomis kartūninėmis kelnėmis, staiga, užuot 
bėges, ėmė trypčioti vietoje, ant balto audinio atsirado raudona 
dėmė. Kiti du pagriebė jį už pažastų, ir visi trys sykiu įpuolė pro 
vartus, kuriuos tuoj vėl užrėmė. Po akimirksnio prabilo kampinė 
varinė patranka. Visas miško pakraštys pasidengė dūmų kamuo- 
liais, ir kulkų lietus subarbeno į medinę sieną lyg kruša į lango 
stiklą. 


XXXVI SKYRIUS 


UŽTVAROS PRALAUŽIMAS 


Palikęs Adelę indėnės šeimininkės globai ir įspėjęs ją laikytis 
toliau nuo langų, de Katinatas griebė muškietą ir nudūmė laip- 
tais žemyn. Pro jį, patekusi pro vieną siaurą angą, švilpdama pra- 
lėkė kulka ir įstrigo švinine žvaigždute sienoje. Senjoras jau buvo 
apačioje ir prie durų kalbėjosi su de Lutu. 

— Sakote, jų tūkstantis? 

— Taip. Aptikome šviežius didelio karo būrio pėdsakus, ne ma- 
žiau kaip trys šimtai žmonių. Visi jie mohaukai ir kajugai, gal 
kiek oneidų. Keletą mylių bėgome atsišaudydami ir netekome pen- 
kių vyrų. 

— Tikiuosi, kad jie krito negyvi. 

— Ir aš tikiuosi. Mes baisiai skubėjome bijodami, kad neatkirs- 
tų. Žanui Mansui peršovė koją. 

— Mačiau, kaip į jį pataikė. 

— Mums visiems geriau pasitraukti į namą, jeigu jie pralaužtų 
tvorą. Maža vilties, kad atsilaikysime vienas prieš dvidešimtį. 

— Viskas paruošta. 

— Su savo patranka nepraleisime jų kanojų, todėl galėsime naktį 
išsiųsti moteris. 

— Ir aš tą ketinau daryti. Gal jūs vadovausite šiaurinei pusei? 

Galėsite trauktis su dešimčia likusių vyrų link manęs, o aš eisiu 
link jūsų, jei jie atakuotų iš kitos pusės. 

Šaudymas iš miško virto nenutrūkstamu kalenimu, oras vir- 
pėjo nuo daugybės kulkų. Užpuolikai buvo prityrę šauliai, iš to 
pelnantys duoną. Drebančios rankos ir nešviesios akys jiems reiš- 
kė skurdą ir alkį. Jie matė kiekvieną skylę ir plyšį, visas šauna- 
mąsias angas. Ant šautuvo vamzdžio virš tvoros iškelta kepurė 
kaipmat buvo numušta. Kita vertus, gynėjai irgi buvo įgudę kau- 
tis su indėnais ir žinojo visokiausių gudrybių bei pasalų, kaip ge- 
riau gintis ar priversti priešus pasirodyti kur besą. Gynėjai, pri- 
gludę prie šaunamųjų angų, stebėjo pro mažus plyšelius tarp bas- 
lių ir mikliai šaudė, kai atsirasdavo proga. Į orą iš už rąsto švyste- 
lėjo kruvina koja, matyt, kažkam pataikė kulka, tačiau taikinių 
nebuvo, išskyrus dūmelį ir blyksnius tarp medžių ar neaiškias 
figūras, žaibiškai perbėgančias nuo medžio prie medžio. Septyni 
kanadiečiai jau buvo sužeisti, bet mirtinas žaizdas turėjo tik trys, 
o kiti keturi vis dar vyriškai laikėsi prie šaunamųjų angų. Vie- 
nam buvo peršautas žandas, jis spjaudė dantis kartu su kulkomis 
į šautuvo vamzdį. Moterys sėdėjo išsirikiavusios ant žemės že- 
miau šaunamųjų angų, apsirūpinusios kulkomis ir parako dėžė- 
mis. Jos padavinėjo užtaisytus šautuvus kovojantiems vyrams ten, 
kur reikėjo greitai atsišaudyti. 

Iš pradžių buvo atakuojama visu pietinės tvoros ilgiu. Po to 
atvyko daugiau irokėzų, jų gretos prasiplėtė ir pailgėjo. Dabar 
visą rytinę tvorą juosė ugnis, pamažu pereidama ir į šiaurinę pu- 
sę. Fortas skendėjo tirštuose dūmuose, jų nebuvo tik ten, kur pro 
šalį tekėjo plati upė. Kitame upės krante tykojo kanojos. Viena jų 
su dešimčia karių mėgino plaukti upe aukštyn, tačiau pakako vieno 
gero patrankos šūvio į šoną, ir kanoja nugrimzdo, o po antro šū- 
vio vandens paviršiuje liko tik keturi plaukikai, kurių skalpų 
kuokštai styrojo kaip keistos žuvies pelekai. Senjoras įsakė ne- 
šaudyti patranka į sausumą, nes plačios ambrazūros traukė prie- 
šų ugnį ir kaip tik čia nukentėjo pusė sužeistųjų. 

Senasis bajoras, pasidabinęs mezginiais ir drumsto gintaro laz- 

da, vaikštinėjo užpakalyje aprūkusių ir išsitepusių vyrų, barškin- 
damas į savo tabako dėželę, laidydamas juokelius. Neatrodė, jog 
jaudintųsi labiau nei lošdamas kortomis. 

— Ką jūs manote apie visa tai, de Lutai? - pasiteiravo. 

— Manau, reikalai prasti. Greitai neteksime visų vyrų. 

— Mano drauge, ar gali būti kitaip? Kai tūkstantis muškietų 
pliekia į tokį mažą objektą kaip šis, aukų neišvengsi. O, mano 
vargšas vaikine, tau irgi kliuvo! 

Netoliese buvęs vyras staiga su trenksmu krito žemėn ir nuti- 
lo sukniubęs veidu į moterų atsineštą saganito lėkštę. De Lutas 
„pasižiūrėjo į jį, paskui apsižvalgė. 

— Jis nebuvo prie šaunamosios angos, 0 jį sužeidė į petį, - mąs- 
tė jis. - Iš kurgi galėjo jį pašauti? O, šventoji Ona, žiūrėkite ten! 

Jis parodė aukštyn į mažą dūmų kamuolį pačioje ąžuolo viršū- 
nėje. 

- Šis niekšas mato, kas dedasi už tvoros. Tačiau viršūnėje ka- 
mienas per plonas, kad jį pridengtų. Na, šitam vaikinui muškie- 
tos nebeprireiks, o ji užtaisyta. 

De Lanu pasidėjo lazdelę, nusmaukė mezginius, pasiėmė žu- 
vusio vyro šautuvą ir iššovė į pasalūną. Nuo medžio nuskriejo 
keletas lapų, trumpam išlindo išsiviepęs raudonas veidas kažką 
pašaipiai klykdamas. Kaip žaibas de Lutas prisidėjo muškietą prie 
peties ir nuspaudė gaiduką. Indėnas padarė didžiulį šuolį ir su 
trenksmu prasmego tankioje lapijoje. Žemiau, gal per septynias- 
dešimt ar aštuoniasdešimt pėdų, buvo vienintelė stora šaka. Ant 
jos indėnas ir pliaukštelėjo kaip sunkus akmuo į pelkę. Taip ir 
liko ant jos kaboti, siūbuodamas į visas puses kaip raudonas skar- 
malas, o skalpo kuokštelis mataravo prie kojų. Pasigirdo kana- 
diečių triumšo šūksniai, kuriuos nustelbė kraugeriškas laukinių 
klyksmas. 

— Jo kojos tebetrūkčioja. Jis dar gyvas, - suriko de Lanu. 

— Tai tegul miršta, - rambiai atsiliepė senasis pionierius, grūs- 
damas į šautuvą naują užtaisą. - A, štai vėl pilkoji skrybėlė. Gai- 
la, kad ją pastebiu, kai mano šautuvas neužtaisytas. 

— Ir aš mačiau plunksnuotą skrybėlę krūmuose. 

— Tai Flamandų išgama. Atiduočiau tūkstantį indėnų skalpų 
už jo vieną. 

— Ar jis toks drąsus? 

— Taip, ganėtinai drąsus. To negalima paneigti, nes kaip kitaip 
jis būtų irokėzų karo vadas? Jis protingas, klastingas ir žiaurus. 
Dieve mano, jei viskas, ką apie jį pasakoja, tiesa, tai jo žiaurumui 
ribų nėra. Man liežuvis nudžiūtų, jei imčiau vardyti visus jo žy- 
gius. O, štai jis vėl. | 

Pilkoji skrybėlė su plunksna vėl šmėstelėjo dūmuose. De Lanu 
ir de Lutas iššovė sykiu, ir kepurė suplazdėjo ore. Tuoj prasiskyrė 
krūmai, ir aukštas karys visu ūgiu pasirodė gynėjams. Jo veidas 
buvo indėniškas, gal kiek šviesesnis, atsikišusi juoda barzda ka- 
rojo ant medžioklinės tunikos. Jis niekinamai iškėlė į viršų ran- 
kas ir vėl šoko tankumynan kulkų krušai caksint aplinkui į ša- 
kas. 

— Taip, jis ganėtinai drąsus, - pakartojo keikdamasis de Lutas. 
— Sprendžiant iš šaudymo, jūsų censitaires dažniau laiko rankose 
kauptuką negu šautuvą. Atrodo, indėnai artinasi prie rytinės sie- 
nos. Seniai to laukiau. 

Iš tiesų toje tvoros pusėje, kurią gynė de Katinatas, ugnis vis 
stiprėjo. Buvo aišku, kad čia irokėzai metė pagrindines jėgas. Iš 
už kiekvieno rąsto ar kamieno, properšos ar krūmo be paliovos 
mirgėjo raudonos blykstės su pilku dūmų žiedu, o kulkos nenu- 
trūkstamu srautu švilpė pro šaunamąsias angas. Amosas prasi- 
krapštė peiliu mažą skylę tvoroje per pėdą nuo žemės ir gulėjo 
kniūbsčias, užtaisinėdamas šautuvą ir šaudydamas ramiai bei me- 
todiškai, kaip darė ir kitus darbus. Šalia stovėjo Ifreimas Sevi- 
džas, niūriai susičiaupęs, žaibuodamas akimis iš po nudribusių 
antakių, visa siela atsidėjęs amalekitams naikinti. Jo kepurė bu- 
vo kažkur nukritusi, žili plaukai draikėsi vėjyje, įdegęs veidas bu- 
vo išteptas paraku, rumbas dešiniame skruoste rodė, kur nubrė- 
žė indėno kulka. De Katinatas elgėsi kaip prityręs kareivis. Jis 
vaikštinėjo palei savo vyrus, šykščiai pagirdamas ar pamokyda- 

mas ugningais žodžiais, nuo kurių sušildavo širdys ir nukaisdavo 
skruostai. Septyni jo vyrai krito. Puolimas jų pusėje stiprėjo, ta- 
čiau kitose tvoros pusėse silpo, tad jam į pagalbą atskubėjo senjo- 
ras su sūnumi ir de Lutas su dešimčia vyrų. De Lanu buvo betie- 
siąs de Katinatui šniaukščiamojo tabako dėžutę, kai šaižus klyks- 
mas už jų nugaros privertė atsisukti. Tai jo žmona indėnė Onega 
klykdama grąžė rankas prie sūnaus kūno. Iš pirmo žvilgsnio bu- 
vo aišku, kad kulka pataikė jam į širdį ir jaunuolis nebegyvas. 

Senojo bajoro veidas pablyško, ir ranka, laikiusi auksinę dėžu- 
tę, suvirpėjo lyg šakelė vėjyje. Bet tik valandėlę. Tuoj jis įsidėjo 
dėžutę kišenėn ir nugalėjo perkreipusį veidą mėšlungį. 

— De Lanu vyrai visada miršta kovos lauke, - pasakė jis. - Ko 
gero, kampe prie patrankos reikėtų daugiau žmonių. 

Staiga paaiškėjo, kodėl irokėzai pagrindinei atakai pasirinko 
kaip tik rytinę tvoros dalį. Čia tarp tvoros ir miško buvo priedan- 
ga - mažas krūmynas. Šturmo būrys galėjo prišliaužti prie jo ir iš 
čia kirsti paskutinį smūgį. Iš pradžių vienas susirietęs karys, pas- 
kui kitas ir trečias išdrįso perbėgti atvirą ruožą ir pasislėpė krū- 
muose. Ketvirtą pašovė, ir jis gulėjo sulaužyta nugara per kelis 
žingsnius nuo miško pakraščio. Karių virtinė vis baudėsi pirmyn, 
kol galiausiai perėjo trisdešimt šeši. Į mažą krūmų ir medelių brūz- 
gyną prisigrūdo tykančių laukinių. Išmušė Amoso Grino suma- 
nymo valanda. 

Gulėdamas palei tvorą, jis matė baltą nuo jauno berželio at- 
plėštą žievę ir žinojo, kad ten guli parako maišas. Jis nusistatė 
taikiklį ir lėtai nuleido šautuvo vamzdį iki pat medžio pašaknių, 
kiek galėjo nuspėti per susiraizgiusius krūmus. Pirmuoju šūviu 
nepataikė. Antrą kartą nusitaikė per pėdą žemiau. Kulka pramu- 
šė maišą. Sprogimas sudrebino dvaro rūmus, o statinių tvora su- 
svyravo kaip kukurūzų kotai vėjui pučiant. Iki aukščiausių me- 
džių viršūnių iškilo mėlynų dūmų stulpas. Stojo mirtina tyla, bu- 
vo girdėti tik krintančių kūnų bumpsėjimas. Į džiaugsmingus gy- 
nėjų riksmus indėnai atsakė įniršusiu karo šūksniu ir iš miško 
ėmė pleškinti dar stipriau. 

„ Sprogimas buvo labai stiprus. Iš trisdešimt šešių karių, atrinktų 
šiai operacijai pagal nuopelnus, tik keturi begrįžo į mišką, suplė- 
šyti ir virpantys, nebetinkantys karui. Indėnai ir šiaip jau turėjo 
daug nuostolių. Naujoji nelaimė privertė juos pakeisti puolimo 
planą, nes indėnai, be narsos, pasižymi ir atsargumu. Geriausiu 
karo vadu buvo laikomas daugiau gyvų karių išsaugojęs. Ugnis 
palengva silpo ir visai nutilo, tik šen bei ten kartais nuaidėdavo 
pavieniai šūviai. 

— Nejaugi jie liovėsi puolę? - netvėrė džiaugsmu de Katinatas. 
— Amosai, tu mus išgelbėjai. | 

Tačiau gudrusis de Lutas papurtė galvą: 

— Greičiau vilkas paliks pusiau apgraužtą kaulą negu irokėzas 
tokį laimikį. 

— Juk jie patyrė didelių nuostolių. 

— Taip, bet ne tokių kaip mes. Jie prarado penkiasdešimt iš 
tūkstančio, o mes - dvidešimt iš šešiasdešimties. Ne, jie neatsi- 
traukė, tik tariasi. Mes greitai juos išgirsime. Gal po kelių valan- 
dų. Todėl paklausykite mano patarimo, snustelkite kokią valan- 
dėlę, nes jūs nesatę pratęs kaip aš ilgai ištverti be miego. Matau 
iš jūsų akių. Šiąnakt vargu ar gausime pailsėti. 

De Katinatas iš tiesų vos laikėsi ant kojų iš nuovargio. Amosas 
Grinas ir jūrininkas jau buvo susisupę į gūnias ir miegojo prie 
statinių tvoros. Kareivis nubėgo laiptais į viršų nuraminti dre- 
bančios Adelės, o tada krito ant minkštasuolio ir užmigo išvargu- 
sio žmogaus miegu be sapnų. Jį nubudino atsinaujinęs muškietų 
pokšėjimas iš miško. Saulė buvo žemai, ir sodri vakaro šviesa nu- 
dažė tuščias kambario sienas. Jis pašoko ant kojų, griebė muškie- 
tą ir nudūmė žemyn. Vėl prie šaunamųjų angų susirinko gynėjai, 
o de Lutas, senjoras ir Amosas Grinas karštai kuždėjosi tarpusa- 
vy. Praeidamas jis matė, kad Onega tebesėdi prie sūnaus lavono, 
nepakeitusi kūno padėties nuo pat ryto, kažką tyliai niūniuoda- 
ma. 

— Kas yra? Ar jie puola? - paklausė jis. 

- Jie mums rengia kažkokią velniavą, - paaiškino de Lutas, 

žvilgčiodamas iš šono į ambrazūrą. - Jų tiršta rytiniame pakraš- 
tyje. O šaudymas vyksta iš pietų. Indėnams nebūdinga pulti atvi- 
ru ruožu, bet, jei manytų, kad iš forto eina pagalba, jie rizikuotų. 

— Miške jų gyvas velnias, - pratarė Amosas. - Jie triūsia kaip 
bebrai po krūmais. 

— Gal jie puls iš tos pusės ir pridengs puolėjus šonine ugnimi. 

— Ir man taip atrodo, - suriko senjoras. - Neškite čia visus lais- 
vus šautuvus! Šen visi vyrai! Kiekvienoje pusėje telieka po pen- 
kis. 

Vos nuskambėjo jo žodžiai, iš miško pasigirdo šaižus spiegi- 
mas, ir akimirksniu kariai debesiu puolė pirmyn per atvirą lau- 
ką, staugdami ir šokinėdami, mojuodami tomahaukais ir šautu- 
vais. Visomis spalvomis nudažyti veidai, išteplioti ir. dryžuoti, 
stirksantys skalpų kuodeliai, mostaguojančios rankos, išsižioju- 
sios burnos, besikraipantys, šokinėjantys kūnai - kokiame koš- 
mare beišvysi baisesnę gaują? Bėgantieji priekyje nešėsi kano- 
jas. Pasiekę statinių tvorą, priglaudė kanojas ir užsirepečkojo 
jomis tarsi lipyne. Kiti šaudė pro ambrazūras ir šaunamąsias 
angas, o jų muškietos lietėsi su gynėjų muškietų žiotimis. Dar 
kiti užsikeberiojo ant baslių niekieno nepadedami ir be baimės 
šoko aptvaran. Kanadiečiai priešinosi kaip žmonės, žinantys, jog 
pasigailėjimo jiems nebus. Kol spėta užtaisyti ginklus, jie atsi- 
šaudė, o paskui muškietomis kaip lazdomis daužė per raudonas 
rankas, besikabinančias į tvorą. Aptvare kilo pragariškas triukš- 
mas. Prancūzų šūksniai, laukinių klykavimas, kraupus išsigan- 
dusių moterų spiegimas susimaišė į siaubingą staugimą, kurį 
perrėkė aukštas šaižus senjoro balsas, maldaujantis saviškius 
laikytis iš visų jėgų. Nusitvėręs špagą, be kepurės, nusmukusiu 
peruku, pasiuntęs po velnių visas manieras, senasis bajoras tą- 
dien parodė jiems, kaip kaunasi Rokrojaus kareivis. Kartu su de 
Lutu, Amosu, de Katinatu ir Ifreimu Sevidžu jis stovėjo pirmo- 
se gynybos gretose. Kova buvo žūtbūtinė. Špagos ir muškietos 
smūgiais atremdavo tomahaukus. Nors net penkiasdešimt iro- 
kėzų jau buvo patekę šiapus tvoros, jie išdaužė ir išvijo juos vi- 

sus lauk, tik vėl nauja banga plūstelėjo per pietinę tvorą, kur 
nebebuvo gynėjų. De Lutas akimirksniu suvokė, kad aptvaras 
prarastas ir belikęs dvaro pastatas. 

— Sulaikykite juos valandėlei, - suriko jis ir nubėgo prie vari- 
nės patrankos. Įkišęs į ją savo titnago žiebtuvėlį, jis iššovė į pačią 
laukinių tirštymę. Kai šie atšoko atgal, jis įkišo vinį į šoninę skylę 
1r įkalė šautuvo buože. Perbėgęs per kiemą, užkalė kitą kampinę 
patranką ir kartu su užpuolikų genamais įgulos likučiais metėsi 
prie namo durų. Kanadiečiai spėjo subėgti vidun ir užremti sun- 
kias medines duris, sulaužydami koją priešakiniam indėnui, mė- 
ginusiam prasiveržti pas juos. Tik tada jie galėjo atgauti kvapą ir 
pasitarti. 


XXXVII SKYRIUS 
VIENUOLIO ATVYKIMAS 


Padėtis buvo prasta. Jei patrankos būtų buvusios paliktos ne- 
užkaltos, jomis būtų išmušę duris, ir apie tolesnį pasipriešinimą 
nebūtų buvę nė kalbos. De Luto nuovoka išgelbėjo juos. Dvi pa- 
trankos iš upės pusės ir kanojos tebebuvo vietoje, nes jas saugojo 
ugnis iš namo langų. Tačiau gynėjų gretos buvo smarkiai išretė- 
jusios. Likę gyvi buvo nuilsę, sužeisti ir nusilpę. Devyniolika pa- 
siekė namą, vienas buvo peršautas ir gulėjo menėje dejuodamas, 
o kitam tomahauku perskėlė petį, ir jis nebegalėjo pakelti muš- 
kietos. De Lutas, de Lanu ir de Katinatas neturėjo žaizdų, tik 
Ifreimui Sevidžui dilbyje žiojėjo skylė nuo kulkos, o Amosui bėgo 
kraujas iš perrėžto veido. Iš visų kitų gal tik koks vienas buvo 
nesužeistas, tačiau nebuvo kada apie tai galvoti. Pavojus vis la- 
biau juos spaudė. Jei jie nesugalvos, ką daryti, bus žuvę. Kelių 
šūvių pro užbarikaduotus langus pakako indėnams išvaikyti iš 
aptvaro, nes jie buvo geras taikinys. Tačiau indėnai dabar slėpėsi 
už statinių tvoros ir iš ten pleškino į langus. 


293 


Pustuzinis gynėjų atsišaudė, o vyresnieji kariai ėmė tartis, kas 
jiems bedarą. 

— Turime dvidešimt penkias moteris ir keturiolika vaikų, - dėstė 
senjoras. - Sutikite su manimi, ponai, pirmiausia turime atlikti 
savo pareigą jiems. Šiandien kai kurie iš jūsų neteko sūnų ir bro- 
lių. Išgelbėkime bent žmonas ir seseris. 

— Nė viena irokėzų kanoja dar nenuplaukė upe aukštyn, - 
pasakė vienas kanadietis. - Sutemus moterys galėtų vykti į for- 
tą. 

— Prisiekiu šventąja Ona Bopriete, - sušuko de Lutas, - būtų 
neprošal ir mūsų vyrus iš čia išdanginti, nes nežinau, kaip atsilai- 
kysime iki ryto. 

Pasigirdo pritariamas kitų kanadiečių murmėjimas, tačiau se- 
nasis didikas ryžtingai papurtė perukuotą galvą. 

- Ša! Ša! Kokie niekai! - sušuko. - Nejaugi perleisime Sent 
Mari dvaro rūmus kažkokiai mus puldinėjančiai laukinių gaujai? 
Ne, ne, ponai! Mūsų dar beveik dvidešimt. Kai forto įgula sužinos 
apie mūsų bėdą, vėliausiai rytojaus rytą atsiųs mums pagalbos. 

De Lutas niūriai pakratė galvą. 

— Jei liksite forte, aš jūsų neapleisiu, - ištarė jis, - tačiau gaila 
aukoti narsių vyrų gyvybes dėl nežinia ko. 

— Kanojos vos išlaikys esamas moteris ir vaikus, - sušuko Ter- 
jė. - Iš viso turime dvi dideles ir keturias mažas kanojas. Nė vie- 
nam vyrui neatsiras vietos. 

— Vadinasi, nuspręsta, - nukirto de Katinatas. - O kas valtis 
irkluos? | 

— Kelio tik viena kita lyga, ir tai pasroviui. Be to, visos moterys 
moka irtis. 

Irokėzai visai nutilo, tik retkarčiais iš už medžių ar statinių 
tvoros išsprūsdavo šūvis, rodydamas, kad jų tebesama. Jų nuos- 
toliai buvo dideli. Matyt, jie rinko žuvusiųjų kūnus ar tarėsi, ką 
daryti. 

Atslinko prieblanda, saulė beveik pasislėpė už medžių viršū- 
nių. Palikę budėtojus prie langų, vyresnieji nuėjo į namo galą, 

kur ant kranto gulėjo kanojos. Iš šiaurės upėje priešų nebuvo nė 
ženklo. 

— Mums sekasi, - mostelėjo Amosas. - Kaupiasi debesys, nak- 
tis bus tamsi. 

— Išties sekasi, - pritarė de Lutas, - dar tik trečia diena po 
mėnulio pilnaties. Stebiuosi, kodėl irokėzai neatkirto mūsų nuo 
vandens, gal jų kanojos nuplaukė į pietus atgabenti naujo karinio 
būrio. Jie gali greitai grįžti, todėl nevalia gaišti nė akimirkos. 

— Po valandos visiškai sutems, tada ir pradėsime. 

— Manau, kad debesys neša lietų. Taigi bus dar tamsiau. 

Susirinko moterys su vaikais, ir jiems buvo paskirstytos vietos 
valtyse. Gynėjų žmonos, paprastos vargų užgrūdintos moterys, 
visą laiką gyvenusios tarp pavojų, buvo ramios ir susikaupusios, 
nors kelios jaunesnės šniurkščiojo nosimis. Moterys su vaikais 
visada yra drąsesnės, nes jie atitraukia mintis, todėl kiekvienos 
moters globai buvo priskirta po vieną vaiką, iki atvyks į fortą. 
Onegai, senjoro žmonai indėnei, apdairiai ir prityrusiai indėnų 
karo vadei, buvo patikėta vadovauti moterims. 

— Tai nelabai toli, Adele, - guodė de Katinatas įsikibusią į jį 
žmoną. - Atsimeni, keliaudami miškais, girdėjome angelų var- 
pus. Ten buvo Šv. Liudviko fortas. Nuo čia tik viena lyga ar 
dvi. 

- Nenoriu tavęs palikti, Amori. Juk buvome sykiu per visas 
nelaimes. O, Amori, kam mums dabar skirtis? 

— Mano meile, turite pranešti fortui, kad siųstų pagalbą. 

— Tegul kitos praneša, o aš liksiu. Aš būsiu naudinga. Onega 
išmokė mane, kaip užtaisyti šautuvą. Aš nebijosiu, tikrai tikrai 
nebijosiu, tik leisk man pasilikti! | 

— Nė neprašyk, Adele. Vaikeli, tai neįmanoma. Negaliu tau ši- 
to leisti. 

— Jaučiu, taip būtų geriau. 

Bukesnis vyrų protas dar neišmoko vertinti subtilių moterų 
instinktų, kuriais jos vadovaujasi. De Katinatas bandė ją perkal- 
bėti ir padrąsinti, galiausiai ją nutildė, tačiau neįtikino. 

— Tik dėl manęs, brangioji. Juk žinai, koks akmuo man nusiris 
nuo širdies, kai jausiu, jog tu saugi. Dėl manęs nebijok. Lengvai 
atsilaikysime iki ryto. Tuomet atvyks žmonės iš forto. Girdėjau, 
jie turi daugybę kanojų, ir mes vėl susitiksime. 

Adelė tylėjo, tik vis stipriau kabinosi jam į ranką. Vyras norėjo 
sugalvoti paguodos žodžių, kai staiga prie lango upę stebėjęs sar- 
gybinis neviltingai suriko: 

— Upėje kanoja, į šiaurę nuo mūsų! 

Apgultieji ėmė apmaudžiai dairytis. Vadinasi, irokėzai atkirto 
kelią. 

- Kiek joje karių? - paklausė senjoras. 

— Negaliu įžiūrėti. Jau nebešviesu, o kanoja plaukia kranto še- 
šėlyje. 

- Kur ji plaukia? 

- Čionai. A, dabar ji išplaukė į atvirą vietą. Aš ją matau. O, 
tegul bus pagarbintas Visagalis! Uždegsiu tuziną žvakių Kvebe- 
ko katedroje, jei sulauksiu kitos vasaros! 

— Kas gi ten yra? - nekantriai riktelėjo de Lanu. 

— Tai ne irokėzų kanoja. Joje tik vienas žmogus, kanadietis. 

—- Kanadietis! - de Lutas prišoko prie lango. - Kas per beprotis, 
kad lenda vienas tiesiai į širšių lizdą? Taip, taip, dabar ir aš jį 
matau. Jis laikosi atokiau nuo kranto, kad nepakliūtų į jų ugnį. 
Dabar jis upės viduryje, štai pasuko į mus. Dievaži, negi pirmas 
kartas, kad dvasiškieji tėvai imasi irklų. 

— Tai jėzuitas! - pasakė vienas persilenkęs, kad geriau matytų. 
— Jie visada ten, kur didžiausias pavojus. 

— Ne, ne, aš matau jo gobtuvą, - paprieštaravo kitas. - Tai pran- 
ciškonų vienuolis! 

Nepraėjo nė minutė, kai po kanoja sugirgždėjo žvyras. Durys 
buvo atšautos, ir vidun įsmuko vyras, apsirengęs ilgu rudu pran- 
ciškonų apsiaustu. Jis greitai apsidairė ir žingtelėjo prie de Kati- 
nato, dėdamas ranką jam ant peties. 

—- Jums nepavyko nuo manęs pasprukti! - ištarė jis. - Nutvė- 
riau blogio sėklą prieš jai įsišaknijant. 

— Ką tai reiškia, tėve? - paklausė senjoras. - Kažkokia klaida. 
Tai mano geras draugas Amoris de Katinatas iš kilmingos pran- 
cūzų šeimos. 

— Amoris de Katinatas yra eretikas ir hugenotas, - suklykė 
vienuolis. - Aš jį sekiau aukštyn Šv. Lauryno upe, o paskui Rišeljė 
upe prieš srovę. Būčiau sekęs paskui jį į pasaulio kraštą, kad tik 
išsivežčiau sykiu. 

— Kokie niekai, tėve! Per daug įsijautėte! Kurgi ketinate jį vež- 
tis? - paklausė senjoras. 

— Jis turi grįžti atgal į Prancūziją, kartu su žmona. Kanadoje 
ne vieta eretikams. 

De Lutas pratrūko kvatotis. 

- Prisiekiu šventąja Ona, tėve, - atsikvėpė jis, - būtume am- 
žini jūsų skolininkai, jei jūs mus visus išsivežtumėte į Prancūzi- 
Ją. 

— Prašom neužmiršti, - griežtai tarė de Lanu, - kad jūs esate 
po mano stogu ir kalbate apie mano svečią. 

Tačiau vienuolio nesugėdino rūstūs senojo bajoro žodžiai. 

- Štai, pažvelkite, - tarė jis, nusivyniodamas nuo krūtinės kaž- 
kokį popierių. - Jį pasirašė pats gubernatorius. Jame reikalauja- 
ma, kad jūs nugabentumėte šį žmogų į Kvebeką. O, pone, kai pa- 
likote mane tą rytą saloje, nemanėte, kad aš grįšiu į Kvebeką ir 
išsiimsiu šį raštą, o tada persekiosiu jus šimtus mylių upėmis. 
Dabar aš jus nutvėriau ir nebepaliksiu, kol nepalydėsiu į laivą, 
kuris jus ir jūsų žmoną nugabens į Prancūziją. 

Vienuolio akys žėrėjo baisiu kerštu, ir de Katinatas nevalingai 
žavėjosi šio vyro energija ir atkaklumu. 

— Tėve, iš jūsų būtų šaunesnis kareivis, nei Kristaus tarnas, — 
įgėlė jis. - Kadangi atsekėte mums iš paskos iki šios vietos, o iš- 
vykti nebegalėsite, atidėkime šį klausimą vėlesniam laikui. 

Tačiau abu amerikiečiai taip taikiai nebuvo nusiteikę. Ifreimo 
Sevidžo barzda atsistojo iš pykčio piestu, ir jis kažką sukuždėjo 
Amosui Grinui į ausį. 

— Aš su kapitonu galiu lengvai jo atsikratyti, - jaunasis me- 

džiotojas pasivedėjo de Katinatą į šalį. - Jis stoja mums skersai 
kelio ir turi atsiimti, ko nusipelnė. 

— Ne, ne, nieku gyvu, Amosai! Palikite jį ramybėje. Jis daro tai, 
ką laiko esant savo pareiga, nors, manau, jo tikėjimas yra stipres- 
nis už gailestingumą. O, jau lyja, tikrai jau pakankamai tamsu, ir 
valtys galės plaukti. 

Didelis tamsus debesis apgaubė dangų, stojo naktis. Jie vos 
beįžiūrėjo priekyje raibuliuojančią upę. Miškuose ir už užgrobtos 
statinių tvoros laukiniai tylėjo, tik kartais pasigirsdavo koks šū- 
vis. Dabar spiegimai ir karo šūksniai sklido iš dvaro gyventojų 
namelių, kuriuos plėšė indėnai. Virš vieno stogo iškilo neryški 
raudona pašvaistė. 

— Jie padegė namą, - suriko de Lutas. - Tegul kanojos plaukia, 
nes tuoj upė nušvis kaip dieną. Lipkite į kanojas, greičiau! Nega- 
lima gaišti nė minutės! 

Nebuvo kada atsisveikinti. Vienas karštas bučinys, Adelę at- 
plėšė nuo de Katinato ir įstūmė į mažiausią kanoją kartu su One- 
ga, dviem vaikais ir netekėjusia mergina. Visos greitai išsiskirstė 
po savo vietas. Kanojas greitai nustūmė į vandenį, ir jos dingo 
tamsoje nešamos srovės. Debesis pratrūko, lietus sunkiais lašais 
subarbeno į stogą ir ėmė ristis vyrų veidais, o jie, įtempę regą, 
bandė įžiūrėti nutolstančias valtis. 

— Dieve, ačiū tau už šią audrą! - sušnibždėjo de Lutas. - Ji 
neleis supleškėti namams. 

Nors namų stogai ir sudrėko, tačiau viduje buvo sausa. Vos jis 
ištarė šiuos žodžius, kai didelis geltonas ugnies liežuvis kyštelėjo 
iš vieno lango, paskui iš kito, trečio, ir jau pusė stogo sukrito vi- 
dun, o namas liepsnojo kaip deguto kibiras. Lietui pliaupiant, lieps- 
nos šnypštė bei spragėjo, tačiau, kurstomos iš vidaus, vis augo ir 
didėjo, lyžčiodamos didelius medžius, kurių kamienai tuoj apan- 
glėdavo. Gaisro pašvaistė ryškiai nutvieskė ir aptvarą, ir dvaro 
rūmus, ir didelį upės ruožą. Kraupus klyksmas nuo miško prane- 
šė, kad laukiniai pastebėjo kanojas, kurios, kaip dabar aiškiai ma- 
tėsi pro langus, buvo už kokio ketvirčio mylios. 

— Jie bėga per mišką prie vandens, - ėmė šaukti de Katinatas. 

— Ten jie laiko kelias kanojas, - pasakė de Lutas. 

— Vis tiek turės praplaukti pro mus! - suriko Sent Mari senjo- 
ras. - Nagi, prie patrankos, gal pavyks juos sulaikyti. 

Vos jie pasiekė patrankas, dvi didžiulės kanojos, prisėstos gau- 
sybės karių, išnėrė iš nendrių žemiau forto ir, įnirtingai kapoda- 
mos irklais, yrėsi į srovės vidurį. 

- Žanai, tu geriausias šaulys, - sušuko de Lanu. - Trenk į valtį, 
kai ji plauks pro didžiąją pušį. Lamberai, stok prie kitos patran- 
kos. Mūsų mylimųjų gyvybės priklauso nuo šio šūvio. 

Du raukšlėti seni artileristai nusitaikė ir laukė, kol kanojos 
susilygins su jais. Gaisras siautėjo vis smarkyn. Nušviesta didžiulė 
upė atrodė kaip matinio metalo lakštas su dviem juodais brūkš- 
niais, žyminčiais kanojas, kurios tyliai čiuožė upės viduriu. Viena 
išsiveržė į priekį per penkiasdešimt jardų, tačiau ir antrojoje in- 
dėnai, susirietę prie irklų, pamišėliškai irklavo, o jų draugai iš 
apžėlusių pakrančių skatino juos klyksmais. Bėgliai buvo dingę 
už upės vingio. 

Kai pirmoji kanoja prisiartino prie žemai stovinčios patran- 
kos, kanadietis peržegnojo patrankos skylę ir iššovė. Neabejingi 
stebėtojai džiaugsmingai suriko, bet tuoj suaimanavo nusivylę. 
Sviedinys pataikė į vandenį prie pat valties ir sukėlė tokį fonta- 
ną, jog atrodė, kad valtis nuskendo. Tačiau, kai vanduo nurimo, 
kanoja plaukė tolyn nepaliesta, tik vienas irkluotojas paleido ir- 
klą iš rankų ir užkrito priekyje sėdėjusiajam ant pečių. Antrasis 
artileristas nusitaikė į tą pačią kanoją ir tiesė dagtį iššauti, tik 
staiga iš už statinių tvoros kažkas suzvimbė, ir jis griuvo negyvas 
net nesudejavęs. 

— Na, vaikine, aš šiek tiek išmanau šį darbą, - pasišovė senasis 
Ifreimas. - Kai šaudau, pats nusitaikau. Nagi, duokite man svirtį 
ir kreipkite laivą tiesiai į salą. Šitaip! Truputį žemyn, lygiai, ra- 
miai! Jau turiu juos! 

Jis mostelėjo dagčiu ir iššovė. 

Šūvis buvo puikus. Visas užtaisas pataikė į kanoją per šešias 

pėdas nuo nosies ir perkirto ją pusiau lyg kiaušinio kevalą. Ji nu- 
skendo nespėjus išsisklaidyti dūmams. Antroji kanoja stabtelėjo 
ir įsitempė kelis sužeistuosius. Kiti jautėsi vandenyje kaip namie 
ir jau plaukė į krantą. 

— Greičiau, greičiau! - karščiavosi senjoras. - Užtaisyk patran- 
ką! Turime pataikyti į antrąją. 

Deja, nieko nebeišėjo. Kol nusitaikė, irokėzai, ištraukę iš van- 
dens sužeistuosius, vėl beprotišku greičiu čiuožtelėjo į upės vidu- 
sa. 

— Dieve mano, - draskėsi de Katinatas, - juos reikia pasivyti! 
Bėgam iš čia, imam valtį ir vejamės juos. Greičiau! Greičiau! Ne- 
galima gaišti nė minutės! 

— Ponas per daug pasidavėte jausmams, - šaltai atrėmė senjo- 
ras. - Aš taip lengvai savo pozicijų nepaliksiu! 

— Ko vertos jūsų pozicijos? Vien medis ir akmuo! Namą galima 
atstatyti. O moterys gal jau tų velnių rankose. O, aš išprotėsiu! 
Greičiau! Greičiau! Dėl Dievo meilės! 

Jo veidas mirtinai išblyško, jis mostagavo sugniaužtais kumš- 
čiais. 

— Nemanau, kad jas pagautų, - de Lutas ramindamas uždėjo 
ranką jam ant peties. - Nebijokite. Jos seniai išvyko, o moterys 
gali irkluoti kaip vyrai. Be to, irokėzų valtis jau iš pradžių buvo 
perkrauta, o dabar jie priėmė dar kelis sužeistuosius. O ir mo- 
haukų ąžuolinės kanojos nėra tokios geros bei greitos kaip algon- 
kinų iš beržo tošies, kuriomis mes naudojamės. Plaukti iš paskos 
nėra kuo, daugiau valčių neturime. 

— Štai viena. 

— A, ji išlaikys tik vieną žmogų. Tai vienuolio valtis. 

— Tada aš plauksiu ja! Mano vieta su Adele! 

Jis atplėšė duris, išbėgo laukan ir jau buvo benustumiąs vie- 
nuolio laivelį, tik kažkas šoko iš paskos ir kirviu smogė į laivelio 
šoną. 

— Tai mano laivelis, - pasakė vienuolis, mesdamas šonan kir- 

vį ir sukryžiuodamas rankas, - galiu elgtis su juo kaip tinka- 
mas. 

— Prieše! Tu mus pražudei! 

— Aš jus suradau, ir jūs nuo manęs nebepaspruksite. 

Karštas kraujas plūstelėjo kareivio galvon. Jis pakėlė kirvį ir 
žengė pirmyn. Tarpdurio šviesoje buvo matyti rimtas, niūrus vie- 
nuolio veidas, tačiau nė raumuo nesuvirpėjo regint įtūžusio 
vyro rankose kirvį. Jis tiktai persižegnojo ir tyliai sumurmėjo lo- 
tyniškus maldos žodžius. Santūrumas ir išgelbėjo jam gyvybę. De 
Katinatas piktai keikdamasis sviedė kirvį žemėn ir buvo beeinąs 
šalin nuo laivelio, kai staiga akies mirksniu be jokio įspėjimo di- 
džiosios dvaro rūmų durys buvo išverstos, ir vidun sugarmėjo ne- 
suskaičiuojama galybė klykaujančių laukinių. 


XXXVIII SKYRIUS 


SENT MARI DVARO SVETAINĖ 


Nesunku paaiškinti, kas įvyko. Stebėtojai prie priekinių langų 
nebegalėjo ištverti savo postuose, kai užpakalinėje namo dalyje 
buvo sprendžiamas jų žmonų ir vaikų likimas. Aptvare buvo ra- 
mu. Rodėsi, ir indėnai, kaip kanadiečiai, domisi tik tuo, kas deda- 
si upėje. Vienas po kito sargybiniai, palikę savo postus prie langų, 
suėjo į namo galą, kad pasveikintų jūrininką su nusisekusiu šū- 
viu ir kartu išgiežtų apmaudą dėl išlikusios sveikos kanojos, kuri 
kaip grynaveislis skalikas skuodė upe pasroviūi įkandin bėglių. 
Tačiau tarp laukinių vadų buvo vienas žmogus, gudrybėmis ir 
išmone prilygstąs pačiam de Lutui. Flamandų išgama sekė namą 
iš už statinių krūvos kaip šuo žiurkės olą ir iškart susigaudė, kad 
gynėjai pasitraukę iš postų. Jis su dviem tuzinais kitų karių pa- 
kėlė pamiškėje didžiulį rąstą, niekieno netrikdomi, perbėgo atvi- 
rą ruožą ir įsibėgėje trenkė į duris su tokia jėga, kad ramsčiai 

nebeatlaikė ir durys išvirto iš vyrių. Apgultieji išgirdo, kaip drioks- 
telėjo durys. Suklykė du aplaidūs sargybiniai, kuriuos indėnai pa- 
gavo koridoriuje ir nuskalpavo. Rūsys bemat atiteko indėnams, o 
de Katinatas su priešiškai nusiteikusiu vienuoliu buvo atkirsti 
nuo laiptų. Laimei, Kanadoje dvaro rūmus statydavo taip, kad 
būtų galima gintis nuo indėnų. Net ir dabar gynėjams švietė vil- 
tis. Iš upės pusės nuo viršutinio lango iki žemės kabodavo medi- 
nės kopėčios, prireikus pakeliamos aukštyn. De Katinatas puolė 
prie jų, vienuolis - iš paskos. Jis pagraibė patamsyje kopėčių, bet 
jų nebebuvo. Tadajis iš tiesų labai nusiminė. Kur bėgti? Laivelis 
sulaužytas. Nuo miško jį skiria statinių tvora, o miške ir už tvo- 
ros viešpatauja irokėzai. Jų klyksmai netilo. Jie dar jo nematė, 
bet po kelių minučių, be abejo, aptiks. Staiga tamsoje virš galvos 
pasigirdo balsas. 

— Duok man šautuvą, vaikine, - kalbėjo vyras. - Apačioje prie 
sienos matau stabmeldį. 

- Tai aš, Amosai, - suriko de Katinatas. - Nuleiskite kopėčias, 
kitaip aš žuvęs. 

— Atsargiai, čia gali būti klasta, - pasigirdo de Luto balsas. 

— Ne, ne, jokios klastos, - atsišaukė Amosas. 

Tuoj pat nusileido kopėčios, ir de Katinatas su vienuoliu už- 
sliuogė į viršų. Vos jie pastatė kojas ant paskutinio skersinio, pro 
laukujes duris išsiveržė spiečius karių ir pasileido upės krantu. 
Viršuje iššovė iš dviejų muškietų. Kažkas lyg lašiša šleptelėjo van- 
denin. Abu vyrai jau buvo tarp savųjų, o kopėčios užtrauktos aukš- 
tyn. 

Pasitraukusiųjų į paskutinį postą buvo nedaug. Tik devyni be- 
liko - senjoras, de Lutas, abu amerikiečiai, vienuolis, de Katina- 
tas, mažordomas Terjė ir du censitaires. Sužeisti, apdegę, išsitepę 
paraku, tebevaldomi beprotiškos drąsos, kuria pasižymi užspeis- 
ti Žmonės, žinantys, kad nėra baisesnio likimo už tą, kuris laukia 
jiems pasidavus. Akmeniniai laiptai vedė iš virtuvės į pagrindinį 
koridorių, o durys nuo apatinės namo dalies buvo. užremtos 
dviem čiužiniais. Iš apačios sklindantis šiurkštus šnibždesys ir 

atlaužiamų šautuvų klaksėjimas bylojo irokėzus rengiantis ata- 
kuoti duris. 

— Pastatykite žibintą prie durų, - įsakė de Lutas, - kad ap- 
šviestų laiptus. Vietos šaudyti tėra trims vyrams, kiti galės užtai- 
sinėti ir perdavinėti šautuvus. Pone Grinai, gal jūs atsiklauptu- 
mėte greta manes ir jūs, Žanai Diuvali? Jei kuriam iš mūsų patai- 
kytų, tegul kitas tuoj užima mūsų vietą. Na, pasiruoškite, jie at- 
eina! 

Iš apačios pasigirdo šaižus švilpesys, ir tuoj laiptinėn mojuo- 
dami ginklais sugužėjo raudonodžiai. Pokšt! pokšt! pokšt! iššovė 
trys šautuvai, o po to vėl pokšt! pokšt! pokšt! Žemas kambarys 
tuoj buvo pilnas dūmų. Jie apgraibomis perdavinėjo šautuvus į 
nekantriai tiesiamas rankas. Nė vienam irokėzui nepavyko nusi- 
gauti iki barikados, ir laiptinėje nutilo kojų trypimas. Iš apačios 
sklido tik pikti balsai, retkarčiais kažkas sudejuodavo. Snaiperių 
nesužeidė, tačiau jie liovėsi šaudę ir laukė, kol dūmai išsisklaidys. 

Kai aplink prašviesėjo, jie pamatė aukas, nukautas tokiose 
ankštose patalpose. Buvo paleisti tik devyni šūviai, o ant akmeni- 
nių laiptų jau tysojo septyni indėnai. Penki nejudėjo, o du bandė 
šliaužti atgal pas draugus. De Lutas ir vienas censitaire pakėlė 
muškietas, ir sužeistieji sustingo. 

— O, šventoji Ona! - postringavo senasis pionierius, suvaręs 
antrąją kulką. - Mūsų skalpai jiems brangiai kainuos. Šimtas in- 
dėnių raudos kaimuose sužinojusios. 

— Taip, jie neužmirš, kuo buvo pavaišinti Sent Mari dvare, - 
pritarė senasis bajoras. - Vis dėlto norėčiau, brangusis de Katina- 
tai, išreikšti nuoširdų apgailestavimą. Jūs ir jūsų žmona suteikė- 
te man garbę savo apsilankymu, o patekote į tokią kebeknę. Ti- 
kiuosi, kad ji su kitomis moterimis gyva ir sveika pasiekė fortą. 

— Duok Dieve, kad taip būtų! Nenurimsiu, kol vėl jos nepama- 
tysiu. | 

— Jei jos dabar saugioje vietoje, galime rytą tikėtis pastiprini- 
mo, jeigu iki tol atsilaikysime. Komendantas Šamblis ne toks vy- 
ras, kad paliktų nelaimės ištiktą draugą. 

Ant stalo tebegulėjo kortos, vienas kirtis ant kito kirčio, kaip 
buvo paliktos rytą. Tačiau ne jos, o nenudengtas pusryčių stalas 
patraukė vyrų žvilgsnius. Juk visą dieną kovėsi nieko burnoj ne- 
turėję. Net ir mirties akivaizdoje gamta primena apie savo prie- 
dermes, todėl alkani vyrai godžiai ėmėsi duonos, kumpio, šaltos 
keptos laukinės anties: Ant bufeto stovėjo keli buteliai vyno. Tuoj 
jie buvo atkimšti perdžiūvusioms gerklėms suvilgyti. Tuo metu 
kitas trejetas budėjo prie barikados, kad vėl nebūtų netikėtai už- 
klupti. Laukinių spiegimas ir klyksmai sklido iš apačios. Atrodė, 
visi miško vilkai susirinko rūsyje, nes laiptinė buvo tuščia, išsky- 
rus septynis negyvėlius. 

— Jie nebemėgins kopti aukštyn, - su įsitikinimu kalbėjo de 
Lutas. - Gerai juos pamokėme. 

— Jie gali padegti namą. 

— Turės dėl to pasukti galvą, - atsakė mažordomas. - Namas iš 
kieto akmens, ir sienos, ir laiptai, tik keletas medinių sijų, ne taip 
kaip anose trobose. 

— Tylos! - sušuko Amosas Grinas, iškeldamas ranką. 

Spiegimas nutilo, buvo girdėti tik garsiai kaukšint mediniu 
plaktuku į medį. 

—- Ką jie ten daro? 

— Kokia nors nauja velniava, ne kitaip. 

— Apgailestaudamas turiu pasakyti, ponai, - pratarė senjoras, 
niekaip negalėdamas atsisakyti dvaro manierų, - kad, mano di- 
džiu įsitikinimu, jie pasimokė iš mūsų jaunojo draugo ir dabar 
numušinėja parako statinių dangčius sandėlyje. 

Tačiau de Lutas nesutikdamas pakratė galvą. 

— Joks raudonodis nebarstys veltui parako, - pasakė. - Jie per 
daug jį vertina, kad taip elgtųsi. Tik paklausykite. 

Klyksmai ir spiegimas vėl pasigirdo, kažkas nauja, dar lauki- 
niškiau ir pamišėliškiau, buvo tuose garsuose, sumišusiuose su 
dainų nuotrupomis ir juoko proveržiais. 

— Aha! Jie atidarė brendžio statinaites, - sušuko de Lutas. - Ir 
taip velnio nešti, o išgėrę jie taps tikrais pragaro pasiuntiniais. 

Po tų žodžių vėl pasigirdo šūksniai, iš kurių išsiskyrė plonas 
balsas, meldžiantis pasigailėti. Pasibaisėję draugai žvilgčiojo vie- 
nas į kitą. Iš apačios atsklido aitrus deginamos mėsos kvapas, o 
tas pats širdį veriantis balsas klykė ir maldavo. Iš lėto jis silpo ir 
galiausiai visai nutilo. 

— Koks ten žmogus? - sukuždėjo de Katinatas, jausdamas, kad 
kraujas stingsta jam gyslose. 

— Manau, Žanas Korbė. 

— Tegu! Dievas pasiima jo sielą! Jo rūpesčiai baigėsi. Kad mums 
būtų taip ramu kaip jam. Ei, šauk, šauk gi! | 

Staiga laiptų apačioje pasirodė žmogus ir užsimojo ranka lyg ką 
sviestų. Tai buvo Flamandų išgama. Iššovė Amoso Grino muškie- 
ta, tačiau laukinis žaibu spruko kaip atėjęs. Lempos šviesoje buvo 
matyti, kad kažkas bumptelėjo tarp jų ir nuriedėjo grindimis. 

— Ant grindų! Bomba! - sukomandavo de Katinatas. 

Apskritas daiktas atriedėjo prie de Luto kojos, ir šiajam viskas 
buvo aišku. Jis nutraukė nuo stalo staltiesę ir užmetė ant taria- 
mos bombos. 

- Tai ne bomba, - ramiai pasakė jis. - Tai Žano Korbė palaikai. 

Keturias valandas sandėlyje truko klegesys, šokiai ir ūžavimas, 
oras buvo prisisunkęs brendžio kvapo. Ne sykį laukiniai riejosi ir 
pešėsi. Atrodė, jie pamiršo savo priešus viršutiniame aukšte. Ta- 
čiau apgultieji netruko įsitikinti, kad jie tebėra įdėmiai sekami. 
Šūviu iš anapus statinių tvoros buvo nušautas mažordomas Ter- 
jė, atsistojęs tarp šaunamosios angos ir šviesos. Tokio pat likimo 
vos nesulaukė ir Amosas Grinas su senjoru. Tada jie užkamšė 
visus langus, išskyrus vieną, kuris išėjo į upės pusę, nes iš ten 
pavojaus nebuvo. Brėško naujas rytas, ir tai vienas, tai kitas iš 
draugų vis dirsčiojo į upę laukdami pastiprinimo. 

Dienos šviesa lėtai sklido aukštyn rytiniu dangaus pakraščiu. 
Iš pradžių pasirodė maža perlų spalvos linija, paskui rožinė juos- 
telė, kuri vis plėtėsi, ilgėjo ir skleidėsi, kol galiausiai šilta spalva 
užliejo visą dangų, lengvai nudažydama plaukiančių debesų kraš- 
tus. Miškingos vietos skendo skystame pilkame rūke, o aukštų 

ąžuolų viršūnės kyšojo iš jo it neryškios salos miglų jūroje. Švie- 
sai stiprėjant, rūkas pamažu sudrisko į skutelius, kurie tolydžio 
mažėjo ir galiausiai kažkur nuplaukė. Saulė kyštelėjo žėrintį kraš- 
telį virš rytuose dunksančių miškų, ir jos spinduliai sumirgėjo 
ant raudonos, oranžinės ir violetinės vystančios lapijos bei pla- 
čios mėlynos upės, vingiuojančios šiaurėn. 

De Katinatas iškišo galvą pro langą ir kvėpavo tyru, sakais 
kvepiančiu miško oru, sumišusiu su sunkiais žemės garais. Stai- 
gajo žvilgsnis užkliuvo už tamsios dėmelės upėje, į šiaurę nuo jų. 

— Kanoja plaukia pro šalį! - riktelėjo. 

Tuoj visi buvo besiburią prie lango, tačiau prišokęes de Lutas 
piktai nutempė juos atgal prie durų. 

— Gal norite mirti pirma laiko? - subarė jis. 

- Taip, taip! - kapitonas Ifreimas suprato iš gestų. - Turime 
palikti sargybinį denyje. Amosai, mano berniuk, gulkis šalia ir 
būk pasirenges, jei jie kartais pasirodytų. 

Abu amerikiečiai ir senasis pionierius saugojo barikadą, o kiti 
nenuleido akių nuo artėjančio laivelio. Staiga vienintelis likęs gy- 
vas censitaire sudejavo. 

— Tai irokėzų kanoja! - suriko jis. 

— Negali būti! 

— Deja, jūsų šviesybe, tikrai taip, ta nekliudytoji šiąnakt. 

— Vadinasi, moterys paspruko. 

— Norėčiau tuo tikėti. Deja, senjore, dabar kanojoje žmonių dau- 
giau nei tada, kai ji plaukė pro mus. 

Maža grupelė nelaimėlių laukė sulaikiusi kvapą, o kanoja grei- 
tai čiuožė upe, net putojo iš abiejų pusių, o įkandin jos sūkuriavo 
perskirtas vanduo. Buvo matyti, kad laivelyje prisigrūdę daug žmo- 
nių. Gal tai ištraukti sužeistieji? Kanoja vis artėjo ir artėjo, susi- 
lygino su fortu, apsisuko, irkluotojai iškėlė irklus pašaipiai kly- 
kaudami. Kanojos laivagalis atsigręžė į juos, ir pasirodė dvi sė- 
dinčios moterys. Net ir iš tokio atstumo sunku buvo neatpažinti 
mielo išblyškusio veidelio ir kito tamsaus, karališkai išdidaus vei- 
do. Tai buvo Adelė ir Onega. 

XXXIX SKYRIUS 


DU PLAUKIKAI 


Sent Mari senjoras Šarlis de Lanu buvo regėjęs šilto ir šalto, 
tačiau ir jis neištvėrė - aimana ir piktas keiksmas išsprūdo jam iš 
lūpų, kai pamatė savo žmoną indėnę, sučiuptą jos viengenčių, ku- 
rių pasigailėjimo ji vargu ar galėjo tikėtis. Tačiau net ir dabar 
senamadis galantiškumas paėmė viršų. Jis sukosi į savo svečią de 
Katinatą pareikšti jam užuojautos, tik staiga sutraškėjo medis, 
kažkas sudūlavo lange, ir jaunojo kareivio nebeliko nė kvapo. Ne- 
taręs nė žodžio, jis nuleido kopėčias ir dabar galvotrūkčiais nu- 
čiuožė žemyn. Pasiekęs žemę, davė draugams ženklą užtraukti 
kopėčias ir, puolęs į upę, ėmė plaukti link kanojos. Jis neturėjo 
nei ginklo, nei plano, vienintelė mintis valdė jį - būti pavojaus 
valandą šalia jos. Jos likimas buvo ir jo dalia. Stipriomis ranko- 
mis skrosdamas bangas, jis prisiekė dalytis gyvenimu ir mirtimi 
kartu su ja. 

Ir kitą žmogų pareiga išstūmė iš saugios vietos į pavojų. Visą 
naktį pranciškonų vienuolis nenuleido nuo de Katinato akių kaip 
šykštuolis nuo lobio. Jam šis eretikas buvo maža sėklelė, galinti 
išaugti ir paplisti nustelbdama Bažnyčios išsirinktą vynuogyną. 
Pamatęs de Katinatą greitai repečkojantis kopėčiomis, suprato, 
kad tuoj praras savo brangųjį globotinį, ir visa baimė išgaravo. 
Jis irgi nusigavo žemyn įkandin savo areštanto ir metėsi į srovę 
už kokių dešimties žingsnių nuo jo. 

Buvusieji prie lango išvydo keisčiausią reginį. Viduryje upės 
stovėjo kanoja, pilna tamsiagymių karių, laivagalyje žiedu apjuo- 
susių dvi susigūžusias moteris. Link jos beprotiškai mostaguoda- 
mas rankomis plaukė de Katinatas, sulig kiekvienu grybšniu iš- 
kildamas iki pečių, už jo šmėsčiojo apskritai kirpta vienuolio ton- 
zūra, o ilgas rudas apsiaustas su gobtuvu plūduriavo vandens pa- 
viršiųje pridurmui. Įsikarščiavęs vienuolis neapskaičiavo savo jė- 

gų. Jis buvo geras plaukikas, tačiau gremėzdiškas apdaras tempė 
jį į gilumą ir trukdė plaukti. Jo mostai vis lėtėjo, galva grimzdo 
žemyn. Galiausiai, surikęs didžiu balsu: „In manus tuas, Domi- 
ne!“*, jis iškėlė aukštyn rankas ir dingo putojančiame upės van- 
denyje. Po minutės draugai, užkimę nuo raginimų sugrįžti, pa- 
matė, kaip de Katinatą įtempė per kanojos kraštą, o kanoja apsi- 
suko ir toliau nuplaukė upe aukštyn. 

— Dieve mano! - kimiai šūktelėjo Amosas. - Jie jį pasiėmė. Jam 
galas. 

— Per keturiasdešimt metų visko esu prisižiūrėjęs, bet tokių 
dalykų regėti neteko, - negalėjo atitokti de Lutas. 

Senjoras išsiėmė iš savo auksinės dėžutės žiupsnelį šniaukš- 
čiamojo tabako ir dailia nėrinių nosinaite nubraukė nuo palaidi- 
nės priekio užkritusias dulkeles. 

— Ponas de Katinatas pasielgė kaip dera bajorui prancūzui, — 
prabilo jis. - Jei aš šiandien plaukčiau kaip prieš trisdešimt metų, 
būčiau greta jo. 

De Lutas apsidairė ir palingavo galvą. 

— Likome šešiese, - tarė sugrąžindamas juos į tikrovę. - Ma- 
nau, kad jie kažką mums rezga, nes visai nutilo. 

- Jie bėga iš namo! - suriko vienas censitaire, vogčiomis žvilg- 
telėjęs pro šoninį langą. - Ką tai galėtų reikšti? O, Nekaltoji Mer- 
gele, nejaugi mes išgelbėti? Žiūrėkite, kaip jie dumia pro medžius 
link kanojos. Mosuoja ginklais ir kažką rodo. 

— Aure pilkuoja to velnio mišrūno skrybėlė, - pasakė kapito- 
nas. - Mėginčiau jį nukepti, jei netrūktų parako ir švino. 

— Man yra tekę pataikyti iš tokio nuotolio, - sumojo Amosas, 
iškišdamas ilgą rudą šautuvą pro užgriozdintą apatinę lango dalį. 
— Atiduočiau vienų metų prekybos pajamas, kad tik jį nudėčiau. 

— Jis stovi keturiasdešimčia žingsnių toliau nei siekia manoji 
muškieta, - tarė de Lutas. - Esu matęs, kaip anglai šaudo savo 
toliašaudžiais. 


* Į tavo rankas, Viešpatie! (lot.) 

Amosas gerai nusitaikė pasidėjęs šautuvą ant palangės ir iššo- 
vė. Pasigėrėjimo šūksniais draugai palydėjo šūvį. Flamandų išga- 
ma parpuolė. Tačiau tuoj pašoko ant kojų ir niekinamai pakratė 
kumščiu lango pusėn. 

— Tegul jis būna prakeiktas! - karčiai sušuko Amosas. - Patai- 
kiau į jį tuščiu šoviniu. Tas pat, kas mestelėti akmenuku. 

— Nagi, Amosai, mano berniuk, nekeiksnok, pabandyk su žiups- 
neliu parako, jei tavo šautuvas atlaikys. 

Medžiotojas prigrūdo pilną užtaisą, išsirinko iš krepšelio ap- 
skričiausią kulką, tačiau, kai vėl pažvelgė žemyn, Išgama su savo 
kariais jau buvo dingęs. Irokėzų kanoja su belaisviais čiuožė upe 
į pietus kiek dvidešimt irklų įkirto. Išskyrus šį tamsų brūkšnelį, 
daugiau priešų upėje nesimatė. Jie pranyko it slogus sapnas. Li- 
ko kulkomis išvarpyta statinių tvora, aptvare tysantys lavonai, 
sudegusios trobos įkritusiais stogais, o ryto saulės nutvieksti miš- 
kai buvo tykūs ir ramūs, tarsi niekados negirdėję pragariško priešų 
riksmo. 

— Dievaži, jie pabėgo! - sušuko senjoras. 

— Kad tik nebūtų klasta! - nepasidavė de Lutas. - Ko jiems 
bėgti nuo šešių vyrų, kai jie paklojo šešiasdešimt. 

Vienas censitaire išsikišo pro kitą langą ir akies mirksniu me- 
tėsi ant kelių iškėlęs į viršų rankas, pajuodusį nuo parako veidą 
nukreipęs į dangų, murmėdamas padėkos maldą Dievui. Penki 
draugai pripuolė prie lango ir suriko iš džiaugsmo. Kiek akys už- 
matė, upės aukštupys buvo pilnas kanojų. Saulėje blykčiojo floti- 
lės muškietų vamzdžiai ir įgulos papuošalai. Buvo galima įžiūrėti 
baltus reguliariosios kariuomenės švarkus, rudas miško bėgūnų 
tunikas ir puošnias huronų bei algonkinų spalvas. Jie plaukė vi- 
su upės pločiu, kas minutę artėdami. Už pietinio vingio iš irokėzų 
kanojos beliko mažas judantis taškelis, kuris priplaukė kitą upės 
krantą ir tuoj dingo medžių šešėlyje. Dar akies mirksnis, ir drau- 
gai, mojuodami kepurėmis, puolė prie upės, o po išgelbėtojų ka- - 
nojomis jau girgždėjo pakrantės žvyras. Pirmosios kanojos laiva- 
galyje sėdėjo raukšlėtas mažas žmogelis su dideliu rudu peruku, 

pasidėjęs ant kelių špagą su paauksuota rankena. Kai laivas brūkš- 
telėjo dugnu, jis iššoko, aukštaauliais odiniais batais nubrido į 
krantą ir puolė senjorui glėbin. 

— Mano brangusis Šarli, - sušuko jis. - Tu gynei savo namus 
kaip didvyris! Kaip? Jūsų tik šešetas? Nagi, nagi, koks kruvinas 
mūšis! 

— Aš žinojau, Šambli, kad tu nepaliksi draugo. Namus mes iš- 
gelbėjome, bet mūsų nuostoliai baisūs. Mano žmona yra toje iro- 
kėzų kanojoje, kuri plaukė pirma jūsų. 

Šv. Liudviko forto komendantas tylomis paspaudė draugui ran- 
ką šitaip išreikšdamas užuojautą. 

— Kitos moterys atvyko sveikos ir gyvos, - pagaliau pratarė jis. 
— Jie paėmė tik tą vieną valtį, nes sulūžo irklas. Trys nuskendo ir 
dvi pačiupo. Valtyje buvo viena prancūzė dama, kaip supratau, ir 
madam. 

— Taip, ir jie paėmė jos vyrą. 

— Vargšai žmonės! Jeigu jūs ir jūsų draugai dar turite jėgų pri- 
sidėti prie mūsų, negaišdami plaukime jiems iš paskos. Dešimt 
mano vyrų liks saugoti namų, o jūs galite paimti jų kanoją. Šokite 
į ją ir - pirmyn, nes nuo jūsų greitumo priklauso gyvenimas ar 
mirtis! 


XL SKYRIUS 


PABAIGA 


Ištraukę de Katinatą iš vandens į kanoją, indėnai nesielgė su 
juo žiauriai. Jiems buvo nesuprantama, kodėl vyras laisva valia 
paliko saugią vietą ir pasidavė. Matyt, išprotėjo, o pamišimas bu- 
vo vienintelė liga, kurią indėnai gerbė ir kurios bijojo. Jie net ne- 
surišo jam riešų, nes argi žmogus, atsidūręs pas juos savo noru, 
mėgintų bėgti? Du kariai jį apčiupinėjo, ar neturi ginklo, o tada 
stumtelėjo į moterų tarpą, ir kanoja metėsi prie kranto įspėti ki- 

tų, jog prieš srovę atplaukia Šv. Liudviko forto įgula. Paskui jie 
greitai nusiyrė į upės vidurį. Adelė buvo mirtinai išblyškusi, jos 
ranka po vyro delnu buvo šalta kaip marmuras. 

— Brangioji, - sukuždėjo jis, - pasakyk, ar tau nieko neatsitiko, 
ar tavęs nenuskriaudė? 

— O, Amori, kodėl tu atplaukei? Kodėl, Amori? Iškęsčiau viską, 
bet, jei jie tave įskaudins, neištversiu. 

— Kaip aš galėjau pasilikti matydamas, kad tu jų rankose? Bū- 
čiau išsikraustęs iš proto! | 

— Mano vienintelė paguoda buvo, kad tau niekas negresia. 

— Ne, ne, tiek patyrėme visko sykiu ir jau nebesiskirsime. Kas 
mums mirtis, Adele? Ko mums jos bijotis? 

— Aš jos nebijau. 

- Aš taip pat. Bus taip, kaip Dievas nori, o jis nori mums paties 
geriausio. Jei išliksime gyvi, išsaugosime šį įvykį atmintyje. Jei 
mirsime, nueisime anapilin susikabinę už rankų. Nenusimink, 
mano turte, viskas bus gerai. 

— Pasakykite man, pone, - prabilo Onega, - ar mano vyras dar 
gyvas? 

— O taip, jis gyvas ir sveikas. 

— Tai gerai. Jis - didis vadas, aš niekada nesigailėjau ir dabar 
nesigailiu, kad ištekėjau ne už savo gentainio. Tačiau mano sū- 
nus! Kas man grąžins sūnų? Jis buvo kaip jaunas medis, tiesus ir 
stiprus! Kas už jį greičiau bėgiojo, aukščiau šokinėjo, kas pavyda- 
vo plaukiantį? Mes mirsime nesulaukę dar kartą patekant sau- 
lės. Mano širdis džiaugiasi, nes vėl pamatysiu savo berniuką. 

Irokėzų irklai nenurimo nė valandėlės, kol dešimt gerų mylių 
skyrė juos nuo Sent Mari. Tada įsuko kanoją į mažą upelį irokėzų 
žemėje ir iššoko iš jos, išsitempdami belaisvius. Aštuoni vyrai kiek 
panešė kanoją ant pečių mišku, o paskui paslėpė ją tarp dviejų 
nuvirtusių medžių ir apdengė šakomis, kad nekristų į akis. Tada 
trumpai pasitarė ir pasileido vorele mišku, belaisvius varydamie- 
si viduryje. Iš viso buvo penkiolika karių - aštuoni priekyje, o 
septyni už jų, visi ginkluoti muškietomis ir greitakojai it elniai. 

Apie pabėgimą negalima buvo nė svajoti. Jiems beliko eiti su jais 
ir kantriai laukti savojo likimo. 

Visą dieną truko kraupusis žygis. Indėnai rinkosi kelią per pel- 
kes, mėlynų miško ežerų pakrantėmis, kur, jiems besiartinant, iš 
nendrynų sunkiai plasnodami kildavo pilkieji garniai, arba lįsda- 
vo į miškų tankumyną, kur visą laiką viešpatavo sutemos, o tylą 
drumstė vien laukinių kaštonų bumpsėjimas į žemę ir voveraičių 
klegesys per šimtą pėdų virš galvų. Onega buvo ištverminga kaip 
ir visi indėnai, tačiau Adelei, tegul ir daug keliavusiai pėstute, 
pritrynė kojas, ir ji pavargo dar vakarui neatėjus. De Katinatui 
palengvėjo ant širdies, kai tarp medžių kamienų sušmėžavo rau- 
dona didelio laužo liepsna. Jie priėjo indėnų stovyklą, kur buvo 
susirinkusi didesnioji karo būrio, grįžusio iš Sent Mari, dalis. Čia 
sukinėjosi daugybė indėnių moterų, atėjusių iš mohaukų ir kaju- 
gų kaimų, kad būtų arčiau karių. Aplink ratu buvo pristatyta vig- 
vamų, prieš juos degė laužai, ant trikojų kabojo katilai, kuriuose 
virė vakarienė. Pačiame viduryje degė didžiausias laužas iš ratu 
sukrautų šakų, o jo centre buvo paliktas tuščias kokių dvylikos 
pėdų skersmens plotelis. Jame stovėjo įsmeigtas kuolas, o prie jo 
buvo pririštas kažkoks daiktas, labai raudonas su juodu. De Kati- 
natas greitai atsistojo priešais Adele, kad jos akys neregėtų tokių 
baisenybių, bet buvo per vėlu. Ji suvirpėjo ir mėšlungiškai įkvėpė 
pro išbalusias lūpas, tačiau nė garsas neišsprūdo iš jos. 

— Vadinasi, jie jau pradėjo, - santūriai prabilo Onega. - Tuoj 
ateis mūsų eilė, ir mes parodysime, kaip mokame mirti. 

- Jie mums nieko blogo nedaro, - silpnai paprieštaravo de Ka- 
tinatas. - Gal mus laikys išpirkai ar mainams? 

Indėnė pakratė galvą. 

— Neapgaudinėkite savęs tokia viltimi, - pasakė ji. - Jų švelnu- 
mas - tai ženklas, kad jūsų laukia kankinimai. Jūsų žmoną ati- 
duos vienam iš vadų į žmonas, o jūs ir aš turėsime mirti. Aš per 
sena būti indėno žmona. 

Į žmonas irokėzui! Kraupūs žodžiai smogė jiems į širdis skau- 
džiau nei mintis apie mirtį. De Katinatui nusviro galva, jis su- 

sverdėjo ir būtų parkritęs, jei Adelė nebūtų sugriebusi už ran- 
kos. 

— Nesibijok, mielasis Amori, - sukuždėjo ji. - Šito nebus! Pri- 
siekiu tau, kad tavo mirties aš neištversiu. Gal tai ir nuodėmė, 
bet jei mirtis neateis pas mane, aš eisiu pas ją. 

De Katinatas pažvelgė į mielą veidelį, kuriame susimetė tvir- 
tos nepalaužiamo ryžto linijos. Jis žinojo, kad bus taip, kaip ji 
pasakė. Jų daliai neteks šio paskutinio pažeminimo. Ar kada jis 
būtų patikėjęs, jog ateis laikas, ir jo širdis suspurdės iš džiaugsmo 
nuo minties, kad jo žmona mirs kartu su juo? 

Atėjus į irokėzų kaimą, jų moterys ir kariai nuskubėjo link jų, 
ir jie turėjo skverbtis tarp dviem eilėmis sustojusių šiurkščių vei- 
dų, kurie tyčiojosi, šiepėsi ir staugė. Palyda nuvedė juos pro mi- 
nią į atokiau stovėjusią lūšnelę. Ji buvo tuščia, tik viename kam- 
pe kabojo keli žvejų tinklai iš karklo vytelių, o kampe buvo pri- 
versta moliūgų. 

— Ateis vadai ir nuspręs, ką su mumis daryti, - paaiškino One- 
ga. - Štai ir jie! Tuoj pamatysite, ar aš buvau teisi. Savo gentai- 
nius gerai pažįstu. 

Po akimirksnio vidun įėjo senas karo vadas, lydimas dviejų jau- 
nesnių drąsuolių ir barzdoto olando bei irokėzės mišrūno, vado- 
vavusio dvaro rūmų puolimui. Jie sustojo tarpduryje apžiūrinė- 
dami belaisvius ir kažką vienas kitam šūkaliodami gomuriniais 
balsais. Vanago, vilko, lokio ir gyvatės totemai rodė, kad kiekvie- 
nas iš jų atstovauja garsiausioms savo genties šeimoms. Išgama 
rūkė pypkę ir kalbėjo daugiau už kitus, matyt, ginčydamasis su 
vienu iš jaunesniųjų laukinių, kuris lenkė prie savo nuomonės. 
Paskutinį žodį keliais trumpais piktais sakiniais tarė senasis va- 
das, ir, atrodė, dėl visko buvo susitarta. 

— Na, o jūs, gražioji ponia, - prancūziškai kreipėsi Išgama į 
irokėzę, - šiąnakt gausite pamoką, kad žinotumėte, jog nedera 
šalintis saviškių. 

— Tu, pusiau maišytas gyvuly, - be baimės atsakė senoji mote- 
ris, - nusiimk skrybėle nuo galvos, kai kalbi su ta, kurios gyslo- 

mis teka geriausias onandagų kraujas. Argi tu karys? Net su tūks- 
tančiu už savo nugaros nesugebėjai užimti mažo namo su keliais 
vargingais žemdirbiais! Nenuostabu, kad tavo tėvo žmonės išme- 
tė tave iš savo tarpo! Eik karoliukų siuvinėti ar žaisti slyvų kau- 
leliais, nes vieną dieną miškuose gali susitikti tikrą vyrą ir tada 
apjuodinsi gentį, kuri tave priėmė! 

Išgamos veide atgijo nuožmumas besiklausant įžeidžių žodžių, 
kuriuos šnypšte šnypštė belaisvė. Jis priėjo artyn ir, nutvėręs už 
rankos, įkišo jos smilių į savo degančią pypkę. Ji nė nebandė jo 
ištraukti ir toliau sėdėjo visiškai abejingu veidu kokią minutę ar 
dvi, žvelgdama pro atviras duris į vakaro žarą ir mažomis grupe- 
lėmis besišnekučiuojančius indėnus. Jis įdėmiai ją stebėjo tikėda- 
masis, kad ji suklyks ar mėšlungis iškreips jos veidą. Galiausiai 
nustūmė jos ranką šalin ir išėjo iš lūšnos lauk. Ji įsikišo apanglė- 
jusį pirštą į užantį ir nusikvatojo. 

— Jis niekam tikęs! - suriko. - Jis net nemoka kankinti! Na, aš 
priversčiau jį staugti. Tikrai priversčiau. Tačiau jūs, pone, visiš- 
kai baltas! 

— Sunku matyti pragarišką darbą. Ak, jei galėčiau aš stoti su 
juo į kovą, vienas prieš vieną! Aš su savo špaga, o jis - su bet 
kokiu ginklu. Dieve mano, jis užmokėtų už tai širdies krauju! 

Indėnė atrodė nustebusi. 

— Keista, - pratarė ji, - kad jūs, pats būdamas mirties šešėlyje, 
galvojate apie tai, ką daro su manimi. Mūsų likimai vienodi, sa- 
kau jums. 

— Ak! 

- Ir jūs, ir aš mirsime prie kuolo. O ją atiduos tam šuniui, kuris 
ką tik mus paliko. . 

— Ak! 

— Adele, o, Adele! Ką man daryti? - iš nevilties ir susijaudini- 
mo de Katinatas rovėsi plaukus. 

— Nebijok, Amori. Mano širdis manęs neišduos. Ką reiškia mir- 
ties skausmas, jei po to būsime amžinai sykiu? 

— Jaunesnysis vadas užtarė jus sakydamas, kad Mičė Manitu 

užleido ant jūsų beprotybę, todėl jūs ir atplaukėte prie jų kano- 
jos. Dar jis sakė, kad ant genties gali kristi prakeikimas, jei jūs 
mirtumėte ant laužo. Tačiau Išgama paaiškino, kad blyškiavei- 
džiams meilė tolygu beprotybei ir kad jus pas juos atvedė meilė. 
Tada jie nutarė, kad jūs mirsite, 0 ji eis į jo vigvamą, nes jis vado- 
vavo šiam karo žygiui. Ant manes visi jie pyksta, ir aš turėsiu 
mirti kankinama pušų balanomis. 

De Katinatas sumurmėjo maldelę, kad galėtų pasitikti mirtį 
kaip dera kareiviui ir bajorui. 

— Kada tai įvyks? - paklausė. 

— Dabar! Tuoj pat! Jie nuėjo visko suruošti! Jūs dar turite lai- 
ko, nes aš eisiu pirmoji. 

— Amori, Amori, gal dabar mirkime drauge? - verkė Adelė, ap- 
kabindama vyrą. - Tai nuodėmė, taip, nuodėmė, bet Dievas at- 
leistų. Išeikime, brangusis. Palikime šiuos kraupius žmones, šį 
žiaurų pasaulį. Eikime ten, kur rasime ramybę. 

Indėnės akys nušvito iš pasigėrėjimo. 

— Tu gerai kalbi, Baltoji Lelija, - pasakė. - Kam laukti, kol jie 
panorės jus nuskinti? Žiūrėkit, laužo liepsnos jau siekia medžių 
kamienus. Ar girdite, kaip staugia trokštantieji jūsų kraujo? Jei 
mirsite nuo savo rankos, atimsite išjų reginį, o vadas neteks nuo- 
takos. Jūs būsite nugalėtojai, 0 jie - nugalėtieji. Teisybę kalbi, 
Baltoji Lelija. Tai - vienintelis jūsų kelias. 

— Bet kaip juo nueiti? | 

Onega įdėmiai žvilgtelėjo į du karius, ėjusius sargybą prie lūš- 
nos durų. Jie buvo nusisukę ir godžiai stebėjo kraupius parengia- 
muosius darbus. Tada ji giliai pasirausė savo palaido apsiausto 
klostėse ir išsitraukė mažą pistoletą su dviem variniais vamzdžiais 
ir dviem sparnuotų drakonų pavidalo gaidukais. Jis atrodė kaip 
žaisliukas su išdailintais užraitais ir raižiniais - neturintis sau 
lygių geriausio Paryžiaus ginklininko kūrinys. Senjoras buvo pir- 
kęs jį dėl gražumo, kai paskutinį kartą lankėsi Kvebeke. Dabar 
jis galėjo praversti, abu vamzdžiai buvo užtaisyti. 

— Maniau pati juo pasinaudosianti, - pasakė slapčia dėdama jį 

de Katinatui į ranką, - tačiau noriu parodyti, kad galiu mirti kaip 
dera onondagei ir kad esu verta vadų kraujo, tekančio mano gys- 
lomis. Imk jį! Prisiekiu, kad juo nepasinaudosiu, nebent suvary- 
čiau abi kulkas į Išgamos širdį. 

De Katinatas nukaito iš džiaugsmo, kai jo pirštuose atsidūrė 
pistoletas. Šis ginklas atrakins jiems vartus į ramybę. Adelė pri- 
siglaudė skruostu prie jo peties ir smagiai nusijuokė. 

— Atleisk man, brangioji, - sušnabždėjo jis. 

— Atleisti tau? Laiminu ir myliu tave visa širdimi ir siela. Ap- 
kabink mane, mielasis. Sukalbėkime prieš tai maldą. 

Jie kartu suklupo ant kelių, tik staiga į lūšną įėjo trys kariai ir 
kažką pasakė savo gentainei trumpais kapotais sakiniais. Ji paki- 
lo su šypsena. 

— Jie manęs laukia, - ištarė. - Na, Baltoji Lelija, ir jūs, pone, aš 
jums parodysiu, kas yra mano priedermė. Sudie ir neužmirškite 
Onegos! 

Ji nusišypsojo ir išėjo iš lūšnos tarp karių, žengdama greitai ir 
tvirtai, it karalienė į sostą. 

- Na, Amori! - sukuždėjo Adelė, užmerkdama akis ir dar la- 
biau priglusdama. 

Jis pakėlė pistoletą, įkvėpė oro, tačiau ginklas iškrito jam iš 
rankos, o jis liko klūpoti nušvitusiomis akimis įsistebeilijęs į me- 
dį, augusį priešais lūšnos duris. 

Beržas buvo labai senas, visas gumbuotas. Jo žievė buvo atsi- 
knojusi ir karojo žemyn, o kamieną dengė samanos ir pelėsiai. 
Per dešimt pėdų nuo žemės storas kamienas šakojosi į dvi dalis. 
Toje proskyroje staiga pasirodė didžiulė raudona plaštaka, kuri 
iškalbingai mostagavo į abi puses. Belaisviai nustėrę žiūrėjo į ją, 
kol ši pradingo, o jos vieton išlindo veidas, irgi taip pat energingai 
besisukaliojąs į abi puses. Raukšlėta raudonmedžio spalvos oda, 
didžiuliai stirksantys antakiai ir mažos blizgančios akys nekėlė 
abejonių. Ten buvo kapitonas Ifreimas Sevidžas iš Bostono. 

Jiems su nuostaba bespoksant, miško glūdumoje kažkas šai- 
žiai sušvilpė, ir bematant iš visų krūmų, tankumynų, brūzgynų 

pasipylė ugnis ir dūmai. Aplink laukymę sugriaudėjo muškietos, 
kulkų kruša švilpdama kirto spiegiančius laukinius. Irokėzų sar- 
gybiniai buvo palikę postus, kad pasigėrėtų kraugerišku reginiu 
— belaisvių mirtimi, o kanadiečiai staigiai puolė ir apsiautė sto- 
vyklą ugnies ratu. Irokėzai puldinėjo šen ir ten, tačiau visur jų 
laukė mirtis. Galiausiai jiems pavyko rasti neapšaudomą vietą, ir 
jie spruko kaip avys pro sulūžusią tvorą ir nuskuodė kiek įkerta 
gilyn į miškus, persekiotojų kulkoms švilpiant pro ausis. Vėl pa- 
sigirdo švilptelėjimas medžiotojams liautis persekiojus. 

Tačiau vienas laukinis prieš sprukdamas dar troško pabaigti 
pradėtą darbą. Flamandų išgamai kerštas rūpėjo labiau už sau- 
gumą. Puolęs prie Onegos, jis suvarė jai į smegenis tomahauką. 
Suklykęs karo šūkį, mojuodamas kruvinu ginklu virš galvos, puo- 
lė lūšnon, kur tebeklūpojo belaisviai. De Katinatas pamatė jį, ir 
beprotybė blykstelėjo jo akyse. Jis pakilo pasitikti ir, kai šis įbė- 
go, iššovė iš abiejų pistoleto vamzdžių Išgamai į veidą. Tuoj įsi- 
veržė kanadiečiai, šokinėdami per besirangančius kūnus. Belais- 
vius šiltai apglėbė draugiškos rankos. Žvelgdami į besišypsančius 
pažįstamus Amoso Grino, Sevidžo ir de Luto veidus, jie patikėjo, 
jog galiausiai ir jiems atėjo ramybės metas. 

Šitaip bėgliams baigėsi kelionės vargai. Tą žiemą jie praleido 
Šv. Liudviko forte, o pavasarį irokėzai perkėlė karo žygį į Šv. Lau- 
ryno aukštupį, tad keliauninkai galėjo leistis upe žemyn į angliš- 
kąsias provincijas, o paskui - Hudzonu į Niujorką, kur su džiaugs- 
mu juos pasitiko Amoso Grino šeima. Abiejų vyrų draugystė, su- 
lydyta bendrų prisiminimų ir išgyventų pavojų, tapo tokia tvirta, 
jog jie kartu ėmėsi kailių prekybos. Greitai prancūzo vardas tapo 
žinomas Meino kalnuose ir Alegenio šlaituose kaip kadaise Ver- 
salio salonuose ir koridoriuose. Ilgainiui de Katinatas pasistatė 
namą Steitenailende, kur buvo įsikūrę daugybė panašaus likimo 
bėglių. Didelę dalį pelno iš kailių prekybos jis skyrė savo vargs- 
tantiems broliams hugenotams. O Amosas Grinas vedė mergaitę 
olandę iš Skenektadžio, ir ši su Adele bematant susidraugavo. Po 
Amoso vedybų abiejų šeimų draugystė dar labiau sutvirtėjo. 

O kapitonas Ifreimas Sevidžas laimingai grįžo į numylėtąjį Bos- 
toną ir įgyvendino savąją svajonę - pasistatė gražų namą iš plytų 
šiaurinėje miesto dalyje, ant kalvos, kur galėjo pro langus stebėti 
upėje ir įlankoje vykstančią laivybą. Čia jis ir gyveno gerbiamas 
miestiečių, kurie jį išrinko į miesto tarybą ir savivaldybę. Kai se- 
ras Viljamas Fipsas puolė Kvebeką, o senasis Lionas Frontena- 
kas nesileido išvaromas iš savo irštvos, Sevidžas vadovavo vie- 
nam puikiam laivui. Senasis jūrininkas, didžiai gerbiamas, nugy- 
veno gražų amželį, bemaž iki kito šimtmečio vidurio, ir begęstan- 
čiomis akimis stebėjo vis didėjančią savo šalies šlovę. 

Sent Mari dvaro rūmai buvo atstatyti kaip buvę, tačiau jų sen- 
joras, netekęs žmonos ir sūnaus, labai pasikeitė. Jis sulyso, su- 
žiaurėjo ir nuolatos vesdavo karo būrius į irokėzų miškus, nu- 
rungdamas žvėriškumu net laukinius. Atėjo diena, ir, išvykęs į 
vieną iš ekspedicijų, negrįžo nei jis pats, nei jo vyrai. Daug dar 
paslapčių saugo tykūs Kanados miškai, juose glūdi ir Sent Mari 
senjoro Šarlio de Lanu likimas. 


Prierašas apie hugenotus ir jų išsklidimą 


Paskutiniame septynioliktojo šimtmečio ketvirtyje vargu ar ga- 
lėjai rasti bent vieną pramonės šaką Prancūzijoje, kurioje nebūtų 
karaliavę hugenotai. Tiesa, hugenotų būta daug, tačiau jų reikš- 
mė toli pranoko jų gausą. Prekyba audiniais šiaurėje ir pietry-. 
čiuose, saržos ir lengvų medžiagų audimas Langedoke, lino gami- 
nių verslas Normandijoje ir Bretanėje, šilko ir aksomo pramonė 
Tūre ir Lione, stiklo Normandijoje, popieriaus Overnėje ir Angu- 
mua, juvelyrinių dirbinių menas Prancūzijos saloje, odos raugyk- 
los Turene, geležies ir skardos dirbtuvės Sedane - viskas buvo 
hugenotų žinioje. Katalikiškų švenčių gausa trukdė varžovams 
dirbti. Apskaičiuota, kad per metus protestantai darbavosi 310, o 
katalikai - tik 260 dienų. 

Labai daug bėglių hugenotų buvo grąžinta atgal. Prancūzijos 
kalėjimai ir galeros buvo jų kimšte prikimšti. 100 000 hugenotų 

apsigyveno Fryzijoje ir Olandijoje, 25 000 - Šveicarijoje, 75 000 - 
Vokietijoje ir 50 000 - Anglijoje. Kai kurie nukako net į tolimąjį 
Gerosios Vilties ragą, kur ir pasiliko Parlio srityje. 

Karo metais tremtiniai padėjo stiprinti juos priėmusių šalių 
galybę. Rusijoje prancūzai karo meno mokė Petro Didžiojo armi- 
ją. Vienas grafas hugenotas tapo vyriausiuoju Danijos kariuome- 
nės vadu. Šombergas vadovavo Brandenburgo armijai, o vėliau - 
Anglijos kariuomenei. 

Anglijoje buvo sudaryti trys hugenotų pulkai, kurie tarnavo 
karaliui Viljamui. Tremtiniai įsitaisė šilko gamintojais Spaitelfil- 
de, medvilnės verpėjais Baidforde, gobelenų audėjais Ekseteryje, 
vilnos karšėjais Tontone, kašmyro audėjais Noridže, audėjais Ken- 
terberyje, skrybėlininkais Vandsvorte, burių audėjais Ipsviče, ko- 
lenkoro meistrais Bromlyje, stiklo - Sasekse, popieriaus - Lavers- 
toke, batisto meistrais - Edinburge. 

Pirmieji protestantų bėgliai prieglobstį rado Amerikoje, kur 
Steitenailende įsikūrė jų klonija. Įsakas buvo panaikintas po dvi- 
dešimties metų. Daugiausia hugenotų į Bostoną atvyko 1684 m. 
Remiantis Masačusetso Aukščiausiojo Teismo įsaku, Oksforde 
jiems buvo duota 11 000 akrų žemės. Pridygo kolonijų Niujorke 
ir Longailende, vėliau - Virdžinijoje (Monakeno gyvenvietė), Me- 
rilende ir Pietų Karolinoje (prancūziškosios Sančio ir Oranžinė 
apylinkės). 


Prierašas apie tolesnį Liudviko, madam de Mentenon ir 
madam de Montespan likimą 


Mūsų šimtmečiui palikta atskleisti tikrąją madam de Mente- 
non reputaciją, atmetant jai metamus kaltinimus, ir parodyti ją 
tokią, kokia buvo iš tiesų - tyra moteris ir pasiaukojanti žmona. 
Iš septynioliktojo amžiaus memuarų rašytojų teisybės ji nesulau- 
kė, nes daugelis jų, kaip antai hercogas de Sen-Simonas ir Bava- 
rijos princesė Elizabetė, turėjo savų sumetimų jos nemėgti. Isto- 
rinė daktaro Dolingerio studija puikiai aprašo jos charakterį ir 

įtaką karaliui. Ji buvo puiki Liudviko žmona ir atsidavusi tarna- 
vo jam trisdešimt santuokinio gyvenimo metų, nuolatos kreipda- 
ma jį link gėrio. Jai būtų galima prikišti tik atvejį su hugenotais. 
Po vyro mirties ji greitai pasimirė. 

Nugalėjus varžovei, madam de Montespan gyveno didelėje pra- 
bangoje, švaistydamasi didžiulėmis pinigų sumomis, kurių jai ne- 
pašykštėjo karalius. Galiausiai, išsėmusi visus šio pasaulio malo- 
numus, ji griebėsi vienuolės ašutinės ir vinučių prismaigstyto dir- 
žo, tikėdamasi gerą gyvenimą pelnyti ir anapilyje. Mirties ji be 
galo bijojo. Kai griausdavo ar žaibuodavo, ji sėdėdavo su mažu 
vaiku ant kelių vildamasi, kad kūdikio nekaltybė apsaugos ją nuo 
mirties. Miegodavo prie uždegtų žvakių, o šalia jos minkštasuolio 
nuolatos budėdavo kelios moterys. Kai išmušė neišvengiama va- 
landa, savo kūną ji paliko šeimos kapui, širdį - Laflešo moterų 
vienuolynui, o vidurius - Menu vienuolynui netoli Burbono. Vi- 
duriai buvo sudėti į dėžę ir įduoti valstiečiui, kad šis nuneštų į 
vienuolyną. Smalsumo vedamas, valstietis pakeliui atidarė dėžę 
ir, pamatęs, kas joje yra, nusprendė, kad iš jo pasijuokta, todėl 
viską išmetė į pakelės griovį. Kaip tik tuo metu pro šalį ginė kiau- 
lių bandą, ir, kaip rašo ponia Džulija Pardu, „per kelias minutes 
purviniausi padarai surijo tai, kas buvo likę iš išdidžiausios že- 
mėje moters“. 

Liudvikas karaliavo daugiau kaip penkiasdešimt metų. Tie me- 
tai aukso raidėmis įrašyti į Prancūzijos istoriją. Mirė jis 1715 m. 
labai liūdnomis aplinkybėmis. 

Jam gyvam tebesant, vienas po kito išmirė visi jo mylimi as- 
menys: brolis, sūnus, du sūnaus sūnūs, jų žmonos, galiausiai fa- 
voritės proanūkis. Karšinčiui valdovui, teberausvinančiam skruos- 
tus ir tebevilkinčiam korsetą, teliko vienas mažas vaikas iš tre- 
čios kartos, Anžu hercogas, giminei pratęsti. 1715 m. rugpjūčio 
20 d. jam paūmėjo senatvinė gangrena, kuri išplito po visą koją ir 
tapo mirties priežastimi rugpjūčio 30 d. Prieš mirtį jis ištarė žo- 
džius, bylojančius, kad jo būta garbingo žmogaus: „Ponai, pra- 
šom man atleisti, kad rodžiau jums netinkamą pavyzdį. Turėčiau 

labai jums padėkoti už jūsų tarnavimą man, taip pat už prierai- 
šumą ir ištikimybę, kuriuos nuolatos jaučiau iš jūsų. Prašau to- 
kio paties atsidavimo ir lojalumo savo anūkui. Sudie, ponai. Jau- 
čiu, kad šis išsiskyrimas turės įtakos ne tik man, bet ir jums vi- 
siems. Atleiskite man! Tikiuosi, kad, man mirus, retkarčiais ma- 
ne prisiminsite“. 


RODNIS STOUNAS 


PRATARME 


Iš knygų, kuriose radau dalį medžiagos, padedančios man 
vaizduoti įvairius šio šimtmečio pradžios Anglijos gyvenimo vaiz- 
dinius ir asmenybes, ypač minėtinos šios: Aštono „Devynioliktojo 
amžiaus aušra“, Gronou „Reminiscencijos“, Ficdžeraldo „Jurgio 
IV gyvenimas ir laikmetis“, Džeso „Brumelo gyvenimas“, „Bok- 
siana“, „Boksas“, Harperio „Braitono vieškelis“, Robinsono „Pas- 
kutinis Barimoro erlas“ ir „Senasis O“, Raiso „Arklių lenktynių 
istorija“, Tristramo „Karietų laikai“, Džeimso „Laivyno istori- 
ja“, Klarko Raselo „Kolinguudas“ ir „Nelsonas“. 

Esu be galo dėkingas savo draugams P Dž.K. Parkinsonui ir 
Robertui Berui už informaciją apie Ringą. 


A. Konanas Doilis 


Haslemeras, 
1896 metų rugsėjo 1-oji 


I SKYRIUS 


VIENUOLIO ĄŽUOLO KAIMAS 


Šiandien, vienas tūkstantis aštuoni šimtai penkiasdešimt pir- 
mųjų metų sausio pirmąją, devynioliktasis amžius persirito į ant- 
rąją pusę, ir daugelis mūsiškių, kurių jaunystė buvo susijusi su 
anais nepaprastais laikais, jau gavo ne vieną perspėjimą, kad pra- 
lėke metai niekados nesugrįš. Būdami žilaplaukiai seniai, susi- 
renkame ir pasakojame prisiminimus apie anas šaunias dieneles, 
o kai mėginame kalbinti savo vaikus, pasirodo, kad jie mūsų ne- 
supranta. Gyvenome bemaž taip, kaip ir mūsų tėvai, o vaikai ne- 
įsivaizduoja gyvenimo be geležinkelio ar garo laivų, nes yra kito 
amžiaus žmonės. Galima būtų prispirti juos pasėdėti prie istori- 
jos vadovėlių, tuomet iš knygų, be abejo, sužinotų apie mūsų se- 
kinamas kovas su anuo didžiuoju žmogumi, blogio genijumi. Jiems 
paaiškėtų, kaip laisvė pranyko Europos platybėse, kaip buvo pra- 
lietas Nelsono kraujas* ir sudužo kilnioji Pito** širdis, sužinotų 
apie žmones, kurie priešinosi, kad laisvė amžiams neišskrietų iš 
mūsų kraštų ir rastų prieglobstį ne tik pas mūsų brolius užjūryje. 
Visa tai galima perskaityti knygose, kuriose tiksliai nurodytos įvai- 
rios sutartys bei datos, kai nugriaudėjo vienas ar kitas mūšis, be 
to, jie suvoktų, kokie mes buvome, kaip gyvenome, koks mums 
atrodė pasaulis, kai buvome tokie jauni kaip jie šiandien. 

Imuosi plunksnos, norėdamas išdėstyti jums visa tai, ir nesiti- 
kėkite, kad postringausiu apie savo paties gyvenimą, nes tuomet 


* Horacijus Nelsonas (1758-1805) - garsus anglų admirolas, vadova- 
vęs laivynui. 1805 m. žuvo mūšyje prie Trafalgaro, kurį laimėjęs užkirto kelią 
prancūzams išsilaipinti Anglijoje (čia ir toliau vertėjo pastabos ). 

** Viljamas Pitas (1759-1806) - vienas garsiausių Didžiosios Britanijos 
valstybės veikėjų, atidavęs daug jėgų kovai su Napoleonu. 

dar buvau pernelyg jaunas, nors galėčiau paporinti kitų gyveni- 
miškų istorijų, o manoji tuosyk žengė vos pirmuosius žingsnius. 
Vyriškio gyvenimo istoriją kuria moteris, jos meilė, o ligi tos mi- 
nutės, kai pirmą sykį pažvelgiau į akis savo vaikų motinai, turėjo 
praslinkti nemažai metų. Mums atrodė, jog susitikome vos vakar, 
bet mūsų vaikai sode jau visai lengvai nusiraško slyvų, o mums 
tam prireiktų kopėčių; vaikštinėdami tais takeliais, kuriais ve- 
džiodavome juos už mažutėlaičių rankelių, dabar esame linkę at- 
siremti į stiprią jauną ranką. 

| Šis pasakojimas bus apie tuos laikus, kai mane mylėjo tik mo- 
tina, o jei tikitės ko nors kito, meskite šalin mano pasakojimą, 
nes jis skirtas ne jums. Bet jei esate pasirengę panirti kartu su 
manimi į aną pamirštą pasaulį, susipažinti su Džimu bei Čempio- 
nu Harisonu, norite sužinoti, koks buvo mano tėvas, vienas iš 
admirolo Nelsono bendražygių, įsitikinti, kaip atrodė didysis jū- 
rų galiūnas ir Jurgis, vėliau tapęs niekam tikusiu Anglijos kara- 
liumi, be to, suprasti žymųjį mano dėdę serą Čarlzą Tredželį, 
pagarsėjusį dabitą, ir įstabiuosius kovotojus, kurių vardai tebe- 
minimi ir dabar, tai ištieskite man savo ranką, skaitytojau, ir trau- 
kiam į kelionę. Prašau tik vieno, nesitikėkite, kad, tapęs gidu, 
suteiksiu jums daugybę pramogų, nes galite gerokai nusivilti. 
Žvelgdamas į savo knygų lentynas, matau, jog vien išminčiai, ašt- 
rialiežuviai bei drąsuoliai drįsta rašyti apie save ir savąjį gyveni- 
mą, 0 aš nesu nei kvailesnis, nei bailesnis nei kiti paprasti žmo- 
nės, ir to man visiškai pakanka. Apie save galiu pasakyti tik vie- 
na: auksarankiai ir meistruoliai girdavo mano galvą, o išminčiai 
— rankas. Neturiu kuo pasigirti, nebent vienu įgimtu polinkiu į 
muziką: aš nesunkiai ir sparčiai pramokstu groti kiekvienu mu- 
zikos instrumentu. Atrodau kaip paprastas žmogus: vidutinio ūgio, 
akys lyg pilkos, lyg žydros, o plaukai, kol apvaizda nepadabino jų 
žile, buvo tartum šviesūs, o gal kaštoniniai. Beje, vieną dalyką 
galiu tvirtai pasakyti: per visą gyvenimą niekad niekam nejutau 
pavydo, visad žavėjausi labiau apvaizdos apdovanotais žmonėmis 
ir regėjau tikrovę tokią, kokia ji buvo, be jokių iškraipymų, taip 

pat vertinau ir save; manau, kad dabar, brandos sulaukęs, turiu 
rašyti atsiminimus. 

Taigi, jūsų, maloningieji ponai, leidimu, pasilieku nuošalesnia- 
me šio pasakojimo kamputyje. Pamėginkite įsivaizduoti, kad aš 
esu plona, bespalvė gija, ant kurios veriami perlai; to labiausiai ir 
trokščiau. 

Mūsų, Stounų, giminėje kiekvienos kartos vyrai tarnauja lai- 
vyne, 0 vyriausiasis sūnus pavadinamas tėvo mėgstamiausio ad- 
mirolo vardu. Taigi giminės medis siekia Vernoną Stouną, kuris 
mūšyje su olandais vadovavo eikliam aukštų bortų penkiasdešim- 
ties patrankų šliupui. Po jo buvo Hukas Stounas, vėliau Benbou 
Stounas ir pagaliau mano tėvas Ensonas Stounas, kuris savo ruož- 
tu 1786 metais po Kristaus gimimo Šv. Tomo parapijos bažnyčio- 
je, Portsmute, pakrikštijo mane Rodnio vardu. 

Vos pakėlęs galvą, pro langą matau sode augalotą savąjį ber- 
niuką, o jeigu pašaukčiau jį, tai suprastumėt, kad išlaikiau gar- 
bingas savo giminės tradicijas: jo vardas Nelsonas. 

Mano mylima motutė, geriausia motina, kokia tik gali būti, — 
antroji Džono Tredželio, Miltono vikaro, dukra. Miltonas - nedi- 
delė kaimo parapija, kuri ribojosi su Lengstono pelkėmis. Mamos 
šeima buvo neturtinga, tačiau turėjo deramą padėtį visuomenėje, 
nes vyresnysis jos brolis buvo tas pats seras Čarlzas Tredželis, 
kuris paveldėjo žinomo Indijos pirklio turtą ir vienu metu jo var- 
dą tarė visų lūpos, be to, jis artimai bičiuliavosi su Velso princu. 
Vėliau dar papasakosiu apie jį, o kol kas įsidėmėkite tik tai, kad 
jis buvo tikras mano dėdė ir mano motutės brolis. 

. Pamenu beveik visą puikų jos gyvenimą, nes ištekėjo būdama 
dar labai jauna, ir tuomet, kai pirmą sykį įsidėmėjau švelnų jos 
balsą ir rūpestingas rankas, buvo dar visai jaunutė. Motutę ir da- 
bar įsivaizduoju kaip nepaprastai žavią moterį geromis, romiomis 
akimis, tiesa, neaukšto ūgio, tačiau išdidžios povyzos. Pamenu, kad 
tuomet ji vilkėdavo sukneles iš kažin kokio alyvinio kintančių spalvų 
audinio ir ant ilgo balto kaklo ryšėdavo baltą skarelę, o mezgimo 
kabliukas ar virbalai mikliuose pirštuose lakstydavo tartum verpstė. 

Antaiji išnyra man prieš akis jau brandaus amžiaus, švelni ir kupi- 
na meilės, kažką mąsto, sukasi kaip įmanydama, kad iš skurdaus 
leitenanto atlyginimo išlaikytų visą namų ūkį ir nepasirodytų pra- 
stai prieš kaimynus. Net ir dabar, vos įeinu į svetainę, vėl matau ją: 
pečiai prislėgti aštuoniasdešimties su viršum doro gyvenimo metų 
naštos, plaukai visiškai nubalę, veidas ramus, dailus kaspinais pa- 
dabintas kykas, akiniai auksiniais rėmeliais, pečius dengia vilnonė 
skraistė žydrais pakraštėliais. Mylėjau ją, kai buvo jauna, myliu ir 
tokią, užkluptą senatvės, ir, kai jos nebebus, prarasiu kažką tokio, 
ko niekuo negalima pakeisti. Jūs, mielas skaitytojau, matyt, turite 
aibes draugų, galbūt ir tuokėtės ne sykį, tačiau motina būna tik 
viena ir antros niekad neturėsite, todėl globokite ją, kol įstengiate, 
nes ateis tokia diena, kai kiekvienas neapgalvotas poelgis, kiekvie- 
nas ištartas jai neatsargus žodis atsimušęs atšoks ir dar skaudžiau 
įgels jums širdį. 

Tokia buvo ir mano motutė. O apie tėvą gal pavyks parašyti 
nuodugniau, toje pasakojimo vietoje, kai jis grįžo namo iš Vidur- 
žemio jūros. Visą savo vaikystę girdėjau tik kitur minint jo vardą, 
o veidą regėjau miniatiūroje, kurią motutė visuomet nešiojo ant 
kaklo, medaliono viduje. Iš pradžių man sakydavo, kad jis kauna- 
si su prancūzais, o vėliau, metams slenkant, vis dažniau ėmė mi- 
nėti kovas su generolu Bonapartu. Atmenu, kaip dievobaimingai 
žvelgdavau į didžiojo korsikiečio portretą knygyno vitrinoje To- 
mo gatvėje, Portsmute. Tai štai koks jis, pats pikčiausias mūsų 
priešas, su kuriuo be atvangos kovojant praėjo mano tėvelio gy- 
venimas! Mano vaikiškoje vaizduotėje jie kovėsi vienas su kitu, ir 
visada vaizduodavausi, kad mano tėvas ir tas skustagalvis plona- 
lūpis ponas, susiėmę plikomis rankomis, niekaip negali įveikti 
vienas kito mirtinoje, metų metus trunkančioje dvikovoje. Ir tik 
mokykloje supratau, kiek daug pasaulyje berniukų, kurių tėvai, 
kaip ir manasis, kovėsi su Bonapartu. 

Ir visus tuos prailgusius metus mano tėvelis tik sykį buvo na- 
muose - štai ką tais laikais reiškė būti jūreivio žmona. Jis atvyko 
beveik išsyk mums persikėlus iš Portsmuto į Vienuolio Ąžuolo 

kaimą ir praleido kartu savaitę, prieš išplaukdamas su admirolu 
Džerviu, kuriam padėjo tapti lordu Sen Vinsentu. 

Atmenu, kad jis išgąsdino ir pakerėjo mane begaliniais pasa- 
kojimais apie mūšius. Prisimenu visa taip gerai, lyg būtų buvę 
tik vakar; kokio siaubo apimtas žvelgiau į kraujo dėmę ant jo 
marškinių nėrinių, nors ji, be abejo, atsirado tik neapdairiai sku- 
tantis. Bet tuo metu nė kiek neabejojau, jog tai kokio nugalėto 
prancūzo ar ispano kraujas, ir kupinas siaubo atšlydavau, kai jis 
glostydavo man galvelę sugrubusia ranka. 

Paskui jis išvažiavo, ir motutė graudžiai raudojo, o aš žvelgiau, 
kaip mėlynas jo munduras ir baltos aptemptos kelnės tolsta sodo 
takeliu, ir nejutau nė mažiausios nuoskaudos; su vaikui būdingu 
nesąmoningu egoizmu jutau, kad, jam nesant, mes su motute ne- 
palyginti artimesni vienas kitam. 

Kai pagaliau persikėlėme iš Portsmuto į Vienuolio Ąžuolo kai- 
mą, man ėjo jau vienuolikti; kraustytis į šį nedidelį kaimelį Sa- 
sekso grafystėje, į šiaurę nuo Braitono, patarė mano dėdė, seras 
Čarlzas Tredželis: čia netoliese buvo vieno iš jo kilmingųjų drau- 
gų lordo Eivono dvaras. Mes išvykome iš Portsmuto, nes gyve- 
nimas kaime pigesnis. Be to, vengdama žmonių, kuriems pagal 
savo vietą visuomenėje buvo priversta rodyti svetingumą, mo- 
tutė galėjo visiškai nesunkiai išlaikyti tą padėtį, kuri pridera 
kilmingai šeimai. Tai buvo nelengvi laikai visiems, išskyrus fer- 
merius, kuriems, kaip girdėjau, visiškai pakako įdirbti tik pusę 
savo žemės, o gyventi galėjo puikiai: kviečiai anuomet buvo bran- 
gūs, jie kainavo po šimtą dešimt šilingų už ketvirtį, o keturių 
svarų duonos kepalaitis - viena šilingą ir devynis pensus. Net ir 
kukliame mūsų namelyje sudurti galą su galu mums sekėsi tik 
todėl, kad tėvas tarnavo viename iš eskadros laivų, kurie bloka- 
vo šalį, o ten retkarčiais pavykdavo gauti prizų. Linijiniai laivai, 
plaukioję palei Brestą, negalėjo įgyti nieko, išskyrus šlovę, ta- 
čiau fregatoms pavykdavo užgrobti kabotažinių laivų, kurie - 
toks buvo įstatymas - tapdavo laivyno nuosavybe. Tuomet visas 
krovinys būdavo parduodamas ir išdalijamas kaip prizai. 

Taigi pinigų, kuriuos siųsdavo tėvas, pakakdavo išlaikyti na- 
mams ir mano mokslui pono Džošua Aleno mokykloje, kurioje 
per ketverius metus perpratau viską, ko šis pajėgė išmokyti. Ten 
aš ir susipažinau su Džimu Harisonu, kaimo kalvio, Čempiono 
Harisono, giminaičių. Mes vadinome jį mažylių Džimu. Štai jis 
išdygsta priešais mane toks, koks buvo anuomet: didelės, nevik- 
rios rankos ir kojos tartum jauniklio niufaundlendo, o veidas toks, 
kad į jį žvalgydavosi visos moterys. Tomis dienomis ir prasidėjo 
mūsų draugystė, trukusi ištisą gyvenimą, o dabar, gyvenimui 
krypstant į saulėlydį, vis dar siejanti mus brolybės saitais. Aš pa- 
dėdavau Džimui ruošti pamokas, nes vien išvydus knygą jam su- 
kildavo pasibjaurėjimas. Jis savo ruožtu mokė mane boksuotis, 
eiti imtynių, rankomis gaudyti upėtakius Eidro upėje ir spęsti 
kilpas triušiams - jo rankos buvo tokios greitos, kaip mintys ne- 
skubrios. Vis dėlto jis buvo dvejais metais vyresnis už mane ir dar 
gerokai prieš man baigiant mokslus pradėjo talkinti savo dėdei 
kalvėje. 

Vienuolio Ąžuolas yra viename iš Daunso slėnių, ir keliastul- 
pis su keturiasdešimt trečiosios mylios žyma, pakeliui iš Londo- 
no į Braitoną, dunkso pačiame jo pakraštyje. Tai visiškai mažas 
kaimelis su vijokliais apaugusia bažnytėle, dailiu kunigo vikaro 
namu ir nedidukais raudonų plytų nameliais, stovinčiais vienoje 
eilėje. Šalia kiekvieno namelio - mažytis sodelis. Viename gale, 
prie Harisono namo, buvo jo kalvė, o kitame - pono Aleno mokyk- | 
la. Mes gyvenome geltoname name, kiek atokiau nuo kelio; ant- 
ras aukštas buvo kiek išlindęs į priekį, ir iš tinko kyšojo juodos 
medinės sijos. Nežinau, ar jis išliko iki šiolei, bet greičiausiai jam 
nieko nenutiko, nes tokiose vietose per amžius niekas nekinta. 

Tiesiog priešais mus skersai platų kalkakmenio kelią stūksojo 
viešbutis, anuo metu priklausęs Džonui Kamingsui; mūsų kaime 
Kamingso reputacija buvo puiki, tačiau toliau nuo namų jis buvo 
linkęs, kaip pamatysite vėliau, elgtis kiek savotiškai. Nors judėji- 
mas buvo didelis, mums Braitonas buvo ranka pasiekiamas, ir 
arkliai net nespėdavo pailsti, ogi kurie traukdavo į Londoną, ne- 

sitverdavo norėdami kuo greičiau nukakti į miestą, tad kam nors 
lūžus ar ratui nušokus, šeimininkui būtų tekę pasikliauti tik vie- 
tiniais stiklelio mėgėjais. Anuo metu Velso princas prie pat jūros 
buvo tik ką baigęs statytis rūmus, ir Braitono sezono mėnesiais, 
tai yra nuo gegužės iki rugsėjo, kiekvieną mielą dienelę pro mūsų 
duris dundėdavo nuo šimto iki dviejų šimtų karietų, vežimaičių ir 
ekipažų. Vasaros vakarais mes su Džimu dažnai išsitiesdavome 
šalikelės žolėje ir išpūtę akis žiopsodavome į kilmingus ponus, 
garsiais džiaugsmingais šūksniais sutikdavome karietas iš Lon- 
dono; jos dardėjo pro šalį, sukeldamos dulkių debesis; pakinkyti 
arkliai iš paskutiniųjų stengėsi, šaižiai aidėjo rageliai, šmėkščiojo 
aukštos vežėjų skrybėlės dabitiškai išlenktais kraštais, o veidai 
švytėjo taip pat skaisčiai, kaip ir purpurinės livrėjos. Kai Džimas 
šūkaudavo keleiviams, šie tik juokdavosi, tačiau, jei būtų galėję 
įžiūrėti dideles, dar ne visai susiformavusias rankas, kojas ir pla- 
čius pečius, galbūt būtų pažvelgę kiek įdėmiau, ir jo pasveikini- 
mas būtų nelikęs be atsako. 

Džimas neprisiminė nei tėvo, nei motinos. Visą savo gyvenimą 
jis praleido kartu su savo dėde Čempionu Harisonu. Jis buvo kai- 
mo kalvis, o Čempiono pravardę gavo todėl, kad išdrįso kautis su 
Tomu Džonsonu, kai šis buvo Anglijos čempionas, ir, aišku, būtų 
tą Džonsoną įveikęs, jei Bedfordšyro valdžia nebūtų nutraukusi 
kovos. Daugelį metų Anglijoje nebuvo ištvermingesnio boksinin- 
ko už Harisoną, ir niekas nemokėjo taip smogti paskutinio, visa 
lemiančio smūgio, nors, mano supratimu, jis nebuvo didelis grei- 
takojis. O vėliau įvyko ta kova, ir jis, baigiantis dvikovai su Juo- 
duoju Baruchu, smogė tokį triuškinamą smūgį, kad Juodasis ne 
tik švystelėjo per lynus, bet ir ištisas tris savaites galavosi su mir- 
timi. Visą šį laikotarpį Harisonas buvo lyg kuoktelėjęs, kiekvieną 
minutę tikėjosi, kad tuoj tuoj sunki policininko ranka patapšnos 
jam per petį ir teks atsakyti už žmogžudystę. Šis įvykis ir žmonos 
aimanos visiems laikams privertė jį atsisakyti bokso, ir savo galią 
jis panaudojo vienintelei profesijai, kuriai buvo tikęs. Sasekso fer- 
meriams ir daugeliui pakeleivių nuolat prireikdavo kalvio paslau- 

gų, tad Harisonas spėriai prasigyveno ir sekmadieniais sėdėda- 
mas bažnyčioje kartu su žmona ir giminaičiu atrodė labai garbin- 
gas, padorus pilietis. 

Harisonas buvo neaukšto ūgio, vos penkių pėdų ir septynių 
colių, o jei jo rankos būtų bent coliu ilgesnės, nieku gyvu nebūtų 
nusileidęs Džeksonui ar Belčeriui geriausiais jų laikais. Krūtinė 
- lyg būgnas, o tokių galingų raumenų kaip gyvas neregėjau: lyg 
kalnai pūpsantys raumenys ir gilios vagos tarp jų. Nors baisiai 
stiprus, jis buvo tylus, gero būdo, ramus žmogus - visuotinis mū- 
sų apylinkės numylėtinis. Stambus flegmatiškas skustas veidas 
kartais tapdavo neįtikėtinai griežtas, bet man, kaip ir visiems vai- 
kams, jis visada nušvisdavo geraširdiška šypsena ir linksmai žyb- 
telėdavo akimis. Visi mūsų apylinkės pavargėliai bei elgetos žino- 
jo, kad jo širdis tokia minkšta kaip raumenys - kieti. 

Labiau už viską pasaulyje jis mėgdavo pasakoti apie savo bu- 
vusias kovas, bet vos netoliese pasirodydavo žmonelė, išsyk nutil- 
davo lyg vandens prisisėmęs į burną, nes jai visą laiką gyvenimą 
temdė viena mintis - baimė, kad anksčiau ar vėliau jis nutrenks 
kūjį su žnyplėmis į kampą ir grįš į ringą. Nepamirškite, kad anuo 
metu boksas dar nebuvo praradęs gero vardo. Tik vėliau visuo- 
menės nuomonė tapo priešiška, nes jis perėjo į rankas apgavi- 
kams ir šalia ringo pradėjo trintis visokie niekšai. Net pats sąži- 
ningiausias ir drąsiausias boksininkas norom nenorom patekda- 
vo į visokių niekšybių ir gudravimų sūkurį, kaip kartais atsitinka 
niekuo nekaltiems tauriems lenktynių žirgams. Štai kodėl Angli- 
joje boksas gyvena paskutines dienas, ir galbūt, Kontui ir Bendi- 
gui baigus savo pasirodymus, nebebus kuo jų pakeisti. Tik tomis 
dienomis, apie kurias pasakoju, viskas buvo kitaip. Visuomenės 
nuomonė apie boksą buvo labai palanki, ir priežastys buvo nepa- 
prastai rimtos. 

Vyko karas; Anglijos kariuomenę ir laivyną daugiausiai suda- 
rė savanoriai, kareiviai iš pašaukimo, ir jiems buvo lemta, kaip ir 
mūsų laikais, priešintis valstybei, kuri dėl despoto valdžios kiek- 
vieną laisvą pilietį galėjo paversti kareiviu. Jei anglų nebūtų apė- 

musi visokiausių kovų ir dvikovų manija, tai Anglija būtų buvusi 
nugalėta kare. Ir tuo metu vyravo nuomonė - manau, kad ne be 
pagrindo, - jog dviejų bebaimių kovotojų susirėmimas trisdešim- 
ties tūkstančių žiūrovų akivaizdoje, be to, gyvai stebint dar trims 
milijonams, padeda ugdyti žmonėms drąsą ir ištvermę. Be abejo, 
tai žiaurus sportas; kaip tik žiaurumas ir bus jo žlugimo priežas- 
tis, bet karas, kurį reikės išgyventi, bus nepalyginti žiauresnis. 
Tad ar išmintinga ugdyti taikingus piliečių jausmus dabar, kai 
nuo karingumo gali priklausyti egzistencija - tai turėtų spręsti 
protingesni už mane. Taip mes manėme tuomet, kai dar buvo 
gyvi jūsų seneliai, ir štai kodėl tokie valstybės vyrai ir filantropai 
kaip Vindemas, Foksas*, Oltropas visokeriopai globojo ringą. 

Tokių garbingų žmonių palaikymas jau savaime turėjo laiduo- 
ti, kad ringe nebus nei sukčiavimo, nei purvo, nors jie galiausiai 
ten prasiskverbė. 

Per dvidešimtį metų, Džeksono, Breino, Kribo, Belčerių, Pir- 
so, Galio ir kitų laikais, ringe karaliavo žmonės, kurių nesąžinin- 
gumu apkaltinti niekas nebūtų galėjęs, ir ringas prisidėjo prie 
valstybės gerovės. Visiems žinoma, kad Pirsas Bristolyje iš de- 
gančio namo liepsnų išgelbėjo merginą, Džeksonas nusipelnė iš- 
kiliausių ano meto asmenybių pagarbos bei draugystės, Galis bu- 
vo išrinktas į pirmą reformuotą parlamentą. Štai kokie anuomet 
buvo geriausieji boksininkai, be to, kiekvienam buvo aišku, kad 
girtuokliui ir ištvirkėliui vietos čia nėra. Žinoma, taisyklių be iš- 
imties nebūna: pasitaikydavo ir tokių niekšų kaip Hikmenas ir 
galvijų kaip Berksas; tačiau daugiausiai tai buvo sąžiningi, drą- 
sūs, neįtikėtinai ištvermingi žmonės, ir jie darė tik garbę juos iš- 
puoselėjusiai šaliai. Kaip pamatysite vėliau, man gana artimai 
teko kai kuriuos iš jų pažinoti, tad galiu, apie juos kalbėti. 

Visas kaimas labai didžiavosi, kad tarp mūsų gyvena toks žmo- 
gus kaip Čempionas Harisonas, ir kiekvienas apsistojęs viešbuty- 
je būtinai sliūkindavo žvilgtelėti į jį prie kalvės. O pažiūrėti bū- 

* Čarlzas Foksa s, (1749-1807) - nuosaikus politikas, Prancūzijos revo- 
liucijos ir taikos su Napoleonu šalininkas. 

davo į ką, ypač žiemos vakarais, kai jis kartu su Džimu mojuoda- 
vo kūjais ir po smūgio per įkaitusį plūgo noragą į visas puses pa- 
žirdavo žiežirbos, apgaubdamos juos spindinčia aureole, o rausva 
žarijų žara nutvieksdavo galingus dėdės raumenis ir išdidų vana- 
gišką jo giminaičio profilį. Čempionas Harisonas užsimojęs vie- 
nąsyk smogdavo trisdešimties svarų kūju, o Džimas - dukart plak- 
tuku, ir vos išgirsdavau „klank, klink-klink, klank, klink-klink!“ 
tekinas skuosdavau prie kalvės, vildamasis, kad jie abu sustojo 
prie priekalo, tad man gali tekti papūsti dumples. 

Per tuos metus, kuriuos gyvenau Vienuolio Ąžuolo kaime, pa- 
menu tik vieną atvejį, kai Čempionas Harisonas akimirką pasiro- 
dė esąs toks žmogus, koks buvo anksčiau. Vasaros rytmetį, kai su 
Džimu stoviniavome prie kalvės durų, kelyje iš Braitono pasirodė 
karieta, pakinkyta keturiais eikliais žirgais; variniai pakinktai 
žvilgėjo, o karieta dardėjo taip šventiškai skimbčiodama ir dun- 
dėdama, kad Čempionas iššoko iš kalvės su replėmis, kuriomis 
spaudė pasagą. Ponas baltu vadeliotojo apsiaustu - garbus ringo- 
manas, kaip tuomet vadindavome aristokratus, bokso globėjus, 
pats vadeliojo, o pusė tuzino jo bičiulių grūdosi jam už nugaros 
kvatodami ir šūkaudami. Gal jis-pastebėjo augalotą kalvį ir pano- 
ro pasišaipyti, o gal tai buvo tiesiog atsitiktinumas, tačiau, karie- 
tai lekiant pro kalvę, dvidešimties pėdų botagas švilpdamas čiaukš- 
telėjo per odinę Harisono prijuostę. 

— Ei, pone! - šūktelėjo pavymui kalvis. - Jums ne vieta ant 
pasostės, pirmiausia išmokite elgtis su botagu. 

— Ką jūs pasakėte? - šūktelėjo vežėjas, trūktelėjęs vadeles. 

— Patarčiau jums pasisaugoti, mielasis pone, antraip kai kas 
šiame kelyje gali įsitaisyti mėlynę po akimi. 

- Šit kaip? - tarė keleivis, įsikišdamas botagą į dėklą ir nusi- 
traukdamas vežėjo pirštines. - Tuojau pasikalbėsime, mielasis. 

Anais laikais kilmingi plevėsos apskritai buvo neblogi boksi- 
ninkai, nes buvo madinga pasimokyti pas Mendozą. Panašiai po 
keleto metų kiekvienas aukštuomenės jaunikaitis tardavo esant 
savo pareigą treniruotis pas Džeksoną. 

Įžūlūs ir beatodairiški, jie niekada nepraleisdavo galimybės pa- 
sipešti ir beveik visada atsitiktiniai jų priešininkai - valtininkai 
ir jūreiviai - būdavo negailestingai sumušami. 

Ir šis ponas, matyt, neabejojo kovos baigtimi: jis vikriai nušo- 
ko nuo pasostės, nusimetė apsiaustą ir grakščiai timptelėjo aukš- 
tyn nėriniuotas baltų batisto marškinių rankoves. 

— Tuoj atsimokėsiu tau už patarimą, brolau! 

Ponai, sėdintys karietoje, be abejo, žinojo, kas tasai stiprusis 
kalvis. Matydami, į kokią kebeknę pakliuvo jų draugužis, nujautė 
puikią pramogą. Jie garsiai kvatojo ir linksmai patarinėjo. 

— Nubraukite jam nuo nosies suodžius, lorde Frederikai! - rė- 
kavo jie. - Parodykit tam prielipai, iš kur kojos dygsta! Išvoliokite 
jo paties žaizdro pelenuose! Gyviau, nes jis tuoj pasipustys padus! 

Įkaitintas tokių šūksnių, jaunasis aristokratas grėsminga po- 
za žengė priešininko linkui. Kalvis tartum jaugo į žemę, lūpos 
buvo kietai suspaustos, gauruoti antakiai virš pilkų įdėmių akių, 
rodės, pasišiaušė. Žnyples jis numetė šalin, ir rankos laisvai nu- 
karo palei šonus. 

— Pasisaugokit, mielasis pone, - pasakė jis. - Kad tik blogiau 
nebūtų. 

Jo balse suskambo toks pasitikėjimas savimi, kad jaunasis lor- 
das sukluso. Jis įdėmiau įsižiūrėjo į priešininką, paskui staiga iš- 
sižiojo ir nuleido rankas. 

- Velniai griebtų! - šūktelėjo jis. - Bet juk tai Džekas Hariso- 
nas! 

— Tas pats, sere. 

- O aš palaikiau jus kažin kokiu neišauklėtu nevėkšla. Nema- 
čiau jūsų nuo tos dienos, kai vos nenudėjote Juodojo Barucho. 
Tąsyk man teko pakloti apvalią sumelę! 

O jo draugužiai kvatojo nenurimdami. 

— Pakliuvo! Užkibo ant meškerės, velniai griebtų! - klykavo 
jie. - Juk tai Džekas Harisonas, garsus boksininkas! Lordas Fre- 
derikas panoro įveikti buvusį čempioną. Pokštelk jam sykį, Fre- 
dai, ir pamatysi, kas bus. 

Bet anas, kvatodamas vos ne garsiausiai iš visų, vėl ropštėsi 
ant vežėjo pasostės. 

— Šį sykį tamstai atleidžiu, Harisonai, - pasakė jis. - Ar tai 
jūsų sūnus? 

— Tai mano giminaitis, sere. 

- Štai ginėja jam! Jam nereikės skųstis, kad dėl mano kaltės 
neteko dėdės. 

Šaipydamasis iš savęs, jis atsikirto draugų pašaipoms, pliaukš- 
telėjo arkliams, ir karieta nudardėjo tolyn; po penketo valandų 
keleiviai jau turėjo būti Londone. Džekas Harisonas pažvelgė į 
tolstančią karietą ir švilpiniuodamas grįžo į kalvę baigti savo pa- 
sagos. 


II SKYRIUS 


ŽINGSNIAI PILYJE 


Na, pakaks apie Čempioną Harisoną. Dabar atėjo laikas toliau 
pasakoti apie Džimą, ne tik todėl, kad jis buvo mano vaikystės ir 
jaunystės draugas, bet ir todėl, kad, kaip vėliau pamatysite, ši 
knyga skirta labiau jam, o ne man, ir dar todėl, kad vėliau jis 
išgarsėjo ir jo vardą ne vienas tardavo su pagarba. Taigi pakentė- 
kite, kol papasakosiu, koks jis buvo anais senais laikais, ypač apie 
vieną nepaprastą nutikimą, kurio mes abu, matyt, niekados ne- 
pamiršime. 

Šalia savo dėdės ir tetos Džimas atrodė keistokai, lyg būtų vi- 
sai kitos giminės padaras. Dažnai matydavau, kaip visa šeimyna 
sekmadienį traukdavo į bažnyčią: plačiapetis, kresnas vyras, iš 
paskos mažytė išvargusi moteriškė rūpesčio aptemdytu žvilgsniu 
ir galiausiai - nuostabus jaunuolis: griežtų bruožų veidas, juodos 
garbanos, o eisena tokia grakšti, lengva, lyg žemės traukos jėga jo 
neveiktų, ne taip kaip kitų sunkiai žirgliojančių mūsų apylinkės 

gyventojų. Tuomet jis dar nebuvo šešių pėdų ūgio, bet kiekvie- 
nam vyrui (o ką jau kalbėti apie moteris), vos pažvelgus į plačiai 
atstatytus jo pečius, siaurus klubus, išdidžiai it erelio iškeltą gal- 
vą, siela džiaugdavosi, kaip išvydus gamtos sukurtą grožį, kai at- 
rodo, jog ir tu esi prisidėjęs kuriant jį. 

Mes vyro grožį esame pratę sieti su jo gležnumu. Nežinau, ko- 
dėl, bet apie Džimą to niekaip nebūtų galima pasakyti. Iš visų 
žmonių, kuriuos pažinojau, jis buvo pats ištvermingiausias ir sie- 
la, ir kūnu. Kas gi iš mūsiškių galėjo jam prilygti bėgant, einant, 
plaukiant? Kas, be jo, dar išdrįstų užsiropšti ant šimto pėdų aukš- 
čio Volstonberio kyšulio, o paskui nusileisti nepabūgęs sakalo pa- 
telės, kuri, plakdama sparnais, sukosi virš galvos, veltui mėgin- 
dama pastoti kelią prie lizdo? Jam sukako vos šešiolika, ir dar ne 
visi kaulai sutvirtėjo ir subrendo, o jis jau buvo įveikęs čigoną Li 
nuo Berdžeso kalvos, pasivadinusį geriausiu arklininku visame 
Pietų Daunse. Po šios kovos Čempionas Harisonas pats ėmėsi mo- 
kyti jį bokso pagrindų. 

— Patariu neįprasti be reikalo švaistytis kumščiais, Džimai,- 
aiškino jis. - Ir teta būtų patenkinta. Bet, jei be to neišsiversi, ne 
aš būsiu, jei kam nors nusileisi mūsų kraštuose. 

Ir jis labai greitai ištesėjo savo pažadą. 

Jau pasakojau, kad skaityti Džimas nemėgo, bet tik mokyklos 
vadovėlių, o jei į rankas pakliūdavo nuotykių romanas, tai nega- 
lėjai atplėšti, kol visko neperskaitydavo iki galo. Vos gavus tokią 
knygą, pradingsta ir Vienuolio Ąžuolas, ir kalvė, o jis su knygos 
veikėjais išsirengia į tolimą plaukiojimą po jūras ir vandenynus 
ar į kelionę aplink pasaulį. Džimas ir mane užkrėsdavo savo nuo- 
taika. Jam pasivadinus Robinzonu Kruzu, giraitė Kleitone tapo 
negyvenama sala, kur mums derėjo praleisti ištisą savaitę. Aš džiu- 
giai sutikau būti Penktadieniu. Tik paaiškėjus, kad mums reikės 
naktį miegoti medžių paunksnėje be pagalvių ir apklotų, o mai- 
tintis avimis nuo Daunso kalvos (jis kažkodėl! vadino jas laukinė- 
mis ožkomis), kurias teks kepti laužo liepsnoje, ir ugnį įkurti su- 
kant du pagaliukus, pakeisiančius pintį ir skiltuvą, mano vyriš- 

kumas išgaravo, ir pačią pirmą dieną nuskuodžiau namo. Bet Dži- 
mas išbuvo savo saloje visą ilgą, be to, drėgną savaitę ir grįžo 
namo dar panašesnis į laukinį, purvinesnis negu jo knygos veikė- 
jas paveikslėlyje. Gerai, kad jis nusprendė praleisti ten viso labo 
savaitę, nes grįžti namo nebūtų leidęs išdidumas. 

Išdidumas - pagrindinis jo bruožas. Mano galva, išdidumas - 
tai privalumas ir trūkumas; privalumas dėl to, kad sulaiko žmo- 
gų nuo nuosmukio bei purvo, trūkumas - nes sykį kritęs žmogus 
sunkiai pasikelia iš purvo. Džimas buvo išdiduolis iki pat pana- 
gių. Ar pamenate, kaip jaunasis lordas, klestelėjęs ant pasostės, 
sviedė jam ginėją? Po dviejų dienų kažkas pakėlė ją nuo dulkino 
vieškelio. Džimas tik nulydėjo ją žvilgsniu, tačiau net elgetai ne- 
siteikė parodyti jos. Jis netgi nesiaiškintų dėl tokio poelgio, o at- 
sakydamas į visus įkalbinėjimus tik paniekinamai iškreiptų lū- 
pas ir žybtelėtų akimis. Lygiai taip pat Džimas elgėsi ir mokyklo- 
je. Jis buvo kupinas savigarbos, tad kitiems žmonėms tekdavo su 
tuo skaitytis. Jis net nemirktelėjęs galėjo pareikšti - taip ir pada- 
rydavo, - kad status kampas yra smailus, o Panama yra Sicilijoje, 
tačiau senis Džošua Alenas net nesumodavo pliaukštelėti jam li- 
niuote, nors man ar kam kitam toks įžūlumas lengvai nesibaigtų. 
Taigi, nors Džimas buvo niekieno sūnus, o manasis tėvas - Jo 
Didenybės karininkas, visada manydavau, kad jis daro didelę gar- 
bę, laikydamas mane savo draugu. 

Džimo išdidumas sykį mus įtraukė į istoriją, kurią prisiminus. 
plaukai ir šiandien piestu stojasi. 

Tai įvyko tūkstantis septyni šimtai devyniasdešimt devintų me- 
tų rugpjūčio mėnesį ar pačioje rugsėjo pradžioje; pamenu tik tiek, 
kad girdėjome, kaip Petčemo giraitėje kukuoja gegutė, ir Džimas 
pasakė, kad ji, matyt, kukuoja paskutines dieneles. Aš tada dar 
lankiau mokyklą, o Džimas - jau ne; jam buvo beveik šešiolika, o 
man - trylika. Šeštadieniais pamokos man baigdavosi anksti. Tą 
dieną praleidome kalvose. Išsirengėme į mėgstamą mūsų vietelę 
už Volstonberio, ten galėjai kiek ilgas išsidrėbti ant švelnios, stang- 
rios, kreida apibertos žolės šalia minkštavilnių Pietų slėnių ave- 

lių ir plepėti su piemenimis, kurie ramstėsi savo keistomis Pai- 
kombo lazdomis, nukaltomis dar tais laikais, kai Sasekse gamin- 
davo daugiau geležies negu visose kitose Anglijos grafystėse kar- 
tu paėmus. 

Ten mes ir drybsojome aną nuostabią dieną. Vos pasisukus ant 
dešinio šono, mums prieš akis atsiverdavo visa Pietų Anglija: ne- 
prisirpusių alyvų spalvos vingiai ir slėniai, šen bei ten išraižyti 
baltų kreidos karjerų tarpeklių, o pasivertus ant kairio šono, aki- 
plotin patekdavo plati Lamanšo mėlynė. Atmenu, tą dieną ten 
plaukė laivų vilkstinė. Priešakyje susibūrę nedrąsiai slinko „pir- 
kliai“, iš šonų lyg gerai apmokyti aviganiai - fregatos, o ariergar- 
de - du galingi linijiniai laivai. Mano mintys sukosi apie tėvą, 
kuris tuo metu irgi kažkur plaukiojo, bet Džimas privertė mane 
atsitokėti, tad nusileidau ant žemės lyg žuvėdra palaužtu spar- 
nu. 

— Rodi, - šūktelėjo jis man,- ar esi girdėjęs, kad Klifo pilyje yra 
vaiduoklių? 

Ar esu- girdėjęs! O kaip kitaip! Nerastum nė vieno žmogaus 
visoje mūsų apylinkėje, kuris nebūtų girdėjęs apie vaiduoklius 
Klifo pilyje. 

— Ar žinai, kas ten atsitiko? 

— O kaipgi! - išdidžiai patvirtinau aš. - Kas geriau už mane ži- 
nos, juk mano motinos brolis, seras Čarlzas Tredželis, buvo pats 
artimiausias lordo Eivono draugas ir žaidė ten kortomis tą lemtin- 
gąją dieną. Be to, dar visai neseniai, praėjusią savaitę, girdėjau, 
kaip motutė kalbėjosi apie tai su vikaru, ir taip puikiai viską įsi- 
vaizdavau, lyg savo akimis būčiau regėjęs įvykusią žmogžudystę. 

— Keista istorija, - susimąstęs tarė Džimas, - kai ėmiau apie 
tai klausinėti tetos, ji nepanoro man papasakoti, o dėdė apskritai 
neleido ištarti nė žodžio. 

— Nieko nuostabaus, - atsakiau aš, - kalbama, kad lordas Eivo- 
nas buvo geriausias tavo dėdės draugas; jam, aišku, nemalonu 
prisiminti tokią gėdą. 

— Papasakok man visą istoriją, Rodi. 

— Tai įvyko seniai, prabėgo jau keturiolika metų, tačiau niekas 
iki šiol nežino visų smulkmenų. Jie atvažiavo iš Londono keturie- 
se, ketindami pagyventi keletą dienų senojoje lordo Eivono pilyje. 
Ten buvo jaunesnysis brolis kapitonas Baringtonas ir jo giminai- 
tis seras Lotianas Hjumas, trečias - mano dėdė seras Čarlzas Tre- 
dželis, o ketvirtas - pats lordas Eivonas. Užvis labiausiai visi šie 
ponai mėgsta lošti kortomis iš pinigų, ir tąsyk jie tą darė dvi die- 
nas ir vieną naktį be perstojo. 

Lordui Eivonui nesisekė ir serui Lotianui, ir mano dėdei, o 
kapitonas Baringtonas visąlaik laimėdavo, kol aniems nieko neli- 
ko. Jis susižėrė visus jų pinigus, bet, svarbiausia, išlošė iš vyres- 
niojo brolio kažkokius popierius, kuriuos anas labai brangino. Žai- 
dimas baigėsi vėlyvą pirmadienio naktį. O antradienio rytą kapi- 
tonas Baringtonas buvo rastas ant grindų prie jo lovos su per- 
pjauta gerkle. 

— Jį nužudė lordas Eivonas? 

— Ant židinio grotelių rasti pusiau sudegę lordo Eivono popie- 
riai. Nužudytasis laikė suspaudęs kumštyje lordo Eivono ranko- 
galį, šalia kūno gulėjo lordo peilis. 

— Tai lordą Eivoną pakorė? 

— Nespėjo. Jis sulaukė, kol buvo demaskuotas, ir pabėgo. Nuo 
ano laiko niekas jo nebematė, bet kalbama, kad jis pasiekė Ame- 
riką. 

— O vaiduoklis vis klajoja po namus? 

— Daugelis jį matė. 

— O kodėl namas ligi šiol tuščias? 

— Todėl, kad jis sergimas įstatymo. Lordas Eivonas neturėjo 
vaikų, o seras Lotianas Hjumas - tas pats, kuris kartu lošė korto- 
mis, - jo giminaitis ir paveldėtojas. Tačiau jis neturi jokios teisės 
reikalauti, kol neįrodyta, jog lordas Eivonas miręs. 

Džimas tylomis pirštais gnaibė kažkokią žolelę. 

— Rodi, - pagaliau prabilo jis,- ar nenorėtum šįvakar eiti su 
manimi pasižiūrėti vaiduoklio? 

Vos pamanius apie tai, mane nukrėtė šiurpas. 

— Motutė manes neleis. 

— O tu pabėk iš namų patyliukais, kai ji nueis miegoti. Lauksiu 
tavęs prie kalvės. 

— Visos pilies durys užrakintos. 

— O aš atidarysiu langą, tai visiškai nesunku. 

— Aš bijau, Džimai. 

— Bet juk eisime kartu, tad ko tau baimintis, Rodi. Tu tik pasi- 
kliauk manimi, ir tavęs nelies jokie vaiduokliai. 

Taigi daviau jam žodį, kad ateisiu, tačiau visą tą dieną Sasekse 
nebuvo nelaimingesnio už mane bernioko. Džimui viskas perniek! 
Tartum nuo žąsies vanduo! Ir vis tas jo išdidumas traukia į pilį. 
Džimas privalo pabūti Klifo pilyje jau vien todėl, kad nė vienas 
žmogus iš mūsų apylinkės to neišdrįstų. Bet man toks išdidumas 
svetimas. Nesu drąsesnis už kitus, ir praleisti naktį pilyje su vai- 
duokliais man vienas ir tas pats kaip prie Džeikobo kartuvių Dič- 
lingo dykynėje. Bet aš negalėjau nuvilti Džimo ir slankiojau po 
namus toks išblyškęs ir nelaimingas, kad brangioji mano motutė 
nusprendė, jog persivalgiau žalių obuolių ir todėl turiu eiti anks- 
čiau miegoti, o vietoj vakarienės išgerti ramunėlių antpilo. 

Anuo metu žmonės Anglijoje guldavosi anksti, kadangi tik ne- 
daugelis galėjo naudotis prabanga žibinti žvakes. Kai išmušė de- 
šimtą, pažvelgiau pro langą: kaimelis skendėjo tamsoje, tik vieš- 
butyje dar spingsojo žiburys. Mūsų langai buvo visai neaukštai, 
tad iššokti laukan buvo juokų darbas. Džimas jau lūkuriavo ma- 
nęs prie kalvės. Kartu perbridome pievą, pasukome pro Rideno 
fermą ir pakeliui sutikome vos du tris raitelius. Pūtė gaivus vėje- 
lis, mėnuo tai išnirdavo, tai vėl dingdavo neįžvelgiamoje tamsoje, 
ir mes kliuvinėjome už gervuogių ar viržių krūmelių, augusių ša- 
likelėje. 

Pagaliau pasiekėme medinius vartus su akmeniniais stulpais 
iš abiejų pusių; pažvelgę pro grotas, išvydome ilgą ąžuolų alėją, o 
šio niūraus tunelio gale mėnulio šviesoje blyškiai bolavo namo 
kontūrai. 

Man buvo jau per akis šios iškylos, šio namo bei vėjo atodūsių 

ir dejonių brazdenant šakas. Bet Džimas pravėrė vartelius, ir mes 
patraukėme per alėją, o po kojomis gurgždėjo žvyras. Senasis na- 
mas stūksojo didelis ir nebylus, daugybės langų stikluose žvilgėjo 
mėnulio atspindžiai, tris sienas supo upokšnis. Netrukus prisiar- 
tinome prie aukštų durų po arka. Iš šono ant vyrių kybojo grote- 
lės. 

— Mums pasisekė, Rodi, - sušnibždėjo Džimas. - Vienas langas 
praviras. 

— O gal jau pakaks, Džimai? - suabejojau aš, kalendamas iš 
baimės dantimis. 

— Aš kilstelėsiu tave. 

— Na, ne, aš nenoriu būti pirmas. 

— Tuomet lipsiu pats. 

Jis įsikabino į palangę, ir štai jo keliai jau remiasi į lango rė- 
mą. 

— Na, Rodi, duok šen rankas. 

Jis truktelėjo mane į viršų, ir po akimirksnio atsidūrėme vai- 
duoklių name. Medinės grindys sutratėjo mums nušokus nuo pa- 
langės; atrodo, apačioje dusliai sudundėjo aidas. Apmirėme vieto- 
je, bet Džimas tuoj pat sukikeno. 

— Tiesiog kaip senas būgnas! - prunkštelėjo jis. - Tuoj įžiebsi- 
me žiburį, Rodni, ir pažiūrėsime, kas čia dedasi. 

Kišenėje jis turėjo žvakę ir skiltuvą. Įsiplieskė liepsnelė, ir iš- 
vydome akmeninius skliautus bei plačias pušines lentynas, nu- 
statytas apdulkėjusiais indais. Patekome į podėlį. 

— Tuojau aš aprodysiu tau visą namą, - linksmai ištarė Džimas 
ir atlapojęs duris pirmas įžengė į salę. Aš pamenu aukštas sienas, 
apkaltas ąžuolu ir papuoštas elnių ragais, o kampe - baltą mar- 
murinį biustą, kurį pastebėjus man kūnas pagaugais nuėjo. Iš čia 
galėjai patekti į daugelį kambarių, ir mes ėjome iš vieno į kitą; 
visur tvyrojo toks pat troškus dulkių ir pelėsių kvapas. 

- Štai čia jie lošė kortomis, Džimai, - pusbalsiu pasakiau aš, — 
štai prie šito stalo. 

— Tik pažiūrėk, čia ir kortų tebesama!- šūktelėjo Džimas ir 

nutraukė nuo staliuko parudavusį rankšluostį. Po juo iš tiesų bu- 
vo kortų kaladės, ne mažiau kaip keturiasdešimt; jos dūlėjo toje 
vietoje nuo tos tragiškos nakties, kai buvo lošiama paskutinį sykį 
— dar prieš mano gimimą. 

— Įdomu, kur veda šie laiptai? - susidomėjo Džimas. 

— Tik neik ten! - suklykiau aš ir griebiau jį už rankos. - Jie 
tikriausiai veda į tą kambarį, kuriame įvyko žmogžudystė. 

— Iš kur tu žinai? 

— Vikaras sakė, kad palubėje jie išvydo...Oi, Džimai, ir dabar 
matyti! 

Jis pakėlė žvakę - tiesiog virš mūsų ant balto tinko ryškėjo 
didelė dėmė. 

— Atrodo, tu teisus, - pasakė Džimas, - bet vis tiek noriu žvilg- 
telėti. 

—Nereikia, Džimai, oi, nereikia! - meldžiau aš. 

— Nusiramink, Rodi! Jei bijai, gali neiti. Aš tik pažiūrėsiu ir 
tuoj sugrįšiu. Mes juk išsirengėme pasižvalgyti į vaiduoklius, tai 
kaip čia .:. O, Dieve mielaširdingas, kažkas lipa laiptais! 

Ir aš išgirdau, kaip kažkas viršuje ant laiptų velka kojas, pas- 
kui sugirgždėjo kažkieno kojos priminta pakopa - sykį, antrą... 
Džimo veidas atrodė lyg ištekintas iš dramblio kaulo: burna pra- 
žiota, akys įsmeigtos į juodą durų stačiakampį - už jų buvo tie 
lemtingieji laiptai. Jis vis dar laikė žvakę aukštai iškėlęs, bet pirštai 
drebėjo ir šešėliai šokčiojo siena. Man tiesiog pakirto kojas - pri- 
tūpiau ant grindų ir susigūžiau už Džimo, o siaubo riksmas įstri- 

Žingsniai vis artėjo. Tada, vos drįsdamas pažvelgti, bet nie- 
kaip neįstengdamas nuleisti akių, kampe, kur prasidėjo laiptai, 
įžiūrėjau neryškius žmogaus figūros kontūrus. Buvo taip tylu, kad 
girdėjau, kaip plaka nustėrusi mano širdis. Vėl žvilgtelėjus, figū- 
ros nebebuvo, o laiptai girgždėjo. Džimas puolė iš paskos, o aš 
sustingęs pasilikau kambaryje, kuris dabar buvo apšviestas tik 
mėnulio šviesos. 

Tai truko neilgai. Džimas grįžo, griebė mane už parankės ir 

ištempė iš šių prakeiktų namų. Jis prakalbo tik tuomet, kai atsi- 
dūrėme vėsiame sode, iš visų pusių apgaubtame nakties tamsos. 

— Ar dar gali išsilaikyti ant kojų, Rodi? 

— G-galiu, tik šiurpas krečia. 

- Ir mane, - pasakė jis, ranka perbraukęs kaktą. - Atleisk man, 
Rodi. Veltui aš įtraukiau tave į tokią kebeknę. Maniau, kad tai tik 
tušti plepalai. Dabar suprantu, jog klydau. 

— O jei tai buvo žmogus, Džimai? - paklausiau aš; gryname 
ore, girdėdamas lojant šunis kaimyninėse fermose, kiek atsipei- 
kėjau. 

-- Tai buvo šmėkla, Rodi. 

— Iš kur tu žinai? 

— Sekiau jį, myniau ant kulnų, o jis ištirpo sienoje, kaip ungu- 
rys sulenda į smėlį. Ei, kas tau, Rodi? 

Visos mano baimės vėl atgijo, ir mane pradėjo krėsti šiurpu- 
liai. 

- Išvesk mane iš čia, Džimai! Išvesk! - suklykiau aš. Negalėjau 
atitraukti akių nuo ąžuolų alėjos. Džimas irgi pažvelgė ten. Tam- 
soje, po ąžuolais, kažkas žingsniavo mūsų linkui. 

— Tyliau, Rodi! - sušnibždėjo Džimas. - Prisiekiu Dievu, kad ir 
kas ten būtų, bet šį sykį aš jį pagausiu. 

Mes apmirėm ir stovėjom nejudėdami tartum medžių kamie- 
nai, stūksantys už mūsų. Kažkas sunkiai šlepsėjo smėliu, ir iš 
tamsos išniro kresna figūra. 

Džimas puolė tartum tigras. 

- Šiaip ar taip, tu ne vaiduoklis! - šūktelėjo jis. 

— Ei, kokių velnių! Paleisk, nes tuoj nusuksiu sprandą. 

Šis grasinimas nebūtų padaręs Džimui jokio įspūdžio, jei ne 
pažįstamas balsas. 

— Dėdė! - iškvėpė jis. 

— Juk tai Džimas, velniai mane griebtų! O kas tas kitas? Kad 
vietoj prasmegčiau, jei tai ne Rodnis Stounas! Kokie nelabieji jus 
čia atbogino? 

Dabar buvome mėnulio šviesos nutviekstoje vietoje, o priešais 


344 


mus - pats Čempionas Harisonas, ant peties užsimetęs didelį ry- 
šulį. Veidas toks apstulbęs, kad jei nebūčiau mirtinai išsigandęs, 
tai nusikvatočiau. 

— Mes žvalgomės, kas čia dedasi, - atsakė Džimas. 

- Žvalgai, štai kas! Ne, iš jūsų neišeis kapitonas Kukas, nei iš 
vieno, nei iš kito, pernelyg jau pažaliavote. Kas tau, Džimai, ko 
taip drebini kinkas? 

— Aš visai neišsigandau, dėde. Aš nieko nebijau, tiesiog niekad 
anksčiau neteko sutikti šmėklos ir... 

- Šmėklos?! 

— Mes buvome name ir matėme vaiduoklį. 

Čempionas švilptelėjo. 

— Tai štai, ko jums čia prisireikė! - pasakė jis. - Na, ar persime- 
tėte su juo pora žodelių? 

- Jis dingo. 

Čempionas vėl švilptelėjo. 

— Girdėjau, kad čia būta kažin kokių nelabųjų,- pasakė jis,- 
bet jums galiu patarti tik viena: laikykitės kuo toliau nuo šito. 
Šiame pasaulyje ir su žmonėmis bendraujant rūpesčių pakanka, 
Džimai, tad nėra ko iš kailio nertis ieškant ano pasaulio būtybių. 
Rodnis Stounas visiškai į save nepanašus. Jei jį dabar pamatytų 
motina, tai į kalvę niekad nebeleistų. Drožkite tylutėliai, o aš jus 
prisivysiu ir palydėsiu iki namų. 

Buvome nuėję pusmylį, kai Harisonas mus prisivijo, ir aš pa- 
stebėjau, kad ryšulio jam ant peties nebebuvo. 

Jau pasiekus kalvę, Džimas paklausė to, kas ir man visą laiką 
knietėjo: 

— O ką jūs darėte Klifo pilyje, dėde? 

— Metams bėgant, žmogus įgyja pareigų, apie kurias tokie ne- 
išmanėliai kaip jūs nieko nenutuokia, - atrėžė jis. - Kai jums su- 
kaks po keturiadešimt, galbūt ir patys tai suvoksite. 

Daugiau mums nepavyko nieko iš jo išpešti; ir nors tuo metu 
buvau dar berniūkštis, girdėjau kalbant apie kontrabandininkus 
ir ryšulius, kuriuos nakčia jie slapsto atokiose vietelėse. Tad nuo 


345 


tada, vos išgirdęs, kad kranto sargyba sučiupo eilinę auką, nega- 
lėdavau nurimti, kol kalvėje neišvysdavau linksmo Cempiono Ha- 
risono veido. 


III SKYRIUS 


AKTORĖ IŠ ENSTI KROSO 


Šį tą jau išdėsčiau apie Vienuolio Ąžuolą ir apie tai, kaip ten 
slinko mūsų dienos. Dabar, kai atmintis nukelia mane į senąsias 
vietas, su džiaugsmu užtruksiu ten ilgėliau, nes kiekviena praei- 
ties kamuolio gijelė paskui save traukia ir kitas. | 

Kai ėmiausi plunksnos, mane kankino abejonės ir nežinojau, 
ar pakaks knygai įvykių, kuriuos norėčiau išdėstyti, bet dabar 
matyti, kad visai nesunkiai galėčiau parašyti knygą vien apie 
Vienuolio Ąžuolo kaimelį ir savo vaikystės žmones. Tarp jų buvo 
šiurkščių ir netašytų, bet pro paauksuotą laiko šydą visi atrodo 
labai mieli ir šaunūs. Kad ir mielasis mūsų vikaras, ponas Dže- 
fersonas. Jis buvo kupinas meilės visam pasauliui, išskyrus vieną 
žmogų - poną Sleką, baptistų pamokslininką iš Kleitono; na, o 
nuoširdžiajam ponui Slekui visi žmonės buvo broliai, išskyrus mis- 
terį Džefersoną, Vienuolio Ąžuolo vikarą. O štai ponas Riudenas, 
prancūzų rojalistas, emigrantas, gyvenęs prie Pendingo kelio. Kai 
jis sužinojo apie Bonaparto pralaimėjimą, jį apėmė didžiausia lai- 
mė, o paskui ėmė drebėti iš įniršio, nes tai buvo ir Prancūzijos 
pralaimėjimas; taigi po Nilo upės mūšio vieną dieną jis raudojo iš 
susižavėjimo, o kitą dieną iš įsiūčio tai plojo rankomis, tai trypė 
kojomis. Pamenu, koks jis buvo liesas, pasitempęs, kaip grakščiai 
mojuodavo lazdele; jo negalėjo palaužti nei šaltis, nei badas, nors 
ir to, ir ano jam teko su pertekliumi. Jis buvo išdidus ir su žmonė- 
mis elgdavosi iš aukšto, tad niekas nedrįsdavo pasiūlyti jam maisto 
arba rūbų. Atmenu sykį, kaip jį išmušė raudonio dėmės mėsinin- 

kui padovanojus jam jautienos šonkauliukų. Jis negalėjo atsisa- 
kyti, bet, išeidamas iš krautuvės aukštai pakelta galva, išdidžiai 
per petį pažvelgė į mėsininką ir pasakė: 

— Aš turiu šunį, sere! 

Tai kas, kad ištisą savaite pono Riudeno veidas atrodė kaip 
sotaus žmogaus. Dar prisimenu fermerį Petersoną, kurį dabar 
vadintų radikalu, o tuo metu pravardžiavo visokiais vardais: ir 
Pristlio* palaižūnu, ir Fokso batlaižiu, o dažniausiai - išdaviku. 
Tada man iš tiesų atrodė, kad tik labai negeras žmogus gali rau- 
kytis išgirdęs apie anglų pergalę, ir mes su Džimu nebuvome nuo- 
šalėje, kai prie Petersono fermos vartų buvo deginama šiaudinė 
baidyklė, vaizduojanti patį fermerį. Vis dėlto turėjome pripažin- 
ti, kad jis, gal ir išdavikas, bet buvo drąsuolis; kaip visada rudu 
surdutu ir batais su sagtimis, jis dideliais žingsniais išžirgliojo iš 
namo tiesiog prie mūsų, ir liepsnos atšvaitai nutvieskė griežtą 
kaimo mokytojo veidą. Na, ir kliuvo mums nuo jo, tad buvome 
laimingi pagaliau išnešę kudašių. 

— Jūs mintate melu! - pareiškė jis. - Jūs ir panašūs į jus nieko 
daugiau neveikiate, tik naikinate vienas kitą. Jeigu visi pinigai, 
kuriuos jūs panaudojote sumušti prancūzams, būtų buvę skirti 
anglams išgelbėti, štai tada iš tiesų vertėtų įžiebti languose pa- 
dėkos žiburius. Kas jūs tokie, kaip drįsote įsiveržti čia ir įžeidinė- 
ti žmogų, kuris paklūsta įstatymams? 

— Mes Anglijos liaudis! - šūktelėjo jaunasis Ovingtonas, skvai- 
ro torio** sūnus. 

— Jūs?! Jūs tik tiek ir žinote - arklių lenktynes bei gaidžių ko- 
vas, bet visai nieko neišmanote apie teisingumą! Ir dar drįstate 
postringauti Anglijos liaudies vardu? Liaudis - tai gilus, galingas, 
nebylus srautas, o jūs viso labo puta, nieko neverta puta, burbu- 
lai, dūkstantys paviršiuje. 

Tada jis man atrodė labai blogas žmogus, bet dabar, dairyda- 

*Pristlis Džozefas(1733-1804) - anglų dvasininkas, propagavęs 
tikėjimo laisvę. 


** Toriai, vigai- Anglijos politinės partijos. 


347 


masis atgalios, esu linkęs manyti, kad ir mes, matyt, nebuvome 
geresni. 


O dar mūsų kraštuose buvo kontrabandininkų! Daunse jų tie- 
siog knibždėte knibždėjo; juk legali prekyba su Prancūzija buvo 
uždrausta, ir dabar visos prekės ėjo šiais kanalais. Sykį vakare 
gulėjau tamsoje bendruomenės žardyje tarp krūmokšnių, ir pro 
mane be garso, tartum upėtakiai upokšnyje, praslinko apie sep- 
tyniasdešimt mulų, kuriuos vedėsi žmonės. Kiekvienas kontra- 
bandininkas, be to, nešėsi po dvi statinaites tikro prancūziško 
konjako arba ryšulį Liono šilko, ar Valansjeno nėrinių. Pažinojau 
Deną Skeilą, kontrabandininkų vadeivą, ir Tomą Hislopą, pakran- 
tės apsaugos karininką. Pamenu, kaip sykį vakare jiedu susitiko. 

— Kovosim, Denai? - paklausė Tomas. 

— Taip, Tomai, lengvai nepasiduosiu. 

Tada Tomas išsitraukė pistoletą ir iššovė Denui į galvą. 

-Aš nenorėjau jo žudyti, - vėliau pasakojo jis, - bet žinojau, jog 
nesugebėsiu su juo susidoroti, juk mums jau buvo tekę susidurti. 

Tomas sumokėjo kažkokiam eiliakaliui iš Braitono, kad šis su- 
kurtų epitafiją; tada šios eilės visiems pasirodė nuoširdžios ir vy- 
kusios. Jos prasidėjo taip: 


Deja! Lemtingoji kulka nelaukia, 

Ji švilpteli kiaurai perskrosdama jaunutį kūną. 
Taip krito jis, išleidęs paskutinį kvapą, 

Ir amžiams užsimerkeė akys... 


Vėliau buvo ir daugiau eilių, o tą epitafiją dar ir šiandien galite 
rasti Petčemo kapinėse. 

Sykį po mūsų žygio į pilį sėdėjau namuose ir žiūrinėjau visokias 
keistenybes, kuriomis tėvas buvo apkabinėjęs sienas, ir kaip visi 
tingūs berniūkščiai iš visos sielos gailėjausi, kad misteris Lilis ne- 
mirė dar prieš parašydamas lotynų gramatikos vadovėlį; motutė 
kažką mezgė sėdėdama prie lango ir staiga nustebusi šūktelėjo: 

— Dieve mielaširdingas! Kokia vulgari būtybė! 

Motutė taip retai ką nors minėdavo blogu žodžiu (išskyrus ge- 
nerolą Bonapartą), kad pašokau ir puoliau prie lango. Gatve lėtai 
judėjo vežimaitis, į kurį buvo pakinkytas mažauūgis arkliūkštis, o 
jame sėdėjo keista dama. Jau savaime ji buvo storulė, o per patį 
platumą dar labiau išsipūtusi. Veidas toks raudonas, kad purpu- 
riniai skruostai bei nosis buvo bemaž violetiniai. Ant galvos stūk- 
sojo didžiulė skrybėlė su balta išlenkta stručio plunksna, o iš po 
skrybėlaitės kraštų žvelgė įžūlios juodos akys. Jų žvilgsnis buvo 
toks piktas, jame slypėjo toks iššūkis, tartum bylotų kiekvienam 
sutiktajam: galite manyti apie mane, kas tik jums patinka, bet aš 
už jus neduočiau nė skatiko. Ant pečių buvo užmesta kažkokia 
kraujo spalvos mantija, pakaklėje papuošta baltais gulbių pūkais. 
Vadžios kabalavo atleistos, o arklys sau žengė kaip užsimanęs — 
tai viena, tai kita gatvės puse. Vežimaitis svyravo, ir galva su di- 
džiule skrybėle taip pat maskatavo į taktą, o mums prieš akis 
mirgėjo tai skrybėlaitės kraštai, tai jos viršūnė. 

— Koks siaubas! - sušuko motutė. 

— Kas gijai? 

— Teatleidžia man Dievas, jei klystu, bet man atrodo, kad ji 
girta, Rodi. 

— Tik pažiūrėkit, - suklykiau aš, - ji sustojo prie kalvės! Aš tuoj 
viską sužinosiu. - Ir sugriebęs kepurę strimagalviais puoliau iš 
namų. 

Kalvės tarpduryje Čempionas Harisonas kaustė arklį. Man iš- 
šokus į gatvę, jis klūpėjo, o arklio kanopa styrojo suspausta po 
pažasčia, rankoje jis laikė dildę. Moteriškė vežimaityje mojo kal- 
viui pirštu, ir jis įsispitrijo į ją, o jo veido išraiška tapo gana keis- 
ta. Pagaliau jis metė dildę, prisiartino prie jos, stabtelėjo prie ra- 
to ir linguodamas galva ėmė kažką jai dėstyti. Aš tuo tarpu pra- 
smukau į kalvę, kur Džimas baigė pasagą, ir stebėjau, kaip vik- 
riai jis dirba sumaniai lankstydamas kniedes. Jis baigė darbą, iš- 
nešė pasagą į lauką, o keistoji moteriškė vis dar kalbėjosi su jo 
dėde. 

— Tai jis? - išgirdau klausiant. 

Čempionas Harisonas linktelėjo. 

Ji žiūrėjo į Džimą; kaip gyvas nebuvau matęs tokių didelių, 
tokių juodų nuostabių akių! Ir nors tada buvau dar berniūkštis, 
supratau, kad tas nusmurgęs veidas kadaise buvo labai gražus. Ji 
ištiesė ranką (pirštai judėjo, lyg būtų spaudusi klavikordo klavi- 
šus) ir palietė Džimui petį. 

— Tikiuosi... Tikiuosi, tu gerai laikaisi, - mikčiodama ištarė ji. 

— Visiškai gerai, ponia, - atsiliepė Džimas, žvelgdamas tai į ją, 
tai į dėdę. 

- Ir viskuo esi patenkintas? 

— Taip, ponia, ačiū, visiškai. > 

- Ir neturi jokių norų? 

- Tai kad ne, ponia, aš visko turiu. 

— Nagi eik, Džimai, - griežtai tarė dėdė. - Įkaitink žaizdrą, šią 
pasagą reikia perkalti. 

Bet moteriškė, matyt, norėjo dar pasišnekėti su Džimu ir su- 
pyko, kad jam buvo paliepta eiti. Akys žybtelėjo, ji atlošė galvą, o 
kalvis, rodės, stengėsi ją nuraminti. Jie dar ilgai šnabždėjosi, ir 
galų gale ji, atrodė, nusiramino. 

— Vadinasi, rytoj? - garsiai paklausė ji. 

— Rytoj, - atsakė jis. 

- Ištesėkite savo žodį, o aš ištesėsiu savąjį, - pasakė ji ir pliaukš- 
telėjo botagu arklėkui. 

Kalvis stovėjo su dilde rankoje ir žiūrėjo jai pavymui, kol dama 
pavirto į rausvą taškelį toli toli baltame vieškelyje. Paskui jis at- 
sisuko, o jo veidas buvo liūdnas; aš dar niekada tokio nebuvau 
matęs. 

- Džimai, - pasakė jis, - tai buvo panelė Hinton, ji apsigyvens 
„Klevuose“ prie Ensti Kroso. Tu jai patikai, Džimai, gal ji tau 
kuo nors padės. Pažadėjau, kad rytoj aplankysi ją. 

— Man nereikia jos pagalbos, dėde, ir aš visiškai nenoriu jos 
matyti. 

— Bet juk aš pažadėjau, Džimai! Supranti, bus negerai, jei aš 

pasirodysiu esąs melagis. Ji nori viso labo pasikalbėti su tavimi, 
juk gyvena visiškai viena, ir jai liūdna. 

— O apie ką turėsiu su ja kalbėti? 

— Na, kas žino, ji, matyt, to labai nori, o kas dedasi moters 
galvoje, yra visiška paslaptis. Antai Rodnis Stounas tikriausiai 
neatsisakytų aplankyti gerosios ledi, jei manytų, kad taip galima 
praturtėti. 

— Gerai, dėde, jei Rodis eis su manimi, tada sutinku, - pasakė 
Džimas. 

— Aišku, eis! Eisite, ponaiti Rodni? 

Trumpai kalbant, aš sutikau ir nubėgau su visomis naujieno- 
mis namo papasakoti savo motutei; ji mėgo visokias nekaltas ap- 
kalbas. Išgirdusi, kur rengiuosi eiti, ji tik palingavo galva, tačiau 
nedraudė, tad kliūčių nebuvo. 

Iki Ensti Kroso buvo geros keturios mylios, tačiau namelis bu- 
vo labai mielas: jaukus, visas apaugęs vijokliais ir laukinėmis vy- 
nuogėmis, priebutis medinis, langai su pinučiais. Duris mums at- 
vėrė kažin kokia moteriškė, matyt, tarnaitė. 

— Panelė Hinton negali jūsų priimti,- pareiškė ji. 

— Ji pati mus pasikvietė, - paprieštaravo Džimas. 

— O aš čia kuo dėta? - šiurkščiai atrėžė moteriškė. - Sakiau, 
kad negali jūsų priimti. 

Mes neryžtingai mindžikavome. 

- Gal jūs vis dėlto pasakykite jai, kad aš čia, - pagaliau prabilo 
Džimas. 

— Pasakykit! Kaip aš jai pasakysiu, jei jos dabar, matyt, ir pa- 
trankomis neprikelsi. Galite patys pamėginti, jei pageidaujate. 

Ji atlapojo duris, ir kambario gilumoje, dideliame krėsle, išvy- 
dome beformę figūrą su nukarusiais juodais gaurais. Griaudėjo 
baisus knarkimas, lyg kriuksėtų ištisa kiaulių banda. Vos pažvel- 
gę į ją, šokome lauk. Aš, paprastas berniūkštis, nesupratau, ar 
tai juokinga, ar baisu, bet Džimas labai išblyško ir prarado nuo- 
taiką. 

— Niekam nė žodžio, Rodi, - paprašė jis. 

- Tik motutei. 

— O aš nenoriu net dėdei sakyti. Pasakysiu, kad ji sunegalavo, 
vargšelė. Dar to betrūko, kad po visą apylinkę pasklistų paska- 
los. Vos pamanius bloga darosi ir širdį spaudžia. 

— Ji ir vakar tokia buvo, Džimai. 

— Argi? O aš ir nepastebėjau. Žinau tik viena, kad jos akys ge- 
ros, taip pat ir širdis, išsyk pastebėjau, vos ji pažvelgė į mane. Gal 
ji taip smuko dėl to, kad neturi draugo. 

Keletą dienų jis buvo lyg vandens į burną prisisėmęs. O aš visa 
tai būčiau pamiršęs, jeigu ne jo nelaimingas veidas. Bet tai buvo 
"ne paskutinis mūsų susitikimas su moteriške purpurine mantija; 
praėjo ne daugiau kaip savaitė, ir Džimas vėl paprašė manęs pa- 
„lydėti jį į Ensti Krosą. 

— Ji atsiuntė laišką dėdei, - pasakė jis. - Nori pasikalbėti su 
manimi, o man būtų lengviau, jei ir tu ten būtum. 

Aš tik apsidžiaugiau galėdamas pasivaikščioti, bet, artinantis 
prie jos namų, Džimas sunerimo - išsigando, kad vėl nenutiktų 
ko negero. Tik jo baimė netrukus išgaravo, nes, vos trinktelėjus 
varteliais, ji iššoko iš namelio ir pasileido mums priešais. Jos iš- 
vaizda buvo kažkokia neįprasta: ant pečių keista violetinė skrais- 
tė, o veidas išpurtęs, raudonas, besišypsantis; jei būčiau vienas, 
matyt, pasileisčiau tekinas. Džimas, ir tas stabtelėjo, lyg svarsty- 
damas, kaip čia pasielgus, tačiau ji sutiko mus taip širdingai, kad 
greitai mes visiškai apsipratome. 

- Jūs tikri šaunuoliai, kad aplankėte seną vienišą moteriškę, - 
pasakė ji, - o aš turiu atsiprašyti, kad antradienį veltui sugaišote 
laiką, bet iš dalies jūs ir patys kalti: pamaniau, kad ateisite, ir 
ėmiau jaudintis, o kai jaudinuosi, man prasideda nervų karštinė. 
Vargšai mano nervai! Štai pažvelkite! 

Ji ištiesė rankas, o jos pirštai vis trūkčiojo. Paskui paėmė Dži- 
mą už rankos ir nuėjo su juo takeliu. 

— Norėčiau tave pažinti ir perprasti, - pasakė ji. - Tavo dėdę 
ir tetą pažistu jau seniai, ir nors tu manęs, aišku, neprisimeni, 
aš ne sykį nešiojau tave ant rankų, kai buvai dar kūdikis. Pasa- 

kyk man, drauguži, - atsisuko ji į mane, - kaip tu vadini savo 
draugą? 

— Mažyliu Džimu, ponia, - atsakiau aš. 

— Tada ir aš tave vadinsiu Mažyliu Džimu, jei neprieštarausi. 
Mes, pagyvenusieji, turime savų privilegijų. O dabar eime vidun 
išgerti arbatos. 

Ji įsivedė mus į jaukų kambarėlį, tą patį, kuriame buvome pir- 
mą sykį. Viduryje stovėjo stalas, apklotas balta staltiese, ir ant jo 
žaižaravo stiklas, blyksėjo porcelianas, dubenyje švytėjo raudonsk- 
ruosčiai obuoliai, o paniurusi tarnaitė buvo ką tik įnešusi lėkštę, 
pilną karštų bandelių. Patys suvokiate, kad prisiragavome visų 
šių vaišių, o panelė Hinton nesiliovė pylusi mums arbatos ir dėju- 
si į lėkštes tai vieno, tai kito skanumyno. Ji dusyk buvo pakilusi 
nuo stalo eiti prie bufeto tolimame kambario kampe, ir abukart 
Džimas apsiniaukdavo kaip audros debesis, nes girdėjome, kaip 
tyliai skimbčioja stiklai. 

— Paklausyk, drauguži, - atsisuko ji į mane, baigusi gerti arba- 
tą. - Ko tu taip dairaisi į šonus? 

— Labai jau gražūs paveikslai kabo ant sienų. 

— O kuris tau patinka labiausiai? 

- Štai šis! - Parodžiau į paveikslą, kabojusį tiesiog priešais ma- 
ne. Jame buvo pavaizduota aukšta, grakšti mergina: raudonsk- 
ruostė, švelnių akių ir apsirengusi be galo dailiai - kaip gyvas 
nebuvau nieko gražesnio regėjęs. Rankoje laikė gėlių puokštę, o 
kita gulėjo jai prie kojų ant medinės pakylos. 

— Vadinasi, šis gražiausias iš visų? - nusijuokė panelė Hinton. 
— Ką gi, eik ir perskaityk garsiai, kas ten parašyta. 

Aš priėjau ir perskaičiau: 

— Panelė Poli Hinton, vaidinanti Pegi per savo benefisą Hai- 
'marketo teatre 1782 metų rugsėjo 14 dieną. 

— Tai ji aktorė, - pasakiau aš. 

— Ak tu, begėdi! Tu ištarei taip, lyg aktorė būtų blogesnė už 
kitus žmones. O juk dar visai neseniai hercogas Klarensas, ku- 
ris vieną gražią dieną gali tapti Anglijos karaliumi, vedė ponią 

Džordan, aktorę. O kas, tavo manymu, pavaizduota šiame por- 
trete? 

Ji stovėjo tiesiog priešais paveikslą, sukryžiavusi rankas ant 
krūtinės, ir žvelgė didžiulėmis juodomis akimis tai į mane, tai į 
Džimą. 

— Ką, ar jūs visiškai akli? - pagaliau nustebo ji. - Juk aš ir esu 
panelė Poli Hinton iš Haimarketo teatro. Nejaugi niekados ne- 
girdėjote šio vardo? 

Mums teko pripažinti, kad negirdėjome. Juk išaugome provin- 
cijoje, ir vien žodžio „aktorė“ pakako, kad sukeltų mums siaubą. 
Mums tai buvo tartum ypatinga gentis, apie kurią garsiai neįprasta 
kalbėti ir viršum kurios tartum audros debesis tvyro dangaus rykš- 
tė. Ir dabar, matydami, kokia buvo ir kokia tapo ši moteris, patys 
įsitikinome, kaip Dievas baudžia jam neįtikusius. 

— Na, gerai, - pasakė ji ir įsižeidusi nusijuokė. - Galite nieko 
nesakyti, ir taip matyti iš jūsų veidų, ką esate išmokyti manyti 
apie mus. Štai kaip tave išauklėjo, Džimai! Tave mokė laikyti blo- 
gybe tai, ko nesupranti! Norėčiau, kad tą vakarą būtum buvęs 
teatre: ložėse sėdėjo princas Florizelis ir keturi hercogai jo bro- 
liai, o visi aštrialiežuviai bei dabitos, visas parteris, stovėdami 
man plojo. Jeigu lordas Eivonas nebūtų pasodinęs manęs į savo 
karietą, aš niekaip nebūčiau galėjusi nusivežti visų gėlių į savo 
butą Jorko gatvėje, Vestminsteryje. O dabar du netašyti bernio- 
kai žvelgia į mane iš aukšto! 

Kraujas plūstelėjo Džimui į veidą, jis buvo įžeistas: jį pavadino 
netašytu bernioku, užsiminė, kad jam toli gražu iki Londono aukš- 
tuomenės. | 

— Aš nė sykio nebuvau teatre, - pasakė jis, - ir nieko apie jį 
nežinau. 

— Aš irgi. 

— Na, gerai, - tarė ji, - šiandien aš neturiu balso, ir apskritai 
kvailoka vaidinti mažame kambarėlyje, be to, turint vos du žiū- 
rovus, bet vis viena: įsivaizduokite, kad aš esu Peru karalienė ir 
šaukiu savo tėvynainius kilti į kovą su juos engiančia Ispanija. 

Ir staiga tiesiog mums prieš akis ši apsileidusi, išpurtusi mote- 
riškė pavirto karaliene - pačia didingiausia, pačia išdidžiausia ka- 
raliene pasaulyje; ji prabilo karštai ir aistringai, akys svaidė žai- 
bus ir baltų jos rankų mostai mus tiesiog užkerėjo. Iš pradžių jos 
balsas buvo švelnus ir tylus, ji lyg norėjo mums kažką įteigti, pas- 
kui prakalbo apie neteisybę ir laisvę, apie džiaugsmą mirštant 
dėl kilnaus reikalo, ir balsas skambėjo vis garsiau, garsiau, kol 
pagaliau pasiekė pačią širdį, ir man norėjosi tik vieno - kuo grei- 
čiau dumti iš čia ir padėti galvą už tėvynę. 

Staiga vienu akimirksniu viskas pasikeitė. Prieš mus atsirado 
nelaiminga moteris, kuri neteko vienintelio savo vaiko ir dabar 
apverkia jį. Jos balse buvo jaučiamos tramdomos ašaros, ji kalbė- 
jo taip nuoširdžiai, taip natūraliai, kad mudviem atrodė, jog čia 
pat ant kilimo matome mirusį kūdikį, ir mūsų širdys prisipildė 
gailesčio ir užuojautos. Bet, dar nespėjus išdžiūti ašaroms mūsų 
akyse, ji vėl tapo savimi. 

— Na, ką, patiko? - pasiteiravo ji. - Štai kaip aš vaidinau tada, 
ir Sali Sidons pažaliuodavo iš pykčio, vos išgirdusi Poli Hinton 
vardą. Tai gera pjesė „Pisaras“. 

— O kas ją parašė, ponia? 

— Kas parašė? Neturiu supratimo. Ar ne vis vien? Bet neblogai 
aktorei šioje pjesėje yra puikių eilučių. 

— Tai jūs jau nebevaidinate, ponia? 

— Ne, Džimai, aš mečiau sceną, kai...kai man atsibodo. Bet kar- 
tais ji vėl mane traukia. Kas gali būti nuostabesnio už degančius 
rampos žiburius ir apelsinų kvapą, sklindantį iš parterio! Bet tu 
kažkodėl visai nukabinai nosį, Džimai. 

— Aš vis galvoju apie tą nelaimingą moterį ir jos kūdikį. 

— Na, ką tu, nereikia! Tuojau aš tau padėsiu išmesti ją iš gal- 
vos. Štai išdaigininkė Priscilė iš „Nenuoramos“. Įsivaizduokite, 
kad motina bara įžūlią mergiotę, o ta maža nedorėlė jai priešta- 
rauja. 

Ir ji pradėjo vaidinti jas abi, taip tiksliai pavaizduodama tiek 
vienos, tiek kitos balsą ir judesius, kad mums atrodė, jog iš tiesų 

regime dvi moteris: griežtą senę motiną, prispaudusią delną prie 
ausies tartum klausomąjį vamzdelį, ir nenuoramą jos dukterį. Nors 
buvo apkūni, panelė Hinton judėjo neįtikėtinai lengvai ir įžūliai 
prieštaraudama senai sulinkusiai tartum pušies šaknis motinai 
visai kaip jauna panelė išdidžiai atlošdavo galvą ir papūsdavo lū- 
pas. Mes su Džimu pamiršome visą liūdesį ir raitėmės iš juoko. 

— Va šitaip geriau, - pasakė ji ir šypsodamasi pažvelgė į mus. - 
Nenorėčiau, kad namo grįžtumėte prislėgti, nes kitą sykį jūsų pas 
mane gali nebeleisti. 

Ji atidarė bufeto dureles, išsitraukė iš ten butelį su stikline ir 
pastatė juos ant stalo. 

- Jūs dar pernelyg jauni, kad galėtumėte gerti pasiutusios kar- 
gerklė... 

Tada įvyko kažkas neįtikėtino. Džimas pašoko nuo kėdės ir 
pridengė butelį delnu. 

— Nereikia! - šūktelėjo jis. 

Ji pažvelgė jam tiesiai į veidą, ir niekados nepamiršiu, kaip 
juodų jos akių žvilgsnis sušvelnėjo. 

— Nė lašelio? 

— Prašau to nedaryti. 

Ji vikriai griebė butelį ir pakėlė taip aukštai, kad akimirksnį 
pamaniau, jog nori ištuštinti vienu mauku. Tačiau ji sviedė butelį 
pro pravirą langą, ir mes išvydome, kaip jis nukrito ir sudužo ant 
takelio. 

— Na! - pasakė panelė Hinton. - Dabar tu patenkintas, Dži- 
mai? Jau seniai niekam nerūpėjo, ar geriu aš, ar ne. 

- Jūs pernelyg puiki, pernelyg geros širdies, - pasakė jis. 

- Gerai! - šūktelėjo ji. - Ką gi, man patinka, kad tu apie mane 
taip manai. Ar būsi patenkintas, jei aš pasistengsiu negerti? Taip, 
Džimai? Na, ką gi, pažadėsiu tau, jei ir tu man šį tą pažadėsi. 

— Ką, ponia? 

— Prisiek, jog lankysi mane du kartus per savaitę, nepaisyda- 
mas lietaus ar karščio, pūgos ar viesulo, kad galėčiau regėti tave 

ir kalbėtis su tavimi, tuomet neimsiu į burną nė lašo. Kartais 
jaučiuosi tokia vieniša. 

Džimas prižadėjo ir šventai laikėsi savo žodžio; būdavo, ne sy- 
kį kviesdavau jį meškerioti ar statyti kilpų triušiams, bet jis stai- 
ga prisimindavo, kad šiandien privalo būti pas panelę Hinton, ir 
traukdavo į Ensti Krosą. Iš pradžių jai, matyt, buvo sunku susi- 
laikyti, ir Džimas dažnai namo grįždavo juodas tartum debesis — 
tikriausiai viskas ėjosi ne visai taip, kaip jis norėjo. Bet ilgainiui 
mūšį pavyko laimėti, kaip laimimi visi mūšiai, jei kovoji pakan- 
kamai atkakliai, ir likus metams iki mano tėvo sugrįžimo panelė 
Hinton tapo visiškai kitu žmogumi. Pasikeitė ne tiktai visi jos 
įpročiai, bet ir išvaizda: iš keistos, nevykusios būtybės, kurią ap- 
rašiau, per šiuos metus ji pavirto pačia gražiausia mūsų apylin- 
kės moterimi. Džimas didžiavosi šiuo savo rankų darbu užvis la- 
biausiai pasaulyje, tačiau savo džiaugsmu dalijosi tik su manimi, 
nes juto švelnumą panelei Hinton, kaip žmogui, kuriam padėjo. 
Na, ir ji savo ruožtu buvo dėkinga: pasakodavo jam apie pačias 
įvairiausias vietas, apie visa, ką regėjo per savo amžių, ir šitaip 
atitraukė jo mintis nuo Sasekso, rengdama gyvenimui plačiajame 
pasaulyje, kuris driekėsi už mūsų kaimo ribų. Taip mes gyveno- 
me tuo metu, kol pagaliau buvo sudaryta taika ir mano tėvas grį- 
žo namo. 


IV SKYRIUS 


AMJENO TAIKA 


Kiek moterų dėkojo dangui, kiek širdžių prisipildė laimės ir 
dėkingumo, kai 1801 metų rudenį paaiškėjo, kad taikos derybos 
pasibaigė sėkmingai! Anglija džiūgavo, ir vėjyje plazdėjo vėliavos, 
o naktį žaižaravo žiburiai. Net Vienuolio Ąžuolo kaimelyje iška- 
binome vėliavas ir kiekviename lange pastatėme po žvakę, o virš 

viešbučio durų vėjyje žėravo dvi didžiulės raidės G. R.* Žmonės 
pavargo nuo karo; juk mes kariavome jau aštuonerius metus, tai 
su Olandija, tai su Ispanija, tai su Prancūzija, tai su visomis 1š- 
syk. Per visus tuos metus įsisąmoninome tik viena - nedidelė mū- 
sų sausumos kariuomenė su prancūzais ant žemės susidoroti ne- 
gali, o prancūzai niekaip nesugeba prilygti dideliam mūsų laivy- 
nui jūroje. Mes vėl pajutome savigarbą, o tai buvo ypač svarbu po 
to, kas įvyko Amerikoje, be to, mūsų kolonijų padaugėjo, ir jos 
buvo labai naudingos, tačiau mūsų valstybės skola vis augo, o 
palūkanos mažėjo. Galų gale tai pribloškė net Pitą. Vis dėlto, jei 
būtume žinoję, kad taikos tarp Napoleono ir mūsų šalies būti ne- 
gali ir kad tai tik vieno raundo, o ne visų rungtynių pabaiga, bū- 
tume pasielgę protingiau ir nedarę šios pertraukos, o kovoję iki 
pat galo. O dabar Prancūzija atgavo dvidešimt tūkstančių rinkti- 
nių savo jūreivių, ir šie gerokai pakaitino mus Bulonės flotile bei 
desanto laivynu, kol mums vėl pavyko paimti juos į nelaisvę. 

Mano tėvas buvo kresnas, stiprus, nors nedidelio ūgio, ne pla- 
čiapetis, tačiau tvirtai ir gražiai sudėtas. Jo veidas, raudonas nuo 
įdegimo, žydintis it puodynė su gėlėmis, nors tėvui tuo metu bu- 
vo sukakę tik keturiasdešimt metų, visas buvo išvagotas raukš- 
lių, kurios net ir mažiausiai jaudinantis išryškėdavo, tad akimirks- 
niu apyjaunis vyras virsdavo vos ne seniu. Ypač daug raukšlelių 
buvo išsidėstę aplink akis, bet tai suprantama: juk jis visą gyveni- 
mą markstėsi nuo vėjo ir prasto oro. Akys buvo nepaprastos: skais- 
čios, žydros ir nugairintame veide atrodė ypač ryškios. Iš prigim- 
ties jo oda, matyt, buvo balta, nes viršutinė kaktos dalis, papras- 
tai paslėpta po skrybėle, buvo visai tokia pat kaip ir mano, o trum- 
pai pakirpti plaukai - rusvai kaštoniniai. 

Jis didžiuodamasis pasakojo, jog tarnavo laive, kuris paskuti- 
nis išplaukė iš Viduržemio jūros vandenų devyniasdešimt septin- 
taisiais metais ir pirmasis įplaukė į juos devyniasdešimt aštun- 
taisiais. Kai mūsų laivynas lyg skalikų ruja skriejo iš Sicilijos į 


* G. R. - Karalius Jurgis (lot.). 

Siriją ir atgal į Neapolį, mėgindamas rasti pamestą pėdsaką, ma- 
no tėvas tarnavo trečiuoju padėjėju „Tesėjo“ laive, kuriam vado- 
vavo kapitonas Mileris. Su tuo pačiu kapitonu jis kovojo Nilo upėje, 
1r ten jo komanda šaudė, taranavo, kovėsi tol, kol nusileido pas- 
kutinė trispalvė vėliava. Tik tada jie iškėlė atsarginį inkarą ir 
griuvę tiesiog prie kabestano vienas šalia kito užmigo it negyvi. 
Vėliau, tapęs antruoju padėjėju viename iš tų grėsmingų trijų de- 
nių laivų pajuodusiais nuo parako bortais ir raudonomis juosto- 
mis virš špigatų, kurių nusėdę korpusai nesubyrėdavo tik todėl, 
kad buvo suraišioti lynais, jis grįžo į Neapolio užutėkį su žinia 
apie pergalę Nilo upėje. Iš ten, apdovanotas už ištikimą tarnybą, 
buvo perkeltas pirmuoju padėjėju į „Auroros“ fregatą, blokavu- 
sią Genują, ir šiame laive jis tarnavo tol, kol pagaliau buvo sutar- 
ta dėl taikos. 

Kaip puikiai prisimenu jo sugrįžimą namo! Nuo tų laikų pra- 
ėjo jau keturiasdešimt aštuoneri metai, bet tas vaizdas man stovi 
akyse aiškiau negu praėjusios savaitės įvykiai; juk senio atmintis 
panaši į žiūroną, kuris puikiai rodo tai, kas yra toli, ir aptraukia 
rūko skraiste visa, kas šalia. 

Nuo tos minutės, kai mus pasiekė kalbos apie derybas, mano 
motutę apėmė tartum karštligė, nes suprato, jog tėvas gali atsi- 
rasti vienu metu su laišku, pranešančiu apie jo atvykimą. Ji kal- 
bėjo nedaug, bet trukdė man ramybę, versdama visą dieną būti 
švarutėlį ir tvarkingą. Vos išgirsdavo dardant ratus kelyje, jos 
žvilgsnis išsyk nukrypdavo į duris, o rankos savaime imdavo ly- 
ginti gražius juodus plaukus. Ji išsiuvinėjo baltais siūlais melsva- 
me fone „Sveiki atvykę!“, abiejose pusėse - raudonus inkarus,o 
aplinkui - lauro lapų juostą; ji norėjo pakabinti šį kaspiną tarp 
dviejų alyvmedžių, augusių abipus mūsų durų. Kaspinas buvo pa- 
ruoštas dar prieš tai, kai mano tėtis išplaukė iš Viduržemio jūros, 
ir kiekvieną rytą vos atsibudusi motutė pirmiausia puldavo žiū- 
rėti, ar kaspinas vietoje, kad galima būtų jį tuoj pat pakabinti ant 
medžių. 

Vis dėlto iki taikos pasirašymo praėjo dar daugel kankinamų 

mėnesių, ir mūsų šeimai didžioji diena išaušo tik kitų metų ba- 
landį. Pamenu, visą rytą lynojo šiltas pavasario lietutis, aitriai 
kvepėjo žemė, lašai švelniai tapšnojo pribrinkusius kaštonų pum- 
purus už mūsų namelio. Vakarop pasirodė saulutė, aš pasiėmiau 
meškerę ir išdrožiau (buvau žadėjęs Džimui eiti kartu prie malū- 
no užtvankos). Ir ką aš išvydau, kaip jums atrodo? Prie mūsų 
vartų stovėjo ekipažas, pakinkytas dviem arkliais, nuo kurių kilo 
garas, pro atviras duris buvo matyti juodas mano motutės sijonas 
ir nedidelės kojelės, o dvi melsvai aprengtos rankos spaudė ją ne- 
lyginant diržas, ir daugiau nieko negalėjai įžiūrėti. Aš puoliau 
kaspino ir prikabinau jį prie krūmų, bet baigęs vėl pamačiau tik 
sijoną, kojeles ir dvi melsvas rankas - visa, kaip ir anksčiau. 

Pagaliau motutė nušoko ant žemės. 

— Tai Rodas, - pasakė ji. - Rodi, mielasis, štai tavo tėvas! 

Aš išvydau raudoną veidą ir į mane žvelgiančias šaunias žyd- 
rut žydrutėles akis. 

— Rodi, mano berniuk, tu buvai dar vaikiukas, kai paskutinį 
sykį pabučiavau tave atsisveikindamas, o dabar esi visiškai ki- 
toks. Aš iš visų sielos gelmių džiaugiuosi matydamas tave, o tave 
mieloji... 

Mėlynos rankos vėl pakilo, ir tarpduryje vėl buvo matyti tik 
kojelės ir sijonas. 

— Kažkas eina, Ensonai, - paraudusi pasakė motutė. - Gal tu 
išlipsi ir visi eisime vidun? 

Tik dabar pastebėjome, kad nors jo veidas linksmas, tačiau de- 
šinė koja buvo nenatūraliai ištiesta ir nejudri. 

— O, Ensonai, Ensonai! - sušuko motina. 

— Tyliau, tyliau, mieloji, tai viso labo kaulas, - pasakė jis ir 
abiem rankomis pakėlė kelį. - Lūžo Biskajos įlankoje, bet laivo 
gydytojas sumeškeriojo abu galus ir sudėjo, tik jie dar nevisiškai 
suaugo. Dieve mano, ko tu tokia išblyškusi? Tai vieni niekai, tuoj 
pati įsitikinsi. 

Jis nušoko nuo pakojo ir ramstydamasis lazda sparčiai nušo- 
kavo viena koja takeliu, nėrė po kaspinu, išsiuvinėtu lauro lapais, 

1r pirmą sykį per penketą metų peržengė savo namų slenkstį. Kai 
mes su vežėju įnešėme jūreivišką jo skrynutę ir du kelionmaišius, 
jis su senu, daug regėjusiu munduru jau buvo įsitaisęs savo krės- 
le prie lango. Motutė verkė žiūrėdama į jo koją, o jis įdegusia rus- 
va ranka glostė jai plaukus. Kita ranka apkabino mane ir prisit- 
raukė artyn. 

— Na, štai, taika sudaryta, dabar galiu sau gulėti ir sveikti, kol 
manęs vėl prireiks karaliui Jurgiui, - pasakė jis. - Tai įvyko Bis- 
kajos įlankoje, vėjas pūtė į bramselius, atsirito banga statmenai 
borto ir nutrūko koronada. Mes puolėmėme ją tvirtinti, o ši pri- 
spaudė mane prie stiebo. Taip, - tęsė jis, žvalgydamasis po kam- 
barį, - visos mano keistenybės savose vietose: narvalo ragas iš 
Arkties ir žuvis kamuolys iš Molukų salų, ir šukutės iš Fidžio 
salos, ir paveikslas „Ca ira“*, o toliau lordo Hotemo eskadra. O 
šalia tu, Mere, ir tu, Rodi, ir duok Dieve sveikatos tai koronadai, 
atvedusiai mane į šį ramų uostą ir apsaugojusiai nuo įsakymo 
kelti inkarą. 

Ilga jo pypkė, tabakas - visa mano motutė buvo parengusi iš 
anksto; jis užsirūkė vis žvelgdamas tai į motutę, tai į mane, lyg 
niekaip negalėtų atsižiūrėti. Nors buvau dar visai berniūkštis, 
tačiau jau tada suvokiau, kaip dažnai jis svajojo apie šią minutę, 
stovėdamas sau vienas per budėjimą, ir kaip, galvojant apie ją net 
pačiomis sunkiausiomis valandomis, sielos gilumoje jam daryda- 
vosi geriau. Kartais jis paliesdavo ranka mano motutę, kartais 
mane; šitaip jis sėdėjo, ir širdis buvo kupina jausmų, tad nereikė- 
jo jokių žodžių; kambaryje blausėsi šešėliai, o tamsoje žiburiavo 
apšviesti viešbučio langai. Tada motutė įžiebė lempą ir staiga su- 
klupo ant kelių, priklaupė ant vieno kelio ir tėvas. Šitaip klūpo- 
dami greta, jie dėkojo Dievui už visas jo malones. Kai prisimenu 
savo tėvus anuo metu, aiškiausiai juos regiu kaip tik tą minutę: 
švelnų motutės veidą su ašarų pėdsakais ant skruostų ir žydras 
tėvo akis, nukreiptas į patamsėjusias lubas. Pamenu, kaip, įsigili- 


* Pirmyn (pranc.). 

nes į maldą, jis mojavo rūkstančia pypke ir kaip, žiūrėdamas į jį, 
nevalingai šypsojau pro ašaras. 

— Rodi, mano berniuk, - prakalbo jis, kai mes buvome pavakarie- 
niavę, - tu jau daraisi vyras ir, tikuosi, kaip ir mes visi, eisi tarnauti 
į laivyną. Tu jau paaugai, ir atėjo laikas prisisegti durklą prie diržo. 

- Ir palikti mane ne tik be vyro, bet ir be sūnaus! - protestavo 
motutė. 

— Na, mes dar turime laiko, - pareiškė tėvas. - Dabar, kai jau 
pasirašyta taika, jie linkę išleisti į atsargą, o ne verbuoti naujas 
pajėgas. Bet aš juk visiškai nežinau, kaip tavo mokslai, Rodi. Tu 
mokeisi kur kas daugiau negu aš, bet, manau, man pavyks patik- 
rinti tavo žinias. Ar mokeisi istorijos? 

— Taip, tėve, - išrėžiau pasitikėdamas savimi. 

—- Tada pasakyk štai ką: kiek linijinių laivų dalyvavo Kamper- 
dauno mūšyje? 

Nežinojau, ką atsakyti, ir jis nusivylęs palingavo galva. 

— Na, kaipgi tu - laivyne yra žmonių, kurie net neregėjo mo- 
kyklos, o išsyk pasakys, kad turėjome septynis septyniasdešimt 
keturių patrankų laivus, septynis šešiasdešimt keturių patrankų 
ir du penkiasdešimties. Štai kabo paveikslas „(a ira“ gaudynės“. 
Kokie laivai dalyvavo per jo abordažą? 

Ir vėl turėjau prisipažinti, kad nežinau. 

— Tai šit kaip, tėvas dar gali tave pamokyti! - šūktelėjo jis trium- 
fuodamas ir pažvelgė į motutę. - O ar geografija tau sekėsi? 

— Taip, tėveli, - atsakiau, nors ankstesnis mano pasitikėjimas 
išgaravo lyg kamparas. 

— Tai kiek yra mylių nuo Maono iki Algezyro? 

Aš tik pakračiau galvą. 

— Jei Vesanas yra per tris mylias nuo dešiniojo laivo borto, tai 
koks tuomet Anglijos uostas bus arčiausiai? 

Ir šito aš nežinojau. 

— Ta-aip, - nutęsė jis, - matyt, geografiją moki taip pat puikiai 
kaip ir istoriją. Na, o skaičiuoti moki? Pažiūrėkim, ar tau pavyks 
suskaičiuoti mano prizus. 

Jis šelmiškai pažvairavo į motutę, 0ji padėjo mezginį ant kelių 
ir rimtai pažvelgė į tėvą. 

— Tu manęs net nepasiteiravai apie prizus, Mere, - papriekaiš- 
tavo jis. 

— Viduržemio jūroje jų nėra ko tikėtis, Ensonai. Juk pats mi- 
nėjai, kad prizų reikia ieškoti Atlante, o Viduržemio jūroje - tik 
šlovės. 

— Paskutinis plaukiojimas man davė tiek vieno, tiek kito, nes 
linijinį laivą pakeičiau į fregatą. Taigi, Rodi, man priklauso po du 
svarus nuo kiekvieno šimto, po to, kai prizų skirstymo teismas 
baigs savo darbą. Kai Genujoje sergėjom Maseną, sulaikėme sep- 
tyniasdešimt škunų, brigų ir vienastiebių laivų su vynu, maistu 
ir paraku. Lordas Keitas, aišku, pageidautų riebesnio kąsnelio, 
bet tai jau spręs prizų teismas. Sakykim, kad mano daliai tenka 
po keturis svarus, tad ką aš gaučiau padauginęs iš septyniasde- 
šimties? 

- Du šimtus aštuoniasdešimt svarų, - atsakiau aš. 

— Bet juk tai ištisas turtas, Ensonai! - sušuko motutė ir ėmė 
ploti katučių. 

— Tavo išbandymas tęsiasi, Rodi! - šūktelėjo tėvas, mojuoda- 
mas pypke. —- Sulaikėme Barselonos fregatą „Hebeką“ su dvide- 
šimt tūkstančių ispaniškų dolerių, tai keturi tūkstančiai svarų 
sterlingų. Pats laivas vertas dar tūkstančio svarų. Tad kokia bus 
mano dalis? 

- Šimtas svarų. 

— Oho, pats laivo ekonomas greičiau nebūtų suskaičiavęs! — 
džiaugsmingai šūktelėjo tėtis. - Skaičiuok toliau! Perplaukėme 
Gibraltaro sąsiaurį ir patraukėme Azorų salų link, ten susidūrė- 
me su „Sabina“, kuri plaukė iš Maurikijaus salos su cukraus ir 
prieskonių kroviniu. Man ji duos ne mažiau kaip tūkstantį du 
šimtus svarų, Mere, ir dabar tau jau nereikės teptis savo plonų 
pirštelių, brangioji, nereikės skaičiuoti kiekvieno mano elgetiško 
atlyginimo penso. 

Visus tuos metus motutė be jokių nusiskundimų kovojo su ne- 

pritekliumi, bet dabar, kai visoms bėdoms netikėtai atėjo galas, ji 
raudodama sukniubo tėvui ant peties. Praėjo daug laiko, kol tė- 
vas vėl galėjo tęsti aritmetikos egzaminą. 

— Gali manyti, kad visa tai jau tavo rankose, Mere, - pasakė jis, 
delnu perbraukęs per akis. - Dievaži, mergaite mano, tegu tik 
užgyja koja, ir mes nuvyksime į Braitoną, kiek papramogausime, 
1r tegu aš niekad nebepamatysiu denio, jei nebūsi ten pati puoš- 
niausia! O tu, Rodi, paaiškink man, kodėl taip gerai skaičiuoji, 
bet nemoki nei istorijos, nei geografijos? 

Aš mėginau paaiškinti jam, kad tiek jūroje, tiek sausumoje arit- 
metika vienoda, o istorija ir geografija skirtingos. 

— Na, gerai, - baigė jis, - kad nepakliūtum į keblią padėtį, 
turi mokėti tik skaičiuoti, o visais kitais atvejais pasikliauk savo 
galva. Mūsų giminėje visi jūroje jautėsi lyg namie. Lordas Nel- 
sonas man žadėjo surasti tau vietą, na, 0 jis savo žodžių vėjais 
nemėto. 

Taigi mano tėvas grįžo namo ir buvo toks geras, toks švelnus, 
kad kiekvienas berniūkštis galėtų man pavydėti. Nors mano tė- 
vai susituokė jau labai seniai, kartu gyveno visai neilgai, tad elgė- 
si tartum jaunavedžiai; jų meilė dar nebuvo spėjusi nei išblėsti, 
nei nublankti. Vėliau įsitikinau, kad tarp jūreivių yra netašytų 
žmonių, mėgėjų pakeiksnoti, tačiau mano tėtis buvo ne toks, ir 
nors jam tekdavo būti visokiose painiose situacijose, visuomet iš- 
likdavo kantrus, geraširdis žmogus ir kiekvienam mūsų kaimelio 
gyventojui mielai nusišypsodavo, linksmai pašmaikštaudavo. Jis 
gerai jautėsi kiekvienoje draugijoje: atsisėsdavo prie vyno stiklo 
ir su kunigu, ir su seru Džeimsu Ovingtonu, valandų valandas 
galėjo bendrauti su kukliaisiais mano bičiuliais kalvėje: Čempio- 
nu Harisonu, Džimu ir kitais, pasakoti jiems apie Nelsoną ir jo 
jūreivius. Klausydamas jo, Čempionas Harisonas jaudindamasis 
gniaužydavo kumščius, o Džimo akys įsižiebdavo lyg angliukai 
kalvės žaizdre. 

Tėvas, kaip ir kiti veteranai, buvo išleistas į atsargą ir gauda- 
vo pusę atlyginimo; šitaip beveik dvejus metus jis praleido na- 

muose. Per visą šį laikotarpį jis tik sykį kiek susiginčijo su motu- 
te, ir to ginčo priežastis buvau aš, o kadangi po to pasipylė ištisa 
virtinė naujų įvykių, aš papasakosiu apie tai dabar. Tai buvo pir- 
masis iš visos įvykių grandinės, turėjusios įtakos ne tik mano, bet 
ir gerokai garbesnių žmonių likimams. 

1803 metų pavasaris buvo ankstyvas, ir jau balandžio viduryje 
kaštonai paskendo tankioje lapijoje. Sykį vakare sėdėjome gurkš- 
nodami arbatą, netikėtai už lango išgirdome grikšint smėlį, ir tarp- 
duryje pasirodė laiškanešys, nešinas laišku. 

—-Tai tikriausiai man, - suprato motušė. 

Ir iš tiesų laiškas buvo adresuotas poniai Merei Stoun, gyve- 
nančiai Vienuolio Ąžuolo kaime, vokas užrašytas labai dailia ra- 
šysena, o kitoje pusėje buvo matyti raudonas pusės kronos dydžio 
antspaudas, ir jo viduryje - skrendantis drakonas. 

— Kaip manai, Ensonai, kieno tas laiškas? 

— Tikėjausi, kad lordo Nelsono, - atsakė tėvelis. - Berniukui 
jau pats laikas gauti tarnybą. Na, o jei laiškas adresuotas tau, 
vadinasi, jis negali būti kokios nors svarbios asmenybės. 

- Šit kaip! - šūktelėjo motutė, vaizduodama įsižeidusią. - Jums 
teks prašyti atleidimo dėl savo žodžių, sere, nes laiškas ne ko nors 
kito, o paties sero Čarlzo Tredželio, tikro mano brolio. 

Savo žymiojo brolio vardą motutė ištarė tyliai, su pagarba, ir, 
kiek pamenu, taip būdavo visada, todėl ir aš nesistebėjau, kad jo 
vardą lydėdavo nebylus susižavėjimas. Nieko nuostabaus - juk 
šis vardas visada būdavo siejamas su kokiu nors ypatingu įvy- 
kiu. Sykį išgirdome, kad jis buvo Vindzore pas karalių. Jis daž- 
nai lankydavosi Braitone pas princą. Mus dažnai pasiekdavo jo 
šlovės atgarsiai, pavyzdžiui, tuomet, kai jo Meteoras Njumarke- 
to lenktynėse aplenkė Igemą, hercogo Kvinsberio žirgą, arba 
kai Bristolyje jis atrado Džimą Belčerį ir pademonstravo jį Lon- 
dono bokso mėgėjams. Bet gerokai dažniau išgirsdavome apie jį 
kaip apie madų kūrėją, puošeivų puošeivą, kuris rengėsi užvis 
geriausiai Londone. Tėtis, deja, visiškai nepritarė motutės susi- 
žavėjimui. 

—Na-a, taip, ko gi jam reikia? - pasiteiravo jis ne itin draugiš- 
kai. 

— Parašiau jam, kad Rodis jau visiškai suaugęs; suprask, Enso- 
nai, juk jis neturi nei žmonos, nei vaikų, štai ir pamaniau, kad 
galbūt panorės padėti mūsų berniukui prasiskinti kelią gyveni- 
me. 

— Mes puikiausiai galime apsieiti ir be jo, - suniurnėjo tėtis. — 
Darganai siaučiant, jis paliko mus Dievo valiai, o dabar, saulutei 
nušvitus, galime puikiausiai išsiversti patys. 

— Ne, tu nepažįsti jo, Ensonai, - karštai prieštaravo motutė. — 
Čarlzo širdis nepaprastai švelni; tiesiog jis gyvena labai pasituri- 
mai ir todėl nesuvokia, kad kiti gali turėti kokių nors sunkumų. 
Visus tuos metus aš puikiai žinojau, kad, jei tik paprašyčiau, jis 
nieko neatsakytų. 

— Ačiū Dievui, Mere, kad tau nė sykio neteko patirti tokio nu- 
sižeminimo. Man nereikia jo pagalbos. 

— Bet juk turime pagalvoti apie Rodį. 

— Rodžiui nestinga nieko, ko gali prireikti jūreiviškai skrynu- 
tei susikrauti. O ko reikia daugiau? 

- Bet Čarlzas turi tokių ryšių Londone! Jis galėtų supažindinti 
Rodį su pačiais įtakingiausiais žmonėmis. Nejaugi stosi skersai 
kelio savo sūnui? 

- Žinai, geriau paskaitykim, ką jis rašo, - pasakė tėvas. 

Štai ką garsiai perskaitė motina: 


Sent Džeimsas, Džermino gatvė, 14 
1803 metų balandžio 15-oji 


Brangi sesute Mere! 


Atsakydamas į tavo laišką, patikinu tave, kad mano širdyje 
anaiptol netrūksta tų kilnių Jausmų, kurie yra svarbiausia žmo- 
nijos puošmena. Tiesą sakant, pastaraisiais metais buvau užsiė- 
męs nepaprastos svarbos reikalais, todel retai imdavausi plunks- 

nos, tr dėl to man dažnai priekaištaudavo daugelis des plus char- 
mantes* tavo žaviosios lyties atstovių. Šią minutę guliu patale 
(vakar iki velumos užsibuvau Duvro markizės rengtame pobūvy- 
Je, nes norejau būti jai dėmesingas) ir šį laišką diktuoju savo tar- 
nuit Embrouzui, labai vikriam padarui. 

Man buvo labai smalsu gauti žinių apie mano giminaitį Rodį 
(mon Dien, guel nom!**), ir, kai kitą savaitę keliausiu į Braitoną 
aplankyti princo, būtinai apsistosiu Vienuolio Ąžuole, aplankysiu 
Jus abu - jį ir tave. Lenkiuosi tavo vyrui. 


Visuomet ištikimas tavo brolis, 
Carlzas Tredželis 


— Na, ir ką gi tu pasakysi? - baigusi skaityti laišką, triumfuo- 
dama šūktelėjo motutė. 

— Pasakysiu tik tiek, kad laišką rašė plevėsa, - griežtai išdrožė 
tėvas. 

— Tu pernelyg griežtas jam, Ensonai. Susipažinsi su juo ar- 
čiau, ir tavo nuomonė pasikeis. Taigi jis rašo, kad atvažiuos atei- 
nančią savaitę. Šiandien jau ketvirtadienis, o aš dar nepakabinau 
šventinių užuolaidėlių, tarp paklodžių neįdėjau levandos! 

Susijaudinusi motutė išbėgo iš kambario, tėvas, aiškiai subju- 
rusios nuotaikos, taip ir liko sėdėti smakru pasirėmęs ant suner- 
tų rankų, o aš apskritai nežinojau, ką man ir manyti apie kilmin- 
gąjį mūsų giminaitį ir apie viską, ką gali duoti mūsų šeimai jo 
atvykimas. 


* Gražiausios (pranc.). 
** Dieve mano, koks vardas! (pranc.). 

V SKYRIUS 


DABITA TREDŽELIS 


Man ėjo septyniolikti, aš jau buvau pradėjęs skustis, ir kaimo 
gyvenimas mane ėmė slėgti - troškau išvysti pasaulį. Tas mano 
troškulys buvo juo didesnis todėl, kad nedrįsau prabilti; vos užsi- 
minus, kad galiu išvažiuoti, motutės akyse pasirodydavo ašaros. 
Bet dabar, grįžus tėvui, man turėtų būti lengviau palikti gimtuo- 
sius namus, tad nekantriai laukiau atvažiuojant dėdės, tikėda- 
masis, jog šis pagaliau padės man žengti pirmuosius savarankiško 
gyvenimo žingsnius. 

Jūs tikriausiai ir patys suprantate, kad visos mano viltys ir 
sumanymai buvo siejami su tėvo profesija, nes nuo pačios vaikys- 
tės, vos išvydus bangų mūšą ar pajutus sūrų jūros vandens skonį, 
manyje tuoj pat prabildavo protėvių jūreivių kraujas. Tik pama- 
nykite, kas per aną karą stovėjo prieš akis berniukui, gyvenu- 
siam pakrantėje! Atsidūręs Volstonberyje - jį galėjai ranka pa- 
siekti - regėdavau prancūzų masse- mares* ir kaperių bures. Ne 
sykį girdėjau ir patrankų griaudėjimą, sklindantį nuo jūros. Jū- 
reiviai pasakodavo, kad rytą, išplaukus iš Londono, jiems dar prieš 
sutemstant tekdavo stoti į kovą arba, vos išplaukus iš Portsmuto 
ir dar regint Šv. Elenos švyturio žiburį, savo rėjų nokais kabinti 
priešo rėjas. Visas jų gyvenimas buvo susijęs su pavojumi, ir kaip 
tik tai prie jų traukė mūsų širdis, o žiemą, sėdėdami prie židinio 
1r negalėdami nurimti, be perstojo kalbėjomės apie brangų mūsų 
Nelsoną, Kadį Kolingvudą, Džonį Džervisą ir visus kitus ne kaip 
apie didžius admirolus, apvainikuotus titulais ir apdovanojimais, 
o kaip apie gerus bičiulius, kuriuos mylėjome ir gerbėme labiau 
už viską pasaulyje. Visoje Anglijoje nerastum berniūkščio, kuris 
nebūtų svajojęs stoti į jų vadovaujamą mūšį. Bet dabar, įsivyra- 


* Kabotažiniai laivai (pranc.). 

vus taikai, kai laivai, dar visai neseniai vagoję Lamanšą ir Vidur- 
žemio jūrą, stovėjo nuleistomis burėmis uostuose, jūrų platybės 
mus viliojo kur kas mažiau. Tada ištisas dienas ir naktis aš svajo- 
jau apie Londoną, apie tą didžiulį miestą, kuriame gyvena išmin- 
čiai ir įžymybės, iš kur sruva neišsenkamas karietų, ekipažų ir 
apdulkėjusių žmonių srautas, nepaliaujamai mirgantis mums 
prieš akis. Ta sostinės gyvenimo pusė man atsivėrė pirmiausiai, 
todėl mano jaunuoliškoje vaizduotėje Londonas panėšėjo į milži- 
nišką arklidę, kurioje buvo be galo daug karietų, keliaujančių vi- 
sais Anglijos keliais. Vėliau iš Čempiono Harisono lūpų išgirdau, 
kad ten gyvena boksininkai, o iš tėvo - kad admirolai, na, o motu- 
tė pasakojo apie savo brolio gyvenimą bei kilmingus jo draugus, 
tad mane graužte graužė nekantrumas savo akimis išvysti šią nuo- 
stabią Anglijos širdį. Kaip tik todėl dėdės atvažiavimo laukiau 
tarsi šviesos spindulio tamsybėse, nors ir nedrįsau tikėtis, kad jis 
pasiims mane į tas aukštybes, kuriose pats buvo apsistojęs. Mo- 
tutė, priešingai, tikėjo - gal gera jo širdimi, o gal savo mokėjimu 
įtikinėti, - tad išsyk paslapčiom ėmėsi ruošti visa, ko reikėjo ma- 
no kelionei. 

Net mane, nuolankų ir ramų, slėgė kaimo egzistencijos ribotu- 
mas, o kokia kančia jis buvo gyvam ir karštakošiui Džimui! Aš 
pirmąkart pajutau kartėlį jo širdyje, kai, praėjus keletui dienų po 
dėdės laiško, mes kartu su Džimu vaikštinėjome po kalvas. 

— Ką gi man daryti, Rodi? - jaudinosi jis. - Kaldinu pasagą ir 
ploninu pakraštėlį, ir spaudžiu ją replėmis, ir užkniediju ją, ir 
išmušu joje penkias skylutes - štai ji jau baigta. Tada kaldinu kitą 
pasagą, trečią ir pučiu dumples, ir dar pridedu anglių žaizdran, ir 
nudildau dvi tris kanopas, bet taip ir baigiasi dienos darbas, o 
rytoj vėl viskas iš pradžių, ir taip diena po dienos. Na, nejaugi tik 
tam aš ir atsiradau šioje žemėje? 

Pažvelgiau į išdidų erelišką jo profilį, aukštą grakščią figūrą ir 
pamaniau, kad visoje Anglijoje, matyt, nerastum gražesnio, pa- 
trauklesnio jaunuolio. 

— Tau vieta armijoje ar laivyne, Džimai, - pasakiau aš. 

— Gera tau aušinti burną! - šūktelėjo jis. - Jei tu eisi į laivyną, 
o greičiausiai taip ir nutiks, tapsi karininku, vadinasi, įsakinėsi 
kitiems. O aš atsidursiu tarp tų, kurie gimė tik tų įsakymų vyk- 
dyti. 

— Karininkas taip pat vykdo savo viršininkų įsakymus. 

— Bet karininkų niekas neplaka. Prieš keletą metų mačiau 
smuklėje vieną vargšelį, tai visa jo nugara buvo raižyte išrai- 
žyta raudonomis juostomis - taip jį nuplakė bocmanas. „Tai 
kas gi įsakė jus mušti?“ —- paklausiau aš. „Kapitonas“, - aiški- 
nosi vargšas. „O kas jums nutiktų, jei nudėtumėte jį vietoje?“ 
.— pasiteiravau. „Pakartų ant noko rėjos“, - paaiškino šis. „Va- 
dinasi, aš ten ir kadaruočiau būdamas jūsų vietoje“, - pasa- 
kiau, ir tai buvo žodžiai iš širdies gelmių. Negaliu nieko pada- 
ryti, Rodi! Manyje slypi kažkoks padaras, ir aš niekur nuo to 
negaliu pabėgti! 

- Žinau, kad esi išdidus lyg pats Liuciferis. 

— Na, ką gi, Rodi, jau toks gimiau, ir dabar nieko nepadarysi. 
Aišku, taip gyventi nepalyginti sunkiau. Aš privalau tapti pats 
sau šeimininku, ir pasaulyje yra tik viena tokia vieta, kur galė- 
čiau šio to pasiekti. 

— Kurgi tai, Džimai? 

— Londone. Panelė Hinton man tiek apie jį pasakojo, kad, 
rodos, pažįstu lyg penkis savo pirštus. Ji mėgsta pasakoti apie 
jį, o man duonos gali neduoti - tik leisk pasiklausyti. Viskas 
išlieka mano galvoje, tiesiog matau, kur yra teatrai, kur sruve- 
na upė, kur karaliaus rūmai, o kur princo buveinė. Kur gyvena 
boksininkai, aš taip pat žinau. Londone galėčiau šio to pasiek- 
ti. 

— Kaip? 

— Nesvarbu, Rodai. Žinau, kad galėčiau, ir būtinai pasieksiu 
savo. „Palauk! - sako dėdė. - Dar palauk ir pasieksi visa, ko trokš- 
ti." Jis visados taip kalba, taip pat ir teta, lyg susitarę. O kodėl 
turėčiau laukti? Ko aš čia sulauksiu? Ne, Rodi, aš daugiau ne- 
žlugdysiu savo jaunystės šiame užkampyje, mesiu šalin prijuostę 

ir trauksiu ieškoti laimės į Londoną, o į Vienuolio Ąžuolą grįšiu, 
kai atrodysiu ne blogiau už aną poną. 

Jis linktelėjo kelio pusėn; juo iš Londono dardėjo purpuri- 
nis vežimaitis, į kurį viena paskui kitą buvo pakinkyta pora 
bėrų kumelaičių. Vadžios ir visi pakinktai buvo gelsvai rusvi, 
ir pats džentelmenas vilkėjo pakinktų spalvos redingotą. Ka- 
rietos užpakalyje stovėjo tarnas tamsia livrėja. Jie šmėžtelėjo 
pro mus, apsupti dulkių debesies, ir aš tik probėgšmais pama- 
čiau blyškų kilnų šeimininko veidą ir tamsią išdžiūvusią tarno 
fizionomiją. Taip niekad jų ir nebūčiau prisiminęs, jei kaimo 
prieigose vėl nebūčiau išvydęs šio vežimaičio: jis stovėjo prie 
viešbučio vartų, ir arklininkai lakstė aplinkui iškinkydami ar- 
klius. 

— Džimai! Juk tai, matyt, mano dėdė! - šūktelėjau aš ir kiek 
įstengdamas pasileidau namo. 

Prie mūsų durų stovėjo tamsiaveidis tarnas, rankose laikyda- 
mas pagalvėlę, ant kurios tupėjo mažutis pūkuotas šunelis. 

— Prašau man atleisti, sere, - kreipėsi jis į mane kuo manda- 
giausiai, - tikiuosi, nesuklydau manydamas, kad tai iš tiesų leite- 
nanto Stouno namai? Tuomet, sere, gal būsite toks malonus ir 
perduosite poniai Stoun jos brolio, sero Čarlzo Tredželio, raštelį. 
Seras Čarlzas Tredželis tik ką man patikėjo šį raštelį. 

Įmantri jo kalba taip mane paveikė, kad pasijutau visiškai su- 
trikęs —- per visą gyvenimą nebuvau girdėjęs nieko panašaus. Iš- 
džiūvusiame jo veide dvi juodos akutės lyg mažyčiais grąžteliais 
gręžte gręžė mano veidą. Jos akimirksniu kiaurai pragręžė ma- 
ne, mūsų namą ir net išsigandusią motutę, pažvelgusią pro lan- 
gą. Tėvai buvo svetainėje, ir motutė garsiai perskaitė dėdės raš- 
telį. 


Brangioji Mere, - rašė jis, - apsistojau viešbutyje, kadangi esu 
kiek ravage* del dulkių jūsų Sasekso keliuose. Tikiuosi, po levan- 


* Iškankintas (pranc.). 

dų vonios vel galėsiu pasirodyti damai.Todel kol kas laiduoda- 
mas pirm saves siunčiu Fidelijų. Prašau duoti Jam pusę pintos 
pašildyto pieno ir įlašinti šešis lašus nepraskiesto konjako. Mie- 
lesnio tr ištikimesnio nerastumėte visame pasaulyje. 


Toujurs a toi* Carlzas. 


— Kodėl jis neįeina! Tegu pasirodo! - džiaugsmingai šūktelėjo 
tėvas ir puolė prie durų. - Įeikite, pone Fidelijau. Kiekvienas turi 
savo skonį, ir, man regis, tikra nuodėmė šešetą lašų praskiesti 
. puse pintos, juk tada bus ne grogas, o šiaip vandenėlis. Bet, jei 
jums patinka - prašom! 

Tamsiame tarno veide šmėstelėjo šypsena, tačiau tuoj pat ją 
vėl pridengė pagarbi kaukė. 

— Tamsta esi suklaidintas, sere, jei galėčiau šitaip pasakyti. Ma- 
no vardas Embrouzas, turiu garbės būti sero Čarlzo Tredželio 
kamerdineris. O Fidelijus - štai šis ant pagalvėlės. 

— Fui, juk tai šunėkas! - pasibjaurėjes pasakė tėvas. - Paguldy- 
kite jį prie židinio. Ir kodėl reikia girdyti jį konjaku, kai to negali 
sau leisti tiek krikščionių? 

— Na, ką tu, Ensonai! - priekaištavo motutė, paėmusi pagalvę 
tarnui iš rankų. - Prašau perduoti serui Čarlzui, kad jo pageida- 
vimas bus išpildytas, ir mes laukiame jo kiekvieną minutę. 

Tarnas akimirksniu pradingo, tačiau po keleto minučių grįžo 
nešinas plokščia ruda pintinėle. 

— Tai užkanda, ponia, - pasakė jis .- Gal leisite padengti stalą? 
Seras Čarlzas priprato prie tam tikrų patiekalų ir geria tik tam 
tikros rūšies vyną, taigi važiuodami į svečius, pasiimame jų. 

Jis atidengė pintinę, ir po minutės ant stalo jau žvilgėjo si- 
dabras, krištolas bei nuostabiausi delikatesai. Embrouzas viską 
darė taip sparčiai ir tyliai, kad pavergė ne tik mane, bet ir tėve- 
lį. 


* Visados tavo (pranc.). 

- Jei jūs toks pat drąsuolis koks ir vikruolis, tai būtumėte pui- 
kus jūreivis, - pareiškė jis. - Negi jūs niekada netroškote pelnyti 
garbės tarnaudamas savo tėvynei? 

— Man teko garbė, brangusis sere, tarnauti jo šviesybei Čarlzui 
Tredželiui ir kito šeimininko man nereikia, - atsakė Embrouzas.- 
Dabar atgabensiu kelioninį krepšį iš viešbučio, tuomet viskas bus 
paruošta. 

Jis grįžo po pažastimi nešdamasis didelę, sidabru puoštą skry- 
nelę, o jam iš paskos pasirodė ir pats džentelmenas, kurio atvyki- 
mas sukėlė tokią sumaištį. 

Dėdei įėjus į kambarį, pirmiausia pastebėjau, kad vienas jo pa- 
akys buvo lyg ištinęs, didelis tartum obuolys. Išvydus tokią siau- 
bingą blizgančią akį, man užėmė kvapą, tačiau išsyk suvokiau, 
kad jis tiesiog prieš akis laiko apvalų stikliuką, kuris padidina 
regėjimo organą. Jis apžiūrėjo visus iš eilės, tada labai grakščiai 
nusilenkė motutei ir pabučiavo ją į abu skruostus. 

— Leisk pasakyti tau komplimentą, brangioji Mere, - tarė jis 
neįtikėtinai maloniu, melodingu balsu. - Galiu tave patikinti, 
kad kaimo oras veikia tavo išvaizdą tiesiog neįtikėtinai, ir aš 
galėsiu didžiuotis matydamas gražuolę savo seserį Pel Mele. Esu 
nuolankus jūsų tarnas, sere, - tęsė jis toliau, ištiesęs ranką tė- 
vui. - Vos prieš savaitę man teko garbė pietauti su savo draugu 
lordu Sent Vinsentu, ir pasinaudojau proga atsitiktinai paminė- 
ti jūsų vardą. Drįstu tvirtinti, sere, kad admiralitete jūsų nepa- 
miršo, ir, tikiuosi, netrukus galėsite žengti ant nuosavo septy- 
niasdešimt keturių patrankų laivo denio. Na, o čia, matyt, yra 
tas mano sūnėnas? 

Jis draugiškai padėjo man abi rankas ant pečių ir nužvelgė 
nuo galvos iki kojų. 

— Tai kiekgi tau metų, sūnėne? - pasiteiravo jis. 

— Septyniolika, sere. 

— Atrodai vyresnis. Vos pažvelgęs pamanytum, kad esi ne jau- 
nesnis kaip aštuoniolikos. Jis atrodo visai pakenčiamai, Mere, iš 
tikrųjų visai pakenčiamai. Tik nemoka atkreipti į save dėmesio, 

jam trūksta tournure* - gremėzdiškoje mūsų kalboje šiam žodžiui 
nėra atitikmens. Bet apskritai tai - žydinti jaunystė 

Dėdė peržengė mūsų namų slenkstį vos prieš minutę, tačiau 
jau spėjo pasikalbėti su kiekvienu iš mūsų ir tą darė taip lengvai 
ir grakščiai, kad, rodės, pažįsta kiekvieną daugybę metų. Dabar 
jis stovėjo ant kilimėlio prieš židinį, tarp motutės ir tėvo, ir aš 
galėjau deramai jį apžiūrėti: labai stambus, plačiapetis vyras, stuo- 
meningas, liemuo plonas, klubai platūs, kojos grakščios, neįpras- 
tai mažos pėdos ir rankos. Jo veidas buvo išblyškęs, gražus, atsi- 
kišusiu smakru, griežta nosimi, didelėmis žydromis, plačiai at- 
merktomis akimis, kurių gilumoje švytėjo šelmiškos ugnelės. Jis 
buvo apsirengęs tamsiai rudu ilgaskverniu surdutu aukšta, iki 
pat ausų, apykakle, juodomis aptemptomis kelnėmis, apsiavęs šil- 
kinėmis kojinėmis ir labai mažais batais aštriais galais, taip iš- 
blizgintais, kad blyksėjo vos pajudėjus; pro juodo aksomo liemenę 
buvo matyti išsiuvinėti marškiniai ir brangus baltas kaklaraištis, 
užrištas pačioje pasmakrėje, dėl to jam teko taikyti galvą labai 
aukštai iškėlus. Dėdė stovėjo laisvai, atsipalaidavęs, didįjį vienos 
rankos pirštą įkišęs į liemenės iškirptę, o du kitos - į kišenaitę. 
Žvelgiau į jį su pasididžiavimu: toks dailus ponas ir tokių gerų 
manierų - tikras mano dėdė! Ir iš motutės akių, krypstančių į 
dėdę, regėjau: ji jaučia tą patį, ką ir aš. 

Visą tą laiką Embrouzas stovėjo tarpduryje lyg bronzinė sta- 
tula, rankose laikydamas didelę sidabru kaustytą skrynutę. Da- 
bar jis peržengė slenkstį. 

— Ar įsakysite nunešti tai į jūsų miegamąjį, sere Čarlzai? - pa- 
klausė jis. 

— Ak, prašau atleisti, sese, - šūktelėjo dėdė. - Aš toks senama- 
diškas, kad turiu tam tikrų savo principų. Mūsų beprotiškame 
amžiuje tai anachronizmas - žinau. Vienas iš mano principų: ke- 
lionėse visada turėti savo batterie de toilette**. Niekada nepamir- 
šiu, kokias kančias teko iškęsti prieš keletą metų dėl to, kad pa- 

* Poza (pranc.). 
** Tualeto reikmenys (pranc.). 

miršau šį būtiniausią daiktą. Turiu pripažinti, kad Embrouzas 
čia nekaltas - visa tai įvyko dar prieš jam imantis tvarkyti mano 
reikalus. Dvi dienas iš eilės buvau priverstas dėvėti tuos pačius 
marškinių rankogalius. Trečią rytą tarnas taip susikrimto regė- 
damas mano kančias, kad pratrūko raudoti ir atnešė porą ranko- 
galių, kuriuos buvo iš manęs pavogęs. 

Dėdė visa tai porino liūdna veido išraiška, bet mačiau, kad jo 
akyse žybsėjo tos pačios šelmiškos ugnelės. Jis ištiesė tėvui atver- 
tą tabakinę, o Embrouzas tuo metu išėjo iš kambario paskui mo- 
tiną. 

— Jei paragausite šniūkį tabako iš mano tabakinės, sere, pa- 
teksite tarp pačios šauniausios visuomenės narių. 

— Nejaugi, sere! - trumpai drūtai nusistebėjo tėvas. 

— Mano tabakinė jums atvira, juk jūs mano svainis, ir tu, sūnė- 
ne, paragauk to tabako. Tai paties nuoširdžiausio mano palanku- 
mo ženklas. Išskyrus čia susirinkusius, ja gali naudotis, ko gero, 
iš viso keturi asmenys: princas, aišku, ponas Pitas, ponas Otas, 
Prancūzijos pasiuntinys, ir lordas Hoksberis. Tiesa, man kartais 
atrodo, kad kiek paskubėjau leisdamas ja naudotis lordui Hoks- 
beriui. 

— Labai sujaudintas, sere, - pasakė tėvas, įtariai žvelgdamas į 
svečią iš po gauruotų antakių: dėdės veidas buvo rimtas, o akyse 
šokčiojo velniūkščiai —- kas žino, kaip derėtų vertinti jo žodžius. 

— Moteris, sere, gali dovanoti savo meilę, - pasakė dėdė. - Vy- 
ras - teisę naudotis savo tabakine. Nei vieno, nei kito negalima 
siūlyti kam pakliuvo. Tai blogas tonas, ne, dar blogiau - tai tie- 
siog nepadoru. Sykį, visai neseniai, pas Vatjė, padėjau ant stalo 
atidarytą tabakinę, ir staiga kažkoks airių vyskupas be ceremo- 
nijų sugrūdo į ją savo leteną. „Padavėjau, - sušukau aš, - mano 
tabakinę apdergė, šalin nuo jos!“ Vyskupas, aišku, visiškai neke- 
tino manes įžeisti, bet šie ponai privalo žinoti savo vietą. 

— Vyskupas! - šūktelėjo tėvas. - Aukštai siekiate, sere. 

— Taip, sere, - atsakė dėdė, - geresnės epitafijos ant savo kapo 
nėra ko ir norėti. 

Tuomet pasirodė motutė, ir mes sėdome prie stalo. 

— Atleisk, kad atsivežiau ištisą indaują, Mere, nepalaikyk to 
liepimu susilaikyti nuo jūsų riebių kaimiškų valgių. Tas šykštuo- 
lis škotas leidžia man išgerti tik šiek tiek balto vyno užkandant 
šalta paukštiena. 

— Jums reikėtų patekti į blokados laivą, sere, kai pučia Levan- 
to vėjas, - pasakė tėtis. - Vien sūdyta jautiena ir straubliukų iš- 
varpyti džiūvėsiai, ir tik retkarčiais siųstas laivas atgabena kietų 
kaip padas Berberijos jaučio šonkaulių. Štai kur galėtumėt laiky- 
tis bado dietos, sere. 

Dėdė išsyk puolėsi klausinėti tėvo apie tarnybą laivyne, ir visą 
laiką, mums sėdint prie stalo, šis pasakojo apie Nilą, Tulono blo- 
kadą ir Genujos apsuptį - apie viską, ką buvo matęs ir nuveikęs. 
Kiekvienąsyk, kai tėvas nutildavo, ieškodamas reikiamo žodžio, 
dėdė jam pasufleruodavo, tad būtų buvę sunku pasakyti, kas iš jų 
žinojo daugiau. 

— Ne, aš beveik nieko neskaitau, - pasakė dėdė, kai tėvas nu- 
stebęs pasidomėjo, iš kur jam viskas žinoma. - Vos atverčiu laik- 
raštį ir išsyk regiu: „Seras Č.T. padarė tą“ ar „Seras Č.T pasakė 
šitą“, todėl atsisakiau šito ir dabar laikraščių neskaitau. Bet žmo- 
gų, užimantį tokią padėtį visuomenėje kaip mano, visos: žinios 
pasiekia savaime. Jorko hercogas iš ryto man pasakoja apie padė- 
tį kariuomenėje, dieną lordas Spenseris šnekučiuojasi su manimi 
apie laivyną, o Dandesas vakare šnipštelėja ausin, kas vyks mi- 
nistrų kabineto posėdyje, todėl man visiškai nereikia skaityti „Ti- 
mes“ arba „Morning chronicle“. 

Tada jis pasuko kita linkme ir ėmė porinti apie Londono aukš- 
tuomenę. Jis dėstė tėvui apie jo viršininkus iš admiraliteto, o mo- 
tutei - apie miesto gražuoles ir žymias damas, kurias sutikdavo 
aristokratų pobūviuose Almeko salėse, ir visa tai lengvu, nerū- 
pestingu tonu, tad niekas nesuprato, ar juoktis, ar priimti už gry- 
ną pinigą. Jam, matyt, labai glostė savimeilę, kad mes visį trys 
taip godžiai sekame kiekvieną jo žodį. Vienus žmones jis labai 

vertino, kitus - kiek mažėliau, bet netgi nesistengė dangstyti sa- 
vo įsitikinimo, kad vienas žmogus yra aukščiau už visus, kad lygi- 
nant su juo dera vertinti visus kitus ir kad tas žmogus - seras 
Čarlzas Tredželis. 

— Na, o ką galima būtų pasakyti apie karalių? - garsiai mąstė 
jis. - Aš, aišku, /'ami de famille* ir net jums negalėčiau pasakoti 
visko, nes jis manimi ypač pasitiki. 

— Dieve, laimink karalių ir saugok jį nuo viso blogo! - sušuko 
tėvas. | 

— Malonu girdėti, - tarė dėdė. - Tik provincijoje galėtum aptik- 
ti tokią nuoširdžią ištikimybę, nes mieste dabar madinga šaipytis 
ir juoktis iš panašių jausmų. Karalius dėkingas man, kadangi vi- 
sada domėjausi jo sūnumi. Jam malonu žinoti, kad tarp žmonių, 
supančių princą, yra žmogus su skoniu. 

— O princas? - pasidomėjo motutė. - Ar jis gražus vyras? 

— Jis puikiai sudėtas. Iš toliau jį kartais netgi supainioja su 
manimi. Ir rengiasi skoningai, nors, jei ilgiau nesimatome, jis pra- 
deda kiek mažiau rūpintis savo išvaizda. Va, pamatysite, nė kiek 
neabejoju, kad rytoj ant jo surduto pastebėsiu kokią nors neišly- 
gintą raukšlę. 

Vakaras buvo vėsokas, ir mes susėdome arčiau židinio. Įžiebė- 
me lempą, ir tėvas ėmė papsėti pypkę. 

- Jūs, man regis, pirmą sykį Vienuolio Ąžuole? - paklausė jis 
dėdės. 

Dėdės veidas staiga tapo labai rimtas ir griežtas. 

— Pirmą sykį po daugelio metų, - atsakė jis. - Paskutinį kartą 
čia lankiausi, kai buvau vos dvidešimt vienerių. Ir ano savo apsi- 
lankymo niekados nepamiršiu. 

Žinojau, kad jis kalba apie apsilankymą pilyje žmogžudystės 
dieną, ir iš motutės veido regėjau, kad ji tai supranta. O tėvas 
arba nebuvo nieko girdėjęs apie įvykį, arba nieko neprisiminė. 

— Tai jūs tuomet buvote apsistojęs viešbutyje? - pasiteiravo jis. 


* Šeimos draugas (pranc.). 

— Aš buvau apsistojęs pas nelaimingąjį lordą Eivoną. Tai buvo 
tuomet, kai jis buvo apkaltintas jaunesniojo brolio nužudymu ir 
pabėgo iš Anglijos. 

Mes nuščiuvome, o dėdė parėmė smakrą ranka ir susimąstęs 
žvelgė į ugnį. Vos užmerkiu akis, dažnai regiu, kaip liepsnos at- 
spindžiai blykčioja ant išdidaus ir gražaus jo veido, o mano bran- 
gusis tėvas, susikrimtęs dėl to, kad priminė tokį siaubingą įvykį, 
žvairuoja į jį, protarpiais užsitraukdamas dūmą. 

— Man regis, jums irgi galėjo panašiai atsitikti, sere, - pradėjo 
dėdė. - Laivo sudužimas arba mūšis atimdavo iš jūsų mylimą drau- 
gą, ilgainiui, užspeistas kasdienybės reikalų bei darbų, jį pamirš- 
davote, o vėliau koks nors atsitiktinis žodis ar vieta primindavo 
jį, tada pajusdavote, kad skausmas toks pat veriamas kaip ir pir- 
mąją netekties dieną. 

Tėvas linktelėjo. 

— Kaip tik taip ir atsitiko šiandien man. Aš niekada pernelyg 
artimai nedraugavau su vyrais (nekalbu apie moteris) ir gyveni- 
me turėjau tik vieną draugą - lordą Eivoną. Buvome bemaž ben- 
draamžiai, jis galbūt dvejais trejais metais vyresnis, tačiau mūsų 
skoniai, nuomonės, charakteriai buvo panašūs; jis skyrėsi tik vie- 
na ypatybe - buvo neįtikėtinai išdidus, kito panašaus išdiduolio 
nesu sutikęs. Jei atmestume nedideles silpnybes, kurių jaunuo- 
lis, gyvenantis aukštuomenės gyvenimą, niekaip negali išvengti, 
les indiscretions d'une Jeunesse dorėe*, prisiekiu jums, kad nesu 
pažinojęs geresnio žmogaus. 

— Tai kaipgi jis įvykdė tokį nusikaltimą? - paklausė tėvas. 

Dėdė tik palingavo galva. 

— Ne sykį ir ne du to paties klausiau savęs ir aš, bet šiandien 
dar mažiau suprantu nei anksčiau. 

Rafinuoto dėdės nerūpestingumo neliko nė pėdsako, ir jo vei- 
das staiga tapo liūdnas ir ramus. 

— Ar jis tikrai tą padarė? - smalsavo motutė. 


* „Auksinio“ jaunimo išdaigos (pranc.). 

Dėdė tik gūžtelėjo pečiais. 

— Džiaugčiausi, jei turėčiau pagrindą manyti kitaip. Kartais 
man atrodydavo, kad dėl visko kaltas beribis jo išdidumas, kuris 
privedė jį prie beprotybės. Ar žinote, kad jis grąžino mums tą 
naktį praloštus pinigus? 

— Ne, mes nieko nežinome, - atsakė tėvas. 

— Tai labai sena istorija, nors ji nesibaigė dar ir šiandien. Kor- 
tavome dvi dienas iš eilės. Mūsų buvo ketvertas - lordas Eivonas, 
jo brolis kapitonas Baringtonas, seras Lotianas Hjumas ir aš. Apie 
kapitoną žinojau tik tiek, kad jo reputacija nebuvo iš puikiausių 
ir kad jis iki ausų įklimpęs į skolas įvairiems palūkininkams. Se- 
ras Lotianas... Nuo tų dienų jis spėjo įgyti blogą šlovę - juk tai tas 
pats seras Lotianas, kuris Kreidos fermoje nušovė lordą Kertoną. 
Tik anomis dienomis apie jį nebuvo girdėti nieko blogo. Vyriau- 
siajam iš mūsų buvo suėję vos dvidešimt ketveri. Taigi, kaip jau 
sakiau, lošėme tol, kol kapitonas visiškai ištuštino mūsų pinigi- 
nes. Mes visi pragariškai prasilošėme, bet užvis prasčiausiai se- 
kėsi šeimininkui. 

Dabar papasakosiu jums tai, ko jokiu būdu nebūčiau papasa- 
kojes teismui. Tą naktį man niekaip nesisekė užsimiršti - taip 
dažnai būna, jei užsisėdi iki pat vėlumos. Aš vis prisimindavau 
lošimo eigą ir varčiausi nuo šono ant šono. Tik staiga iš kapitono 
Baringtono kambario pasigirdo riksmas, po jo antras, tik garses- 
nis. Po penketo minučių kažkas nužingsniavo koridoriumi; ne- 
degdamas šviesos, pravėriau duris ir pažvelgiau lauk, manyda- 
mas, jog kažkam pasidarė negera. Koridoriumi tiesiog į mane 
žingsniavo lordas Eivonas. Vienoje rankoje jis nešėsi lašnojančią 
žvakę, kitoje - rudą maišą, kuriame sulig kiekvienu jo žingsniu 
kažkas žvangčiojo. Jo veidas buvo taip iškreiptas kančios, kad klau- 
simas tiesiog įstrigo man gerklėje. Nespėjus man ištarti nė žode- 
lio, jis pranyko miegajame ir tyliai užvėrė duris. 

Rytą atsibudęs pamačiau jį prie savo lovos. „Čarlzai, - pasakė 
jis, - negaliu susitaikyti su tuo, kad taip prasilošei mano namuo- 
se. Štai čia ant stalo guli visi tavo pinigai.“ 

Aš tik pasišaipiau iš jo skrupulingumo ir pašakiau, kad išlošęs 
būtinai reikalaučiau pakloti pinigėlius, tad keista, kad jis nelei- 
džia susimokėti man pralošus; tik viskas buvo veltui. 

„Nei aš, nei brolis nė neprisiliesim prie šitų pinigų, - tarė jis. 
— Štai jie guli čia, ir gali daryti su jais ką tinkamas.“ 

Jis atsisakė klausytis prieštaravimų ir tartum išprotėjęs šoko 
lauk iš kambario. Bet jums gal jau žinomos tolesnės smulkme- 
nos, o man jas pasakoti būtų tikra kankynė. 

Tėvas nenuleido akių nuo sero Čarlzo, ir pamiršta pypkė rūko 
jo rankoje. 

— Prašau, sere, papasakoti viską iki galo! - nekantravo jis. 

— Na, gerai. Apsirengiau, ir tai truko ne daugiau kaip valandą; 
tomis dienomis buvau ne toks reiklus kaip dabar. Prie pusryčių 
stalo susitikau su seru Lotianu Hjumu. Su juo buvo pasielgta taip 
pat kaip su manimi, ir jis troško išvysti kapitoną Baringtoną ir 
sužinoti, kodėl šis patikėjo broliui grąžinti pinigus. Per pokalbį 
aš atsitiktinai pažvelgiau į lubas ir išvydau... išvydau... 

Dėdė visas perbalo, jis taip ryškiai įsivaizdavo visa, kas įvyko 
aną rytą, ir brūkštelėjo ranka per veidą. 

— Lubos buvo kruvinos, - ištarė jis krūptelėjęs, - pajuodusios, 
su kruvinais plyšiais, ir iš kiekvieno plyšelio... Bet tau sapnuosis 
baisūs sapnai, sesule. Trumpai tariant, šokome į viršų laiptais, 
vedusiais tiesiog į kapitono kambarį, ir pamatėme jį - kakle žiojė- 
jo didžiulė žaizda. Netoliese mėtėsi didelis medžioklinis peilis, pri- 
klausęs lordui Eivonui. Mirusiojo ranka gniaužė nėrinius - lordo 
Eivono rankogalį. Ant židinio pinučių draikėsi apdegę popieriai - 
lordo Eivono popieriai... O, mano nelaimingasis drauge, kokia be- 
protybė pastūmėjo tave šitokiam žingsniui! 

Dėdės akyse nebebuvo pašaipių žiburėlių, rafinuotų ir atsai- 
nių manierų neliko nė pėdsako. Jis kalbėjo paprastai, aiškiai, nė 
pėdsako ano Londono manieringumo, kuris iš pradžių mane taip 
pritrenkė. Tai buvo visiškai kitas žmogus, galėjai justi jo širdį ir 
protą, žmogus, kuris man patiko nepalyginti labiau. 

— Tai ką gi pasakė lordas Eivonas? - klausė tėvas. 

— Nieko. Jis klajojo po namus lyg sapne, ir jo akyse sustingo 
siaubas. Iki tyrimo pabaigos niekas nedrįso jo suimti, bet, vos 
tardomasis teismas pripažino jį kaltu, įvykdžius apgalvotą 
žmogžudystę, konstebliai atjojo į pilį, tik lordo Eivono ten ne- 
bebuvo. Kitą savaitę pasklido kalbos, kad jį matę Vestminste- 
ryje, o vėliau - kad jis išplaukęs į Ameriką, ir daugiau niekas 
nieko apie jį negirdėjo. Ta diena, kai bus įrodyta, jog lordo Ei- 
vono nebėra gyvo, taps pati džiugiausia serui Lotianui Hju- 
mui: juk seras Lotianas yra artimiausias jo giminaitis, bet, ne- 
turėdamas minėtų įrodymų, jis negali paveldėti nei titulo, nei 
turto. 

Nuo šios niūrios istorijos mus visus apgaubė liūdesys. Dėdė 
ištiesė rankas prie ugnies ir aš pastebėjau, kad jos tokios pat bal- 
tos kaip ir gaubę jas nėrinių rankogaliai. 

— Neįsivaizduoju, kaip dabar atrodo pilis, - susimąstęs prabilo 
jis. - Ji ir anksčiau nebuvo labai linksma, dar prieš užslenkant 
šiam baisiam šešėliui. Sunku būtų rasti tinkamesnę sceną tokiai 
šiurpiai tragedijai. Praėjo jau septyniolika metų, ir galbūt net tos 
baisios lubos... 

— Dėmė vis dar matyti, - įsiterpiau aš. 

Nežinau, kas buvo labiausiai nustėręs iš mūsų trijulės - juk 
motutė nieko. nežinojo apie anos nakties įvykius. Man pasako- 
jant, jie negalėjo nuleisti nuo manęs apstulbusių akių, o dėdė pa- 
sakė, kad, jo nuomone, tokio amžiaus nedaugelis elgtųsi taip be- 
atodairiškai, tad man net galva apsisuko iš pasididžiavimo. 

— Na, 0 vaiduoklis greičiausiai jums tik pasirodė, - tarė jis. - 
Vaizduotė kartais mums krečia keistus pokštus, pavyzdžiui, nors 
mano nervai stiprūs, bet ir aš negaliu būti įsitikinęs, kad man 
nesivaidentų, jei atsidurčiau vidurnaktį kambaryje, kuriame ant 
lubų boluoja kruvina dėmė. 

— Dėde, - pasakiau aš, - visiškai aiškiai regėjau kažkokią figū- 
rą, va taip kaip dabar šią liepsną, ir girdėjau žingsnius, taip pat 
aiškiai kaip dabar šį malkų spragėjimą. Be to, juk negalėjome su- 
klysti abu iš karto. 

— Taip, gali būti, kad tu ir teisus, - mąsliai nutęsė dėdė. - Sa- 
kai, kad veido neįžiūrėjai? 

— Buvo pernelyg tamsu. 

— O figūros? 

— Tik bendrus bruožus. 

— Tai jis užlipo laiptais? 

— Taip. 

- Ir pradingo sienoje? 

— Taip. 

— Kokioje sienos dalyje? - šūktelėjo kažkas mums už nugaros. 

Motutė aiktelėjo, tėvas išmetė pypkę ant kilimėlio prieš židinį. 
Pašokau taip staiga, kad man net užėmė kvapą, ir prie sienos pa- 
mačiau dėdės kamerdinerį Embrouzą. Jis stovėjo šešėlyje, bet vei- 
das buvo apšviestas, ir mane kiaurai vėrė dvi liepsnojančios akys. 

— Kaip turėčiau suprasti, mieliausiasis? - griežtai paklausė dė- 
dė. 

Buvo keista regėti, kaip užgeso Embrouzo žvilgsnis; nekan- 
travimą bei ugningą žvilgsnį po akimirksnio pridengė įprastinė 
beaistrė liokajaus kaukė. Akys dar žvilgėjo, tačiau veide vėl tvy- 
rojo tik įprastinis santūrumas. 

- Prašau man atleisti, sere Čarlzai, - pasakė jis. - Atėjau suži- 
noti, ar jūs neįsakysite dar ko nors, bet neišdrįsau nutraukti šio 
jaunojo džentelmeno pasakojimo. Sakyčiau, jis mane gerokai su- 
jaudino. 

— Pirmą sykį regiu, kad jūs taip užsimirštumėte, - pasakė dė- 
dė. 

— Tikiuosi, atleisite man, sere Čarlzai, jei prisiminsite, kas man 
buvo lordas Eivonas. 

Jis ištarė tai labai santūriai ir nusilenkęs išėjo. 

— Matyt, teks jam atleisti, - pasakė dėdė, staiga vėl prabilęs 
jam įprastu, nerūpestingu balsu. - Žmogus, mokantis išvirti puo- 
delį šokolado ar užrišti kaklaraištį taip kaip Embrouzas, visada 
nusipelno nuolaidumo. Vargšelis buvo lordo Eivono kamerdine- 
ris ir aną lemtingąją naktį taip pat buvo pilyje, be to, jis buvo 


382 


labai prisirišęs prie savo ankstesniojo šeimininko. Beje, mūsų po- 
kalbis kažkodėl tapo neįtikėtinai liūdnas, sese. Jei pageidaujate, 
vėl galime grįžti prie grafienės Liven tualetų bei rūmų apkalbų. 


VI SKYRIUS 


ANT SLENKSČIO 


Aną vakarą tėvelis anksti nuvarė mane miegoti, o aš taip norė- 
jau dar pasėdėti: juk buvo įdomus kiekvienas dėdės žodis. Jo vei- 
das, manieros, aptakūs, platūs baltų rankų mostai, įgimtas pra- 
našumo jausmas, įmantrios kalbos - visa tai kėlė man susidomė- 
jimą, viskas stebino. Bet vėliau sužinojau, kad jie rengėsi kalbėtis 
apie mane, mano ateitį, todėl liepė lipti man į viršų, ir gerokai po 
pusiaunakčio vis dar aidėjo griaudintis tėvo bosas, švelnus, iš- 
raiškingas dėdės balsas ir retkarčiais negarsūs motutės šūkčioji- 
mai. 

Pagaliau užmigau, bet netrukus atsibudau: mano veidą palie- 
tė kažkas drėgno ir apkabino šiltos rankos. Motutė prisispaudė 
skruostu prie mano skruosto, ir girdėjau jos kūkčiojimus, jutau, 
kaip ji visa dreba tamsoje. Silpna švieselė brovėsi pro langines, ir 
mačiau, kad motutė apsirengusi baltai, o paleisti plaukai dengia 
pečius. 

— Tu nepamirši mūsų, Rodi? Nepamirši? 

— Apie ką jūs čia, motute? 

— Tavo dėdė, Rodi... Nori tave išsivežti. 

— Kada? 

— Rytoj. 

Teatleidžia man Dievas, bet kaip džiaugsmingai pradėjo plak- 
ti mano širdis, o motutės - juk ji buvo visai šalia manęs - plyšo iš 
skausmo! 

— O, motute! - sušukau aš. - Nejaugi į Londoną? 

— Iš pradžių į Braitoną, jis nori pristatyti tave princui. O kitą 
dieną - į Londoną, ten susipažinsi su kilmingais asmenimis, Ro- 
di, ir išmoksi žvelgti iš aukšto žemyn... Žvelgti iš aukšto į savo 
vargšus, prastus, senamadiškus tėvus. 

Ašją apkabinau norėdamas paguosti, tačiau ji verkė taip grau- 
džiai, kad nors man jau ir suėjo septyniolika ir laikiau save vyru, 
pats neiškenčiau ir paplūdau ašaromis, tačiau nemokėjau taip rau- 
doti, kaip moka moterys, be balso, ir ėmiau taip garsiai ir nesu- 
laikomai sriūbauti, kad galų gale išgaravo visas motutės liūde- 
sys, 1r ji pradėjo juoktis. 

- Vajė, kaip apsidžiaugtų Čarlzas, pamatęs, kaip atsakome į jo 
gerumą! - pasakė ji. - Nusiramink, mielasis, nes dar jį prikelsi. 

- Jei jūs taip sunkiai išgyvenate, tai aš nevažiuosiu! - tariau 
aš. 

— Ne, brangusis, turi važiuoti, juk galbūt per visą tavo gyveni- 
mą nebus kito panašaus atvejo. Tik pamanyk, kaip didžiuosimės 
išgirdę tavo vardą tarp kilmingų sero Čarlzo draugų! Tik paža- 
dėk man nelošti kortomis, Rodi. Juk girdėjai šiandien, kuo tai 
galiaus'ai baigiasi. 

— Pažadu, motute. 

— Ir gersi labai apdairiai, tiesa, Rodi? Juk tu jaunas ir nesi pra- 
tęs prie vyno. 

— Taip, motute. 

— Na, ir dar: laikykis kuo toliau nuo tų aktorių, Rodi. Ir nenusi- 
vilk šiltų apatinių iki pat birželio. Juk jaunasis Overtonas dėl to 
mirė. Renkis labai rūpestingai, Rodi, kad dėdei nereikėtų raudo- 
nuoti dėl tavęs - juk jis taip didžiuojasi savo skoniu. Daryk viską, 
ką jis tau lieps. O būdamas ne aukštojoje visuomenėje, dėvėk savo 
naminius drabužius; tavo rudasis surdutas dar visai kaip naujas, ir 
mėlyną dar gali nešioti, tik jį reikia išlyginti ir pakeisti pamušalą. 
Tau jų abiejų pakaks ištisai vasarai. Ištraukiau tavo sekmadieninį 
surdutą su nankino liemene, rudas šilkines kojines ir batus su sag- 
timis, juk rytoj važiuoji pas princą. Žiūrėk į šalis, kai Londone eisi 
per gatvę. Sako, ten ekipažai lekia tokiu greičiu, kad neįmanoma 

net įsivaizduoti. Prieš eidamas gulti, tvarkingai susidėk drabužius, 
Rodi, ir nepamiršk pasimelsti - patirsi daug pagundų, mielasis, o 
manes šalia nebus ir negalėsiu tavęs nuo jų apsaugoti. 

Apkabinusi mane šiltomis ir minkštomis savo rankomis, mo- 
tutė šitaip mane mokė ir auklėjo aiškindama pareigas pasauliui 
ir tėvams, rengė mane tam didžiajam žingsniui, kurį turėjau žengti 
netrukus. 

Per pusryčius dėdė nepasirodė, tačiau Embrouzas išvirė puo- 
delį šokolado ir nunešė jam į miegamąjį. Kai pagaliau vidurdienį 
jis nulipo, atrodė neįtikėtinai dailiai - plaukai garbiniuoti, dan- 
tys žybčioja, akys šypso, ir vienoje įstatytas tas keistasis stiklas, o 
rankogaliai vienų nėrinių, gofruoti, balti it sniegas, - ir aš nie- 
kaip negalėjau atitraukti nuo jo akių. 

— Na, sūnėne, kaip tau patinka mintis keliauti į Londoną kar- 
tu su manimi? - paklausė jis. 

—- Dėkoju jums, sere, už jūsų gerumą ir rūpinimąsi manimi, — 
atsakiau aš. 

— Puiku, tik neversk manęs raudonuoti, Rodi. Jei mano sūnė- 
nas pageidauja būti panašus į mane, turi atrodyti geriausiai iš 
visų. 

— Jis geros giminės atstovas, sere, - tarė tėvas. 

— Teks jį gerokai padailinti. Bon ton* - štai kas svarbiausia, 
mano brangusis. Ne turtas svarbiausia. Vien turtais to nepasiek- 
si. „Auksinis“ Praisas turi keturiasdešimt tūkstančių svarų paja- 
mų per metus, bet rengiasi siaubingai. Šiomis dienomis mačiau jį 
Sent Džeimso gatvėje ir, gal nepatikėsite, buvau taip sukrėstas jo 
išvaizdos, kad turėjau pulti pas Vernė išgerti taurelės konjako. 
Ne, viskas priklauso nuo įgimto skonio, mokėjimo laikytis duo- 
damų patarimų ir pavyzdžio, gaunamo iš labiau patyrusių asme- 
nų nei tu pats. 

- Bijau, Čarlzai, kad Rodžio drabužiai pernelyg provincialūs, - 
pasakė motutė. 


* Geras tonas (pranc.). 

— O, tam pakaks laiko mieste. Pažiūrėsime, kuo jam galės pa- 
dėti Štulcas arba Vestonas, - atsakė dėdė. - Tik Rodžiui teks nie- 
kur nesirodyti, kol nauji jo rūbai bus paruošti. 

Dėl tokio geriausių išeiginių mano rūbų paniekinimo motutė 
paraudo ir nesugebėjo nuslėpti to nuo dėdės, nes jis puikiai paste- 
bėdavo tokias smulkmenas. 

— Tai nuostabi eilutė Vienuolio Ąžuolui, sese, - pasakė jis. — 
Bet suprask, kad Pel Mele jis atrodys kiek senamadiškai. Leisk 
man tuo pasirūpinti. 

— Kiek pinigų reikia jaunuoliui apsirengti Londone? - paklau- 
sė tėvas. 

- Jaunuolis, žengiantis pirmuosius žingsnius aukštuomenėje, 
jei jis taupus ir santūrus, gali apsiriboti aštuoniais šimtais svarų 
per metus, - paaiškino dėdė. 

Mano vargšo tėtės veidas ištįso. 

— Bijau, sere, kad Rodžiui teks pasitenkinti dabartine savo ap- 
ranga,- pasakė jis.- Net ir turint mano piniginius prizus... 

— Ką jūs, sere! - pasipriešino dėdė. - Esu skolingas Vestonui 
daugiau nei tūkstantį, tad dar keletas šimtų nieko nepakeistų. 
Jei jau mano sūnėnas keliauja drauge su manimi, imuosi ant savo 
pečių visus susijusius su tuo rūpesčius. Tai jau nuspręstas daly- 
kas, ir aš atsisakau tęsti šį pokalbį. Jis protestuodamas mostelėjo 
baltomis savo rankomis, lyg atmesdamas šalin visus prieštaravi- 
mus. | 

Mano tėvai mėgino jam dėkoti, tačiau jis neleido jiems nė žo- 
džio ištarti. 

— Beje, jei aš jau atsiradau Vienuolio Ąžuole, turėčiau atlikti 
čia dar vieną reikalą, - pasakė jis. - Juk čia gyvena toks boksinin- 
kas Harisonas, sykį vos netapęs čempionu. Anomis dienomis mes 
su vargšu Eivonu buvome didžiausi jo globėjai ir sirgaliai. Norė- 
čiau persimesti su juo žodeliu. 

Jūs, aišku, įsivaizduojate, su kokiu pasididžiavimu žygiavau 
gatve, lydėdamas šaunųjį savo giminaitį, ir kaip džiaugiausi 
akies krašteliu regėdamas, kad visi gyventojai priglunda prie 

savo langų ir durų, norėdami pažiopsoti į mus. Čempionas Ha- 
risonas stovėjo prie kalvės ir išvydęs mano dėdę nusiėmė skry- 
bėlę. 

— Dieve tu mano! Kokie vėjai atnešė jus į Vienuolio Ąžuolą, 
sere? Štai išvydau jus, sere Čarlzai, ir išsyk prisiminiau praeitį. 

— Malonu regėti, kad jūs puikiai atrodote, Harisonai, - tarė 
dėdė, nužvelgęs jį nuo galvos iki kojų. - Ką gi, savaitė treniruočių 
— ir vėl neturėsite sau lygių. Manau, jog sveriate ne ką daugiau 
kaip šimtą devyniasdešimt svarų. 

- Šimtą devyniasdešimt du, sere Čarlzai. Man eina jau ketu- 
riasdešimti metai, o rankos ir kojos puikios formos, beje, taip pat 
ir kvėpavimas. Jei tik mano senutė leistų, galėčiau išmėginti jė- 
gas su kiekvienu jaunuoliu. Teko girdėti, kad iš Bristolio atklydo 
stiprių boksininkų. 

- Taip, Bristolio Geltonasis pastaruoju metu vis nugali. O kaip 
jūs gyvenate, ponia Harison? Tikriausiai manęs nepamenate? 

Ji išėjo į lauką. Išvydus mano dėdę, išvargęs veidas staiga įsi- 
tempė ir tartum suakmenėjo. 

- Net labai gerai jus prisimenu, sere Čarlzai Tredželi, - pasakė 
ji. - Gal atvykote norėdami įkalbėti mano vyrą vėl žengti senuoju 
keliu? 

— Va kokia ji - visuomet tokia pat, sere Čarlzai, - pasakė Čem- 
pionas, padėjęs didžiulę ranką žmonai ant peties. - Pasižadėjau 
jai, na, oji jokiu būdu neatsisakys savojo žodžio! 

— Kitos tokios geros ir darbščios žmonos ir su žiburiu neras- 
tum, tik boksas jai nelabai patinka, ir nieko čia nepadarysi. 

— Boksas! - kupina kartėlio susijaudino moteriškė. - Jums tai 
vien pramoga, sere Čarlzai. Maloniai atvažiavote į kaimą už dvi- 
dešimt penkių mylių, pintinukę su pusryčiais pasiėmęs, vynelio 
nepamiršote, o vakarui artėjant ir šaltukui spaudžiant - atgalios 
į Londoną; diena praėjo linksmai, nuotaikingai. Pamatėte įdomią 
kovą - yra apie ką papasakoti. O ar žinote, kiek man atsiėjo tas 
boksas? Sėdi, lauki, valanda slenka po valandos, ar tik nepasigirs 
ratų dardėjimas, gal jau veža vargšą mano vyrelį. Gerai, jei pats 

įžengs į namus, tik kartais jį įvelka už parankių, o buvo, jog įneša 
tokį, kad tik iš drapanų atpažinsi... 

— Na, gerai jau, žmonele, - pagaliau prabilo Harisonas, tapšno- 
damas jai per petį. - Gaudavau į kaulus, bet nebuvo taip baisu, 
kaip dabar pati porini. 

— O vėliau ištisas savaites drebi pasigirdus kiekvienam bilste- 
lėjimui: gal jau atėjo pranešti, kad priešininkas mirė ir mano vy- 
rui teks stoti teisman apkaltintam žmogžudyste! 

— Na, ne, tu nieko neišmanai apie azartą, - tarė Harisonas. - 
Nė per nago juodymą ji negerbia bokso! O vis tas Juodasis Baru- 
chas: anąsyk vos kvapo neišleido! Na, ką dabar padarysi, prisie- 
kiau jai, ir jei neatleis manęs nuo duotojo žodžio, tai niekad dau- 
giau neteks sviesti kepurės per virves. 

— Tavo kepurei vieta ant galvos, Džonai, kaip pridera garbin- 
gam ir dievobaimingam žmogui, - pasakė žmona, pasukusi atgal 
į gryčią. 

— Dieve apsaugok, kad įkalbinėčiau jus pažeisti duotą priesai- 
ką, - pasipiktino dėdė. - Na, bet jei jau užsigeistumėte išmėginti 
savo jėgas kaip boksininkas, tai turėčiau jums neblogą pasiūly- 
mą. 

- Iš to, aišku, nebus jokios naudos, - tarė kalvis, - bet aš neat- 
sisakyčiau sužinoti kiek daugiau. 

- Žinote, netoliese Glosterio gyvena vienas toks labai tinka- 
mas, sveria apie šimtą aštuoniasdešimt svarų. Jo pavardė Vilso- 
nas, o pravardė Krabas, mat toks jo kovos stilius. 

Harisonas tik pakratė galvą: 

— Na, ne, negirdėjau apie tokį sere. 

— Suprantama, juk jam dar neteko rungtis nė vienoje prizinėje 
kovoje. Tačiau specialistai Vakaruose jį labai vertina, ir jam pa- 
kaktų jėgų atsispirti kiekvienam Belčeriui. 

— Na, bet tai toli gražu dar ne tikrasis boksas, - paprieštaravo 
kalvis. 

— Man pasakojo, kad jis puikiai varžėsi mėgėjiškoje kovoje su 
Nojumi Džeimsu iš Češyro. 

— Gvardietis Nojus Džeimsas - puikus boksininkas, kito tokio 
nerastumėte, sere, - tarė Harisonas. - Sykį jam trijose vietose 
buvo sulaužytas žandikaulis, o jis po to kovėsi dar penkiasdešimt 
raundų. Tą mačiau savomis akimis. Jei jau Vilsonas jį iš tikrųjų 
įveikė, tai toli nueis. 

— Vakaruose taip ir manoma, todėl nori išmėginti jo jėgas su 
Londono stipruoliais. Jį globoja seras Lotianas Hjumas; trumpai 
tariant, jis sukirto su manim, kad nerasiu tinkamo jauno tokio 
pat svorio priešininko Vilsonui. Pasakiau jam, kad jokio jauno bok- 
sininko nesu nužiūrėjęs, tačiau pažįstu vieną ne visai jauną, ku- 
ris daugelį metų nesirodė ringe, ir jo globotinis, jei sutiktų kau- 
tis, turėtų gailėtis, kad atsidangino į Londoną. „Jaunas ar senas, 
jaunesnis nei dvidešimties ar vyresnis nei trisdešimt penkerių — 
galite atsivežti bet ką, kad tik svoris atitiktų, o aš už Vilsoną sta- 
tau du prieš vieną“, - štai ką pasakė seras Lotianas. Sukirtom 
lažybų ne iš vieno tūkstančio, ir štai - aš čia. 

— Nieko nebus, sere Čarlzai, - tarė kalvis, pakratęs galvą. - Aš 
palaikau jus visa siela, bet pats matėte, kas čia dedasi. 

— Na, ką gi, jei jau nepageidaujate kautis, Harisonai, turiu su- 
sirasti kokį nors naujoką. Būčiau labai dėkingas jums už patari- 
mą. Beje, ateinantį penktadienį kviečiu vakarienės bokso mėgė- 
jus „Karietos ir žirgų užeigoje“ Sent Martin Leine. Iš tiesų bū- 
čiau labai dėkingas, jei būtumėte mano svečias. Ė, o kas čia toks? 
— ir jis skubiai prisispaudė lornetą prie akių. 

Džimas, nešinas kūju, išniro iš kalvės. Jo pilkų flanelinių marš- 
kinių apykaklė buvo atsagstyta, rankovės paraitotos. Dėdė nu- 
žvelgė jį žinovo žvilgsniu nuo galvos iki kojų. 

— Tai juk mano sūnėnas, sere Čarlzai. 

— Jis gyvena kartu su jumis? 

— Jo tėvai mirę. 

— Ar jam teko būti Londone? 

- Ne, sere Čarlzai. Jis gyvena su manimi nuo tada, kai buvo 
tokio dydžio kaip šis plaktukas. 

Mano dėdė atsisuko ir pažvelgė į Džimą. 

— Sako, jums dar neteko būti Londone? - pasiteiravo jis. - Kitą 
penktadienį kviečiu vakarienės bokso mėgėjus. Ten turėtų būti ir 
jūsų dėdė. Gal ir jums būtų įdomu ten pasirodyti? 

Tamsios Džimo akys net sublizgo iš pasitenkinimo. 

— Man būtų be galo malonu, sere. 

— Ne, ne, Džimai! - paskubom sumurmėjo kalvis. - Nors man 
ir labai gaila, bet tau teks pasilikti namuose su teta. Tam yra 
pakankamai svarių priežasčių. 

— Na, ką jūs, Harisonai, tegu važiuoja! 

— Ne, ne, sere Čarlzai! Jam tai pernelyg pavojinga kompanija, 
jis labai aikštingas. Be to, kai manęs nėra, darbų turi iki kaklo. 

Džimas paniuro ir dideliais žingsniais nužirgliojo į kalvę. Aš 
įslinkau paskui jį; troškau paguosti, paporinti apie visas netikė- 
tas ir nuostabias savo gyvenimo permainas. Kai įpusėjau pasako- 
jimą, o Džimas, toks geraširdis, džiaugdamasis laimingais mano 
likimo pokyčiais, beveik pamiršo savo nuoskaudas, gatvėje pasi- 
girdo mano dėdės balsas. Laikas buvo grįžti. 

Prie mūsų vartų jau buvo paruoštas vežimaitis, arkliai pakin- 
kyti, ir Embrouzas buvo įdėjęs pintinę su užkandžiais, šunelį ir 
brangiausiąją skrynutę su tualeto reikmenimis, o pats užšokęs 
ant pakylos už karietos.Tėvas tvirtai spūstelėjo man ranką, mo- 
tutė, šniurkščiodama nosimi, paskutinį sykį apkabino, ir aš įsi- 
taisiau šalia dėdės vežimaityje. 

— Na, leisk! - liepė dėdė arklininkui. 

Žvangtelėjo kamanos, sutauškėjo kanopos, ir mes iškeliavome. 


Praėjo jau tiek metų, o aš vis dar prisimenu aną pavasario 
vidurdienį, žaliuojančius laukus, vėjo genamus debesėlius ir 
gelsvą susigūžusį mūsų namelį, kuriame berniukas virto vyru. 
O prie vartelių liko stovėti motutė - nusisukusi moja nosinaite 
— ir tėvas mėlynu munduru ir baltomis kelnėmis, pasirėmęs 
lazda, delną prispaudęs prie akių, įdėmiai lydintis mus žvilgs- 
niu. 

Gatvėje susibūrė visas kaimas, visiems buvo smalsu pažiopso- 

ti, kaip jaunasis Rodnis Stounas važiuoja su žymiuoju Londono 
giminaičiu į rūmus pas patį princą. 

Harisonų šeima mojavo man, stovėdama šalia kalvės, Džonas 
Kamingsas - prie viešbučio, o Džošua Alenas, senasis mano mo- 
kytojas, rodė į mane žmonėms, tartum sakydamas: štai mano mo- 
kymo vaisiai. Na, o apvainikuodama visą paradą, kas, manote, 
pravažiavo pro mus, iškeliaujant iš kaimelio? Panelė Hinton, ak- 
torė; sėdėjo tame pačiame vežimaityje ir vadeliojo tą patį arkliu- 
ką kaip ir pirmą sykį, tik pasirodžiusi Vienuolio Ąžuolo kaime. 
Dabar ji neatpažįstamai pasikeitė, ir tąsyk pamaniau: net jei Dži- 
mas nieko daugiau nebūtų nuveikęs per savo gyvenimą, vis dėlto 
šiame užkampyje jis ne veltui gaišo brangiausius savo jaunystės 
metus. 

Ji važiavo pas jį, dėl to nė kiek neabejojau; pastaruoju metu jie 
labai suartėjo. Matyt, ji nė nepastebėjo, kaip mojavau jai pro ka- 
rietos langą. Bet štai kelias pasuko, mažasis mūsų kaimelis dingo 
iš akių, ir tolumoje tarp kalvų, už Petčemo ir Prestono bokštelių, 
išniro bekraštė mėlyna jūra, pilki Braitono namai, o tarp jų pūp- 
sojo įmantrūs rytietiški princo rezidencijos kupolai bei minare- 
tai. Kitam keliautojui tai būtų tiesiog įstabus reginys, na, o man 
— naujas, didingas, platus, laisvas pasaulis; tada mano širdis jau- 
dinosi ir spurdėjo tartum paukštelio jauniklio, pirmąkart išgir- 
dusio, kaip švilpauja vėjas, mostelėjusio sparnais ir pakilusio iki 
pat žydrų debesų virš smaragdinių plynių. Galbūt ateis ta diena, 
kai jis, kupinas gailesčio ir nusivylimo, atsigrįš į jaukųjį lizdelį 
erškėčių krūme. Bet ką jis jaučia dabar, kai ore tvyro pavasario 
kvapas, o jaunas kraujas verda gyslose ir nerimas tartum peslys 
temdo saulę niūriu savo sparnų šešėliu. 

VII SKYRIUS 


ANGLIJOS VILTIS 


- Kurį laiką dėdė vadeliojo netardamas nė žodžio, bet aš vis ju- 
tau jo žvilgsnį ir sunerimęs mąsčiau, kad jį pradeda kamuoti abe- 
jonės, ar bus iš manes kokia nors nauda, ar tik jis nepadarė kvai- 
lystės, pasiduodamas įkalbinėjimams sesers, svajojusios savo sū- 
nelį kuo greičiau įstumti į tą nuostabų gyvenimą, į kurį paniręs 
jis pats. 

— Regis, tu šiek tiek dainuoji, sūnėne? - staiga pasidomėjo jis. 

— Taip, sere, šiek tiek. 

— Tikriausiai tavo balsas - baritonas? 

— Taip, sere. 

— Dar tavo motina sakė, kad grieži smuiku. Pas princą tai labai 
pravers. Jo šeimoje muzikinius sugebėjimus labai gerbia. Išsila- 
vinimą įgijai kaimo mokykloje. Ką gi, aukštuomenė nereikalauja 
laikyti graikų kalbos egzaminų. Visiškai pakanka prisiminti vie- 
ną kitą Horacijaus ar Vergilijaus eilutę: tai suteikia pikantišku- 
mo pokalbiui, tartum česnako skiltelė, įdėta į salotas. Pernelyg 
didelis išsimokslinimas nelaikomas itin gero tono požymiu, ta- 
čiau elegantiška yra apsimesti, kad esi daug ką išmokęs, bet daug 
ką ir pamiršai. O gal moki kurti eiles? 

— E-e, bijau, kad ne, sere. 

— Už pusę kronos tau kas nors pripyškins pusę knygelės eilių. 
Vers de societe* jaunam žmogui gali suteikti tiesiog neįkainoja- 
mą paslaugą. Jei damos bus tavo pusėje, visiškai nesvarbu, kas 
tavo priešas. Privalai išmokti atidaryti duris, įeiti į kambarį, pa- 
siūlyti savo tabakinę, o dangtelį reikia atverti smiliumi ir ta ran- 
ka, kuria ją laikai. Turi jausti, kaip dera linktelėti vyrui, nepra- 
randant savigarbos, ir nusilenkti moteriai nuolankiai ir kartu 


* Saloninės eilės (pranc.). 

nesivaržant. Trūks plyš turi išmokti reikiamai elgtis su moteri- 
mis, kad atrodytum ryžtingas, bet ne begėdiškas. Ar turi kokių 
nors keistenybių? 

Aš tik nusijuokiau; jis pasiteiravo taip natūraliai, lyg turėti 
kokią keistenybę būtų tiesiog privalu. 

— Na, ką gi, tavo juokas, kad ir kaip ten būtų, skamba maloniai 
ir netgi užkrečiamai, - pasakė jis, - bet mūsų laikais keistenybės 
laikomos gero tono požymiu. Tad, jei jauti turįs kokių nors keistų 
būdo bruožų, nuoširdžiai patariu tau - duok sau valią. Jei Piter- 
šemas neturėtų galybės tabakinių kiekvienai metų dienai ir ne- 
būtų susigriebęs slogos dėl kamerdinerio aplaidumo, kai šaltą žie- 
mos dieną šis išleido jį su plonutėle Servo porceliano tabakine, 
užuot padavęs masyvią iš vėžlio kiauto, taip ir būtų likęs niekam 
nežinomas peras. Šis bruožas išskyrė jį iš minios - ar gali tą su- 
vokti, ir jis buvo pastebėtas. Kartais net patys banaliausi neįprasti 
dalykai, pavyzdžiui, jei tavo namuose visados, kiekvieną mielą 
dieną, galima paragauti abrikosų torto ar gesinti žvakę prieš mie- 
gą, pakišus ją po pagalve, padės atskirti tave nuo aplinkinių. Aš 
išsikovojau dabartinę savo padėtį visuomenėje dėl nepriekaištin- 
gai tikslios nuomonės apie madas bei etiketą. Neapsimetu, kad 
laikausi kokių nors dėsnių ar sąlyginumų. Tuos dėsnius nustatau 
aš pats. Pavyzdžiui, vežuosi tave pas princą, apsivilkusį nankino 
liemene. Kaip tau atrodo, kas iš to gali būti? 

Baimindamasis pamaniau, kad gali būti tik viena: teks bai- 
siausiai drovėtis, bet garsiai to nepasakiau. 

— O štai kas: vakarinis diližanas nugabens šią naujieną į Lon- 
doną. Rytojaus dieną iš pat ryto ji pasklis pas Bruksą ir Vaitą. 
Netruks nė savaitės, o Sent Džeimse ir Pel Mele žingsnio negalė- 
si žengti - visur švytuos nankino liemenės. Sykį man nutiko la- 
bai nemaloni istorija. Nepastebėjau, kaip gatvėje atsirišo kakla- 
raištis, ir visą kelią, kol ėjau nuo Karlton Hauzo iki pat Vatje Bra- 
teno gatvėje, mano kaklaraiščio galai kadaravo. Gal manai, jog 
man tai pakenkė? Tą patį vakarą Londono gatvėse pasirodė de- 

nebūčiau jo tvarkingai užsirišęs, šiandien visoje karalystėje ne- 
būtų likę nė vieno užrišto kaklaraiščio ir dėl paprasčiausio atsi- 
tiktinumo būtų pamirštas jų rišimo menas. Juk tau dar neteko to 
išbandyti? 

Turėjau prisipažinti, kad nemėginau. 

— Pradėk išsyk dabar, nuo jaunumės. Aš pats išmokysiu tave 
coup d'archet*. Jei kasdien skirsi tam po keletą valandų, kurios 
vis vien tartum smėlis išslys tau pro pirštus, subrendęs nešiosi 
puikiai užrištus kakalaraiščius. Didžiausia paslaptis yra ta, kad 
reikia kuo aukščiau užversti smakrą, o tada leisti klostes ir pa- 
lengva traukti žemyn. 

Kiekvieną sykį, kai dėdė taip postringavo, tamsiai mėlynose jo 
akyse pradėdavo žybčioti linksmi velniukai, tad suvokdavau, kad 
tai tiesiog iš anksto sumanytas pokštas, nors apskritai jis susijęs 
su rafinuotu tobulu skoniu. Tačiau dėdė tyčia sutirštindavo spal- 
vas, kaip ir tada, kai patarė išsiugdyti kokių nors keistenybių. 
Prisiminęs vakarykštį vakarą, kai jis pasakojo apie nelaimingąjį 
savo draugą lordą Eivoną, kaip įsijautęs dėstė šią siaubingą isto- 
riją, apsidžiaugiau, kad tai tikroji jo prigimtis, nors ir kaip ją slė- 
pė. 

Atsitiko taip, kad neilgai trukus man vėl pasitaikė proga iš- 
vysti, koks jis iš tiesų: privažiavus „Karališkąjį viešbutį“, mūsų: 
laukė nemalonus netikėtumas. Vos mūsų vežimaitis sustojo, pri- 
puolė ištisa minia arklininkų bei grumų, ir dėdė, metęs vadeles į 
šalį, iš po sėdynės ištraukė pagalvėlę su Fidelijum. : 

— Embrouzai, - šūktelėjo jis, - galite paimti Fidelijų. 

Nebuvo girdėti jokio atsako. Už mūsų nieko nebuvo. Embrou- 
zas pradingo. Matėme, kaip jis atsistojo už mūsų Vienuolio Ąžuo- 
le, o juk visą kelią be pertrūkio lėkėme kiek įkabindami. Kurgi jis 
prapuolė? 

— Jį ištiko priepuolis, ir jis iškrito! - sušuko dėdė. - Aš pasuk- 
čiau atgalios, bet juk mūsų laukia princas. Kur viešbučio šeimi- 


* Kaklaraiščio mazgo pavadinimas (pranc.). 

ninkas? Ei, Kopingeri, tuoj pat siųskite patikimą žmogų į Vie- 
nuolio Ąžuolą, tegu lekia šuoliais ir sužino, kas atsitiko mano ka- 
merdineriui Embrouzui. Tegu negaili nei jėgų, nei pinigų... O da- 
bar mes papusryčiausime, sūnėne, ir trauksime į princo reziden- 
ciją. 

Dėdė buvo labai sunerimęs dėl keisto kamerdinerio dingimo 
dar ir todėl, kad buvo pratęs nusiprausti po kiekvienos kelionės, 
išsimaudyti vonioje ir persirengti. O aš savo ruožtu, prisiminęs, 
ką patarė motutė, rūpestingai apsivaliau rūbus ir stengiausi at- 
rodyti kuo tvarkingiau. 

Dabar, kai neilgai trukus turėjau pamatyti tokį svarbų ir 
bauginantį asmenį kaip Velso princas, baimė mane sukaustė ge- 
ležiniais gniaužtais. Ryškiai geltona jo puskarietė daugybę kartų 
skriejo pro Vienuolio Ąžuolą, ir aš, kaip ir visi, sveikindavau jį 
šūksniais, mojavau kepure, tačiau net pačiuose drąsiausiuose sap- 
nuose nedrįsau svajoti pasirodyti jo akivaizdoje ir net kalbėtis su 
juo. Motutė man išugdė pagarbą princui; juk jis buvo vienas tų, 
kuriam pats Dievas skyrė valdyti mus. Tik kai apie savo savijautą 
papasakojau dėdei, jis prajuko. 

— Tu jau pakankamai suaugęs, sūnėne, kad suprastum, kaip 
yra iš tiesų, - tarė jis. - Tai suprantantys išsiskiria iš kitų to nedi- 
delio būrio žmonių. Į šią draugiją aš ir ketinu tave įvesti. Pažįstu 
princą taip kaip niekas kitas ir pasitikiu juo mažiausiai iš visų, 
kuriuos pažįstu. Jam būdingi patys prieštaringiausi jausmai. Jis 
visada skuba, tačiau visiškai neturi ko veikti. Jis rūpinasi tuo, 
kas jam nebūtina, tačiau apleidžia pačias svarbiausias savo pa- 
reigas. Jis dosnus tiems, kuriems nieko neskolingas, bet dėl jo 
veiksmų bankrutuoja jo tiekėjai, nes jiems mokėti atsisako. Jis 
mielas ir lipšnus atsitiktiniams pažįstamiems, bet nemyli tėvo, 
neapkenčia motinos ir visiškai susiėdė su savo žmona. Jis skel- 
biasi esąs pirmuoju Anglijos džentelmenu, bet Anglijos džentel- 
menai iš savo klubų išvarė ne vieną jo draugą, 0 jį patį mandagiai 
išprašė iš Niumarketo, įtarę kažkokias machinacijas su arkliais. 
Jis ištisas dienas postringauja apie kilnius jausmus, tačiau dėl 

nepadorių poelgių jo žodžiais niekas netiki. Kalbėdamas jis begė- 
diškai padidina savo nuopelnus, ir tai galima paaiškinti tik be- 
protyste, būdinga visai jo giminei. Bet jis gali būti mandagus, di- 
dingas, sykiais net kilnus, todėl aš žiūriu pro pirštus į jo trūku- 
mus. Viską galima paaiškinti tuo, kad jis užima padėtį, kuri jam 
visiškai netinka. Bet tai tik tarp mūsų, mielas sūnėne, o dabar 
keliausime pas princą, ir turėsi progą susidaryti apie jį savo nuo- 
monę. 


Iki rūmų buvo vos keletas žingsnių, bet ėjome nepaprastai il- 
gai, nes dėdė žengė labai oriai; vienoje rankoje nešėsi nėriniais 
apsiuvinėtą nosinę, o kita nerūpestingai mojavo lazda su padū- 
mavusio gintaro rankena. Atrodė, kad jį čia pažinojo kiekvienas, 
ir mums artinantis kepurės buvo traukiamos nuo galvų. Jis nela- 
bai kreipė dėmesį į šiuos pasveikinimus ir tik linkčiojo atsakyda- 
mas, sykį kitą nerūpestingai mostelėjo ranka. Prisiartinę prie rū- 
mų, susidūrėme su keturių juodų tartum varnai žirgų kinkiniu; 
vadeliojo vidutinio amžiaus šiurkščių veido bruožų žmogus, apsi- 
gobęs gerokai aptrintu apsiaustu su gobtuvu. Išvaizda jis nė kiek 
nesiskyrė nuo paties paprasčiausio vežėjo, tik labai jau nerūpes- 
tingai plepėjo su puošniai apsirengusia mažute moteriškaite, įsi- 
taisiusia šalia jo ant pasostės. 

- O-o ! Čarlzas! Kaip kelionė? - šūktelėjo jis. 

Dėdė šypsodamasis nusilenkė damai. 

— Buvau apsistojęs Vienuolio Ąžuole, - pasakė jis. - Važiavau 
mažuoju savo vežimaičiu, kinkytu dviem naujosiom kumelėm. 

— Pažvelkite į naują mano juodžių ketvertą. 

- Iš tikrųjų, sere Čarlzai, kokia jūsų nuomonė? Argi jie nėra 
velniškai puikūs? - paklausė mažoji moteris. 

— Galingi žirgai. Labai tiks Sasekso molynams. Gal tik čiurnos 
kiek per storos. Žinote, mėgstu greitą važiavimą. 

— Greitą važiavimą? - kažkaip pernelyg ūmiai šūktelėjo mote- 
riškė. - Tai kokių gi vel... - Ir iš jos lūpų pasipylė tokie keiksmai, 
kokių net iš vyro nebuvo tekę girdėti. - Išvažiuokim galva galvon, 

ir mes atsidursime ten, kur reikia, spėsime užsakyti pietus, jie 
bus paruošti, patiekti ir suvalgyti, kol jūs nusikrapštysite. 

— Velniai griebtų, Leti teisi! - sušuko jos bendrakeleivis. - Tai 
jūs išvykstate rytoj? 

— Taip, Džekai. 

— Ką gi, galiu jums šį tą pasiūlyti, Čarli. Išvykstu su savo ar- 
kliukais iš Pilies aikštės be ketvirčio devintą. Galite važiuoti iš- 
girdę mušant laikrodį. Turiu dvigubai daugiau arklių ir du kar- 
tus sunkesnę karietą. Jei jūs bent matysite mus, kol privažiuosi- 
me Vestminsterio tiltą, kloju ant stalo šimtinę. Jei ne - mokate 
jūs. Tai lažinamės? 

— Gerai, - sutiko dėdė ir kilstelėjęs skrybėlę patraukė toliau. 
Nusekiau jam iš paskos, bet spėjau pastebėti, kad moteriškė grie- 
bė vadžias, o vyriškis, nulydėjęs mus žvilgsniu, tartum vežikas 
švirkštelėjo pro dantis seilių, geltonų nuo kramtomo tabako. 

- Tai seras Džonas Leidas, - pasakė dėdė, - vienas pačių tur- 
tingiausių Žmonių, mokančių vadelioti kaip niekas kitas. Nė vie- 
nas vežikas nesugebės nurungti jo nei keikdamasis, nei valdyda- 
mas arklius, o jo žmona, ledi Leti, niekuo nenusileidžia nei vienu, 
nei kitu. 

— Tiesiog baisu buvo jos klausytis, - tariau aš. 

- O, tai tokia jos keistenybė. Kiekvienas iš mūsų turi kažką 
savotiško, o ledi Leti labai linksmina princą. Dabar, sūnėne, lai- 
kykis arčiau manęs, žiūrėk išpūtęs akis ir tylėk lyg vandens pri- 
sisėmęs į burną. 

Mes su dėde žengėme tarp dviejų didingų liokajų eilių. Jie bu- 
vo pasidabinę raudonomis su auksu livrėjomis ir žemai mums 
lankstėsi. Dėdė ėjo aukštai iškėlęs galvą, aš taip pat stengiausi 
atrodyti ramus ir pasitikintis savimi, nors širdis tirtėjo iš baimės. 
Atsidūrėme aukštoje, erdvioje salėje, išpuoštoje rytietiška manie- 
ra - tai labai derėjo prie kupolų ir minaretų, puošusių rūmus iš 
išorės. Kažkokie žmonės, susibūrę grupelėmis, vaikštinėjo ten at- 
gal ir šnabždėjosi. Vienas iš jų, nedidukas patenkintas savimi rau- 
donveidis storulis, prišoko prie dėdės. 

-Turiu gefą naujieną, sere Čarlzai, - tarė jis, kiek prislopinęs 
balsą, lyg pranešdamas svarbią žinią. - Es ist vollendet*, paka- 
liau fiskas pataryta kaip pritera. 

— Puiku, tik neškite juos karštus, - sausai atrėžė dėdė, - ir 
žiūrėkite, kad padažas būtų geresnis nei anąkart man pietaujant 
Karlton Hauze. 

— Ak, mein Gott**, jūs manot, kat aš kalpėti apie firtuvę? Ne, 
kalpu apie princo reikalus.Tai vienas nedidelis vo/-au- vent***, 
bet jis fertas kokio šimto tūkstančių svarų. Tešimt procentų ir 
dar du kartus tiek po vainikuotojo tėfelio mirties. Alles ist fer- 
tig****. Tarbo ėmėsi Hagos juvelyras Kotšmitas, o olandų publi- 
ka surinko pinigų. 

— Padėk Dieve, olandų publikai! - sumurmėjo dėdė, kai stora- 
sis mažiulis erzėdamas šoko toliau skelbti savo naujienų kažko- 
kiam naujam svečiui. - Tai garsusis princo virėjas, sūnėne. Jis 
moka puikiai paruošti filett sante aux champignons*****. Be to, 
tvarko piniginius savo pono reikalus. 

-Virėjas? - išsproginau akis. 

— Atrodai nustebęs, vyruti. 

— Aš maniau, kad tą daro kokia nors garsi banko kontora... 

Dėdė pasilenkė prie manęs. 

— Nė viena save gerbianti banko kontora nesutiks tvarkyti jo 
reikalų... O, Melišai, ar princas yra? 

— Mažojoje svetainėje, sere Čarlzai, - atsakė džentelmenas, į 
kurį kreipėsi dėdė. 

— O kas su juo? 

- Šeridanas ir Frensis. Jis minėjo, kad laukia jūsų. 

— Tada galime įeiti nepranešę apie save iš anksto. 

Nusekiau dėdei iš paskos per erdvių kambarių virtinę; jie bu- 


* Viskas išspręsta (vok.). 
** Mano Dieve (vok.). 
*** Sluoksniuotas pyragas (pranc.). 
**** Viskas sutvarkyta (vok.). 
***** Višta, kimšta pievagrybiais (pranc.). 

vo išpuošti rytietiškai prabangiai. Tuomet jie man pasirodė labai 
prabangūs ir stulbinami nors šiandien galbūt būčiau linkęs viską 
vertinti kiek kitaip. 

Sienos buvo išmuštos raudonu audeklu su imantriais auksi- 
niais ornamentais, nuo karnizų ir iš kampų į mane žvelgė drako- 
nai bei kitokie siaubūnai. Pagaliau liokajus su livrėja atvėrė mums 
duris, ir atsidūrėme asmeniniuose princo apartamentuose. Du 
džentelmenai buvo nerūpestingai išsidrėbę prabangiuose krėsluo- 
se tolimajame kambario gale, o trečiasis stovėjo tarp jų, įsirėmęs 
tvirtomis grakščiomis kojomis, sunėręs rankas už nugaros. Pro 
šoninį langą krito saulės spindulys, ir aš kaip dabar regiu visus 
tris veidus - vieną prieblandoje, kitą apšviestą, o trečią šešėlio 
tartum perkirstą per pusę. Regiu raudoną nosį, tamsias blizgan- 
čias vieno iš sėdinčiųjų akis ir griežtą, asketišką kito veidą; abu 
su aukštomis apykaklėmis, puošniai pūpsančiais kaklaryšiais. Bet 
aš į juos pažvelgiau tik probėgšmais ir išsyk įsistebeilijau į žmo- 
gų, stovėjusį tarp jų, net suvokiau, jog šis yra Velso princas. 

Jurgiui tuomet ėjo jau keturiasdešimt pirmi, tačiau nagingų 
kirpėjo ir siuvėjo dėka jis atrodė gerokai jaunesnis. 

Išvydęs princą, išsyk kažkaip aprimau - tai buvo linksmas ir 
gal net gražus vyras: stuomeningas, pilnakraujis, akys juokėsi, o 
lūpos putlios, jausmingos. Buvo kiek riestanosis, todėl atrodė la- 
biau geraširdis nei rimtuolis. Blyškūs putnūs skruostai liudijo ne- 
saikingumą ir nelabai sveiką gyvenimo būdą. Apsirengęs buvo 
vienaeiliu fraku, susagstytu ligi pat pasmakrės, platūs klubai ap- 
tempti odinėmis kelnėmis, žemiau - žvilgantys batai su atvartais 
ir didelė balta kaklaskarė. 

— O, Tredželis! - kiek galėdamas linksmiau šūktelėjo jis, vos 
dėdei peržengus slenkstį, bet staiga šypsnys išnyko iš veido ir akyse 
įsiplieskė pyktis. - O čia dabar kas, velniai griebtų? - suriaumojo 
jis. 

Man net keliai sulinko iš baimės; maniau, kad ši pykčio pa- 
pliūpa susijusi su mano pasirodymu. Bet princas žvelgė kažkur 
pro šalį, ir apsidairę išvydome žmogų rudu švarku su peruku. Jis 


399 


sekė paskui mus, ir liokajai praleido jį, matyt, manydami, kad 
yra mūsų draugas. Jis buvo labai išraudęs, susijaudinęs, o sulenk- 
tas mėlynas popieriaus lapas drebėjo ir šiugždėjo jo rankoje. 

— Juk tai Vilemis, baldžius! - sušuko princas. - Po paraliais, 
nejaugi mane asmeniniuose apartamentuose persekios kredito- 
riai? Kur Melišas? Kur Taunsendas? Kur žiūri Tomas Tringas, po 
perkūnais? 

— Aš ir neišdrįsčiau jums įkyrėti, jūsų aukštybe, bet turiu at- 
gauti skolą arba bent vieną tūkstantį skolos sąskaita. 

—Jūsturite, Vilemi? Labai tinkamas žodelis, nieko nepasa- 
kysi! Moku savo skolas, kai to noriu, ir negaliu pakęsti, jei man 
mina ant kulnų. Vykit jį skradžiai! Kad nė kvapo jo čia nebūtų! 

— Jei iki pirmadienio negausiu savo pinigų, kreipsiuosi į jūsų 
tėvelio teismą! - klykė nelaimingasis kreditorius. 

Liokajus palydėjo jį pro duris, bet už durų dar ilgai skardėjo 
sutartiniai juoko protrūkiai ir gailūs riksmai, vis minintys teis- 
mą. 

— Teisiamųjų suolas, štai kas turėtų teisme dominti baldžių, - 
pasakė raudonnosis. 

— Turėtų pasistengti padaryti jį kuo platesnį, Šeri, - atsakė 
princas, - pakankamai daug pavaldinių pageidautų ten patekti... 
Labai džiaugiuosi vėl matydamas jus, Tredželi, bet kitą sykį žiū- 
rėkite, kokią uodegą velkate. Tik vakar čia atsibeldė kažkoks pra- 
keiktas olandas ir pareikalavo kažin kokios senos skolos su pro- 
centais ir velniai žino ko dar. „Mano mielas, - pareiškiau jam, - 
jei Bendruomenių rūmai marina mane badu, tai ir man tenka tuo 
pačiu atsakyti.“ Tuo viskas ir pasibaigė. 

— Manau, sere, kad jeigu Čarlis Foksas arba aš deramai pateik- 
tume šį klausimą Bendruomenių rūmams, tai jie dabar galėtų jį 
išspręsti jūsų naudai, - pasakė Šeridanas*. 

Princas taip audringai užsipuolė Bendruomenių rūmus, kad 


* Ričardas Brinslis Šeridanas (1751-1816) - garsus anglų dramaturgas 
ir parlamento oratorius. 

to vargu galėjai tikėtis iš tokio geraširdžio, apskritaveidžio žmo- 
gaus. 

— Velniai juos rautų! - suriko jis. - Dėstė man notacijas, aiški- 
no, koks pavyzdingas mano tėvo gyvenimas, bet jo skolas sumo- 
kėjo, vos ne milijoną svarų, o man gaili niekingų šimto tūkstan- 
čių! Ojūs tik pasigėrėkite, kaip jie rūpinasi mano broliais! Jorkas 
— kariuomenės vadas, Klarensas - admirolas. O kas aš toks? Vel- 
nio dragūnų pulko vadas, kuriam komanduoja mano paties jau- 
nesnysis brolis! O vis ta motina! Visą laiką stengiasi nugrūsti ma- 
ne į šešėlį!.. Bet ką gi jūs čia atsivedėte, Tredželi, a? 

Dėdė nustvėrė mane už peties ir išstūmė į priekį. 

— Tai mano sesers sūnus, - pasakė jis. - Rodnis Stounas. Jis 
vyksta su manimi į Londoną, tad pamaniau, kad pirmiausiai de- 
rėtų jį pristatyti jūsų Karališkajai aukštybei. 

— Visiškai teisingai! Visiškai teisingai! - pritarė princas, gera- 
širdiškai šypsodamasis, ir draugiškai patapšnojo man per petį. - 
Ar gyva jūsų motina? 

— Taip, sere, - atsakiau aš. 

— Jei esate nuolankus sūnus, tai niekada neišklysite iš doros 
kelio. Privalote gerbti karalių, mylėti tėvynę ir laikytis šlovingo- 
sios Britanijos konstitucijos. Įsidėmėkite mano žodžius, pone Rod- 
ni Stounai. 

Prisiminiau, su kokiu įkarščiu jis tik ką keikė Bendruomenių 
rūmus, ir vos susilaikiau nenusišypsojęs; Šeridanas prisidengė ran- 
ka burną. 

— Norint gyventi laimingai ir lydimam sėkmės, reikia tik nepa- 
miršti šių patarimų, laikytis savojo žodžio ir neprisidaryti skolų. 
O ką veikia jūsų tėvas, pone Stounai? Tarnauja karališkajame 
laivyne? Na, ką gi, tai garbinga tarnyba. Aš ir pats iš dalies jūrei- 
vis... Ar aš nepasakojau jums, Tredželi, kaip paėmėme abordažu 
Prancūzijos karinį šliupą „Minerva“? 

- Ne, sere. - atsakė dėdė. 

Šeridanas ir Frensis susižvalgė princui už nugaros. 

- Jis išskleidė savo trispalvę vėliavą tiesiog prieš mano langus. 

Kaip gyvas neregėjau tokio siaubingo įžūlumo! To nebūtų paken- 
tęs ir ne tokio karšto kraujo žmogus kaip aš. Įšokau į savo valte- 
lę... Na, jūs žinote tą mano šešiasdešimties tonų jolą, Čarli, su 
dvejetu keturių svarų patrankėlių palei bortus bei šešių svarų - 
laivagalyje? 

— Taip, taip, sere! Ir kas toliau, sere? - šūktelėjo Frensis, ma- 
tyt, nekantrus ir lengvai iš pusiausvyros išvedamas žmogus. 

— Leiskite man pasakoti taip, kaip sugebu tai daryti, sere Fili- 
pai, - išdidžiai nutraukė jį princas. - Kaip ir sakiau, mūsų artilerija 
buvo tiesiog juokinga. Išties, džentelmenai, - tai tas pat, jei suma- 
nytumėte pulti priešininką, apsiginklavę tik pistoletais. Mes pri- 
siartinome prie to prancūzų milžino. Jis sau pliekia iš visų pabūk- 
lų, o mes veržiamės tiesiai lyg niekur nieko ir dar atsišaudom iš 
savų patrankėlių. Bet naudos - beveik jokios. Velniai rautų, džen- 
telmenai, mūsų sviediniai stringa jų korpuse tartum akmenys mo- 
lio sienoje! Prancūzas įtempė bortų tinklus, bet mes akimirksniu 
užsikabarojome ant denio ir susikibome su jais plikom rankom. Po 
dvidešimties minučių šliupo komanda jau buvo sugrūsta į triumą, 
liukų dangčiai užtrenkti ir užrakinti, o pats šliupas nuvilktas į Si- 
hemą. Juk jūs buvote tada kartu su mumis, Šeridanai? 

— Aš tuo metu viešėjau Londone, - ramiai paprieštaravo Šeri- 
danas. 

— Tai tikriausiai jūs galite tai patvirtinti, Frensi? 

— Galiu patvirtinti, jūsų aukštybe, kad girdėjau šią istoriją iš 
jūsų lūpų. 

- Šauniai buvo pasidarbuota! Teko pasinaudoti abordažo kar- 
dais ir pistoletais. Bet labiausiai mėgstu kautis rapyra. Tai džen- 
telmeno ginklas. Ar jūs negirdėjote apie mano kovą su ševaljė 
d'Eonu? Mes susikovėme pas Andželą, ir buvau nutaikęs į jį savo 
rapyrą ištisas keturiasdešimt minučių. Tai buvo vienas iš geriau- 
sių Europos fechtuotojų. Bet jam mano ranka per greita. „Ačiū 
Dievui, jūsų rapyros smaigalį dengia gaubtukas,“ - prisipažino 
jis, mums baigus. Beje, Tredželi, jūs, rodos, irgi šioks toks dviko- 
vų mėgėjas? Ar jums dažnai tenka kautis? 


402 


— Kai tik užsigeidžiu pamankštinti kaulus, - nerūpestingai at- 
sakė dėdė. - Bet dabar užsikrėčiau tenisu. Paskutinį sykį įvyko 
nemalonus dalykas, ir man dingo noras dalyvauti dvikovose. 

— Užmušėte savo priešininką? 

— Ne, ne, sere, blogiau. Turėjau fraką, tiesiog nuostabų, lygaus 
jam Vestonas dar niekados nebuvo sukirpęs. Maža pasakyti, kad 
jis buvo man lyg nulietas. Jis buvo man tartum arkliui oda. Nuo 
to laiko Vestonas pasiuvo man šešias dešimtis frakų, tačiau nė 
vienas su anuo negalėjo susilyginti. Kai pirmą sykį išvydau, kaip 
įstatyta apykaklė, man net ašaros ištryško iš pasigėrėjimo, sere, o 
liemuo... 

— Tai kaipgi su ta dvikova, Tredželi? - nekantravo princas. 

— Taigi, sere, dėl neatleistino lengvabūdiškumo aš apsirengiau 
tuo fraku rengdamasis dvikovai. Koviausi su gvardijos majoru Han- 
teriu, mat iškilo tam tikras tracasserie*, kai užsiminiau jam, jog 
nederėtų lankytis pas Bruksą, nes iš tolo neša arklide. Aš šoviau 
pirmas ir nepataikiau. Jam šovus, surikau iš siaubo. „Jis sužeis- 
tas! Gydytojo! Gydytojo!“ - šaukė aplinkiniai. „Siuvėjo! Siuvėjo!“ — 
surikau aš, nes mano šedevro skvernai buvo prakiurdyti dviejose 
vietose. Ir nebuvo įmanoma nieko padaryti. Galite sau juoktis, se- 
re, bet aš daugiau kaip gyvas nieko panašaus nepamatysiu. 

Princas dar anksčiau buvo pasiūlęs man sėstis, ir aš susigūžiau 
nedidelės kanapos kampe, džiaugdamasis, kad į mane niekas ne- 
kreipia dėmesio ir galiu nedalyvauti pokalbyje, tad tik klausiausi 
šių ponų pašnekesio. Jie kalbėjosi taip pat ekstravagantiškai, šen 
bei ten kaišiodami daugybę beprasmiškų keiksmažodžių, bet pa- 
stebėjau, kad dėdės ir Šeridano kalbose blykčiojo humoro kibirkš- 
tėlės, iš Frensio žodžių galėjai justi blogą jo būdą, o beveik visos 
princo kalbos buvo pagyrūniškos. Pagaliau pokalbis nukrypo į mu- 
ziką - manau, kad dėdė taip meistriškai pasuko jį ta linkme, - ir 
išgirdęs apie mano polinkius princas pageidavo, kad atsisėsčiau prie 
mažučio nuostabaus fortepijono, inkrustuoto perlamutru, stovėju- 


* Nesutarimas (pranc.). 

sio kampe, ir akompanuočiau jam. Jo daina, kiek atsimenu, buvo 
„Britanija užkariauja ir gelbsti“. Jis dainavo labai maloniu bosu, 
kiti choru pritarė, o jam baigus ėmė iš visų jėgų ploti. 

— Puiku, pone Stounai! - pasakė princas. - Jūsų skambinimo 
maniera puiki, galite manimi patikėti: šį tą išmanau apie muzi- 
ką. Tik prieš keletą dienų Krameris, operos dirigentas, pasakė, 
kad, jei turėtų rinktis iš mėgėjų, savo dirigento lazdelę įteiktų 
būtent man... Ė-ė, juk tai Čarlis Foksas, velniai rautų! 

Jis puolė sutikti gana keistos išvaizdos vyro, ką tik įžengusio į 
kambarį, ir nepaprastai šiltai paspaudė jam ranką. Įėjusysis bu- 
„vo plačiapetis, apsirengęs paprastai, netgi nerūpestingai, vaikš- 
čiojo nevikriai, kiek krypuodamas. Jam jau ėjo, matyt, šešta de- 
šimtis, veidas buvo tamsus, griežtas, ir išvagotas gilių raukšlių — 
ilgo arba pernelyg audringo gyvenimo pėdsakų. Man dar nieka- 
dos neteko matyti veido, kuriame taip glaudžiai būtų susipynu- 
sios tiek dorybės, tiek ydos. Didelė, aukšta filosofo kakta, iš po 
tankių, gauruotų antakių žvelgė akylos, pašaipios akys, žemiau - 
sunkus smaližiaus žandikaulis, o dvigubas pagurklis rėmėsi į kak- 
laraištį. Ši kakta priklausė Čarlzui Foksui - valstybės veikėjui, 
mąstytojui, filantropui, žmogui, vadovavusiam liberalų partijai 
ir palaikiusiam kovingą jos dvasią patį sunkiausią jai dvidešimt- 
metį. Apatinis žandikaulis buvo Čarlzio Fokso - asmeniniame gy- 
venime - lošėjo, ištvirkėlio, girtuoklio. Tik viena baisia nuodėme 
— veidmainyste negalėjai jo apkaltinti. Tiek gyvendamas dorai, 
tiek lėbaudamas, jis visuomet išlikdavo atviras. Dėl keisto pri- 
gimties žaismo viename asmenyje įsikūnijo tartum dvi sielos, vie- 
name apvalkale atsidūrė ir visa, kas geriausia, ir visa blogiausia, 
kas buvo būdinga jo amžiui. 

- Atvykau iš Čertsio, sere, paspausti jums rankos ir savo aki- 
mis įsitikinti, kad jūsų dar neišsitempė toriai. 

— Po velnių, Čarli ! Juk žinote, kad tiek varge, tiek džiaugsme 
išlieku ištikimas savo draugams! Buvau vigas, vigu ir liksiu. 

Fokso veido išraiška rodė, kad jis toli gražu nebuvo įsitikinęs, 
jog princo principai tokie tvirti. 

— Kiek suprantu! sere, pas jus jau buvo įsibrovęs Pitas. 

— Įsibrovė, kad jį kur nelabieji! Mane pykina vos išvydus kum- 
pą jo nosį, kurią amžinai kaišioja į mano reikalus. Ir jis, ir Eding- 
tonas man vėl priekaištavo dėl skolų. Velniai griebtų, Čarli, Pitas 
elgiasi taip, tartum mane be galo niekintų. 

Šypsena, šmėstelėjusi išraiškingame Šeridano veide, mane įti- 
kino, kad taip buvo iš tikrųjų. Bet tada jie visi įsigilino į politiką 
ir nutildavo tik tam, kad paragautų saldaus maraskino, kurį ant 
padėklo įnešė liokajus. Pamiršęs puikų patarimą, duotą man dėl 
Britanijos konstitucijos, princas keikė dabar visus iš eilės: kara- 
lių, karalienę, Lordų ir Bendruomenių rūmus. 

— Juk jie duoda man tokius trupinius, kad nepakanka net dva- 
rui išlaikyti! Turiu mokėti pensijas seniems tarnams, bet vos ne 
vos pasiseka sukrapštyti tam pinigų. Vis dėlto, - jis išdidžiai išpū- 
tė krūtinę ir reikšmingai krenkštelėjo, - mano finansų agentas 
gavo paskolą, kuri bus grąžinta po karaliaus mirties. Šis vynas ne 
mums su jumis, Čarli. Mudu velniškai pasitaisėme. 

- Podagra trukdo man judėti, - paaiškino Foksas. - Kiekvieną 
mėnesį mano gydytojas nuleidžia man kraujo, bet aš nuo to tik 
storėju. Dabar, žvelgiant į mus, Tredželi, jums ir į galvą neateitų, 
ką mes krėsdavome... Taip, yra ką prisiminti! Foksas nusišypsojo 
ir palingavo galva. 

— Ar atsimenate, kaip lėkėme į Niumarketą G eš arklių lenk- 
tynes? Mes sustabdėme pašto karietą, Tredželi, sugrūdome forei- 
terius į bagažinę, o patys užėmėme jų vietas. Čarlis vadeliojo prie- 
kinį arklį, o aš antrąjį. Kažkoks įžūlus tipas nenorėjo praleisti 
mūsų pro užtvarą, tai Čarlis nušoko ir nusviedė šalin švarką. Suk- 
čius pamanė, kad prieš jį boksininkas, ir nebedrįso užstoti kelio. 

— Beje, dėl boksininkų, sere: penktadienį „Karietos ir arklių“ 
smuklėje kviečiu vakarienės bokso mėgėjus, - pasakė dėdė. - Jei 
jūs tuo metu atsidurtumėte mieste ir malonėtumėte užsukti, visi 
susirinkusieji laikytų tai didele garbe. 

— Nesu buvęs bokso kautynėse jau keturiolika metų, nuo tada, 
kai siuvėjas Tomas Tainas užmušė Grafą. Tuomet daviau prie- 

saiką, o juk jūs žinote, Tredželi, kad aš laikausi savo žodžio. Aiš- 
ku, po to ne sykį teko žiūrėti boksą, bet tik inkognito, o ne kaip 
Velso princui. 

— Mums bus didelė garbė, sere, jei jūs dalyvausite mūsų vaka- 
rienėje inkognito. 

— Na, gerai, gerai. Šeri, užsirašyk, kad nepamirščiau. Penkta- 
dienį mes būsime Karlton Hauze. Princas neatvažiuos, tikiuosi, 
jūs tai suprantate, Tredželi, bet galite palikti vietą grafui Česte- 
riui. 

- Būsime laimingi galėdami matyti grafą Česterį mūsų drau- 
gijoje. 

— Beje, Tredželi, - pasakė Foksas, - kalbama, kad jūs su seru 
Lotianu Hjumu kirtote kažkokių lažybų. Kokios tai lažybos? 

- Vieni niekai, du jo tūkstančiai prieš vieną mano. Jis be galo 
susižavėjęs Krabu Vilsonu - tai toks naujas boksininkas iš Glos- 
terio, o man reikia rasti boksininką, kuris jį nugalėtų. Pagal mū- 
sų sutarties sąlygas jam gali būti mažiau nei dvidešimt metų ir 
daugiau nei trisdešimt penkeri, tik jis turi sverti apie šimtą aš- 
tuoniasdešimt svarų. 

— Tuomet būtinai pasiklauskite, ką mano Čarlis Foksas, - tarė 
princas. - Kai sprendžiama, už kokį arklį ar gaidį statyti, kaip 
pasirinkti partnerį prie kortų stalo arba boksininką, jis yra pats 
įžvalgiausias žmogus visoje Anglijoje. Kas, jūsų nuomone, Čarli, 
pajėgtų nugalėti Krabą Vilsoną iš Glosterio? 

Buvau apstulbęs girdėdamas, kaip domisi tie didikai boksu, 
kaip viską išmano. Jie atmintinai galėjo išvardyti visas ne tik pa- 
čių geriausių tų laikų boksininkų kovas - Belčerio, Mendozos, 
Džeksono, Olando Semo, - bet net pačių nežymiausių; žinojo apie 
juos viską, galėjo pasakyti, kas ir kada su kuo kovojo, ir numatyti, 
kas kam atsitiks vėliau. Jie ničnieko nepamiršo, aptarinėjo visus, 
tiek jaunus, tiek senus, jų svorį, ištvermę, smūgio jėgą, kūno su- 
dėjimą. 

Klausydamasis, kaip azartiškai Šeridanas ir Foksas ginčijosi, 
ar Kalebas Boldvinas, Vestminsterio gatvės prekeivis, atsilaikys 


406 


prieš žydą Izaoką Bituną, negalėjau nė pamanyti, kad vienas iš jų 
yra garsus, vos ne iškiliausias Europos mąstytojas filosofas, o ki- 
tą palikuonys prisimins kaip šmaikščios komedijos ir garsiausios 
tos epochos kalbos autorių. 

Čempiono Harisono vardas buvo paminėtas jau pačioje pokal- 
bio pradžioje, ir Foksas, labai gerai vertinęs Krabą Vilsoną, ma- 
nė, kad dėdė laimės lažybas tik tuomet, jei veteranas vėl pasiro- 
dys ringe. 

— Jis nejudrus, tačiau ringe sugeba galvoti, o jo smūgis tiesiog 
triuškinamas. Kai jis smogė lemiamą smūgį Juodajam Baruchui, 
tas perskrido per visus lynus ir sudribo tarp žiūrovų. Jei jis dar 
nevisiškai išsikvėpė, Tredželi, tai geresnio boksininko rasti jums 
nepavyks. 

Dėdė tik gūžtelėjo. 

- Jei čia būtų vargšelis Eivonas, tai gal pavyktų kalvį įkalbėti, 
juk Eivonas buvo jo globėjas, ir Harisonas buvo jam be galo ištiki- 
mas. Bet jo žmona - net ir man kietas riešutėlis. O dabar, sere, 
leiskite atsisveikinti. Šiandien mane ištiko nelaimė - pradingo 
kamerdineris, pats geriausias visoje Anglijoje, turiu sužinoti, kaip 
baigėsi paieškos. Dėkoju jums, Jūsų šviesybe, kad taip maloniai 
elgėtės su mano giminaičiu. 

- — Taigi iki penktadienio, - tarė princas. - Penktadienį man vis 
viena reikia būti mieste. Vienas vargšelis karininkas, tarnaujan- 
tis Rytų Indijos kompanijoje, paprašė mano pagalbos. Jei pavyks 
gauti keletą šimtų svarų, pats su juo pasimatysiu ir viską sutvar- 
kysiu... Ką gi, pone Stounai, jums prieš akis dar ištisas gyveni- 
mas, tikiuosi, jog gyvensite taip, kad jūsų dėdė galėtų jumis di- 
džiuotis. Gerbkite karalių, laikykitės konstitucijos, pone Stounai. 
Ir venkite skolų, prisiminkite, kad garbė yra aukščiau visko. 

Mano atmintyje jis išliko toks, kokį regėjau šią paskutinę mi- 
nutę: putnus, geraširdiškas veidas, kaklaskarė, užrišta po pačia 
pasmakre, ir platūs klubai, aptraukti odinėmis kelnėmis. Mes vėl 
ėjome per ištisą anfiladą keistų kambarių su paauksuotais baisū- 
nais ir puikiais livrėjuotais liokajais. Atsidūręs gryname ore, prieš 

save išvydau mėlynas jūros platybes ir, kai pūstelėjo gaivinantis 
vakarinis vėjelis, pajutau didžiulį palengvėjimą. 


VIII SKYRIUS 


BRAITONO VIEŠKELIS 


Kitą rytą mes su dėde pakirdome anksti, bet jo nuotaika buvo 
subjurusi: iš Embrouzo nebuvo jokių žinių. Kadaise buvau skai- 
tęs apie ypatingą skruzdėlių rūšį: vienos skruzdėlės buvo įpratu- 
sios, jog jas maitintų smulkesnės. Netekusios savo maitintojų, pir- 
mosios žūdavo iš bado; dabar dėdė man priminė tokią skruzdėlę. 
Tik padedamam tarno, kurį iš kažin kur iškrapštė viešbučio šei- 
mininkas, ir liokajams, skubiai atsiųsto Fokso, dėdei pagaliau var- 
gais negalais pavyko baigti savo tualetą. 

— Privalau laimėti šias lenktynes, sūnėne, - pasakė jis, kai pa- 
kilome iš užstalės. - Negaliu leistis apeinamas. Pažiūrėk pro lan- 
gą, ar Leidai jau čia? 

— Aikštėje stovi raudona keturkinkė karieta, o aplinkui susi- 
būrusi minia. Taip, ant pasostės ta pati dama. 

— O ar mūsų vežimaitis yra? 

— Taip, laukia prie durų. 

— Tada einam, teks išgyventi nepamirštamų įspūdžių. 

Jis stabtelėjo tarpduryje, maudamasis ilgas rudas pirštines ir 
ragindamas arklininkus. 

- Čia svarbi kiekviena papildomo svorio uncija. Pintinės su 
pusryčiais neimsime... Šunį palieku jūsų globai, Kopingeri. Jūs 
žinote, koks tai padaras, ir suprantate jį. Duokite jam, kaip pa- 
prastai, šilto pieno su kiurasao... Tpru, mielieji, iki Vestminste- 
rio tilto jums dar pabos šis darbas. 

— Ar liepsite atnešti skrynutę su tualeto reikmenimis? - pasi- 
teiravo viešbučio šeimininkas. 

Dėdės sieloje grūmėsi dvi prieštaringos jėgos, tačiau jis liko 
ištikimas savo principams. 

—-Pastatykite ją po sėdyne, po priekine sėdyne, - ištarė jis. — 
Būk kiek gali arčiau priekinės dalies, mielas sūnėne. Ar moki pūsti 
ragelį? Ne? Na, ką gi, mesk jį šalin. Įtempkitę šią kilpinę, Tomai. 
Ar ištepėte ašis, kaip buvau jums liepęs? Na, sūnėne, šok čia, pa- 
žiūrėsime, kaip jie išvyksta. 

Aikštėje buvo susirinkusi didžiulė minia: vyrai ir moterys, pre- 
keiviai ir puošeivos, princo dvariškiai, karininkai iš uosto, buvo 
girdėti sujaudintų balsų ūžesys, nes seras Džonas Leidas ir mano 
dėdė garsėjo savo mikliu arklių vadeliojimu, ir begalinės kalbos 
apie jųdviejų varžybas turėjo tapti ne vienos dienos pokalbių tema. 

— Princas bus nusivylęs, kad nematė lenktynių pradžios, - pa- 
sakė dėdė. - Bet jis nepasirodo iki pusiaudienio... O, Džekai, la- 
bas rytas! Nuolankus jūsų tarnas, ponia! Nuostabi diena nedide- 
lei iškylai! 

Kai mūsų vežimaitis su dvejetu stiprių, pratėgiui kinkytų ar- 
klių, kurių kailis žvilgėjo ir blykčiojo prieš saulę tartum šilkinis, 
susilygino su sero Leido ketvertuku, per minią nuūžė pasigėrėji- 
mo gaudesys. Mano dėdė su gelsvai rudu kelioniniu redingotu, 
priderintu prie tokių pat spalvų pakinktų, kėlė tikrą pasigėrėji- 
mą: išsyk galėjai suvokti, kad prieš jus aukštuomenės atstovas, 
mėgėjas palenktyniauti. O sero Džono Leido veidas buvo šiurkš- 
tus, nugairintas vėjo; jis buvo apsivilkęs apsiaustu su daugybe 
klosčių, su balta skrybėle ir atsidūręs smuklėje tarp tikrų vežėjų 
galėtų būti palaikytas saviškiu, niekas net nepamanytų, kad tai 
vienas iš turtingiausių Anglijos žemvaldžių. Tai buvo visokiausių 
keistenybių amžius, tačiau seras Leidas iškrėtė tokį dalyką, kuris 
nustebino net pačius didžiausius keistuolius: jis vedė tikro vieš- 
kelių plėšiko mylimąją, kai kartuvės ją išskyrė su išrinktuoju. Da- 
bar ledi Leid sėdėjo ant pasostės šalia savo vyro su pilku kelioni- 
niu kostiumu, gėlėmis padabinta skrybėlaite ir atrodė labai įspū- 
dingai. Ketvertas puikių juodų arklių, kurių strėnos žvilgėjo tar- 
tum auksas, nekantriai trypė kanopomis. 

— Statau šimtinę, kad, praleidę mus į priekį ketvirčiu valan- 

dos, neišvysite mūsų iki Vestminsterio, - pasakė seras Džonas. 
— Statau dar šimtą, kad mes jus aplenksime, - atsakė dėdė. 

— Gerai. Mums metas. Iki pasimatymo! 

Seras Leidas pliaukštelėjo liežuviu, truktelėjo vadžias, atidavė 
pagarbą botagu lyg tikrų tikriausias vežikas, paragino arklius ir 
taip vikriai pasuko iš aikštės, kad nuvilnijo susižavėjusios minios 
šūksniai. 

Ratų dardėjimas vis labiau silpo, kol visiškai nutilo. 

Dar niekados ketvirtis valandos netruko taip ilgai, kone ištisą 
begalybę - tik štai bažnyčios laikrodis ėmė mušti devynias. Visą 
laiką aš nekantriai erzėjau ir sukinėjausi sėdynėje, tačiau išblyš- 
kęs dėdės veidas buvo akmeninis ir žydros akys - tokios ramios ir 
beaistrės tartum paties abejingiausio žiūrovo. Bet iš tikrųjų jis 
buvo įsitempęs lyg styga, ir man pasirodė, kad botagu mostelėjo 
sulig pirmuoju laikrodžio dūžiu. Išsyk sudundėjo ratai, suskam- 
bo pakinktai, ir arkliai leidosi į penkiasdešimties mylių kelionę. 
Girdėjau riksmus, sklindančius iš paskos, mačiau žmones, kyšan- 
čius pro langus ir mojuojančius nosinėmis, tik staiga grįstas ke- 
lias pasibaigė ir prieš akis nusidriekė patogus baltas vieškelis, 
kurį iš abiejų pusių supo žalios kalvos. 

Dėdė davė man keletą šilingų tam atvejui, jei mus sulaikytų 
prie užkardos, tačiau, sunkiai kylant iki Kleiton Hilo, jis visąlaik 
stengėsi prilaikyti arklius, ir šie bėgo lengva risčia. Jis davė jiems 
valią jau už Kleiton Hilo, ir mes tartum žaibas nurūkom pro Vie- 
nuolio Ąžuolą ir dykvietę, o geltonasis namelis, kuriame liko vi- 
sa, ką labiausiai gyvenime mylėjau, žybtelėjo pro mus akimirks- 
niu ir dingo už nugaros. Dar niekados man nebuvo tekę taip skrie- 
ti, niekados nejutau tokio džiaugsmo, kai į veidą su neįtikėtina 
jėga tvoskia gaivus oras, o tiesiog prieš mane šuoliais lekia nuo- 
stabūs gyvuliai, kai garsiai trinksi kanopos ir dunda ratai, šokčio- 
ja ir linguoja lengvas vežimaitis. 

— Nuo čia iki Hend Kroso geros keturios mylios, ir visos įkal- 
nėn, - pasakė dėdė, mums praskriejus pro Kekfildą. - Derėtų kiek 

prilaikyti arklius, negaliu pražudyti tokių nuostabių žirgų. Jų gys- 
lose sruvena puikus kraujas, ir jei pakaktų žiaurumo duoti jiems 
valią, tai lėktų, kol kristų vietoje. Kiek atsistok, sūnėne, ir pažiū- 
rėk, ar nematyti Leidų. 

Pakilau laikydamasis dėdės peties ir nors mačiau kelią prieš 
save per ištisą mylią į priekį, o gal ir daugiau, Leidų ketverto 
nebuvo matyti nė pėdsako. 

- Jei jis per šias kalvas ginė arklius kiek įkabina, jie išsikvėps 
dar prieš Kroidoną, - pasakė dėdė. 

— Bet jie turi ketvertą, o mes tik dvejetą, - pasakiau aš. 

— Je suis bien aise*. Sero Džono juodžiai geros, ištvermingos 
veislės, bet jie nėra skirti greitam važiavimui, priešingai nei ma- 
niškiai. Ar štai ten, matai - stūkso Kekfildo pilies bokštai. Dabar 
vėl kylame į kalną, todėl sėsk, sūnėne, į priekį ant paties skyde- 
lio. Ne, tik pažvelk, kaip jis traukia. Ar teko kada nors regėti tokį 
grožį ir lengvumą? 

Mes lengva risčia kilome įkalnėn, bet vėžėjas, dardėjęs šalikele 
sunkaus furgono su masyviais ratais šešėlyje, nulydėjo mus nu- 
stebusiu žvilgsniu. Beveik prie pat Hend Kroso aplenkėme dili- 
žaną, išvykusį iš Braitono pusę aštuntos ryto; jis sunkiai ropštėsi 
į kalną, o keleiviai, likę mums iš paskos, dusdami nuo dulkių, 
lydėjo mus sveikinimo šūksniais. Hend Kroso viešbučio šeiminin- 
kas išbėgo pro duris nešinas džinu ir imbiero meduoliu, bet mes 
pralėkėme pro šalį: kelias pagaliau ėmė leistis žemyn, ir mes nu- 
dūmėme visu greičiu, kiek tik galėjo aštuonios eiklios kojos. 

— Ar moki vadelioti, sūnėne? 

— Labai prastai, sere. 

— Važiuojant Braitono vieškeliu, tam ir nereikia didelio meno. 

— Kodėl, sere? 

- Pernelyg geras kelias, sūnėne. Man pakaktų tik atleisti va- 
džias, ir arkliai patys nuneštų mane iki Vestminsterio. Ankščiau 
buvo kitaip. Mano jaunystės laikais čia, kaip ir kiekviename kely- 


* Aš labai patenkintas (pranc.). 

je, galėjai išmokti visų šio meno subtilybių. O dabar piečiau Lei- 
cesterio jau sunku išmokti deramai vadelioti. Na, o jei žmogus 
sugebės važiuoti karieta Jorkšyro keliais, vadinasi, jis deramai 
išmokęs šio meno. 

Toliau prašvilpėme pro Kroli Dauną, šuoliais įlėkėme į pagrin- 
dinę Krolio kaimelio gatvę ir taip vikriai pranėrėme tarp dviejų 
furgonų. Buvo aišku, kad miklus vadeliotojas dar ir šiandien turi 
kur pademonstruoti savo sugebėjimus. 

Po kiekvieno posūkio aš įdėmiai žvalgydavausi į priekį - ar 
nepavyks išvysti mūsų priešininkų, o dėdė, atrodo, apie juos vi- 
siškai pamiršo, jis vis auklėjo mane, vis įterpdamas tokią aibę 
įvairiausių ypatingų žodelyčių, kad vos ne vos galėjau suvokti jo 
mintį. 

— Kiekvieną vadelių pusę laikyk ant skirtingo piršto, nes jos 
gali susipinti, - aiškino jis. - Kuo mažiau mosuosi botagu, tuo 
geriau; jei ristūnai patys veržiasi į priekį, tik labai trokšdamas 
važiuoti greičiau, suduok tam, kuriam iš tikrųjų reikia, bet po to 
nebežaisk botagu. Sykį mačiau, kai kaskart, vežėjui užsimojus 
botagu, kad pasiektų tolimąjį arklį, kliūdavo keleiviui, sėdėjusiam 
už jo, ant stogo, va iš šio šono. Jei neklystu, ana tas dulkių debe- 
sis - tai jie. 

Mums prieš akis driekėsi lygus tartum kaspinas kelias, subrai- 
žytas daugybės šalikelės medžių šešėlių. Žaliais laukais tingi upė 
sruvo neskubriai stumdama pirmyn savo vandenis, o paskui sū- 
sigėdusi paniro po tiltu. Kiek toliau driekėsi jaunų eglučių plan- 
tacija, o prie gelsvai žalio dantyto jos pakraščio keliu ritosi baltas 
viesulas tartum debesėlis vėjuotą dieną. 

— Taip, taip, tai jie! - sušuko dėdė. - Kas dar gali šitaip lėkti? 

Kai mes prie Kimberhemo tilto važiuosime pro užtvanką, bus 
pusiaukelė, 0 ją įveikėme per dvi valandas ir keturiolika minučių. 
Princas su trimis arkliais kelią iki Karlton Hauso nuvažiavo per 
keturias su puse valandos. Pirmoji kelio pusė pati sunkiausia, jei 
viskas klostysis palankiai, mes sumušime jo rekordą. Galime lai- 
mėti dar keletą minučių iki Reigeto. 

Ir mes pasileidome. Bėriai, regis, suvokė, kas buvo tas dulkių 
kamuolys, kuris ritosi prieš mus, ir vijosi jį tartum skalikai. Prisi- 
vijome kažkokį fajetoną, pakinkytą dvejetu, keliavusį Londono 
link - ir štai jis jau toli už mūsų, tartum nebūtų nė krustelėjęs iš 
vietos. Medžiai, vartai, namai šokčiodami lėkė pro šalį. Girdėjo- 
me laukuose dirbusių žmonių šūksnius - matyt, manė, kad mes 
nuo kažko sprunkame. O mes lėkėm vis greičiau ir greičiau, ka- 
nopos kalė tartum kastanjetės, plevėsavo auksaplaukiai karčiai, 
ratai girgždėjo ir dūzgė, aikčiojo šarnyrai bei kniedės, o vežimaitį 
svaidė į šonus, galiausiai, net pats to nepastebėdamas, įsitvėriau 
šoninės rankenos. Kai priešakyje, lomoje, pasirodė rusvi namai ir 
pilki Reigeto čerpių stogai, dėdė kiek prilaikė arklius ir žvilgtelė- 
jo į laikrodį. 

— Paskutines šešias mylias įveikėme mažiau nei per dvidešim- 
tį minučių, - tarė jis. - Esame sutaupę kiek laiko, ir jei pagirdytu- 
me arklius „Raudonajame liūte“, jiems tas nė trupučio nepakenk- 
tų... Ar čia pravažiavo raudona karieta, pakinkyta ketvertu? - 
paklausė jis arklininko. 

— Tik ką, sere. 

— Labai lėkė? 

— Spartokai, sere! Hajo gatvės kampe numušė mėsininko veži- 
mėlio ratą. Mėsininko berniokas net galvos pasukti nespėjo, o jų 
jau ir pėdos ataušo. 

Z-z-z-ek! - pliaukštelėjo ore botagas; ir mes vėl dumiam kiek 
įkabindami. Redhile kaip tik buvo turgadienis, ir visas kelias bu- 
vo prisigrūdęs vežimų su maistu, jaučių virtinių bei fermerių 
dvikinkių. Buvo į ką pažiūrėti, kai mano dėdė skynėsi kelią toje 
kamšatyje. Pralėkėm turgaus aikštę, mums iš paskos sklido vyrų 
keiksmai, moterų spiegimas, kudakavo išgąsdintos vištos, o mes 
vėl išsukome į kelią ir priešais išniro stati Redhilo kalva. Dėdė 
mostelėjo botagu ir šaižiai riktelėjo. 

Priešais įkalne riedėjo dulkių debesėlis, ir jame neryškiai bola- 
vo mūsų priešininkų nugaros, žybčiojo varis, švysčiojo kažkas rau- 
dono. 

— Na, lažybos jau pusiau laimėtos, sūnėne. Dabar turime juos 
aplenkti... Duokite garo, šaunuoliai!.. Velniai griebtų, kiti apšlu- 
bo! 

Iš tiesų priekinis arklys staiga pradėjo vilkti vieną koją. Mes 
tuoj pat iššokome iš vežimaičio ir suklupome prie arklio. Tai bu- 
vo viso labo akmenėlis, įstrigęs tarp kanopos ir pasagos, tačiau 
užtrukome porą minučių, kol jį ištraukėme. Vėl įsitaisius savo 
vietose, Leidai jau buvo pradingę už kalvos, ir mes niekur jų ne- 
matėme. 

— Nepasisekė, - murmtelėjo dėdė, - bet toli pabėgti jiems nepa- 
vyks! - Pirmą sykį per visą laikotarpį jis plaukštelėjo arkliams 
(iki tol tik tauškėjo botagu virš jų galvų). - Jei pralenksime juos 
per artimiausias keletą mylių, toliau galėsime važiuoti kiek ra- 
miau. 

Arkliai jau pastebimai išsikvėpė. Jie kvėpavo tankiai ir kimiai, 
o oda patamsėjo nuo prakaito. Vis dėlto, užvažiavus į kalvos vir- 
šūnę, jie vėl pasileido iš visų jėgų. 

— Kur jie pradingo, po velnių? - žvalgėsi dėdė. - Ar nematai jų, 
sūnėne? 

Priešais mus driekėsi ilga balkšva kelio juosta, visa nusėta įvai- 
raus dydžio taškelių - tai vežimai ir furgonai traukė iš Kroidono 
į Redhilą, tačiau didelė raudona karieta lyg skradžiai žemę pra- 
smego. 

- Štai kur jie! Pasuko! Pasuko į šoną! - riktelėjo dėdė, sukda- 
mas bėrius į dešiniąją šalikelę. - Štai kur jie, giminieti! Kalvos 
viršūnėje. 

Išties į dešinę nuo mūsų, ten, kur kelias vingiuodamas vėl kilo 
į viršų, pasirodė ketvertas, arkliai šuoliavo kiek pajėgdami. Mūsų 
bėriai įtempė visas jėgas, greitis padidėjo, atstumas tarp mūsų ir 
Leidų ėmė mažėti. Aš jau aiškiai mačiau baltą juostą ant sero 
Džono skrybėlės, o štai jau galiu suskaičiuoti visas jo apsiausto 
klostes ir pagaliau išvydau dailutį jo žmonos veidelį - ji kaip tik 
atsisuko į mus. 

— Dabar pasukome į šalutinį kelią, jis eina į Godstouną ir Vor- 

lingemą, - pasakė dėdė. - Leidas greičiausiai tikėjosi laimėti lai- 
ko, pasukęs iš kelio, kuriuo visi traukia į turgų. Bet priekyje labai 
status nuolydis. Jei aš neklystu, sūnėne, tai tavęs laukia nebloga 
pramoga. 

Tą pačią minutę staiga dingo pirmieji ketvertuko ekipažo ra- 
tai, paskui ir pats ekipažas, galiausiai žmonių figūros ant pasos- 
tės. Visa įvyko taip staiga, netikėtai, lyg karieta būtų nušokusi 
per tris didžiulių laiptų laiptelius. Dar akimirksnis - ir mes atsi- 
dūrėme toje vietoje, o priešais mus status ir siauras kelias, rangy- 
damasis ilgomis kilpomis, leidosi žemyn į slėnį. Raudonoji karie- 
ta, su švilpesiu kirsdama orą, veržliai riedėjo žemyn. 

— Taip aš ir maniau! - sušuko dėdė. - Jei jis nestabdo, tai ir aš 
to nedarysiu... Na, mielieji, vienas geras truktelėjimas - ir jie ga- 
lės pasigėrėti mūsų nugaromis. 

Mes prašokome keterą ir tartum pasiutę pasileidom žemyn, 
prieš mus griaudėdama ir dundėdama tratėjo milžiniška raudo- 
noji karieta. Štai mes atsidūrėme jos sukeltame dulkių debesyje 
ir nieko nėbematome, išskyrus kažkokią neaiškią raudoną dėmę 
viduryje, karieta šokčioja iš vieno šono į kitą ir sulig kiekviena 
sekunde jos bruožai darosi vis ryškesni. Girdime, kaip priekyje 
čaižo orą botagas, veriamu balsu ragina arklius ponia Leid. Dėdė 
netaria nė žodžio; aš vogčiom pažvelgiu į jį ir matau, kad lūpos 
kietai suspaustos, akys blizga, o blyškius skruostus išmušė rau- 
donis. Arklių raginti nėra prasmės: jie lekia taip sparčiai, kad da- 
barjų nei sustabdysi, nei prilaikysi. Pirmojo arklio galva susilygi- 
no su užpakaliniais raudonosios karietos ratais, po to ir su prieki- 
niais. Kitą šimtą jardų mes neišlošėme nė vieno colio, tada mūsų 
arkliai truktelėjo pirmyn ir netrukus pirmasis jau ėjo galva gal- 
von su pirmuoju Leido arkliu, o priekinis mūsų ratas atsidūrė vos 
per colį nuo jų užpakalinio. 

— Dulkinas darbas! - ramiai tarė dėdė. 

— Varyk, Džekai, varyk! - sucypė ledi Leid. 

Seras Džonas pašoko ir botagu paragino arklius. 

— Saugokis, Tredželi! - sušuko jis. - Kažkam lemta sudužti! 

Dabar lėkėme greta mūsų priešininkų, korpusas prie korpuso, 
ratas prie rato. Mus skyrė vos šešetas colių, ir kiekvieną sekundę 
laukiau, kad ratas džergždamas atsimuš į ratą. Bet dabar, kai iš- 
nirome iš dulkių debesies, mums buvo matyti kelias priešakyje. 
Dėdė net švilptelėjo: gal per du šimtus jardų priekyje stūksojo 
tiltas su mediniais stulpais ir turėklais abiejose pusėse. Prie jo 
kelias siaurėjo, ir du ekipažai vienas šalia kito pravažiuoti nie- 
kaip negalėtų. Kažkas turėjo užleisti kelią. Mūsų ratai artėjo prie 
pirmųjų Leido arklių. 

— Aš pirmauju! - sušuko dėdė. - Jums teks prilaikyti savo ar- 
klius, Leidai! 

— Dar ko! - suriaumojo anas. 

— Nė už ką! - veriamai suspigo jo pati. - Varyk, Džekai.Tu tik 
varyk! 

Man atrodė, kad mes visi kartu dumiam į bedugnę. Bet dėdė 
padarė vienintelį dalyką, kuris dar galėjo mus išgelbėti. Sukaupę 
visas jėgas, mes įstengėme išsiveržti į priekį dar prieš tiltą. Dėdė 
pašoko ir šmaukštelėjo abiem arkliams per šonus; siusdami dėl 
neįprasto skausmo, jie įniršę puolė pirmyn. Mūsų ekipažai dun- 
dėdami kartu pasileido žemyn, mes visi, nesitverdami iš susijau- 
dinimo, matyt, garsiai rėkėme, bet štai palengva pradėjome brautis 
į priekį ir beveik aplenkę savo priešininkus užlėkėme ant tilto. 
Aš atsigręžiau ir pamačiau, kaip ledi Leid, iššiepusi savo baltus 
plėšrius dantis, palinko į priekį, abiem rankom įsikibusi vadžių. 

— Prispausk juos, Džekai! - klykė ji. - Prispausk šituos... Kol 
jie dar neprašoko! 

Jei ji būtų sugriebusi vadžias sekunde anksčiau, mes neišven- 
giamai būtume užlėkę ant medinių stulpų ir kartu su jais nėrę į 
upės gelmę. Bet dabar mus užkabino ne galingos pirmojo arklio 
strėnos, o jo petys, tad nepavyko nustumti mūsų šalin. Išvydau 
kruviną randą - jis staiga išryškėjo ant juodos arklio odos, bet 
mes jau lėkėme keliu, o ketvertukas stovėjo vietoje, seras Džonas 
su žmona, nušokę žemėn, apžiūrinėjo sužeistą arklį. 

— Ei, lėkite lėčiau, gražuoliai! - šūktelėjo dėdė, klesteldamas 

ant sėdynės, ir atsigręžė atgalios. - Niekada negalėčiau patikėti, 
kad seras Džonas Leidas galėtų ryžtis tokiam poelgiui - paleisti 
arklį skersai kelio. Tokie mauvaise plaisanterie* neleistini. Jis šį 
vakarą gaus iš manęs keleto eilučių žinutę. 

—Tai padarė ledi Leid, - tariau aš. 

Dėdės veidas prašvito, ir jis nusijuokė. 

— O, vadinasi tai buvo mažoji Leti, šit kaip? - šypsojosi jis. — 
Man ir pačiam derėjo suprasti. Jaučiu velionio pakaruoklio ran- 
ką. Na, damoms aš rašau visai kitokius laiškus, tad važiuokim 
savais keliais, brangus sūnėne, ir padėkokim likimui, kad svei- 
kiems pavyko pervažiuoti Temzę. 


Mes apsistojome Kroidone, „Skalike“, ir ten gerieji mūsų bė- 
riai buvo nuvalyti, aptvarkyti ir pašerti, tada nebeskubėdami ke- 
liavome toliau pro Norberį ir Stritemą. Laukų vis mažėjo, aptva- 
rai ilgėjo, namai vis labiau spaudėsi vienas prie kito, kol visai 
susiglaudė, ir štai mes jau važiuojame tarp dviejų namų eilių su 
turtingomis parduotuvėmis kampiniuose pastatuose, o gatvėmis 
plūsta toks karietų srautas, kokio aš dar niekada nebuvau matęs. 

Paskui staiga atsidūrėme ant plataus tilto per tamsiai rudą, 
niūrią upę, kuria plaukė bukanosės baržos. Dešiniu ir kairiu kran- 
tais, kiek akis matė, driekėsi nelygi vinguriuojanti įvairiaspalvių 
namų juosta. 

— Tai Parlamentas, - pasakė dėdė, botagu rodydamas vieną pa- 
statą, - o štai anie juodi bokštai priklauso Vestminsterio abati- 
jai... Kaip laikotės, Jūsų šviesybe? Kaip gyvenimas?.. Štai anas 
stuomeningas, mėlynai apsirengęs ponas ant arklio vešlia uodega 
— Norfolko hercogas. O dabar mes Vaithole. Iš kairės - Karališka- 
sis iždas. Karališkoji gvardija. O štai ten, kur ant vartų iš akmens 
iškalti delfinai, - Karališkasis admiralitetas. 

Aš, kaip ir kiekvienas provincijoje užaugęs jaunuolis, maniau, 
kad Londonas - tai vien namai, akmeninis miškas, ir nustebau 


* Nepadorūs juokai (pranc.). 

išvydęs žalias pievutes tarp jų, nuostabius medžius su švelniais 
pavasariniais lapeliais. 

— Taip, tai Karališkieji sodai, - pasakė dėdė. - O ar matai tą 
langą? Štai iš ten karalius Karolis žengė paskutinį savo žingsnį - 
ant ešafoto. Nė neįtartum, kad mūsų bėriai nukeliavo penkiasde- 
šimt mylių, tiesa? Tu tik pažvelk, kaip žengia les petites cheries*, 
kad nepadarytų gėdos savo šeimininkui. 

Pažvelk į tą poną griežtu veidu - štai jis dairosi pro karietos 
langą. Tai Pitas, jis keliauja į Parlamentą. Dabar mes įvažiuoja- 
me į Pel Melą, tas didžiulis pastatas kairėje - Karlton Hauzas, 
princo rūmai. O čia Sent Džeimsas - tas didžiulis aprūkęs pasta- 
tas su laikrodžiu ir dviem sargybiniais raudonais mundurais. Tai 
žymi gatvė, ji taip ir vadinama - Sent Džeimas, tai pasaulio cen- 
tras, sūnėne, o ten prasideda Džermino gatvė. Na, štai ir mano 
namelis; mes atvažiavome iš Braitono greičiau nei per penketą 
valandų. 


IX SKYRIUS 


PAS VATJĖ 


Dėdės vila Džermino gatvėje buvo visiškai nedidelė - penketas 
kambarių ir mansarda. „Geras virėjas ir lūšna - tai viskas, ko 
reikia filosofui“, - sakė seras Čarlzas. Tačiau kambariai buvo ap- 
statyti su jam būdingu skoniu ir sumanumu, ir jo draugai, net ir 
patys turtingiausi, šiuose nedideliuose kambarėliuose aptikdavo 
šį bei tą naujo, o jų pačių pompastiški dvarai jau neatrodydavo 
tokie nepriekaištingi. Net ir mansarda, kurioje man buvo įreng- 
tas miegamasis, nors ir miniatiūriška, tačiau sutvarkyta nepa- 
prastai dailiai. Visuose kambariuose buvo daugybė gražių, bran- 


* Brangiosios mažytės (pranc.). 

gių niekniekių, ir namas panėšėjo į mielą nedidelį muziejėlį, ku- 
ris sužavėtų kiekvieną ką nors apie tai išmanantį. Matydamas, 
kad aš apžiūrinėju šiuos patrauklius niekučius, dėdė tik trukte- 
lėjo pečiais ir mostelėjo ranka. 

— Tai vis des petites cadeaux*, - pasakė jis. - Bet kuklumas 
neleidžia man aiškinti daugiau. 

Mūsų jau laukė Embrouzo raštelis, bet jis visai nepaaiškino jo 
dingimo priežasčių, priešingai, darė jas dar mįslingesnes. Jame 
buvo rašoma: 


Brangusis sere Čarlzai Tredželi, aš visuomet gailėsiuos, kad 
aplinkybės privertė mane taip netiketai palikti tarnybą pas jus, 
bet pakeliui iš Vienuolio Ąžuolo į Braitoną įvyko šis tas, kas pa- 
skatino mane pasielgti būtent šitaip. Vis delto tikiuosi, kad po tam 
tikro laiko galėsiu pas jus grįžti. Želatinos receptas marškinių 
antkrūtiniams padėtas į banko seifą Dramonde. 


Nuolankus jūsų tarnas 
Embrouzas. 


— Taip, - piktai tarė dėdė, - teks ieškoti jam pamainos. Bet kas 
galėjo įvykti kelyje, kai šuoliavome iš visų galių? Aišku, kito, mo- 
kančio taip puikiai rišti kaklaraiščius ir virti šokoladą, rasti ne- 
pavyks. Je suis desole!** O dabar, sūnėne, pats laikas kviesti Ves- 
toną ir sutvarkyti tavo aprangą. Džentelmenui nedera pačiam 
vaikščioti pas siuvėją. Pats siuvėjas turi apsilankyti pas džentel- 
meną. Kol būsi aprengtas kaip pridera, teks gyventi kaip atsisky- 
rėliui. 

Mane išmatavo nuo galvos iki kojų, ir tai pasirodė esanti labai 
iškilminga, rimta procedūra, tačiau jos net negalėjai lyginti su 
matavimusi po dviejų dienų. Dėdę kankino pačios niūriausios nuo- 


* Nedidelės atminimo dovanėlės (pranc.). 
** Aš visiškai sugniuždytas (pranc.). 

jautos kaskart, kai man matuodavo kokią nors eilutės dalį. Jis 
ginčijosi su Vestonu dėl kiekvienos siūlės, atlapo pločio, klostės, 
ir jie sukaliojo ir stumdė mane į visas puses, kad galiausiai net 
galva ėmė suktis. Pagaliau, kai viskas, atrodė, jau buvo nuspręs- 
ta, išdygo jaunasis ponas Brumelas, kuris ketino pranokti puoš- 
numu net mano dėdę, ir viskas prasidėjo iš pradžių. Tas Brume- 
las buvo gerai sudėtas, šviesus šatenas, gražaus, kiek pailgo vei- 
do, rusvomis žandenomis. Jo manieros buvo kiek vangokos, kal- 
bėjo iš lėto ir nors pranoko dėdę kalbos įmantrumu, tačiau jam 
trūko vyriškumo ir ryžto, kurių nestigo tobuloms dėdės manie- 
roms. 

— A, Džordžas! - šūktelėjo dėdė. - Maniau, kad jūs jau grįžote į 
savo pulką. 

- Aš išeinu į atsargą, - tesdamas žodžius, atsakė Brumelas. 

— Taip ir maniau, kad to nepavyks išvengti. 

— Taigi. Dešimtąjį pulką nusiuntė į Mančesterį, ir aš, savaime 
aišku, negalėjau keltis į tokią dykynę. Be to, majoras pasirodė 
esąs netašytas nevėkšla. 

— Ką? 

— Jis įsikalė sau į galvą, kad aš privalau atmintinai išmokti 
visas kvailas jo maršavimo taisykles, o aš, kaip pats suprantate, 
ir taip turiu ką veikti. Aikštėje lengvai susirasdavau savo vietą, 
nes visada už manęs būdavo vienas raudonnosis kavaleristas ant 
blusų kandžiojamo šyvio. Taip man pavykdavo išvengti daugybės 
nemalonumų, bet prieš keletą dienų atėjęs į aikštę puoliau tai į 
vieną, tai į kitą puse, tačiau raudonnosis buvo tartum skradžiai 
žemę prasmegęs! Pagaliau, kai jau nebežinojau, ką daryti, paste- 
bėjau jį - stovėjo visiškai nuošaliai, šone, na, ir aš, aišku, tuoj pat 
atsistojau priešais jį. Pasirodė, kad jį pastatė eiti sargybos, ir ma- 
joras taip įsikarščiavo, kad net pasakė, jog aš visai nežinau savo 
pareigų. 

Dėdė nusijuokė, ir Brumelas priekabiai nužvelgė mane nuo 
galvos iki kojų. 

— Na, visiškai pakenčiama, - tarė jis. - Tamsiai geltona su mė- 

lynu - puikus derinys džentelmenui. Bet čia labiau tiktų siuvinė- 
ta liemenė. 

— Visiškai nesutinku, - karštai pasipriešino dėdė. 

— Brangus mano Tredželi, jūs niekuomet neklystate, kai kal- 
bama apie kaklaraiščius, tačiau leiskite man laikytis savos nuo- 
monės apie liemenes. Dabar liemenė atrodo tiesiog nuostabiai, 
tačiau nedidelis rausvas siuvinėtas papuošimas padarytų šį kūri- 
nį tobulą. 

Jie ginčijosi ištisas dešimt minučių, pateikė dešimtis pavyz- 
džių ir sulyginimų, vaikščiojo aplink mane, palenkę galvas į šoną, 
prisidėję prie akių lornetus. Pagaliau jie dėl kažko sutiko, ir aš 
atsidusau su palengvėjimu. 

— Dėl mano žodžių, pone Stounai, jokiu būdu neturėtų suma- 
žėti jūsų tikėjimas sero Čarlzo nuomone, - įsijautęs tarė Brume- 
las. 

Aš nuraminau jį, kad nė minutės tuo neabejojau. 

— Jei būtumėte mano giminaitis, aš, aišku, pageidaučiau, kad 
laikytumėtės mano skonio. Bet jūs ir taip atrodysit tiesiog nuo- 
stabiai. Aš irgi turiu jauną giminaitį, praėjusiais metais jis atvy- 
ko į miestą su laiškų, kuriame buvo prašoma, kad paimčiau jį 
savo globon. Tik jis nenorėjo klausyti jokių mano patarimų. Bai- 
giantis antrai savaitei, susitikau jį Sent Džeimso gatvėje, apsi- 
rengusį tabako spalvos fraku, pasiūtu provincijos siuvėjo. Jis man 
nusilenkė. Aš, aišku, žinojau, kaip privalau pasielgti. Pervėriau jį 
kiaurai akimis, tartum apskritai neegzistuotų. Taip jo karjera ir 
baigėsi. Juk jūs iš provincijos, pone Stounai? 

— Iš Sasekso, sere. 

— A-a, iš Sasekso! Ten gyvena mano skalbėjos, kažkur netoli 
Hevards Hito yra viena, kuri moka puikiai standinti baltinius. 
Visad siunčiu jai po porą, nes gavusi daugiau ji susijaudintų ir 
būtų ne tokia rūpestinga. Taip skalbti moka tik provincijoje. Bet, 
jei man tektų ten gyventi, tikrai žlugčiau. Ką ten gali veikti pado- 
rus žmogus? 

— Jūs medžiojate, Džordžai? 

— Tik moteris. O jūs medžiojate su skalikais, Čarlzai? 

— Praėjusią žiemą medžiojau su Belvuaru. 

— Koks džiaugsmas šuoliuoti aprūkusių fermerių minioje? Aiš- 
ku, kiekvienam savas skonis, bet aš linkęs dieną sėdėti pas Bruk- 
są, o vakare įsitaisyti jaukiame kamputyje žaisti makao pas Vat- 
jė. Taip gaunu viską, ko man reikia - tiek dvasiai, tiek kūnui. Ar 
jums teko girdėti, kaip apipešiojau aludarį Montegiu? 

— Tuo metu buvau išvykęs iš miesto. 

— Per vieną vakarą aš išlošiau iš jo aštuonis tūkstančius. „Da- 
bar aš gersiu jūsų alų, pone aludari“, - pasakiau. „Jį geria visi 
Londono niekšai“, - atsakė jis. Jis buvo baisiai nemandagus, ta- 
čiau ne visi moka deramai pralaimėti. Ką gi, keliauju į Klardžeso 
gatvę, noriu užmokėti tam lupikautojui žydui Kingui dalį procen- 
tų. Jums ne pakeliui? Na, ką gi, tuomet iki pasimatymo. Pasima- 
tysime klube arba Pel Mele. - Ir jis neskubėdamas patraukė sa- 
vais keliais. 

- Šiam jaunikaičiui lemta užimti mano vietą, - niūriai pareiš- 
kė dėdė, Brumelui pasišalinus. - Jis pernelyg jaunas ir nepakan- 
kamai kilmingas, tačiau išsikovojo vietą visuomenėje šaltakrau- 
jišku begėdiškumu, įgimtu skoniu ir rafinuotomis manieromis. 
Niekas nemoka būti toks šiurkštus ir kartu malonus. Jau dabar 
klubuose jo nuomonė lyginama su manaąja. Ką gi, kiekvienam sa- 
vas laikas, pajutęs, kad mano valanda praėjo, daugiau nebesiro- 
dysiu Sent Džeimso gatvėje - negaliu vaidinti antraeilių vaidmė- 
nų. O dabar, sūnėne, su šiuo fraku tu gali pasirodyti, kur tik užsi- 
geidęs, tad, jei nori, sėdam į vežimaitį, ir aš aprodysiu tau miestą. 

Kaip man papasakoti visa, ką matėme ir Veikėme tą nuostabią 
pavasario dieną! Man atrodė, kad patekau į pasakų pasaulį, ir 
dėdė tartum gerasis burtininkas ilgaskverniu fraku, aukšta apy- 
kakle vedžiojo mane po šį pasaulį. Jis atvežė mane į Vest Endą. 
Pro šalį lėkė ryškios karietos, į įvairias puses skubėjo damos mar- 
gaspalviais rūbais ir tamsiais drabužiais apsirengę vyrai. Jie zujo 
per gatvę pirmyn atgal; man atrodė, kad patekau į skruzdėlyną, 
sujudintą lazda. Begalinė žmonių upė ir jos krantus nutūpusių 

namų aibė, neišsenkantis gyvas srautas - negalėjau net įsivaiz- 
duoti nieko panašaus... Po to važiavome per Strendą, kur minia 
buvo dar tankesnė, paskui - iki paties Templ Baro Sityje, bet dė- 
dė prašė niekam nesakyti, kad buvo mane ten nusivežęs, nes ne- 
norėjo, kad tai iškiltų aikštėn. Išvydau ten biržą, Anglijos banką, 
Loido kavos namus, rudašvarkius prekybininkus griežtais veidais, 
spėriai žingsniuojančius klerkus, galingus krovininius arklius ir 
išvargusius vežikus. Tai buvo visiškai kitoks pasaulis, nepanašus 
į tą, kuris pasiliko vakarinėje miesto dalyje, - energijos ir jėgos 
pasaulis, kuriame nėra vietos tinguliui ir tuštybei. Nors tada bu- 
vau dar labai jaunas, suvokiau, kad būtent čia, kur stiebiasi išti- 
sas prekybinių laivų stiebų miškas, tarp krovinių, užgriozdinu- 
sių prekių sandėlius iki pačių langų, tarp prikrautų furgonų, ku- 
rie dundėdami trinksi grindiniu, - čia ir yra Britanijos galybės 
širdis. Londono Sitis - pagrindinė arterija, kurios penima sukles- 
tėjo imperijos didybė, turtas ir kiti nuostabūs ūgliai. Gali keistis 
mados, kalbos, manieros, bet verslo dvasia, kurios šiame nedide- 
liame erdvės kampelyje prisisunkę viskas, turi išlikti nepakitusi, 
nes, išsekus šiam šaltiniui, išseks ir visa, ką jis peni. 

Papusryčiavome madingame Stiveno viešbutyje Bondo gatvė- 
je, nuo kurio durų iki pat gatvės galo išsirikiavo karietos ir pabal- 
noti arkliai. Iš ten patraukėme į Pel Melą Sent Džeimso parke, 
paskui pas Bruksą - į žymųjį vigų klubą, o jau iš ten - pas Vatjė, 
kur rinkdavosi aukštuomenės lošėjai. Visur sutikdavau labai pa- 
našius žmones: tiesius, lieknus; jie visi rodė mano dėdei kuo di- 
džiausią pagarbą, jo dėka buvo be galo mandagūs ir su manimi. 
Pokalbiai visur priminė tą, kurį teko girdėti pas princą: buvo ple- 
pama apie politiką, karaliaus sveikatą, princo išlaidumą, apie tai, 
kad netrukus vėl turi prasidėti karas, apie arklių lenktynes, bok- 
są. Aš įsitikinau, kad dėdė buvo teisus: keistenybės buvo madin- 
gos, ir Europoje iki šiol mus laiko pamišėlių tauta; tuo metu ke- 
liavo tik tie žmonės, su kuriais man tada pavyko susipažinti, ir 
tik pagal juos Europoje susidarė nuomonė apie anglus. 

Tai buvo didvyriškumo ir beprotybės metas. Bonaparto puoli- 

mo pavojus, pakibęs virš Anglijos, padėjo išryškėti tokiems ka- 
riams, jūreiviams bei valstybės veikėjams kaip Pitas, Nelsonas ir 
vėliau Velingtonas*. Mes pasižymėjome ginklo jėga, o netrukus 
išgarsėjome ir literatūroje, nes nė vienas to meto rašytojas nega- 
lėjo lygintis su Valteriu Skotu ir Baironu. Antra vertus, beproty- 
bės prieskonis, tiek tikros, tiek dirbtinės, buvo tarsi visraktis, ku- 
riuo galėjai atverti duris, užsklęstas išminčiai ir gėriui. Vienas 
galėjo įžengti svetainėn aukštyn kojomis, antras nusidildė dantis 
tam, kad galėtų švilpauti it šaunus vežikas, trečias garsiai saky- 
davo viską, ką galvodavo, todėl jo bijojo visi svečiai - štai tokiems 
žmonėms buvo lengviausia iškilti Londono aukštuomenėje. Tik 
nedaugelis sugebėjo atsispirti tai kvailumo epidemijai. Anuo me- 
tu, kai premjeras buvo girtuoklis, opozicijos lyderis - ištvirkėlis, 
o Velso princas ir viena, ir kita, sunku buvo rasti žmogų, galintį 
būti pavyzdžiu tiek visuomenės, tiek asmeniniame gyvenime. Kad 
ir kaip ten buvo, nepaisant visų trūkumų, tai buvo stiprios dva- 
sios žmonių amžius, ir galite manyti, kad jums labai pasisekė, 
skaitytojau, jei jūsų laikais yra išsyk penketas tokių vardų kaip 
Pitas, Foksas, Skotas, Nelsonas ir Velingtonas. 

Tą vakarą pas Vatjė, sėdėdamas šalia dėdės ant raudono akso- 
mo sofutės, aš pirmą sykį išvydau kai kuriuos iš žmonių, kurių 
šlovės bei keistenybių pasaulis nepamiršo iki šiol. Ilga salė su dau- 
gybe kolonų, veidrodžių ir kandeliabrų buvo pilna grynakraujų, 
garsiai besišnekučiuojančių džentelmenų su frakais, baltomis šil- 
kinėmis kojinėmis, batisto marškiniais ir nedidelėmis plokščio- 
mis trikampėmis skrybėlėmis po pažastimi. 

— Antai senis rūgščia mina ir plonomis kojomis - hercogas Kvins- 
beris, - parodė dėdė. - Rungdamasis su grafu Tafu, jis savo fajeto- 
nu įveikė devyniolika mylių per valandą ir per pusvalandį jam pa- 
vyko perduoti laišką penkiasdešimties mylių atstumu - laišką mė- 
tė iš vienų rankų į kitas kartu su kriketo kamuoliu. Jis kalbasi su 

*Velingtonas Artūras Velslis (1769-1852) - Didžiosios Britanijos 


generolas ir premjeras. Pasižymėjo vadovaudamas anglų kariuomenei Vaterlo 
mūšyje, kuriame buvo visiškai sumuštas Napoleonas. 

seru Čarlzu Benberiu iš Žokėjų klubo, išvariusiu princą iš Niumar- 
keto, nes buvo įtariama, kad jo žokėjus Semas Čifnis sukčiauja. 
Dabar prie jų prisigretino kapitonas Barklis. Tai didis treniruočių 
mėgėjas: per dvidešimt vieną valandą jis nuėjo devyniasdešimt my- 
lių. Vos pažvelgęs į jo šlaunis, suvoksi, kad pati gamta jį tam sukū- 
rė. O štai dar vienas vaikštynių mėgėjas - prie židinio, su marga 
liemene. Tai dabita Veilis. Pėsčiomis jis pasiekė Jeruzalę, apsivil- 
kęs ilgu mėlynu surdutu, kelnėmis iš elnio odos ir botfortais. 

— O kam to prireikė, sere? - stebėjausi aš. 

Dėdė tik patraukė pečiais. 

- Taip jam šovė į galvą, - paaiškino jis. - Ši kelionė atvėrė aukš- 
tuomenės duris, o tai svarbiau negu kelionė į Jeruzalę. Žmogus 
su nosimi, panašia į vanago snapą - lordas Piteršemas. Jis keliasi 
šeštą ryto, turi vertingiausias įmantriausių uostomųjų tabakų at- 
sargas Europoje. Jis kalbasi su lordu Penmiuru, galinčiu vienu 
mauku išgerti šešetą butelių klareto ir lyg niekur nieko diskutuo- 
ti su vyskupu... Labą vakarą, Dadli! 

- Sveiki, Tredželi! - Senyvas kažkoks išsiblaškęs žmogus stab- 
telėjo prie mūsų ir nužvelgė mane nuo galvos iki kojų. - Čarlis 
Tredželis iš provincijos atsivežė kažin kokį jauniklį,- sumurmėjo 
jis. - Kažin ar tas jauniklis suteiks jam daug garbės... Buvote 
išvykęs iš Londono, Tredželi? 

- Taip, keletą dienų. 

- Hm, - teištarė tas ponas, mieguistą žvilgsnį įbesdamas į dė- 
dė. - Atrodo bjauriai. Jei nesiims kuo rimčiausių priemonių, arti- 
miausiu metu jį patį išneš iš namų pirmyn kojomis! - Jis linktelė- 
jo ir nuėjo. 

— Nenukabink nosies, sūnėne, - juokdamasis tarė dėdė. - Tai 
senasis lordas Dadlis. Toks jau jo įprotis - galvoti garsiai. Visi 
priprato prie jo įžeidinėjimų ir dabar tiesiog nekreipia į jį dėme- 
sio. Praėjusią savaitę jis pietavo pas lordą Elginą, kur ėmė atsi- 
prašinėti susirinkusiųjų už prastai paruoštus valgius. Mat pama- 
nė, kad pietaujama jo namuose. Visa tai jam padėjo užimti ypa- 
tingą vietą visuomenėje. O dabar jis prirėmė lordą Heirvudą. Heir- 

vudas pagarsėjo mėgdžiodamas princą. Sykį princas atsitiktinai 
užsikišo peruko kaselę už surduto apykaklės, o Heirvudas aki- 
mirksniu stvėrė žirkles ir nusikirpo savąją, nusprendęs, kad ji 
išėjo iš mados. O štai išsigimėlis Lamlis. Paryžiuje jį praminė 
L'homme laid*. Šalia jo lordas Folis. Jis dar vadinamas Vienuo- 
liktuoju numeriu, nes jo kojos labai plonos. 

- Čia esama ir misterio Brumelo, sere, - tariau aš. 

— Taip, jis tuoj prieis prie mūsų. To jaunikaičio ateitis dar prieš 
akis. Ar pastebėjai, kad jis nužvelgė salę iš po nuleistų antakių, 
tartum suteikdamas visiems didžiulę garbę čia pasirodęs. Šiek tiek 
save mylėti - nepakenčiamas dalykas, tačiau, kai savimyla viršija 
visas ribas, tuomet nusipelno pagarbos. Kaip laikotės, Džordžai? 

— Jūs girdėjote apie Virkerį Mertoną? - pasiteiravo Brumelas, 
eidamas prie mūsų kartu su keletu kitų dabitų. - Jis pabėgo su 
savo tėvo virėja ir ją vedė! 

— O kaip pasielgė lordas Mertonas? 

- Širdingai pasveikino sūnų ir prisipažino, kad buvo pernelyg 
blogos nuomonės apie jo protinius sugebėjimus. Jis ketina gyven- 
ti kartu su jaunaisiais ir skirti jiems gana solidų išlaikymą su są- 
lyga, kad jaunoji atliks ankstesnes savo pareigas. 

Beje, kalbama, kad jūs ketinate vesti, Tredželi! 

— Greičiausiai ne, - atrėžė dėdė. - Neprotinga skirti visą dėme- 
sį tik vienai, jei gali suteikti malonumo daugeliui. 

— Visiškai sutinku su jumis, tiksliau ir nepasakysi! - šūktelėjo 
Brumelas. - Argi padoru sudaužyti tuzino merginų širdeles tik 
tam, kad suteiktum laimę vienai? N 

- Kitą savaitę vykstu į žemyną. 

— Teismo antstoliai? 

— Kokia nevykusi fantazija, Pirpointai! Ne, ne, tiesiog bandy- 
siu patirti malonumą tvarkydamas savo reikalus. Be to, tam tik- 
rų smulkmenų galima įsigyti tik Paryžiuje, reikia susikrauti at- 
sargų, jei vėl prasidėtų karas. 


* Išsigimėlis (pranc.). 

— Visai teisingai, - sutiko dėdė, matyt, nusprendęs savo keiste- 
nybėmis nušluostyti nosį Brumelui. - Savo mėgstamas žalsvai gel- 
tonas pirštines aš paprastai užsisakau Paryžiuje. Kai devyniasde- 
šimt trečiaisiais prasidėjo karas, ištisus devynerius metus buvau 
atkirstas nuo savo tiekėjų. Jei man nebūtų pavykę pasisamdyti 
liugerio ir atsigabenti pirštinių kontrabanda, būtų tekę visus tuos 
metus mūvėti angliškas, rausvai rudas. 

— Anglai - puikūs meistrai, galintys pagaminti lygintuvą ar 
žarsteklį, - sutiko Brumelas, - bet įmantresni dalykai jiems ne- 
įkandami. | 

— Mūsų siuvėjai visai pakenčiami, - pasakė dėdė, - tik medžia- 
gos beveik vienodos, neskoningos. Mes rengiamės be galo sena- 
madiškai, o kaltas vis tas karas. Jis atėmė iš mūsų galimybę ke- 
liauti, o niekas taip nepraplečia akiračio kaip kelionės. Praėju- 
siais metais Švento Morkaus aikštėje Venecijoje išvydau stulbina- 
mą liemenę. Ji buvo geltona, su nuostabiais rožiniais ornamen- 
tais. Ar kada nors būčiau ją išvydęs, jei nebūčiau keliavęs? Atsi- 
vežiau tą liemenę į Londoną, ir kurį laiką tai buvo paskutinis 
mados šauksmas. 

— Princas irgi tokią nešiojo. 

— Taip, jis paprastai seka mano pavyzdžiu. Praėjusiais metais 
mes taip panašiai rengėmės, kad mus dažnai painiojo. Aišku, man 
tai joks komplimentas, bet ką padarysi. Princas dažnai skundžia- 
si, kad jo rūbai atrodo prasčiau negu mano, tačiau negi galiu pa- 
sakyti teisybę? Beje, Džordžai, kažkodėl neregėjau jūsų Duvro 
markizės pokylyje. 

— Na, man teko ten nuobodžiauti ištisą ketvirtį valandos. Keis- 
ta, kad jūs manęs nematėte. Aš, tiesa, taip ir neperžengiau slenks- 
čio, nes palankumas kuriai nors vienai moteriai gali sukelti pavy- 
dą. 

— Aš atvažiavau anksti, - pasakė dėdė, - man sakė, kad ten bus 
kelios pakenčiamos debutantes*. O man visados džiugu kam nors 


* Pirmą sykį pasirodančios aukštuomenėje merginos (pranc.). 

pasakyti komplimentą. Tai įvyksta ne taip dažnai, juk aš toks iš- 
rankus. 

Taip jie sau šnekučiavosi, tie nuostabūs žmonės, o aš žvalgiau- 
si tai į vieną, tai į kitą ir negalėjau suprasti, kaip jie nenusikvato- 
ja vienas kitam į veidą. Priešingai, jie atrodė kuo rimčiausiai, ret- 
sykiais nusilenkdavo, atverdavo ir užverdavo tabakines, mojavo 
nėriniuotomis nosinaitėmis. Aplink juos susirinko minia, visi ty- 
lomis klausėsi, ir aš regėjau, kad į jų pokalbį žiūrima lyg į dviejų 
priešininkų - madų kūrėjų - dvikovą. Tą dvikovą užbaigė herco- 
gas Kvinsberis: jis stvėrė Brumelą už parankės ir nusivedė, o dė- 
dė išdidžiai atkišo savo nėriniais padabintą batisto krūtinę ir pa- 
sitaisė mezginiuotus rankogalius, lyg visa savo išvaizda norėtų 
pareikšti, jog mūšio lauke jis nugalėtojas. Nuo tos dienos praėjo 
keturiasdešimt septyneri metai. Kur dabar visi tie dabitos, įman- 
trios jų skrybėlės, nepaprastos liemenės, bateliai, žvilgantys it 
veidrodėliai? Tie žmonės keistai gyveno, keistai ir mirdavo: vieni 
pasidarydavo sau galą, kiti suvesdavo sąskaitas su gyvenimu, ta- 
pę visiškais elgetomis, treti - skolų kalėjime, ketvirti, patys šau- 
niausieji, - pamišėlių namuose, svetimoje šalyje. 

— Tai kortų salė, Rodi, - paaiškino dėdė, kai grįždami ėjome 
pro kažkokias praviras duris. Aš pažvelgiau ten ir pamačiau ilgą 
eilę stalelių, dengtų žalia gelumbe; aplink kiekvieną sėdėjo žmo- 
nės, o kiek tolėliau buvo ilgesnis stalas, ir iš ten sklido prislopin- 
tas balsų gaudesys. 

— Čia leidžiama prarasti viską, išskyrus vyriškumą ir savitvar- 
dą, - tesė dėdė. - O, seras Lotianas! Tikiuosi, jus lydėjo sėkmė. 

Iš kortų salės išėjo aukštas, liesas, griežto asketiško veido vy- 
ras. Tankūs antakiai beveik dengė neramias pilkas akutes, skruos- 
tai ir smilkiniai giliai įdubę, lyg vandens nugludinta uoliena. Jis 
buvo juodai apsirengęs, kiek svyravo tartum girtas. 

— Visiškai prasilošiau, - trumpai atsakė jis. 

— Kauliukais? 

— Ne, žaidėme vistą. 

- Žaidžiant vistą, sunku labai daug pralošti! 

— Sunku daug pralošti? - purkštelėjo anas. - Pažaiskite po šim- 
tą už kirtį ir po tūkstantį už roberį, tai žiūrėsime, ką pasakysite, 
jei penkias valandas iš eilės jums eis bloga korta. 

Neviltis šio žmogaus veide aiškiai pritrenkė dėdę. 

— Tikiuosi, ne viskas taip jau blogai, - pasakė jis. 

— Pakankamai blogai. Neverta apie tai nė kalbėti. Beje, ar jau 
radote boksininką, Tredželi? 

— Ne. 

— Kažkodėl ilgai gaišuojate. Nepamirškite - lošk arba mokėk. 
Jei jūsų kovotojas nepasirodys ringe, pareikalausiu savo laimėji- 
mo. 

— Malonėkite paskirti dieną, sere Lotianai, ir aš atvesiu savąjį 
boksininką, - šaltai atrėžė dėdė. 

— Po keturių savaičių nuo šios dienos, jei malonėsite. 

— Gerai. Gegužės aštuonioliktąją. 

- Iki to laiko, tikiuosi, mano pavardė pasikeis. 

— Ką tai reiškia? - nustebo dėdė. 

— Visiškai įmanoma, kad aš tapsiu lordu Eivonu. 

— Kaip? Jūs turite kokių nors naujienų? - šūktelėjo dėdė, ir jo 
balsas sudrebėjo. 

— Mano agentas rašo iš Montevidėjo turįs įrodymų, jog Eivo- 
nas mirė ten. Apskritai kvaila, kad žmogžudžiui slapstantis nuo 
teisingumo... 

— Malonėkite neminėti šio žodžio, sere Lotianai, - nutraukė jį 
dėdė. 

- Jūs buvote ten, kaip ir aš. Pats gerai žinote, kad jis - žmog- 
žudys. 

— Kartoju jums, kad nenoriu to girdėti. 

Įsiūčiu žaižaruojančios sero Lotiano akutės neištverė pikto ma- 
no dėdės žvilgsnio. 

— Na, gerai, pamirškime tai, bet iš tiesų kvaila, kad ir titulas, 
ir turtas gali amžinai kyboti ore. Aš paveldėtojas, Tredželi, ir pats 
Dievas liudininkas, kad noriu gauti tai, kas priklauso man pagal 
įstatymą. 


429 


- O aš, kaipjums žinoma, esu artimiausias lordo Eivono drau- 
gas, - pasipriešino dėdė. - Jo dingimas nė kiek nepakeitė draugiš- 
kų mano jausmų. Kol jo likimas nebus visiškai aiškus, padarysiu 
viską, kad apsaugočiau jo teises. 

— Jo teisės - ilga virvė ir kartuvėse nusuktas sprandas, - atsa- 
kė seras Lotianas, ir staiga jo veido išraiška visiškai pasikeitė. Jis 
stvėrė dėdę už rankovės ir prabilo visiškai kitokiu balsu: 

— Na, na, Tredželi, aš juk irgi buvau jo draugas, tačiau negali- 
me pakeisti to, kas įvyko, ir dabar pernelyg vėlu dėl to pyktis. Ar 
jūsų kvietimas vakarienei penktadienį tebegalioja? 

- Savaime aišku. 

— Atsivesiu Krabą Vilsoną, ir mes galutinai susitarsime dėl mū- 
sų kuklių lažybų sąlygų. 

— Gerai, sere Lotianai. Tikiuosi jus ten pamatyti. 

Jie linktelėjo vienas kitam, ir dėdė dar kurį laiką stovėjo žvelg- 
damas, kaip anas skinasi kelią pro minią. 

- Jis geras medžiotojas, sūnėne, - pasakė dėdė, - bebaimis rai- 
telis, geriausias visoje Anglijoje šaulys iš pistoleto, tačiau labai 
pavojingas žmogus. 


X SKYRIUS 


RINGO KOVOTOJAI 


Anuo metu buvo įprasta, kad džentelmenas, KOL Adamas 1š- 
garsėti kaip sporto mecenatas, kartkartėmis surengdavo mė- 
gėjų vakarienę; štai tokią vakarienę surengė mano dėdė, bai- 
giantis pirmajai mano viešnagės savaitei. Jis sukvietė ne tik 
garsiausius anų laikų boksininkus, bet ir jų globėjus: poną Flet- 
čerį Reidą, lordą Sėjų Selį, serą Lotianą Hjumą, serą Džoną 
Leidą, pulkininką Montgomerį, serą Tomą Eprį, kilmingąjį Ber- 
klį Kreiveną ir daugelį kitų. Klubuose jau buvo pasklidusi ži- 

nia, kad vakarienėje dalyvaus pats princas, ir visi troško būti 
pakviesti. 

„Karietos ir arklių“ smuklė sporto mėgėjams buvo gerai žino- 
ma, nes jos savininkas anksčiau pats buvo boksininkas profesio- 
nalas. Ši gana žemo lygio smuklė atitiko rafinuočiausią bohemos 
skonį. Žmonės, persisotinę prabanga ir visokiausiais malonumais, 
tiesiog troško nusileisti į patį visuomenės dugną, tad aprūkusiose 
Koventri Gardeno arba Heimarketo smuklių ar lošimo namų sa- 
lėse dažnai susirinkdavo rinktinė draugija - toks buvo vienas iš 
to meto papročių, dabar jau išėjusių iš mados. 

Išlepinti smaguriai, persisotinę malonumais, kartais numoda- 
vo ranka į Veldžio ar Udo virtuvę, prancūziškus vynus ir trauk- 
davo pietauti į aludę, kur galėdavo užsisakyti porterio, paprastą 
bifšteksą ar pintą elio alaviniame puodelyje - tai šiek tiek pajvai- 
rindavo jų gyvenimą. 

Gatvėje susirinko prastuomenės minia - visi troško pažiopsoti 
į boksininkus, ir mums braunantis dėdė šnipštelėjo, kad būčiau 
akylas ir saugočiau kišenes. Patekome į gana didelę patalpą - ant 
langų išblukusios raudonos užuolaidos, grindys pabarstytos smė- 
liu, ant sienų prikabinėta oleografijų, vaizduojančių boksininkus 
ar lenktyninius žirgus. Aplink sustatyti tamsūs, nuo vyno dėmėti 
stalai. Prie vieno sėdėjo šešetas gana grėsmingos išvaizdos vyriš- 
kių, o vienas žiauriausiu veidu užsiropštė ant stalo ir nerūpestin- 
gai mojavo kojomis. Priešais juos stovėjo padėklas su stiklinėmis 
ir alaviniais puodeliais. 

— Vyrukus kamavo troškulys, sere, tai aš ir daviau jiems alaus, 
— šnipštelėjo dėdei savininkas. - Tikiuosi, neprieštarausite, sere. 

— Aišku, ne, Bobai! Kaip laikotės, vyručiai? Kaip sekasi, Me- 
doksai? O tau, Boldvinai? O, Belčeri, labai džiaugiuosi jus maty- 
damas. 

Boksininkai sykiu atsistojo ir nusiėmė kepures. Tik tas, kuris 
sėdėjo ant stalo, taip ir pasiliko, vis dar mosikuodamas kojomis ir 
šaltakraujiškai žvelgdamas dėdei tiesiai į veidą. 

— Kaip laikotės, Berksai? 

— Neturiu kuo skųstis, o jūs? 

— Sakyk „sere“, kreipdamasis į džentelmeną, - tarė Belčeris ir 
staigiai kilstelėjo stalą, Berksas nuslydo vos ne į glėbį dėdei. 

— Ei, ei, Džemai, atsargiau, - niūriai burbtelėjo jis. 

— Aš pamokysiu tave gerų manierų, Džo. Matyt, tėvukas tave 
per mažai auklėjo. Tu ne eilinėse išgertuvėse, o tarp kilmingų 
džentelmenų, tad malonėk elgtis kaip džentelmenas. 

— Maneir taip visi laiko džentelmenu, - kimiai atsakė Berksas, 
— ojei ką nors padariau ar pasakiau ne taip, tai... 

— Na, gerai, gerai, Berksai, - paskubom tarė dėdė, stengdama- 
sis užglaistyti kylantį barnį, galintį įsiliepsnoti dar pačioje vaka- 
ro pradžioje. - O štai ir kiti mūsų draugai... Kaip gyvenimas, Ep- 
ri? Kaip laikotės, pulkininke? O, Džeksonai, šiandien jūs nuosta- 
biai atrodote... Labą vakarą, Leidai. Tikiuosi, šaunus mūsų pasi- 
važinėjimas patiko ledi Leid?.. Ei, Mendoza, sprendžiant iš išvaiz- 
dos, jūs pasiryžęs nors dabar sviesti skrybėlę per lynus. Malonu 
jus matyti, sere Lotianai. Čia turėtų susirinkti kurie ne kurie se- 
ni jūsų pažįstami. 

Tarp kambaryje susibūrusių aukštuomenės sporto mėgėjų bei 
boksininkų pastebėjau geraširdišką Čempiono Harisono veidą. 
Kartu su juo į šį žemą, dažais prakvipusį kambarį tartum įsiver- 
žė gaivi oro srovė iš Pietų Daunso, ir aš šokau spausti jam rankos. 

— Pone Rodi... Na, ne, dabar jus derėtų vadinti ponu Stounu, 
jūsų net pažinti neįmanoma. Nejaugi tai jūs lankydavotės pas mus 
ir pūsdavote dumples, kai mes su Džimu daužėme kūjais per prie- 
kalą? Jūs dabar tikras gražuolis, dievaži! D 

— Kas naujo Vienuolio Ąžuole? - nekantravau aš. 

— Jūsų tėvas lankėsi pas mane, pone Rodi. Jis sakė, kad bus 
karas, ir ketina pasimatyti su jumis Londone. Rengiasi pas lordą 
Nelsoną - sužinoti, ar greitai jį paskirs į laivą. Jūsų motutės svei- 
kata gera, sekmadienį mačiau ją bažnyčioje. 

— O kaip Džimas? 

Geraširdis Čempiono Harisono veidas apsiniaukė. 

— Jis labai troško važiuoti kartu su manimi, tik aš jo nepaė- 

miau. Tam yra svari priežastis. Žinote, tarp mūsų bus juoda katė 
perbėgusi. Pirmą sykį, pone Rodi. O aš ne veltui jo neleidžiu, pa- 
tikėkite manimi. Jis išdidus vyrukas, be to, įsikalė į galvą visokių 
niekų. Vos tik atsidurs Londone, jam galva apsisuks. Todėl lie- 
piau pasilikti namuose ir daviau daug darbo, kad pakaktų iki ma- 
no sugrįžimo. 

Prie mūsų ėjo aukštas, puikiai sudėtas žmogus, labai elegan- 
tiškai apsirengęs. Jis su nuostaba pažvelgė į mano pašnekovą ir 
ištiesė jam ranką. | 

— Kas gi čia toks? Džekas Harisonas! - šūktelėjo jis. - Kokie 
vėjai tave čia atpūtė? 

— Malonu tave matyti, Džeksonai, - atsakė mano pašnekovas. 
— Tu nė kiek nepasikeitęs, nė kiek nepasenęs. 

— Ačiū Dievui, negaliu skųstis. Palikau ringą nenugalėtas - nie- 
kas negalėjo su manimi rungtis, tad tapau treneriu. 

— O aš dabar kalviauju Sasekse. 

— Aš vis stebėjausi, kodėl tu nė sykio nepamėginai manęs su- 
mušti. Tiesą sakant, kaip vyras vyrui galiu prisipažinti, kad dėl 
to net džiaugiuosi. 

— Malonu tai girdėti, Džeksonai. Gal ir pamėginčiau, tik ta ma- 
no senoji neleidžia. Ji nebloga žmona, ir aš negaliu prieštarauti 
jos valiai. O čia man nelabai linksma. Aš beveik nepažįstu šitų 
vyrukų. 

— Tu ir dabar išverstum iš koto ne vieną išjų, - pasakė Džekso- 
nas, čiupinėdamas mano draugo raumenis. Dvidešimt keturių pė- 
dų ringe dar nebuvo boksininko, kurio fiziniai duomenys būtų 
geresni. Aš su didžiausiu malonumu pasižiūrėčiau, kaip tu taršy- 
tum kai kuriuos. Gal pamėginsi, ką? 

Harisono akys sublizgo, bet jis papurtė galva. 

— Ne, Džeksonai, nieko nebus. Prižadėjau savo senutei. O juk 
tai Belčeris? Tas dailus vaikinas ryškiu surdutu? 

— Taip, tai Džemas. Tu jo nesi regėjes? Jis nuostabus boksinin- 
kas. 

— Girdėjau. O kas toks šalia? Guvus vyrukas. 

— Tai naujokas iš Vakarų. Krabas Vilsonas. 

Čempionas Harisonas susidomėjęs jį apžiūrėjo. 

— Ir apie jį girdėjau. Sako, dėl jo kertama lažybų? 

— Taip. Seras Lotianas Hjumas, va tas džentelmenas pailgu 
veidu, stato už jį prieš bet kurį sero Tredželio boksininką. Šian- 
dien, manau, dar išgirsime apie šią kovą. Džemas Belčeris labai 
vertina Krabą Vilsoną. O ten jaunesnysis Belčerio brolis Tomas. 
Jis taip pat žvalgosi, su kuo čia susikovus. Sako, jis greitesnis už 
Džemą, tik jo smūgis lengvesnis. Ei, aš kalbu apie tavo brolį, Dže- 
mai. 

— Tas vaikinas dar parodys, ką sugeba, - pasakė Belčeris artė- 
damas. - Tik palauk, kol sukietės kremzlės, tuomet jis niekam 
nenusileis. Bristolyje tiek jaunų boksininkų, kiek vyno rūsyje bu- 
telių. Dar du laukia savo eilės, Galis ir Pirsas, jie parodys jūsų 
londoniškiams, iš kur kojos dygsta. 

— O štai ir princas, - tarė Džeksonas, išvydęs, kad prie durų 
kilo sąmyšis. 

Jurgis sparčiu žingsniu įėjo į kambarį. Maloniame jo veide švy- 
tėjo geraširdiška šypsena. Dėdė širdingai pasisveikino ir pristatė 
jam keletą bokso mėgėjų. 

— Jaučiu, kad gali baigtis skandalu, vade, - pasakė Belčeris 
Džeksonui. - Džo Berksas siurbia džiną iš alaus puodelio. Pats 
žinai, jis tikras paršas, kai prisigeria. 

— Derėtų jį nuraminti, vade, - pasigirdo keleto boksininkų bal- 
sai. - Jis ir blaivus būdamas - ne aukso grynuolis, o kai prisilaka, 
jo nesutramdysi. " 

Už drąsą, taktiškumą boksininkai išsirinko Džeksoną seniūnu 
ir net vadindavo savo karo vadu. Jiedu su Belčeriu tuoj pat pasu- 
ko prie stalo, ant kurio vis dar kojomis tabalavo Berksas. Nepraus- 
taburnio veidas švietė raudoniu, akys apsiblaususios, pasruvusios 
krauju. 

- Šiandien turėtum susivaldyti, Berksai, - patarė Belčeris. — 
Atvyko pats princas, o... 

— O! Aš dar niekad jo nemačiau!! - sušuko Berksas ir vos nenu- 

dribo nuo stalo. - Ei, kur jis, vade? Pasakyk jam, kad Džo Berksas 
trokšta garbės paspausti jam ranką. 

— Na, ne, Džo, - pasakė Džeksonas, prilaikydamas Berksą, ku- 
ris ėmė spraustis pro minią. - Neužsimiršk kas esąs, Džo, nes 
vienas du, ir nugabensime tave į tokią vietą, kur galėsi plėšyti 
sau gerklę, kiek širdis leidžia. 

— Kur, vade? 

- Į gatvę. Pro langelį. Šį vakarą norime pasėdėti ramiai ir, jei 
tu vėl imsi krėsti savo Vait Čepelio pokštus, mes su Belčeriu iš- 
grūsime tave lauk. 

- Viskas bus gerai, vade, - suniurnėjo Berksas, - ne veltui ma- 
ne vadina džentelmenu. 

- Ir aš taip sakau, Džo Berksai. Taip ir elkis. Na, vakarienė jau 
ant stalo, ten jau ir princas, ir lordas Silas. Po du, vyručiai, ir 
nepamirškite, kokia draugija čia susirinko. 

Vakarienė buvo patiekta didžiojoje salėje, sienos apkabinėtos 
valstybės vėliavomis ir lozungais. Stalai buvo sustatyti palei tris 
salės sienas. Dėdė sėdėjo pagrindinio stalo centre, į dešinę nuo jo 
princas, kairėje lordas Silas. Jis iš anksto apdairiai paskirstė vie- 
tas, tad kilmingi ponai sėdėjo kartu su boksininkais, ir galėjai 
nesibaiminti, jog šalia vienas kito atsidurs du amžini priešai ar 
neseniai pralaimėjęs kovą boksininkas įsitaisys greta laiminges- 
nio varžovo. Aš sėdėjau tarp Čempiono Harisono ir apkūnaus rau- 
donskruosčio, kuris tyliai pasisakė esąs Bilas Voras, tavernos Džer- 
mino gatvėje „Statinė“ savininkas ir puikiausias boksininkas. 

— Mane žudo svoris, sere, - skundėsi jis. - Riebalų priauga kas 
valandą. Sverdamas šimtą devyniasdešimt svarų, dar galėjau ko- 
voti, o dabar sveriu jau du šimtus trisdešimt aštuonis. Toks jau 
mano verslas. Stoviu prie baro ištisą dieną. Tai su vienu išmesi 
burnelę, tai su kitu, o atsisakyti nėra kaip - įžeisi Nanto: Tai 
pražudė daug gerų boksininkų dar iki manęs. 

- Jums derėtų imtis mano amato, - tarė Harisonas. - Aš kalvis 
ir per penkiolika metų nepriaugau nė svaro. 

— Kiekvienas savaip pelnosi duoną, bet mūsiškius labai vilioja 

atidaryti smuklę. Antai, Vilis Vudas, kurį įveikiau keturiasdešim- 
tajame raunde ant snieguoto Neivstoko kelio per pūgą, dabar ve- 
žikas. Žmogėdra Ferbis tarnauja restorane. Dikas Hemfris pre- 
kiauja anglimis; jis visada buvo kaip tikras džentelmenas. Džor- 
džas Inglstounas vežioja alų. Kiekvienas savaip užsidirba duoną. 
Bet mieste yra vienas dalykas, kurio provincijoje nebūna. Čia po- 
nai labai mėgsta duoti tau į snukį. 

Niekada nemaniau, kad galima išgirsti tokį skundą iš garsaus 
boksininko, tačiau stipruoliai jaučių sprandais, sėdėję priešais, 
ėmė sutartinai linksėti. 

— Tiesą sakai, Bili, - patvirtino vienas. - Kiek nuo jų esu prisi- 
kentėjęs, gal net daugiau kaip kiti. Vakare įgriūna į mano užeigą 
gerokai įkaušę. „Tu Tomas Ovenas, boksininkas?“ - klausia vie- 
nas kuris. „Taip, tai aš, sere“, - atsakau. „Tai še tau“, - sako jis, 
ir kad dės nosin! Arba atbula ranka per žandikaulį, kad kibirkš- 
tys iš akių lekia. O paskui visą gyvenimą giriasi, girdi, aš šaunuo- 
lis, nokautavau Tomą Oveną! 

— O tu neduodi grąžos? - pasidomėjo Harisonas. 

— Aš su jais kalbuosi. Sakau: „Paklausykit, ponai, boksas - ma- 
no amatas. Veltui aš nesipešu. Gydytojas irgi negydys veltui arba 
mėsininkas - negi jis atkiš jums filė be pinigų. Klokite pinigėlius, 
ponuli, ir aš taip jums įkrėsiu, kad ponas Dievas bus nemielas. 
Bet nesitikėkite, kad vidutinio svorio čempionas pulsis jus taršyti 
už dyką“. 

— Va ir aš apie tą patį, Tomai, - prabilo stuomeningasis mano 
kaimynas. - Jei jie paklotų ant baro ginėją - gerokai kauštelėję jie 
gali tą padaryti, - iškarščiau kailį kiek priklauso už ginėją ir ra- 
mia sąžine įsidėčiau ją į kišenę. 

— Na, ojeigu nepakloja? | 

— Tuomet laikau tai Jo Didenybės pavaldinio Viljamo Voro įžei- 
dimu. Kitą rytą tempiu jį pas teisėją, ir jei jis netrokšta savaitę 
maitinti žiurkių šaltojoje, kloja dvidešimt šilingų. 

Tuo metu vakarienė buvo pačiame įkarštyje: valgoma buvo kaip 
jūsų senelių laikais, kurių, beje, daugeliui neteko regėti. Didžiuliai 

jautienos gabalai, ėriuko nugarinė, rūkyti liežuviai, veršienos ir 
kiaulienos paštetai, kalakutai, viščiukai, žąsys, be to, visokiausios 
daržovės, įvairūs ugniniai antpilai bei stiprus įvairių rūšių elis. Prie 
stalo, apkrauto tokiais valgiais, prieš kelis šimtmečius galėjo sėdėti 
normanų ar germanų protėviai; pro garus, kylančius nuo lėkščių, 
stebėjau tuos šiurkščius veidus, galingus pečius ir nesunkiai įsi- 
vaizdavau, kad tai viena iš orgijų, apie kurias buvau skaitęs: įsi- 
audrinę sugėrovai godžiai graužia kaulus, o paskui pramogos dėlei 
meta liekanas kaliniams. Išblyškę, švelnių bruožų džentelmenų vei- 
dai greičiau priminė normanus, bet daugiausia buvo bukų veidų 
akmeniniais žandikauliais - tai žmonės, kurių gyvenimas prabėgo 
nepaliaujamai kovojant, ir jie šiandieną priminė anuos žiaurius pi- 
ratus bei plėšikus, iš kurių visi mes esame kilę. 

Vis dėlto, įdėmiai įsižiūrėjęs į priešais sėdėjusių žmonių vei- 
dus, supratau, kad boksu užsiima ne vien anglai, nors tokių čia 
buvo daugiausia. Kitose tautose taip pat atsirasdavo kovotojų, ga- 
linčių užimti deramą vietą tarp šauniausiųjų. 

Tiesą sakant, gražiausi ir vyriškiausi šiame kambaryje buvo 
Džeksonas ir Džemas Belčeris: vieno puiki figūra, plonas liemuo 
ir galingi pečiai, kitas grakštus, galva tartum senovės graikų skulp- 
tūros, tokio stulbinamo grožio, kad ją pavaizduoti mėgino ne vie- 
nas skulptorius, o kūnas lankstus ir vikrus tartum panteros. Žiū- 
rėjau į jį ir, atrodė, įžvelgiau veide lemties šešėlį, lyg pranašau- 
jantį tą dieną,išaušusią vos po kelių mėnesių, kai dėl smūgio ka- 
muoliu jis visiems laikams neteko vienos akies. Jei tada būtų bai- 
gęs boksuotis, taip ir būtų išlikęs nenugalėtas čempionas, o jo 
gyvenimo saulėlydis būtų toks pat didingas kaip ir aušra. Bet iš- 
didi širdis nesugebėjo atsisakyti aukšto titulo be kovos. Gal ir šian- 
dieną kur nors perskaitysite, kaip šis šlovingas vienaakis boksi- 
ninkas, negalėdamas objektyviai įvertinti distancijos, trisdešimt 
penkias minutes kovėsi su jaunu, grėsmingu priešininku, o pra- 
laimėjęs niekam nesiskundė ir išliejo savo nuoskaudą tik drau- 
gui, pastačiusiam už jį visą turėtą turtą. Jei ir tuomet išliksite 
abejingas, vadinasi, jums trūksta žmogiškumo. 

Prie šių stalų nebuvo lygių Džeksonui ar Džemui Belčeriui, 
bet buvo kitų rasių ir tautybių atstovų, kurie atrodė grėsmingi 
boksininkai. Tolėliau regėjau garbanotą Bilio Riėmondo galvą ir 
tamsų veidą, jis buvo apsirengęs violetine livrėja, padabinta auk- 
su. Jam buvo lemta tapti Molino, Satono ir ištisos juodaodžių bok- 
sininkų plejados pirmtaku. Jis įrodė, kad afrikiečių raumenų jėga 
ir atsparumas skausmui suteikia jiems ypatingo pranašumo rin- 
ge. Be to, jis galėjo pasigirti, kad buvo pirmasis amerikietis, iško- 
vojęs laurus Anglijos ringe. O štai griežti bruožai žydo Deno Men- 
dozos, kuris visai neseniai paliko ringą. Vienu metu jis garsėjo 
vikrumu ir kovos manierų įmantrybe; iki šiol niekas jo neprano- 
ko. Tiesa, jo smūgiams kiek trūko jėgos. To negalėtum pasakyti 
apie jo kaimyną - ištįsęs veidas, nosis su kuprele ir žybsinčios 
juodos akys rodė, kad jis priklauso tai pačiai senovės tautai. Tai 
buvo grėsmingasis Olandas Semas, svėręs vos šimtą dvidešimt 
devynis svarus, tačiau jo smūgis buvo toks galingas, jog vėliau 
gerbėjai buvo pasirengę statyti už jį prieš sunkiasvorį Tomą Kri- 
bą su sąlyga, kad abu kovotojai bus pririšti prie suolų. Išvydau 
dar apie pusę tuzino išblyškusių žydų veidų; buvo žinoma, kad 
Haundsdičo ir Vaitčepelio žydai energingai skinasi kelią bokso 
pasaulyje toje juos priglobusioje šalyje ir, kaip ir kitose, rimtesnė- 
se, veiklos srityse, patenka tarp geriausiųjų. 

Vardus visų šių įžymybių, kurių šlovės aidai pasiekdavo net 
mūsų Sasekso užkampį, man mielai minėjo mano kaimynas Vo- 
ras. 

— Va tas, Endrius Gemblas, Airijos čempionas, - sakė jis. - Jis 
nugalėjo gvardietį Nojų Džeimsą, o vėliau jo paties vos neužmušė 
Džemas Belčeris Vimbldono pievoje, dauboje šalia Aberšou kartu- 
vių. Tas dvejetas šalia jo - taip pat airiai, tai Džekas O' Donelas ir 
Bilas Rajenas. Pasaulyje nerastum geresnio boksininko už airį, bet 
jie nepaprasti karštakošiai. Antai tas, mažasis gudrių snukučiu - 
Kalebas Boldvinas, gatvės prekeivis, vadinamas Vestminsterio Pa- 
sididžiavimu. Jo ūgis vos penkios pėdos ir septyni coliai, sveria šimtą 
dvidešimt devynis svarus, bet turi milžino širdį. Kalebo dar niekas 

nėra įveikęs, ir jo svorio kategorijoje nėra žmogaus, galinčio jį nu- 
galėti, nebent Olandas Semas. O šis - Džordžas Medoksas, taip pat 
airis, puikus boksininkas. Tas, kuris valgo šakute, panašus į džen- 
telmeną, tik nosis kiek perdaužta, yra Dikas Hemfris; jis buvo pats 
pirmasis iš vidutinio svorio, kol Mendoza tam gaidžiui nutraukė 
skiauterę. O ar matote aną žilą, su randu? 

— Juk tai senasis Tomas Folkneris, kriketo žaidėjas! - sušuko 
Harisonas, pažvelgęs ten, kur rodė storas Bilo Voro pirštas. - Jis 
geriausiai paduodavo kamuolį visose Pietų grafystėse, o kai buvo 
pačiame jėgų žydėjime, nedaugelis boksininkų įstengdavo jam at- 
sispirti. 

— Tiesą sakai, Džekai Harisonai! Jis iš tos trijulės, kuri priėmė 
iššūkį, kai geriausi Birmingemo boksininkai pakvietė kovoti ge- 
riausius Londono boksininkus. Tomas per daug nesistengė. Jis 
stojo prieš Džeką Tornhilą, kai jam suėjo penkiasdešimt penkeri 
metai, ir nugalėjo penkiasdešimtą minutę, o Džekas nesunkiai 
susidorodavo ir su jaunaisiais. Geriau jau būti kiek vyresniam, 
bet sunkesniam, negu jaunesniam, kuriam trūksta svorio. 

— Jaunystė - pats geriausias dalykas, - nutęsė kažkas kitame 
stalo gale. - Ei, vyručiai, pats šauniausias dalykas yra jaunystė! 

Čia susirinko daugybė nepaprastų asmenybių, bet žmogus, iš- 
taręs šiuos žodžius, atrodė keisčiausiai iš visų. Jis buvo labai se- 
nas, tiek vyresnis už kitus, kad ir lyginti negalėjai, ir iš pageltu- 
sio, sulysusio jo veido, žuvies akių niekas nebūtų galėjęs pasaky- 
ti, kiek jam metų. 

Ant vaškinės plikės styrojo keletas pasigailėtinų plaukelių. Vi- 
si jo bruožai buvo tarsi išsitrynę, išsileidę; paburkęs veidas ir gi- 
lios raukšlės - daugelio metų pėdsakai subjaurojo ir taip atgrasų 
veidą, be to, sudarkytą nesuskaičiuojamų kumščio smūgių. Da- 
bar jame vargiai įžvelgtum ką nors žmogiško. Pastebėjau tą senį 
jau pačioje vakarienės pradžioje - jis užsigulė krūtine ant stalo 
krašto, tarsi džiaugdamasis gavęs atsiremti, ir netvirta ranka knai- 
siojosi lėkštėje. Kaimynai jį gausiai vaišino vynu, jo pečiai atsitie- 
sė ir praplatėjo, nugara išsilygino, akys sublizgo, jis nustebęs ap- 

sidairė - matyt, negalėjo suvokti, Kaip čia atsidūrė, paskui pri- 
spaudė delną prie ausies ir ėmė klausytis pokalbių. Jo susidomė- 
jimas didėjo. 

— Tai senis Bekhorsas, - sušnibždėjo Čempionas Harisonas. - 
Prieš dvidešimt metų, pirmą sykį man pasirodžius ringe, jis jau 
buvo toks kaip dabar. O anksčiau kėlė siaubą visam Londonui. 

— Tikra teisybė, - patvirtino Bilas Voras. - Kovojo kaip tikras 
bulius. Ir turėjo tiek sveikatos, kad už pusę kronos leisdavosi dau- 
žomas kiekvieno dabitos. Dėl veido jam nereikėjo baimintis: kito 
tokio baisaus kaip gyvas nepamatysi. Jis prieš kokius šešiasde- 
šimt metų paliko ringą, o prieš tai buvo be atvangos mušamas, 
kol pagaliau suvokė, kad jo jėgos jau ne tokios kaip anksčiau. 

— Jaunystė - pats geriausias dalykas, vyručiai, - bambėjo se- 
nis, liūdnai kinkuodamas galva. 

- Įpilkit jam, - liepė Voras. - Ei, Tomai, duok seniui Bekhorsui 
gyvybės vandens. Tegu ir jis pasilinksmina! 

Senis kliūstelėjo savo sudžiūvusion gerklėn stiklą nepraskies- 
to džino ir išsyk pasikeitė. Blausiose akyse įsižiebė ugnelės, vaš- 
kiniai skruostai kiek įraudo, ir pražiojęs bedantę burną jis staiga 
kažką suklykė. Trelė buvo neįtikėtinai aukšta ir muzikali - tarsi 
suskambo varpelis. Jam atsakė kimus visos draugės juokas, ir įkai- 
tę veidai pasisuko į vieną pusę - kiekvienas norėjo pažvelgti į ve- 
teraną. 

— Bekhorsas! - šaukė jie. - Bekhorsas vėl pradeda! 

— Juokitės, vyručiai, jei turit noro! - šaukė jis, virš galvos iškė- 
lęs plonas rankas išsprogusiomis venomis. - Tik jums neilgai teks 
gėrėtis mano kumščiais, o juk jais taršiau ir Džeką Finą, ir Džeką 
Brotoną, ir Garį Grėjų, ir daugelį kitų tikrų boksininkų. Jie dau- 
žė vienas kitą, užsidirbdami duoną dar iki tol. kol jūsų tėveliukai 
pramoko žįsti čiulptuką. 

Vėl pasigirdo kvatojimas, ir senį imta ūdyti riksmais, kuriuose 
buvo girdėti draugiška pašaipa. 

— Teisingai, Bekhorsai! Dėk viską, kaip buvo. Tegu žino, kaip 
tavo laikais malė kumščiais. 

Senasis gladiatorius apžvelgė visus niekinamai. 

- Štai aš žiūriu į jus, - suklykė jis aukštu, tevu balsu, - ir regiu 
čia tokių, kurie net ir musės nesugebėtų nuginti nuo lėkštės! Jūs 
tik kambarinėmis galėtumėte būti, o ne boksininkais. 

— Užkimškit jam koserę, - pasigirdo kažkieno kimus balsas. 

— Džo Berksai, - tarė Džeksonas, - jei čia nebūtų Jo didenybės, 
nusukčiau tau sprandą, kad budeliui nereikėtų vargti. 

— Ką tu, vade, - atsakė pusgirtis palaidūnas, mėgindamas atsi- 
stoti. - Jei aš ir pasakiau ką nors ne taip, ne taip, kaip pridera... 

— Sėskit, Berksai! - sušuko mano dėdė taip valdingai, kad tas 
išsyk susmuko. 

— Ei jūs, ar kas nors galėtų pažvelgti į akis Tomui Slekui? - 
švagždėjo senis. - Arba Džekui Brotonui, tam pačiam, kuris Kam- 
berlendo hercogui pareiškė: trokštu muštis su Prūsijos karaliaus 
gvardija dienų dienas, metų metus, kol nudėsiu visus iki vieno, o 
pats mažiausias jų buvo šešeto pėdų. Tarp jūsų atsirastų nedaug 
tokių, kuriems smogus gabale sviesto liktų įduba, o jei sykį jums 
trinktelėtų, kaipmat ištiestumėte kanopas. Pamenu, kaip italų 
gondolininkas išvertė iš klumpių Bobą Vitekerį; ar kuris nors iš 
jūsų pajėgtų atsikelti po šitokio smūgio? 

- Papasakok, kaip ten buvo, Bekhorsai! - pasigirdo keletas bal- 
sų. 

— Jis atsidangino pas mus iš užjūrio, ir jo pečiai buvo tokie 
platūs, kad pro duris pajėgdavo prasisprausti tik šonu. Tenutren- 
kia mane perkūnas, jei meluoju. Jis buvo toks stipruolis, kad smo- 
gus kaulai lūždavo perpus, o vėliau, kai sutrupino du tris žandi- 
kaulius, visi nusprendė, kad jam lygių nėra visoje šalyje. Tuomet 
karalius pasiuntė vieną savo dvariškį pas Fiką, ir tas jam sako: 
„Čia pas mus atsirado toks vaikis ir visiems iš eilės laužo kaulus, 
nejaugi Londono vaikinai neturi jokio išdidumo, nejaugi jis taip 
ir bus nenugalėtas?“ Tada atsistojo Fikas ir pasakė: „Nežinau, 
šeimininke, gal jis ir išsuko žandikaulį kokiam nors kaimiečiui, 
bet aš jums atvesiu tikrą londonietį - tas jūsų stipruolis neišju- 
dins jam žandikaulio net kūju“. Viskas vyko Sloterio kavinėje, 

mes ten sėdėjome kartu su Fiku - kaip jis sakė tam karaliaus 
pasiuntiniui, taip ir buvo - žodis žodin! 

Senis vėl keistai suraliavo, lyg varpelis sutilindžiavo, ir vėl džen- 
telmenai ir boksininkai prajukę ėmė jam ploti. 

- Jo didenybė... tai yra grafas Česteris, norėtų išgirsti, kaip 
visa tai baigėsi, Bekhorsai, - paragino dėdė, kuriam princas kaž- 
ką šnipštelėjo į ausį. 

— Na, ką gi, Jūsų didenybe, viskas buvo taip: atėjo skirtoji die- 
na, ir visi suvirto į Fiko amfiteatrą Totenhem Kort Roude, o Bo- 
bas Vitekeris jau buvo ten, ir tas italų irklininkas, o publika susi- 
būrė iš tikrųjų rinktinė - pati grietinėlė, gal dvidešimt tūkstan- 
čių, ir visi sėdėjo kaklus ištempę, apsupę ringą iš visų pusių. Aš 
irgi atėjau, kad būtų kam pakelti Bobą, jei kas atsitiktų, ir Dže- 
kas Fikas atėjo, norėjo, kad su tuo vyrioku, kuris atvyko iš užjū- 
rio, viskas vyktų teisingai. Liaudies susibūrė begalės, o ponams 
vis viena buvo paliktas laisvas takas. Pakyla buvo medinė; anks- 
čiau visada būdavo medinė, aukšta, aukštesnė už žmogų, kad visi 
galėtų matyti. Taigi atsistojo Bobas prieš tą italų drimbą. Aš ir 
sakau: „Rėžk jam papilvėn, Bobai“, nes išsyk pamačiau, koks jis 
pasipūtęs, tarytum kokia bandelė. Bobas tik pasirengė, o tas sve- 
timšalis ka-aip kaukštels jam į nosį! Girdžiu, taip dusliai pokšte- 
lėjo ir lyg pro mane kažin kas prašvilpė. Žiūriu, italas stovi ringo 
viduryje, čiupinėjasi raumenis, o Bobo nebėra, lyg karvė liežuviu 
būtų nulaižiusi. 

Visi sulaikę kvapą klausėsi senojo boksininko pasakojimo. 

— Na, - pasigirdo balsai, - o kaip toliau, kas buvo toliau, Be- 
khorsai? Gal jį surijo ar koks velnias? 2 

— Aš ir pats iš pradžių taip pamaniau, vyručiai. Tik staiga ma- 
tau, kad kažkur toli minioje kyšo kojos - va žiūrėkit - kaip du 
mano pirštai. Aš tuoj jas pažinau. Bobas buvo trumpomis, ap- 
temptomis geltonomis kelnaitėmis, o prie kelių - mėlyni kaspi- 
nai. Mėlyna - tokia buvo jo spalva. Jį pastatė ant kojų, išlaisvino 
taką ir šaukia jam visokius dalykus, norėdami paskatinti, bet žva- 
lumo ir drąsos Bobui niekados netrūkdavo. O jis niekaip negali 

atsipeikėti, niekaip nesuvokia, kur atsidūręs - gal bažnyčioje, o 
gal šaltojoje. Tada aš jam krimstelėjau į ausį, ir jis išsyk atsigaive- 
lėjo. „Pamėginsime dar sykį, Bakai“, - sako. „Tik gerai žiūrėk“, - 
sakau. Ir mirktelėjo man pamušta akimi. Italas tik užsimos, o 
Bobas ka-aip šoks atgal ir ka-aip plos jam į tą jo didžiulį pilvą, 
kiek aukščiau juosmens; matyt, visą savo jėgą sukaupė tam smū- 
giui. 

— Na? Na? 

— Na, tam italui lyg kažkas suburbuliavo gerklėje, jis ėmė ir 
sulinko perpus lyg dviejų pėdų geležinė liniuotė. Paskui išsitiesė 
ir kad suklyks - kaip gyvas nebuvau tokio klyksmo girdėjęs. Ta- 
da, kaip šoks nuo pakylos - ir išlėkė lyg ant sparnų. Visi pašoko iš 
savo vietų - ir bėga paskui jį, kiek įkerta, o bėgti vos gali, nes 
plyšta iš juoko. Vėliau visi sudribo giliame griovyje palei Toten- 
hem Kort Roudą, taip ir gulėjo laikydamiesi už šonų, kad nesprog- 
tų iš juoko. Vijomės jį per Holborną, per visą Flito gatvę, per Čip- 
saidą, pro Biržą iki paties Vuopingo ir pavijome tik laivininkystės 
kontoroje, kur jis teiravosi, kiek kainuoja bilietas į tolimus kraš- 
tus. 

Kai senis Bekhorsas baigė, visi ilgai kvatojo ir trankė stiklinė- 
mis į stalą, o Velso princas kažką padavė padavėjui. Šis nuėjo ir 
įkišo tai į išdžiūvusį veterano kumštį, tas paspjaudė dovaną ir 
įsikišo į kišenę. Tuo metu buvo nurinktos liekanos nuo stalo, pri- 
statyta butelių, stiklinių ir atneštos visiems molinės pypkės bei 
dėželės su tabaku. Dėdė niekada nerūkė, kad nepageltonuotų dan- 
tys, tačiau daugelis džentelmenų ir visų pirma princas tuoj pat 
užsirūkė, rodydami pavyzdį kitiems. Buvo užmirštas santūrumas; 
boksininkai, išraudę nuo išgerto vyno, garsiai šnekėjosi per stalą, 
triukšmingai sveikino draugus kitame gale. Bokso mėgėjai taip 
pat pasidavė bendrai nuotaikai ir elgėsi triukšmingai: garsiai gin- 
čijosi apie įvairių kovotojų privalumus, vertino jų stilių, lažinosi 
dėl būsimų kovų rezultatų. 

Staiga šioje erzelynėje pasigirdo įsakmus beldimas į stalą, ir 
atsistojo mano dėdė. Dar niekados jis neatrodė toks impozantiš- 

kas kaip dabar tarp šitų įsiaudrinusių vyrų - buvo išblyškęs, san- 
tūrus, elegantiškas, tiesiog dvelkė ramia ir valdinga jėga; panėšė- 
jo į medžiotoją, šaltakraujiškai žengiantį savo keliu, aplink kurį 
šokčioja ir loja šunų ruja. Jis pasakė esąs patenkintas, kad po vie- 
nu stogu susibūrė tiek daug bokso mėgėjų, ir padėkojo aukštajam 
svečiui - jis vadinsiąs jį grafu Česteriu - už garbę, kurią šis sutei- 
kė dalyvaudamas svečiams ir jam, Čarlzui Tredželiui. 

Deja, dabar ne medžioklės sezonas, ir jis sakė negalįs pavaišin- 
ti visų susirinkusiųjų savo laimikiu, bet jie jau taip ilgai sėdi už- 
niai). Jo nuomone, boksas ugdo panieką skausmui ir pavojams, 
tad prisideda prie tėvynės saugumo, 0, jei jo informacija pasitvir- 
tins, šių savybių gali vėl netrukus prireikti. Mūsų armija labai 
nedidelė ir priešams išsilaipinus mūsų pakrantėje visų pirma rei- 
kės pasikliauti tautine savimone, kurią bokso - paties vyriškiau- 
sio sporto - varžybos grūdina, be to, skatina tiek dalyvių, tiek 
žiūrovų drąsą. Taikiais laikais ringas irgi šlovina tėvynę, nes lai- 
komasi garbingo žaidimo principų, skatinamas visuomenės ne- 
pakantumas šiurkščioms peštynėms ir mojavimui peiliais, taip 
paplitusiems kitose šalyse. Todėl dėdė pasiūlė išgerti už bokso 
suklestėjimą ir kartu už Džoną Džeksoną, kuris yra pačių geriau- 
sių Anglijos bokso išugdytų savybių įsikūnijimas. 

Džeksonas padėkojo taip laisvai ir nerūpestingai, kad šių sa- 
vybių jam būtų galėję pavydėti daugelis parlamento oratorių. Ta- 
da vėl atsistojo dėdė. 

— Šiandien mes čia susirinkome, - sakė jis, - ne tik tam, kad 
atšvęstume buvusį mūsų ringo triumfą, bet ir tam, kad susitartu- 
me dėl būsimųjų kovų. Dabar, kai bokso mecenatai ir boksininkai 
sėdi kartu, susitarti bus kur kas lengviau. Gal padės mano paties 
pavyzdys: mes susilažinome su seru Lotianu Hjumu, ir šių lažy- 
bų sąlygas paskelbs jis pats. 

Atsistojo seras Lotianas, jo rankose bolavo popieriaus lapas. 

— Jūsų didenybe, džentelmenai, - pradėjo jis. - Trumpai ta- 
riant, sąlygos yra tokios. Aš siūlau Krabą Vilsoną iš Glosterio; jis 

dar niekados nėra dalyvavęs prizinėse kovose. Gegužės aštuonio- 
liktąją J jis pasirengęs susikauti su boksininku, kurį pasirinks se- 
ras Čarlzas Tredželis. Seras Čarlzas Tredželis turi teisę atsivesti 
bet kurį kovotoją iki dvidešimties metų arba vyresnį kaip trisde- 
šimt penkeri, tai yra kovoti negalės Belčeris bei kiti kandidatai į 
čempionus. Statoma suma - du tūkstančiai prieš tūkstantį, o lai- 
mėjęs lažybas sumoka savajam boksininkui du šimtus svarų. Lošk 
arba mokėk! 

Buvo keista regėti, kaip rimtai jie visi, boksininkai ir bokso 
mecenatai, palenkę galvas klausosi ir svarsto būsimos kovos sąly- 
gas. 

- Man žinoma, - įsiterpė seras Džonas Leidas, - kad Krabui 
Vilsonui dvidešimt treji metai ir nors jis dar nedalyvavo prizinėse 
kovose, vis dėlto daug sykių kovėsi ir dėl jo jau einama lažybų. 

— Mačiau jį šešetą sykių, ne mažiau, - pasakė Belčeris. 

— Kaip tik dėl to, sere Džonai, aš ir statau du prieš vieną. 

— Ar galėčiau sužinoti, - pasiteiravo princas, - koks tiksliai 
Vilsono ūgis ir svoris? 

- Ūgis - penkios pėdos ir vienuolika colių, svoris - šimtas aš- 
tuoniasdešimt du svarai, Jūsų didenybe. 

- Ir ūgio, ir svorio pakanka, kad galėtų kviesti į kovą ką pano- 
rės, - pasakė Džeksonas, ir visi profesionalai sutartinai suūžė. 

— Paskelbkite kovos taisykles, sere Lotianai. 

— Kova įvyks antradienį, gegužės aštuonioliktąją, devintą va- 
landą ryto, kovos vieta bus paskirta vėliau. Ringo dydis - dvide- 
šimt iš dvidešimt pėdų. Būti nugriuvusiam leidžiama tik esant 
nokdaunui, teisėjui tai patvirtinus. Trys teisėjai parenkami vie- 
toje pavardžiui: du šoniniai ir vienas ringe. Ar sutinkate su tokio- 
mis taisyklėmis, sere Čarlzai? 

Dėdė nusilenkė. 

— Gal norite ką nors pridurti, Vilsonai? 

Jaunasis boksininkas, neįtikėtinai aukštas ir lieknas, lieso vei- 
do, išsišovusiais skruostikauliais, perbraukė ranka trumpai kirp- 
tus plaukus. 

— Jums leidus, sere, žmogui, kuris sveria šimtą aštuoniasde- 
šimt du svarus, dvidešimties pėdų ringas yra kiek mažokas. 

Profesionalai pritardami suūžė. 

— O kokį jūs siūlote, Vilsonai? 

— Dvidešimt keturių pėdų, sere Lotianai. 

- Ar jūs neprieštaraujate, sere Čarlzai? 

— Nė truputėlio. 

— Dar kas nors, Vilsonai? 

— Jums leidus, sere, norėčiau žinoti , su kuo turėsiu kautis. 

- Jūs, regis, dar nepaminėjote savo boksininko vardo, sere Čarl- 
zai? 

— Padarysiu tai tik tos dienos rytą. Juk tai neprieštarauja mū- 
sų lažybų sąlygoms? 

- Aišku, ne, jei jūs pageidaujate. 

— Taip, man tai būtų patogiausia. Būčiau labai dėkingas, jei po- 
nas Berklis Kreivenas sutiktų būti mūsų statomų sumų saugotoju. 

Paminėtasis džentelmenas sutiko, ir tuo buvo baigti svarstyti 
visi panašių kuklių turnyrų formalumai. 

Pamažėle vynas ėmė pergalėti tuos grynakraujus stipruolius, 
pradėjo žaibuoti grėsmingi žvilgsniai, pro melsvus tabako dūmų 
debesis šviesa krito ant raustančių vanagiškų žydų ir įkaitusių 
šiurkščių anglosaksų veidų. Vėl atgimė senasis ginčas: ar buvo 
laikomasi taisyklių, kai Džeksonas griebė Mendozą už plaukų per 
kovą Hornčerče prieš aštuonetą metų. Olandas Semas sviedė ant 
stalo šilingą ir pareiškė, kad jis pasirengęs susikauti dėl šio šilin- 
go su Vestminsterio Pasididžiavimu, jei šis išdrįs sakyti, kad ko- 
va, kurioje Mendoza pralaimėjo, vyko pagal visas taisykles. Džo 
Berksas, kuris darėsi vis triukšmingesnis ir užgaulesnis, baisiau- 
siai keikdamasis pamėgino perlipti per stalą, jis troško čia pat 
vietoje susidoroti su senu žydu, vadinamu Kareiva Jusefu, kuris 
taip pat dalyvavo šiame ginče. Dar kiek, ir prasidėtų visuotinės 
siaubingos peštynės, tačiau Džeksonui, Belčeriui, Harisonui ir ki- 
tiems ramiausiems bei santūriausiems boksininkams pavyko už- 
kirsti kelią beįsiliepsnojančiam mūšiui. 

Kai tas ginčas buvo baigtas, prasidėjo naujas - dėl to, ką derė- 
tų laikyti to ar kito svorio čempionu, ir vėl pasigirdo piktų balsų, 
vėl pakvipo muštynėmis. Ryškiai nubrėžtų ribų tarp lengvo, vi- 
dutinio ir sunkaus svorio tuo metu dar nebuvo. Vis dėlto boksi- 
ninko padėtis labai keitėsi, priklausomai nuo to, ar jis buvo laiko- 
mas pačiu sunkiausiu tarp lengvasvorių, ar pačiu lengviausiu tarp 
sunkiasvorių. Vienas skelbdavosi čempionu tarp šimto keturias- 
dešimties svarų svorio boksininkų, kitas buvo pasirengęs susi- 
kauti su kiekvienu boksininku, kurio svoris neviršijo šimto pen- 
kiasdešimt keturių svarų, bet nebūtų ėmęsis kautis su sunkesniu 
už save, nes tai jau galėjo būti nenugalimasis Džemas Belčeris. 
Folkneris apsiskelbė senių čempionu, ir per triukšmą vėl pasigir- 
do keistoji Bekhorso trelė: jis šaukė į kovą kiekvieną sveriantį per 
tūkstantį šimtą dvidešimt ar mažiau nei devyniasdešimt aštuo- 
nis svarus, tuo pralinksmindamas visą kompaniją. 

Nepaisant šių saulės švystelėjimų, ore rimtai pakvipo audra, 
ir Čempionas Harisonas man šnipštelėjo, kad, jo galva, muštynių 
išvengti nepavyks, tad patarė pasislėpti po stalu, reikalams pa- 
krypus į blogąją pusę. Tuo metu į kambarį įėjo užeigos šeiminin- 
kas ir įteikė dėdei kažkokį raštelį. 

Dėdė perskaitė ir perdavė jį princui; šis perskaitė, nustebęs 
išpūtė akis ir.grąžino raštelį dėdei. Dėdė šypsodamasis atsistojo, 
rankoje gniauždamas tą raštelį. 

— Džentelmenai, - pasakė jis, - apačioje lūkuriuoja kažkoks 
nepažįstamasis, jis nori kovoti iki visiškos pergalės su pačiu ge- 
riausiu iš čia dalyvaujančių boksininkų. 

XI SKYRIUS 


KOVA KARIETINĖJE 


Po šio trumpo pranešimo kurį laiką buvo visiškai tylu, vėliau 
visi prapliupo kvatoti. Galėjai ginčytis dėl to, kas yra to ar kito 
svorio čempionas, tačiau nebuvo jokių abejonių, kad visi visų svo- 
visiems įvairaus svorio ir amžiaus boksininkams, galėjai laikyti 
"nebent nevykusiu sąmojum, tačiau toks sąmojis galėjo brangiai 
kainuoti šaipokui. 

- Rimtai? - paklausė dėdė. 

- Taip, sere Čarlzai, - atsakė šeimininkas. - Jis laukia apačioje. 

— Greičiausiai koks nors berniūkštis! - pasigirdo balsai. - Iš 
mūsų juokiasi kažkoks nesubrendėlis. 

— Na, ne! - paprieštaravo šeimininkas. - Sprendžiant iš rūbų, 
jis tikras ponas, ir išsyk matyti, kad nejuokauja, arba aš visiškai 
nepažįstu žmonių. 

Dėdė dėl kažko tarėsi su Velso princu. 

- Ką gi, džentelmenai, - pagaliau pasakė jis. - Dar ankstyvas 
metas, ir jei kas nors iš jūsų pageidauja pademonstruoti savo me- 
ną, tai ši proga pati tinkamiausia. 

— Kiek jis sveria, Bili? - paklausė Džemas Belčeris. 

— Ūgis apie šešios pėdos, o be rūbų turėtų sverti apie šimtą 
aštuoniasdešimt svarų. 

— Kietas riešutėlis! - šūktelėjo Džeksonas. - Kas.pageidauja 
kovoti? 

Kovoti norėjo visi, net ir patys lengviausi - tai buvo vos šimto 
dvidešimt devynių svarų Olandas Semas. Pasigirdo kimūs šūks- 
niai, kiekvienas įrodinėjo, kad pasirinkti dera tik jį. Kas gali būti 
patrauklesnio už peštynes, kai vynas jau tvokstelėjo galvon ir niež- 
ti kumščius? Be to, kautis būtų reikėję dalyvaujant tokiai rinkti- 
nei draugijai, stebint pačiam princui - toks atvejis ne kasdien pa- 

sitaiko. Tik Džeksonas, Belčeris, Mendoza ir dar du trys iš pačių 
vyriausių ir garsiausių boksininkų išliko ramūs, nes nenorėjo teršti 
savo garbės tokiose keistose varžybose su niekam nežinomu atei- 
viu. 

sonas, kai ūžesys kiek aprimo. - Tegu pirmininkas paskelbs, kas 
gali su juo kovoti. | 

— Gal jūs pageidautumėte, Jūsų didenybe? - paklausė dėdė. 

— Aš mielai su juo susikaučiau, tik mano titulas tai draudžia, - 
pasakė princas. Jis išraudo, akys apsiblausė. - Juk jūs matėte mane 
su bokso pirštinėmis, Džeksonai! Žinote, kad aš šį tą sugebu. 

- Žinoma, mačiau, Jūsų didenybe, ir man teko paragauti jūsų 
smūgių, - atsakė mandagusis Džeksonas. 

—- Galbūt mums šį tą pademonstruos Džemas Belčeris? 

Belčeris šypsodamasis palingavo savo dailiąją galvą: 

- Čia yra mano brolužis Tomas. Londone jam dar nė sykio ne- 
buvo nuleidę kraujo, sere. Jis labiau tinka tokiam atvejui. 

— Duokite jį man! - suklykė Džo Berksas. - Aš visą vakarą lau- 
kiau tokio atvejo ir kausiuos su kiekvienu, kuris tik pamėgins 
užimti mano vietą! Tai mano grobis, ponai... Jei pageidaujate pa- 
žiūrėti, kaip veršiukas gauna per makaulę, duokit jį man. O jei 
pirmenybę suteiksite Tomui Belčeriui, kausiuos su Tomu Belče- 
riu ar su Džemu Belčeriu, ar su kokiu kitu Belčeriu, atsitrenku- 
siu čia iš Bristolio. 

Buvo aišku, kad Berksas pasiekė tokią būseną, kai jam tiesiog 
būtina su kuo nors susimušti. Pyktis iškreipė šiurkščius jo bruo- 
žus, žemoje kaktoje pritvinko venos, įniršusios pilkos akutės lakstė 
nuo vieno veido prie kito,- jis ieškojo, su kuo čia susiėdus. Iškėlęs 
raudonas gumbuotas rankas, jis kratė virš galvos didžiulius kumš- 
čius, o girtas žvilgsnis klaidžiojo sugėrovų veidais. 

— Manau, visi su manimi sutiksite, kad Džo Berksui bus labai 
naudinga įkvėpti gryno oro ir pramankštinti kaulus, - pasakė dė- 
dė. - Jei Jo karališkoji didenybė neprieštarauja, laikysime Berk- 
są mūsų atstovu šioje kovoje. 

— Suteikiate man didelę garbę, - pasakė Berksas, sunkiai sto- 
damasis ir mėgindamas nusirengti surdutą. - Kad aš niekados 
nebeišvysčiau Šropšyro, jei nesumalsiu jo į miltus per penketą 
minučių. 

— Neskubėkite, Berksai! — prabilo vienas kitas mecenatas. — 
Kur jūs ketinate kautis? 

— Kur tik pageidausite, ponai! Jei norite, galiu nors duobėje, 
galiu nors ant diližano stogo. Jūs tik pastatykite mus nosis prieš 
nosį, o toliau jau mano reikalas. 

- Čia netinkama vieta, pernelyg ankšta, - pasakė dėdė. - Tai 
kur jie kovos? 

— Na, kąjūs, Tredželi! - riktelėjo princas. - Mūsų nepažįsta- 
masis draugas gali turėti savų sumetimų. Juk negalima elgtis su 
juo visai be ceremonijų. Tegu jis bent išdėsto savo sąlygas. 

— Jūs teisus, sere. Reikia jį pasikviesti. 

— Nieko nėra paprasčiau, - pasakė šeimininkas, - va ir jis pats. 

Atsisukęs išvydau aukšto, gerai apsirengusio jaunuolio profilį. 
Jis buvo ilgu rudu kelioniniu surdutu ir juoda fetrine skrybėle. 
Jaunuolis atsisuko, ir aš abiem rankom įkibau Čempionui Hari- 
sonui į petį. 

— Harisonai! - aiktelėjau aš. - Juk čia mūsų Džimas. 

Vis dėlto jo elgesys man nebuvo netikėtas, greičiau aš iš pačių 
pradžių tikėjausi kažko panašaus, taip pat ir Čempionas Hariso- 
nas, nes, vos prasidėjus pokalbiui apie nepažįstamąjį, lūkuriuo- 
jantį apačioje, jo veidas paniuro, jį apėmė nerimas. 

Vos nutilus nuostabos ir susižavėjimo balsams, kuriuos sukėlė 
Džimo veidas ir išvaizda, Harisonas pašoko. X 

— Džentelmenai! Tai mano giminaitis Džimas, - pasakė jis, su- 
sijaudinęs mosikuodamas rankomis. - Jis dar neturi dvidešim- 
ties, ir ne mano kaltė, kad jis čia pasirodė. 

— Palik jį ramybėje, Harisonai, - pasakė Džeksonas. - Jis jau 
nemažas ir pats turi galvą ant pečių. 

— Reikalai pasistūmėjo pernelyg toli, - pasakė mano dėdė. - 
Manau, kad jūs, kaip senas sportininkas, Harisonai, netrukdy- 

site savo giminaičiui. Tegu parodo, ką sugeba, ar vertas savo 
dėdės. 

— Jis visiškai nepanašus į mane! - kupinas nevilties sušuko 
dėdė. - Štai ką aš pasakysiu džentelmenai: ketinau niekados dau- 
giau nesirodyti ringe, bet tam, kad palinksminčiau visuomenę, 
su malonumu išmėginsiu savo jėgas su Berksu. Džimas prisiarti- 
no prie Harisono ir padėjo jam ranką ant peties. 

— Aš padarysiu tą, ką sumaniau, dėde. - Atleisk, kad elgiuosi 
prieš tavo valią, tačiau apsisprendžiau ir privalau viską baigti pats. 

Harisonas tik gūžtelėjo plačiais pečiais. 

— Džimai, Džimai, tu nesuvoki, ką darai! Bet aš ne pirmą sykį 
girdžiu iš tavęs panašius dalykus ir žinau, kad galų gale tu vis 
tiek pasielgsi savaip. 

— Taigi jūs daugiau neprieštaraujate, Harisonai? - paklausė 
seras Čarlzas. 

— O gal vis dėlto aš galiu jį pakeisti? 

— Nejaugi tu leisi žmonėms kalbėti, jog apsiskelbiau kovosiąs, 
o po to užleidau šią teisę kitam? - sušnibždėjo Džimas. - Juk man 
tai vienintelė proga. Dėl Dievo, nestok man skersai kelio! 

Plačiame, visad tokiame geraširdiškame Harisono veide ryš- 
kėjo nerimas. Pagaliau jis trinktelėjo kumščiu į stalą. 

— Tai ne mano kaltė! - sušuko jis. - Likimo neapgausi. Džimai, 
mano berniuk, dėl Dievo meilės, neprisileisk jo pernelyg arti, juk 
jis sunkesnis už tave visais keturiolika svarų. 

— Buvau įsitikinęs, kad sportinis Harisono azartas nugalės, - 
pasakė mano dėdė. - Mes džiaugiamės, kad jūs atėjote, - kreipėsi 
jis į Džimą. - Aptarkime kovos sąlygas, kad jūsų pernelyg drąsus 

— Su kuo turėsiu kovoti? - pasiteiravo Džimas ir apsidairė. 

Visi jau buvo sukilę. 

— Nesibaimink, mažyli, tu dar susipažinsi su manimi, aš tave 
sumalsiu į miltus! - sušuko Džo Berksas, netvirta eisena skverb- 
damasis pro žmones. - Kai aš baigsiu, teks kviestis tavo draugus, 
kad atpažintų. 

Džimas pažvelgė į Berksą neslėpdamas pasibjaurėjimo. 

— Tikiuosi, jūs nesirengiate siūlyti man girto žmogaus? - krei- 
pėsi jis į susirinkusius. - Kur Džemas Belčeris? 

— Aš čia, jaunasis žmogau. 

— Jei galima, aš norėčiau kautis su jumis. 

— Tu dar nepriaugai iki manęs, mielasis. Ant kopėčių negalima 
užšokti išsyk. Ant jų lipama pakopa po pakopos. Įrodyk, kad esi 
deramas varžovas, tada aš sutiksiu su tavimi kovoti. 

— Man labai malonu, - pasakė Džimas. 

— Tu man patinki. Linkiu tau sėkmės, - pasakė Belčeris ir iš- 
tiesė jam ranką. 

Jie stovėjo vienas šalia kito, aukšti, grakštūs, glotniai nusisku- 
tę, ir nors Bristolio boksininkas buvo keletu metų vyresnis, visi 
įžvelgė tarp jų kažin kokį panašumą: abu buvo tokie dailūs, kad 
per minią nusirito susižavėjimo gaudesys. 

— Kur pageidautumėte kovoti? - pasidomėjo mano dėdė. 

— Kur tik jums patogu, sere, - atsakė Džimas. 

— Kodėl mums nepatraukus į Faivz Kortą? - pasiūlė seras Džo- 
nas Leidas. 

— Puiku - keliaujam į Faivz Kortą... 

Bet tai visiškai nepatiko smuklės savininkui: juk jis tikėjosi, 
kad jam pavyks susirinkti dar vieną derlių ir aptuštinti savo išlai- 
džių lankytojų kišenes. 

— Kam brautis į tokią tolybę? - įsikišo jis. - Už mano namo yra 
karietinė. Ji visiškai tuščia, geresnės vietos kovai nerasite visa- 
me pasaulyje, kad tik noras būtų. 

Visi džiugiai suklykė, ir tie, kurie stovėjo arčiau durų, pradėjo 
spraustis lauk tikėdamiesi užsiimti geresnę vietą. Stuomeninga- 
sis mano kaimynas Bilas Voras pasikvietė Harisoną į šoną. 

— Tavim dėtas aš jį prilaikyčiau, - sušnibždėjo jis. 

— Aš džiaugčiausi galėdamas tą padaryti. Nenoriu, kad jis kau- 
tųsi. Bet, jei jis jau nusprendė, neperkalbėsi. 

Dar niekados Harisonas taip nesijaudino, net pats išeidamas į 
ringą. 

— Tuomet nesitrauk nuo jo nė per žingsnį ir jei tik kas - mesk 
rankšluostį. Juk tu pažįsti Berksą. 

— Taip, prisimenu, kaip pradėjo boksuotis. 

- Jis tikras žvėris, kitaip ir nepasakysi. Su juo tik Belčeris su- 
sitvarko, daugiau niekas. Pats matai, koks jis - šešių pėdų, šimto 
aštuoniasdešimties svarų, tulžingas kaip velnias. Belčeris dukart 
jį sumušė, bet antrą sykį turėjo gerokai paplušėti. 

— Ką čia šnekėti, viskas nuspręsta. Jei būtum matęs, kaip Dži- 
mas darbuojasi kumščiais, taip nesibaimintum. Jam dar nebuvo 
šešiolikos, o jis jau gerokai atitrankė Arklininką iš Pietų Daunso, 
be to, nuo tada išmoko šio to dar. 

Visijau veržėsi prie durų, triukšmaudami ir bildėdami lipo laip- 
tais žemyn. Mes irgi išėjome. Pylė lietus, ir ant šlapio grindinio 
kieme pro langus švysčiojo gelsvi šviesos atspindžiai. 

Po dūmų ir tvankynės salėje, kurioje vakarieniavome, buvo ypač 
malonu įkvėpti gryno, gaivaus oro. Kieme ryškėjo praviros karie- 
tinės durys. Ji buvo apšviesta žibintais. Stumdydami vienas kitą, 
stengdamiesi užimti kuo geresnę vietą, prie durų skubėjo visi: ir 
mecenatai, bokso mėgėjai, ir boksininkai. Buvau neaukšto ūgio 
ir, jei man nebūtų pasisekę rasti kampe apverstos statinaitės, nieko 
nebūčiau išvydęs. Užsiropščiau ant jos ir šiaip taip įsitaisiau atsi- 
rėmęs į sieną. Karietinė buvo erdvi, medinėmis grindimis; pro 
didelę angą lubose kyšojo arklininkų galvos; šie įsigudrino įsitai- 
syti viršuje, patalpoje, kurioje buvo laikomos kamanos. Visuose 
kampuose buvo pakabinti karietų žibintai, prie sijos pačiame lu- 
bų viduryje - didžiulis arklidės žiburys. Buvo atneštas ritinys ly- 
no. Džeksonas pasikvietė keturis boksininkus ir liepė jį laikyti. 

— Kokį plotą jūs atitvėrėte? - paklausė dėdė. 

— Dvidešimt keturių pėdų: juk jie abu stambūs žmonės, sere. 

— Gerai, ir tarp raundų, manau, skirsime pusės minutės per- 
trauką. Jei seras Lotianas neprieštarauja, mes su juo būsime šo- 
niniais teisėjais, o jūs, Džeksonai, - ringo teisėju. 

Žmonės susirinko ganėtinai patyrę, ir visi pasirengimai vyko 
sparčiai, sumaniai. Mendoza ir Olandas Semas buvo paskirti Ber- 

kso sekundantais, o Čempionas Harisonas - Džimo. Kempinės, 
rankšluosčiai, konjakas - viskas per žmonių galvas buvo perduo- 
ta sekundantams. 

— O štai ir mūsų šaunuoliai! - sugriaudėjo Belčeris. - Ei, Ber- 
ksai, eikš ir tu, nes mes tave tuoj išvilksim! 

Džimas ringe pasirodė nuogas iki pusės, susijuosęs marga ska- 
rele. Kai žiūrovai išvydo, kaip puikiai jis sudėtas, minia susižavė- 
jusi suūžė, ir aš pasijutau šaukiąs kartu su kitais. Jo pečiai nebu- 
vo labai tiesūs, greičiau nuožulnūs, krūtinė taip pat ne iš plačių- 
jų, bet raumenys buvo nuostabūs: ilgi, tvirti judėjo po oda nuo 
kaklo iki pečių, nuo pečių iki alkūnių. Darbas kalvėje padėjo išsi- 
vystyti rankų raumenims, o sveikas kaimiškas gyvenimo būdas 
kiek tamsią odą padarė glotnią ir lygią. Dabar, žibintų apšviesta, 
ji tiesiog žvilgėjo. Iš Džimo veido tryško ryžtas ir pasitikėjimas 
savimi, o lūpose sustingo nieko gero nežadanti šypsena, man pa- 
žįstama nuo vaikystės laikų, kuri reiškė, kad viršų paėmė išdidu- 
mas ir jis greičiau praras jėgas negu vyriškumą. 

Tuo pačiu metu į ringą netvirta eisena išsvirduliavo Džo Ber- 
ksas ir susidėjęs rankas ant krūtinės atsistojo priešingame kampe 
tarp savo sekundantų. Jo veide, priešingai nei jo priešininko, 
nebuvo matyti nė pėdsako nekantrumo, o iš blyškios odos, sun- 
kiomis raukšlėmis nukarusios ant krūtinės ir šonkaulių, buvo 
aišku, kad jis ne iš tų, kurie gali kautis nesitreniravę. Dėl nerū- 
pestingo, tuščio čempiono gyvenimo būdo jis prisiaugino rieba- 
lų ir atrodė kažkoks apsmukęs, suzmekęs. Vis dėlto jis garsėjo 
užsispyrimu ir galingu, tiksliu smūgiu, tad, nepaisant Džimo 
privalumų - jaunystės ir puikios formos, buvo galima statyti tris 
prieš vieną, kad nugalės Berksas. Glotniai nuskustas veidas su 
sunkiu žandikauliu buvo ryžtingas ir žiaurus; jis stovėjo stebei- 
lydamas į Džimą piktomis, krauju pasruvusiomis akutėmis, kiek 
nuleidęs gumbuotus pečius, tartum skalikas, pasirengęs pulti į 
priekį. 

Karietinėje ūžė: visi ėjo lažybų, šūkčiojo iš vieno galo į kitą, 
tarėsi dėl statomų sumų, mojavo rankomis, stengdamiesi patraukti 

dėmesį ar rodydami esą pasirengę lažintis vienokiomis ar kito- 
kiomis sąlygomis, ir netrukus šie šūksniai nustelbė visa kita. Se- 
ras Džonas Leidas, stovėjęs kaip tik priešais mane, garsiai siūlė 
bet kokias lažybas prieš Džimą tiems, kuriuos šio naujoko išvaiz- 
da buvo pakerėjusi. 

— Mačiau Berksą kovojant,- aiškino jis garbiajam Berkliui Krei- 
venui. Nė vienam vyriokui iš provincijos nepavyks nugalėti bo- 
ksininko, jei jis toks patyręs. 

— Gal jis ir provincialas, - prieštaravo seras Kreivenas, - bet aš 
nusimanau ne tik apie keturkojus, bet ir apie dvikojus padarus, 
tad sakau jums, sere Džonai: kaip gyvas nesu sutikęs žmogaus, 
kuris taip dosniai būtų apdovanotas gamtos, kaip atrodo iš šio 
vyruko išvaizdos. Jūs vis dar ketinate statyti prieš jį? 

— Trys prieš vieną. 

— Trys šimtai prieš šimtą! 

- Sutinku, Kreivenai! Štai jie!.. Berksai! Berksai! Bravo, Ber- 
ksai! Bravo! Manau, kad jums teks atsisveikinti su savo šimtine, 
Kreivenai. 

Priešininkai atsistojo vienas prieš kitą: Džimas jautėsi leng- 
vai, tartum kalnų ožys; buvo pusiau atsisukęs į priešininką, į priekį 
atkišęs tik kairiąją ranką, o dešiniąja dengė apatinę krūtinės ląs- 
tos dalį. Berksas stovėjo tiesiai, išskėtęs kojas, kiek sulenkęs abi 
rankas per alkūnes, kad galėtų smogti viena ar kita. Jie nužvelgė 
vienas kitą, tada Berksas, įtraukęs galvą į pečius, puolė Džimą ir 
užpylė jį smūgių kruša, paeiliui tai kairiąja, tai dešine ranka, 
spausdamas į kampą. Tai nebuvo nokdaunas - jis tiesiog nustū- 
mė Džimą į kampą, bet šiam iš lūpų kampučio nutįso mažutė 
kraujo srovelė. Sekundantai akimirksniu išskyrė priešininkus į 
priešingas puses. 

— Gal pageidausite padvigubinti statomą sumą? - pasiteiravo 
Berklis Kreivenas; jis iš visų jėgų kreipė galvą stengdamasis pa- 
žiūrėti į Džimą. 

— Keturi prieš vieną už Berksą! Keturi prieš vieną už Berksą! - 
plyšojo žiūrovai, apsupę ringą. 

— Matote, statomos sumos didėja. Gerai, sutinku keturi šimtai 
prieš vieną! 

— Puiku, sere Džonai. 

— Atrodo, po nokdauno jis ėmė dar labiau jums patikti. 

— Tai nebuvo nokdaunas, jis tiesiog pastūmė vaikiną ant lyno, 
ir apskritai nė vienas Berkso smūgis nepasiekė tikslo, be to, man 
patiko šio jaunuolio veido išraiška, kai jis išsitiesė. 

— Na, o aš visų labiausiai vertinu patyrimą. Kova tęsiasi! Jis 
kaunasi gražiai, neblogai dengiasi, tačiau pergalei vien grožio ma- 
žoka. 

Taigi jie vėl kovojo, ir aš nesitverdamas šokčiojau ant savo ku- 
bilo. Berksas, aišku, tikėjosi žaismingai sudoroti tą pienburnį, bet 
Džimas, kuriam padėjo du labiausiai patyrę Anglijos boksininkai, 
stengėsi nuvarginti plevėsą: tegu geriau mano, kad jam sekasi ir 
praranda budrumą. 

Berksas įsiutęs smogė ir smogė ir kiekvieną sykį patenkintas 
riaumojo; visa tai iš šalies atrodė labai baisiai, po kiekvieno smū- 
gio aš jaudindamasis žvelgiau į Džimą, tartum į laivą, kažkada 
išmestą Sasekso pakrantėje: ant jo griuvo banga po bangos, ir 
aš, siaubo apimtas, laukiau, kada jis subyrės į šipulius. Žibintų 
šviesoje regėjau budrų jaunuolio veidą, plačiai atmerktas akis ir 
kietai sučiauptas lūpas, pastebėjau, kad smūgiai tai kliūva į at- 
kištą petį, tai švilpia pro šalį, jam staiga palenkus galvą. Berk- 
sas buvo ne tik įsiutęs žmogus, bet ir patyręs boksininkas. Po 
truputį jis įvarė Džimą į kampą, prispaudė prie lynų - iš čia 
nepabėgsi - ir įsitikinęs, kad priešininką užspeitė, puolė jį tar- 
tum tigras. Toliau viskas vyko taip žaibiškai, kad negaliu apsa- 
kyti aiškiai ir nuosekliai. Džimas tartum dingo po mojuojančio- 
mis Berkso letenomis, pasigirdo duslus pokštelėjimas - ir štai 
Džimas jau šokčioja ringo viduryje, o Berksas guli ant šono, pri- 
spaudęs rankas prie akies. 

Na, ir riksmas kilo! Boksininkai, globėjai, princas, arklinin- 
kai, šeimininkas - visi riaumojo tartum pamišę. Senis Bekhorsas, 
šokinėdamas ant dėžės šalia manęs, spigiai patarinėjo priešinin- 

kams keistu, seniai išėjusiu iš mados boksininkų žargonu, kurio 
niekas nesuprato. Jo apsiblaususios akys blizgėjo, geltonas tarsi 
pergamentas veidas išsikreipė nuo susijaudinimo, o keistosios tre- 
lės skambėjo neįtikėtinoje sumaištyje, kilusioje karietinės viduje. 
Priešininkai buvo nuvesti į jų kampus, sekundantai trynė juos 
kempinėmis ir vėdavo rankšluosčiais, o šie, atsipalaidavę, nulei- 
dę rankas ir ištiesę kojas, stengėsi per trumpą poilsio akimirką 
įkvėpti kuo daugiau oro į plaučius. 

— Na, ką jūs pasakysite apie tą vyrioką? — triumfuodamas su- 
šuko Kreivenas. - Ar teko kada nors regėti tokį meistrišką darbą? 

— Taip, jis, aiškų, ne naujokas, - linguodamas galva, pasakė 
seras Džonas. - Kiek jūs statėte už Džo Berksą, lorde Silai? 

— Du prieš vieną. 

— Statau prieš jį dvigubai, aišku! 

— Oho, seras Džonas Leidas nori apsidrausti! - šūktelėjo mano 
dėdė ir šyptelėjo man per petį. 

— Laikas! - paskelbė Džeksonas, ir priešininkai pašokę nusku- 
bėjo į ringo vidurį. 

Šis raundas buvo gerokai trumpesnis už ankstesnįjį. Berksui, 
matyt, buvo nurodyta bet kokia kaina kuo greičiau baigti kovą, 
pasinaudoti svorio ir jėgos privalumais, kol priešininko privalu- 
mai nepersvėrė svarstyklių į jo pusę. Antra vertus, Džimas po 
paskutinio raundo nebenorėjo eikvoti jėgų ir priešintis Berksui, 
vengdamas artimos kovos. Jis išsyk puolė Berksą ir pamėgino 
smogti į galvą, tačiau smūgis nepavyko, ir pats gavo žiaurų smūgį 
į korpusą, kuris ant jo šonkaulių paliko didelio geležinio kumščio 
atspaudą. Priešininkai suartėjo, akimirksniu Džimas suspaudė 
Berkso galvą po pažastim ir smogė šiam keletą trumpų smūgių, 
bet Berksas užvirto ant jo visu svoriu, ir abu, sunkiai kvėpuoda- 
mi, griuvo žemėn. Džimas tuoj pat pašoko ir nuskubėjo į savo 
kampą, o Berksas, nuvargintas išgertuvių, žengė sunkiai, remda- 
masis viena ranka į Mendozą, kita - į Olandą Semą. 

— Laikas taisyti senas dumples! - sušuko Džemas Belčeris. - 
Na, kur dabar jūsų keturi prieš vieną? 


457 


— Dar palūkėk, tik duok laiko, mes įkrėsim jums, kad net rūks,- 
atsakė Mendoza. - Mes dar jus pašokdinsim. 

— Labai panašu! - šūktelėjo Džekas Harisonas. - Va viena jo 
akis visiškai neprasimerkia. Vienas prieš vieną, už mano vyrutį. 

— O kiek? - išsyk pasidomėjo keletas vyrų. 

— Du svarai keturi šilingai ir trys pensai! - paskelbė Hariso- 
nas, suskaičiavęs savo kapitalą. 

— Laikas! - vėl pasigirdo Džeksono balsas. 

Akimirksniu abu priešininkai atsidūrė ringo viduryje: Džimo 
veide atsispindėjo tas pats žvalus pasitikėjimas savo jėgomis, Ber- 
kso buldogiškame veide - įprasta šypsenėlė, o vienintelė atmerk- 
ta akis piktai žaižaravo. Per pusę minutės jis nespėjo pailsėti, ga- 
linga plaukuota jo krūtinė sunkiai, su protrūkiais, kilnojosi ir lei- 
dosi lyg nuvaryto šuns. 

— Pradėk, vyruti! Gyviau! - šaukė Harisonas ir Belčeris. 

— Atsikvėpk, Džo, atsikvėpk! - klykė Berkso šalininkai. 

Dabar ringe viskas pasikeitė: atakavo Džimas, jis puolė viso- 
mis jaunatviškomis jėgomis ir neišeikvota energija, o žiaurusis 
Berksas mokėjo duoklę už savo nerūpestingumą. Dusdamas ir 
švogždamas jis rijo orą visas raudonas nuo įtempimo ir stengėsi 
apsiginti nuo jaunojo priešininko smūgių, ištiesęs kairiąją ranką 
ir prisidengdamas dešiniąja. 

— Kai smogs - krisk! - rėkė Mendoza. - Krisk! Atsipūsk! 

Bet Berksas niekados nevengė kovos ir negudravo. Jis buvo 
nuožmus, bet sąžiningas, ir, kol kojos jį dar laikė, manė, jog 
nepadoru griūti priešininkui po kojomis. Jis stengėsi neprisi- 
leisti Džimo, ir pastarasis, nors lengvai šokčiojo aplink jį, ieš- 
kodamas neapsaugotos vietos, vis dėlto negalėjo prisiartinti, 
tarytum tarp jų būtų išaugęs keturiasdešimties colių pločio bar- 
jeras. Dabar kiekviena sekundė ėjo Berkso naudai, jis kvėpavo 
jau ne taip švogždamas, iš veido beveik išnyko melsvas raudo- 
nis. Džimas suprato, kad greitos pergalės viltis po truputį dings- 
ta, ir jis kaip vanagas puolė Berksą, tačiau nepajėgė įveikti šio 
patyrusio boksininko gynybos. Kaip tik dabar jam prireikė pri- 

siminti įvairius kovos būdus; laimė, šalia stovėjo du tikri žino- 
vai. 

— Pliek kaire per juosmenį, vyruti! - šaukė jie: - O tada - deši- 
ne į galvą. 

Džimas kaipmat paklausė šio patarimo. V-viens! Kairiąja jis 
pataikė tiesiog į apatinį priešininko šonkaulį. Berksas alkūnėmis 
kiek susilpnino smūgį, bet šis pasiekė tikslą - galva buvo neap- 
saugota. Bumpt! Tai jau duslus, garsus smūgis dešiniąja, lyg būtų 
susidūrę du biliardo kamuoliai; Berksas susvyravo, sumosavo ran- 
komis, apsisuko aplink savo ašį - ir didžiulis mėsos kalnas žnek- 
telėjo ant grindų. Prie jo tuoj pat prišoko sekundantai, pakėlė ir 
pasodino, bet galva bejėgiškai kadaravo į šalis ir pagaliau atkra- 
go, o smakras šovė aukštyn. Semas įgrūdo brendžio butelio kak- 
lelį tarp dantų, o Mendoza tuo metu be jokio gailesčio kratė jį ir 
rėkė visokiausius įžeidimus tiesiai į ausį, bet nei alkoholis, nei 
įžeidimai negalėjo išjudinti aprimusio Berkso. Buvo suskaičiuota 
kaip dera dešimt sekundžių, ir sekundantai, matydami, kad dau- 
giau nėra ko tikėtis, nuleido Berkso galvą. Ji dunkstelėjo į grin- 
dis. Taip jis ir liko gulėti išskėtęs savo dideles rankas ir kojas. 
Bokso mėgėjai paliko jį ir nuėjo prie nugalėtojo, trokšdami pa- 
spausti ranką. 

Aš irgi troškau prasiskinti kelią prie Džimo, bet tai buvo ne- 
lengva, nes visi čia susibūrę buvo stipresni ir stambesni už mane. 
Boksininkai ir jų globėjai karštai aptarinėjo kovą ir vertino Dži- 
mo perspektyvas. 

— Puikus kovotojas, tokio nesu matęs nuo tos dienos, kai prieš 
ketverius metus balandžio mėnesį Džemas Belčeris pirmą sykį 
Vormvud Skrabse stojo prieš Džoną Padingtoną, - pasakė Berklis 
Kreivenas. - Jei jis, kol sulauks dvidešimt penkerių, nebus ap- 
juostas čempiono diržu, vadinasi, aš nieko neišmanau apie boksą. 

- Dėl šito gražuolio aš praradau ištisus penkis šimtus svarų, - 
niurnėjo seras Džonas Leidas. - Kas galėjo pamanyti, kad jo toks 
triuškinamas smūgis! 

— Vis dėlto, - pasakė kažkas, - esu įsitikinęs: jei Džo Berksas 

nebūtų girtas, būtų parodęs, iš kur kojos dygsta. Be to, vyrukas 
buvo neblogai treniruotas, o Džo - tarytum pervirta bulvė: sprig- 
telk per ją, ir susprogs. Kaip gyvas nemačiau tokio sudribusio 
boksininko kūno ir nevykusio kvėpavimo. Jei jis pasitreniruotų, 
statyčiau arklį prieš gaidį už Berksą. 

Vieni su juo sutiko, kiti ne, aplink mane virė aistros. Per patį 
ginčų įkarštį išvyko princas. Tai buvo tarsi signalas, ir dauguma 
patraukė durų link. Dabar pagaliau ir man pavyko prasibrauti į 
kampą, kur Džimas baigė rengtis, o Čempionas Harisonas vis dar 
su džiaugsmo ašaromis akyse padėjo jam užsivilkti surdutą. 

— Per keturis raundus! - vis kartojo jis lyg užsimiršęs. - Džo 
Berksą - per keturis raundus! O Džemui Belčeriui tam prireikė 
net keturiolikos. 

— Na, kaip, Rodi? - šūktelėjo Džimas, tiesdamas man ranką. - 
Aš juk tau sakiau, kad atvažiuosiu į Londoną ir čia išgarsėsiu. 

— Tai buvo nuostabu, Džimai! 

— Rodi, drauguži! Mačiau, kad tu nenuleidai nuo manęs akių, o 
tavo veidas buvo visiškai baltas. Tu nė trupučio nepasikeitei, nors 
dabar apsirengęs brangiais drabužiais ir turi didžiausią būrį drau- 
gų Londone. 

— Tu labai pasikeitei, Džimai, - pasakiau aš. - Kai įėjai, vos 
atpažinau. 

— Ir aš,- sutiko kalvis. - Iš kur tokios nuostabios plunksnos, 
Džimai? Galiu lažintis, kad tikrai ne tavo teta padėjo žengti pir- 
mą žingsnį į ringą. 

— Man padėjo panelė Hinton - ji pati geriausia mano draugė. 

— Hm! Aš taip ir maniau, - suniurnėjo kalvis. - Bet aš čia nie- 
kuo dėtas, ir, kai grįšim namo, tu tai patvirtinsi, Džimai. Nors... 
Ką ir kalbėti, viskas jau įvyko ir kelio atgal nėra. Galų gale ji... A, 
velnias, negaliu dviejų žodžių suregzti! 

Nežinau, ar kaltas buvo per vakarienę išgertas vynas, ar Dži- 
mo pergalės sukeltas džiaugsmas, bet nesudrumsčiamame Čem- 
piono Harisono veide dabar ryškėjo neapsakomas susijaudinimas, 
ir iš kiekvieno jo žodžio, viso elgesio galėjai justi, kad jis laimin- 

gas ir sutrikęs. Džimas žvelgė į jį su nuostaba, mėgindamas su- 
vokti, kas čia vyksta, kodėl kalvis visąlaik kažką nutyli, nutrau- 
kia pradėtą kalbą. 

Tuo metu karietinė ištuštėjo. Berksas keikdamasis šiaip ne taip 
atsistojo ir lydimas poros draugužių boksininkų svyrinėdamas pa- 
traukė prie durų; pasiliko tik Džemas Belčeris; jis apie kažką rim- 
tai kalbėjosi su mano dėde. 

— Gerai, Belčeri, - išgirdau dėdės atsaką. 

— Man iš tiesų bus nepaprastai malonu, sere, - pasakė garsusis 
boksininkas, jiems artinantis prie mūsų. 

— Džimai Harisonai, ar norėtumėte būti mano boksininku ko- 
voje su Krabu Vilsonu iš Glosterio? - pasiteiravo dėdė. 

- Tik apie tai ir svajoju, sere Čarlzai, man tai būtų puiki proga 
prasimušti į tikrus boksininkus. 

- Šį sykį statomos labai didelės sumos, ypač didelės, - pasakė 
dėdė. - Jei nugalėsite, gausite du šimtus svarų. Ar jus tai paten- 
kintų? 

— Aš kausiuos dėl garbės ir dėl to, kad būčiau vertas kovoti su 
Džemu Belčeriu. 

Belčeris geraširdiškai nusijuokė. 

— Teisingai, vaikine, - pasakė jis. Bet atmink: šiandien tau te- 
ko lengvas grobis - girtuoklis, be to, jis buvo nesitreniravęs. 

— Aš ir nenorėjau su juo kautis, - užsiplieskė Džimas. 

— Žinau, žinau, tu buvai pasirengęs susikauti su kiekvienu — 
drąsos tau pakaktų. Pažvelgęs į tave, iškart tai supratau. Bet at- 
simink: kovoti su Krabu Vilsonu - tai kovoti su garsiausia kylan- 
čia vakarų grafysčių žvaigžde, o geriausias Vakarų boksininkas 
dažniausiai tampa ir geriausiu Anglijos boksininku. Jis yra toks 
greitas ir aukštas kaip ir tu, jo rankos tokios pat ilgos, ir jis treni- 
ruosis tol, kol kiekvienas lašas riebalų pavirs į raumenis. Sakau 
tai dabar, nes jei imsiuosi tavęs... 

- Jūs manęs imsitės? 

— Taip, - pasakė mano dėdė. - Jei tu pasirengęs kovoti, Belče- 
ris sutiks būti tavo treneriu. 

— Aš be galo jums dėkingas! - karštai sutiko Džimas. - Jei dėdė 
nesutiks būti mano treneriu, tai apie nieką kitą aš ir nesvajoju. 

— Ne, Džimai, aš pabūsiu su tavimi dienelę kitą, bet man toli 
gražu iki Belčerio. 

— Kur jūs gyvensite? 

— Manau, tau būtų patogu gyventi „Karaliaus Jurgio“ viešbuty- 
je, Krolyje. O jei mes galėsime rinktis kovos vietą, geriausia būtų 
Krolio kalva, juk, išskyrus Moslio kalvą ir galbūt Smitemo daubą, 
tai pati tinkamiausia vieta boksui visoje Anglijoje. Sutinki? 

— Aišku, sutinku! - atsakė Džimas 

"— Vadinasi, nuo šios minutės tu priklausai man, aišku? - pa- 
klausė Belčeris. - Maistas, gėrimas, miegas - viską darysi taip, 
kaip liepsiu, ir apskritai dabar privalai manęs klausyti. Negalime 
prarasti nė valandos. Vilsonas jau prieš mėnesį buvo neblogos for- 
mos. Matei šiandien - jis negėrė nė lašo. 

— Džimas nors dabar gali kautis, - pasakė Harisonas. - Bet vis 
viena rytoj mes abu važiuosime į Krolį. Labanakt, sere Čarlzai. 

— Labanaktis, Rodi, - pasakė Džimas. - Atvažiuok pas mane į 
Krolį, gerai? 

Ir aš karštai prižadėjau jį aplankyti. 

— Turi būti apdairesnis, sūnėne, - pasakė dėdė, kai dardėjome 
namo puošniuoju jo vežimaičiu. Premiere jeunesse* žmogus yra 
linkęs klausytis širdies, o ne proto. Džimas Harisonas atrodo kaip 
labai padorus jaunikaitis, bet jis viso labo kalvio parankinis ir 
kandidatas į profesionalius boksininkus. Tarp jo ir mano sūnėno 
padėties visuomenėje - ištisa bedugnė, ir tu privalai duoti jam tai 
suprasti. V 

- Jis iš seno mylimiausias mano draugas, sere, - atsakiau aš. — 
Mes kartu augome, tarp mūsų niekados nebuvo jokių paslapčių. 
Kaip aš galėčiau rodytis esąs pranašesnis už jį, jei puikiai suvo- 
kiu, kad jis už mane gerokai pranašesnis! 

Dėdė tik sausai krenkštelėjo ir tą vakarą nebeištarė nė žodžio. 


* Jaunystės priešaušryje (pranc.). 

bei Harisono, jis turėjo treniruotis ir rengtis didžiajai kovai su 
Krabu Vilsonu, o tuo metu visuose Londono klubuose ir alinėse 
tik ir buvo kalbama apie tai, kaip jis pasirodė per vakarienę ir per 
keturis raundus nokautavo grėsmingąjį Džo Berksą. Džimas sykį 
buvo minėjęs, kad būtinai išgarsės, ir jo žodžiai išsipildė greičiau, 
nei jis tikėjosi: kad ir kur eitum, visur buvo šnekama apie sero 
Lotiano Hjumo ir sero Čarlzo Tredželio lažybas bei apie būsimų- 
jų priešininkų privalumus. Dauguma statė už Vilsoną, nes vie- 
nintelę Džimo pergalę nusvėrė ištisa Vilsono pergalių virtinė; Ži- 
novai, regėję jį per mokomąsias kovas, teigė, kad puikiausia gy- 
nybinė taktika, kurios dėka jis gavo tokią pravardę, turės išvesti 
iš pusiausvyros nepatyrusį priešininką. Ūgiu, jėga ir vikrumu jie 
mažai skyrėsi vienas nuo kito, tačiau Vilsonas buvo kur kas la- 
biau patyręs. Likus keletui dienų iki kovos, tėvas vis dėlto ištesė- 
jo pažadą ir atvyko į Londoną. Jūreivis nemėgo miesto, jam kur 
kas labiau patiko klajoti po Sasekso kalvas ir stebėti pro žiūronus 
kiekvieną burę, pasirodžiusią horizonte, negu grumdytis gatvės 
minioje, kur, pasak jo, neįmanoma nustatyti kelio pagal saulę, 
tuo labiau ką nors įsidėmėti. Bet ore vėl pakvipo paraku, tad de- 
rėjo pasinaudoti savo pažintimi su lordu Nelsonu ir gauti vietą 
sau arba man. 

Miestą apgaubė sutemos, dėdė apsivilko žalią jojimo eilutę su 
plokščiomis sidabrinėmis sagomis, apsiavė batus iš Kordovos odos, 
užsidėjo apvalią skrybėlę ir kaip visuomet šitokiu laiku, užšokęs 
ant savo arkliuko pakirpta uodega, patraukė į Pel Melą pasižval- 
gyti. Aš likausi namie, nes spėjau pajusti, kad aukštuomenės gy- 
venimas man nelabai patinka. Visi šie laibaliemeniai dirbtinių 
manierų ponai, gyvenę kažkokį keistą gyvenimą, man gerokai įky- 

rėjo, ir net dėdė šaltu globėjišku balsu sukeldavo pačių įvairiau- 
sių minčių. Užsisvajojęs apie Saseksą, ėmiau ilgėtis paprasto, na- 
tūralaus kaimo gyvenimo. Staiga pasigirdo plaktuko beldimas į 
laukujes duris ir suskambo pažįstamas balsas. Tarpduryje pasi- 
rodė besišypsantis vėjo nugairintas veidas ir žydros primerktos 
akys. 

— Vajė, koks tu dabita, Rodi! - aiktelėjo tėvas. — Žinai, man 
būtų maloniau tave regėti mėlynu jūreivišku munduru, o ne su 
šitais kaklaraiščiais bei nėriniais. 

— Ir man, tėveli, - sutikau aš. 

„- Malonu girdėti. Lordas Nelsonas pažadėjo rasti tau vietą, 
tad rytoj stengsimės su juo pasimatyti ir priminti apie tai. Na, o 
kur tavo dėdė? 

— Jodinėja Pel Mele. 

Geraširdiškame tėvo veide atsispindėjo palengvėjimas: šalia 
svainio jis visada jautėsi nei šiaip, nei taip. 

— Buvau admiralitete ir prasidėjus karui tikiuosi būti paskir- 
tas vadovauti laivui. Viskas rodo, kad laukti teks neilgai. Taip 
man pasakė pats lordas Sent Vinsentas. Apsistojau pas Fledongą, 
Rodi. Jei nori, eime pas mane vakarieniauti, ir tu pamatysi mano 
draugus, dalyvavusius Viduržemio jūros kampanijoje. 

Prisimenate, paskutiniais karo metais mūsų laivyne tarnavo 
per keturiasdešimt tūkstančių jūreivių ir jūrų pėstininkų, vado- 
vaujamų keturių tūkstančių karininkų. Vos pasirašius Amjeno tai- 
ką, pusė iš jų buvo išleista į krantą, o laivai pastatyti dokuose 
Helmouze ar Portsdauno žiotyse. Taigi suprantate, kad Londone, 
kaip ir kituose uostamiesčiuose, buvo pilna jūreivių. Gatvėse šen 
bei ten bastėsi įžūliai spoksančios žmogystos saulėje įdegusiais, 
tartum čigonų, veidais; labiau nei kuklios jų drapanos rodė, kad 
piniginėse švilpauja vėjai, o abejingumas veiduose - kad mirtinai 
įgriso priverstinis neveiklumas. Tamsiose siaurose gatvelėse, tarp 
plytinių namų, jie atrodė tiesiog ne savo vietoje, lyg žuvėdros, 
kurias dargana suginė į krantą. Vis dėlto, kol prizų teismai vil- 
kins sprendimus ar gyvuos viltis apsilankius admiralitete grei- 

čiau gauti vietą laive, jie krypuodami vaikštinės po Vaitholą arba 
susibūrę vakare Oksfordo gatvėje esančioje Fledongo kavinėje, 
kurioje apsistoja vieni jūreiviai, kaip pas Sloterį - sausumos ka- 
riai, o pas Ibitsoną - dvasininkai, ginčysis dėl praėjusio karo įvy- 
kių ir ateities vilčių. 

Todėl nė kiek nenustebau pamatęs, kad didoka patalpa, į ku- 
rią įžengėme, buvo pilnutėlė jūros karininkų, tačiau, kaip pame- 
nu, mane pritrenkė, jog jie visi, nors tarnavo pačiomis įvairiau- 
siomis sąlygomis ir plaukiojo pačiomis įvairiausiomis pasaulio jū- 
romis bei vandenynais, nuo Baltijos iki Vakarų Indijos, panėšėjo 
viens į kitą labiau negu tikri broliai ir priklausė vienam žmonių 
tipui. Jie visi, kaip ir derėjo, buvo švariai nusiskutę, su pudruo- 
tais perukais, su trumpa savų plaukų kasele, perrišta juodu šilki- 
niu kaspinu ir maskatuojančia ant kaklo. Jų oda buvo patamsėju- 
si nuo vėjų ir tropikų saulės, o įprotis vadovauti ir visąlaik žvelgti 
pavojui tiesiai į akis, padarė veidus budrius ir valdingus. Buvo ir 
linksmų veidų, tačiau vyresni karininkai stambiomis nosimis, gi- 
lių raukšlių išvagotais skruostais priminė griežtus, atšiaurius at- 
siskyrėlius, mačiusius ir karšto, ir šalto. Griežta disciplina ir bu- 
dėjimai vienatvėje, atpratinę nuo bendravimo su visuomene, sa- 
votiškai pakeitė išdžiūvusius veidus, kurių spalva buvo rausvai 
varinė, lyg raudonodžių indėnų. Man buvo taip įdomu juos stebė- 
ti, jog beveik nepaliečiau vakarienės. Nors tada buvau dar labai 
jaunas, tačiau supratau, kad jei Europoje ir išliko laisvės likučių, 
tai tik šių žmonių dėka. Niūriuose ir griežtuose jų veiduose regė- 
jau dešimtmetės kovos pėdsakų, kuri pasibaigė tuo, kad trispalvė 
prancūzų vėliava buvo išguita beveik iš visų jūrų. 

Pavakarieniavus tėvas nusivedė mane į didžiulį kavos kamba- 
rį, kuriame susirinko ne mažiau kaip šimtas karininkų; visi siurb- 
čiojo vyną, rūkė ilgas molines pypkes, ir netrukus čia visai nebe- 
buvo kuo kvėpuoti, tartum pabūklų denyje artimo mūšio metu. 


Vos įėję susidūrėme akis į akį su išeinančiu pagyvenusiu kari- 
ninku. Tai buvo didžiaakis, mąslaus žvilgsnio apskritaveidis vy- 

ras; tokie veidai būdingi greičiau filosofams ir filantropams negu 
karingiems jūreiviams. 

- Tai Kadis Kolingvudas*, - šnipštelėjo man tėvas. 

— Sveiki, leitenante Stounai! - be galo nuoširdžiai sušuko žy- 
musis admirolas. - Regis, nebemačiau jūsų nuo tada, kai stovėjo- 
te „Puikiojo“ denyje po Sent Vincento. Girdėjau, kad turėjote 
laimės dalyvauti Nilo mūšyje? 

— Buvau trečiasis „Tezėjaus“ padėjėjas, mums vadovavo kapi- 
tonas Mileris, sere. 

— Man vos širdis neplyšo išgirdus, kad jo nebėra. Iki šiol nega- 
liu atsitokėti. Tokia puiki tarnyba. Aš irgi buvau įsitraukęs į pre- 
kybinių laivų medžioklę, niekingų kopūstų vežikų iš Sent Luko 
gaudynes. 

— Jūsų padėtis buvo geresnė negu manoji, sere Katbertai, — 
pasigirdo balsas už nugaros, ir aukštas vyras, apsirengęs kapito- 
no uniforma, žengė į mūsų tarpą. Jo veidas, panašus į mastifo, 
buvo kupinas emocijų, kalbėdamas jis susijaudinęs kratė galvą. 

— Taip, taip, Traubridžai, suprantu ir pritariu jūsų nepasiten- 
kinimui. 

— Ir aš prisikentėjau tą atmintiną naktį, Kolingvudai. Nepa- 
miršiu to, kol vėl atsidursiu po savo laivo burėmis. Šaunusis ma- 
no „Kalodenas“ užplaukė ant seklumos vos per patrankos šūvį 
nuo jūsų. Girdėjau ir regėjau, kaip visą naktį vyksta mūšis, ir 
negalėjau nuleisti burių ar ištraukti grūstuvų iš patrankų. Du 
kartus buvau atsisegęs savo pistoleto dėklą, ketindamas ištaškyti 
sau smegenis, tačiau mintis, kad galiu būti reikalingas Nelsonui, 
mane nuo to sulaikė. : 

Kolingvudas pakratė nelaimingajam kapitonui ranką. 

— Admirolas Nelsonas nepamiršo jūsų, - tarė jis. - Girdėjome 
apie jūsų žygį ties Kapua, kaip jūs šaudėte savo patrankomis be 
būtiniausių prietaisų, tiesiog pro ambrazūras. 


* Katbertas Kolingvudas(1750-1810) - anglų admirolas, po admirolo 
Nelsono žūties galutinai sutriuškinęs Prancūzijos laivyną. 

Melancholija dingo iš masyvaus didžiojo jūreivio veido, ir kam- 
baryje nuskardėjo duslus juokas. f 

— Nesu toks kvailas ar nenuovokus, kad praleisčiau puikią pro- 
gą, mes tiesiog ėmėme plaukti palei krantą ir kirtome jiems, kol 
jų vėliavos visai neištiško. Beje, o kur jūs tuomet buvote, sere 
Katbertai? 

— Su savo žmona ir dviem mažaisiais Morpete, šiaurėje. Aš ap- 
lankiau juos pirmąkart per dešimtį metų ir manau, kad gali pra- 
eiti dar dešimt, kol išvysiu juos vėl. Ten aš nuveikiau nemažą 
darbą laivyno labui. 

— Man regis, sere, tai gana toli nuo jūros ,- pasakė mano tėvas. 

Kolingvudas iš savo kišenės ištraukė nedidelį juodą maišelį ir 
pakratė jį. 

— Taip, tai yra šalies gilumoje, - pasakė jis, - ir aš iš tiesų ten 
nuveikiau svarbų darbą laivyno labui. - Spėkite, ką aš nešiojuosi 
šiame maišelyje? 

— Kulkas, - pasakė Traubridžas. 

— Šį bei tą, ko jūreiviui reikia dar labiau, - atsakė admirolas ir 
į saują išvertė gilių saujelę. 

— Pasiimu jų į visas keliones ir ten, kur randu derlingą užkam- 
pi, įbedu kuo giliau. Mano ąžuolai augs dar daug metų po to, kai 
aš būsiu visiškai užmirštas. Ar žinote, leitenante, kiek ąžuolų rei- 
kia aštuoniasdešimties patrankų laivui? 

Tėvas pakratė galvą. 

— Dviejų tūkstančių, ne mažiau. Dviejų denių laivui su balta 
Anglijos karo laivyno vėliava reikia ištisos jų giraitės. Tai kaip 
mūsų vaikaičiai muš prancūzus, jei mes nepasodinsime jiems me- 
džių, iš kurių turės statytis savo laivus? 

Jis vėl įsikišo maišelį į kišenę, paėmė Traubridžą už paran- 
kės, ir jiedu išėjo pro duris. 

— Tai žmogus, kurio gyvenimas tau gali būti pavyzdys, - pasa- 
kė mano tėvas, mums atsisėdus prie laisvo stalo. - Šis toks ramus 
džentelmenas visados galvoja apie savo laivą, o svarbiausią vietą 
jo širdyje užima žmona ir vaikai, kuriuos mato taip retai. 


467 


— Čia, Rodi, nemažai žmonių, kurių vardai greičiausiai nieka- 
dos nepateks į jokią knygą, nebent į laivo žurnalą, bet jie kovėsi 
geriau už admirolą, - pasakė tėvas, pasižvalgęs į šalis. - Mes juos 
pažįstam ir kalbamės apie juos laivyne, nors niekas nepultų jų 
sveikinti Londono gatvėse. Vienastiebiame kateryje reikia ne ma- 
žiau vyriškumo ir sumanumo negu linijiniame laive, nors už tai 
niekas neduoda titulų ar padėkų. Pažvelk, pavyzdžiui, į Hamilto- 
ną: antai jis atsirėmęs į koloną - tasai tylus blyškiaveidis. Jis su 
šešiomis nedidelėmis valtelėmis, apšaudomas dviejų šimtų Puer- 
to Kabelo uosto kranto patrankų, nuo kranto atkirto keturiasde- 
šimt keturių patrankų fregatą „Hermionas“. Tai buvo pats su- 
maniausias manevras per visą karo kampaniją. O štai tas su žan- 
denomis - Džekilis Bretonas. Savo brigantina jis atakavo dvylika 
ispanų laivų ir privertė pasiduoti ketvertą iš jų. Antai Vokeris, 
„Rozos“ katerio vadas; jis vadovavo trylikos žmonių įgulai ir sto- 
jo į mūšį su trimis prancūzų kaperiais. Prancūzai turėjo šimtą 
keturiasdešimt šešis žmones. Vieną kaperį jis nuskandino, kitą 
paėmė į nelaisvę, o trečiasis paspruko... Kaip laikotės, kapitone 
Belai? Tikiuosi, gerai jaučiatės? 

Vienas kitas tėvo pažįstamas, sėdintis netoliese, prisitraukė 
prie mūsų kėdę, ir netrukus susidarė nedidelis būrelis. Jie vis 
garsiau kalbėjosi, ginčijosi, aptarinėjo savo jūrinius reikalus, o 
įsikarščiavę kratė savo ilgas rūkstančias pypkes. Tėvas šnipštelė- 
jo man į ausį, kad jo kaimynas - „Galijoto“ kapitonas Folis, tas 
pats, kuris Nilo kampanijos metu plaukė eskadros avangarde, o 
aukštas, liesas, rudaplaukis žmogus priešais - lordas Kokreinas, 
pats vikriausias fregatos kapitonas visame Anglijos laivyne. 

Net Vienuolio Ąžuolą buvo pasiekęs pasakojimas apie tai, kaip 
nediduku „Vikruoliu“ vos su keturiolika patrankėlių ir penkias- 
dešimt keturių žmonių komanda jis susikibo bortais su ispanų 
fregata „Gamo“, kurios komandą sudarė trys šimtai žmonių, ir 
paėmė ją abordažu. Iš to, kaip karštai jis pasakojo apie savo nuo- 
skaudas, kaip iš pykčio raudonavo strazdanoti skruostai, buvo 
matyti, jog yra karštas ir ryžtingas žmogus. 

— Mes nieko gero nenuveiksime vandenyne, kol laivų statybos 
rangovai nepakibs ant rėjos, - skundėsi jis. - Jei toks išdvėsęs 
rangovas patektų man po ranka, įtaisyčiau jį vietoj laivagalio sta- 
tulos ariergardo laive, o maisto tiekėją - kiekvienoje fregatoje. 
Žinau tas užglaistytas jų siūles ir surūdijusius velnio varžtus. Dėl 
jų gyvybe rizikuoja šimtai žmonių, o aniems kad tik nukniaukus 
kelių svarų vertės vario gabalą. Kas atsitiko „Šansui“, „Marti- 
nui“, „Orestui“? Jie rado kapą jūros dugne, ir mes niekados apie 
juos neišgirsime; aš visuomet kartoju, kad jų įgulos - tai nužudyti 
žmonės. 

Lordas Kokreinas, atrodė, pasakė visų nuomonę, nes pasigir- 
do pritariamas ūžesys, sumišęs su tyliais, bet nuoširdžiais jūrei- 
viškais keiksmažodžiais. 

— Tie plėšikai mums už nugaros puikiai tvarkosi, - prabilo se- 
nas vienaakis kapitonas su melsvai baltu Šv. Vincento kaspinu, 
kyšančiu iš trečiosios sagos kilpelės. - Padarysiu viską, kad jiems 
galvos nulėktų, jei tik iškrės kokią nors kvailystę. Ar buvo koks 
kitas laivas išplaukęs iš Plimuto praėjusiais metais, panašus į ma- 
nąją trisdešimt aštuonių patrankų fregatą, kurios stiebai buvo 
taip apsukti drobe, kad vienoje pusėje ji buvo lygi tartum skarda, 
o kitoje karojo tartum girliandos? Pats menkiausias šliupas, kada 
nors išplaukęs iš Prancūzijos, būtų ją aplenkęs, tuomet aš būčiau 
patekes į karinį tribunolą, o ne tas Devenporto brokdarys. 

Jų balsuose buvo daug kartėlio, jie vis bambėjo, tie seni jūrų 
vilkai, ir sulig kiekvienu žodžiu viena po kitos pylėsi vis naujos 
nuoskaudos. 

— Tik pažvelkite į mūsų bures, - skundėsi kapitonas Folis. — 
Sustatykite greta prancūzų ir britų laivus ir atspėkite, kuris kie- 
no? 

— Prancūzų fokas ir topselis beveik lygūs, - pasakė mano tė- 
vas. 

— Senų laivų - galbūt, bet kiek jų dabar gaminame prancūzų 
pavyzdžiu? Na, niekaip nepastebėsi skirtumo, kai jie stovi nulei- 
dę inkarą. Bet leiskite jiems iškelti bures, ir ką tada pasakysite? 

— Prancūzų burės baltos,- pasigirdo daugybė balsų. 

— Na, o mūsų juodos ir supuvusios. Va kur skirtumas. Tad ne- 
reikia stebėtis, kad jie pralenkia mus, nes vėjas košiasi pro mūsų 
bures tartum per rėtį. 

— „Vikruolio“, - pasakė Kokreinas, - burių audeklas buvo toks 
plonas, kad, nustatydamas mūsų vietą, platumą matuodavau per 
foktopselį, o ilgumą - žvelgdamas kiaurai foką. 

Pasigirdo sutartinis juokas, tuomet jie visi vėl suūžė, subruzdo 
pasakodamiesi savo ilgai puoselėtus vargus ir tylius rūpesčius, 
kurie brendo sielose tarnybos metais, nes geležinė drausmė draudė 
kalbėti apie tai, vaikščiojant po škancus. Vienas pasakojo apie sa- 
vo paraką, kurio reikėdavo šešeto svarų, kad sviedinys nuskrietų 
tūkstantį jardų. Kitas plūdo admiraliteto teismus, į kuriuos pa- 
tenka prizai - visiškai įrengti su visu takelažu laivai, o išeina pa- 
našūs į škunas. Senasis kapitonas pasakojo apie Parlamento pro- 
tekcijas, kurių dėka daugelis jaunuolių įsitaiso kapitonų kajutė- 
se, nors jiems geriausia vieta - pas kanonierius. Paskui jie ėmė 
šnekėti, kaip sunku susirinkti įgulą, ir vėl pasigirdo ūžesys, pikti 
balsai. 

— Kokia nauda statyti naujus laivus, - skundėsi Folis, - kai net 
dešimties svarų premija nepadeda surinkti žmonių gautam lai- 
vui? 

Bet lordo Kokreino nuomonė buvo visai kitokia. 

— Jūs turėtumėt pakankamai žmonių, sere, jei elgtumėtės su 
jais gerai, - pasakė jis. - Admirolas Nelsonas prisirenka sau žmo- 
nių. Admirolas Kolingvudas - irgi. Kodėl? Nes jis galvoja apie žmo- 
nes ir žmonės galvoja apie jį. Leiskite jūreiviams ir karininkams 
pažinti ir pradėti gerbti vienas kitą, ir tuomet nebus sunku su- 
rinkti komandą. Iš tiesų pragariškas planas permesti komandą iš 
vieno laivo į kitą, paliekant vietoje karininkus. Nuo to laivynas 
tik pūva. Bet man niekados nebūdavo sunkumų, drįsčiau net pri- 
siekti, kad, iškėlęs savo vėliavą, rytoj surinkčiau visą senąją „Vik- 
ruolio“ komandą ir tiek savanorių, kiek įstengčiau paimti. 

— Tai labai gerai, mano pone, - šiltai tarė senasis kapitonas. - 

Jei vyrukai išgirsta, kad „Vikruolis“ paėmė penkiasdešimt laivų 
per trylika mėnesių, tai savanorių tarnauti jums tikrai atsiras. 
Kiekvienas geras kreiseris gali gana greitai sukomplektuoti įgu- 
14. Bet tie kreiseriai nedalyvauja mūšiuose dėl šalies ir neblokuo- 
ja priešo uostų. Sakyčiau, visi priziniai pinigai turėtų būti pada- 
lyti po lygiai visam laivynui; tai padarius, šauniausi vyrukai atsi- 
durs ten, kur iš jų daugiausia naudos, o ne ten, kur jiems patiems 
tai naudinga. 

Po tos kalbos pasigirdo protestuojantis kreiserio karininkų bal- 
sų choras ir mūšiuose dalyvavusių laivų įgulų pritariantys balsai. 
Jie, atrodė, buvo daugumos čia susirinkusiųjų. Iš išraudusių veidų 
ir piktų žvilgsnių buvo aišku, kad abi pusės dėl to nelabai sutarė. 

— Kreiseris gauna tai, ką užsidirba, - sušuko fregatos kapito- 
nas. 

— Tai jūs norite pasakyti, sere, - prabilo kapitonas Folis,- kad 
kreiserio karininko pareigoms atlikti rėikia daugiau pastangų ar 
didesnių profesinių sugebėjimų negu toms, kurios atliekamos vyk- 
dant blokadą, pavėjinėje kranto pusėje, kai vėjas ima pūsti į va- 
karus ir priešo eskadros topseliai gerai matomi? 

— Aš nekalbu apie ypatingus sugebėjimus, sere. 

— Tai kodėl reikalaujate didesnio užmokesčio? Ar galite paneigti, 
kad jūreivis greitaeigėje fregatoje nuveikia daugiau negu leite- 
nantas koviniame laive? 

— Tas buvo praėjusiais metais, - ėmė pasakoti labai džentelme- 
niškai atrodantis karininkas, kuris būtų galėjęs vaikščioti miesto 
gatvėmis tartum tikras dendis, jei jo oda nebūtų nusvilinta, vario 
spalvos, o tokia saulė niekados nešviečia viršum Londono, - kai 
vairavau senąjį „Aleksandrą“ atgal iš Viduržemio jūros, plūdu- 
riuodamas tarsi tuščia statinė ir nesiveždamas nieko, išskyrus 
kario garbę. Lamanše susidūrėme su fregata „Minerva“ iš Vaka- 
rų vandenyno; šoniniai jos bortai buvo nugrimzdę beveik ligi pa- 
čios vaterlinijos, o triumai plyšte plyšo nuo grobio, kuris buvo 
pernelyg vertingas, kad patikėtum, jog tai įgulos prizas. Sidabro 
lydiniai gulėjo išilgai denio ir palei bušpritą, o sidabro plokštės - 

stiebų kameroje. Mano vyrukai galėjo pokštelti į ją, gal būtų taip 
1r pasielgę, jei nebūtų buvę sulaikyti. Jie beveik pašėlo prisiminę 
viską, ką buvo nuveikę pietuose, ir pamatę įžūlią fregatą, sprun- 
kančią su savo pinigais. 

— Nesuprantu jų nuoskaudos, kapitone Bilai, - pasakė Kokrei- 
nas. 

— Va, kai gausite komanduoti dvideniui, mano pone, jums bus 
gerokai aiškiau. 

— Jūs kalbate taip, lyg kreiseriai nedaro nieko, tik grobia pri- 
zus. Jei toks jūsų požiūris, tai leiskite pasakyti, kad labai mažai 
išmanote apie tai. Aš vadovavau šliupui, korvetui ir fregatai, ir 
kiekvienas laivas turėjo gausybę pareigų. Man reikėdavo išvengti 
kovinių priešų laivų ir kovoti su jų kreiseriais. Turėjau persekioti 
ir gaudyti kaperius ir sprukti nuo jų, kai jie patekdavo į savų pa- 
būklų priedangą. Man tekdavo atakuoti jų fortus, išlaipinti savo 
vyrus į krantą, sunaikinti jų pabūklus ir signalines stotis. Visa 
tai, taip pat konvojavimas, žvalgyba rizikuojant savo laivu, sie- 
kiant sužinoti priešininko manevrus yra kreiserio kapitono pa- 
reigos. Drįsčiau sakyti, kad žmogus, sėkmingai vykdęs šias parei- 
gas, padėjo savo šaliai labiau negu vadas kovinio laivo, dreifuo- 
jančio nuo Jušanto iki Juodųjų uolų ir atgal, kol iš jo apgraužtų 
jaučio šonkaulių išauga ištisas rifas. 

— Sere, - piktai pasakė senasis jūreivis, - toks kapitonas užsi- 
traukia ne ką didesnį pavojų nei kokio nors kaperio vadas. 

— Jūs mane stebinate, kapitone Barkli, - karštai pasipriešino 
Kochreinas, - drįsdami lyginti kaperį ir Jo didenybės laivą. 

Virš abiejų karštagalvių, nors ir kapotomis frazėmis kalban- 
čių vyrų tvenkėsi.priešiškumo debesis, bet kapitonas Foliš pakei- 
tė pokalbio temą ir pasiūlė aptarti naujus laivus, kurie buvo sta- 
tomi Prancūzijos uostuose. 

O aš susidomėjęs klausiausi, kaip šie žmonės, kurių visas gy- 
venimas praslinko kovojant su mūsų kaimynais, pasakoja apie jų 
būdą bei papročius. Jums, gyvenantiems taikos ir ramybės me- 
tais, sunku bus suprasti tuometinę karštą anglų neapykantą Pran- 

cūzijai, ypač didžiajam jos karvedžiui. Tai buvo daugiau nei pa- 
prastas įsitikinimas, daugiau nei paprastas priešiškumas. Tai bu- 
vo stipri, aistringa neapykanta; galite įsivaizduoti, kokia ji buvo, 
pavartę anų laikų laikraščius ir karikatūras. Žodis „prancūzas“ 
buvo vartojamas tik kartu su žodžiu „niekšas“ ar „piktadarys“. 
Visi anglai, priklausantys patiems įvairiausiems visuomenės 
sluoksniams, degė ta neapykanta. Net paprasti jūreiviai puolė 
prancūzus su tokiu įkarščiu, kokio niekados nejusdavo kovodami 
su danais, olandais ar italais. 

Jei dabar, praėjus pusei amžiaus, pasiteirausite manęs, kas su- 
kėlė tokį priešiškumą, apskritai svetimą geraširdžiams ir pakan- 
tiems iš prigimties anglams, prisipažinsiu, kad tai, mano many- 
mu, buvo baimė. Baimę kėlė, aišku, ne pavienis prancūzas - net 
patys bjauriausi šmeižikai negalėtų mūsų pavadinti bailia tauta, 
— bijojome netikėtos prancūzų sėkmės, jų užmojų didybės, nejti- 
kėtino jų karvedžio proto, kuriam pasisekdavo įgyvendinti visas 
savo užmačias ir pavergti vieną šalį po kitos. Mūsų šalis buvo 
nedidelė, mūsų gyventojų skaičius karo pradžioje sudarė vos pu- 
sę Prancūzijos gyventojų. Vėliau Prancūzija pradėjo žaibiškai plės- 
tis: šiaurėje ji prarijo Belgiją ir Olandiją, o vakaruose - Italiją. 
Mus savo ruožtu silpnino senas vaidas Airijos katalikų ir protes- 
tantų. Net pačiam lengvabūdiškiausiam žmogui buvo aišku, kad 
virš mūsų tvyro pavojus. Vos išplauksi į atvirą jūrą bet kurioje 
vietoje šalia Kento pakrantės, išsyk pastebėsi signalinius priešo 
kariuomenės žiburius, o giedrą dieną ant kalvų šalia Bulonės sau- 
lėje blyksėjo durtuvai - vyko veteranų manevrai. Nėra ko stebė- 
tis, kad net pačių drąsiausių žmonių sielos gelmėse slypėjo Pran- 
cūzijos baimės slogutis, o baimė paprastai sukelia ūmią ir aitrią 
neapykantos liepsną. 

Jūreiviai piktuoju minėjo savo priešus. Jų neapkentė visa šir- 
dimi ir, kaip Anglijoje įprasta, išliejo tai, kas buvo pritvinkę širdy- 
je. Prancūzų karininkus jie kilniaširdiškai vadino pagarbos ver- 
tais priešininkais, tačiau prancūzai kaip tauta nusipelnė didžiau- 
sios jų neapykantos. Tie, kurie buvo vyresni, kariavo su prancū- 

zais per Amerikos karą, vėliau kovėsi su jais visą pastarąjį de- 
šimtmetį ir buvo pasirengę daryti tai iki savo amžiaus pabaigos. 
Mane pritrenkė ta karšta nepykanta, kurią jūreiviams kėlė Pran- 
cūzija, bet dar labiau buvau apstulbintas išgirdęs, kaip jie vertina 
prancūzus priešininkus. Daugybė Britanijos pergalių, kurios ga- 
lų gale privertė prancūzus slėptis savo uostuose ir praradus viltį 
nutraukti kovą, visiems įteigė mintį, kad yra kažkokių antgamti- 
nių priežasčių, dėl kurių britas jūroje per amžių amžius bus pra- 
našesnis už prancūzą. 

Bet žmonės, sėdėję aplink mane, tie, kurie iškovojo šias perga- 
les, manė visai kitaip. Jie balsiai gyrė priešų drąsą ir puikiai su- 
vokė jų pralaimėjimo priežastis. Jie sakė, kad anksčiau Prancūzi- 
joje visi karininkai priklausė aukštesniam luomui; revoliucija nu- 
šlavė juos nuo žemės paviršiaus, ir laivynas liko tarsi be galvos. 
Paprasti jūreiviai, netekę patyrusių vadų, pamiršo tikrą discipli- 
ną. Britų laivynas buvo puikiai aprūpintas, valdomas patyrusių, 
gabių vadų. Todėl jis nuginė gabių vadų netekusį prancūzų laivy- 
ną į jų uostus ir neišleido iš ten, trukdydamas mokytis jūreivys- 
tės meno.Visa tai, ko jie išmokdavo uoste, rikiuotės ir artilerijos 
pratybos, nepadėdavo atsidūrus atviroje jūroje, audringuose van- 
denyse, kai kovą galėjo nulemti bortų salvės ir vikrūs manevrai 
kaitaliojant bures. Jei nors viena prancūzų fregata būtų galėjusi 
keletą metų nekliudoma plaukioti po vandenyną, mokydamasi jū- 
rų Mūšio meno, tai, nugalėjęs lygų priešininką, anglų laivo kapi- 
tonas pelnytų tikrą šlovę. 

Taip samprotavo šie patyrę jūrų vilkai, prisimindami prancū- 
zų drąsą, kaip elgėsi „L'Orient“ įgula: prancūzai pylė iš škancų 
pabūklų, tuo metu visas patrankų denis po jais buvo apimtas lieps- 
nų, ir jie žinojo, kad stovi ant parako rūsio. 

Visi tikėjosi, kad Vakarų Indijos ekspedicija daugybei laivų pa- 
dėjo įgauti patyrimo vandenyne ir vėl prasidėjus karui jie išdrįs 
plaukti į Lamanšą. Bet ar karas vėl prasidės? Mes pažabojome 
Napoleoną ir neleidome jam tapti viso pasaulio uzurpatoriumi, 
tačiau mums tam reikėjo milžiniškų lėšų ir neįtikėtinų pastangų. 

Ar vyriausybė vėl tam ryšis? Ar neišsigąs nepakeliamos kainų naš- 
tos, kuri sunkiai prislėgs daugelį dar negimusių kartų? Bet juk 
mes turime Pitą, o jis ne iš tų, kurie stabteli pusiaukelėje. 

Staiga prie durų kilo kažkoks bruzdesys. Pro pilkšvus tabako 
dūmų kamuolius įžiūrėjau mėlyną mundurą su geltonais epole- 
tais. Aplinkui grūdosi jūreiviai, erzėjo balsai ir pasigirdo garsūs 
džiaugsmingi šūksniai. Visi pašokę dairėsi klausinėdami vienas 
kito, kas atsitiko. O minia virte virė, šūksniai vis garsėjo, darėsi 
vis džiugesni. 

— Kas ten? Kas atsitiko? - klausinėjo vis daugiau žmonių. 

— Pakelkite jį! Pakelkite aukščiau! - sušuko kažkas, ir tuoj pat 
virš minios pasirodė karininkas. 

Jo veidas degė, ir jis mojavo kažin kokiu lapeliu. Riksmai nuti- 
lo, buvo taip tylu, kad girdėjau, kaip rankoje šiugžda popierius. 

— Didžios naujienos, džentelmenai! - pranešė jis. - Puikios nau- 
jienos! Kontradmirolas Kolingvudas prašė jums pranešti. Šian- 
dien vakare prancūzų pasiuntiniui buvo sugrąžinti skiriamieji raš- 
tai. Visi laivai grįžta į karinę rikiuotę. Admirolas Kornvelis iš 
Kaunsendo užutėkio pasuko į Jušeno salą. Vienas laivų junginys 
plaukia į Šiaurės, kitas — į Airijos jūrą. 

Galbūt jis norėjo dar ką pasakyti, bet jūreiviai nebeiškentė. O, 
kaip jie šaukė, kaip trypė kojomis, kaip siuto iš pasitenkinimo! 
Šiurkštūs, nebejauni viceadmirolai, rimti pirmojo rango kapito- 
paleisti atostogų. Tą akimirką niekas neprisiminė daugybės kar- 
čių nuoskaudų, apie kurias tik ką buvau girdėjęs. Dargana pra- 
ėjo, ir vėjo nublokšti į krantą paukščiai vėl siūbuos ant putotų 
bangų keterų. 

Triukšmą ir riksmus nustelbė vis garsesnis „Dieve, saugok ka- 
ralių“, ir niekas nekreipė dėmesio nei į nesklandų rimą, nei į sen- 
timentalią himno mintį. Manau, jūs niekada negirdėjote, kad taip 
būtų dainuojama, neregėjote, kaip šiurkščiais veidais rieda aša- 
ros, o stipriems vyrams užima kvapą. Kad vėl galėtume išgirsti 
taip giedamą himną, turėtų grįžti anie grėsmingi laikai. Tiktai 

tie, kurie nematė mano tėvynainių tą akimirką, kai nukrito su- 
stingusi santūrumo kaukė ir sekundę sužėrėjo galinga nenumal- 
doma šiaurietiškos sielos liepsna, gali kalbėti apie anglų flegma- 
tiškumą. Aš visa tai regėjau ir nors negaliu to matyti šiandien, 
esu ne toks senas ar kvailas, kad abejočiau tuo. 


XIII SKYRIUS 


ADMIROLAS NELSONAS 


Pasimatymas su lordu Nelsonu turėjo įvykti ankstų rytą, ir 
tėvas, suvokdamas, koks užsiėmęs bus admirolas dėl naujienų, 
kurias buvome girdėję išvakarėse, stengėsi būti kuo punktuales- 
nis. Vos spėjau papusryčiauti, dėdė dar buvo net neskambinęs, 
kad jam paduotų šokoladą, tėvas jau atvažiavo manęs. Nuėję ke- 
letą šimtų žingsnių, atsidūrėme priešais didelį nublukusių plytų 
pastatą - Hamiltonų miesto rezidenciją, kur buvo pagrindinis Nel- 
sono štabas, kai reikalai ar pramogos versdavo iš Mertono atvyk- 
ti į Londoną. Liokajus su livrėja atidarė duris ir įvedė mus į didelę 
svetainę su niūriais baldais ir tamsiomis užuolaidomis. Tada nu- 
ėjo pranešti apie mus, o mes atsisėdę žvalgėmės į baltas itališkas 
statulėles kampuose ir didelį paveikslą, vaizdavusį Vezuvijų ir Ne- 
apolio užutėkį, kabojusį virš klavikordo. Pamenu, kad ant židinio 
garsiai tiksėjo juodas laikrodis ir, nors pro šalį dardėjo ekipažai, iš 
kambarių sklido juoko pliūpsniai. 

Pagaliau durys atsivėrė, ir mes sykiu pašokome manydami, kad 
atsidursime prieš patį garsiausią šių laikų Anglijos karvedį. Bet į 
kambarį didingai įplaukė dama. Ji buvo aukšto ūgio ir, kaip man 
pasirodė, neįtikėtinai graži, nors priekabesnis ir labiau patyręs 
žvilgsnis būtų pastebėjęs, kad jos grožis - tik tolimas praeities 
atspindys. Ji buvo tiesiog karališkos povyzos, visos kūno linijos 
stebino kilniu grakštumu, o veidas, tiesa, jau kiek apdribęs, pa- 

šiurkštėjęs, vis dar buvo akinamai baltas it porcelianas; didelės 
šviesiai mėlynos akys buvo tiesiog nuostabios, puikūs tamsūs plau- 
kai garbanojosi virš neaukštos šviesios kaktos. Ji iš tikrųjų atro- 
dė didingai, ir pamatęs, kaip ramiai ji įžengė į svetainę ir atmetė 
galvą, pažvelgusi į mano tėvą, kažkodėl pamaniau apie Peru ka- 
ralienę, kurią mudviem su Džimu vadino mis Hinton. 

— Leitenantas Ensonas Stounas? - paklausė ji. 

— Taip, miledi, - atsakė tėvas. 

— O! - kiek koketiškai šūktelėjo ji. - O iš kur jūs mane pažįsta- 
te? 

— Teko regėti jus Neapolyje. 

— Tada jūs, be jokios abejonės, matėte ir mano vyrą - mano 
vargšą nelaimingąjį serą Viljamą! - Ir jos balti žieduoti pirštai 
palietė suknelę, lyg ji ketintų atkreipti dėmesį į savo gedulą. 

- Girdėjau apie skaudžią jūsų netektį, miledi, - pasakė tėvas. 

— Mes žuvome kartu! - šūktelėjo ji. - Kas dabar beliko iš mano 
gyvenimo? Begalinis lėtas merdėjimas. 

Ji kalbėjo gražiu giliu balsu, ir kartkartėmis jis sudrebėdavo iš 
sielvarto, bet negalėjau nepastebėti, kad ji atrodė puikiai, ir ma- 
ne šiek tiek nustebino, kad ji vogčiomis žvilgčioja į mane, tartum 
tokio nežymaus asmens susižavėjimas ją bent kiek būtų galėjes 
dominti. 

Tėvas su jūreiviui būdingu nuoširdumu murmėjo neįmantrius 
užuojautos žodelius, bet ji vis Žvilgčiojo tai į šiurkštų, vėjo nugai- 
rintą jo veidą, tai į mane, tartum tikrindama, ar veikia jos kerai. 

- Štai jis, angelas, saugantis šiuos namus! - pareiškė ji ir pla- 
čiu triumfuojančiu mostu parodė į paveikslą, kabantį ant sienos: 
tai buvo lieso, pasipūtusio pono su ordinais atvaizdas. - Na, bet 
pakaks apie mano skausmą! - Ir ji nubraukė įsivaizduojamą aša- 
rą nuo sausų akių. - Juk jūs atėjote pas lordą Nelsoną? Jis prašė 
manęs perduoti, kad tuoj pat bus čia. Jūs tikriausiai žinote, kad 
karo veiksmų pradžios laukiama kiekvieną minutę. 

—Taip, išgirdome apie tai vakar vakare. 

— Lordui Nelsonui įsakyta perimti savo žinion Viduržemio jū- 

ros laivyną. Suprantama, tokiu metu... Ak, atrodo, girdžiu Jo švie- 
sybės žingsnius. 

Keistos šios ledi manieros ir gestai, lydėję kiekvieną jos žodį, 
taip patraukė mano dėmesį, kad net nepastebėjau, kaip į kamba- 
rį įžengė didysis admirolas. Kai atsisukau, pamačiau, kad jis stovi 
visai šalia manęs - nedidelio ūgio, tamsiaveidis, lankstus ir gra- 
cingas it jaunuolis. Jis buvo ne su munduru, o tamsiai rudu sur- 
dutu aukšta apykakle, dešinė ranka buvo nukarusi. Pamenu liūdną 
ir kartu švelnią jo veido išraišką: karštas ir nekantrus iš prigimi- 
mo, jis, matyt, patyrė daugybę išmėginimų. Viena akis buvo bjau- 
riai sužalota, akla, tačiau kita lakstė nuo manęs prie tėvo neįtikė- 
tinai akylai tirdama. Visa jo išvaizda, įžvalgumas, didingai atmesta 
galva rodė, kad prieš mus veiksmo žmogus - gyvas, energingas, ir 
jei leistina lyginti didį ir mažą, tai jis priminė gerai išdresuotą 
bulterjerą, švelnų ir trapų pažiūrėti, tačiau drąsų ir ryžtingą, kiek- 
vieną akimirksnį pasirengusį pulti į kovą. 

— Leitenante Stounai, - nepaprastai nuoširdžiai prabilo jis, iš- 
tiesęs tėvui kairiąją ranką, - džiaugiuosi jus matydamas. Londo- 
ne apstu jūreivių iš Viduržemio jūros laivyno, bet esu įsitikinęs, 
kad po savaitės sausumoje neliks nė vieno. 

— Atėjau prašyti, sere, skirti man laivą. 

— Jei admiralitete mano žodis ką nors reiškia, jūs jį gausite, 
Stounai. Man prireiks visų, kurie buvo su manimi Nilo mūšyje. 
Neprižadu, kad tai bus geriausias laivas, bet šešiasdešimt ketu- 
rių patrankų jūs, be jokių abejonių, nusipelnėte, o tokiu laivu, 
lengvai valdomu, gerai sukomplektuotu ir įrengtu, galima daug 
pasiekti. 

— Kas girdėjo apie „Agamemnoną“, tas neturėtų abejoti, - įsi- 
kišo ledi Hamilton* ir tuoj pat ėmė šlovinti admirolą, jo nuopel- 
nus ir pinti tokias pagyras susižavėjimo kupinomis frazėmis, kad 
mes su tėčiu nežinojome, kur akis dėti: mums buvo nejauku ir 

* Emilija Hamilton (1765-1815) - gražuolė kalvio duktė, ištekėjusi už 


aristokrato Hamiltono. Jam mirus, tapo admirolo Nelsono meiluže. Po jo mir- 
ties, 1813m., gelbėdamasi nuo skolų, pabėgo į Kalė. 

gėda dėl žmogaus, apie kurį buvo kalbama jo akivaizdoje. Bet, kai 
pagaliau išdrįsau pažvelgti į Nelsoną, pamačiau, kad jis nė kiek 
nesidrovi, priešingai, šypsosi, lyg šios netramdomos liaupsės jam 
iš tiesų būtų malonios. 

— Pakaks, brangioji, pakaks, - pasakė jis, - jūs pervertinate 
mano nuopelnus. 

Po tokio paskatinimo ji vėl ėmėsi garsiai, tarsi būtų scenoje, 
girti Britanijos numylėtinį, vyresnįjį Neptūno sūnų, o jis klausė 
dėkingas ir patenkintas. Buvau apstulbintas, kad keturiasdešimt 
penkerių metų žmogų, mačiusį gyvenimo, įžvalgų, sąžiningą, ge- 
rai žinantį rūmų papročius, galima apgauti tokiomis nevykusio- 
mis pagyromis. Tai stebino ne tik mane, bet ir visus, kurie susi- 
durdavo su juo. Jūs nemažai gyvenime matėte ir greičiausiai Ži- 
note, kad pačioms kilniausioms asmenybėms paprastai būdinga 
viena vienintelė silpnybė, kuri ypač krinta į akis, turint omenyje 
neginčijamus privalumus, panašiai kaip purvo dėmė išsiskiria bal- 
toje paklodėje. 

— Tokie jūrų karininkai kaip jūs, Stounai, man patinka, - pasa- 
kė lordas Nelsonas, kai Jos šviesybė išsėmė visas liaupsių atsar- 
gas. - Jūs esate senos, geros mokyklos žmogus. 

Kalbėdamas jis matavo kambarį smulkiais nekantriais žings- 
neliais, protarpiais staigiai, ryžtingai pasisukdamas ant kulnų, 
lyg ant kelio staiga išdygtų kokia nematoma kliūtis. 

— Visi tie naujamadžiai epoletai ir išdabinti škancai pernelyg 
puošnūs mūsų amatūui. Man pradėjus tarnauti laivyne, kapitono 
padėjėjas pats sūdydavo kumpį, pats statydavo bušpritą, pats su 
įrankiais ant kaklo kopdavo stiebu, rodydamas pavyzdį visai ko- 
mandai. O dabar jis pats nebent atsineša į kajutę sekstantą. Kada 
jūs būsite pasirengęs? 

- Šiandien vakare, milorde. 

— Puiku, Stounai, puiku! Taip ir reikia. Dokuose dirbama ne- 
nuleidžiant rankų, bet aš dar nežinau, kada bus parengti laivai. 
Trečiadienį iškeliu savo vėliavą „Viktorijoje“, ir mes tuoj pat iš- 
plaukiame. | 

— O, ne, ne taip greitai! Laivas dar nebus parengtas, - dreban- 
čiu balsu ištarė ledi Hamilton, laužydama rankas, užvertusi akis 
į dangų. 

- Jis privalo būti ir bus parengtas! - nepaprastai karštai sušu- 
ko Nelsonas. — Prisiekiu Dievu, kad ir kas būtų, trečiadienį aš 
išplaukiu! Kas žino, ko gali pridirbti šie niekšai be manęs? Vos 
pamanęs, ką jie gali iškrėsti, negaliu rasti sau vietos. Šią minutę 
karalienė, mūsų karalienė galbūt žvalgosi į tolį, vildamasi išvysti 
Nelsono laivų bures. 

— Na, ką gi, ji žino, kad riteris niekados nepaliks savo karalie- 
nės nelaimėje, - pasakė ledi Hamilton. 

Maniau, kad kalbama apie mūsų karalienę Šarlotę, tačiau tė- 
vas vėliau man paaiškino, kad ir Nelsonas, ir ledi Hamilton užsi- 
plieskė neįtikėtina meile Neapolio karalienei ir taip jaudinosi dėl 
nedidelės jos karalystės. Nelsonas tebežingsniavo po kambarį, ta- 
čiau pastebėjo, kad aš sutrikęs. Jis sustojo ir griežtai pažvelgė į 
mane. | 

— Nagi, jaunuoli! - rimtai prabilo jis. 

-Tai vienintelis mano sūnus, sere, - paaiškino tėvas. - Norė- 
čiau, kad jis irgi tarnautų laivyne, jeigu atsirastų kokia vieta. Jau 
daug mūsų šeimos kartų, mūsų giminės vyrai tampa karališkojo 
laivyno karininkais. 

— Norėtumėt, kad ir jums sutriuškintų kaulus? - paklausė jis, 
aiškiai su nepasitenkinimu žvelgdamas į puošnius mano rūbus, 
dėl kurių dėdė ir ponas Brumelas tiek ginčijosi. - Jei tarnausite 
mano vadovaujamas, turėsite vietoje šių prabangių drabužų apsi- 
vilkti degutu ištepliotą striukę. 

Mane nepaprastai sukrėtė toks griežtas jo tonas ir vos ne vos 
įstengiau sumurmėti, jog tikiuosi atlikti savo pareigą. Kietai su- 
spaustas jo lūpas pravėrė geraširdiška šypsena, ir jis staiga palie- 
tė mano petį didele, įdegusia ranka. 

— Tikiuosi, kad jūs puikiai susidorosite, - pasakė jis. - Matau, 
nesate minkšto būdo, bet nesitikėkite iš tarnybos laivyne turėti 
lengvos duonos. Tai sunki profesija, jaunuoli. Jūs esate girdėjęs 

tik apie keletą tokių, kuriems pasisekė, bet ar girdėjote apie šim- 
tus kitų, kurie taip nieko ir nepasiekė? O ar žinote apie mano 
tarnybą? Iš dviejų šimtų jūreivių, kurie iškeliavo kartu su mani- 
mi į Sen Chuano ekspediciją, šimtas keturiasdešimt penki žuvo 
per vieną naktį. Dalyvavau šimte aštuoniasdešimtyje mūšių ir, 
kaip matote, netekau akies, rankos, be to, buvau sunkiai sužeis- 
tas. Vis dėlto išlikau gyvas ir tapau admirolu, bet prisimenu dau- 
gybę žmonių, nė kiek ne blogesnių už mane, kuriems nepasisekė. 
Taip, - pridūrė jis, kai ledi Hamilton ėmė protestuoti, - daugybė, 
didžiulė daugybė žmonių, nė kiek ne blogesnių už mane, nugrimz- 
do į dugną šerti ryklių arba krabų. Tikras jūreivis kiekvieną die- 
ną rizikuoja savo galva. Mūsų gyvenimas Viešpaties rankose, ir 
tik jis vienas žino, kada jį pasiimti. 

Rimtame jo žvilgsnyje ir dievobaimingame balse, kuriuo buvo 
ištarti šie žodžiai, mes, regis, trumpam išvydome tikrąjį Nelsoną, 
gimusį vienoje iš rytinių grafysčių, alsuojančių karine puritonų 
dvasia, kuri pagimdė „geležinius šonkaulius“, įvedusius savo tvar- 
ką visoje Anglijoje, bei tėvus piligrimus, diegusius savo tikėjimą 
už Anglijos ribų visame pasaulyje. Tai buvo tas Nelsonas, kuris 
sakėsi regėjęs baudžiančią Dievo ranką, pakeltą virš Prancūzijos, 
Nelsonas, šaukęsis Dievo, klūpodamas savo kajutėje flagmano lai- 
ve, kai laivas iš pavėjinės pusės artėjo priešo eskadros link. 

Jis skausmingai ir švelniai kalbėjo apie žuvusius draugus, ir 
aš supratau, kodėl visi valdiniai jį mylėjo: jis buvo griežtas, nepa- 
lenkiamo būdo jūrėivis ir karys, bet sudėtingame charakteryje 
pakako vietos ir anglams nebūdingam jausmingumui, ašaringu- 
mui, jei stipriai susijaudindavo, ar netikėtiems jausmų pliūps- 
niams, kai mirties laukdamas gulėjo „Viktorijos“ denyje ir papra- 
šė flagmano kapitono pabučiuoti jį. 

Tėvas atsistojo norėdamas atsisveikinti, tačiau admirolas, kaip 
ir anksčiau, žygiavo ten ir atgal po kambarį ir dėstė vieną po kito 
patarimus su būdingu jam gerumu, kurį tartum vėjas buvo nupū- 
tęs pamačius nevykusius dabitiškus mano rūbus. Taip jis visada 
elgdavosi su valdiniais. 

— Tarnaudamas turite stengtis, jaunikaiti, - sakė jis — Mums 
reikalingi karšti žmonės, trokštantys naujų pergalių. Tokių Vi- 
duržemio jūroje buvo ir bus daugiau. Visi buvo surinkti kaip vie- 
nas, niekuo nenusileido vienas kitam. Kai buvau paprašytas re- 
komenduoti ką nors ypatingai užduočiai, aš admiralitete pasa- 
kiau, kad gali imti bet kurį, nes visi kupini tos pačios kovingos 
dvasios. Jei būtume užgrobę devyniolika laivų, o dvidešimtas bū- 
tų pasprukęs nuo mūsų, tai manytume esą nugalėti. Jūs ir pats 
tą puikiai žinote, Stounai. Juk priklausote tai Viduržemio jūros 
veteranų kohortai, tad nėra ko visa tai pasakoti. 

— Tikiuosi, milorde, būti su jumis, kai vėl susitiksime su prie- 
šu, - pasakė tėvas. 

— Mes privalome su juo susitikti ir būtinai susitiksime. Prisie- 
kiu Dievu, kad nenusiraminsiu, kol galutinai su juo nesusidoro- 
siu! Niekšas Bonapartas nori mus paklupdyti. Tegu tik pamėgi- 
na, ir Dievas tepadeda vertesniajam! 

Nelsonas kalbėjo su tokiu įkarščiu, kad tuščia jo rankovė ka- 
daravo į visas puses, ir jis atrodė gana savotiškai. Pastebėjęs, kad 
negaliu nuleisti akių nuo tos rankovės, jis šypsodamasis atsisuko 
į tėvą. 

— Mano strampas vis dar atlieka savo darbą, Stounai, - pasakė 
jis, plekštelėjęs per rankos liekaną. - Kaip ten sakydavo laivyne? 

— Laivyne sakydavo, kad rankovei plaikstantis geriau nepa- 
kliūti jums į akis, sere. 

— Tie nedorėliai pernelyg gerai mane pažįsta! Matote, jaunuo- 
li, tarnauju savo tėvynei su tokiu pat įkarščiu, ir jo nesumažino 
žaizdos ar kūniškos kančios. Vieną gražią dieną jūs galbūt vesite 
į mūšį flagmano laivą ir tada prisiminsite mano patarimą kari- 
ninkui: niekada nesvyruok, niekuomet nedelsk. Statykit ant kor- 
tos viską ir, jei pralošite ne savo valia, tėvynė suteiks jums gali- 
mybę pamėginti dar sykį, o lošimas bus nė kiek ne menkesnis. 
Pamirškite strategiją ir taktiką. Pulkite priešą. Būtina tik viena 
taktika - atsidurti bortas prie borto su priešu. Visada kaukitės ir 
visada būsite teisus. Pamirškite savus patogumus, asmeninius rei- 

kalus ir rūpesčius, nes nuo tos dienos, kai užsivilksite mėlyną 
mundurą, jūsų gyvenimas daugiau jums nepriklausys. Jis priklau- 
sys tėvynei, ir nesvarstydamas atiduokite jį, jei iš to bus nors ko- 
kia nauda... Koks šiandien vėjas, Stounai? 

— Pietryčių, Jūsų šviesybe, - tuoj pat išpyškino tėvas. 

- Tada neabejotinai Kornvelis nepalieka Bresto, o aš jo vietoje 
pamėginčiau išvilioti juos į atvirą jūrą. 

— Kiekvienas karininkas ir jūreivis norėtų to paties, Jūsų švie- 
sybe, - sutiko mano tėvas. | 

— Taip, niekas nemėgsta blokados, bet tai suprantama - iš jos 
nei garbės, nei pinigų. Jūs greičiausiai prisimenate, kas buvo žie- 
mą, kai apgulėme Tuloną. Neturėjome nei sviedinių, nei jautie- 
nos, nei kiaulienos, nei miltų, nei atsarginio lyno gabalo, nei bu- 
rių, nei špagato. Tvirtinome nusenusių mūsų geldų bures atsar- 
giniais trosais, ir vos pakildavo vėjas nuo Levanto, aš drebėdavau 
— Dievas liudytojas, - kad mes tuoj pat nugrimsime į dugną. Bet 
mes vis viena laikėm juos už gerklės. Tik bijau, kad čia, Anglijoje, 
mūsų paštangų niekas deramai neįvertino. Juk čia saliutuojama 
fejerverku tik tais atvejais, kai laimime didelį mūšį, ir niekas ne- 
supranta, kad mums lengviau šešis kartus paeiliui susikauti Ni- 
lo upėje, negu visą žiemą būti blokadoje. Bet padėk mums Dieve 
susitikti su naujuoju jų laivynu, ir mes sumalsim jį į miltus! 

— O man Dieve padėk atsidurti šalia jūsų, milorde! - jausmin- 
gai pasakė tėvas. - Bet mes atėmėme pernelyg daug jūsų laiko. 
Leiskite padėkoti už jūsų gerumą ir palinkėti paties geriausio. 

— Sudie, Stounai! - atsakė Nelsonas. - Jūs gausite laivą, ir jei 
bus įmanoma, padarysiu šį jaunikaitį vienu iš savo karininkų. Bet, 
sprendžiant iš jo drabužių, - tęsė jis, stebeilydamasis į mane, - 
jums pasisekė gauti kur kas daugiau prizinių negu jūsų draugams. 
Aš niekados pernelyg nesirūpinau pinigais. 

Tėvas paaiškino, kad dabar mane globoja mano dėdė, garsusis 
seras Čarlzas Tredželis, pas kurį aš gyvenu. 

— Vadinasi, jums visiškai nereikia mano pagalbos, - su kartėliu 
ištarė Nelsonas. - Jei turite pinigų arba globėją, jums nieko ne- 

reiškia peršokti per nusipelniusių jūrų karininkų galvas, nors ne- 
galėtumėte atskirti juto nuo kambuzo ar karonados* nuo ilgojo 
devyneto**. Ir vis dėlto... Kokių velnių jums čia reikia? 

Į kambarį sparčiu žingsniu įėjo liokajus su livrėja, bet, išvydęs, 
kokia ugnimi suliepsnojo admirolo akys, sutrikęs ėmė mindžikuoti 
vietoje. 

- Jūsų šviesybė buvote liepęs įteikti tuoj pat, kai tik atneš, - 
paaiškino jis, tiesdamas didelį mėlyną voką. 

— Juk tai paskyrimas! - sušuko Nelsonas, griebė voką ir mėgi- 
no viena ranka jį atplėšti. 

Ledi Hamilton puolė jam į pagalbą, bet, vos išvydusi lapą, įdė- 
tą į voką, suklykė ir išvertusi akis prarado sąmonę. Aš pastebė- 
jau, kad ji griuvo labai atsargiai, ir nors buvo praradusi sąmonę, 
įsigudrino nugriūti labai grakščia klasikine poza, o rūbai visiškai 
neišsidraikė. Bet naivusis Nelsonas, nepažystąs apgaulės ir apsi- 
metimo, negalėjo įtarti tuo kito žmogaus. Kaip pamišęs jis puolė 
prie skambučio kviestis kambarinės, gydytojo, prašė kvėpuoja- 
mųjų druskų, nerišliai murmėjo kažkokius paguodos žodžius; tė- 
vas nutarė, kad geriausia bus timptelėti mane už rankos, ir mes 
išdūmėme iš kambario. Palikome admirolą apytamsėje Londono 
svetainėje, raunantį plaukus iš gailesčio tai tuščiai komediantei, 
o gatvėje, prie durų, laukė aukšta, niūri kelioninė karieta, turinti 
vežti jį į tolimą kelionę, kurios pabaigoje jam buvo lemta ištisus 
septynis tūkstančius mylių persekioti prancūzų laivyną jūromis: 
bei vandenynais, susiremti su juo, laimėti pergalę (po jos Napole-- 
onas buvo priverstas visą gyvenimą kariauti tik sausumoje) ir mirti“ 
— mirti taip, kaip trokšta kiekvienas, nes mirtis jį pasiėmė didžiau- 
sio triumfo minutę. | 


* Trumpavamzdė patranka. 
** Ilgavamzdė patranka. 

XIV SKYRIUS 


KELYJE 


Artinosi didžiosios kovos diena. Prieš tą įvykį Napoleono grasi- 
nimai ir karas, turėjęs prasidėti pačiu artimiausiu metu, sporto 
mėgėjų akyse tapo antraeiliais dalykais, o jie Anglijoje tuo metu 
buvo daugiau negu pusė visų gyventojų. Tiek aristokratų klubo, 
tiek plebėjų alinės lankytojus, tiek pirklius kavinėje, tiek kareivius 
kareivinėse - visus domino vienas ir tas pats. Kiekviena pašto ka- 
rieta iš Vakarų gabendavo žinias apie tai, kad Krabas Vilsonas pui- 
kios sportinės formos; visi žinojo, kad treniruotis jis grįžo į gimtuo- 
sius kraštus ir ten juo rūpinasi garsus treneris kapitonas Barklis. 
Nors mano dėdė dar nepaskelbė savo kovotojo vardo, niekas ne- 
abejojo, kad tai bus Džimas, o pasakojimai apie jo kūno sudėjimą ir 
tai, kaip jis pasirodė ringe, užkariavo daugelio šalininkų širdis. 

Apskritai gerokai daugiau lažybų būdavo kertama Vilsono nau- 
dai, nes jis turėjo galybę šalininkų tiek Bristolyje, tiek vakarinėje 
šalies dalyje. Londono gyventojų nuomonės išsiskyrė. Likus dviem 
dienoms iki kovos, kiekviename Vest Endo klube galėjai statyti 
už Džimą tik du prieš tris. 

Aš du kartus aplankiau Džimą Krolyje, kur jis treniravosi, ir 
regėjau, kad jam nustatytas įprastas tokiais atvejais griežčiausias 
režimas. Jis bėgiojo nuo aušros lig aušros, be to, šokinėjo, talžė 
didžiulę kriaušę, pakabintą palubėje ant sijos, arba boksavosi su 
grėsminguoju savo treneriu. Jo akys blizgėjo, skruostai buvo iš- 
raudę - nuo jo tiesiog dvelkė puikia sveikata ir nesudrumsčiamu 
tikėjimu, kad pasiseks. Žinant vyrišką jo būdą ir girdint ramias, 
linksmas kalbas, visos mano abejonės išgaruodavo tarsi dūmas. 

— Tiesiog stebiuosi, kad tu mane aplankei, Rodi, - pasakė jis 
atsisveikindamas ir kiek dirbtinai nusijuokė. - Juk aš dabar tik- 
ras boksininkas, tavo dėdės samdinys, o tu aukštuomenės dabita, 
sostinės puošeiva. Jei tu nebūtum pats geriausias, pats ištikimiau- 

sias ir kilniausias žmogus pasaulyje, tai seniai būtum ne mano 
draugas, o šeimininkas. 

Pažvelgiau į tą taisyklingą, kilmingų bruožų gražuolio veidą ir 
pamaniau: koks stiprus jo savigarbos jausmas; jis išliko toks pat 
geras, kilniaširdis. Mintis, kad mano draugiški jausmai yra pa- 
prastas nuolaidumas, man pasirodė tiesiog keista, ir aš nejučia 
prajukau. 

— Visa tai puiku, Rodi, - pasakė Džimas, žvelgdamas man į 
akis. - Bet ką apie tai mano tavo dėdulė? 

Jis man uždavė iš tiesų nelengvą klausimą, ir aš, nelabai tuo 
tikėdamas, atsakiau, kad nors dėdei esu dėkingas už daugelį da- 
lykų, bet Džimą pažįstu gerokai seniau, be to, aš jau ne vaikas ir 
pats žinau, su kuo draugauti. 

Džimo nuogąstavimai buvo ne veltui: dėdei labai nepatiko mūsų 
draugystė, bet, kadangi jam ne prie širdies buvo daug kitokių ma- 
no poelgių, dar viena jo nepasitenkinimo priežastis man neturėjo 
reikšmės. Maniau, kad jis spėjo manimi nusivilti. Aš taip ir nesu- 
galvojau jokios keistenybės, kuri padėtų man išsiskirti iš minios 
ir atkreipti į save dėmesį to keisto pasaulėlio, kuriame jis sukalio- 
josi, nors jis buvo toks geras, kad pasufleravo man keletą būdų. 

— Tu jaunas, tvirtas ir judrus, sūnėne,- sakė jis. - Galėtum 
pamėginti skrajoti po kambarį: nuo stalo prie kėdės, nuo kėdės į 
krėslą, nepalietęs grindų? Vienas gvardijos kapitonas išmoko tai 
dėl nedidelių lažybų ir pelnė didžiulį pasisekimą visuomenėje. Ledi 
Leiven, nepaprastai išranki būtybė, jį ne sykį kvietė į savo vaka- 
rus tik tam, kad pademonstruotų svečiams šį sugebėjimą. 

Turėjau patikinti dėdę, kad tokie cirko triukai man neįveikia- 
mi. 

— Tu pernelyg nesukalbamas, - tarė jis, truktelėjęs pečiais. — 
Būdamas mano sūnėnu, galėtum užsitikrinti padėtį, perimti iš 
manęs nepriekaištingą skonį. Jei nesitaikstytum su mauvais 
gout*, aukštuomenė su malonumu pripažintų tave gero skonio 


* Blogas skonis (pranc.). 

žinovu, šeimyninių tradicijų tęsėju, ir tu nesunkiai pelnytum pa- 
dėtį, kurios siekia tas išsišokėlis Brumelas. Bet tau trūksta nuo- 
jautos. Tu nesugebi įvertinti kiekvienos smulkmenos. Pažvelk į 
savo batus! O jau tavo kaklaraištis! O laikrodžo grandinėlė! Visiš- 
kai pakaktų iškišti dvi grandeles, o tu rodai mažų mažiausiai - 
penkias. Man labai gaila, sūnėne, bet tu, atrodo, netinki tai padė- 
čiai, kurios pageidaučiau tikram savo sūnėnui. 

— O man labai gaila, kad nesugebėjau pateisinti jūsų pasitikė- 
jimo, sere, - atsakiau aš. | 

— Tau labai nepasisekė, kad per vėlai patekai į mano rankas, - 
tarė dėdė. - Jei tai būtų įvykę ankstėliau, dar būčiau galėjęs iš- 
auklėti tave savo nuožiūra. Turėjau jaunesnį brolį. Su juo irgi 
vargau. Dariau viską, ką tik pajėgiau, bet jis užsispyręs raišiojo 
savo batus kaspinėliais ir sykį visiems girdint burgundiškąjį pa- 
vadino reinvyniu. Galų gale nelaimingasis įknibo skaityti ir ta- 
pęs dvasininku iki pat mirties rūgo kažkur provincijoje. Žmogus 
buvo neblogas, tik vidutiniokas, o vidutinybėms aukštuomenėje 
ne vieta. 

— Atrodo, sere, ir man ten ne vieta, - pasakiau aš. - Bet tėvas 
labai tikisi, kad lordas Nelsonas pasiims mane į laivyną. Aukš- 
tuomenės ponas iš manęs neišėjo, bet esu jums be galo dėkingas 
už kilniadvasišką globą ir jei paskirs karininku, tikiuosi, dar ga- 
lėsite manimi didžiuotis. 

— Ką gi, galbūt pasieksi tą padėtį, kurios tikėjausi, tik eidamas 
kitu keliu, - tarė dėdė. - Tokių žmonių yra nemažai. Štai lordai 
Sent Vinsentas ir Hudas, taip pat kiti, kurie priimami pačiuose 
garbingiausiuose namuose, nors neturi kitų privalumų, išskyrus 
tarnybą laivyne. 

Šis pokalbis vyko skoningai apstatytame dėdės kabinete Džer- 
mino gatvėje varžybų išvakarėse. Atmenu, kad, prieš vykdamas į 
klubą, dėdė su plačiu brokato chalatu sėdėjo uždėjęs koją ant suo- 
lelio, mat prieš man pasirodant Abernetis gydė prasidedantį po- 
dagros priepuolį. Ar tai buvo skausmas, ar nusivylimas manimi, 
bet dėdė kalbėjo neįprastai griežtai, ir man pasirodė, kad, vardi- 

jant kai kuriuos mano trūkumus, jo lūpomis sklandė sarkastiška 
šypsenėlė. 

Na, o aš po to pokalbio atsikvėpiau su palengvėjimu. Mano 
tėvas išvyko iš Londono įsitikinęs, kad vietos mums abiem atsi- 
ras labai greitai, ir mane kankino tik viena mintis: kaip palikti 
dėdę nesugriovus jo planų. Man įkyrėjo toks tuščias, visiškai man 
nebūdingas, laiko leidimas, pavargau nuo šių beprasmiškų po- 
kalbių; atrodė, kad nieko nėra svarbesnio ir garbingesnio pasau- 
lyje už lengvabūdiškų kokečių ir tuščiagalvių puošeivų būrelį. Gal 
ir mano veide pasirodė į dėdės panaši sarkastiška šypsenėlė, kai 
jis iš aukšto, stebėdamasis pasakė, kad į šią šventovę gali būti 
įleidžiami ir žmonės, gynę tėvynę nuo pražūties. 

— Beje, sūnėne, - pasakė dėdė, - kad ir kaip mane kankintų 
podagra ir priekaištautų Abernetis, šiandien privalome būti Kro- 
lyje. Kova įvyks Krolio kalvose. Seras Lotianas Hjumas ir jo kovo- 
tojas jau Reigete. Aš užsakiau dvi lovas mums „Karaliaus Jur- 
gio“ viešbutyje. Sako, kad žmonių ten bus marios. Provincijos vieš- 
bučiuose visados labai prastai kvepia, aš to nepakenčiu, gue voul- 
lez- vous*. Vakar vakare Berklis Kreivenas klube pasakojo, kad 
dvidešimties mylių spinduliu aplink Krolį užsakytos visos lovos 
aliai vienos, o už nakvynę prašoma net trijų ginėjų. Tikiuosi, tavo 
jaunasis draugas - jei jau privalau taip jį vadinti - neapvils mūsų: 
pernelyg daug už jį pastačiau, ir būtų nemalonu pralošti. Seras 
Lotianas Hjumas taip pat įsikarščiavo. Vakar pas Limerį už Kra- 
bą Vilsoną jis pastatė penkis tūkstančius svarų prieš tris. Kiek 
man žinoma, finansiniai jo reikalai tokie, kad, mums nugalėjus, 
jam bus riesta... Kas ten, Lorimerai? 

- Jūsų ieško kažkoks žmogus, sere Čarlzai,- pranešė naujasis 
kamerdineris. 

— Juk jūs žinote, kad nepriimu, kol esu ne visai apsirengęs. 

— Jis primygtinai reikalauja su jumis pasimatyti, sere. Jis įsi- 
brovė jėga. 


*...bet ką padarysi (pranc.). 

- Įsibrovė jėga? Ką tai reiškia, Lorimerai? Kodėl neišmetėte jo 
lauk? 

Tarnas tik kaltai šyptelėjo. Tą pačią minutę iš koridoriaus pa- 
sigirdo griaudintis bosas: 

— Tuoj pat įleiskite mane, jaunikaiti! Ar girdite? Nuveskite pas 
savo šeimininką, nes jums bus blogai. 

Balsas man pasirodė pažįstamas, ir pro kamerdinerio pečius 
išvydau mėsingą raudoną fizionomiją su plokščia kaip Mikelan- 
dželo nosimi. Išsyk pažinau savo užstalės kaimyną per neseniai 
vykusią vakarienę. | 

— Juk tai Voras, boksininkas, sere, - paaiškinau dėdei. 

— Taip, sere, - patvirtino svečias, vos ne vos sprausdamasis pro 
duris. - Jei nepamenate manęs, tai norėčiau prisistatyti esąs Bi- 
lis Voras, aludės „Statinė“ Džermino gatvėje savininkas ir pats 
šauniausias mušeika pasaulyje. Ligi šiolei tik vienas priešininkas 
yra mane įveikęs - mano paties svoris, kuris pernelyg greitai di- 
dėja! Dabar turiu pusšimtį svarų viršaus ir niekaip negaliu jų at- 
sikratyti: Garbės žodis, sere, galiu padovanoti tiek nereikalingo 
kūno, kad pakaktų plunksnos svorio čempionui. Iš pirmo žvilgs- 
nio gal ir sunku tuo patikėti, tačiau kai mane įveikė Mendoza, 
galėjau peršokti per lynus ne ką blogiau už kokį berniūkštį, o juk 
tai keturios pėdos aukščio; o dabar, sviedus skrybėlę į ringą, tek- 
tų laukti, kol ją atgal atskraidins vėjas, nes pačiam pasiekti būtų 
gerokai sunkiau: išsikvėpiau! Mano pagarba jums, jaunikaiti, ti- 
kiuosi, kad jūs gerai jaučiatės. 

Dėdės veidas išdavė susierzinimą - jis nemėgo, kad pas jį brau- 
tųsi be jokių ceremonijų, nors padėtis visuomenėje vertė bendrauti 
su boksininkais. Todėl jis nuslėpė nepasitenkinimą ir tik sausai 
pasidomėjo, kokie reikalai Vorą atvedė pas jį. 

Vietoj atsakymo storulis reikšmingai pašnairavo į kamerdine- 
rį. | 
— Tai svarbus dalykas, sere Čarlzai, jis skirtas ne pašalinėms 
ausims. 

— Galite eiti, Lorimerai... Klausau jūsų, Vore. 

Boksininkas kuo ramiausiai apsižergė kėdę ir atsirėmė į nuga- 
rėlę. 

-Turiu tam tikrų naujienų, sere Čarlzai, - tarė jis. 

— Tai kokių gi?- nekantriai šūktelėjo dėdė. 

— Labai vertingų naujienų. 

— Tai dėstykit! 

— Matote... Ta žinia verta tam tikro atlyginimo,- pasakė Voras 
ir papūtė lūpas. 

— Suprantu: jūs norite, kad jums būtų sumokėta už praneši- 
mą. 

Boksininkas pritariamai nusišypsojo. 

— Neperku katės maiše. Jau laikas būtų tai žinoti. 

- Aišku, aš jus pažįstu, sere Čarlzai. Jūs kilnus ir prašmatnus 
džentelmenas. Supraskite, kad, norėdamas panaudoti tas žinias 
prieš jus, galėčiau užsidirbti ne vieną šimtinę. Bet aš ne toks, nes 
Bilis Voras visuomet kovojo už teisybę ir sąžiningą sportą. Jei 
viską jums išdėsiu, tai, tikiuosi, kaip nors man atsilyginsite. 

— Elkitės kaip tinkamas, - pasakė dėdė. - Jei jūsų informacija 
bus man vertinga, aš pats nuspręsiu, kaip su jumis atsiskaityti. 

—- Geriau nepasakysi. Taip ir sutarkime, šeimininke. Manau, 
kad pasielgsite teisingai. Visi sako, kad jūs garbingas žmogus. Vi- 
si žino, kad jūsiškis Džimas Harisonas rytoj rytą Krolio kalvose 
kaunasi su Krabu Vilsonu iš Glosterio ir už jį pastatyta daug pi- 
nigų. 

— Na, ir kas? 

— O ar žinote, kokios sumos dabar statomos? = 

— Na, trys prieš du Vilsono naudai. 

— Taip, šeimininke. O šiandien jau stato septynis prieš vieną. 

- Ką-ą?! 

— Septyni prieš vieną, šeimininke, šacijų manimi patikėti. 

— Kokie niekai, Vore! Kodėl taip pasikeitė santykis? 

— Buvau Tomo Oveno smuklėje, „Properšoje“ ir „Pakinktuo- 
se“, ir visur stato taip pat: septynis prieš vieną. Prieš jūsiškį bok- 
sininką pastatytos krūvos pinigų. Klubuose, alinėse, nuo čia iki 

Stepnio, - visur statoma vienodai, tartum už gerą arklį prieš viš- 
čiuką. 

Tą akimirksnį iš dėdės išraiškos supratau, kiek daug jam reiš- 
kia šios kovos baigtis. Bet jis tik gūžtelėjo pečiais ir nepatikliai 
šyptelėjo. 

— Tuo blogiau tiems mulkiams, kurie didina santykį ir stato 
daug pinigų, - pasakė jis. - Mano kovotojo savijauta puiki. Juk 
vakar jį matei, giminaiti? 

— Vakar jis buvo puikios formos, sere. 

— Jei būtų atsitikę kas nors nenumatyto, man išsyk praneštų. 

— O gal nieko ir neatsitiko... Na, bent kol kas, - reikšmingai 
nutęsė Voras. 

— Ką jūs norite pasakyti? 

— Tą ir noriu, sere. Ar prisimenate Berksą? Pats puikiai žino- 
te, kad jis ne iš pačių patikimiausių vaikinų, be to, dar vis siunta 
ant jūsiškio Harisono, nes anas karietinėje jį taip sudorojo. Tai va 
vakar, gal apie dešimtą vakaro, jis atsibeldžia į mano aludę, o su 
juo dar trys niekšai - juos pažįsta visas Londonas. Visų pirma 
Rudis Aikas, kurio nebeleidžia į ringą dėl to, kad nesąžiningai 
kovėsi su Bitunu. Be jo, Kareiva Jusefas - šitas motiną už pensą 
parduotų. Dar buvo Krisas Makartis - tas tikras vagišius: lūku- 
riuoja Heimarkete, kol žmonės pasipils iš teatro, tuomet puola 
naršyti kišenes - tai jo amatas. Tokią mielą kompaniją susitiksi 
ne kasdien, o čia, žiūriu, visi girtutėliai, tik vienas Krisas blaivas. 
Jis gudrus bjaurybė: jei pinigais pakvimpa, tai nuo gurkšnelio 
nosį suka. Na, nuvedžiau juos svetainėn. Jie, savaime aišku, to 
neverti, bet aš žinau: įleisk juos į bendrą salę, tai sukels peštynes, 
prikuls ką nors iš lankytojų, po to - tik rūpesčiai su policija. Taigi 
daviau jiems išgerti, ko prašė, o pats pasilikau svetainėje. Ten yra 
paveikslų ir papūgos iškamša, dar kas gali atsitikti. 

Trumpai tariant, jie ėmė plepėti apie rytdienos kovą. Kvatoja 
už pilvų susiėmę: tas Džimas Harisonas kaip gyvas neįveiks Kra- 
bo. Krisas tik mirkčioja ir alkūne kiekvienam tik kumšt, kumšt. 
Berksas vos jam netrenkė į snukį. Matau, kad čia kažkas ne taip, 

ne taip jau sunku suvokti, kas dedasi, tuo labiau kad Rudis Aikas 
čia pat užsiplieskė kirsti lažybų, jog Džimas Harisonas rytoj net į 
ringą neis. 

Tuomet puoliau dar vieno buteliuko, kad jų liežuviai labiau 
atsirištų, o pats atsistojau už langelio, pro kurį iš baro paduoda- 
me gėrimus į svetainę, kiek jį pravėręs girdėjau kiekvieną jų žodį, 
lyg sėdėčiau kartu prie stalo. 

Girdžiu, Krisas Makartis suniurzgė, kad neplepėtų, ko nerei- 
kia, o Džo Berksas kad suriaumos: nereikia manęs mokyti, nes 
visus dantis iškulsiu! Aišku, Krisas pabūgo ir ėmė geruoju juos 
įkalbinėti. Girdi, taip jie visai išsikvėps iki ryto ir nieko nebepa- 
jėgs padaryti. Šeimininkas, pamatęs, kad jie mirtinai nusigėrė, 
pamanys, jog jais nebegalima pasikliauti, ir neužmokės nė penso. 
Po to visi prasiblaivė, ir Kareiva klausia, kada reikia važiuoti. 
Krisas sako: kad tik patekus į Krolį, kol „Karalius Jurgis“ dar 
neuždarytas, tuomet bus nesunku susitvarkyti. „Labai jau ma- 
žas užmokestis, - skundžiasi Rudasis Aikas, - juk čia kilpa kve- 
pia!“ O Krisas jam: „Kokia čia tau kilpa, po velnių!“ - Ir iš šoni- 
nės kišenės išsitraukia tokią nedidelę kuoką, pripildytą švino. „Jūs, 
— sako jiems, - laikysite jį trise, o aš šituo daikteliu sutrupinsiu 
jam ranką, ir pinigėliai mūsų. Na, daugių daugiausia mums už 
tokį dalyką duotų pusmetį šaltojoje, tikrai ne daugiau.“ - „Jis 
nepasiduos ir kausis“, - sako Berksas, o Krisas: „Na, ką gi - su 
mumis gali peštis, bet kitoje vietoje to jau nedarys“. 

Štai ir viskas, ką girdėjau. O šį rytą išėjau ir matau - visi stato 
už Vilsoną. Statomos sumos vis didinamos, jau sakiau. Va tokie 
reikaliukai, šeimininke. O ką daryti, manau, ir pats puikiai su- 
prantate. a 

— Gerai, Vore, - pasakė dėdė ir atsistojo. - Labai dėkoju už 
pranešimą, pasirūpinsiu, kad jums būtų deramai atlyginta. Ma- 
nau, kad niekšai tiesiog laidė girtus liežuvius, bet vis tiek padarė- 
te man didelę paslaugą. Tikiuosi pamatyti jus rytoj Krolyje? 

— Ponas Džeksonas kvietė mane su kitais žiūrėti tvarkos ap- 
link ringą. 

— Puiku. Tikiuosi, kova bus įdomi ir garbinga. Iki pasimaty- 
mo, dar sykį dėkoju. 

Dėdė kalbėjo linksmai ir nerūpestingai, tačiau, vos Vorui už 
nugaros užsitrenkė durys, tuoj pat atsisuko į mane. Dar niekados 
neregėjau jo tokio susijaudinusio. 

— Kuo greičiau važiuojam į Krolį, sūnėne, - pasakė jis ir pa- 
skambino. - Negalime gaišti nė minutės... Lorimerai, įsakykite 
pakinkyti bėrius į vežimaitį. Paruoškite viską, ko man gali prisi- 
reikti, ir liepkite Viljamui kuo greičiau dengti stalą. 

— Aš pats viskuo pasirūpinsiu, sere, - pasakiau ir bėgte puo- 
liau į Litl Raiderio gatvę, kur buvo dėdės arklidės. 

Vežėjo ten neradau, tad turėjau siųsti berniūkštį jo ieškoti, o 
pats tuo metu, padedamas arklininko, išstūmiau vežimaitį iš pa- 
šiūrės ir išvedžiau dvi bėrąsias kumeles. Visos tos paieškos bei 
rūpesčiai truko pusvalandį, o gal net tris ketvirčius valandos. Džer- 
mino gatvėje jau lūkuriavo Lorimeras kaip įprasta su pintinėmis, 
o dėdė, nepaprastai ramus, stovėjo tarpduryje: kaip visada su ilgu 
rusvu kelioniniu redingotu. Jo veide nebuvo matyti nekantrumo, 
bet jis, matyt, toli gražu nebuvo ramus. 

— Jūs liekate čia, Lorimerai, - pasakė jis. - Mums greičiausiai 
būtų keblu rasti jums nakvynę. Laikykite tvirčiau pavadžius, Vil- 
jamai! Sėsk greičiau, sūnėne! A, Voras! Kas gi dar? 

Boksininkas skubėjo mūsų link taip greitai, kaip tik įstengė 
toks storulis. 

- Minutėlę, sere Čarlzai! - dusdamas prabilo jis. - Mano aludė- 
je tik ką buvo kalbama, kad tas ketvertukas po vidurnakčio iš- 
skubėjo į Krolį. 

— Puiku, Vore, - pagyrė jį dėdė ir užlipo ant pakojo. 

— Jau statoma dešimt prieš vieną. 

- Paleisk pavadžius, Viljamai! 

— Dar vieną žodelį, šeimininke. Prašau atleisti, bet, jumis dė- 
tas, būtinai pasiimčiau pistoletus. 

— Ačiū už patarimą. Jie čia. 

Ilgas bizūnas pliaukštelėjo arkliams virš ausų, arklininkas šo- 

ko į šalį, ir mes jau buvome ne Džermino, o Sent Džeimso gatvėje, 
po to - Vaithole. Gatvės kito taip sparčiai, kad galima buvo ne- 
abejoti: šaunieji bėriai junta šeimininko nekantravimą. Mums iš- 
lėkus ant Vestminsterio tilto, laikrodžio rodyklė ant Parlamento 
pastato rodė pusę penkių. Apačioje blykstelėjo vanduo, ir tuoj pat 
atsidūrėme tarp dviejų ilgų nuo senatvės parudavusių namų ei- 
lių. Tuo pačiu keliu dar ne taip seniai pirmą sykį važiavau į Lon- 
doną. Dėdė sėdėjo kietai suspaudęs lūpas, paniuręs, susikaupęs. 
Tik pasiekus Stritemą, jis pagaliau prabilo. 

— Galiu prarasti labai daug, sūnėne, - tarė jis. 

— Aš taip pat, sere, - atsakiau aš. 

— Tu? - nustebo jis. 

— Draugą, sere. 

— O, aš pamiršau. Vis dėlto turi keistenybių, giminaiti. Tu išti- 
kimas draugas, o tai mūsų visuomenėje didelė retenybė. Turėjau 
tik vieną draugą, kurio padėtis buvo tokia pati kaip ir mano. Ir 
jis... Apskritai aš tau jau pasakojau apie tai. Bijau, kad galime 
nespėti į Krolį prieš sutemstant. 

— Taip, ko gero. 

— O tada gali būti per vėlu. 

— Neduok Dieve, sere! 

— Mūsų arkliai patys geriausi visoje Anglijoje, tačiau artėjant 
prie Krolio kelias gali būti užsikimšęs: nei praeis, nei pravažiuo- 
si. Greičiausiai tu pastebėjai, sūnėne, kad, pasak Voro, ketvertas 
niekšų minėjo kažkokį poną, kuris jiems užmokės už juodą dar- 
bą? Ir tu, aišku, supratai, jog juos pasamdė tam, kad sužalotų 
mano kovotoją? Bet kas galėjo juos pasisamdyti? Kam tai galėtų 
būti naudinga, jei ne... Žinau, seras Lotianas Hjumas gali pada- 
ryti viską. Žinau ir tai, kad jis nepaprastai prasilošė kortomis iš- 
syk dviejuose klubuose, be to, pernelyg daug kuo rizikuoja šioje 
kovoje; jis nesvarstydamas kirto lažybų iš tokių didelių sumų, kad, 
jo draugų nuomone, matyt, turi kažkokių paslaptingų priežasčių 
neabejoti savo sėkme. Prisiekiu Dievu, viskas sutampa! Viskas 
atsistoja į savo vietas! Na, jeigu jau taip!.. 

Dėdė nutilo, ir jo veide vėl išvydau šaltą ryžtą, jau matytą aną 
atmintiną dieną, kai jis ir seras Džonas Leidas ėjo ratas prie rato 
lenkčių Braitono vieškeliu. 

Saulė leidosi į neaukštas Surėjaus kalvas, šešėliai tįso vis la- 
biau į rytus, tačiau vis taip pat veržliai dardėjo karietos ratai ir 
bildėjo arklių kanopos. Mums į veidus dvelkė vėjas, nors jauni 
pakelės medžių lapeliai net nejudėjo. Auksinis saulės kraštelis 
vos spėjo pradingti už Reigeto kalvos ąžuolų, o bėriai putotais 
šonais sustojo prie Redhilo „Karūnos“ viešbučio. Viešbučio šei- 
mininkas, senas bokso žinovas, puolė pasitikti garsaus aristokra- 
to sero Čarlzo Tredželio. 

— Ar pažįstate Berksą, boksininką? - pasiteiravo dėdė. 

- Pažįstu, sere Čarlzai. 

— Ar jis čia pravažiavo? 

- Taip, sere Čarlzai. Maždaug apie ketvirtą valandą, nors čia 
tiek žmonių eina ir važiuoja, kad sunku pasakyti tiksliau. Kartu 
su juo buvo Rudasis Aikas, Kareiva Jusefas ir dar vienas. Jie va- 
žiavo vežimu, pakinkytu puikiu grynakrauju arkliu. Ginė jį be 
gailesčio, arklys buvo visas muilinas. 

- Blogi reikalai, sūnėne, - pasakė dėdė, mums lekiant toliau 
Reigeto link. - Sprendžiant iš šitokios skubos, jie trokšta kuo grei- 
čiau užsidirbti savo pinigėlių. 

— Džimo ir Belčerio keturiese jie neįveiks, - tariau aš. 

— Jei Belčeris būtų šalia jo, aš nieko nesibaiminčiau. Bet negi 
gali žinoti, ką sumanys tie galvažudžiai. Kad tik rastume jį gyvą 
ir sveiką, 0 aš jau nenuleisčiau nuo jo akių, kol išeis į ringą. Sau- 
gosime jį su pistoletais rankose, sūnėne, aš tik ir svajoju, kad niek- 
šai jį užpultų. Tik kad jų šeimininkas visiškai įsitikinęs sėkme, 
kitaip nestatytų tiek pinigų. Todėl aš nerimauju. 

— Bet kokia jiems nauda iš tokios niekšybės, sere? Juk, sužalo- 
jus Džimą Harisoną, kova neįvyks ir niekas nelaimės jokių lažy- 
bų? | 

— Taip būtų, jei lažybos būtų įprastinės, sūnėne. Ir tai didelė 
laimė, nes sukčiai jau seniai būtų sunaikinę garbingą sportą - jų 

knibždėte knibžda apie ringą. Bet čia ypatingas atvejis. Pagal la- 
žybų sąlygas aš pralaimėsiu, jei nepasiūlysiu kovotojo, kuris bū- 
tų, nesvarbu, jaunesnis ar vyresnis negu nurodyto amžiaus ir ku- 
ris turėtų nugalėti Krabą Vilsoną. Nepamiršk, aš juk nepasakiau, 
ką siūlysiu. C'est dommage*, bet taip! Mes žinome, kas jis, ir 
mūsų priešininkai žino, bet lažybų dalyviai ir teisėjai į tai neatsi- 
žvelgs. Jei pulsime skųstis, kad Džimą Harisoną sužalojo, mums 
bus atsakyta, kad Džimas Harisonas oficialiai nepaskelbtas var- 
žybų dalyvis. Turiu arba atsivesti kovotoją, arba sumokėti, ir nie- 
kšai nori pasinaudoti šia sąlyga. 

Dėdė ne veltui abejojo, kad kelias į Krolį gali būti užsikimšęs; 
už Reigeto atsidūrėme tirštame įvairiausių ekipažų sraute, tik- 
riausiai ištisas aštuonias mylias nerastum arklio, kuriam prieš 
pat nosį nešvytuotų kokios nors dvikinkės ar fajetono ratai. Iš 
visų pusių, iš visų kelių - ir iš Londono, ir iš Gilfordo, iš vakarų ir 
iš Tanbridžo, iš rytų, įsiliedavo vis naujos karietos, kinkytos ket- 
vertais, lengvi kabrioletai bei raiteliai. Netrukus visą platų Brai- 
tono kelią nuo šalikelės iki šalikelės užtvindė upė žmonių, kurie 
juokėsi, rėkavo, dainavo plūsdami viena kryptimi. Pažvelgęs į šią 
margą minią, kiekvienas būtų priverstas pripažinti, kad - gerai 
ar blogai - tik aistra boksui nepaiso luomo. Ji glūdi kiekvieno 
anglo esybėje, būdinga visai tautai: ir jaunam aristokratui praš- 
matnioje karietoje, į kurią pakinkytas ketvertas arklių, ir papras- 
čiausiems gatvės prekeiviams, po šešis susigrūdusiems vežime, 
kurį tempia vienintelis žemaūgis arklėkas. 

Regėjau čia ir valstybės veikėjų, ir kareivių, perų ir advokatų, 
fermerių ir turtingų žemvaldžių šalia Ist Endo galvažudžių, ir 
visiškai netašytų kaimiečių. Jie visi judėjo šiuo keliu ir buvo pasi- 
ryžę praleisti neramią, net bemiege naktį, kad tik pasižiūrėtų ko- 
vą, kuri gali baigtis jau pirmame raunde. Be to, ši minia buvo 
stebėtinai linksma ir geraširdiška; kartu su dulkių kamuoliais ją 
supo gyvas klegesys, netilo juokai ir sąmojai, o šeimininkai ir pa- 


* Labai gaila (pranc.). 

davėjai visose pakelės tavernose ir karčemose nešiojo padėklus 
su putotais alaus puodeliais, kad tik ši triukšminga šutvė galėtų 
numalšinti troškulį. Liejosi alaus upės, dar neseniai buvę nepa- 
žįstami žmonės dabar plojo vienas kitam per petį, kuo puikiau- 
siai nusiteikę nepaisė nuovargio bei nepatogumų ir troško tik vie- 
no: pasimėgauti kova; gal kai kurie į tai žvelgia su panieka, kaip 
į vulgarią pramogą, bet aš jutau blyškius tolimos senovės atgar- 
sius ir mąsčiau: „Taip, tai ir yra mūsų šerdis, senovinės mūsų 
tautos vyriškumo ir tvirtybės pamatas!“ 

Deja, važiuoti greičiau buvo neįmanoma! Kad ir kaip šauniai 
dėdė vadeliojo, net jam nepavyko rasti properšos minioje. Mums 
liko tik sėdėti ir kantriai lūkuriuoti, kol vežimaitis vėžlio žings- 
niu judėjo kartu su kitais nuo Reigeto iki Horlio, toliau iki Povi 
Kroso ir dar toliau iki Loufild Hito. Tuo metu vis labiau temo ir 
pagaliau žemę visiškai apgaubė sutemos. Pasiekus Kimberhemo 
tiltą, visuose ekipažuose užsižiebė žibintai, ir nuo kalvos išvydo- 
me nepaprastą reginį: tartum milžiniška gyvatė, raitydamasi ir 
žvilgėdama aukso žvynais, šliaužė prieš mus į tamsą. Pagaliau 
priešakyje neryškiai subolavo didžioji Krolio guoba, ir mes įva- 
žiavome į plačią kaimo gatvę; abiejose jos pusėse taikių namelių 
languose sumirgėjo žiburėliai, ir išvydome ryškiai apšviestą „Ka- 
raliaus Jurgio“ viešbutį: visi aukšto senovinio pastato langai ir 
durys švytėjo tos kilmingos publikos garbei, kuri šiandieną čia 
susirado prieglobstį nakčiai. 


XV SKYRIUS 
NEŠVARUS ŽAIDIMAS 
Dėdė pernelyg nekantravo, kad galėtų ramiai laukti, kol pri- 
važiuosime priebutį. Jis tiesiog metė vadžias ir sidabrinę monetą 
pirmajam pasitaikiusiam bernui, vienam iš tų, kurie grumdėsi 

priešais viešbutį, ir ėmė brautis pro minią durų link. Vos jam įžen- 
gus į šviesos ratą, kritusį pro langus, pasigirdo šnabždesys. Žmo- 
nės vieni kitiems aiškino, kas toks šis džentelmenas išdidžiu iš- 
blyškusiu veidu ir kelioniniu redingotu. Minia prasiskyrė duoda- 
ma mums kelią. Tik dabar supratau, koks žinomas yra mano dė- 
dė tarp sporto mėgėjų. Pasigirdo jį sveikinantys šūksniai: 

— Tegyvuoja dabita Tredželis! 

- Sėkmės jums ir jūsų kovotojui, sere Čarlzai! 

— Kelią garsiajam sporto mecenatui! 

Išgirdęs šūksnius, išbėgo pats viešbučio šeimininkas ir puolė 
mūsų sutikti. 

- Mano pagarba, sere Čarlzai! Džiaugiuosi jus matydamas gy- 
vą ir sveiką, sere. Jūsų boksininku mes pasirūpinome - būsite 
patenkintas! 

— Kaip jis jaučiasi? - uždusęs teiravosi dėdė. 

— Kuo puikiausiai, sere. Malonu pažiūrėti, kalnus gali nuvers- 
ti. 

Dėdė su palengvėjimu atsiduso. 

— O kur jis? 

— Nuėjo į savo kambarį, sere, nes ryt rytą jam teks nudirbti 

— O kur Belčeris? 

- Čia, sere, salėje. 

Sulig tais žodžiais jis atlapojo duris, ir už stalo, ant kurio rūko 
dubuo su punšu, pamatėme apie dvi dešimtis žmonių; daugelis 
veidų man buvo pažįstami dar iš Vest Endo.Tolimajame stalo ga- 
le, jausdamasis kuo geriausiai tarp visų šių aristokratų bei dabi- 
tų, sėdėjo Anglijos čempionas - stiprus, grakštus, dailus; jis buvo 
nerūpestingai išsidrėbęs krėsle, jo veidas išraudęs, raudona kak- 
laskarė taip meniškai ir nerūpestingai apsukta aplink kaklą, kad 
vėliau šį būdą mėgino mėgdžioti visi jauni dabitos. Nuo tų laikų 
praėjo jau pusė šimtmečio, savo gyvenime regėjau daug gražuo- 
lių. Galbūt todėl, kad pats nesu galiūnas, turiu silpnybę: nė vie- 
nas gamtos kūrinys manęs taip nežavi kaip vyriško grožio etalo- 

nas. Per visą savo gyvenimą neregėjau gražesnio žmogaus už 
Džeimsą Belčerį ir, kad ir kaip suku galvą, galiu jį lyginti tik su 
kitu Džeimsu, apie kurio nepaprastą likimą dabar stengiuosi jums 
papasakoti. 

Vos dėdei pasirodžius tarpduryje, visi džiugiai jį pasveikino. 

— Prašom pas mus, Tredželi! 

— Mes laukėme jūsų! 

— Tuoj paduos valgyti! 

— Kas naujesnio Londone? 

-Ei, kodėl taip daug statoma prieš jūsų boksininką. 

— Gal jie visiškai išprotėjo, ar ką? 

— Kas čia dedasi, po šimts velnių? 

Visi kalbėjo kartu. 

— Prašau man atleisti, džentelmenai, - atsakė dėdė. - Kiek vė- 
liau su malonumu papasakosiu viską, ką žinau. Belčeri, prašau 
prieiti porai žodžių! 

Čempionas kartu su mumis išėjo į koridorių. 

— Kur jūsų globotinis, Belčeri? 

— Nuėjo į savo kambarį, sere. Manau, kad prieš kovą jam dera 
pamiegoti kokias dvylika valandų. 

— O kaip jis praleido dieną? 

— Aš neleidau jam pernelyg intensyviai treniruotis. Ritmušos, 
svarsčiai, pasivaikščiojimas ir pusvalandis darbo su pirštinėmis - 
štai ir viskas. Mes visi juo didžiuosimės, sere, arba man pats lai- 
kas į šiukšlyną! Aš tik vieno nesuprantu, kaip vyksta tos lažybos. 
Jei nežinočiau, kad jis pats sąžiningiausias vaikinas pasaulyje, 
manyčiau, kad nusprendė pasukčiauti ir pats pastatė už savo prie- 
šininką. 

- Štai todėl aš skubėjau. Turiu patikimos informacijos, Belče- 
ri, kad susimokyta jį sužaloti. Niekšai deda galvas, kad jis neišeis 
į ringą. Jie taip įsitikinę, kad stato prieš jį didžiausius pinigus. 

Belčeris švilptelėjo. 

— Nepastebėjau nieko panašaus, sere. Niekas prie jo ir nesiar- 
tino, niekas nesikalbėjo, vien aš ir jūsų sūnėnas. 

— Keturios valandos prieš mus išvažiavo keturi piktadariai. 
Jiems vadovauja Berksas. Mane apie tai įspėjo Voras. 

— Bilis Voras veltui neaušina burnos, o iš Džo Berkso gero ne- 
lauk. Kas dar buvo su juo, sere? 

— Rudis Aikas, Kareiva Jusefas ir Krisas Makartis. 

— Malonūs vyrukai! Na, ką gi, sere, mūsų vaikinas visiškai sau- 
gus, bet dėl visa ko geriau nepalikti jo vieno. Nors aš neatsitrau- 
kiu nuo jo, kol yra mano globojamas. 

— Gaila jį kelti. 

— Vargu ar jis miega, kai name toks turgus. Pasukit čia, sere, o 
paskui va tuo koridoriumi. 

Žemais vingiuotais senovinio viešbučio koridoriais mes ėjome 
į pačią pastato gilumą. 

- Štai mano kambarys, sere, - parodė Belčeris galva į duris 
dešinėje. - O tos durys Džimo. - Ir jis atlapojo jas. - Džimai, - 
pašaukė.- Su tavimi nori pasimatyti seras Čarlzas Tredželis... Die- 
ve mielaširdingas! O čia dabar kas?! 

Nedidelį kambarėlį apšvietė varinė lempa, pastatyta ant stalo. 
Patalas buvo nepaklotas, tačiau apklotas sulamdytas. Kažkas dar 
visai neseniai ten gulėjo. Pusė lango rėmo su tankiais švininiais 
pinučiais kabojo ant vieno vyrio. Ant stalo gulėjo drobinė kepurė 
— vienintelis dingusio gyventojo pėdsakas. Dėdė apsidairė ir pa- 
lingavo galva. 

— Bijau, kad mes pavėlavome, - tarė jis. 

— Tai jo kepurė, sere. Kur jį velniai nunešė plika galva? Ma- 
niau, kad jau ištisą valandą drybso lovoje, - teisinosi Belčeris ir 
garsiai šūktelėjo: - Džimai! Džimai! 

- Matyt, jis išlindo pro langą! — tarė dėdė. - Greičiausiai tie 
niekšai kokiu nors velnišku būdu išviliojo jį laukan. Pašviesk čia, 
sūnėne! Aha, taip aš ir maniau. Štai jo pėdsakai gėlyne! 

Šeimininkas ir du ar trys džentelmenai, kuriuos užtikome gurkš- 
nojant punšą, ėjo kartu su mumis. Kažkas atidarė šonines duris ir 
atsidūrėme sode, kur, susispietę ant žvyru pabarstyto tako, pasi- 
šviesdami lempa, ėmėme tyrinėti ištryptą gėlyną po langu. 

- Tai jo pėdsakas! - šūktelėjo Belčeris. - Šįvakar jis bėgiojo - 
štai dygliuotų batų atspaudai. O čia dabar kas? Su juo buvo dar 
kažkas! 

— Moteris! - šūktelėjau aš. 

— Tu teisus, Rodi! - sutiko dėdė. 

Belčeris iš visos širdies nusikeikė. 

— Jis ir žodeliu nepersimetė nė su viena vietine mergiote. Aš 
būčiau tai pastebėjęs. Ir reikėjo gi kokiai pačioje pabaigoje prisi- 
kabinti! | 

— Viskas aišku, Tredželi, - pasakė seras Berklis Kreivenas, vie- 
nas iš tų, kuriuos anksčiau užtikome salėje. - Kažkas priėjo ir 
pabeldė į langą. Žiūrėkite, čia mažų batelių atspaudai - priekiu į 
namus. O va ten -eina į šalį. Moteris atėjo, pašaukė, ir Džimas ją 
nusekė. 

— Be jokios abejonės, taip ir buvo, - tarė dėdė. - Negalime gaiš- 
ti nė minutės. Reikia pasiskirstyti ir ieškoti visur, kol rasime pėd- 
sakus. 

- Iš sodo galima išeiti tik tuo takeliu, - pasakė šeimininkas ir 
nusivedė mus. Toliau jis ėjo nedidele alėja, kuri vedė į sodo užka- 
borius, prie arklidės, o kitoje pusėje - sankryžos link. 

Staiga priešakyje žybtelėjo ryškiai geltonas šviesos pluoštas, ir 
iš kiemo neskubėdamas išėjo arklininkas su žibintu rankoje. 

— Kas ten? - sušuko šeimininkas. 

- Tai aš, Bilis Šildsas. 

— Ar seniai tu čia vaikštinėji? 

— Gal jau ištisą valandą sukinėjuosi, šeimininke. Arklidė pil- 
nut pilnutėlė, daugiau nė vieno arklio neįgrūsi. Nė pašaro neži- 
nau kaip duoti, taip ankšta, kad negaliu nė žingsnio žengti. 

— Klausykis, Bili, ir prieš atsakydamas gerai pagalvok, nesu- 
klysk, nes gali išlėkti iš darbo... Taigi gal matei ką nors einant 
šiuo takeliu? 

— Nagi visai neseniai čia trainiojosi toks vyriokas triušio kailio 
kepure. Paklausiau, ko reikia. Jis man nepatiko, šlaistosi čia be 
reikalo, į langus dairosi. Pakėliau žibintą, o tas išsyk sulinko, tad 

veido neįžiūrėjau. Bet jis rudaplaukis, tą tai mačiau, net prisiekti 
galėčiau. 

Žvilgtelėjau į dėdę ir pamačiau, kad šis paniuro dar labiau nei 
anksčiau. 

— O kur paskui dingo tas rudis? - pasiteiravo jis. 

— Nužirgliojo šalin, sere, ir daugiau nebesirodė. 

— O daugiau tu nieko nematei? Ar nepastebėjau čia dvejeto — 
vyro ir moters? 

— Ne, sere. 

— Ir negirdėjai ko nors neįprasto? 

- Žinote, sere, dabar lyg ir prisimenu, kažką girdėjau, bet iš- 
syk sunkoka susigaudyti, tiek žmonių iš paties Londono atsitren- 
kė... 

— Tai ką tu girdėjai? - nekantraudamas suriko dėdė. 

— Tolėliau, sere, nuošalėje, lyg kas šūktelėjo - iš skausmo ar 
išgąsčio. O koks mano reikalas, pamaniau aš. Gal kokie bernai 
susipešė, ir tiek. 

— O kokioje pusėje rėkė? 

— Štai ten, proskynoje. 

— Toli? 

— Na, ne, sere, už kokių trijų šimtų žingsnių nuo čia, ne dau- 
giau. 

— Tik kartą riktelėjo, ir viskas? 

— Matote, sere, tas klyksmas buvo toks veriamas, o paskui, gir- 
džiu, kažkas gena kiek galėdamas arklius keliu. Aš nustebau: na, 
manau, keistuolis - Krolyje toks įvykis, visi traukia pas mus, o 
jis, priešingai, nuo mūsų. 

Dėdė griebė žibintą arklininkui iš rankų ir pirmas nuskubėjo 
takeliu. Takas vedė tiesiog į proskyną. Dėdė žengė vis greičiau, 
tačiau ilgai ieškoti nereikėjo: po minutės ryški žibinto šviesa ap- 
švietė daiktą, kurį išvydęs aš nejučiomis aiktelėjau, o Belčeris pik- 
tai susikeikė. Balkšvose dulkėse tįsojo raudona juosta, o šalia to 
bloga lemiančio pėdsako gulėjo nedidelis, bet grėsmingas ginklas, 
kurį rytą mums apibūdino Voras, kuoka, pripildyta lydyto švino. 


502 


XVI SKYRIUS 


KROLIO KALVA 


Visą tą ilgą, varginamą naktį mudu su dėde, Belčeris, Berklis 
Kreivenas ir dar apie dešimt suvažiavusių į Krolį aristokratų nar- 
šėme po apylinkes ieškodami Džimo, bet, išskyrus baisųjį radinį 
ant kelio, neužtikome jokių pėdsakų, iš kurių būtų galima spręs- 
ti, koks likimas jį ištiko. Niekas nematė Džimo ir nieko apie jį 
negirdėjo. Tas klyksmas naktį, apie kurį papasakojo arklininkas, 
buvo vienintelis įvykusios tragedijos įrodymas. Grupelėmis po du, 
po tris mes ieškojome visomis kryptimis, pasiekėme net Ist Grins- 
tedą ir Bletčinglį; saulė buvo jau gana aukštai, kai pavargę, ap- 
sunkusiomis širdimi, vėl susirinkome Krolyje. Dėdė vienas nuvy- 
ko į Reigetą, tikėdamasis ką nors sužinoti; jis grįžo tik aštuntą 
valandą, ir išjo veido išsyk supratome, kad jokių guodžiamų nau- 
jienų neatvežė. Tą patį, be abejo, jis išskaitė ir mūsų veiduose. 
Ponas Berklis Kreivenas, sumanus ir išmanantis sportinius rei- 
kalus žmogus, pasikvietė mus pusryčiauti, ir per šias nelinksmas 
vaišes tarėmės, ką toliau veikti. Belčeris, įsiutęs, kad visas jo triū- 
sas nuėjo perniek, baisiausiai grasino Berksui ir jo bendrininkams 
— tegu tik pakliūna jam į nagus... Dėdė sėdėjo niūrus ir susimąs- 
tęs, prie maisto net neprisilietė, tik būgnijo pirštais į stalą, o man 
buvo sunku ant širdies, nes negaliu niekuo padėti savo draugui, 
norėjau tik užsidengti veidą rankomis ir pravirkti. Ponas Kreive- 
nas, tikras šviesuolis, regis, vienintelis iš mūsų visų neprarado 
nei apetito, nei sugebėjimo blaiviai mąstyti, ir guviame, švariai 
nuskustame veide nebuvo matyti jokių nuovargio pėdsakų. 

— Palūkėkite! - prabilo jis staiga. - Juk varžybos turi prasidėti 
dešimtą, ar ne? 

— Taip. 

— Tai ir prasidės. Niekada nereikia prarasti ūpo, Tredželi! Jis 
turi dar ištisas tris valandas ir dar gali sugrįžti. 

Dėdė palingavo galva. 

— Vargu, bijau, kad niekšai jau padarė savo juodą darbą. 

— Na, gerai, pasvarstykime, - pasakė Berklis Kreivenas. - At- 
eina kažkokia moteriškė ir mūsų jaunikaitį išsivilioja iš namų. 
Ar jūs žinote kokią jauną moterį, galinčią turėti jam šitiek įta- 
kos? 

Dėdė žiūrėjo į mane. 

— Ne, - pasakiau aš, - nepažįstu tokios moters. 

— Bet mes žinome, kad ji čia buvo, - prieštaravo Berklis Krei- 
venas. - Tai nenuginčijama. Ir ji atėjo su kažin kokia širdį verian- 
čia pasakaite, o mūsų jaunikaitis pakliuvo ant kabliuko ir leidosi 
įviliojamas į spąstus, kur jo jau lūkuriavo šitie niekšai. Man atro- 
do, Tredželi, kad viskas taip ir buvo. 

— Atrodo, tai pats įtikinamiausias paaiškinimas, - sutiko dėdė. 

— Be abejo, jo visiškai neketino nužudyti... Tai, ką girdėjo Vo- 
ras, patvirtina šį teiginį. Matyt, jie būgštavo, jog tokio galingo 
vyro jiems nepavyks sumušti taip, kad jis šiandien nebegalėtų pa- 
sirodyti ringe. Juk galima kautis net ir su sulaužyta ranka - to- 
kių atvejų yra buvę. O jiems pažadėtas, matyt, visai neblogas už- 
mokestis, tad prarasti tokių pinigų jie neturėjo nė mažiausio no- 
ro. Todėl jie trenkė jam per galvą, kad pernelyg nesipriešintų, ir 
nuvežė į kokią nors tolimą fermą arba užrakino kokioje pašiūrėje 
ir laikys ten, kol baigsis kovai skirtas laikas. Esu įsitikinęs, kad 
dar iki vakaro pamatysite jį gyvą ir sveiką. 

Jis kalbėjo labai įtikinamai ir man kiek palengvėjo, bet aš su- 
pratau, kad dėdę tokia paguoda menkai tenuramins. 

— Tikriausiai jūs teisus, Kreivenai, - pasakė jis. 

— Aš tuo įsitikinęs. 

— Bet tai nepadės mums laimėti. 

— Tas ir yra! - sušuko Belčeris. - Garbės žodis, aš džiaugčiausi 
galėdamas kautis vietoj jo, nors ir viena dešine, kad tik leistų! 

— Vis dėlto, patarčiau jums nuvykti į kovos vietą, - tarė Kreive- 
nas. - Pamėginkite užtęsti laiką, galbūt jis apsireikš pačią pasku- 
tinę minutę. 

— Taip ir padarysiu. Ir pareikšiu, kad taip susiklosčius situaci- 
jai neketinu mokėti už lažybas. 

Kreivenas tik truktelėjo pečiais. 

— Nepamirškite sąlygų, - pasakė jis. - Bijau, kad nėra jokios 
išeities: arba kautis, arba mokėti. Aišku, galima kreiptis į teismą, 
bet jie greičiausiai išspręs bylą ne jūsų naudai. 

Mes paniurę tylėjome, tik staiga Belčeris šoko iš užstalės. 

— Va va! - sušuko jis. - Girdite?! 

— Kas ten!- šokome visi kartu. 

- Lažybos! Klausykite! 

Už lango pro tolydžio garsėjantį erzelį ir ratų dardėjimą prasi- 
veržė vienišas šūksnis: 

- Statau vieną prieš vieną už sero Čarlzo kovotoją! 

— Vienas prieš vieną! - apstulbo dėdė. - O vakar buvo statoma 
septyni prieš vieną ne mūsų naudai. Ką gi tai reiškia? 

— Vienas prieš vieną! - vėl pasigirdo tas pats balsas. 

— Kažkas kažką suuodė, - pasakė Belčeris, - ir mes pirmieji 
turime teisę sužinoti, kas įvyko... Eime, sere, tuoj sužinosime. 

Kaimo gatvė buvo sausakimša žmonių - juk žmonės miegojo 
po dvylika, po penkiolika viename kambaryje, o šimtai atvykusių 
aristokratų naktį praleido savo karietose. Visur buvo taip ankš- 
ta, kad mums vos ne vos pavyko prasibrauti priebutin. Kažkoks 
girtuoklis, susirietęs priemenėje, garsiai knarkė nejusdamas, kad 
žmonių upė sruvena pro šalį, o kartais tiesiog per jį. 

— Po kiek stato, vyručiai? - dar nuo slenksčio paklausė Belče- 
r1S. 

— Vienas prieš vieną, Džemai, - išsyk atsiliepė keletas balsų. 

— Praėjusį kartą, girdėjau, kur kas daugiau buvo statoma už 
Vilsoną. 

— Teisybė, bet čia atsirado toks vienas - stato prieš Vilsoną ir 
dar gana daug. Prie jo prisidėjo ir kiti, taip santykis ir išsilygino. 

— Kaip viskas prasidėjo? 

— Antai tas, kuris priemenėje voliojasi girtas! Jis čia atsibeldė 
šeštą ryto ir nuo to laiko lakė be perstojo, nesunku kiek ir įkaušti. 

Belčeris pasilenkė ir pakėlė nejudrią, nereaguojančią į aplinką 
miegančiojo galvą. 

— Niekad kaip gyvas nesu jo matęs. 

— Aš taip pat, - pritarė dėdė. 

— O ašjį pažįstu, - apsidžiaugiau. - Juk tai Džonas Kamingsas, 
viešbučio savininkas iš Vienuolio Ąžuolo. Patikėkite, aš jį nuo vai- 
kystės pažįstu. 

— Bet ką ir kaip jis galėjo suuosti, velniai griebtų? - stebėjosi 
Kreivenas. 

- Galimas daiktas, jis nieko ir nesuuodė, - prieštaravo dėdė. — 
Jis tiesiog statė už mūsų Džimą viską apmąstęs, o pasigėrė todėl, 
kad gerai jį pažįsta. Juk girtam jūra iki kelių, o jo pavyzdys pa- 
traukė kitus. 

— Kai jis rytą atvažiavo, buvo blaivut blaivutėlis, - pasiprieši- 
no mūsų šeimininkas. - Vos atvykęs išsyk pastatė už jūsiškį, sere 
Čarlzai. Kiti, tai matydami, padarė tą patį. Šitaip santykis ir pa- 
sikeitė. 

— Gaila tik, kad nebepastovi ant kojų, - tarė dėdė. - Būkite 
toks malonus, atneškite man šiek tiek levandos vandens, - krei- 
pėsi jis į šeimininką. - Baigiu uždusti tokioje spūstyje... Vargu ar 
tau pavyks sužinoti ką nors vertingo iš tokio prasilakėlio, sūnė- 
ne. Labai abejoju... 

Iš tikrųjų veltui kračiau girtą žmogų už peties ir šaukiau į ausį 
jo vardą, šis miegojo tarsi negyvas. 

— Taip, nesu regėjęs tokių dalykų, - pasakė Berklis Kreivenas. 
— Iki kovos teliko dvi valandos, o mes net nežinome, ar pasirodys 
mūsų kovotojas. Tikiuosi, jūs ne tiek daug pralošiate, Tredželi? 

Dėdė abejingai gūžtelėjo pečiais, stebėtinai grakščiu mostu at- 
sidarė savo tabakinę ir paėmė šniukį tabako. 

— Gana apvalią sumelę, mano brolau! - pasakė jis. - Bet ar ne 
laikas mums rengtis? Po naktinių paieškų aš, regis, jaučiuosi kiek 
effleure*, taigi norėčiau pusvalandį pabūti vienas ir apsitvarkyti. 


* Pavytęs (pranc.). 

Esu pasirengęs žengti nors ant ešafoto, bet tik su nuvalytais ba- 
tais. 

Kartą man teko girdėti, kaip vienas keliautojas, grįždamas iš 
tolimųjų Amerikos tyrų, tikino, kad raudonodis indėnas ir anglų 
džentelmenas kažkuo giminingi: abu negali tverti be fizinių pra- 
timų, o visais kitais atvejais yra nesujaudinami ir nesukrečiami 
tartum uola. Jo žodžius prisiminiau tą rytą, stebėdamas dėdę, 
nes neabejotinai jokiam nuteistajam negrėsė žiauresnė egzekuci- 
ja. 

Ne vien jo turtas pastatytas ant kortos. Suvokiau, kas jam grė- 
sė atsidūrus prieš didžiulę minią, iš kurios daugelis, visiškai pasi- 
tikėdami jo nuomone, surizikavo savo pinigais. Pačią paskutinę 
minutę, užuot pristatęs patikimą kovotoją, ims lementi kokius 
pasigailėtinus pasiteisinimo žodžius... Kaip turės tą išgyventi šis 
žmogus, toks išdidus, taip pasitikintis savimi, kuriam iki šiol dar 
nė sykio nėra tekę patirti pralaimėjimo! Gerai jį perpratau ir da- 
bar iš pablyškusių skruostų, neramiai drebančių pirštų mačiau, 
kad jis pasimetęs ir nežino, kaip elgtis; žmogus, iš šalies stebėda- 
mas, kaip jis vėduojasi savo nėriniuota nosinaite, kelia prie akių 
lornetą ir taisosi puošnius rankogalius, niekada nebūtų įtaręs, 
jog šį lengvabūdį dabitą gali varginti kokie nors rūpesčiai. 

Buvo jau beveik devynios, kai susiruošėme važiuoti į aukštu- 
mas, ir, be dėdės vežimaičio, gatvėje neliko nė vieno ekipažo. Va- 
kar vakare jie grūdosi vienas šalia kito, ratas prie rato, kad net 
susikabindavo ienos, ir po penkis eilėje užėmė visą kelią nuo pat 
senosios bažnyčios iki Krolio guobos - o tai ne mažiau kaip pus- 
mylis. O dabar dulkina gatvė prieš mus buvo visiškai ištuštėjusi — 
liko tik keletas moterų bei vaikiūkščių, štai ir viskas. Vyrus, ka- 
rietas, arklius tartum vėtra nupūtė. Dėdė apsirengė rūpestingai, 
kaip visada, ir užsitempė vėžėjo pirštines, bet, prieš sėsdamas į 
vežimaitį, nužvelgė tuščią gatvę žvilgsniu, kuriame slypėjo ir vil- 
tis, ir malda. Aš atsisėdau gale kartu su Belčeriu, seras Berklis 
Kreivenas įsitaisė ant pasostės šalia dėdės. 

Nuo Krolio kelias palengva kilo aukštyn viržiais apaugusia 

plynaukšte, kuri driekėsi daugelį mylių. Šalikelėmis, o kartais ir 
marguojančiais nuo viržių nuolaidžiais šlaitais, traukė keliautojų 
virtinės. Išvargę, apdulkėję žmonės vos ne vos vilko kojas. Dau- 
guma keliavo iš paties Londono ir per naktį nužygiavo trisdešimt 
mylių. Sankryžoje patogiai atsidrėbęs balne rymojo raitelis ne- 
įprastais žaliais drabužiais. Spustelėjęs pentinais arklį, jis pasi- 
leido mums priešais, ir aš pažinau tamsų dailų Mendozos veidą 
bei įžūlias juodas akis. 

— O aš laukiau jūsų, kad veltui neklaidžiotumėte, sere Čarlzai, 
— pasakė jis. - Nuo čia - Grinstedo keliu, o toliau pusę mylios 
kairėn. 

— Nuostabu, - pasakė dėdė ir pasuko arklius. 

— Jūsų kovotojas dar neatvyko, - tarė Mendoza; jo balsas ir 
žvilgsnis buvo įtarūs. 

— O koks tavo reikalas, velniai griebtų? - piktai sušuko Belče- 
ris. 

— Tai mūsų visų reikalas, nes sklinda visokios kalbos! 

— Tada pasilaikyk jas sau arba pasigailėsi, kad jų klauseisi! 

— Na, gerai jau gerai, Džemai. Tu šiandien, matyt, prastai pa- 
pusryčiavai. 

— Ar visi kiti jau vietoje? - nerūpestingai paklausė dėdė. 

— Dar ne, sere Čarlzai. Bet Tomas Ovenas jau turi ten lynų ir 
kuolų. Tik ką nuvažiavo Džeksonas, taip pat beveik visi tvarkos 
saugotojai. 

— Mes turime dar valandą atsargos, - tarė dėdė, mums riedant 
toliau. - O anie gali ir pavėluoti, nes važiuos iš Reigeto. 

— Jūs puikiai laikotės, Tredželi, - pagyrė Kreivenas. 

— Turime laikytis ir neišsiduoti iki pat paskutinės minutės. 

— Na, aišku, sere! - šūktelėjo Belčeris. - Galite būti ramus - už 
Džimą ne veltui taip daug statoma. Kažkam kažkas žinoma. Rei- 
kia laikytis iš visų jėgų, sere, o vėliau bus matyti. 

Dar neišvydę susirinkusios minios, išgirdome ūžesį, panašų į 
bangų mūšą, ir pagaliau įvažiavome į kalvos viršūnę. Prieš mus 
atsivėrė milžiniškas žmonių verpetas; visi veržėsi prie nedidelio 

piltuvėlio viduryje. Aplinkui viržių dykynes buvo tūkstančiai eki- 
pažų ir arklių, visur pašlaitėse margavo paskubomis išskleisti ten- 
tai bei palapinės. Ringui buvo parinkta plati dauba: šio puikaus 
amfiteatro šlaituose išsidėstę kokie tridešimt tūkstančių žiūrovų 
galėjo puikiai regėti tai, kas dėjosi viduje. Mums prisiartinus pasi- 
girdo arčiau sėdėjusių žmonių šūksniai, kurie sklido vis toliau, o po 
minutės vėl pasigirdo, bet iš kitos amfiteatro pusės, kitame arenos 
šone. Visi veidai, atsisukę į mus, nusisuko ir akimirksniu prieš mus 
besidriekianti žmonių jūra, tik ką buvusi tokia šviesi, patamsėjo. 

— Tai jie. Nepavėlavo, - vienbalsiai ištarė ir dėdė, ir Kreivenas. 

Stovėdami vežimėlyje, išvydome kavalkadą, artėjančią tiesiog 
per kalvas. Priešakyje dideliame geltoname lando važiavo seras 
Lotianas Hjumas, Krabas Vilsonas ir jo treneris kapitonas Bar- 
klis. Ant foreiterių skrybėlių plazdėjo geltoni kaspinai - Vilsono 
spalva. Jis ketino pasirodyti ringe apsirengęs geltonai. Jiems iš 
paskos šuoliavo apie šimtą įvairių kilmingų ponų iš Vakarų gra- 
fysčių, o toliau, kiek akys aprėpė, Grinstedo keliu driekėsi įvai- 
riausių karietų, vežimų ir dvikinkių srautas. Didžiulis lando, šok- 
čiodamas per kupstus ir svirdamas į šonus, pasuko į mūsų pusę, 
ir pagaliau seras Lotianas, pastebėjęs mus, riktelėjo foreiteriams, 
kad prilaikytų arklius. 

— Labą rytą, sere Čarlzai, - pasakė jis ir lengvai kaip jaunuolis 
nušoko žemėn. - Aš taip ir maniau, kad tas raudonas vežimaitis 
yra jūsų. Puikus rytas kovai. 

Dėdė tylomis sausai nusilenkė. 

— Jei jau mes čia, manau, galime pradėti,- tęsė seras Lotianas, 
lyg ir nepastebėdamas dėdės šaltumo. 

— Pradėsime dešimtą ir nė minutės anksčiau. 

- Nuostabu - kaip jums patogiau. Beje, sere Čarlzai, kur jūsų 
kovotojas? 

— To paties aš ir jūsų norėjau paklausti, sere Lotianai, - atsakė 
dėdė. 

Sero Lotiano veide pasirodė nuostaba, jei ir ne nuoširdi, tai 
labai meistriškai suvaidinta. 

— Kodėl jūs klausinėjate manęs tokių keistų dalykų? 

— Todėl, kad norėčiau gauti atsakymą. 

— O ką aš galiu atsakyti! Man tai nerūpi. 

— Deja, aš turiu pagrindą teigti, kad jūs žinote, kas atsitiko. 

— Jei malonėtumėte kalbėti bent kiek aiškiau, galbūt supras- 
čiau, ką norite pasakyti. 

Abu buvo labai išblyškę, kalbėjo šaltai, be galo mandagiai ir 
nekėlė balso, tik jų žvilgsniai susikirto lyg žudantis geležčių plie- 
nas. Prisiminiau, kad seras Lotianas garsėjo kaip nenugalimas 
dvikovininkas, ir išsigandau dėl dėdės. 

— Taigi, sere, jūs teigiate, kad suteikiau jums priežastį nepasi- 
tenkinimui, todėl būčiau labai dėkingas, jei galėtumėte pasiaiš- 
kinti. 

— Labai mielai, - tarė dėdė. - Piktadarių grupė susitarė sužalo- 
ti arba pagrobti mano boksininką, ir aš turiu pagrindą teigti, kad 
jums apie tai žinoma. 

Niūrų sero Lotiano veidą iškreipė tulžinga grimasa. 

— Suprantu, - pasakė jis, - per treniruotes jūsų statytinis ne- 
pateisino vilčių, ir dabar jums tenka išsigalvoti visokias būtas ir 
nebūtas priežastis. Bet man atrodo, kad galėtumėte sukurti ką 
nors įtikinamesnio, kas nesukeltų tokių rimtų padarinių. 

— Sere, - pasakė dėdė, ir jo balsas drebėjo nuo staiga pratrūku- 
sio įsiūčio,- jūs meluojate, bet tik jums vienam žinoma, koks šlykš- 
tus tas melas! 

Įdubę sero Lotiano skruostai išbalo iš pykčio, giliai slypinčios 
akys įsižiebė bloga lemiančia įsiūčio ugnimi, tartum šuns, besi- 
veržiančio nuo grandinės. Vis dėlto jis susivaldė ir vėl buvo toks 
pat kaip ir anksčiau - ramus ir pasitikintis savimi džentelmenas. 

— Mums nederėtų keiktis kaip valstiečiams turguje, - pasakė 
jis. - Santykius galima išsiaiškinti ir vėliau. 

— Pažadu jums, - grėsmingu balsu ištarė dėdė. 

— O kol kas priminsiu mūsų lažybų sąlygas. Jei po dvidešim- 
ties minučių nepristatysite savo kovotojo, aš laimėjau. 

— Po dvidešimt aštuonių, - pataisė jį dėdė, pažvelgęs į laikrodį. 

— Tuomet ir galėsite kalbėti apie laimėjimą, bet nė sekundės anks- 
čiau. 

Jis atrodė nuostabiai, elgėsi taip ramiai, tartum disponuotų 
neribotomis galimybėmis, ir žvelgdamas į jį beveik užmiršau, kad 
mūsų padėtis beviltiška. 

Tuo metu Berklis Kreivenas trumpai šnektelėjo su seru Lotia- 
nu ir vėl priėjo prie mūsų. 

— Manęs prašė būti pagrindiniu varžybų teisėju, - pasakė jis. — 
Arjūs neprieštaraujate, sere Čarlzai? 

— Būčiau jums labai dėkingas, Kreivenai. 

— Be to, jie siūlo, kad Džeksonas sektų laiką. 

— Nuostabu. Taip galime ir sutarti. 

Tuo tarpu atvažiavo paskutiniai ekipažai, visi arkliai buvo pri- 
rišti prie baslių, įkaltų į žemę. Ant žole apaugusių šlaitų žmonės 
sėdosi iš pradžių po vieną, vėliau vis glaudžiau ir galiausiai susi- 
liejo į vientisą masę su viena didžiule gerkle, kuri ėmė urgzti iš 
nekantrumo. 

Aplinkui žalsvose ir melsvose platybėse buvo beveik ramu. Tik 
kažkur iš pietų kiek įkerta dūmė kažkokia vėluojanti dvikinkė ir 
įkalnėn kopė keletas žmonių iš Krolio. Niekur jokių dingusio bok- 
sininko pėdsakų. 

— O žmonėsvis viena eina lažybų, - pasakė Belčeris. - Aš tik ką 
buvau prie pat ringo, ten jie stato vis taip pat, po lygiai. 

— Jums paskirta vieta prie išorinio aptvaro, sere Čarlzai, - tarė 
Kreivenas. 

— Mano boksininko vis dar nematyti. Neisiu į savo vietą, kol jis 
neatvyks. 

— Turiu jums pasakyti, kad iki sutarto laiko vos dešimt minu- 
čių. 

— O man atrodo, kad penkios, - šūktelėjo seras Lotianas Hju- 
mas. | 

- Čia sprendžia teisėjas,- ryžtingai tarė Kreivenas. - Pagal ma- 
no laikrodį liko dešimt minučių, vadinasi, dešimt. 

— O štai ir Krabas Vilsonas! - pasakė Belčeris. 

Išsyk kurtinamai suriaumojo minia. Vakarų čempionas persi- 
rengęs išėjo iš savo palapinės, paskui jį sekė jo sekundantai - Olan- 
das Semas ir Mendoza. Krabas Vilsonas, nuogas iki pusės, buvo 
su kartūno kelnėmis, baltomis šilkinėmis kojinėmis ir lengvais 
sportiniais bateliais. Jis buvo susijuosęs kanarėlių geltonumo juos- 
ta, iš šono prie kelių plaikstėsi koketiški tos pačios spalvos kaspi- 
nėliai. Rankoje jis laikė baltą cilindrą ir bėgdamas taku, paliktu 
minios, sviedė jį aukštai į vi“šų. Cilindras nusklendė į atitvertą 
aikštelę. Tada boksininkas dviem šuoliais peršoko išsyk abu ly- 
nus - vidinį ir išorinį - ir sukryžiavęs rankas ant krūtinės atsisto- 
jo ringo viduryje. 

Minia, žinoma, sutiko jį susižavėjimo šūksniais. Belčeris, ir tas 
neiškentė neprisidėjęs prie bendro sveikinimų choro. Be abejo- 
nės, Krabas Vilsonas buvo sudėtas puikiai: negalėjai nesigėrėti 
galinga jo figūra, po balta lygia oda tarsi gyvi judėjo raumenys. 
Oda žvilgėjo rytinės saulės spinduliuose lyg jaunos panteros kai- 
lis. Krabo Vilsono rankos buvo ilgos ir lanksčios, laikysena lyg ir 
nerūpestinga, bet galinguose nuolaidžiuose pečiuose slypėjo dau- 
giau jėgos nei. kvadratinėse kitų atletų formose. Jis atmetė ran- 
kas už galvos, ištiesė jas viršun tarsi rąžydamasis, paskui staiga 
trūktelėjo atgal, ir sulig kiekvienu judesiu po balta oda iškildavo 
pūpsantys tarsi gyvi raumenų gumburai, ir kaskart minia susiža- 
vėjusi klykdavo. Po to Vilsonas vėl sukryžiavo rankas ant krūti- 
nės ir sustingo lyg nuostabi skulptūra, laukianti savo priešinin- 
ko. 

Seras Lotianas Hjumas, kuris vis nekantriai žvalgėsi į laikro- 
dį, triumfuodamas jį uždarė garsiai spragteldamas dangtelį. 

— Laikas baigėsi! - sušuko jis. - Kova neįvyks. 

— Laikas dar nesibaigė, - pasipriešino Kreivenas. 

— Turiu dar penkias minutes, - pasakė dėdė, kupinas nevilties 
dairydamasis į šalis. 

— Tik trys minutės, Tredželi. 

Vis stiprėjo duslus, piktas minios murmėjimas. Pasigirdo riks- 
mai: 

— Sukčiąvimas! Apgavikai! 

— Dvi minutės, Tredželi! 

- Kurgi jūsų boksininkas, sere Čarlzai? Už ką mes statėme? 

Žmonės tiesė kaklus, iš visur į mus žvelgė išraudę veidai, pyk- 
čiu blykčiojo akys. 

— Viena minutė, Tredželi! Man labai gaila, bet tuoj būsiu pri- 
verstas paskelbti, kad jūs pralaimėjote. 

Ir staiga minioje kilo kažkoks bruzdėjimas. Ji susvyravo, pra- 
siskyrė, juoda skrybėlė švilptelėjo žiūrovams bei apsauginiams 
virš galvų ir šleptelėjo ringo viduryje. 

— Mes išgelbėti! O, ačiū Dievui! - suklykė Belčeris. 

— Manau, jog atvyko mano kovotojas, - ramiai tarė dėdė. 

— Per vėlu! - sušuko seras Lotianas. 

— Ne, - pasipriešino teisėjas. - Iki sutarto laiko dar dvidešimt 
sekundžių. Kova įvyks. 


XVII SKYRIUS 


PRIE RINGO 


Toje milžiniškoje žmonių sangrūdoje buvau vienas iš nedauge- 
lio pastebėjusių, iš kurios pusės paskutinę akimirką atlėkė juodas 
cilindras. Jau minėjau, kad tada, kai dairėmės į visas puses, pieti- 
niu keliu lėkė vieniša dvikinkė. Dėdė taip pat ją pastebėjo, bet jo 
dėmesį atitraukė sero Lotiano Hjumo ir teisėjo ginčas dėl likusių 
sekundžių. Mane pritrenkė tai, kad vėluojantys keleiviai taip ne- 
gailestingai gina arklį, ir aš, slapta vildamasis, stebėjau juos, nors 
nedrįsau iš baimės išsižioti, kad dėdės neištiktų dar vienas smūgis. 
Pagaliau įžiūrėjau keleivius - vyrą ir moterį. Dabar dvikinkė išsu- 
ko iš kelio vėžių ir leidosi tiesiog per lauką, arklys risčia lėkė per 
pačius kadagio krūmus, ratai tai šokčiojo per kupstus, tai grimzdo 
iki pat stebulių viržyne. Tik štai vadeliotojas pristabdė putotą ar- 

klį, metė vadžias bendrakeleivei ir nušokęs ant žemės ėmė įnirtin- 
gai brautis pro minią; tuomet virš galvų ir prašvilpė jo skrybėlė - 
ženklas, kad jis kviečia priešininką į kovą. 

— Manau, Kreivenai, kad dabar nebėra ko skubėti, - pasakė 
dėdė taip šaltakraujiškai, lyg pats būtų surežisavęs šią efektingą 
atomazgą. 

— Kai jūsų kovotojo skrybėlė jau ringe, galite tvarkytis kaip 
jums patinka, sere Čarlzai. 

— Tavo draugužis labai tiksliai apskaičiavo, sūnėne. 

— Tai ne Džimas, sere, - šnipštelėjau aš, - tai kažkas kitas. 

Dėdė išplėtė akis, negalėdamas nuslėpti nustebimo. 

— Kitas? - nesuprato jis. 

— Bet geresnio už jį nerastum! - sušuko Belčeris ir susijaudi- 
nes taip pliaukštelėjo sau per šlaunį, lyg būtų pykštelėjęs iš pisto- 
leto. - Kad aš skradžiai žemę prasmegčiau, juk tai pats Džekas 
Harisonas! 

Pro minią lėtai brovėsi žmogus. Iš viršaus buvo matyti tik gal- 
va ir galingi pečiai. Už jo minioje liko properša, tartum paskui 
plaukiančią valtį. Dabar jis brovėsi pro tuos, kurie stovėjo toliau 
nuo ringo; čia buvo ne taip ankšta, ir mes jau galėjome įžiūrėti 
atsuktą į mus vyrišką besišypsantį kalvio veidą. Jo skrybėlė liko 
ringe, apsivilkęs buvo kelioniniu surdutu, kaklas papuoštas ryš- 
kiai mėlyna skarele. Jam prisiartinus, surdutas prasiskleidė, ir 
mes pastebėjome, kad jis su kovos drabužiais: juodos kelnės, šo- 
kolado spalvos kojinės ir balti batai. 

- Prašau atleisti, kad pavėlavau, sere Čarlzai! - sušuko jis. — 
Gal būčiau spėjęs ir anksčiau, bet turėjau įkalbėti savo ponią. Ji, 
suprantate, nenorėjo sutikti, ir aš atsivežiau ją kartu, o pakeliui 
mes šiaip taip susiderėjome. 

Dabar ir aš pamačiau, kad dvikinkėje sėdi ponia Harison. 

Seras Čarlzas mostelėjo kalviui prisiartinti prie pat ekipažo. 

— Kas jus čia atvedė, Harisonai? - paklausė jis pusbalsiu. - Dar 
niekada gyvenime man neteko taip džiaugtis, bet, prisipažinsiu, 
nesitikėjau čia jus išvysti. 

- Juk jūs turėjote žinoti, kad važiuoju, sere, - prieštaravo kal- 
vis. 

— Net nenutuokiau. 

— Nejau, sere Čarlzai, jums apie tai nepranešė Kamingsas, vieš- 
bučio savininkas iš Vienuolio Ąžuolo? Antai ponaitis Rodis jį pa- 
žįsta. 

— Matėme jį „Karaliaus Jurgio“ viešbutyje; jis buvo girtas kaip 
pėdas. 

- Jautė mano širdis! - piktai suriko kalvis. - Toks jau jis žmo- 
gus - vos pajus viskio kvapą, sustoti nepajėgia. Kai išgirdo, kad 
pats ėmiausi to reikalo, vos galvos neprarado. Stvėrė visą maišą 
auksinių, ketindamas viską pastatyti už mane. 

— Todėl statomų pinigų santykis ir pasikeitė, - pasakė dėdė. — 
Matyt, kiti pasekė jo pavyzdžiu. 

- O aš taip bijojau, kad jis prisigers! Net prisiekti liepiau, kad 
atvažiavęs išsyk trauks pas jus, sere. Aš jam įteikiau raštelį jums. 

- Kiek žinau, jis atvyko į „Karaliaus Jurgio“ viešbutį šeštą 
valandą, -o aš grįžau iš Reigeto po septynių; matyt, iki to laiko 
vynas išstūmė iš galvos visas mintis apie raštelį. Bet kurgi jūsų 
giminaitis Džimas ir kaip jūs sužinojote, kad būsite čia reikalin- 
gas? 

— Džimas nekaltas, kad jūs atsidūrėte sunkioje situacijoje, se- 
re, garbės žodis. O man liepta kautis vietoj jo. O kas liepė - tik 
vienas toks žmogus yra pasaulyje, kurio kaip gyvas nedrįsčiau 
nepaklausyti. 

- Taigi, sere Čarlzai, - įsiterpė ponia Harison, kuri tuo metu 
jau išlipo iš dvikinkės ir priėjo prie jų. - Naudokitės proga, nes 
daugiau mano Džeko jūs niekados negausite, nors ant kelių mal- 
dausite! 

— Mano ponia sportą nelabai gerbia. Kas teisybė, tai teisybė, — 
pasakė kalvis. 

— Sportas! - su pikta panieka purkštelėjo ponia Harison. - Pa- 
sakyk man, kada baigsis tas jūsų vaidinimas! 

Ir ji nuėjo; vėliau mačiau, kaip atsisėdo krūmuose nugara į 

minią, susigūžųsi spaudė delnais ausis ir vis krūpčiojo kankina- 
ma baimės dėl vyro. 

Per tą trumpą pokalbį triukšmas minioje vis didėjo: nekantra- 
vimas augo, nes skirtas laikas praėjo, ir visus jaudino netikėta 
sėkmė: tai ne juokai regėti tokio garsaus boksininko kovą! Hari- 
sonas jau buvo pažįstamas, jo vardas sklido iš lūpų į lūpas, ir ne 
vienas vėtytas ir mėtytas bokso mėgėjas ar žinovas traukė iš kiše- 
nės ilgą megztą kapšelį, ketindamas pastatyti keletą ginėjų už 
senosios mokyklos bokso meistrą prieš šiuolaikinį. Jaunesni žiū- 
rovai, kaip ir anksčiau, linko į Vakarų čempioną ir įvairiose dide- 
lio amfiteatro vietose buvo statoma kiek daugiau tai už vieną, tai 
už kitą, priklausomai nuo to, kieno šalininkų buvo daugiau. 

Tuo metu prie lordo Kreiveno, vis dar stovėjusio šalia mūsų 
karietos, kelią prasiskynė seras Lotianas Hjumas. 

— Aš griežtai protestuoju! - tarė jis. 

— Kodėl, sere? 

- Todėl, kad seras Čarlzas Tredželis iškėlė ne tą boksininką. 

- Jūs puikiai žinote, kad nebuvau paskelbęs jokio vardo, - man- 
dagiai tarė dėdė. 

— Per visas lažybas buvo kertama manant, kad su mano boksi- 
ninku kausis jaunasis Džimas Harisonas. Ir staiga paskutinę mi- 
nutę jį pakeičia kitas, gerokai pavojingesnis. 

- Seras Čarlzas Tredželis nepažeidė jokios sutarties sąlygos, — 
griežtai paprieštaravo Kreivenas. - Jis įsipareigojo iškelti arba 
jaunesnį, arba vyresnį negu tam tikro amžiaus boksininką ir, ma- 
no galva, Harisonas visiškai atitinka reikalavimus. Ar jums jau 
sukako trisdešimt penkeri, Harisonai? 

— Po mėnesio bus keturiasdešimt vieneri, sere. 

— Puiku. Kova įvyks. 

Deja! Buvo dar viršesnė nei sporto teisėjo valdžia ir žodis, ir 
mums prieš akis buvo išbandymas, kuriuo neretai prasidėdavo, o 
kartais ir baigdavosi panašūs susitikimai. Lyguma jojo džentel- 
menas juodu surdutu ir ilgais medžiokliniais batais, o su juo dar 
du raiteliai; jie tai visiškai pradingdavo leisdamiesi į lomą, tai vėl 

išnirdavo ant kokios kalvelės. Vienas kitas pastabesnis iš minios 
jau senokai įtariai žvairavo ton pusėn, tačiau dauguma nekreipė 
į jį dėmesio, kol jis neužsiropštė į kalvos viršūnę, iš kur buvo re- 
gėti visas amfiteatras; čia raitelis pristabdė arklį ir garsiai pa- 
skelbė esąs vyriausiasis Surėjaus grafystės taikos teisėjas ir skel- 
biąs šį susibūrimą nelegalų, tad siūląs miniai išsiskirstyti, o ne- 
paklususius įgaliotas išvaikyti jėga. 

Iki šios minutės neįsivaizdavau, kaip giliai įsišaknijusi įstaty- 
mo baimė žmonių sąmonėje. Daugelį amžių įstatymo saugotojai 
lazdomis ją kalė karingiems ir nenuolankiems Britanijos salų gy- 
šais jį - trisdešimties tūkstančių įsiutinta, apgauta minia, kurioje 
nemaža boksininkų ir tiesiog galvažudžių iš pačių pavojingiausių 
visuomenės sluoksnių. Ir šis žmogus tvirtai įsitikinęs, kad nuga- 
lės, o didžiulė minia banguoja ir niurna tartum įnirtęs nenuram- 
domas žvėris, prieš save staiga išvydęs tokią galią, kuriai priešin- 
tis beprasmiška ir nenaudinga. 

Tačiau mano dėdė, o su juo Berklis Kreivenas, seras Džonas 
Leidas ir dar dešimt aristokratų nuskubėjo prie žmogaus juodais 
rūbais. 

—- Norėtume sužinoti, ar jūs turite oficialų įgaliojimą? - pasi- 
teiravo Kreivenas. 

— Taip, sere, turiu tokį įgaliojimą. 

— Tuomet turiu teisę su juo susipažinti. 

Valdžios atstovas ištiesė jam lapą popieriaus, ir garsieji sporto 
globėjai, glaudžiai susibūrę aplinkui, puolė jį tyrinėti, nes beveik 
visi buvo teisėjai ir įstatymų kūrėjai, tad tikėjosi prie ko nors pri- 
sikabinti ir paskelbti įgaliojimą negaliojantį. Pagaliau Kreivenas 
tik gūžtelėjo pečiais ir grąžino popierių. 

— Matyt, čia viskas teisinga, sere, - pasakė jis. 

- Žinoma, teisinga, - mandagiai atsakė Surėjaus taikos teisė- 
jas. - Kad negaištumėte veltui brangaus laiko, džentelmenai, pa- 
sakysiu jums visiems laikams: aš nusprendžiau, savo sprendimo 
nekeisiu ir jokiu būdu nesutiksiu, kad man patikėtoje apylinkėje 

vyktų kokios nors kumštynės, nors ir ištisą dieną turėčiau minti 
jums ant kulnų. 

Man, neišmanančiam šių reikalų, pasirodė, kad daugiau nėra 
ko tikėtis, bet aš nė neįtariau, kokie nuovokūs ir toliaregiai var- 
žybų rengėjai ir kokios patogios tokioms varžyboms Krolio aukš- 
tumos. Dėdė, Kreivenas, lordas Hjumas ir dar keletas bokso me- 
cenatų paskubomis pasitarė. 

— Iki ribos su Hempšyru septynios mylios, o iki Sasekso nėra ir 
šešių, - pasakė Džeksonas. 

Šia proga garsusis boksininkas buvo pasipuošęs puikiu raudo- 
nu surdutu, kurio sagų kilputės buvo apsiuvinėtos auksu, kaklas 
apsuktas baltu šaliku, jis buvo su puošnia skrybėle atverstais kraš- 
tais ir plačia juoda juosta, rudomis kelnėmis iki kelių, baltomis 
šilkinėmis kojinėmis ir batais su spalvotu stiklu puoštomis sagti- 
mis. Tokie drabužiai ypač išryškino atletišką jo figūrą, o labiau- 
siai stiprias blauzdas, kurios išgarsino nenugalimąjį kovotoją vi- 
soje Anglijoje ne tik kaip neįveikiamą boksininką, bet ir nepri- 
lygstamą bėgiką bei šoklį. Griežtas stambių bruožų veidas, aky- 
las didelių akių žvilgsnis ir stiprus sudėjimas kuo puikiausiai tiko 
žmogui, kurį pikta ir siautulinga minia išsirinko vadu. 

— Jei leistumėte man įsiterpti, tai patarčiau traukti į Hempšy- 
rą, - mandagiai pasakė Surėjaus taikos teisėjas. - Prie Sasekso 
ribos jus pasitiks seras Džeimsas Fordas, o jis irgi nelabai mėgsta 
tokius sambūrius, kaip ir aš. O Hempšyro teisėjas ponas Meridju 
iš Long Holo žvelgia į juos pro pirštus. 

— Labai dėkingas jums, sere, - pasakė dėdė, iškilmingai kilste- 
lėjęs kepurę. - Jei lordas Kreivenas neprieštaraus, pasirinksime 
kitą areną. 

Aplinkui viskas užvirė. Tomas Ovenas ir jo parankinis Fogas 
kartu su ringo apsauginiais ištraukė baslius, susuko lynus ir nu- 
tempė juos į šalį. Krabą Vilsoną apsiautė keliais redingotais ir 
ant rankų nunešė į karietą, o Harisonas mūsų vežimaityje atsisė- 
do Kreiveno vietoje. Visa ši didžiulė minia - raiteliai, pėstieji, įvai- 
riausios karietos bei vežimai - lėta plačia banga patvino viržių 

lyguma. Ekipažai, po pusšimtį vienoje eilėje, šokčiojo ir kratėsi 
per kupstus ar patekę į įdubas svyravo, nardė tartum valtys tarp 
bangų. Kartais traškėdama lūždavo kokia nors ašis ar stebulė, 
ratas besisukdamas nusirisdavo toli į šalį, į viržių brūzgynus, o 
vežimas svirdavo ant šono. Visi aplinkui prapliupdavo juoktis ir 
linksmai šaipydavosi iš nevykėlių, kurie sutrikę žvelgdavo į lūžu- 
sią dalį. Toliau krūmai kiek praretėjo, dirva tapo lygesnė, tuomet 
pėstieji leidosi bėgti, raiteliai pentinais paragino arklius, vežėjai 
supoškėjo botagais, ir prasidėjo beprotiškos, pamišėliškos lenkty- 
nės šlaitu žemyn. Geltonasis lando ir ryškiai raudonas vežimai- 
tis, kuriais keliavo kovotojai, dūmė pirmieji. 

— Harisonai, ar, jūsų nuomone, galime tikėtis sėkmės? - pa- 
klausė dėdė, ragindamas bėrius. 

- Tai paskutinė mano kova, sere Čarlzai, - atsakė kalvis. - Juk 
girdėjote, ką pasakė mano ponia: šiandien man leidžiama kautis 
su sąlyga, kad kitąsyk net nežagtelėčiau apie tai. Todėl paskutinį 
kartą pasistengsiu iš visų jėgų. 

- Bet jūs nesitreniravote? 

— Juk aš visada treniruojuosi, sere! Mano darbas sunkus. Mo- 
juoju kūju nuo ryto iki vakaro ir nieko negeriu, išskyrus vandenį. 
Kapitonas Barklis su savo taisyklėmis vargu ar sumanytų geres- 
nę treniruotę. 

— Regis, jūsų priešininko rankos ilgesnės. 

— Teko ir ne tokius mušti. Tolimoje kovoje atsilaikysiu, o arti- 
moje aš esu stipresnis. 

- Jaunystė prieš patyrimą. Ką gi, drąsiai statyčiau už jus visus 
savo pinigus, iki paskutinės ginėjos, bet negaliu atleisti Džimui, 
kad man pakišo kiaulę, nebent jį būtų privertę. 

- Jį ir privertė, sere Čarlzai. 

— Vadinasi, jūs jį matėte? 

— Ne,sere, nemačiau. 

— Bet žinote, kur jis? 

— Man nederėtų to sakyti. Galiu tik viena pasakyti: jis nieko 
negalėjo padaryti. Ei, vėl joja tas įstatymų tarnas. 

Mūsų vežimaitį prisivijo risčia jojantis tas pats grėsmingas rai- 
telis, tačiau dabar jis buvo nusiteikęs kur kas draugiškiau. 

— Čia mano valdžia baigiasi, sere, - pasakė jis. - Toliau, už 
griovio, - lygus laukas su nedideliu nuolydžiu. Geresnės vietos 
kovai jūs nerasite. Galite neabejoti, čia niekas jums nesutrukdys. 

Jis iš tiesų norėjo, kad kova įvyktų, o juk dar visai neseniai 
dėjo tiek pastangų, kad išgrūstų mus už savo grafystės ribų! Tai 
atrodė keistai, ir dėdė jam taip ir pasakė. 

— Teisėjui nedera užmerkti akių, kai pažeidžiamas įstatymas, 
— nuskambėjo atsakymas, - bet jei mano kolega iš Hempšyro ne- 
prieštarauja, kad tokie pažeidimai vyktų jam patikėtoje apylin- 
kėje, aš su didžiausiu pasitenkinimu žiūrėsiu, kaip vyksta kova! 

Sulig tais žodžiais jis paragino arklį ir skriste užskriejo ant 
kitos kalvelės, nuo kurios tikėjosi kuo puikiausiai viską matyti. 

Taigi aš tapau pedantiško etiketo ir savotiškų tradicijų liudi- 
ninku, o tomis dienoms jos buvo dar ne tokios senoviškos. Tuo- 
met mes nenujautėme, kad vėliau jos patrauks ne tik bokso mė- 
gėjų, bet ir istorikų dėmesį. Kovotojų susitikimai vykdavo iškil- 
mingai, laikantis griežto ceremonialo, kaip riterių turnyrai, kur 
apie karžygių plieno šarvais susirėmimą paskelbdavo heroldų tri- 
mitai ir herbais padabinti skydai. Galbūt senovės laikais šios dvi- 
kovos daugeliui atrodė žiauri ir barbariška pramoga, tačiau pro 
praslinkusių amžių šydą mes puikiai matome, kad šiurkštūs, bet 
vyriški papročiai grūdino ano geležies amžiaus sūnus ir rengė juos 
pasitikti sunkų ir negailestingą jiems skirtą gyvenimą. Kai bo- 
ksas, kaip ir riterių turnyrai, nuslinks į praeitį, mes galėsime sam- 
protauti kitaip ir suprasime, kad kiekvienam reiškiniuį, kylan- 
čiam tokiu natūraliu būdu, būdinga gili prasmė, ir ne taip blogai, 
jei du žmonės susitinka savo valia ir kovoja, kol netenka jėgų. 
Mums būtų kur kas pavojingiau, jei būtume ne tokie drąsūs ir 
ištvermingi, juk tautos egzistavimo pagrindas yra kiekvieno jos 
piliečio ir gynėjo drąsa bei atsparumas. 

Kariauti nereikės, jei žmogaus išmintis suras būdą, kaip išsi- 
gelbėti nuo šio prakeikimo, bet kol toks būdas nerastas, venkite 

kiek galėdami slopinti svarbiausias žmogaus savybes, kurių jums 
gali prireikti pavojaus minutę. 

Tomas Ovenas ir vienintelis jo pagalbininkas Fogas, ir boksi- 
ninkas, ir poetas - tiesa, savo laimei, kumščiais jis darbavosi kur 
kas geriau negu plunksna, - greitai parengė ringą pagal visas tuo- 
metines taisykles. Balti mediniai stulpai, pažymėti baltomis rai- 
dėmis „B.K.“ (Boksininkų klubas), buvo įkalti į žemę aplinkui 
keturkampę aikštelę, kurios kiekviena kraštinė buvo lygi dvide- 
šimt keturioms pėdoms, ji buvo atitverta, tarp stulpų ištempus 
lynus. Toliau, už aštuonių pėdų, vėl buvo įtempti lynai. Vidinė 
aikštelė buvo ringas kovotojams ir jų sekundantams, o aplinkui 
ją, už lynų, susėsdavo teisėjas, jo padėjėjas, žiūrintis laiką, tie, 
kurie iškėlė boksininkus, ir nedaugelis išrinktųjų bei laimingųjų, 
tarp kurių atsidūriau ir aš. 

Dvi dešimtys pačių garsiausių boksininkų, tarp jų mano drau- 
gas Bilis Voras, Juodasis Ričmondas, Džordžas Medoksas, Tomas 
Belčeris, Džonas Padingtonas, Stipruolis Tomas Bleikas, Saimon- 
sas Pramuštgalvis, Tainas Siuvėjas ir kiti, įsitaisė už išorinių ly- 
nų, kad apsaugotų nuo minios spaudimo. 

Jie visi buvo su aukštais baltais cilindrais, kurie tuomet tapo 
madingi, su ilgais rimbais sidabrinėmis rankenomis, irgi pažy- 
mėtomis „B.K.“ Jei tik koks drąsuolis - ar prasčiokas iš Ist Endo, 
ar Vest Endo aristokratas - prasibraudavo į erdvę, kuri buvo ati- 
tverta išoriniais lynais, tvarkos saugotojai negaišdavo laiko įkal- 
binėdami ir priekaištaudami, o puldavo įsibrovėlį bizūnais ir tal- 
žydavo, kol šis sprukdavo iš „šventosios“ zonos. Bet ir šie galingi 
tvarkos saugotojai, kuriems buvo suteikti tokie dideli įgaliojimai 
ir duoti grėsmingi ginklai, gindamiesi nuo įsikarščiavusios mi- 
nios spaudimo, galiausiai išsikvėpdavo ne mažiau už pačius bo- 
ksininkus. Dabar jie sustojo viena eile tartum sargybiniai, ir po 
baltais cilindrais galėjai įžiūrėti paties įvairiausio būdo ir charak- 
terio kovotojų veidus: gaivius, berniokiškus kaip Tomo Belčerio, 
Džonso ir kitų jaunesnės kartos boksininkų bei šiurkščius vete- 
ranų veidus, išvagotus randų ir žaizdų. 

Kol buvo kalami basliai ir tempiami lynai, aš klausiausi, apie 
ką buvo kalbama minioje tuoj už rinktinės publikos; pirmųjų dvie- 
jų eilių žiūrovai gulėjo ant žolės, kitų dviejų - klūpojo, o toliau 
žmonės stovėjo ant nuožulnaus šlaito ir kiekvienas ištempes kak- 
jų ir patyrę žinovai, manė, kad Harisonui nėra ko tikėtis perga- 
lės. Kai mano ausys nugirdo šias kalbas, vėl suspaudė širdį. 

— Sena daina, - sakė vienas iš jų. - Niekas nenori nusileisti 
jaunesniems. Va ir spiriasi, kol jaunieji kumščiu juos pamoko. 

- Iš tikrųjų, - prabilo kitas. - Va taip Džekas Tinginys nugalėjo 
Boutoną, o Skardininką Huperį lengvai sudorojo dažų pirklys. Vi- 
siems taip būna. Matyt, atėjo eilė ir Harisonui. 

— Na, dar neaišku, ar atėjo! - sušuko trečias. - Aš penkis kar- 
tus mačiau Džeką Harisoną ringe, ir jis visados nugalėdavo. Jis 
gali jautį išversti iš kanopų, patikėkit manim. 

— Bet tai buvo taip seniai. 

— Anksčiau ar vėliau - koks skirtumas. Statau dešimt ginėjų 
už Harisoną! 

— E-e, ne! - garsiai pasitikėjimo kupinu balsu postringavo kaž- 
koks bernas man už nugaros. - Regėjau tą stipruolį iš Glosterio. 
Jūsiškis Harisonas prieš jį neatsilaikytų nė dešimtyje raundų, ne 
tik dabar, bet ir jaunystėje. Vakar čia atsitrenkiau su pašto karie- 
ta, ir kurjeris man sakė vežąs penkiolika tūkstančių svarų auksu, 
kuriuos turi pastatyti už mūsų šaunuolį. 

— Galas jų pinigėliams, - paprieštaravo pašnekovas. - Hariso- 
nas - šauniausias boksininkas, stipruolis, kokių reta. Prieš jį gali 
pastatyti nors bokštą, bet jis vis tiek nepasiduos. 

— Plepalai! - nenusileido Vakarų patriotas. - Tokių kovotojų 
kaip iš Bristolio ar iš Glosterio daugiau niekur nerasi. Juos tik 
saviškiai gali nugalėti. 

— Velnio pagyrūnas! - įsiplieskė kažkas iš minios už nugaros 
pirmajam, sprendžiant iš tarties, Londono priemiesčių gyvento- 
jas. - Mūsiškis iš Londono jūsų bristolietį viena kairiąja išvers iš 
klumpių! 

Karštakošis koknis ir išdidusis Bristolio atstovas vos patys ne- 
susipešė dar nesulaukę kovos pradžios, bet juos nuslopino iš tūks- 
tančių gerklių besiveržiantis riaumojimas. Žiūrovai sveikino Kra- 
bą Vilsoną. Paskui jį ringe pasirodė Olandas Semas ir Mendoza 
su dubeniu, kempine, brendžio buteliu bei kitais sekundantų at- 
ributais. 

Žengęs į ringą, Vilsonas atvyniojo apsuktą aplink liemenį ryš- 
kiai geltoną juostą, pririšo ją prie kampinio stulpo viršūnės, ir 
juosta suplevėsavo vėjyje. Tada Vilsonas paėmė iš savo sekundan- 
tų tos pačios spalvos kaspinų pluoštą ir nužingsniavo palei lynus, 
siūlydamas jų už pusę ginėjos kilmingesniems žiūrovams. Preky- 
ba šiais suvenyrais vyko puikiai, ir ją nutraukė tik pasirodęs Ha- 
risonas, kuris neskubėdamas pralindo pro lynus, kaip ir derėjo 
solidžiam jo amžiui ir ne tokiems lankstiems kūno nariams. Jis 
buvo sutiktas dar garsesniais klyksmais negu Vilsonas; skardėjo 
neslepiamas susižavėjimas, nes žiūrovai jau buvo atsigėrėję iki 
soties puikiaisiais Vilsono raumenims, o Harisono išvaizda jiems 
buvo naujiena. 

Man ir anksčiau ne sykį buvo tekę matyti galingas kalvio ran- 
kas ir kaklą, bet dar niekados neregėjau jo apsinuoginusio iki pu- 
sės ir negalėjau įvertinti stulbinamo jo kūno tobulumo ir sudėji- 
mo harmonijos. Dėl to jaunystėje Harisonas buvo vienas iš mėgs- 
tamiausių Londono skulptorių modelių. Harisonas negalėjo pa- 
demonstruoti raumenų žaismo, kuriuo žavėjo visus Vilsonas, bet 
galingi raumenų kauburiai buvo tarsi tinklu apraizgę jo krūtinę 
bei pečius ir toliau vijosi išilgai rankų tartum didingo ąžuolo šak- 
nys. Net stovint ramiai, raumenys buvo tokie iššokę, kad saulės 
spinduliuose tie iškilumai metė šešėlius; jam padarius keletą gim- 
nastikos pratimų, visas liemuo tarsi atgijo, ir tie grėsmingi kau- 
buriai ėmė judėti. Jo oda buvo ne tokia balta ir lygi kaip prieši- 
ninko, bet iš išvaizdos atrodė kur kas tvirtesnis bei ištverminges- 
nis, ir tą įspūdį dar labiau sustiprino tamsios spalvos kelnės ir 
kojinės. Jis išėjo į ringą čiulpdamas citriną. Iš paskos žengė Dže- 
mas Belčeris ir Kalebas Boldvinas, gatvės prekeivis. Prisiartinęs 

prie kampinio stulpo, Harisonas užrišo savo ryškiai mėlyną ska- 
relę virš geltonosios Vakarų čempiono juostos, tada pasuko prie 
priešininko ir ištiesė jam ranką. 

— Tikiuosi, kad tu sveikas, Vilsonai, - pasakė jis. 

— Ačiū, nėra ko skųstis, - atsakė anas. - Tikriausiai netrukus 
kitaip pasikalbėsime. 

— Tik be pykčio, - patikslino kalvis. 

Abu geraširdiškai nusišiepė ir išsiskyrė į savas puses. 

— Norėtume sužinoti, garbusis teisėjau, ar priešininkai pasi- 
svėrė, - pasiteiravo seras Lotianas Hjumas, pakilęs iš savo vietos 
už lyno. 

— Juos tik ką pasvėrė mano akivaizdoje, - atsakė ponas Kreive- 
nas. - Jūsiškis kovotojas sveria šimtą aštuoniasdešimt penkis sva- 
rus, o Harisonas - šimtą devyniasdešimt. 

— Pažvelgus aukščiau juosmens, galėtų būti ir visi du! - iš savo 
kampo sušuko Olandas Semas. - Nieko, mes kiek nukrėsim jam 
svorio. 

— Dar labiau palengvės jūsų piniginės, - atrėžė Džemas Belče- 
ris, ir minioje pasigirdo juokas. 


XVIII SKYRIUS 


PASKUTINĖ KALVIO KOVA 


— Visi išeikite iš ringo! - suriko Džeksonas, stovėdamas prie 
lynų su dideliu sidabriniu laikrodžiu rankoje. 

Kai kuriuos žiūrovus į priekį buvo išstūmusi Eesiiu Nisas 
minia, kiti patys, nepabūgę galimos bausmės, buvo pralindę pro 
išorinius lynus ir apstoję ringą, mat labai norėjo geriau matyti. 
Bet sušvilpė bizūnai, ir sulinkę nuo smūgių, šaukiant ir cypiant 
miniai, jie puolė iš draudžiamos vietos lyg išgąsdintos avys, ku- 
rios strimagalviais spraudžiasi pro skylę aptvare. Dabar jie netu- 

rėjo kur dėtis, nes susėdę priešakyje neketino nusileisti nė per 
colį. Vis dėlto smūgiai per nugarą buvo pakankamai įtikinami, ir 
netrukus visi bėgliai šiaip ne taip įsispraudė į žiūrovų eiles, o sar- 
gybiniai su paruoštais rimbais sustojo palei išorinius lynus arti 
vienas kito. 

— Ponai! - vėl garsiai prabilo Džeksonas. - Man pavesta pra- 
nešti, kad seras Čarlzas Tredželis iškėlė Džeką Harisoną, sveriantį 
šimtą devyniasdešimt svarų, o seras Lotianas Hjumas - Krabą 
Vilsoną, sveriantį šimtą aštuoniasdešimt penkis svarus. Visiems, 
išskyrus teisėją ir jo pagalbininką, rodytis ringe draudžiama. Pra- 
šau visų, jei prireiktų, padėti palaikyti tvarką, neleisti pašalinių į 
ringą; niekas neturėtų sutrukdyti garbingos kovos. Pasirengę? 

— Pasirengę! - pasigirdo iš priešingų ringo kampų. 

— Laikas! 

Visi sulaikė kvėpavimą, ir toje tyloje Harisonas, Vilsonas, Bel- 
čeris ir Olandas Semas atskubėjo į ringo vidurį. Kovotojai vienas 
kitam paspaudė rankas, taip pat sekundantai - keturios rankos 
susikryžiavo. Sekundantai atšoko, o boksininkai liko ringo vidu- 
ryje akis į akį. 

Kiekvienam nepraradusiam sugebėjimo žavėtis pačiu tobuliau- 
siu gamtos kūriniu tai buvo iš tiesų kerintis vaizdas. Tuodu, kaip 
ir dera tikriems atletams, be drabužių atrodė dar įspūdingiau nei 
apsirengę. Boksininkų žargonu, nusirengę jie atrodė klasiškai. Jie 
buvo visiškai skirtingi, todėl dar ryškesni atrodė kiekvieno iš jų 
privalumai: aukšto, lankstaus greitakojo jaunuolio ir kresno ve- 
terano kauburiuotu raumeningu liemeniu, primenančiu seno 
ąžuolo kamieną. Pamačius juos greta, sumos, statomos už jauną- 
jį, išsyk pašoko, nes jo privalumai buvo akivaizdūs, o Harisono 
ypatybes, kurių dėka jis kadaise buvo nugalėjęs stipriausius prie- 
šininkus, dabar įvertino tik vyresnioji bokso mėgėjų karta. Visi 
pastebėjo, kad Vilsonas buvo gerais trimis coliais aukštesnis, o 
rankos dviem coliais ilgesnės, jo kojos gracingai it katės šokčiojo 
vietoje, ir kiekvienas matė, kaip lengvai jis gali atšokti nuo lėtes- 
nio priešininko arba akies mirksniu prišokti prie jo. Kur kas dau- 

giau įžvalgumo reikėjo pastebėti ir įvertinti niūroką šypseną, klai- 
džiojančią kalvio lūpomis, ir ugnelę, žybčiojančią pilkose akyse. 
Vien seni ringo mėgėjai žinojo, kaip pavojinga statyti prieš šį ne- 
pajudinamą tvirtuolį, turintį ištvermingą geležinę širdį. 

Vilsonas atsistojo poza, dėl kurios buvo gavęs Krabo pravardę, 
- šonu į priešininką, atkišęs į priekį kairę ranką ir kairę koją, 
atsilenkęs visu korpusu atgal, pridengęs krūtinę sulenkta dešine 
ranka; šia poza jis buvo beveik nepasiekiamas. Kalvis stovėjo taip 
kaip seniau, šią pozą kadaise išrado Hemfris ir Mendoza, bet da- 
bar ji buvo pamiršta. Geriausiose kovose niekas jos neregėjo gal 
jau dešimtį metų. Jis stovėjo veidu į priešininką, kiek sulenkęs 
kojas per kelius, atstatęs didžiulius parudavusius nuo įdegimo 
kumščius, pasirengęs smogti tiek kaire, tiek dešine. Vilsono kumš- 
čiai visą laiką judėjo ir skyrėsi spalva nuo baltos odos virš riešų, 
tartum ant jų būtų užtemptos tamsios pirštinės. Dėdė pašnibž- 
dom man paaiškino, jog delnai ištepti kažkokiu sutraukiamuoju 
tepalu, kad mažiau tintų nuo smūgių. Taip kovotojai stovėjo vie- 
nas priešais kitą virpėdami iš įtempimo ir nekantraus laukimo, o 
didžiulė minia sekė kiekvieną jų judesį beveik nekvėpuodama, 
nuščiuvusi, tartum jie būtų susiėję kovai akis į akį pirmykštės 
dykumos viduryje. 

Iš pat pradžių buvo aišku, kad lengvakojis Krabas Vilsonas ne- 
ketina rizikuoti veltui ir yra linkęs lūkuriuoti, kol bent iš dalies 
perpras savo sunkiasvorio ir pažiūrėti nejudraus priešininko tak- 
tiką. Lengvais, elastingais, bet grėsmingais šuoliais jis greitai ap- 
suko keletą ratų aplink kalvį, o tas tik neskubriai sukinėjosi vie- 
noje vietoje, nenuleisdamas akių nuo priešininko. Po to Vilsonas 
kiek atsitraukė atatupstas, lyg erzindamas priešininką ir, ragin- 
damas pajudėti iš vietos, bet anas tik šyptelėjo ir pakratė galvą. 

— Geriau eikš arčiau, vaikine, - pasakė jis. - Aš jau kiek per 
senas tave gainiotis. Beje, mums ištisa diena prieš akis, tad galiu 
ir neskubėti. 

Galbūt jis nesitikėjo, kad Vilsonas taip greitai priims jo kvieti- 
mą, bet tas akimirksniu šoko ant jo lyg pantera. Pliaukšt! Pliaukšt! 

Pliaukšt! Bumpt! Bumpt! Pirmieji trys smūgiai teko Harisonui į 
veidą, du atsakomieji - Vilsonui į korpusą. Jaunesnysis kovotojas 
lengvai ir labai grakščiai atšoko iki nepasiekiamos ribos, bet ant 
šonkaulių pražydo dvi ryškios dėmės - sunkių kumščių pėdsakai. 

— Na, ir Vilsonas, paleido jam kraują! - suklykė iš minios. 

Kalvis atsisuko sekdamas vikrius priešininko judesius, ir aš 
krūptelėjau pastebėjes, kad jo lūpos sumuštos ir iš jų kapsi rau- 
doni lašai. Vilsonas vėl prišoko, apgaulingu judesiu parodė, kad 
taikosi į krūtinę, ir stipriai smogė į skruostą; tada, kad išsilenktų 
baisaus Harisono smūgio dešine, krito į žolę ir taip baigė raundą. 

—- Pirmasis nokdaunas Harisono naudai! - sugriaudėjo tūks- 
tantis balsų, nes dėl to buvo lažinamasi, ir ne vienas tūkstantis 
svarų turėjo iškeliauti į svetimą kišenę. 

— Teisėjau, aš protestuoju! - suriko seras Lotianas Hjumas. — 
Tai ne nokdaunas, Vilsonas tiesiog paslydo. 

— Manau, kad jis iš tiesų paslydo, - patvirtino Berklis Kreive- 
nas ir išskyrė priešininkus į savo kampus, o žiūrovai triukšmin- 
gai gyrė per pirmąjį raundą parodytą drąsą bei įkarštį. Harisonas 
įsikišo du pirštus į burną, staigiu judesiu išsitraukė dantį ir svie- 
dė jį į dubenį. 

— Tai mums ne pirmiena, - tarė jis Belčeriui. 

- Atsargiau, Džekai, - šnipštelėjo sunerimęs sekundantas. — 
Tau teko labiau negu jam. 

— Bet aš mažumėlę ištvermingesnis, - ramiai atsiliepė Hariso- 
nas. 

Tuo tarpu Kalebas Boldvinas atsargiai nuvalė jam veidą dide- 
le kempine, vanduo skardiniame dubenyje staiga susidrumstė, ir 
blizgančio dugno nebebuvo matyti. 

Aš klausiausi žinovų - aplinkui sklindančių aristokratų pasta- 
bų, paskirų žodžių, pasigirstančių minioje už mūsų. Visi teigė, 
jog po šio raundo jau mažiau vilčių, kad laimės Harisonas. . 

- Matau, kad jo silpnybės tos pačios kaip buvę, o ankstesnių 
privalumų lyg ir nematyti, - tarė seras Džonas Leidas, mūsų 
priešininkas lenktyniaujant Braitono vieškelyje. - Jis išliko toks, 

koks buvo: nejudrus ir lėtas gynyboje. Vilsonas talžo jį kaip tik 
nori. 

— Galimas daiktas, į tris Vilsono smūgius jis atsakys vienu, bet 
tas vienas vertas anų trijų, - prieštaravo dėdė. - Jis sukurtas smū- 
giui, o Vilsonas - išsisukinėjimo meistras, bet aš pasiryžęs statyti 
už Harisoną iki paskutinės ginėjos. 

Staiga vėl visi nuščiuvo. Kovotojai buvo savo vietose. Sekun- 
dantai taip meistriškai pasidarbavo, kad abu priešininkai atrodė 
nė kiek ne blogiau negu prieš pirmąjį raundą. Vilsonas stipriai 
užsimojo kairiąja, tačiau prastai apskaičiavo ir nuo baisaus atsa- 
komojo smūgio nulėkė ant lyno, gaudydamas orą lyg žuvis. 

— Šaunuolis, seni! - suriaumojo minia, ir mano dėdė juokda- 
masis niuktelėjo serui Džonui Leidui alkūne. 
pes lengvai, vikriai šoko į ringo vidurį, kur nejudėdamas jo laukė 
priešininkas. Harisonas vėl smogė dešiniąja, taikydamas į saulės 
rezginį, bet Krabas pakišo alkūnę ir atšoko išsiviepęs. Abu kiek 
užduso, ir padažnėjęs, trūksmingas jų kvėpavimas bei lengvais 
bateliais apautų kojų trypimas susiliejo į vieną pratisą šiugždesį. 
Tuo pat metu tartum pistoleto šūviai suskambo du atsakomieji 
smūgiai kairiąja, susilieję į vieną, ir Harisonas kaipmat šoko į 
priekį, mėgindamas paskatinti priešininką artimai kovai, tačiau 
Vilsonas vėl išsisuko, ir mano senasis draugas staiga krito kniūbs- 
čias — iš dalies dėl staigaus savo puolimo, iš dalies dėl trumpo 
Vilsono smūgio į ausį. 

— Nokdaunas! - paskelbė teisėjas. 

Minia atsakė kurtinamai kaukdama, ir riksmai nuskardėjo tar- 
tum karinio laivo borto patrankų salvė. Į orą pakilo plačiakraštės, 
įmantriai išlenktos madingų dabitų skrybėlės. Kalvos šlaitas prie- 
šais mus, kitoje ringo pusėje, atrodė tarsi ištisa išraudusių veidų su 
pražiotomis burnomis siena. Man širdį suspaudė iš baimės, gūžiausi 
nuo kiekvieno smūgio, bet buvau lyg užkerėtas: mane apmė tas 
nepaprastas žmogiškos esybės jausmas, kai, paniekinęs skausmą 
ir baimę, trokšti nors pačios kukliausios garbės. 

Belčeris ir Boldvinas šoko prie savo globotinio, akimirksniu 
pakėlė jį ir nusivedė į kampą; stiprusis kalvis visai šaltakraujiš- 
kai reagavo į nesėkmę, už tai Vilsono šalininkai valiūkavo. 

— Mes laimėjom! Jam galas! Galas! - šaukė Vilsono sekundan- 
tai. - Šimtas svarų prieš šešetą pensų už Glosterį. 

— Galas?! Šit kaip! - prabilo Belčeris. - Turėsite išsinuomoti 
šią žemę, tada gal ir sulauksite, kada jam bus galas. Kol jam taip 
plekšnojama, lyg muses daužant, jis išstovės čia menėsį ir nepa- 
judės iš vietos. 

Taip kalbėdamas, jis suko rankšluostį Harisonui prieš veidą, o 
Boldvinas valė kalvį kempine. 

— Kaip jaučiatės, Harisonai? - pasidomėjo dėdė. 

— Šviežias kaip agurkėlis, sere. Nors dabar į šokius. 

Šie žodžiai suskambo taip linksmai ir nerūpestingai, kad apsi- 
niaukęs dėdės veidas pragiedrėjo. 

— Patarkite jam daugiau pulti, Tredželi, - pasakė seras Džonas 
Leidas. - Kitaip jis neregės pergalės. 

- Jis supranta šiame žaidime daugiau negu mes su jumis, mon 
ami*. Taigi leiskite jam kautis savo nuožiūra. 

— Už jo priešininką dabar statoma trys prieš vieną, - įsiterpė 
kažkoks džentelmenas. Žilstantys ūsai rodė jį esant karininką - 
praėjusio karo dalyvį. 

— Jūs visiškai teisus, generole Fitcpatrikai, bet už jį stato gel- 
tonsnapiai vaikinai, o į lažybas su mielu noru įsitraukia kur kas 
solidesnio amžiaus žmonės. Ne, aš laikausi tos pačios nuomonės. 

Poilsio akimirksnis baigėsi, ir kovotojai vėl susikibo. Kalviui 
už ausies iškilo gumbas, tačiau ta pati geraširdė ir kartu grės- 
minga šypsena vėl iškreipė jo lūpas. Krabas Vilsonas atrodė ly- 
giai taip pat kaip ir kovos pradžioje, bet dusyk pastebėjau, kaip 
kietai jis sukando dantis, tartum staiga smarkiai suskaudus, rau- 
donos dėmės ant šonkaulių patamsėjo ir tapo tamsiai violetinės. 
Gindamasis jis laikė ranką kiek žemiau nei anksčiau, matyt, steng- 


* Mano drauguži (pranc.). 

damasis apsaugoti jautrias vietas, bet, kaip ir anksčiau, grakščiai 
šokčiojo aplinkui priešininką; kalvis vis taip pat ramiai lūkuria- 
vo. 

Mes buvome prisiklausę kalbų apie Vakarų čempioną, žinojo- 
me, kad jis puikus boksininkas, pasižymintis nepaprastai greitu 
smūgiu, tačiau tikrovė pranoko visus lūkesčius. Šiame ir dviejuo- 
se kituose raunduose jis mušė taip veržliai ir tiksliai, kad, pasak 
tikrų žinovų, net Mendoza pačiame savo jėgų žydėjime nebūtų 
galėjęs jam prilygti. Krabas buvo tartum žaibas, smogė vieną smū- 
gj po kito taip vikriai, kad akimi negalėjai pastebėti, tik girdėjai 
ir jutai. Harisonas į smūgius reagavo su ta pačia užsispyrusia šyp- 
sena, kartkartėmis smogdamas triuškinamą atsakomąjį smūgį į 
korpusą, nes Krabas Vilsonas labai saugojo veidą, naudodamasis 
savo pranašumu - ūgiu. Baigiantis penktam raundui, statomų 
sumų santykis buvo keturi prieš vieną Krabo Vilsono naudai, ir 
jo kraštiečiai triukšmingai džiūgavo iš anksto švęsdami pergalę. 

— O šitą ar matei? - šaukė vienas už manęs. Įsikarščiavęs jis 
pritrūko žodžių ir tik kartojo kartojo: 

— O šitą ar matei? 

Šeštame raunde kalvis dukart patyrė tankią smūgių krušą ir 
nesugebėjo pereiti į puolimą, be to, vieną sykį sunkiai ir nevikriai 
nugriuvo. Dabar Vilsono kraštietis, sėdėjęs už manęs, iš džiaugs- 
mo ir susižavėjimo visiškai prarado amą ir tik riaumojo. 

Seras Lotianas Hjumas šypsojosi linguodamas galva, o mano 
dėdė tebebuvo nesujaudinamas ir šaltas, nors jo širdį, be abejo, 
slėgė toks pat sunkus akmuo kaip ir manąją. 

— Blogi reikalai, Tredželi, - tarė generolas Fitcpatrikas. - Aš 
pastačiau už senį, bet jaunasis pešasi kur kas geriau. 

— Harisonui nelengva, bet galiausiai jis savo atsiims, = atsakė 
dėdė. 

Belčeris ir Boldvinas paniuro, ir supratau, kad jeigu niekas 
staiga nepasikeis, amžinas ginčas tarp jaunystės bei senatvės ir 
šį sykį baigsis taip kaip visais laikais. 

Vis dėlto septintajame raunde senas patyręs kovotojas įrodė 

turįs dar daug jėgų, ir tiems, kuriems atrodė, kad kova jau laimė- 
ta - vos raundas kitas, ir kalviui ateis galas,- ištįso fizionomijos. 
Priešininkai vėl stovėjo akis į akį. Buvo aišku, kad Vilsonas kaž- 
ką sumanė: ketino bet kokia kaina išmušti priešininką iš pusiau- 
svyros ir pagreitinti atomazgą, tačiau veterano akyse žiburiavo 
ta pati pavojinga ugnelė ir niūrų veidą iškreipė pažįstama šypse- 
na. Jis pasitempė, atstatė pečius, krėstelėjo galva, dar narsiau 
puolė į kovą, ir mano siela atsigavo. 

Vilsonas vėl smogė iš kairės, bet Harisonas prisidengė, ir Vil- 
sonas vos spėjo atsilenkti ir kiek susilpninti grėsmingą smūgį de- 
šine į krūtinę. 

— Šaunuolis, seni! - sušuko Belčeris. - Tik pataikyk į taikinį 
dar sykį, ir vaikinas apsiramins, kaip migdomųjų dozę gavęs! 

Tapo tylu, buvo girdėti tik kojų šiurenimas per žolę ir kimus 
alsavimas, o paskui duslaus smūgio garsas - Vilsonas nusitaikė į 
korpusą, bet kalvis šaltakraujiškai prisidengė, ir vėl įtemptos ty- 
los sekundės, tada - dar vienas smūgis. Dabar Vilsonas taikėsi 
kalviui į galvą, bet šį pavojingą smūgį Harisonas irgi atmušė ga- 
liūnišku petimi ir šypsodamasis linktelėjo priešininkui. 

— Įkrėsk jam, tvok jam dar! - suklykė Mendoza. 

Vilsonas prišoko prie Harisono, ketindamas pasinaudoti šiuo 
patarimu, tačiau pats gavo baisų smūgį į krūtinę. 

Dabar kalvis puolė priešininką ir artimoje kovoje smogė kele- 
tą trumpų, stiprių smūgių, lengvai atmušdamas atsakomuosius, 
kol nuginė Krabą Vilsoną į kampą, kur tas nudribo beveik nekvė- 
puodamas. Šiame raunde kliuvo abiem, tačiau Harisonas aiškiai 
nugalėjo, tad dabar mums atėjo eilė svaidyti skrybėles į viršų ir 
rėkti iki užkimimo, o sekundantai, tempdami kalvį į jo kampą, 
skatindami plekšnojo jam per plačią nugarą. 

— O šitą ar matei?! - iš visų pusių man už nugaros šaukė Vilso- 
no kraštiečiai, kartodami jo mėgstamą posakį. 

— Olandas Semas, ir tas nė kiek ne geresnis artimoje kovoje! - 
šūktelėjo seras Džonas Leidas. - Na, sere Lotianai, iš kiek lažina- 
mės? 

— Aš jau pastačiau visus pinigus, kuriuos ketinau statyti, bet 
vargu ar mano boksininkas pralaimės. 

Vis dėlto seras Lotianas daugiau nesišypsojo, ir aš pastebėjau, 
kad jis vis žvalgosi per petį į minią. 

Iš pietvakarių pusės palengva slinko tamsus debesis, bet esu 
įsitikinęs, kad iš trisdešimties tūkstančių vargu ar kas pastebėjo 
jį artinantis - visiems ne tai rūpėjo. Ir staiga debesis pratrūko 
tarsi norėdamas įrodyti, kad jo negalima pamiršti: nukrito pirmi 
didžiuliai lietaus lašai, ir išsyk suošė, sušniokštė, lietus pavirto 
liūtimi ir ėmė garsiai būgnyti per kilmingų dabitų cilindrus. Žiū- 
rovai pasikėlė apykakles, apsiraišiojo kaklus šalikais ir skarelė- 
mis, o pusnuogiai kovotojų kūnai - jie vėl stovėjo vienas priešais 
kitą - sublizgo nuo liūties. Prieš tai pastebėjau, kaip Belčeris kažką 
susirūpinęs šnabždėjo Harisonui į ausį, ir tas keldamasis linkte- 
lėjo tartum žmogus, kuris teisingai suprato įsakymą ir visiškai su 
juo sutinka. 

Greitai paaiškėjo, koks buvo tas įsakymas. Harisonui buvo lai- 
kas pereiti iš gynybos į puolimą. Susikirtimas ankstesniame raun- 
de įtikino sekundantus, kad artimoje kovoje pranašesnis greičiau- 
siai bus užgrūdintas ir ištvermingas kalvis. O dabar dar prisidėjo 
lietus. Slidžia, šlapia žole Vilsonas nebegalės taip greitai šokinėti 
aplinkui, ir jam bus vis sunkiau išvengti Harisono smūgių. Boksi- 
ninko meistriškumas priklauso nuo to, ar jis sugeba pasinaudoti 
kiekviena palankia galimybe; ringo istorijoje žinoma daug atvejų, 
kai sumanus ir pastabus sekundantas padėdavo savo globotiniui 
laimėti, regis, visiškai beviltišką kovą. 

— Eik arčiau! Arčiau! —- suriko abu Harisono sekundantai, ir 
visi jo šalininkai, kiek jų buvo, ėmė skanduoti šį raginimą. 

Ir Harisonas puolė šį sykį taip, kad kiekvienas tai matęs nie- 
kados nepamirš. Krabas Vilsonas, judrus kaip gyvsidabris, pasiti- 
ko jį dažnų smūgių kruša, bet jokia jėga ir joks meistriškumas 
negalėjo sulaikyti geležinio kovotojo. Raundas po raundo jis vis iš 
arčiau puolė savo priešininką. Bumpt! Taukšt! Iš dešinės! Iš kai- 
rės! Kiekvienas triuškinamas smūgis pasiekdavo savo tikslą. Kar- 

tais Harisonas prisidengdavo veidą kaire ranka, kartais visiškai 
pamiršdavo apie gynybą, bet staigūs jo smūgiai buvo neatremia- 
mi. O lietus tebepliaupė, sruveno kovotojų veidais, rausvais upe- 
liukais bėgo žemyn nuogais jų liemenimis, tik nė vienas nekreipė 
į jį dėmesio, nebent mėgino manevruoti taip, kad čiurkšlės apa- 
kintų priešininką. Raundas po raundo kalvis pargriaudavo Vilso- 
ną, statomų sumų santykiai keitėsi ir pagaliau buvo mūsų nau- 
dai, o skirtumas buvo toks akivaizdus, kokio Vilsono naudai ne- 
buvo lažybų pradžioje. Man gniaužė krūtinę, gailėjausi abiejų drą- 
suolių gėrėdamasis jais ir iš visos širdies troškau, kad naujas susi- 
rėmimas būtų ir paskutinis. Bet kaskart, vos Džeksonas spėdavo 
šūktelėti: „Laikas!“, abu pašokdavo nuo savo sekundantų kelių 
ir, nors jų veidai buvo sudaužyti, o lūpos kruvinos, juokdamiesi ir 
skatindami vienas kitą puldavo į kovą. 

Galbūt tai buvo labai kukli pamoka, bet, patikėkite, per ilgą 
mano gyvenimą prisiminimai apie tą rytą Krolio aukštumose daug 
kartų padėjo man sukaupti visą dvasios stiprybę, nes klausdavau 
savęs: nejaugi turiu taip mažai vyriškumo, kad nesugebėčiau pa- 
daryti savo tėvynei ar artimiesiems to, ką padarė du boksininkai 
vien dėl kažkokių pasigailėtinų grašių ir draugų bei žiūrovų pa- 
gyros. Galbūt nuo tokio reginio gali surambėti ir taip sugrubu- 
sios širdys, bet šiame sporte yra ir kilnumo, nes, regėdamas beri- 
bį vyriškumą ir stiprybę, gali daug ko išmokti. 

Taip, ringas ugdo puikias savybes, bet tik labai šališkas žmo- 
gus galėtų sakyti, kad čia kartu tarpsta ir pyktis, ir blogis; aną 
atmintiną rytą mums buvo lemta pamatyti ir vieno, ir kito. Kai 
Krabas Vilsonas ėmė pralaimėti, pradėjau slapčiomis stebėti jo 
globėją; juk žinojau, kaip nenuramdomai seras Lotianas Hjumas 
didino statomas sumas, ir supratau, kad ne tik jo kovotoją, bet ir 
turtą žlugdo triuškinami Harisono smūgiai. 

Pasitenkinimo šypsenėlė, švysčiojusi sero Lotiano lūpų kam- 
pučiuose per pirmuosius raundus, jau seniai buvo pranykusi, 
skruostai pajuodo it žemė, mažos pilkos akutės neramiai bėgiojo 
po gauruotais antakiais, ir vos tik kalvis numušdavo Vilsoną že- 

mėn, seras Lotianas pradėdavo tulžingai keiktis. Svarbiausia, aš 
pastebėjau, kad jis visą laiką gręžiojasi ir po kiekvieno raundo 
paslapčiom žvalgosi kažkur atgal į minią. Didžiulėje vienalytėje 
veidų jūroje už mūsų ilgai negalėjau rasti, į ką nukreiptas jo žvilgs- 
nis. Pagaliau man pasisekė. 

Tarp žiūrovų buvo kažkoks drimba, toks gremėzdiškas, kad jo 
galva ir pečiai, aptraukti žalio butelio spalvos audiniu, buvo iški- 
lę gerokai aukščiau nei kitų žiūrovų. Jis visą laiką žvelgė į mūsų 
pusę, ir įsitikinau, kad jis ir pasipūtęs mūsų aristokratas paslap- 
čiomis keičiasi kažkokiais vos pastebimais ženklais. Pradėjau ste- 
bėti nepažįstamąjį ir greitai supratau, kad jį supa pačių baisiau- 
sių galvažudžių visoje milžiniškoje minioje būrelis - tai buvo ga- 
na žiaurios išvaizdos vyriokai bukais ir piktais veidais; po kiek- 
vieno smūgio jie tarsi vilkų gauja imdavosi kaukti ir Harisonui 
einant į savo kampą šaukdavo visokius šlykščius keiksmažodžius. 
Jie taip siautėjo, kad ringo apsauga pradėjo šnabždėtis ir žvalgy- 
tis jų pusėn, matyt, baimindamasi kokios niekšybės, bet niekas 
net nejįtarė, kad ji jau greta ir yra labai pavojinga. 

Per valandą dvidešimt penkias minutes įvyko trisdešimt raun- 
dų, o lietus vis stiprėjo. Nuo kovotojų tumulais virto garas, ringas 
panėšėjo į purviną balą. Abu priešininkai tiek kartų buvo nugriu- 
vę, kad parudavo nuo purvo, ir rudame fone grėsmingai raudona- 
vo dėmės. Visi raundai baigdavosi tuo, kad Krabas Vilsonas pa- 
tirdavo nokdauną, ir net aš, menkai teišmanantis, mačiau, kad 
jis sparčiai silpsta. Kai sekundantai vesdavo jį į kampą, jis sun- 
kiai pakibdavo ant jų, o nelaikomas, svyruodavo ir kone griūda- 
vo. Tačiau jis buvo labai patyręs kovotojas, ir tai jam padėjo be- 
veik mašinaliai atremti smūgius, nors ir ne taip galingai kaip iš 
pradžių, bet taikliai ir tiksliai. Net dabar nepatyrusiam žiūrovui 
galėjo atrodyti, kad Krabas Vilsonas arčiau pergalės - ant kalvio 
kūno buvo matyti daugiau įbrėžimų, siaubingų mėlynių ir krau- 
josrūvų, bet Vakarų čempiono akyse regėjai neviltį, o kvėpavo taip 
trūkčiojamai, kad buvo aišku, jog patys pavojingiausi smūgiai ne 
tie, kurių žymės pirmiausiai krinta į akis. Trisdešimt pirmo raundo 

pabaigoje Harisonas du kartus - iš dešinės ir kairės - taip smogė 
jam į šonus, kad Vilsonui užėmė kvapą tarsi žuviai, ištrauktai ant 
kranto, ir nors prasidedant trisdešimt antram raundui, jis vėl drą- 
siai puolė priešininką, veidas buvo suglumęs kaip žmogaus, kurio 
dvasia visiškai palaužta. 

— Jis jau atsikando! - sušuko Belčeris kalviui. - Dabar tu čia 
šeimininkas! 

— Aš kausiuosi dar savaitę! - dusdamas pro suskilusias lūpas 
sušvagždėjo Vilsonas. 

— Megstu tokius, velniai griebtų! - sušuko seras Džonas Lei- 
das. - Negudrauja, nebijo, nepasiduoda, bet ir nosies neriečia! O 
juk gavo iki soties. Gaila tokio drąsuolio. Gal jam jau pakaks? 

— Pakaks! Pakaks! - pritarė koks šimtas balsų. 

— Ne, nepakaks! Aš kausiuosi! - sušuko Vilsonas. Jis tik ką vėl 
buvo patyręs nokdauną, bet, kiek atsipūtęs ant kelių sekundan- 
tui, veržėsi kovoti. 

— Drąsus vaikinas, neprašo pasigailėjimo, - tarė generolas Fit- 
cpatrikas. - Jūs jo globėjas, sere Lotianai, jums derėtų liepti mes- 
ti rankšluostį. 

— Jūsų nuomone, jis nebegali kautis? 

— Jokios vilties, sere, jis sumuštas. 

— Jūs nepažįstate jo. Tai kietas riešutas. 

— Nesiginčysiu, jis drąsuolis, bet priešininkas jam per stiprus. 

— Na, o aš sakau, sere, kad jis išlaikys dar dešimt raundų. 

Sulig tais žodžiais seras Lotianas nusisuko ir kažkaip keistai 
iškėlė kairiąją ranką. 

—Pertrauka! Ne pagal taisykles! Palaukite, kol baigsis lietus! - 
pasigirdo riksmai man už nugaros. 

Atsisukau ir pastebėjau, kad rėkia anas drimba žaliais drabu- 
žiais. Jo riksmas, matyt, buvo ženklas, nes gal šimtas gerklių su- 
tartinai sugriaudėjo: 

— Ne pagal taisykles! Pertrauka! Pertrauka! 

Tuo tarpu Džeksonas vėl šūktelėjo: „Laikas“, ir apskretę pur- 
vu kovotojai vėl pašoko, bet dabar įvyko kažkas tokio, kas nukrei- 

pė visų žvilgsnius nuo ringo į žiūrovus. Užpakalinėse žiūrovų ei- 
lėse kilo nesuprantamas sąmyšis, jis plėtėsi tarsi banga, ir visos 
galvos pradėjo gręžiotis, judėti lyg javų varpos, vėjui pūstelėjus. 
Šis bangavimas vis stiprėjo, užpakalinės eilės spaudė priekines, 
ir staiga kažkas triokštelėjo: du balti stulpai ištrūko iš įmirkusios 
žemės ir nuvirto žiedo vidun, tarp lynų. Kažkokie žmonės lyg pu- 
ta, sukelta atšniokštusios bangos, buvo nusviesti ant ringo sau- 
gotojų. Pačios galingiausios rankos visoje Anglijoje mostelėjo rim- 
bais ir pokštelėjo jais įžūliausiems, bet, vos nuplaktos aukos, rau- 
kydamosi ir trindamosi šonus, atsitraukė keletą žingsnių atgal, 
iš už nugarų vėl spūstelėjo, ir dar kartą žmonės buvo išstumti. 

Dauguma žmonių griuvo ant žemės, kad kitos bangos persiris- 
tų virš jų, kiti, įsiutę nuo skausmo, ėmė atsikirtinėti lazdomis ar 
kuolais. Paskui, stengdamasi išvengti spaudimo iš užnugario, viena 
minios dalis pradėjo suktis į dešinę, kita - į kairę, ir staiga visa ši 
žmonių masė prasiskyrė, o pro susidariusį tarpą pasipylė galva- 
žudžių gauja iš užpakalinių eilių: jie visi buvo apsiginklavę nedi- 
delėmis kuokomis, pripildytomis lydyto švino, ir visi rėkė: 

— Nešvarus žaidimas! Glosterį skriaudžia! 

Toks įnirtingas spaudimas parvertė ringo gynėjus, vidiniai ly- 
nai trūko lyg supuvęs siūlas, ir ringas pavirto pasiutusiu žmonių 
sūkurių; virš galvų švilpdami kilo ir leidosi rimbai bei lazdos, o 
šioje sumaištyje, suspausti iš visų pusių, neturėdami galimybių 
pasitraukti nei pirmyn, nei atgal, kalvis ir Vakarų čempionas vis 
dar kovėsi nepastebėdami įsisiautėjusios stichijos tartum du bul- 
dogai, įsikibę.vienas kitam į gerklę. Liūtis, prakeiksmai, riksmai 
ir dejonės, rimbų pliaukšėjimas, patarimai, šaukiami visa gerkle, 
kvapą gniaužiantis permirkusio audeklo dvokas - kiekviena tos 
tolimos mano jaunystės dienos smulkmena ir dabar man, seniui, 
išnyra iš praeities taip ryškiai, lyg tai būtų įvyke vakar. 

Bet tada mums buvo nelengva suvokti, kas vyksta, nes ir mus 
iš visų pusių buvo apsupusi įsisiautėjusi minia. Mus stumdė, spar- 
dė, kartais tiesiog išversdavo iš kojų, bet mes kažkaip įsigudri- 
nom būti už Džeksono ir Kreiveno, kurie atkakliai skelbė raun- 

dus ir reguliavo kovą, nors jiems virš galvų švilpė bizūnai ir laz- 
dos. 

— Kova nutraukta! - sušuko seras Lotianas Hjumas. — Teisė- 
jau, reikalauju teisingumo! Susitikimas negalioja! 

— Niekšas! - nesitvėrė savo kailyje dėdė. - Tai tavo rankų dar- 
bas! 

- Jūs man dar skolingas pagal seną sąskaitą, - piktai išsišiepęs 
pasakė Hjumas. 

Ir staiga, neišlaikęs minios spaudimo, jis atsidūrė vos ne dėdės 
glėbyje. Jų veidai beveik susilietė, žvilgsniai susikryžiavo, seras 
Lotianas Hjumas nuleido akis, kuriose buvo matyti įžūlus iššū- 
kis, neišlaikęs išdidžios paniekos mano dėdės žvilgsnyje. 

— Nesijaudinkite, mudu atsiskaitysime už viską, nors ir kaip 
būtų žema kautis su sukčium... Kas ten, Kreivenai? 

— Mes priversti skelbti lygiąsias, Tredželi. 

— Bet mano kovotojas laimi! 

— Nieko negaliu padaryti. Man visąlaik kliūva tai botagu, tai 
lazda, o tokiomis sąlygomis teisėjauti neįmanoma. 

Netikėtai Džeksonas puolė į minią, bet tuoj pat sugrįžo juodas 
kaip debesis ir tuščiomis rankomis. 

— Man nušvilpė chronometrą! - sušuko jis. - Kažkoks berniūkš- 
tis išgriebė jį tiesiog iš rankos! 

Dėdė pliaukštelėjo ranka per savo laikrodžio kišenaitę. 

— Ir manasis dingo! - sušuko ir jis. 

— Kuo greičiau skelbkite lygiąsias, - pasakė Džeksonas, - nes 
jie sužalos jūsų kovotoją. 

Tuomet pastebėjome, jog bebaimį kalvį, žengiantį prie Vilso- 
no, kad pradėtų naują raundą, apsupo mažų mažiausiai tuzinas 
niekšų, apsiginklavusių kuokomis. 

— Jūs sutinkate skelbti lygiąsias, sere Lotianai Hjumai? 

- Sutinku. 

- Ojūs, sere Čarlzai? 

- Jokiu būdu. 

— Bet juk lynai nutraukti, kovoti nėra kur! 

— Tai ne mano kaltė. 

— Na, ką gi, kitos išeities nėra. Kaip teisėjas įsakau išskirti ko- 
votojus, o lažybas skelbiu negaliojančias. 

—- Lygiosios! Lygiosios! - pasigirdo riksmai aplinkui. 

Ir tą patį akimirksnį minia pasklido: tie, kurie atkeliavo čia 
pėstute, puolė bėgti, kol kelias į Londoną dar nebuvo visiškai už- 
grūstas, o turtingi sporto mėgėjai ėmė ieškoti savų ekipažų bei 
arklių. Harisonas paskubom pasuko į Vilsono kampą ir tvirtai 
paspaudė priešininkui ranką: 

— Tikiuosi, aš ne pernelyg tave sužalojau? 

— Nesu lepūnėlis, kaip nors pakentėsiu. O jūs kaip? 

— Galva ūžia tartum katilas. Ačiū Dievui, kad lietus mane iš- 
gelbėjo. 

— Taip, jau buvau pamanęs, kad mano viršus. Su tokiais kaip 
jūs kautis - didelė garbė. 

— Ir man tai buvo garbė! Lik sveikas! 

Ir du narsūs kovotojai žengė tarp klykiančių nevėkšlų lyg du su- 
žeisti liūtai vilkų ir šakalų gaujoje. Boksas, kilnus ir garbingas spor- 
tas, virto žemo lygio pramoga, ir dėl to kalti ne patys boksininkai, o 
niekingi prisiplakėliai bei niekdariai, kurie tuntais sukinėjasi aplink 
ringą: kiekvienas sąžiningas kovotojas stovi nepalyginti aukščiau nei 
šie niekšai, lygiai kaip grynakraujis žirgas gerokai kilnesnis už suk- 
čius ir apgavikus, kurie uždarbiauja lenktynėse, kai jis laimi prizus, 
bet jis yra gyvas priekaištas šlykščioms jų išdaigoms. 


XIX SKYRIUS 


KLIFO PILIS 


Geraširdis dėdė troško kuo greičiau paguldyti Harisoną į pata- 
lą. Nors kalvis ir šaipėsi iš savo žaizdų, tačiau buvo gerokai pa- 
taršytas. 

— Daugiau nė nemanyk prašyti, Džekai Harisonai, vis tiek ne- 
beleisiu! - pasakė jo žmona, su širdgėla žvelgdama į sužalotą vei- 
dą. - Net ir tąsyk, kai prikūlei Juodąjį Baruchą, tavęs nebuvo 
taip subjauroję! Kas gi čia, tu nepanašus į save! Vyrą galiu pažinti 
vien iš aprangos. Na, jau ne, tegu prašo nors ir pats karalius, bet 
tau kovoti neleisiu! 

— Nesipūsk, senute, duodu žodį, kad daugiau ir pats nebepra- 
šysiu. Ringą reikia palikti, kol dar turi kiek jėgų ir sugebėjimų. - 
Jis gurkštelėjo brendžio iš gertuvės, kurią ištiesė seras Čarlzas, 
ir susiraukė. - Puikus gėrimas, sere, tik lūpos suskilo - taip grau- 
žia, kad sunku iškęsti! Oho, kad aš prasmegčiau žemėn, jei ten ne 
Džonas Kamingsas iš mūsų smuklės. Kas gi jam - gal kuoktelėjo, 
ar ką? 

Iš tikrųjų lyguma mūsų link iš visų jėgų skuodė Vienuolio Ąžuo- 
lo viešbučio savininkas, atrodantis gana keistai. Be skrybėlės, vei- 
das raudonas nuo pagirių, išpurtęs ir sumišęs, barzda ir plaukai 
plevėsavo vėjyje. Jis bėgo ne tiesiai, o, vengdamas patyčių, šok- 
čiojo nuo vienos Žmonių grupelės prie kitos, ir aš nejučiom pama- 
niau, kad jis panašus į tilviką, sprunkantį nuo medžiotojų. Staiga 
jis stabtelėjo prie geltonojo lando, kažką padavė serui Lotianui 
Hjumui ir tuoj pat nudūmė toliau. Bet ūmai pastebėjo mus ir lei- 
dosi iš paskutiniųjų iš tolo tiesdamas kažkokį raštelį. 

— Na, na, Džonai Kamingsai, - priekaištavo jam Harisonas. — 
Tai bent! Juk sakiau tau - nė lašo į burną, kol neperduosi serui 
Čarlzui to, kas buvo liepta! 

— Taigi mane pakarti per maža! - skaudžiai atgailaudamas pri- 
sipažino Kamingsas. - Ieškojau jūsų, sere Čarlzai, kad mano akys 
išsprogtų, ieškojau, tik jūsų niekur nebuvo, o aš taip džiūgavau, 
kad Harisonas kausis ir tiek iš to laimėsiu, o dar vietos viešbučio 
šeimininkas ėmė mane vaišinti visokiausiais gėrimais, aš ir ap- 
kvaitau, o tada viskas iš galvos išgaravo. O po kovos išvydau jus, 
sere Čarlzai... Nors išplakite rimbu, aš to nusipelniau - senas kvai- 
lys. 

Dėdė nesiklausė atgailaujančio Kamingso kalbų. Jis išskleidė 

popieriaus lapą ir skaitė kiek pakėlęs antakius - tai reiškė bene 
didžiausią jo jausmų sumaištį. 

— Ir ką tu dabar pasakysi, sūnėne? - paklausė jis, duodamas 
man raštelį. 

Štai ką aš perskaičiau: 


SERUI ČARLZUI TREDŽELIUI. Dėl Dievo, kai tik gausite 
šį raštelį, atvažiuokite į pilį. Stenkitės nedelsti ir nestoviniuokite 
pakeliui! Jūs rasite mane vietoje ir sužinosite šį tą labai jums svar- 
baus. Meldžiu jūsų, paskubėkite. 


Jums pažįstamas kaip 
Džimas Harisonas. 


— Ką dabar pasakysi, sūnėne? - pakartojo dėdė. 

- Sere, net neįsivaizduoju, ką tai galėtų reikšti. 

— Kas jums įteikė šį raštelį, gerbiamasis? 

— Pats jaunasis Džimas Harisonas, sere, - atsakė Kamingsas, - 
nors, tiesą sakant, aš jį vos pažinau, nes buvo visiškai nepanašus 
į save - tartum šmėkla. Jis taip troško, kad jūs kuo greičiau gau- 
tumėt šį raštelį! Kol nepakinkiau arklio ir nesileidau kelionėn, 
nuo manęs nesitraukė. Tas laiškas buvo jums, o kitas - serui Lo- 
tianui Hjumui. Tik Džimui derėjo susirasti patikimesnį pasiunti- 
nį. 

— Neįtikėtina, - pasakė dėdė ir paniuręs dar kartą perskaitė 
raštelį. | 

— Ką jis galėjo veikti tame baisiame name? Ir kodėl jis pasira- 
šė: „Jums pažįstamas kaip Džimas Harisonas?“ O kaip kitaip jis 
gali būti man pažįstamas? Harisonai, jūs tikriausiai galite paaiš- 
kinti šitą mįslę! Ponia Harison, iš jūsų veido regiu, kad puikiai 
žinote, kur čia šuo pakastas! 

- Gal ir taip, sere Čarlzai, bet mes su Džeku - paprasti žmo- 
nės, elgiamės kaip mokame, o kai ko nors nesuprantame, tai ne- 
kišame nosies. Šituo gyvenimo takeliu žengėme dvidešimtį metų; 


540 


o dabar atėjo laikas sukti į šalį - tegu priešakyje žengia gudresni 
už mus. O jei geidaujate žinoti, tai patarti galiu labai paprastai: 
važiuokite į pilį, jei jūsų to prašo, ten viską sužinosite. 

Dėdė įsikišo raštelį į kišenę. 

— Niekur neketinu važiuoti, kol neperduosiu jūsų į gero gydy- 
tojo rankas, Harisonai. 

— Nėra ko manimi rūpintis, sere. Mes su žmona pasieksime 
Krolį dvikinke, o ten man reikėtų jardo lipnaus pleistro ir svaro 
žalios mėsos, kad viskas užgytų kuo puikiausiai. 

Bet dėdė nesiklausė jokių įkalbinėjimų ir nugabeno Harisoną į 
Krolį, ten kalvį ir jo žmoną apgyvendino geriausioje vienutėje, 
atsiradusioje „Karaliaus Jurgio“ viešbutyje. Paskui kiek užkan- 
dome ir leidomės į kelionę. 

—- Manau, kad bokso man jau pakaks, - pasakė dėdė. - Dabar 
supratau, kad ringo neįmanoma apsaugoti nuo sukčių. Mane ne 
sykį kvailino ir apgaudinėjo, bet, kaip sakoma, mokytis niekada 
nevėlu, daugiau neketinu būti bokso mecenatas. 

Jei būčiau kiek vyresnis arba jei seras Čarlzas būtų kiek pa- 
prastesnis, būčiau pasakęs visa, ką maniau: būčiau meldęs atsi- 
sakyti ir kitokių pramogų, mesti niekingų tauškalių bei puošeivų 
draugiją ir imtis veiklos, vertesnės sveiko proto ir kilnios širdies. 
Bet vos apie tai pamaniau, dėdė baigė rimtas kalbas ir ėmė plepė- 
ti apie naujus sidabru dabintus pakinktus, kuriais papuošęs ar- 
klius ketina važinėtis po Sent Džeimso parką, ir apie tai, kad per 
kitas arklių lenktynes ketina pastatyti tūkstantį ginėjų už savo 
kumelę Etelbertą prieš garsųjį Aurelijų, trimetį lordo Dankaste- 
rio žirgą. Dėdė ketino eiti lažybų su garsiuoju lordu. 

Pasiekėme Vaitmen Gryną - pusiaukelę tarp Krolio kalvų ir 
Vienuolio Ąžuolo, bet staiga apsižvalgęs išvydau, kad tolumoje 
saulės spinduliuose blykstelėjo ryškiai geltona karieta. Paskui mus 
sekė seras Lotianas Hjumas. 

- Jis gavo tokį patį raštelį kaip ir mes ir skuba ten pat, - pasa- 
kė dėdė irgi apsidairęs. - Mūsų laukia pilyje... Mūsų... Vieninte- 
lių išlikusių gyvų po tos niūrios istorijos. Ir štai kas labiausiai 


041 


nesuprantama: mus kviečia Džimas Harisonas. Tiesa, mano gy- 
venime buvo užtektinai nuotykių, bet nujaučiu, sūnėne, kad už 
šių ąžuolų manęs laukia kažkas nepaprasto. 

Jis paragino bėrius, ir už posūkio išvydome aukštus ir niūrius 
senosios pilies bokštus, stūksančius virš ją supusių šimtamečių 
ąžuolų. Vien to vaizdo man pakako, kad nukrėstų šiurpas prisi- 
minus senus pasakojimus, pralietą kraują, vaiduoklius... Tik iš- 
girdęs dėdės žodžius, supratau, kad iš tiesų į pilį pakviesti seno- 
sios tragedijos dalyviai, o tą kvietimą atsiuntė mano vaikystės 
draugas. Man net kvapą užėmė pamanius, kad mūsų laukia kaž- 
koks sukrečiantis netikėtumas. Surūdiję vartai tarp apgriuvusių, 
herbais padabintų stulpų buvo atlapi. Dėdė nekantriai paragino 
arklius, ir mes nulėkėm žole apaugusia alėja tamsaus samanoto 
priebučio link. Dėdė truktelėjo vadeles. Durys buvo plačiai atver- 
tos, ant slenksčio laukė Džimas. 

Tai buvo visai ne tas Džimas, kurį pažinojau ir mylėjau vai- 
kystėje. Jis buvo kažkaip pasikeitęs, ir tą pokytį pajutau vos jį 
išvydęs, bet negalėjau suvokti ir žodžiais apibūdinti, kas tai. Jis 
buvo apsirengęs taip pat kaip anksčiau - atpažinau senąjį rudą 
fraką. Į jį buvo tiesiog malonu pažiūrėti, nes po paskutinių treni- 
ruočių atrodė kaip vyriško grožio įsikūnijimas. Jo veide švietė kaž- 
koks ypatingas kilnumas, laikysena rodė dar didesnį pasitikėjimą 
savimi. Dabar visa jaunuolio išvaizda tapo bemaž tobula. 

Tik dabar, kai jis stovėjo ant senosios pilies slenksčio, supratau, 
kad prieš mane jau ne berniukas, o suaugęs vyras pačiame jėgų 
žydėjime. Šalia, atsirėmusi į jo ranką, rymojo moteriškė, ir aš pa- 
žinau panelę Hinton iš Ensti Kroso. 

- Mes jau senokai pažįstami, sere Čarlzai Tredželi, - pasakė ji 
prisiartinusi vos mums išlipus iš vežimaičio. 

Dėdė nesuvokdamas žiūrėjo į ją. 

— Nepamenu, kad būčiau turėjęs garbės, ponia... Beje, leiski- 
te... 

— Poli Hinton iš Heimarketo. Nejaugi jūs pamiršote Poli Hin- 
ton? 

—- Pamiršau! Bet juk mes visi, jauni teatralai, gedėjome jūsų 
tiek metų, kad net pamanyti baisu. Kas gi atsitiko?.. 

— Aš slapta susituokiau ir palikau sceną. Prašau atleisti man, 
kad vakar iš jūsų pagrobiau Džimą. 

— Tai padarėte jūs? 

— Turiu į jį kur kas daugiau teisių negu jūs. Jūs jį globojate, o 
aš esu jo Motina. 

Sulig tais žodžiais ji patraukė Džimą prie savęs, ir jų veidai 
atsidūrė greta. Viename veide glūdėjo vystančio moteriško grožio 
atspaudas, o kitame - jaunas bręstantis vyriškumas, bet jie buvo 
labai panašūs: tokios pat tamsios akys, tokie pat melsvai juodi 
plaukai, tokia pat aukšta balta kakta. Net apstulbau, kad tada, 
kai išvydau juos drauge pirmą kartą, neįspėjau šios moters pa- 
slapties. 

-Taip, jis mano sūnus! - šūktelėjo ji. - Ir jis išgelbėjo mane 
nuo likimo, kur kas blogesnio nei mirtis. Apie tai galėtų papasa- 
koti jūsų giminaitis Rodis. Aš buvau prisiekusi tylėti ir tik vakar 
vakare buvau atleista nuo šios priesaikos, tad galėjau pasakyti 
sūnui, kad savo gerumu bei kantrybe jis sugrąžino į gyvenimą 
tikrąją savo motiną. 

— Nereikia, mama! - tarė Džimas, palietęs lūpomis jos skruos- 
tą. - Yra dalykų, apie kuriuos geriau žinoti tik mudviem. Bet pa- 
sakykite, sere Čarlzai, kaip baigėsi kova? 

— Jūsų dėdė buvo visai arti pergalės, bet kažkokie niekšai nu- 
traukė kovą. 

- Jis ne mano dėdė, sere Čarlzai... Tiesiog jis pats geriausias, 
pats ištikimiausias mano ir mano tėvo draugas. Kitą tokį vargiai 
surastum. Turiu tik vieną kitą tokį pat ištikimą bičiulį - Rodnį 
Stouną... Tikiuosi, kad Harisonas nelabai nukentėjo? 

— Po savaitėlės kitos jis visiškai atgaus jėgas. Bet aš, tiesą sa- 
kant, vis dėlto nesuprantu, kas įvyko, ir leiskite priminti, kad jūs 
dar nepaaiškinote, kodėl, nepranešę iš anksto, netesėjote savo žo- 
džio. 

- Prašom į vidų, sere Čarlzai. Esu visiškai įsitikinęs, kad su- 

tiksite, jog negalėjau pasielgti kitaip. O štai ir seras Lotianas 
Hjumas, jei neklystu. 

Alėjos gale pasirodė geltonasis lando, ir arkliai muilinais šo- 
nais suprunkštė šalia mūsų vežimaičio. Iš lando iššoko seras Lo- 
tianas Hjumas. Jis buvo niūresnis už audros debesį. 

— Pasilikit savo vietoje, Korkoranai, - pasakė jis, ir išvydęs žals- 
vą tartum butelio stiklas rankovę supratau, kas jo bendrakelei- 
vis. - Taigi, - tesė seras Lotianas, nužvelgęs visus iš aukšto, - 
labai pageidaučiau sužinoti, kas tas akiplėša, išdrįsęs be jokių ce- 
remonijų kviestis mane į mano paties namus, ir kurių velnių jūs 
įsiveržėt į mano valdas? 

— Prižadu jums, sere Lotianai, kad dar prieš mums išsiskiriant jūs 
sužinosite tai ir daug kitų dalykų, - pasakė Džimas, kažkaip keistai 
šypsodamasis. - Prašau sekti paskui mane, ir jums viskas paaiškės. 

Kartu su motina už parankės jis žengė prieš mus tiesiai į aną 
grėsmingąjį kambarį, kur ant bufeto vis dar gulėjo kortos, o lubų 
kampe tamsėjo dėmė. 

Seras Lotianas stabtelėjo tarpduryje ir sukryžiavo ant krūti- 
nės rankas. 

— Nagi, drauguži, aš laukiu pasiaiškinimo! - tarė jis. 

- Pirmiausia privalau pasiaiškinti jums, sere Čarlzai, - tarė 
Džimas, o aš stovėjau, klausiausi ir nejučiomis žavėjausi, kaip ben- 
dravimas su ta moterimi, jo motina, suteikė kilnumo paprasto 
kaimo vaikino kalbai ir manieroms. - Noriu papasakoti jums.vis- 
ką, kas atsitiko vakar vakare. 

— Aš pati papasakosiu apie tai, Džimai, - nutraukė motina. - 
Žinote, sere Čarlzai, kad nors mano sūnus ir nepažinojo savo tė- 
vų, mes abu gyvi ir visada žinojome, kaip jis gyvena. Bet aš leidau 
keliauti jam į Londoną ir išmėginti ringe savo laimę. Tėvas tai 
sužinojo tik vakar ir griežtai tam pasipriešino. Jis labai ligotas, ir 
jam negalima prieštarauti. Taigi tėvas liepė nedelsiant atvežti sū- 
nų čia. Labai baiminausi, kad Džimas manęs nepaklausys, jei ne- 
rasiu jam pakaitos. Tuomet kreipiausi į šaunius, gerus žmones, 
kurie jį išaugino, ir viską jiems papasakojau. 

"Ponia Harison myli Džimą kaip tikrą sūnų, o jos vyras labai 
prisirišęs prie mano vyro. Pasigailėję žmonos ir motinos nevil- 
ties, jie atėjo man į pagalbą, tegu Dievas jiems už tai atlygins! 
Harisonas sutiko pakeisti Džimą, jei šis sugrįš pas tėvą. Tada aš 
nuvykau į Krolį. Sužinojau, kuris kambarys yra Džimo, ir pašau- 
kiau jį pro langą; supratau, kad tie, kurie už jį statė, lengvai jo 
neišleis. Prisipažinau Džimui esanti jo motina. Pasakiau, kas jo 
tėvas. Pasakiau, kad mano karieta laukia ir Džimas delsdamas 
gali prarasti savo mirštančio tėvo palaiminimą. Mano berniukas 
nenorėjo eiti, kol neįtikinau, kad ringe jį pakeis Harisonas. 

— Kodėl jis neperspėjo Belčerio? 

- Man tiesiog galva sukosi, sere Čarlzai. Staiga sužinai, kad 
turi tėvą ir motiną, išgirsti visai kitokią savo pavardę, suvoki, 
kad tavo padėtis visuomenėje kita... Nuo to galėtų pasimesti ir 
ne toks šaltakraujiškas žmogus kaip aš. Motutė meldė manes eiti 
drauge su ja, ir aš nusekiau paskui ją. Fajetonas mūsų laukė, bet, 
vos suraginus arklį, kažkas griebė jį už pavadžio, ir du nepažįsta- 
mieji šoko ant mūsų. Vienas užsimojo kuoka, bet aš smogiau jam 
per galvą rimbo rankena, ir jis atšoko. Tada aš suraginau arklį, 
nusikračiau kitų, ir mes sėkmingai išvažiavome. Kas tai buvo per 
žmonės ir kodėl jie mus užpuolė, nenutuokiu. 

— Matyt, tai gali jums paaiškinti seras Lotianas Hjumas,- atrė- 
žė mano dėdė. 

Mūsų priešas nutylėjo ir iš padilbų pažvelgė neapykantos ku- 
pinu žvilgsniu. 

— Paskui atvažiavau čia, išvydau savo tėvą, vėliau nulipau že- 
myn ir... 

Dėdei ištrūko nuostabos šūksnis: 

— Ką jūs pasakėte, jaunuoli? Atvažiavote čia ir išvydote savo 
tėvą? Čia, pilyje? 

—-Taip, sere. 

Seras Čarlzas išbalo it drobulė. 

— Dėl Dievo, pasakykit, kas jūsų tėvas. 

Vietoj atsako Džimas parodė kažkur sau pro petį, ir atsigręžę į 

tą pusę išvydome du žmones, stovinčius tarpduryje. Tos durys 
vedė viršun, į miegamąjį. Vieną aš išsyk pažinau iš ramaus, šalto 
tartum kaukė veido ir santūrių manierų - tai buvo Embrouzas, 
dėdės kamerdineris. Antrojo išvaizda mane dar labiau apstulbi- 
no. Jis buvo labai aukštas, su tamsiu chalatu ir sunkiai ramstėsi 
lazda. Sulysusiame veide, rodės, nebuvo nė lašo kraujo, jis buvo 
labai baltas, tartum vaškinis, beveik permatomas. Panašūs būna 
negyvėlių veidai. Dėl žilų tankių plaukų ir sulinkusios nugaros 
šis žmogus buvo panašus į visišką senį, ir tik tamsūs antakiai bei 
žaižaruojančiois akys rodė, kad jis ne toks jau senas. 

Kurį laiką kambaryje buvo tylu lyg kape, tik staiga seras Lo- 
tianas Hjumas pratrūko velniškais keiksmais. 

— Lordas Eivonas! - sušuko jis. 

— Jūsų tarnas, džentelmenai, - atsakė keistas nepažįstamasis 
su chalatu. 


XX SKYRIUS 


LORDAS EIVONAS 


Mano dėdė iš prigimties buvo šaltakraujiškas žmogus, 0 aukš- 
tuomenės manieros ir papročiai padėjo jam dar labiau išsiugdyti 
santūrumą. Jis galėjo nemirktelėjęs atversti kortą, nuo kurios pri- 
klausė visas jo turtas, o sykį jau regėjau, kaip Godstouno kelyje, 
nepaisydamas mirtino pavojaus, vadeliojo taip nerūpestingai, lyg 
kasdien važinėtų Pel Mele. Bet šį akimirksnį jis buvo neįtikėtinai 
sukrėstas, veidas išbalo, ir negalėdamas patikėti jis nenuleido akių 
nuo lordo Eivono. Jo lūpos porą kartų suvirpėjo, atrodė, norėjo 
kažką ištarti, ir abukart griebėsi už gerklės, tartum nematoma 
kliūtis trukdytų prabilti. Pagaliau ištiesęs rankas jis puolė į prie- 
kį. 


— Nedai! - sušuko jis. 

Bet keistasis žmogus, stovėjęs priešais jį, sukryžiavo rankas 
ant krūtinės. 

— Ne, Čarlzai, - tarė jis. 

Dėdė stabtelėjo ir apstulbęs pažvelgė į jį. 

— Nejaugi po tiek metų tu nenori paspausti man rankos? 

— Tu patikėjai, kad aš nusikaltėlis. Aną baisųjį rytą tai išvydau 
iš tavo akių, iš to, kaip tu elgeisi. Tu nieko manęs nepaklausei, 
tau ir į galvą neatėjo, kad toks žmogus kaip aš galėtų ryžtis nusi- 
kaltimui. Pats artimiausias mano draugas, žmogus, pažinojęs ma- 
ne kaip niekas kitas, pirmam įtarimui iškilus, priskyrė mane prie 
plėšikų bei žmogžudžių draugijos. 

— Ne, ne, visiškai ne taip! 

- Deja, taip, Čarlzai. Išskaičiau tai iš tavo akių. Todėl, kai bu- 
vau priverstas į patikimas rankas atiduoti tą, kuris buvo už viską 
brangiausias, aš kreipiausi ne į tave, 0į vienintelį žmogų, ir jis nė 
sekundės nesuabejojo mano nekaltumu. Nusprendžiau, kad bus 
tūkstantį kartų geriau, jei mano sūnų išauklės paprasti, kuklūs 
žmonės ir jis nesužinos, kas nelaimingasis jo tėvas. Taip geriau, 
negu visas abejones ir įtarimus patirti augant tarp sau lygių žmo- 
nių. 

— Vadinasi, jis iš tiesų tavo sūnus! - šūktelėjo seras Čarlzas, 
nustebęs, nenuleisdamas akių nuo Džimo. 

Lordas Eivonas ištiesė ilgą, liesą ranką ir apkabino aktorės 
petį, 0 ji atsakė kupinu meilės žvilgsniu. 

- Aš vedžiau, Čarlzai, ir nuslėpiau savo vedybas nuo draugų, 
nes radau sau žmoną ant teatro pakylos. Juk žinai, kad mane 
buvo apėmęs beribis ir kvailas išdidumas. Negalėjau prisipažinti, 
kad taip pasielgiau. Mano elgesys išskyrė mane su žmona ir tapo 
lemtingo jos potraukio priežastimi, o dėl to kaltas tik aš vienas. 

Dėl tos ydos atėmiau iš jos mūsų kūdikį ir paskyriau išlaikymą 
su sąlyga, kad neturės jokios įtakos sūnui. Bijojau blogos įtakos 
vaikui ir nesupratau, kad, priešingai, jis gali padaryti teigiamą 
įtaką jai. Per visą nelaimingą savo gyvenimą, Čarlzai, suvokiau, 
jog egzistuoja jėga, veikianti mūsų įsitikinimus bei pažiūras. Kad 

ir kaip stengtumės jai priešintis, kaip mėgintume save apgaudi- 
nėti, jog patys keliame bures ir patys irkluojame, iš tikrųjų ne- 
matoma srovė neša mus tik jai vienai težinoma kryptimi. 

Visą laiką nenuleidau akių nuo dėdės, o dabar pažvelgiau į su- 
lysusį vilkišką sero Lotiano Hjumo veidą. Jis stovėjo prie lango, ir 
siluetas ryškėjo dulkino stiklo fone. Dar niekados nebuvau regė- 
jęs tokio piktų aistrų žaismo: įsiūčio, pavydo, apvilto godulio. 

- Ar aš teisingai jus supratau? - šūktelėjo jis kimiu balsu. - Šis 
jaunikaitis skelbiasi esąs jūsų paveldėtojas, lorde Eivonai? 

— Jis teisėtas mano sūnus. 

— Pakankamai gerai pažinojau jus jaunystėje, sere, ir galiu drą- 
siai pasakyti, kad nei aš, nei kas kitas iš jūsų draugų niekuomet 
nėra girdėję, jog turite žmoną ir sūnų. Prašau sero Čarlzo Tre- 
dželio tai patvirtinti, nes juk ir jis nieko nežinojo apie kitą pavel- 
dėtoją, išskyrus mane. 

— Aš jau paaiškinau, sere Lotianai, kodėl neskelbiau apie savo 
vedybas. 

— Jūs mėginote paaiškinti, sere, tačiau ar to jūsų paaiškinimo 
pakaks, jums bus pasakyta kitoje vietoje. 

Blyškiame, išvargusiame lordo Eivono veide ūmai lyg liepsna 
sužaižaravo įdubusios akys; tai buvo taip keista ir netikėta, lyg 
pro sugriuvusio namo langus būtų plykstelėjęs šviesos srautas. 

— Jūs drįstate abejoti mano žodžiu! 

— Aš reikalauju įrodymų. 

— Tiems, kurie mane pažįsta, pakanka mano žodžio. 

— Atleiskite, lorde Eivonai, bet aš pažįstu jus, todėl negaliu ti- 
kėti vien jūsų žodžiu. 

Tai buvo nemandagi kalba, toks pat šiurkštus buvo ir sero Lo- 
tiano Hjumo balsas. Lordas Eivonas sverdėdamas žengė žingsnį į 
priekį, trokšdamas griebti už gerklės įžeidėją, bet žmona ir sūnus 
sulaikė drebančias jo rankas. Išblyškęs veidas buvo toks įnirtęs, 
kad seras Lotianas Hjumas atšoko, tačiau žvilgsnis išliko toks pat 
grėsmingas. 

— Juk tai pats tikriausias sąmokslas! - šūktelėjo jis, negalėda- 

mas susivaldyti. - Nusikaltėlis, aktorė, boksininkas - ir kiekvie- 
nas vaidina savo vaidmenį... Jums bus atsiųstas laiškas, sere Čarl- 
zai Tredželi! Beje, jums taip pat, milorde! - jis pasisuko ant kulnų 
ir ryžtingai nužingsniavo prie durų. 

— Drožia manęs įskųsti, - pasakė lordas Eivonas, ir įžeistos 
savigarbos grimasa iškreipė veidą. 

— Gal sugrąžinti jį? - skubiai paklausė Džimas. 

— Ne, ne, tegu sau eina. Dabar tai nesvarbu, aš nusprendžiau, 
kad mano pareiga broliui ir visai mūsų šeimai, kurios labui sten- 
giausi - nors ir užmokėjau už tai baisią kainą, - yra niekai, paly- 
ginti su mano pareiga tau, sūnau. 

— Tu neteisus man, Nedai, - pasakė dėdė. - Nejaugi galėjai 
pamanyti, kad aš pamiršau tave ar visiškai paniekinau? Nors įta- 
riau, kad tai buvo tavo rankų darbas - o kaip galėjau netikėti 
savo akimis, - visuomet buvau įsitikinęs, jog tą akimirką buvai 
nesąmoningas ir negali atsakyti už savo poelgius kaip žmogus, 
vaikštantis per miegus. 

- Oką tu regėjai savo akimis?- paklausė lordas Eivonas, griež- 
tai žvelgdamas į mano dėdę. 

— Tą prakeiktą naktį aš mačiau tave, Nedai. 

— Matei mane? Kur? 

— Koridoriuje. 

— O ką aš veikiau? 

— Tu ėjai iš savo brolio kambario. O prieš akimirką buvau gir- 
dėjęs jo riksmą; jame buvo sumišęs pyktis ir skausmas. Nešeisi 
maišą su pinigais ir atrodei labai susijaudinęs. Jei būtum paaiški- 
nęs, Nedai, kaip ir kodėl ten atsidūrei, man nuo širdies būtų nu- 
siritusi uola, slėgusi visus šiuos metus. 

Niekas dabar nebūtų galėjes pasakyti, kad dėdė yra tas pats 
Londono dabitų vadas. Susitikęs su senu draugu, su kuriuo siejo 
ta tragedija, dėdė nusimetė nenatūralų išorinį kiautą, kuriame 
lindėjo. Žvelgiau į išblyškusį, sunerimusį veidą, iš akių supratau, 
kaip nekantriai jis laukia draugo atsakymo, ir pirmąkart pajutau 
jam ne tik dėkingumą, bet ir meilę. 

Lordas Eivonas užsidengė veidą rankomis, ir akimirksnį prie- 
blandoje buvo tylu. 

— Dabar nesistebiu, kad ėmei manimi abejoti, - pagaliau ištarė 
jis. - Dieve mano, į kokias pinkles aš patekau! Jei man būtų iškel- 
ta ta niekšinga byla, tu, artimiausias mano draugas, būtum pri- 
verstas išsklaidyti paskutines abejones dėl mano kaltės. Vis dėl- 
to, nepaisant to, ką regėjai, Čarlzai, aš kaltesnis už tave. 

— Dėkoju dangui, kad galėjau tai išgirsti iš tavo lūpų. 

- Matau iš tavo akių, Čarlzai, kad tau to nepakanka. Tu norė- 
tum sužinoti, kodėl slapsčiausi tuos ilgus metus. 

— Man pakanka tavo žodžio, Nedai, bet visuomenė norės iš- 
girsti atsaką į šį klausimą. 

- Norėjau išgelbėti gerą giminės vardą ir garbę, Čarlzai. Juk 
žinai, kaip aš ją branginau. Negalėjau pasiteisinti neatskleisda- 
mas, kad mano brolis kaltas dėl paties šlykščiausio nusikaltimo, 
kokį tik gali įvykdyti džentelmenas. Paaukojes viską pasaulyje, 
aš aštuoniolika metų slėpiau jo gėdą. Buvau palaidotas gyvas ir 
pavirtau susenusia griuvena, o juk neturiu nė keturiasdešimties. 
Tačiau dabar, kai turiu rinktis: papasakoti, kaip nusikalto mano 
brolis, ar nuskriausti nuosavą sūnų, neturiu kitos išeities, be to, 
tikiuosi, kad to, ką ketinu tau papasakoti, nereikės skelbti viešai. 

Jis atsistojo ir sunkiai, remdamasis į žmonos ir sūnaus ran- 
kas, netvirtais žingsniais žengė prie dulkėto bufeto. Ant jo, kaip 
ir anksčiau, kaip ir prieš daugelį metų, kai mes su Džimu apsilan- 
kėme čia pirmą sykį, gulėjo tos pačios piktą lemiančios apipeliju- 
sios, parudavusios nuo laiko kortų malkos. Lordas Eivonas dre- 
bančiais pirštais paėmė vieną, išrinko keletą kortų ir ištiesė dė- 
dei. 

- Suspausk kortos kamputį tarp smiliaus ir didžiojo piršto, Čarl- 
zai, - pasakė jis. - Dabar patrink kamputį pirštu ir pasakyk, ką 
jauti. 

—- Korta pradurta segtuku. 

- Visiškai teisingai. Kokia tai korta? 

Dėdė atvertė ją. 


550 


"- Gilių karalius. 

— Dabar palytėk va šios kortos kamputį. 

— Jis visiškai lygus. 

— O kokia tai korta? 

— Vynų trejetukas. 

— O ši? 

— Taip pat pradurta segtuku. Širdžių tūzas... 

Lordas Eivonas sviedė kortas ant grindų. 

- Štai ir visa prakeiktoji istorija! - sušuko jis. - Ar dar tęsti? 
Juk kiekvienas žodis - man kančia. 

— Aš šį tą jau supratau, bet dar ne visai. Turi papasakoti viską, 
Nedai. 

Lordas Eivonas atsitiesė. Buvo matyti, kad jis stengiasi sukaup- 
ti jėgas. 

— Na, gerai, papasakosiu viską, ir baigsime tą dalyką. Tikiuosi, 
niekados daugiau negrįšiu prie šios nelaimingos temos. Ar pame- 
ni aną mūsų lošimą? Pameni, kaip mes prasilošėme? Ar pameni, 
kaip visi išsiskirstė į savo kambarius, o aš pasilikau čia, prie šito 
pat stalo? Nejutau nuovargio, nenorėjau miego ir ištisą valandą, 
o gal ir ilgiau sėdėjau ir galvojau apie įvairiausius žaidimo niuan- 
sus ir apie tai, kokią įtaką tai turės mano turtui. Pralošiau daug, 
tikriausiai pameni, ir raminausi tik tuo, kad laimėjo mano brolis. 
Jis visada gyveno nerūpestingai ir netvarkingai, pateko į lupi- 
kautojų nagus, taigi vyliausi, kad mano pralošti pinigai padės jam 
atsistoti ant kojų. Aš sėdėjau, mąsčiau, išsiblaškęs pašiau kortas 
ir staiga nustėrau pastebėjęs, kad išmanančiam žmogui, dalinant 
kortas, visiškai lengva suskaičiuoti, kiek laimingų kortų turi kiek- 
vienas partneris. Mane apėmė gėda ir pasibjaurėjimas. Taip šlykš- 
čiai dar niekad nesijaučiau - prisiminiau keistą brolio elgesį dali- 
nant kortas, kaip jis delsė kiekvieną kortą imdamas už kampu- 
čio. | 

Nesikarščiavau. Dar ilgai ten sėdėjau prisimindamas visą žai- 
dimo eigą, ėjimą po ėjimo, viską, kas galėjo atmesti ar patvirtinti 
baisią mano prielaidą. Deja! Pirminė mano prielaida pasitvirtino, 

ir įsitikinau, kad neklydau. Brolis užsisakydavo kortas pas Lad- 
berį Bondo gatvėje. Prieš žaidimą jos keletą valandų buvo jo kam- 
baryje. Jis žaidė taip pasitikėdamas savimi, kad mes net stebėjo- 
mės. Be to, prisiminiau, kad jo praeityje jau buvo panašių abejo- 
nių ir įtarimų, todėl negalėjau nesuprasti rimto nusikaltimo. Dre- 
bėdamas iš gėdos ir baimės, su kortomis rankose užlipau pas jį ir 
apkaltinau pačiu žemiausiu, šlykščiausiu nusikaltimu, kurį gali 
padaryti tik paskutinis niekšas. 

Jis dar nebuvo atsigulęs, ir apgaulingu būdu tekęs laimėjimas 
buvo numestas ant tualetinio stalelio. Nepamenu tiksliai, ką pa- 
sakiau, tačiau faktai buvo svarbūs, ir jis net nemėgino jų neigti. 
Kaip tau žinoma, tuo metu jis dar nebuvo pilnametis - tiktai tas 
švelnino kaltę. Mano žodžiai jį pribloškė. Jis krito ant kelių, mal- 
daudamas nepražudyti. Aš atsakiau, kad dėl šeimos garbės neda- 
rysiu gėdos, bet nuo šiol jis visiems laikams privalo pamiršti kor- 
tas, o išloštus pinigus turi grąžinti mano svečiams ir viską paaiš- 
kinti. Bet juk tada jo reputacijai bus galas, prieštaravo jis. Pasa- 
kiau, kad žmogus privalo atsakyti už savo poelgius. Ten būdamas 
sudeginau popierius, kuriuos jis buvo išlošęs iš manęs, ir visus 
pelenus subėriau į drobinį maišą, gulėjusį ant tualetinio stalelio. 
Taip būčiau ir išėjęs netaręs daugiau nė žodžio, bet jis įsikibo man 
į ranką, mėgindamas sulaikyti ir išplėšti pažadą, kad nepasaky- 
siu nieko nei jums, nei serui Lotianui Hjumui, ir nuplėšė man 
rankogalį. Įsitikinęs, kad maldavimai manęs nesujaudino, jis be- 
viltiškai suriko; tas riksmas ir pasiekė tavo ausis, Čarlzai, paska- 
tino praverti duris, ir tu pamatei mane grįžtantį į savo kambarį. 

Dėdei ištrūko palengvėjimo šūksnis. 

— Dabar viskas aišku, - atsiduso jis. 

— Rytą, pameni, atėjau pas tave ir grąžinau pinigus. Panašiai 
pasielgiau ir su seru Lotianu Hjumu. Nepaaiškinau šio savo poel- 
gio, nes man pritrūko jėgų užtraukti gėdą savo šeimai. Paskui 
sužinojom apie tą baisią mirtį, aptemdžiusią visą mano gyveni- 
mą, tokią paslaptingą tiek jums, tiek ir man. Supratau, kad įta- 
riamas būsiu aš, o pasiteisinti galėsiu tik atskleidęs savo brolio 

nešlovę. Negalėjau tam ryžtis, Čarlzai. Man lengviau buvo kentė- 
ti negu užtraukti gėdą šeimai, kurios geras vardas tiek amžių bu- 
vo nesuterštas. Štai kodėl stengiausi išvengti teismo ir slapsčiau- 
si. 

Pirmiausia turėjau pasirūpinti žmona ir sūnumi, apie kuriuos 
nežinojai nei tu, nei joks kitas iš mano draugų. Man gėda prisipa- 
žinti, Poli, bet, žinok, dėl to, kas tau atsitiko, kalčiausias esu aš. 
Tada buvo tam tikrų priežasčių, o dabar jų, ačiū Dievui, nebėra. 
Jos vertė mane atimti sūnų iš motinos, nes maniau, kad berniu- 
kas pernelyg mažas ir jos nepasiges. Jei ne tavo įtarimai, Čarlzai, 
taip stipriai mane įskaudinę - tuomet nežinojau, kad turėjai tam 
rimtą pagrindą, - aš, aišku, būčiau tau viską papasakojęs. 

Tą patį vakarą nujojau į Londoną ir paskyriau žmonai pakan- 
kamą išlaikymą su sąlyga, kad nedarys jokios įtakos mūsų vaikui. 
Tu, žinoma, prisimeni, kad ilgai bendravau su boksininku Hari- 
sonu ir ne sykį turėjau progą žavėtis šio žmogaus paprastumu ir 
sąžiningumu. Nutariau patikėti jam globoti sūnų. Jis, kaip ir ma- 
niau, nepatikėjo mano kalte ir buvo pasirengęs visokeriopai pa- 
dėti. Tuo metu, žmonos spaudžiamas, jis buvo tik ką palikęs rin- 
gą ir dar nenusprendęs, ką veikti. Daviau pinigų kalvei su sąlyga, 
kad jis įsikurs Vienuolio Ąžuole. Džimas turėjo gyventi kartu su 
juo kaip giminaitis ir niekada nesužinoti apie nelaimingus savo 
gimdytojus. 

Galbūt tau bus įdomu, kodėl pasirinkau Vienuolio Ąžuolą? Mat 
jau tada buvau pasirinkęs sau slėptuvę, ir, nors negalėjau regėti savo 
berniuko, mane guodė mintis, kad jis netoliese. Turbūt žinai, kad 
Klifo pilis yra viena iš seniausių Anglijoje, bet nesi girdėjęs, kad ją 
statant buvo įrengta patikima slėptuvė, todėl čia yra mažų mažiau- 
siai du slapti kambariai, o pačiose storiausiose išorinėse sienose pa- 
likti perėjimai. Apie slaptavietes žinojo tik mano šeimos nariai. Aš 
visai nesukau sau dėl to galvos ir neatskleidžiau tos paslapties savo 
draugams tik todėl, kad pats labai retai čia lankydavausi. Atsidūrus 
tokioje keblioje padėtyje, slėptuvė man labai pravertė. Naktį slap- 
čiomis grįžau į pilį, palikau už jos sienų visa, kas man buvo brangu, 

ir lyg pelė urve įsitaisiau savo slaptavietėje. Likusį gyvenimą turė- 
jau praleisti vienatvėje ir kančiose. Iš iškamuoto mano veido ir žilų 
plaukų, Čarlzai, tu turėtum suprasti, kaip aš kankinausi. 

Kartą per savaitę Harisonas atnešdavo man maisto ir paduo- 
davo jį pro podėlio langelį, kurį tam tikslui palikdavau pravirą. 
Kartais nakčia išeidavau iš slėptuvės ir klajodavau po žvaigždėtu 
dangumi. Mano kaktą gaivino švelnus vėjelis, bet netrukus turė- 
jau atsisakyti šių pasivaikščiojimų, nes mane pastebėjo valstie- 
čiai, ir apylinkėje pasklido kalbos, kad pilyje apsigyveno šmėklos. 
Sykį naktį mane netgi aplankė vaiduoklių gaudytojai... 

— Tai buvau aš, tėve, - tarė Džimas. - Aš ir mano draugas Ro- 
dis Stounas. 

- Žinau. Harisonas pasakė man tą pačią dieną. Aš didžiavausi, 
Džimai, regėdamas, kad tau nesvetima Baringtonų dvasia, kad 
esu titulo paveldėtojas, tavo drąsa šiek tiek nustelbė mano gėdą, 
kurią tiek metų turėjau slėpti. Pagaliau išaušo diena, kai tavo 
motinos gerumas - nepateisinamas gerumas - paskatino tave pa- 
bėgti į Londoną. 

— Ak, Edvardai! - aiktelėjo jo pati. - Mūsų berniukas buvo lyg 
nelaisvėje trokštantis erelis, kuris sparnais plakasi į geležinius 
narvo virbus. Jei tu būtum jį regėjęs, tai ir pats būtum padėjęs 
jam pakilti, nors ir nelabai aukštai. 

— Nekaltinu tavęs, Poli. Galbūt tu teisi. Jis išvažiavo į Londs 
ną ir mėgino išgarsėti savo jėga ir drąsa. Daugelis mūsų protėvių 
elgėsi taip pat, bet jie rankose laikė kalaviją, tik nė vienas nebuvo 
toks drąsus! 

— Dėl to galiu prisiekti, - iš visos širdies patvirtino dėdė. 

- Kai Harisonas pagaliau sugrįžo, sužinojau, kad mano sūnus 
kovos ringe už pinigus. To jau negalėjau leisti, Čarlzai! Vienas 
dalykas kovoti kaip jaunystėje kovėmės mes, o visai kitas - kautis 
dėl prikimštos piniginės. 

— Brangusis mano drauge, aš niekad kaip gyvas... 

- Žinoma, Čarlzai. Tu tiesiog pasirinkai patį geriausią kovoto- 
ją, kitaip negalėjai pasielgti. Bet man buvo sunku tai pakęsti! Nu- 

sprendžiau, kad atėjo laikas viską pasakyti sūnui, tuo labiau kad 
iš įvairių požymių supratau, kokia prasta mano sveikata dėl ne- 
natūralaus gyvenimo būdo. Atsitiktinumas, tiksliau, apvaizda lei- 
do išsiaiškinti viską, kas dar buvo neaiškaus, ir įtikėjau, kad pa- 
jėgsiu įrodyti savo nekaltumą. Ir štai vakar mano žmona atvedė 
čia berniuką pas nelaimingąjį tėvą. 

Įsivyravo tyla, bet ją nutraukė dėdė. 

— Gyvenimas buvo tau žiaurus, Nedai, - pasakė jis. - Bet, ačiū 
Dievui, mums prieš akis dar daug metų, ir mes pajėgsime atlygin- 
ti tau, ko taip ilgai stokojai. Vis dėlto man atrodo, kad iki šiol 
neaišku, kaip mirė tavo brolis. 

- Ištisus aštuoniolika metų man irgi tai buvo paslaptis, kaip ir 
tau, Čarlzai. Dabar pagaliau nusikaltimas atskleistas. Prieikite, 
Embrouzai, ir papasakokite viską taip pat atvirai ir smulkiai, kaip 
papasakojot man. 


XXI SKYRIUS 


KAMERDINERIO PASAKOJIMAS 


Visą laiką Embrouzas stoviniavo tamsiame kampe neišsiduo- 
damas čia esąs, tad mes visiškai apie jį pamiršome; tik tada, kai į 
jį kreipėsi ankstesnysis šeimininkas, atėjo į kambario vidurį, ir 
mes išvydome liguistai gelsvą veidą. Įprastinio tarno flegmatiš- 
kumo neliko nė pėdsako, veido bruožai buvo iškreipti iš susijau- 
dinimo, jis lėtai tarė žodžius, mikčiojo, drebančios lūpos, regis, 
kiekvieną žodį dėliojo tik didžiausiomis valios pastangomis. Vis 
dėlto įprotis buvo toks stiprus, kad net stipriausio susijaudinimo 
akimirksnį jis, kaip ir dėrėjo puikiam kamerdineriui, galų gale 
susitvardė ir tęsė pasakojimą ta įmantria maniera, kuri taip ma- 
ne nustebino per pirmą mūsų susitikimą, kai dėdė atvyko į Vie- 
nuolio Ąžuolą. 

— Miledi Eivon, džentelmenai! - pradėjo jis. - Jei aš esu kuo 
nusikaltęs, tai visiškai pasirengęs pripažinti savo kaltę ir turiu 
vienintelę galimybę išpirkti savo nuodėmę. Privalau nieko neslėp- 
damas prisipažinti, kaip liepė mano gerbiamasis šeimininkas, lor- 
das Eivonas. Nors ir neįtikėtinas jums pasirodytų mano pasakoji- 
mas apie paslaptingą kapitono Baringtono mirtį, vis dėlto tai gryna 
tiesa. 

Tikriausiai jums sunku patikėti, kad niekingas tarnas galėjo 
taip baisiai ir mirtinai neapkęsti žmogaus, kuris visuomenėje tu- 
rėjo tokią aukštą padėtį kaip kapitonas Baringtonas. Manote, kad 
mus skyrė pernelyg didelė bedugnė. Bet žinokite, džentelmenai: 
bedugnė, kurią gali įveikti slapta meilė, gali būti įveikta ir stip- 
rios neapykantos. Taigi nuo tos dienos, kai tas jaunuolis pagrobė 
iš manęs tą, kuri buvo viso mano gyvenimo prasmė, prisiekiau 
sugriauti niekšingą jo gyvenimą, nors tai padengtų tik nedidelę jo 
skolos dalelę. Matau, kad žiūrite į mane nepalankiai, sere Tre- 
dželi, bet neduok Dieve, kad, patekę į mano situaciją, patirtumė- 
te, kokie kėslai tuomet gali kilti galvoje. 

Visus sukrėtė audringa aistra, prasiveržusi pro šaltą santūru- 
mo kiautą. Atrodė, kad trumpi tamsūs plaukai pasistojo piestu, 
akyse žėrėjo įniršis, veide tvyrojo nenumaldoma neapykanta, ku- 
rios negalėtų įveikti nei priešo mirtis, nei laikas. Kuklus, paklus- 
nus tarnas tarsi išnyko, jo vietą užėmė pavojingas, aistrų drasko- 
mas žmogus, galintis būti tiek ištikimu draugu, tiek kerštingu 
priešu. 

— Buvome jau sutarę tuoktis, tačiau, mano nelaimei, pasirodė 
jis. Nežinau, kokia niekšinga apgaule pasinaudojęs jis ją nuvilio- 
jo. Ji jam buvo tik viena iš daugelio, o jis - patyręs moterų širdžių 
ėdikas. Net nespėjau suvokti, koks pavojus gresia, o juodas dar- 
bas jau buvo atliktas: mergina suvedžiota, gyvenimas pražudy- 
tas, ir jai liko tik grįžti į tėvų namus, kur jos laukė viena tik gėda 
ir skausmas. Mačiau ją tik vieną sykį. Ji papasakojo, kad, paprie- 
kaištavus dėl veidmainystės, suvedžiotojas nusikvatojo tiesiog jai 
į veidą, ir aš prisiekiau, kad už šį juoką jis sumokės savo gyvybe. 

Tuo metu jau buvau kamerdineris, bet tarnavau ne pas lordą 
Eivoną. Čia dirbti atėjau vedamas vienintelio tikslo: atsiskaityti 
su jaunesniuoju jo broliu. Ilgai nesulaukiau patogios progos; sva- 
jojau apie jį dieną naktį, tačiau iki tos kelionės į pilį, kurioje pasi- 
taikė palanki proga, turėjo prabėgti daug mėnesių. Viskas susi- 
klostė taip sėkmingai, kad geriau ir būti negalėjo. Lordas Eivo- 
nas manė, kad niekas, išskyrus jį, nežino apie slaptuosius pilies 
koridorius. Bet jis klydo: aš apie tai žinojau - bent jau tiek, kad 
galėčiau pasinaudoti savo tikslams. Nepasakosiu smulkiai, kaip 
vieną sykį, ruošdamas kambarius svečiams, atsitiktinai paspau- 
džiau nematomą mygtuką, sienos panelis atšoko, ir sienoje atsi- 
vėrė siauras perėjimas. Žengiau juo ir priėjau kitą, didesnį, kam- 
barį. Štai ir viskas, ką sužinojau. Man to pakako. Kambarius sve- 
čiams skirsčiau aš, tad kapitonui Baringtonui pasiūliau tą dides- 
nį kambarį, o pats įsikūriau gretimame mažesniame. Galėjau įei- 
ti pas jį kada panorėjęs, ir niekas nebūtų sužinojęs. 

Pagaliau jis atvyko. Kaip nusakyti karštligišką mano laukimą! 
Išsvajotoji diena išaušo! Ponai lošė ir naktį, ir dieną, o aš dieną 
naktį skaičiavau sekundes, skyrusias mane nuo tikslo. Vos jie pa- 
skambindavo man, nesvarbu, dieną ar naktį, tuojau ateidavau ir 
paduodavau jiems vyno. Galiausiai jaunasis kapitonas besipinan- 
čiu liežuviu išlemeno, kad kito tokio kamerdinerio visame pasau- 
lyje nerastum. Jis pastebėjo, kad mano skruostai dega, o akys bliz- 
ga, ir pamanė, kad karščiuoju. Taip ir buvo, bet tą karštį numal- 
dyti galėjo vienintelis vaistas. 

"Pagaliau, jau auštant, išgirdau atstumiamų krėslų bildesį ir 
supratau, kad lošimas baigėsi. Man įėjus į kambarį, kuriame jie 
lošė, pasiteirauti, ar bus kokių nurodymų, kapitonas Baringto- 
nas jau svirduliavo į savo kambarį. Kiti taip pat išėjo, tik mūsų 
šeimininkas dar sėdėjo prie stalo, priešais jį stovėjo tuščias bute- 
lis ir buvo netvarkingai išmėtytos kortos. Jis piktai liepė man eiti 
miegoti, ir aš jo paklausiau. 

Svarbiausias mano rūpestis buvo ginklas. Žinojau, kad, atsi- 
dūręs su kapitonu akis į akį, galiu jį pasmaugti, bet turėjau iš- 

vengti triukšmo. Tarp medžioklės trofėjų, sukabintų ant salės sie- 
nų, radau tiesų sunkų peilį ir išpusčiau jį į savo batą. Tada nusė- 
linau į savo kambarį ir atsisėdau ant lovos. Mano planas buvo 
apgalvotas iki smulkmenų. Jo mirtis nebūtų manęs patenkinusi, 
jei mirdamas jis nebūtų sužinojęs, ką apvaizda pasirinko keršyto- 
ju užjo nuodėmes. Jei būčiau galėjęs surišti jį girtą miegantį, įki- 
šęs į burną kamšalą, tai du trys dūriai durklu būtų pabudinę ir 
išblaivę jį. Tada būtų turėjęs išklausyti viską. Vaizdavausi jo žvilgs- 
nį: mieguista migla palengva sklaidosi, akyse pradeda rusenti pyk- 
tis, o supratus, kas aš toks ir ko atėjau, jose pasirodytų siaubas. 
Taip, tai būtų buvusi didžiausio mano triumfo minutė. 

Ištvėriau, kaip man pasirodė, mažiausiai valandą, bet laikro- 
džio neturėjau, o nekantrumas ėste ėdė; iš tikrųjų, matyt, praėjo 
ne daugiau kaip penkiolika minučių. Nusiaviau batus, atsistojau, 
pasiėmiau peilį ir paspaudes mygtuką patyliukais įslinkau į slap- 
tąjį perėjimą. Reikėjo nužengti vos apie tridešimt žingsnių, bet 
ėjau nepaprastai atsargiai, nes senos supuvusios lentos, vos pa- 
stačius koją, išsyk pradėdavo išdavikiškai traškėti nelyginant sausi 
žabai. Ten, aišku, buvo tamsu it duobėj, ir aš slinkau be galo lė- 
tai, apgraibomis. Pagaliau priešakyje išvydau blankų geltoną švie- 
sos dryželį ir supratau, kad jis skverbiasi pro sienos plyšį. Matyt, 
aš paskubėjau - jis dar nebuvo užgesinęs žvakės. Laukiau šios 
minutės daugelį mėnesių ir galėjau palaukti dar valandą, nes no- 
rėjau elgtis apdairiai, o ne paskubomis. 

Dabar jau reikėjo judėti visiškai be garso, juk mano auka buvo 
vos per keletą žingsnių nuo manęs - mus skyrė tik medinė pertvara. 
Lentos nuo senumo buvo suskilusios ir išsikreipusios, taigi, prisėli- 
nęs prie atstumiamo rėmo, pamačiau, kad galiu lengvai regėti be- 
veik visą kambarį. Kapitonas Baringtonas be surduto ir liemenės 
stovėjo prie tualetinio stalelio. Priešais jį stūksojo krūva soverenų ir 
kažkokių popierių. Jis skaičiavo išloštus pinigus. Kapitono veidas 
liepsnojo ir buvo visiškai mieguistas, nes buvo nemiegojęs dvi naktis 
iš eilės ir be saiko maukė vyną. Aš apsidžiaugiau, nes tikėjausi, kad 
jis kietai įmigs, o tada galėčiau lengvai įvykdyti savo užmačias. 

Nenuleidau nuo jo akių; staiga jis krūptelėjo, ir veidą iškreipė 
bjauri grimasa. Akimirksnį man vos nesustojo širdis pamanius, 
kad jis kažkaip pajuto mane čia esant. Tada išgirdau lordo Eivono 
balsą. Iš mano slėptuvės nebuvo matyti durų, pro kurias jis įėjo, 
nemačiau ir jo paties, bet girdėjau kiekvieną žodį. Klausydamas 
skaudžių kaltinimų dėl gėdos, užtrauktos šeimai, kapitonas Ba- 
ringtonas pirmiausia išraudo, paskui mirtinai išblyško. Mano kerš- 
tas buvo saldus, gerokai saldesnis nei vaizdavausi saldžiausiose 
svajonėse. Šeimininkas priėjo prie tualetinio stalelio, paėmė po- 
pierius ir juos sudegino uždegęs nuo žvakės liepsnos, paskui su- 
bėrė auksinius į rudą drobinį maišelį. Tada jis žengė durų link, 
bet kapitonas stvėrė už rankos ir motinos vardu ėmė maldauti 
pasigailėjimo. O, kaip aš džiaugiausi, kai šeimininkas išplėšė ran- 
kovę iš kibių pirštų ir baimės palaužtą niekšą paliko voliotis ant 
grindų. 

Dabar turėjau apsispręsti, nes apniko abejonės: padaryti tai, 
ko čia įsibroviau, ar ne. Sužinojęs niekšingą jo paslaptį, įsigijau 
dar baisesnį ir veiklesnį ginklą negu medžioklinis šeimininko pei- 
lis. Buvau įsitikinęs, kad lordas Eivonas nepajėgs ir net nemėgins 
demaskuoti savo brolio. Pernelyg gerai žinojau, milorde, koks stip- 
rus jūsų šeimos garbės jausmas, ir neabejojau, kad neišduosite 
paslapties. Bet aš galėjau išduoti ir būčiau tai padaręs, o tada, kai 
jo gyvenimas jau būtų pražudytas, kai jis būtų išvytas iš pulko ir 
visų klubų, galbūt visiškai susidoročiau su juo. 

- Jūs šlykštus niekšas, Embrouzai! - pasakė mano dėdė. 

— Kiekvienas žmogus jaučia savaip, sere Čarlzai, ir tebūnie man 
leista pasakyti, kad nors tarnas ir negali reikalauti satisfakcijos 
dvikovoje, bet gali kentėti nė kiek ne mažiau nei džentelmenas. 
Lordas Eivonas prašė atvirai papasakoti jums viską, ką galvojau 
ir dariau tą naktį, ir aš pasakosiu toliau, net jei tai jums nepatiks. 

Lordui Eivonui išėjus, kapitonas dar kurį laiką klūpėjo veidą 
įspraudęs į krėslą. Tada atsistojo ir ėmė lėtai žingsniuoti iš kam- 
po į kampą nepakeldamas galvos. Kartais jis staiga imdavo rauti 
sau plaukus arba kratyti ore sugniaužtus kumščius, o ant kaktos 

blizgėjo prakaito lašai. Paskui jo kurį laiką nemačiau, tik girdė- 
jau, kad varsto stalčius, lyg kažko ieškodamas. Netrukus jis vėl 
priėjo prie tualetinio stalelio; buvo nusisukęs nuo manęs. Galva 
buvo kiek atkraginta, o abi rankos pakeltos prie marškinių apy- 
kaklės, lyg būtų ruošęsis ją atsisegti. 

Pasigirdo keistas garsas, lyg iš apversto ąsočio būtų išsiliejęs 
vanduo, o kapitonas susmuko ant grindų. Jo galva taip nenatūra- 
liai nusviro į šoną, kad iš pirmo žvilgsnio supratau: mano auka, 
kurią, kaip man atrodė, tvirtai laikiau savo gniaužtuose, ketina 
išslysti. Tą pačią akimirką atitraukiau sienos panelį ir atsidūriau 
kambaryje. Jo akių vokai dar virpėjo, kai pažvelgė į mane, ir man 
pasirodė, kad stingstančios akys mane atpažino ir nustebo. Me- 
čiau peilį ir atsiklaupiau šalia savižudžio. Troškau šnipštelėti jam 
į ausį keletą žodžių, priminti praeitį, bet nespėjau: jis sunkiai at- 
siduso ir išleido kvapą. 

Gyvo aš jo nė kiek nebijojau, tad būtų keista, jei pabūgčiau 
mirusio; vis dėlto, pamatęs, kad jis nebejuda, o ant kilimo plečiasi 
tamsi dėmė, staiga įsibaiminau. Griebiau peilį, paskubom tyliai 
nusėlinau į savo kambarį, paskui save užstūmęs panelį! Tik ten 
pastebėjau, kad taip skubotai beprotiškai sprukdamas sugriebiau 
ne medžioklinį peilį, o kraujuotą skustuvą, iškritusį negyvėliui iš 
rankos. Paslėpiau skustuvą į tokią vietą, kur niekas negalėtų jo 
surasti, bet buvau taip išsigandęs, kad nesiryžau eiti peilio; jei 
būčiau žinojęs, kad tai bus baisiausias įkaltis prieš mano šeimi- 
ninką, būčiau viską papasakojęs. Ledi Eivon, džentelmenai, tiks- 
liai ir nemeluodamas papasakojau viską apie tai, kaip mirė kapi- 
tonas Baringtonas. 

- Jūsų dėka nekaltas žmogus kankinosi tiek metų, ar nesupra- 
tote, kad jam išgelbėti būtų pakakę tik vieno jūsų žodžio? - įpy- 
kęs paklausė mano dėdė. 

— Maniau, kad lordas Eivonas būtų nelabai patenkintas. Kaip 
galėjau atskleisti tiesą, paskelbti apie giminės gėdą, nešlovę, ku- 
rią jis visomis išgalėmis stengėsi nuslėpti? Prisipažįstu, kad iš 
pradžių neatskleidžiau to, ką mačiau, o jis dingo anksčiau, negu 

spėjau apgalvoti tolesnį savo elgesį. Bet daugelį metų, nuo tada, 
kai pradėjau tarnauti jums, sere Čarlzai, mane kankino sąžinė, ir 
aš prisiekiau, kad, susitikęs ankstesnį šeimininką, viską jam pa- 
pasakosiu. Jaunojo ponaičio Stouno pasakojimas, kurį nugirdau 
visai netikėtai, sukėlė mintį, kad pilies slėptuvėse kažkas vyksta; 
supratau, kad tai lordas Eivonas. Nedelsdamas nė minutės, pra- 
siskverbiau į jo būstinę ir pasakiau, jog esu pasiryžęs viskam, kad 
tik įrodyčiau jo nekaltumą. 

- Jis sako tiesą, - prabilo lordas Eivonas, - bet būtų buvę keis- 
ta, jei būčiau nepaaukojęs savo jaunystės, žemiško gyvenimo ir 
sveikatos tam, kam taip tvirtai buvau pasiryžęs. Vis dėlto naujos 
aplinkybės verčia atsisakyti ankstesniojo savo šumanymo. Mano 
sūnus, net ir nieko nežinodamas apie savo kilmę, žengė keliu, 
kuris visiškai atitiko jo jėgas ir drąsą, bet taip negali elgtis mūsų 
giminės atstovas. Pamaniau, kad daugelio iš pažinojusių mano 
brolį jau nebėra tarp gyvųjų, tad galima atskleisti paslaptį. Ne- 
įrodęs savo nekaltybės, po mirties užtraukčiau šeimai gerokai di- 
desnę gėdą negu brolio nuodėmė, kurią išpirkau tokia siaubinga 
kaina. Dėl šių priežasčių... 

Staiga visame sename name dusliai nuaidėjo sunkūs keleto 
žmonių žingsniai, ir lordas Eivonas nutilo nebaigęs sakinio. Iš- 
kankintas jo veidas visai papilkėjo, ir jis gailiai pažvelgė į žmoną 
ir sūnų. 

— Mane areštuos! - šūktelėjo jis. - Nepavyks išvengti pažemi- 
nimo. 

— Štai čia, sere Džeimsai, čia, - už durų pasigirdo kimus sero 
Lotiano Hjumo balsas. 

— Nėra ko rodyti man kelio į namą, kuriame esu išgėręs nema- 
žai gero klareto, - atsakė kažkieno bosas, ir ant slenksčio pasiro- 
dė augalotas, petingas skvairas Ovingtonas; jis buvo elnio odos 
kelnėmis, auliniais batais su atvartais, o rankoje turėjo rimbą. 
Kartu su juo įžengė seras Lotianas Hjumas, o pro petį smalsiai 
dairėsi du kaimo konstebliai. 

— Lorde Eivonai, - tarė skvairas, - esu Sasekso grafystės tai- 

kos teisėjas ir privalau paskelbti, kad jūs kaltinamas tūkstantis 
septyni šimtai aštuoniasdešimt šeštais metais sąmoningai nužu- 
dę savo brolį, kapitoną Baringtoną. 

— Aš pasirengęs stoti prieš teismą. 

— Kalbėjau su jumis kaip teisėjas, bet kaip žmogus ir Rafem 
Greindžo skvairas tiesiog džiaugiuosi jus matydamas, Nedai, 
ir noriu paspausti jums ranką; niekada nepatikėsiu, kad geras 
žmogus, toris, puikus raitelis, pajėgtų padaryti tokią piktada- 
rybę. 

— Jūs teisus, Džeimsai, - tarė lordas Eivonas, tvirtai spausda- 
mas didelę įdegusią kaimo skvairo ranką. - Esu nekaltas ir galiu 
tai įrodyti. 

- Velniai griebtų, malonu girdėti, Nedai! Taigi, lorde Eivonai, 
visi jūsų pateikti įrodymai bus vertinami remiantis mūsų šalies 
įstatymais. 

— O iki to laiko, - pridėjo seras Lotianas Hjumas, - tvirtos du- 
rys ir patikima spyna bus geriausia garantija, kad lordas Eivonas 
bus po ranka, kai to prireiks. 

Vėjo nugairintas skvairo veidas išraudo, ir jis atsisuko į atvy- 
kėlį iš Londono. 

— Tai gal jūs esate grafystės teisėjas? 

— Neturiu garbės juo būti, sere Džeimsai. 

— Tai kaip drįstate patarinėti žmogui, kuris beveik dvidešimtį 
metų eina šias pareigas? Jei mane ima kankinti abejonės, galiu 
pasitarti su advokatu, ir man nereikia kitų pagalbos. 

- Jūs pernelyg pasipūtęs, sere Džeimsai. Aš nepratęs prie to- 
kio šiurkštaus elgesio. 

— O aš, sere, nesu pratęs, kad kas kištųsi į mano kaip teisėjo 
reikalus. Sakau jums tai kaip teisėjas, sere Lotianai, bet visada 
galiu apginti savo žodžius ir kaip džentelmenas, sere. 

Seras Lotianas nusilenkė: 

— Leiskite pasakyti, sere, kad šis reikalas man labai svarbus. 
Turiu rimtą pagrindą teigti, kad čia sudarytas sąmokslas, pažei- 
džiantis mano teises, nes esu lordo Eivono titulų ir valdų pavel- 

dėtojas. Kol visa tai bus įvertinta kaip dera, lordas Eivonas priva- 
jūs kaip teisėjas pasinaudotumėte savo įgaliojimais. 

— Kad jį kur perkūnai, Nedai! - šūktelėjo skvairas. - Man rei- 
kia pasitarti su savo advokatu Džonsonu. Norėčiau elgtis su ju- 
mis kuo švelniau, Nedai, bet nežinau, kas tokiu atveju numatyta 
įstatymo; o čia, kaip pats girdėjote, reikalaujama jus pasodinti. 

— Leiskite man įsikišti, sere, - pasakė dėdė. - Jei žmogų asme- 
niškai stebi teisėjas, tai jis yra įstatymo globojamas, vadinasi, lor- 
dui Eivonui atsidūrus po Rafem Greindžo stogu, šios sąlygos bū- 
tų laikomasi. 

— Kas gali būti geresnio! —- apsidžiaugė skvairas. - Kol viskas 
paaiškės, turėsite būti mano svečias, Nedai, tai yra lorde Eivonai, 
kaip įstatymo atstovas imuosi atsakomybės už jus tol, kol būsite 
pakviestas į teismą. 

— Jūs tikras draugas, Džeimsai. 

— Na, na, elgiuosi pagal įstatymą. Tikiuosi, jūs neprieštarauja- 
te, sere Lotianai Hjumai. 

Seras Lotianas Hjumas tik gūžtelėjo pečiais ir atsakė teisėjui 
niūriu žvilgsniu. Paskui atsisuko į mano dėdę. 

— Mes dar turime susitarti dėl vieno dalykėlio, - pasakė jis. — 
Gal būsite toks malonus ir pranešite man kurio nors savo draugo 
vardą? Man atstovaus ponas Korkoranas, dabar jis mano karieto- 
je. Mes galėtume susitikti su jumis rytojaus rytą, jei nepriešta- 
rausite. 

— Su malonumu, - atsakė dėdė. - Manau, kad tavo tėvas sutiks 
padaryti man šią paslaugą, sūnėne... Jūsų draugas gali kreiptis į 
leitenantą Stouną Vienuolio Ąžuolo kaime ir kuo greičiau, tuo 
geriau. 

Taip ir baigėsi šios neįprastos derybos. O aš tuo metu puoliau 
prie savo vaikystės draugo ir skubėjau papasakoti, kaip džiau- 
giuosi laiminga jo likimo permaina. Jis savo ruožtu tikino mane, 
kad jokios permainos nepaveiks jo jausmų man. Dėdė palietė man 
petį, ir mes jau ketinome atsisveikinti, bet tuo metu priėjo nusi- 

žeminęs Embrouzas. Jo veide neliko nė pėdsako audringų aistrų. 
Jo veidas vėl buvo su ramybės kauke. 

— Prašau atleisti, sere Čarlzai, — prašneko jis, - bet man tiesiog 
verkti norisi iš nevilties, žiūrint į jūsų kaklaraištį. 

— Jūs teisus, Embrouzai, - atsakė dėdė. - Lorimeras stengiasi 
iš visų jėgų, tačiau man taip ir nepavyko rasti tinkamos pamai- 
nos. 

— Viskas priklauso nuo lordo Eivono. Jei tik aš nesu jam reika- 
lingas... 

— Jūs laisvas, Embrouzai! - paskubėjo nuraminti jį lordas Ei- 
vonas. - Jūs puikus tarnas, bet aš jūsų šiek tiek varžausi. 

— Dėkoju, Nedai, - pasakė dėdė. - C'est le meilleur valet possib- 
le*. Tik kitą sykį nepalikite manęs taip netikėtai, Embrouzai. 

—-Leiskite paaiškinti jums priežastį, sere. Aš nusprendžiau per- 
spėti jus apie savo sumanymą pasilikti, kai atvyksim į Braitoną, 
bet, mums išvažiuojant iš Vienuolio Ąžuolo, pamačiau karietą, 
kurioje sėdėjo dama, anksčiau labai artimai bendravusi su lordu 
Eivonu, nors ir nebuvau įsitikinęs, kad ji yra teisėta jo žmona. Ji 
išblaškė visas mano abejones, kad jis slapstosi pilyje, todėl iššo- 
kau iš vežimaičio ir leidausi jos vytis: norėjau viską jai papasakoti 
1r paaiškinti, turiu būtinai pasimatyti su lordu Eivonu. 

- Aš jums atleidžiu, Embrouzai, - pasakė dėdė. - Būčiau labai 
dėkingas, jei sutvarkytumėte mano kaklaraištį. 


XXII SKYRIUS 


PABAIGA 


Sero Ovingtono karieta laukė prie durų, ir lordo Eivono šei- 
ma, taip tragiškai išsklaidyta ir taip keistai vėl susiėjusi, išvyko į 

svetingus skvairo namus. Jiems išvažiavus, sėdome į dėdės veži- 
maitį ir kartu su Embrouzu iškeliavome į Vienuolio Ąžuolą. 

— Pirmiausia turiu pasimatyti su tavo tėvu, sūnėne, - pasakė 
jis. - Seras Lotianas su savo sekundantu jau bus pralenkę mus. 
Reikia skubėti su juo susitikti. 

Žinojau, kad mūsų priešininkas garsėjo kaip patyręs ir negai- 
lestingas dvikovininkas, ir greičiausiai tos mintys atsispindėjo ma- 
no veide, nes dėdė staiga prajuko. 

— Nagi, sūnėne, - tarė jis, - tu atrodai lyg eitum paskui mano 
karstą. Tai ne pirma mano dvikova ir, galėčiau kirsti lažybų, ne 
paskutinė. Kai aš kaunuosi prie Londono, pirmiausiai palavinu 
ranką Mentono tire, bet gali būti ramus, ir čia sugebėsiu prakiur- 
dyti priešininko liemenę. Vis dėlto, esu kiek accable* dėl netikė- 
tai užgriuvusių naujienų. Tik pamanyk, senas brangus mano drau- 
gas ne tiktai gyvas, bet dar ir nekaltas! Be to, jis turi puikų sūnų 
ir paveldėtoją, Eivonų giminės tesėją! Tokio smūgio Hjumas ne- 
pakels; lupikautojai žydai šiek tiek jo gailėjosi, nes žinojo apie šį 
palikimą... O jūs, Embrouzai, iš tiesų mane labai nustebinote! 

Iš visų keistų tos nepaprastos dienos įvykių šis, regis, labiau- 
siai paveikė dėdę, ir jis negalėjo liautis apie tai galvojęs. Juk Emb- 
rouzas buvo laikomas marškinių lyginimo ir šokolado virimo ma- 
šina, ir staiga - tokios aistros. Ar tai ne stebuklas! Jei dėdės si- 
dabrinė skutimosi stiklinaitė staiga atgytų ir imtų ridinėtis, tai 
jis tikriausiai mažiau nustebtų. 

Iki mūsų namelio buvo likę gal šimtas jardų, ir aš pamačiau, 
kad sodo takeliu žengia aukštas žaliu surdutu apsirengęs ponas 
Korkoranas. Tėvas laukė mūsų ant slenksčio, ir jo veide atsispin- 
dėjo prastai slepiamas pasitenkinimas. 

- Džiaugiuosi galėdamas jums padėti, sere Čarlzai, - pasakė 
jis. - Sutarėme susitikti rytoj, septintą ryto, Dičlingo dykvietėje. 

— Norėčiau, kad tokie susitikimai vyktų vėlesniu laiku, - pasa- 
kė dėdė. - Reikės keltis priešaušryje arba apsieiti be tualeto. 


* Sukrėstas (pranc.). 

— Jie apsistojo mūsų viešbutyje, tiesiog kitoje kelio pusėje, tai- 
gi, jei norėtumėte nukelti susitikimą... 

— Ne, ne, aš kaip nors pasistengsiu... Embrouzai, visi rytinio 
tualeto reikmenys turi būti parengti penktą valandą. 

— Gal pageidausite šaudyti mano pistoletais? - pasiūlė tėvas. — 
Jais buvo šaudyta keturiolika kartų. Geresnio ginklo nėra ko ir 
norėti. 

— Dėkoju, bet mano dvikovos pistoletai guli vežimaityje. Patik- 
rinkite, ar ištepti gaidukai, Embrouzai. Malonu, kai juos gali leng- 
vai paspausti... O, Mere, aš grąžinu tau sūnų - mano galva, palai- 
das miesto gyvenimas jo nesugadino. 

Ar verta pasakoti, kaip mano brangioji motutė raudojo iš 
džiaugsmo, kaip glamonėjo mane... Tie, kurie turi motiną, patys 
tai žino, o tiems, kurie jos neturi, vis viena sunku bus suprasti, 
koks šiltas ir jaukus gali būti gimtas lizdelis. Kaip aš troškau pa- 
tekti į Londoną, kaip nesitvėriau savo kailyje išvysti miesto ste- 
buklus, o išvydęs gerokai daugiau, nei galėjau įsivaizduoti pačio- 
se drąsiausiose savo svajonėse, nepajutau nieko, kas man būtų 
taip pat miela, suteiktų tiek ramybės mano sielai kaip kukli mū- 
sų svetainė plytų spalvos sienomis ir visi niekučiai, tokie nereikš- 
mingi ir tokie brangūs, nes susiję su prisiminimais: žuvelė iš Mo- 
lukų archipelago, narvalo iltis iš šiaurės tolių, paveikslas „Lordo 
Hotemo eskadra persekioja Ca ira!“ O, kaip malonu sėdėti prie 
židinio priešais švytinčias, išblizgintas židinio groteles ir matyti 
iš dešinės linksmą įdegusį saulėje tėvo veidą ir rūkstančią pypkę, 
o iš kairės motutę, kurios pirštuose, kaip visada, nenuilstamai 
švytuoja mezgimo virbalai. Žiūrėjau į savo tėvus ir stebėjausi: ne- 
jaugi troškau palikti juos ir nejaugi vėl ateis laikas, kai išvyksiu! 

Iš triukšmingų tėvo sveikinimų ir motutės ašarų supratau, kad 
vėl turėsiu palikti gimtuosius namus, ir gana greitai.Tėvas buvo 
paskirtas į šešiasdešimt keturių patrankų laivą. Be to, į Portsmu- 
tą atėjo laiškas - lordas Nelsonas pranešė, kad, jeigu atvyksiu 
nedelsdamas, jis priims mane į laivą. | 

— Motina jau sudėjo tavo jūreivišką skrynutę, Rodni, ir rytoj 

mudu iškeliaujam. Jei nori tarnauti vadovaujamas Nelsono, iš pat 
pradžių turi parodyti, kad esi to vertas. 

— Visi Stounai visais laikais tarnavo laivyne, - tarsi atsipraši- 
nėdama aiškino motutė dėdei, - ir berniukui labai pasisekė, kad 
jį globos pats lordas Nelsonas. Bet mes esame labai tau dėkingi, 
Čarlzai, kad parodei mūsų brangiajam Rodžiui naują pasaulį. 

— Priešingai, brangioji Mere, - lipšniai prieštaravo dėdė, - ta- 
vo sūnus buvo man gera kompanija, todėl galiu būti apkaltintas 
visiškai pamiršęs savo brangųjį Fidelijų. Tikiuosi, man pavyko 
kiek apdailinti Rodį. Aišku, pavadinti jo disitingue* negalėtum, 
bet jis, puikiai tinka aukštuomenei. Prigimtis nebuvo jam itin 
dosni, ir jis nelinkęs kompensuoti šių trūkumų naudodamasis ga- 
limybėmis, bendraudamas su kitais, tačiau aš šiek tiek pakylėjau 
jam gyvenimo uždangą ir daviau keletą meniškumo pamokų, be 
to, mokiau elgtis visuomenėje. Tos savybės dabar, galimas daik- 
tas, visiškai nereikšmingas, bet, sulaukus tam tikro amžiaus, bus 
neabejotinai vertingos. Jis mane šiek tiek nuvylė, bet tik todėl, 
kad esu neišmanėlis ir vertinu kitus pagal save. Vis dėlto nuošir- 
džiai jį myliu ir manau, kad protingai pasirinko gyvenimo kelią. 

Kaip ypatingo palankumo ženklą, dėdė ištiesė man garsiąją 
savo tabakinę. 

Pažvelgiau ir visam gyvenimui įsiminiau jį tokį, kokį tada ma- 
čiau: pašaipiose išdidžiose akyse šokčioja linksmi velniūkščiai, di- 
dysis vienos rankos pirštas užkištas už liemenės iškirptės, ant 
baltutėlio kitos ištiestos rankos delno - nedidelė žvilganti tabaki- 
nė. Kilmingas, kupinas energijos, išrankus puošeiva, šiek tiek ri- 
botų pažiūrų, prasčiokiškų pramogų mėgėjas - jis buvo neįpras- 
tos anų laikų dabitų genties lyderis. Ši gentis Anglijoje dabar be- 
veik išnykusi. Pasipuošę keistais kaklaraiščiais, aukštomis apy- 
kaklėmis, laikrodžių grandinėlėmis, koketuodami jie perėjo ryš- 
kią Anglijos istorijos sceną ir pradingo amžinybėje, ištirpo tam- 
siuose užkulisiuose. Pasaulis juos peraugo, ir neliko vietos išdai- 

goms, šiurkštiems juokams bei rūpestingai puoselėjamoms keis- 
tenybėms. Vis dėlto po tuo keistenybių kiautu kartais slypėdavo 
stiprios ir ryškios asmenybės, nepaprastos dvasios žmonės. 

Ponai, kurie taip koketiškai švytravo Sent Džeimso parke, pa- 
sirodydavo esą puikūs buriuotojai, šaunūs raiteliai, drąsūs kovo- 
tojai, sumanūs begalinių pokštų dalyviai. Iš jų Velingtonas rink- 
davosi geriausius karininkus. Kartais jie susidomėdavo poezija 
arba retorika: Baironas, Čarlzas Džeimsas Foksas, Šeridanas ir 
Robertas Stounas buvo visų pripažinti. Vargu ar būsimam istori- 
kui pavyks juos suprasti; juk net aš, taip gerai pažinojęs vieną iš 
jų, negalėjau suvokti, kur baigiasi tikroji jo esybė ir kur praside- 
da originalusis pradas, kurį jis taip ilgai puoselėjo, kad šis galiau- 
siai tapo antrąja jo prigimtimi. Už keistenybių skydo man kart- 
kartėmis pavykdavo įžiūrėti tikrą bei labai padorų žmogų, ir man 
malonu, kad neklysdavau jį vertindamas. 

Nuostabiems tos dienos įvykiams dar nebuvo lemta baigtis. Aš 
anksti atsiguliau miegoti, bet užmigti negalėjau, nes vis galvojau 
apie Džimą, neįtikėtinas jo gyvenimo permainas, jo ateitį. Var- 
čiausi nuo šono ant šono ir staiga išgirdau bildant kanopas Lon- 
dono vieškeliu, o vėliau ratus girgždant žvyru: kažkoks ekipažas 
sustojo prie pat viešbučio. Mano langas buvo praviras, nes naktis 
buvo šilta, tad girdėjau, kaip atsidarė viešbučio durys ir kažkas 
paklausė, ar čia apsistojęs seras Lotianas Hjumas. Išgirdęs tą var- 
dą, šokau iš patalo ir spėjau išvysti, kaip trejetas vyrų išlipo iš 
karietos ir žąsele įžengė į apšviestą salę. Pro atviras duris šviesa 
krito ant dviejų bėrių nugarų ir nuleistų galvų. 

Praėjo gal dešimt minučių, ir vėl išgirdau žingsnius. 

— Kam tas smurtas? - pasigirdo kimus balsas. - Kas pateikė 
ieškinį? 

— Keletas žmonių, sere. Jie laukė šiandienos kovos, nes tikėjo- 
si, kad laimėsite. Ieškinio suma - dvidešimt tūkstančių svarų. 

— Gerbiamasis, septintą valandą ryto turiu labai svarbų susiti- 
kimą. Jei sutiksite palaukti tos valandos, duosiu jums penkiasde- 
šimt svarų. 

žmonės ir nesame to verti. 

Gelsvoje karietos žiburio šviesoje išvydau, kad baronetas pa- 
žvelgė į mūsų langus; jei neapykanta galėtų žudyti, tai šis žvilgs- 
nis būtų mane nudėjęs vietoje kaip pistoleto šūvis. 

— Negaliu įlipti į karietą surištomis rankomis, - pasakė jis. 

— Laikyk tvirčiau, Bili, ponas, regis, su charakteriu. Nepaleisk 
abiejų rankų vienu metu, - pasakė jis. - O, štai tu koks! 

— Korkoranai! Korkora...anai! - pasigirdo klyksmas. 

Kažkas puolė, ir visi susikibo. Paskui vienas šoko kaip pasiu- 
tęs į šalį. Pasigirdo sunkus smūgis, žmogus nugriuvo ant mėnulio 
apšviesto kelio, jis raitėsi ir trūkčiojo lyg tik ką iš vandens iš- 
trauktas upėtakis. 

— Dabar nepabėgs! Užsuk jam rankas, Džimai! Na, paėmėme, 
jis mūsų. 

Jis buvo pakeltas tartum miltų maišas ir negailestingai švys- 
telėtas į karietą. Tada į ją sušoko visi trys, tamsoje dar švilptelėjo 
botagas, ir daugiau nei aš, nei kas nors kitas, išskyrus kokį minkš- 
taširdį skolų kalėjimo lankytoją, nematė sero Lotiano Hjumo, spor- 
to mecenato ir aukštuomenės lėbautojo. 

Lordas Eivonas išgyveno dar dvejus metus; to laiko jam visiškai 
pakako, kad, Embrouzo padedamas, įrodytų savo nekaltumą tiriant 
tą siaubingą nusikaltimą, kurio šešėlis tiek metų temdė jam gyve- 
nimą. Sunkūs alinami metai pilies slėptuvėje padarė savo juodą 
darbą, ir tik žmonos bei sūnaus ištikimybės dėka vos rusenantis jo 
gyvybės žiburėlis taip ilgai žibėjo. Ta, kurią pažinojau kaip aktorę 
iš Ensti Kroso, tapo našlaujančia ledi Eivon, o Džimas - toks mie- 
las mano širdžiai, kai mudu landžiojome į paukščių lizdus ir ranko- 
mis gaudėme upėtakius, - dabar lordas Eivonas, savo žemių nuo- 
mininkų numylėtinis, geriausias sportininkas ir pats populiariau- 
sias žmogus nuo šiaurės Vildo iki paties Lamanšo. Jis vedė antrąją 
sero Džeimso Ovingtono dukterį. Vos prieš savaitę mačiau tris jo 
anūkus, todėl manau, kad jeigu kas nors iš sero Lotiano palikuonių 
žvalgytųsi į Eivonų valdas, tai labai nusiviltų, kaip ir jo protėvis. 

Senoji pilis nugriauta - pernelyg baisūs prisiminimai buvo su 
ja susiję, - ir jos vietoje išdygo gražus šiuolaikinis pastatas. Parko 
pakraštyje, prie pat Braitono kelio, stovi nedidelis namelis, ap- 
tvertas pinučiais, ir visur žydi rožės. Jis toks mielas, kad daugelis 
lankytojų, kaip ir aš, norėtų būti šio namelio savininkais, o ne 
gyventi didžiuliame pastate medžių paunksnėje. Šiame namelyje 
daug metų ilgai ir laimingai gyveno Džekas Harisonas su žmona; 
gyvenimo saulėlydyje jiems nestigo nei globos, nei meilės, kurių 
patys niekad niekam nešykštėjo. Čempionas Harisonas daugiau 
neįkėlė kojos į ringą, bet seni bokso gerbėjai vis dar porina vienas 
kitam apie nepaprastą kalvio ir Vakarų boksininko kovą. Kalviui 
nebuvo nieko malonesnio, kaip, šildantis rožėmis apaugusiame 
priebutyje, smulkiai pasakoti apie šią kovą. Bet vos išgirdus trink- 
sint žmonos lazdą, pokalbis išsyk nukrypdavo į sodą, nes žmona 
vis dar baisiai bijojo, kad jis gali grįžti į ringą, ir jai vis rodėsi, kad 
jis sprunka iš namų, norėdamas atimti čempiono diržą iš kokio 
išsišokėlio. Ant Harisono kapo buvo parašyta taip, kaip jis pats 
buvo prašęs: „Jis kovojo garbingai“. Esu įsitikinęs, kad Hariso- 
nas dažnai pagalvodavo apie savo kovas su Juoduoju Baruchu ir 
Krabu Vilsonu, tačiau visi jį pažinojusieji sutiks su manimi, kad 
tie žodžiai - tai tiksliausias sąžiningo, stipraus vyro įvertinimas. 

Seras Čarlzas dar keletą metų puikavosi savo žokėjais Niu- 
markete, padabintais raudona ir auksine spalvomis, o Sent Džeim- 
so parke - savo ypatingomis liemenėmis. Jo dėka madingos pasi- 
darė sagos su kilpomis trumpų aptemptų kelnių apačioje, jis pir- 
masis pradėjo vartoti želatiną ir krakmolą antkrūtiniams. Pas Ar- 
tūrą ir Vaitą dar ir šiandien galite sutikti senų dabitų, pamenan- 
čių Tredželio posakį, esą kaklaraištis turįs būti taip standžiai iš- 
krakmolytas, kad jį visą būtų galima kilstelėti už vieno kampu- 
čio, ir nepamiršusių tos baisios nesantaikos, kilusios tada, kai lor- 
das Olvenlis ir jo sekėjai pasakė, jog visai nebūtina jų taip kietai 
standinti. 

Vėliau sušvito Džordžo Brumelo žvaigždė; tarp jo ir dėdės kilo 
didžiulė nesantaika dėl aksominių apykaklių. Šį kartą Londonui 

labiau prie širdies pasirodė esąs jaunesnysis priešininkas. Dėdė, 
neprateęs būti antrasis, tuojau pat išvyko į Sent Olbensą ir pasa- 
kė, kad nuo šiol šis miestas, o ne išsigimstantis Londonas taps 
aukštuomenės gyvenimo ir madų centru. Meras ir korporacija įtei- 
kė jam dailų raštą, kuriame dėkojo už gerus ketinimus miesto 
labui, o vietos dabitos tokia iškilminga proga užsisakė Londone 
naujausius frakus, kurie buvo su aksominėmis apykaklėmis; tai 
visiškai pribloškė dėdę, jis atgulė ir nuo tada nebesirodė aukštuo- 
menėje. 

Savo pinigus, kurie galbūt sukliudė tapti didžiu žmogumi, jis 
testamentu išdalijo daugeliui, tarp jų ir kamerdineriui Embrou- 
zui, gavusiam pensiją iki gyvos galvos, bet nemaža dalis teko ir jo 
seseriai, mano brangiajai motutei, taigi jos senatvė buvo tokia 
saulėta ir džiaugsminga, kad nieko geresnio nebūčiau galėjęs jai 
palinkėti. 

O apie save - kuklią giją, ant kurios suverti visi šio pasakojimo 
karoliukai, - vargu ar išdrįsiu prabilti bijodamas, kad šis paskuti- 
nis paskutinio skyriaus žodis netaptų pirmu naujo skyriaus žo- 
džiu. Jei iš pat pradžių nebūčiau apsisprendęs, kad mano apysa- 
ka bus apie sausumos įvykius, tai gal būčiau parašęs kitą, kur kas 
įdomesnę, apie jūros nutikimus, tačiau į vienus rėmus niekas ne- 
deda dviejų skirtingų paveikslų. Gal kada nors papasakosiu vis- 
ką, ką prisimenu apie garsiausią jūrų mūšį ir apie garbingo mano 
tėvo gyvenimo pabaigą, kai jo laivas buvo suspaustas iš vienos 
pusės prancūzų aštuoniadešimties patrankų laivo, iš kitos - sep- 
tyniasdešimt keturių patrankų ispano taip, kad net vairagalis su- 
skilo tėvui po kojomis, o jis stovėdamas krimto obuolį. Mačiau, 
kaip aną spalio vakarą virš Atlanto sūkuriavo dūmai, kildami vis 
aukštyn ir aukštyn, kol galiausiai pavirto skaidriais plunksniniais 
debesėliais ir išsisklaidė beribėse dangaus platybėse. Kartu su tais 
dūmais pakilo ir iš lėto išsisklaidė virš Anglijos pakibę audros 
debesys. Dievas atsiuntė saulę, ir vėl įsivyravo taika, vėl buvome 
saugūs, ir mes tikime, kad šis debesis jau niekados neaptemdys 
mūsų gyvenimo. 

